
– Hádam nechceš povedať, že si fízel!

Dúfal som, že od nej tie slová nepočujem, nádejal som sa, že neuvidím, ako sa jej kútiky úst skrivia do pohŕdavého úškrnu, myslel som si, že v jej zužujúcich sa očiach nezazriem opovrhnutie. Vzdychol som si.

– Predtým sa slečnám páčilo, keď niekto povedal, že je u polície. Zdalo sa im to vzrušujúce.

Ani na mňa nepozrela. Zamyslene hľadela na povalu a z cigarety vyfúkla sivomodrý dym, čo sa zmiešal s dymovými oblakmi ostatných fajčiacich návštevníkov v lokáli.

– To bolo zrejme v časoch, keď sa nosili prilby s bodcom, – zahundrala.

Zlostným pohybom zahasila v popolníku ohorok.

– Fízlov nemôžem ani cítiť!

– Môj titul je kriminálny inšpektor.

– Tak či onak, večer je v kýbli.

– Nechceš sa dačoho napiť? – pokúsil som sa naposledy.

Odula vrchnú peru a zvraštila nos, akoby som jej navrhoval orgie s kyselinou kyanovodíkovou.

Bol som rád, že hudba orchestra, vyzývajúca do nového tanca, pohltila jej odpoveď. Kývol som na ňu hlavou, prstom som ukázal na tanečný parket, viac-menej preto, aby som videl, čo urobí. Keby mala o dvadsať rokov menej, zaškerila by sa na mňa. Teraz ma poctila vražedným pohľadom a vstala. Plechové nástroje zatíchli, dali priestor klavírnemu sólu a ona ma mohla zabiť odpoveďou, od ktorej zlostne očervenie každý chlap už od čias, ako sa zrodil spoločenský tanec.

– Nie. Som zadaná!

Zvrtla sa na vysokých tenkých podpätkoch a odplávala pomedzi stoly. Díval som sa, ako hojdá bokmi a vzdychol som druhý raz. Večer sa tak vynikajúco začal! Prišiel som sem v najlepšej nálade a pretože to bol Baldachýn, nahodil som sa do vzorkovaného, ešte aj vo výpredaji dosť drahého saka, k tomu krémovú košeľu a dokonca som si uviazal aj elegantnú kravatu. Bol stred týždňa, v lokáli bolo plno, ale všimol som si ju, len čo som si sadol. Sedela niekoľko stolov predo mnou a jasne mi dávala najavo, že jej neprekáža, ako si ju obzerám. Bola to vysoká statná blondínka, s veľkými modrými očami, ktoré by na inej tvári vyzerali hlúpo. Tmavé nafarbené mihalnice, rovný nos, ušľachtilé, srdiečkovito krojené ústa, a keď sa jemne a zvodne usmiala, vykúkal z nich ostrý konček jazyka. Mala na sebe šaty popretkávané zlatými niťami, ktoré sa vo svetle lámp trblietali, hlboký výstrih na nich nútil oči, aby sa vydali na exkurziu. Pozval som ju k svojmu stolu a všetko bolo, ako malo byť. Na mojich pokusoch o duchaplnosť sa smiala, slúžilo jej to ku cti. S pôžitkom popíjala ponúknuté nápoje. Pri štvrtom tanci mi pospevovala do uška. Predstavila sa ako Stella Karlbergová, ja zasa ako Roland Hassel a už to dostávalo správny spád. Naznačila mi, že je doma sama a hlas sa jej prehupol do zvodnej oktávy. Dokonca som pocítil slabý tlak na kolene. A potom sa spýtala, čo robím, v nádeji, že prinajmenšom pracujem po a) v šoubiznise, po b) v marketingu. Vzdychol som tretí raz. V takejto situácii by som už mal vedieť chodiť. No namiesto prikývnutia, ako že niečo v tom smere, som zrazil policajtské topánky. Keď som zazrel, že sa tvári, akoby v polievke našla vlas, najradšej by som si bol zahryzol do jazyka.

Niekoľko stolov od nás sedel starší, trochu rozkysnutý muž a očami vyhľadával pohľady mladých dievčat. Zvráskavenými prstami si prešiel po spotenom a lesknúcom sa takmer lysom temene, ochabnuté pery, ktoré už dávno stratili farbu, sa stiahli do žiadostivého úškľabku. Aha, zasa jeden starec v smokingu s celou mužnosťou v náprsnej taške. Či aj ja budem raz taký? Slintajúci lovec na stope lacnej, ľahko polapiteľnej barovej erotiky. Ako vždy v tejto atmosfére sa mi myšlienky preladili do ľútostivej tóniny: nebol by človek na tom lepšie, keby bol okrúžkovaný prsteňom? Keby poznal svoju mieru. Koľkým preflámovaným nociam by unikol.

Kývol som na čašníka a zaplatil som. Do záverečnej zostávala len štvrťhodina, a ak Stella Karlbergová bola sama doma, určite by si radšej zabarikádovala dvere nábytkom, ako by do svojej izbičky vpustila kriminálneho inšpektora Hassela. Tú už viac neuvidím, pomyslel som si.

÷

Ale uplynulo len desať hodín, a sedela v mojej kancelárii. Vrátnik mi zdola zavolal, či vraj môžem prijať dámu, ktorá ma hľadá.

Spýtal som sa, ako sa volá.

– Pani Karlbergová.

Ospravedlňujúco sa usmievala, ako keď predavačovi ukážete zhnité rajčiny v plastikovom balení. Sadla si na stoličku pre návštevníkov a vystavila na obdiv svoje nohy.

– Predovšetkým sa ti musím ospravedlniť za včerajší večer. Neviem, čo to do mňa vošlo.

Pochopil som, že prišla za mnou s nejakým zámerom a že sa ma pokúša využiť ako policajta, preto som ospravedlnenie z jej strany bral ako nutné zlo. Jej včerajšia averzia voči môjmu povolaniu bola naozajstná. Milotu predstierala a mne sa to nepáčilo.

– Nič sa nestalo, – povedal som nezúčastnene. – A čo chceš ešte okrem tohto prejavu ľútosti?

Zapálila si cigaretu a zaklipkala na mňa dopoly sklopenými viečkami. Modrý dym vyfúkla nosovými dierkami.

– Radu. Pre… priateľku.

Kožuch sa jej zošuchol z pliec, svetlomodré hodvábne šaty mali rovnaký výstrih ako tie večerné, ale teraz mi nepadlo zaťažko udržať pohľad na uzde. Stella Karlbergová bola žena, ktorá by sa mala ukazovať iba vo svetle lámp. Deň bol k nej nemilosrdný. Veľké oči stratili lesk, lebo sa v nich neodrážalo svetlo žiaroviek. Popolavosivá pleť, na ktorej ani starostlivo urobený make up nezakryl vrásky a drsné póry. Videl som, že rúžom ignorovala prirodzenú líniu pier, boli zjavne užšie a hranatejšie, ako som sa nazdával. Blond vlasy boli pri korienkoch tmavé. Teda nie je ani pravá blondína!

– A čo chce vedieť tá tvoja… priateľka?

Potiahla smrteľný šluk a palcom žltým od nikotínu zahasila ohorok cigarety v popolníku pre hosťov.

– Ide o priateľkinho manžela. Znepokojuje sa preňho. Zmizol.

– Ako dlho je preč?

– Štyri dni. Pravda, aj inokedy sa zdržal mimo domu, ale nikdy to nebolo tak dlho.

– A čo ak odcestoval? Na Mallorke vraj býva v zime príjemne.

Energicky zavrtela hlavou.

– Nie, pas má doma. Okrem toho aj všetky tie rárohy, čo chlapi ťahajú všade so sebou. Holiaci strojček a vodu po holení, veď vieš, čo mám na mysli.

Uprene som sa na ňu zahľadel.

– A sama netušíš, kde by tvoj manžel mohol byť?

Chvíľu sedela mlčky, až kým si nevytiahla novú cigaretu a nezapálila si ju pozláteným zapaľovačom.

– Ide o moju priateľku, – povedala a ani na mňa nepozrela.

Vzdychol som si. Nevzdychám už štvrtý raz pre túto ženu?

– Možno to bude pre teba novinka, ale ak je niekto policajt, nemusí byť ešte padnutý na hlavu. Nepretvaruj sa. Ako sa volá?

Trochu sa nazlostila.

– Môj muž sa volá Valentín a chcem len, aby si mi poradil, nič iné.

– Vybrala si sa do nočného podniku, aby si niekoho zbalila, a keby som ti nebol povedal, že som policajt, aj by ti to bolo vyšlo.

Zasmial som sa, hoci Stella nevyzerala veľmi pobavene.

– Ktohovie, možno sa ti to aj podarilo. Veď do záverečnej zostávala ešte štvrťhodina.

Dlho na mňa hľadela, ale už som si zvykol obstáť pred žeravými pohľadmi. Vstala a odchádzala, obliekajúc si kožuch.

– Nie som zvyknutá na to, aby ma urážali sprostí fízli, – zasyčala cez zaťaté zuby.

– Nová skúsenosť vždy padne na úžitok.

Dvere sa zabuchli, počul som, ako zlostne a náhlivo drobčí po chodbe. No a čo! Jej starúch to už pri nej nevydržal, nepáčili sa mu jej nočné výlety, ani lačné pohľady, ktorými obdarúvala iných mužov. Napokon, ani mne by sa to nepáčilo. Asi dal prednosť sekírovaniu niekde inde a ona sa chytila šance, chcela do hry zamiešať políciu, aby mala poruke argument, ktorý by použila pri rozvode.

Zazvonil telefón a pretrhol niť mojich myšlienok, ktoré akoby sa chystali otráviť mi krv.

– Roland, príď ku mne.

Hlas komisára Rudu prýštiaci odkiaľsi z hĺbky, zastretý ako zvyčajne. Bol vychýreným basistom policajného speváckeho zboru a už päť rokov šéfom pátracieho oddelenia.

V Rudovej kancelárii, trikrát väčšej, ako bola moja, už sedelo zopár kolegov. Sune Bengtsson, analytik, prvotriedny hráč bridžu, chudý a šľachovitý, skrývajúci za neorámovanými okuliarmi mrazivé oči, patril medzi najlepších vyšetrovateľov na mieste činu, náhodou vypomáhajúci Rudovmu oddeleniu. Simon Palm, prezývaný tiež Sympaťák. Šesťnásobný otec, už dlhé roky ženatý s Ruskou. Stále mával po ruke zábavné historky a vždy keď hrozilo, že vypukne hádka, vyrukoval s vtipom. Jeho pokoj zrejme vyvieral z odolnosti voči hluku, veď so svojou mnohopočetnou rodinkou obýval maličký bytík v Spånge. S plešinou a vystupujúcou bradou, ponášajúcou sa na galošu, nebol nijaký krásavec a dobráckosť tváre ľahko zvádzala k domnienke, že za touto maskou sa neskrýva bystrý rozum. Lenže to bol omyl. Čím dlhšie som so Simonom spolupracoval, tým väčšmi som si vážil jeho znalosti, skúsenosti a inteligenciu. Pelle Pettersson nebol medzi nami dlho, nepoznal som ho bližšie, ale vedel som, že červené vlasy a fúzy dobre pristanú jeho ohnivej náture. Mal čosi nad tridsať a mohutné laby ako naberačky. Bol blázon do áut, so svojím volkswagenom jazdil rallye tak často, ako sa len dalo. Kenneth Häger bol o voľačo mladší a jeho som poznal ešte menej. Fičúr vyobliekaný do šiat z najdrahších obchodov, plavovlasý, s jemnými črtami tváre. Ruda naňho trpel. Häger bol jeden z najlepších absolventov, akí kedy vyšli z policajnej školy. Predpovedali mu skvelú budúcnosť u polície. Z počutia som vedel, že zdedil po otcovi v Böllnässe dosť peňazí, a predpokladal som, že otcovo dedičstvo míňa klasickým spôsobom na luxusné autá a slečinky. Žičil som mu to zo srdca, lebo čoraz väčšmi sa približoval čas, keď policajtský plat vystačí ledva na sucháre a mliečnu polievku.

– Doparoma, sadni si, Roland, – pozdravil ma Ruda bodro.

Hrubým ukazovákom sa poškrabkal po červenej tvári.

– Mládenci, máme problém!

Simon sa rozosmial.

– Vravel som Nadi, len čo ma dnes ráno zobudila, že Ruda nás prekvapí senzačnými novinkami. Že by sme skutočne mali po všetkých tých pokojných a pekných rokoch nejaký problém?

Ruda zahuhňal a predstieral, že nič nepočuje. Krstným menom sa volal Yngve Napoleon a tí, čo ho nemali priveľmi v láske, prezývali ho Cisár, jeho priatelia mu zasa hovorili starký Ruda a len jeho najbližší priatelia mu v úzkom kruhu hovorili Yngve. Medzi nich som sa rátal aj ja.

– A o čo ide tentoraz? Veľký prípad?

Suneho hlas znel stroho a monotónne. Ešte nikdy som nezažil, že by ho bol zvýšil, ba ani som si nevšimol, že by bol prejavil nejakú hlbšiu emóciu. Jediným prejavom bolo hádam nadšené zablýskanie očí na ťažko riešiteľnom mieste činu.

Ruda sa šparchal v uchu.

– Presne tak. Aspoň si myslím. Tajná herňa na Hagagatan.

Sunemu od sklamania ovisli kútiky úst.

– Herňa! A to je všetko?

Kenneth Häger zakašlal a nečakane povedal:

– Mali by sme prečesať všetky hráčske kluby v meste. Schádza sa tam samá zberba, čo prepadla hre.

Ruda naňho pozrel so začudovanou, rozveselenou tvárou.

– Myslíš? A aký máš názor na to ty, Roland?

– Nikdy som nepochopil, aký rozdiel je medzi tým, či prídem o peniaze hrou na rulete, či pri blackjacku v klube, alebo stavím na koňa na dostihovej dráhe v Solvalle. Ľudia chcú hrať a rozdiel spočíva hádam len v tom, že v Solvalle sa človek zruinuje so súhlasom ministerstva financií. A ak sa zastrelíš, aspoň máš čisté svedomie pre percentá z hry, ktoré zostanú štátu.

– Azda tým nechceš povedať, že schvaľuješ existenciu herní? – prerušil ma Häger rozhorčene. – To si mi pekný policajt!

Mykol som plecom.

– Ľudia radi hazardujú a to nezmení nijaký policajt na svete. Ale môžeme proti tomu bojovať. Ani nie tak pre hru samu, ako skôr preto, že popri tom sa zvezie všeličo iné.

Pelle Pettersson sedel a nepokojne poťahoval z dohryzenej fajky.

– Tak spusti, Yngve, o čo ide? Nesedíme tu predsa preto, aby sme zlikvidovali nejaký klub Človeče, nehnevaj sa.

Ruda vybral zopár hárkov zo zásuvky, v ktorej som zazrel aj švédsko-taliansky slovník. Ruda zbožňoval Taliansko.

– Nemáme nič, čoho by sme sa mohli chytiť, ale pomaly ma to už znepokojuje. Klub na Hagagatan je vraj superelegantný a vklady sú aspoň podľa tvrdenia obrovské. Minulý týždeň sa obesil istý obchodník s kvetinami, dosť zazobaný, ale vdove nezanechal ani halier. Sedával v klube večer čo večer.

– Koľko? – spýtal sa Simon.

– Manželka vraví, že išlo o niekoľko stotisíc…

Simon zahvízdal.

– Dá sa toľko zarobiť na kvetinách?

Rudovi sa rozžiarili oči.

– Okolo San Rema sú fantastické záhrady. Najkrajšie klinčeky v Európe. Mal výhodnú zmluvu s tamojším pestovateľom. Netušíte, aké je to tam úžasné…

– Nebude to dakto z kožušníkovej partie? – prerušil ho Simon, lebo vedel, ako sa Ruda vie rozohniť, keď ide o jeho obľúbenú tému.

Ruda potriasol hlavou.

– Kožušník je už tri mesiace v Paríži a vraj mu pomaly vysychá peňaženka. Veď viete, čo stojí otvoriť si luxusný klub.

Sune konštatoval:

– Teda zahraničný kapitál, nemám pravdu?

Ruda sa poškrabkal po sivých vlasoch.

– Zaručene. A ja nechcem, aby sa mi v Štokholme usadili nejakí ostrí zabijaci. Nech zostanú tam, kde ich výčiny strpia.

Pelle si buchol päsťou do dlane.

– Koho zmlátili?

– Muža, volá sa Birger Hagberg, leží v danderydskej nemocnici. Má vyrazené zuby, zlomené tri rebrá, sinky po celom tele a hrozí mu, že stratí jedno oko. Je známy hráč profesionál a prezývajú ho aj Južný Birre.

Ruda buchol päsťou na stôl.

– Viem, že bol v klube na Hagagatan. A som si istý, že vyhral priveľa.

– Zaspieval dačo? – spýtal sa Kenneth.

Ruda zafufnal.

– Dočerta, ako by aj! Zachránil si holý život, a ten by si rád ponechal. Ale len čo sme spomenuli klub na Hagagatan, vystrašil sa, stisol ústa ako pustovník pred pornočasopisom.

Pozrel zasnene na povalu.

– Myslím si, že niekto vrazil do klubu obrovskú sumu a že tam majú fantastický obrat. Okrem toho si myslím, že tu máme do činenia so zločincami a že s tým musíme dačo urobiť. Sú prefíkaní. Pokúsil som sa ta nasadiť policajta ako hráča, ale nič z toho nebolo. A vy dobre viete, čo zmôžeme bez priamych dôkazov.

V kancelárii všetci prikývli. Bez nevyvrátiteľných dôkazov by sme skutočne vyšli len na posmech.

– Vymámil som z neho len jedno meno, – pokračoval Ruda.

– Meno chlapíka, ktorý je akýsi vedúci klubu.

– Poznáme ho? – spýtal sa Simon.

– Kdeže. Je to pre mňa úplne neznáme meno. Volá sa Valentín Karlberg.

Do hlasu som vložil toľko medu, že by ma švédske včelárske združenie istotne poctilo metálom.

– Ahoj, Stella, tu je tvoj Rolland Hassel.

Z opačnej strany sa šírila kyselina kyanovodíková.

– No… volám, lebo sa ti chcem ospravedlniť.

Ucho pri slúchadle sa mi znova rozpálilo, vyskúšal som teda čo najnežnejší hlas zvodcu.

– Dovoľ, aby som ti to vysvetlil. Bol som naštvaný, lebo aj ty si sa naštvala. Sme si kvit a môžeme začať odznova. Prečo nezačať obedom?

– Obedom?

Bola podozrievavá, akoby jej mastičkár navrhoval trepanáciu hlavy.

– Myslel som, že by sme sa lepšie spoznali. Jasné, aj muža ti pomôžem nájsť. Celý švédsky policajný zbor ti je k dispozícii.

Začala sa roztápať, hlas sa jej rozjaril.

– V poriadku… niečo na zahryznutie nezaškodí… Kde ma pozývaš?

– Kam by si šla najradšej?

– Čo povieš na Riche? Ale najlepšiu kuchyňu majú vo Wretmanovi, nemám pravdu?

Takéto nádeje treba skrotiť už v zárodku. Naše konto na reprezentáciu neunesie wretmanovské ceny.

– Daj sa radšej prekvapiť. Určite budeš spokojná. Mohol by som sa staviť pre teba doma?

– Teda ty máš rýchle obrátky! Ale mne sa rázni chlapi páčia.

V poriadku.

Stlmila hlas do oktávy hodiacej sa do spálne.

– Ale najprv si zajeme, pravda, holúbok.

Keby bola bývala pre mňa taká atraktívna ako v prvý večer, určite by ma jej hlas bol potešil… Ale už mi odpadla chuť, už som s ňou nelaškoval, možno aj preto, lebo môj obdiv brala ako niečo samozrejmé.

– Tak kde sa stretneme?

– Nesiem si svoj kožuch na Stureplan. O pol dvanástej pred Ostermanom?

Slová „svoj kožuch“ vyslovila tak afektovane, akoby tým chcela dať najavo, že o kožu prišli priveľmi vzácne šelmy.

Rudovi som zopakoval náš rozhovor. Spokojne zavrčal.

– Aspoň nejaký začiatok. O jej manželovi zisti všetko, čo sa len dá. Oficiálne musel mať nejaké zamestnanie. Aké? A keď nebudeš u nej doma priveľmi zaneprázdnený…

Prevrátil oči.

–… tak sa pokús získať nejakú jeho fotografiu. Potrebujeme ju na identifikovanie – pre svedkov.

– Nemaj obavy, na to mi čas zvýši, – namietol som ostro.

– Neznepokojuj sa.

– Ani sa neznepokojujem. Si povestný ako zdržanlivý mládenec.

Uškrnul sa a vyšpáral si ucho.

– Mladého Hägera som poveril preskúmať naše interné registre. Ak on nič nenájde, tak to nenájde nikto. Pelle stráži klub.

– A čo robí Sympaťák?

Ruda sťažka vzdychol.

– Vzal si dva dni dovolenky, ten vydriduch. Práve teraz, keď máme toho toľko na krku! Už v ňom nie je nijaká iskra. Súrne dokončuje iný prípad. Kedy sa máš stretnúť s tou očarujúcou zvodkyňou?

– O pol dvanástej. Najprv ju pozvem do Riche, potom do Opera baru. V noci možno ešte na ustrice do Strandu, ešte som sa nerozhodol.

Ruda si škrabal vypuklé brucho a zíval.

– Pokojne to urob! Objednaj aj fľašu šampanského. Ale sľúb mi, že ma zavoláš, keď si to pôjdeš do pokladne vyúčtovať.

– Rozmýšľam, čo má proti policajtom, – spýtal som sa zamyslene.

Rudove mäsité pery sa pretiahli do nevľúdnej grimasy.

– Čo všetko dnes nemajú ľudia proti policajtom! – zašomral. – Vieš predsa, že sme banda zle skrotených goríl, ktoré Wallenberg strčil do policajnej uniformy. Nečítaš noviny?

– V tom to nie je. Nie je typ na takéto táraniny. Na politiku je príliš naivná. Zrejme to drieme niekde hlboko v nej. Mal si ju vidieť, ako sa v okamihu zmenila, keď sme sedeli v Baldachýne.

Ruda vzal do ruky svoju dobre vyčmudenú fajku a do nepatrnej hlavičky napchal niekoľko gramov tabaku.

– Najlepšie urobíš, ak sa tej naivky spýtaš sám. A nezabudni na tú fotografiu.

÷

Cez Vianoce bol Štokholm zavalený snehovými závejmi, ale tesne pred Silvestrom sem zavítalo mierne počasie a v polovici januára teplomer ešte vždy ukazoval čosi nad nulou. Obloha bola oceľovosivá, a keď som sedel v taxíku uháňajúcom na Stureplan, začalo mrholiť. Keď vozidlo pribrzdilo pri chodníku pred Ostermanom, zbadal som ju stáť vedľa vchodu do Mramorovej haly. Uvažoval som, či mám vystúpiť z auta a podísť k nej, či nestačí len z auta zakývať, ale otázka etiky sa vyriešila sama od seba, lebo ma zazrela a cupitala k autu. Otvoril som dvere a ona vkĺzla ku mne. Nasadil som si na tvár milý, láskyplný úsmev ako treťotriedny herec v hre od Blancheho a ona mi úsmev opätovala. Spod ofiny hľadela na mňa rozjarenými očami. Policajt Roland Hassel sa z jej očarujúceho šarmu zrútil ako tona tehál. Rozkošný chlapík, ten Hassel! Taxík sa odlepil od chodníka. Prstom ukázala na kožušníctvo, hneď vedľa Ostermana.

– Kožuchy si dávam zakaždým šiť u Lindera.

Bol to oznam, mne nehovoril nič, ale jej zjavne stál za to, aby ho povedala. Stisla mi prsty na ruke a prisunula sa bližšie ku mne.

– A kam odvezieš svoju Stelličku?

Priložil som si prst na pery.

– Prekvapenie, ako som ti vravel.

Vyzerala nadšená, no len čo sme zastali pred Wasahofom na Dalagatan, stratila trocha lesku.

– Nebesá, čo je to za lokál?

Zaplatil som za taxík a usmial som sa.

– Žartuješ, Stella? Wasahof je predsa najnovší hit v meste.

Keď sme vošli do malého bistra de Wasahof, nevyzerala už tak nadšene. Pomohol som jej z kabáta. Nespokojne si obzerala steny ozdobené páčivými obrázkami.

– Panebože, aké je to tu malé! Myslela som si, že Riche…

– Vieš, aké sumy ponúka Wretman za Wasahof? – odpovedal som jej otázkou. – Tu sa stretávajú všetky známe osobnosti.

Majiteľ lokálu, mladý Holmberg, pristúpil k nám s úsmevom a v odľahlom výklenku nám ukázal stôl, ktorý som uňho vopred objednal. Stella si sadla ešte nie celkom presvedčená, či štandard lokálu zodpovedá jej predstavám.

– Bol tu už Kulle? – spýtal som sa Holmberga.

Majiteľ pozrel na mňa neochvejným pohľadom.

– Pokiaľ viem, pán Kulle tu dnes ešte nebol.

– Povedzte mi, keď sa tu objaví. Prosíme si jedálny lístok.

Stella pozorovala dvere, aby nedajbože neprepásla slávneho herca Jaria Kulleho, a pozvoľna uverila, že vsadila na správneho koňa. Ako predjedlo som navrhol slimáky, súhlasila, hoci trochu neisto. Ako hlavné jedlo medailónky s opekanými zemiakmi. Zachichotala sa.

– Z opekaných zemiakov sa tučnie. Neviem, či si to môžem dovoliť…

Zrejme sa chabrala za lichôtkou a prinútila ma, aby som jej jednu prihodil do zbierky.

– Ty s tvojou perfektnou figúrou si môžeš dovoliť čokoľvek.

Sklopila svoje mihalnice, akoby mi sľubovala raj.

– Páči sa ti moja figúra? Uvidíme, čo si o nej pomyslíš, keď… No dobre, pečené zemiaky.

Bol to úspech. Hneď som si všimol, že Stella nikdy nejedla slimáky. Ale šikovne to zvládla, chvíľu ma sledovala, potom narábala klieštikmi na slimáky tak, akoby túto pochúťku jedla každý deň. Víno, ktoré sme popíjali, jej prilialo červeň do líc, vo svetle lámp už začala vyzerať k svetu. Lenže ja už druhý raz nenaletím, som imúnny. Pustil som sa do práce.

– Nemáš potuchy, kam sa podel tvoj muž?

– Nie. Účty o svojom živote si navzájom neskladáme. Vieš, rozchádzali sme sa, už dlho sme spolu nič nemali.

– Kde pracoval?

Civela na prázdny pohár pred sebou, nalial som jej. Dychtivo popíjala.

– Myslím, že vo firme s koloniálnym tovarom. U nejakého Holsta. Mal do činenia s vínom, aha, s takýmto. Predával, cestoval hore-dolu, hoci nikdy nie tak ďaleko, aby neprišiel večer domov.

– Nevieš, či nemal… no… nejakú priateľku, ku ktorej by sa mohol nasťahovať? Veď ste sa beztak chceli rozviesť.

Zachichotala sa krátko a znelo to, akoby zakotkodákala sliepka.

– Valentín? Iná žena? Potom by sa uspokojila s málom. Ani na okamih tomu neverím… Hoci…

Medzi jej obočím sa vytvorila zamyslená vráska.

– Iná žena? Posilnilo by to moju pozíciu… myslím, pri rozvode.

Zasmiala sa, akoby chcela prehlušiť brnkajúci klavír.

– Ale nemám v úmysle zaťažovať ťa svojimi rozvodovými starosťami. O tom ty zrejme nič nevieš.

Že neviem! Hľadel som na obrus. S kým sa to, dočerta, Cilla zosobášila? Vedel som, ako sa volá, ale nevedel som, čo robí.

– Prečo ho nepustíš dolu vodou, – povedal som. – Čo vlastne chceš od neho? Takto si istotne šťastnejšia.

Pripustila.

– Iste… ale pochop… disponuje naším kontom…

Z úsmevu zostal úškľabok.

– Pomaly nebudem mať ani fuka, rozumieš.

Už som dlhšie nevládal obsedieť.

– Pôjdeme k tebe a vypijeme si kávu, – navrhol som. – A popritom prehľadám veci tvojho muža. Možno nájdem nejakú stopu.

Z úst vystrčila jazýček a žmurkla jedným okom.

– Prirodzene, holúbok… kávu… stopu… ty si naozaj frajer, ktorý to berie zhurta.

V taxíku sa nalepila na mňa, až sa mi kľučka na dverách bolestne zarezávala do tela. Zmocnila sa mi ruky a vášnivo ju stískala. Aj dych sa jej zrýchlil. Asi sa naozaj vedela ľahko rozpáliť, keď zoberieme do úvahy, že bolo poludnie v mizerný zimný utorok.

– Roland, hneď sme na mieste, – zašepkala, len čo sme zabočili na Valhallavägen, taxík vzápätí zastal pri bráne domu neďaleko Východnej stanice. Stella bola netrpezlivá, lebo som od taxikára žiadal účet. Keby som bol skutočne vzplanul ako sopka – iste si myslela – na betón by som sa bol naň vykašlal a z taxíka by som priam vyletel.

Vo výťahu sa mi podarilo šťastlivo odolávať, ale len čo odomkla dvere do bytu, vtiahla ma dovnútra a ovinula sa okolo mňa ako boa constrictor. Nezostávalo mi nič iné, ako jej ponúknuť pery. Poslúžila si a ďaleko prevýšila reklamnú ponuku. Ťažko sa mi od nej odliepalo, ale po krátkom naťahovaní som sa od nej prepracoval aspoň na vzdialenosť jednej ruky. Usmial som sa nasilu.

– Najprv práca, potom zábava. Je to moje staré osvedčené pravidlo.

Začal som pochybovať o vlastnej morálnej sile. Keď sa to vezme jedno s druhým… a ak sa na to pozrieme z tohto hľadiska… Prečo by som o nej zmýšľal zle, že sa o mňa tak živo zaujíma… Zrejme som jej krivdil…

Na moje sklamanie vošla do obývačky, ukázala mi písací stôl v kúte. Asi verila v neochvejnosť polície.

– Tam má svoje papiere. Vrchná časť je jeho, druhá polovica je moja a tej sa ani nedotkni.

Anglický písací stôl z tisu s podložkou obtiahnutou zelenou kožou. V najvrchnejšej zásuvke bol jeho pas. Zalistoval som v ňom. Nijaké pečiatky.

– Vyhotovený pred mesiacom. Chystal sa dakam cestovať?

– Neviem.

Vypísal som si z pasu všetky potrebné údaje a dáta, skúmal som fotografiu. Podľa údajov v pase mal Karlberg päťdesiatjeden rokov a na ne aj vyzeral. Úzka tvár s ostrými črtami a hlboko vpadnutými očami.

– Môžem vziať pas so sebou?

Stella sa usadila do širokého kresla a vyzývavo prekrížila jednu nohu cez druhú. Zapálila si cigaretu.

– Čo ak sa vráti a spýta sa naň?

– Povedz mu, že pas je v dobrých rukách. Môže ho dostať späť kuriérom.

– Tak si ho vezmi.

Vsunul som si pas do vrecka a potajme som vychutnával, ako sa blysnem pred Rudom. Sedel som tu v obývačke cudne ako konfirmant na prelome storočia so zabavenou Karlbergovou fotografiou. Ostatné listiny v zásuvke boli bezvýznamné staré účty označené slovkom „zaplatené“, napísané drobným písmom, nejaké reklamné letáčiky rozličného obsahu o ponukách za znížené ceny. Hádam jedinou zvláštnosťou bolo, že ich zbieral. Pustil som sa do druhej zásuvky.

– Nespomínal tvoj muž nejaký hráčsky klub?

Sediac v kresle, chabo sa usmiala a ľahostajne vyfúkla cigaretový dym. Zavrtela hlavou.

– Nikdy. Never.

– Trávil doma každú noc?

– Doparoma, odkiaľ to mám vedieť!

Prekvapene som na ňu pozrel.

– Vari to nevedia dvaja ľudia, ktorí sú svoji? Ešte bývate spolu, nie?

Nedbalo odklepávala cigaretový popol na koberec.

– Už rok máme oddelené spálne. Zvyčajne sme sa vídali okolo šiestej, vtedy prichádzal domov. Veď sa museli vybaviť aj účty, výdavky. Potom sa utiahol do svojej izby a ja som si zvyčajne niekam vyrazila. Túžila som po spoločnosti milých ľudí, aby si vedel. A v mojej spálni nepočuť, keď sa otvárajú dvere do bytu.

Pri takejto forme manželstva mohol Karlberg celkom pokojne pracovať aj v hráčskom klube. Ďalšia zásuvka mi neponúkla nič nové, nijaké prekvapenie, ale v najspodnejšej som našiel dačo zaujímavé. Bolo to niekoľko skúšobných výtlačkov z tlačiarne – preukazy členov klubu Desert. Karlberg urobil na nich niekoľko zmien a na okraj napísal, aký papier sa má použiť a aké farby. Keď som si ich vkladal do vrecka, Stella sa mi bez slov prizerala. Zasunul som zásuvku a vystrel som sa. Aj Stella vstala. Blížila sa ku mne, hojdala bokmi ako loď na vlnách za búrky.

– To bola práca… teraz zostáva zábava…

V ústach mi vyschlo. Ešte vždy som mal poruke obranný argument: aj policajt je muž! Roztiahla ruky a vykúzlila široký vyzývavý úsmev, ktorý by v iných krajinách určite neprešiel cenzúrou. Vykročil som k nej.

Vtom zaznel zvonec.

– Tvoj muž! – vyletelo zo mňa a cítil som sa ako vo francúzskej spálňovej fraške.

Stella vyzerala skôr nazlostene než prekvapene.

– Valentín má kľúč. Asi je to nejaký podomový obchodník. Hneď som nazad.

Vyšla, aby predavača poslala do horúcich pekiel. Zatiaľ som sa poobzeral po izbe. Bola dosť nápadne zariadená sériovým nábytkom podľa katalógu. Nábytok bol rozostavaný ako pre fotografistu. Nevýrazné farby osviežilo červeno nalakované piano. Od dvier ku mne doliehali vzrušené hlasy. Dvere sa zasa zavreli. Stella prichádzala cúvajúc, s pohľadom upretým na chlapíka, ktorý kráčal pevným krokom pred ňou. Vek sa mu dalo ťažko odhadnúť, bol vysoký, mocný, mal rozstrapatené čierne vlasy a brada, ktorá určite vždy vyzerala, akoby nebola oholená. Chlapík, ktorého hľadal, som bol ja. Kruto na mňa hľadel a hnal sa ku mne.

– Ja dvere strážim. Ja ťa videl prísť. Ty dostal výstrahu.

Maďar? Poliak? Juhoslovan?

– Čo chceš?

Gánil na mňa zlostne, akoby so mnou daromne strácal drahocenný čas. Očividne si ma splietol s Valentínom Karlbergom, lebo som sem prišiel v Stellinej spoločnosti.

– Ty zhováral s Wing. Ty vedel, nedobre. Ty dostal poslednú výstrahu. Ty mne teraz hneď dať. Hneď. Inak tebe nebezpečenstvo.

Jeho švédčina bola mizerná, hoci to, čo chcel povedať, bolo zrozumiteľné. Vlastnil som dačo, čo som mu mal dať. Chtivo natrčil ruku. Stella stála neďaleko nás, pohľady vrhala raz na jedného, raz na druhého.

– Ak mi povieš, čo vlastne chceš, možno ti budem vedieť pomôcť, – povedal som.

Nebol som pripravený na to, čo urobil. Z vnútorného vrecka v okamihu vytiahol dlhý úzky nôž, ale zatiaľ ho len voľne držal v ruke. Stella vykríkla. Chlapík tomu nevenoval pozornosť, ani hlavu neobrátil.

– Ty daj už… Wing ne…

Náhle zmĺkol. Sledoval som jeho pohľad, ktorý mu padol na fotografiu stojacu na klavíri. Usmievajúca sa nevesta a spokojný ženích. Stella a Valentín. Chlapík na mňa zmätene pozrel.

– Ty nie Karlberg?

Vytiahol som služobný preukaz.

– Som policajt a…

Náhle akoby sa bol pomiatol. Vrhol sa na mňa s nožom, unáhlil sa a bodol vedľa. Podarilo sa mi vyraziť mu zbraň z ruky. Dlhý nôž poskakoval pod kreslom. Stella sa pritisla k stene, oči sa jej neprirodzene rozšírili. Chlapík sa znova rozzúril. Tvrdá čižma mi bolestivo zasiahla holennú kosť, až som zastonal a spadol som dopredu. Ani som sa nenazdal, už sa na mňa vrhol ako smršť, udrel ma do zátylku a ja som sa zvalil na zem. Sako som mal rozopnuté a náhle som pocítil, ako mi jeho prsty ohmatávajú košeľu. Pokúsil som sa mu v tom zabrániť, ale už bolo neskoro.

S triumfálnym výkrikom uskočil z môjho dosahu. Vzhliadol som naňho. Mojou služobnou pištoľou mi mieril do hlavy. Ústie hlavne mi prichodilo veľké ako železničný tunel. Stella pri stene akoby skamenela, ruky si pritisla k telu. Chlapík ťažko pregĺgal. Prudko dýchal a vyškieral sa.

– Ty policajt. Teraz nebude policajt. Teraz bude mŕtvy.

Palcom odistil zbraň. Pištoľou mi stále mieril do hlavy. Tvár sa mu pretiahla do napätej grimasy.

Potom stlačil spúšť.

Jeden z mojich učiteľov na policajnej škole bol Arne Svensson. A práve jeho slová mi prebleskli hlavou: „Nezabudni, služobnú zbraň maj vždy nabitú. Plný zásobník, ale v hlavni nijaký náboj. Ak ti aj niekto vezme zbraň, tak ju musí najprv nabiť. Viacerí policajti ďakujú tomuto pravidlu za svoj život.“

Oddnes ďakuje ešte jeden. Keď sa neozval výstrel, chlapík sa zmiatol, ale bola to len otázka času, kým príde na to, že má urobiť potrebný úkon, ktorým Rolanda Hassela pošle na onen svet. Rýchlo som vstal, ale nepokúsil som sa skočiť na neho, lebo napriek všetkému bol odo mňa dosť ďaleko. Na klavíri bolo rozostavených ešte niekoľko fotografií okrem svadobnej, akási váza a všakovaké čačky. Rozohnal som sa rukou a šmaril som všetky predmety na chlapíka. Bolestivo vykríkol, keď ho roh rámiku zasiahol do oka a keď mu porcelánový psík zasiahol čeľusť. Zatackal sa. Vrhol som sa naňho a udrel som ho po zápästí. Pištoľ mu vyletela z ruky a oblúkom dopadla do kúta izby. Päsť som mu vrazil do žalúdka, ale zdal sa byť skúseným bitkárom, ustavične sa zlovestne uškŕňal. Chytil ma za pás a šľahol na zem. Váľali sme sa dookola, stoličky i stôl sa prevrátili. Bojoval som o svoj život a postrehol som, že sa pokúša dostať k nožu zasunutému pod kreslom. Bol mocný, výborne technicky pripravený a navyše úplne bezohľadný, skrčenými prstami mi tlačil tvár, palcom mi rozďavoval pery, ukazovák a prostredník sa prepracúvali k mojim očiam. Kolenom sa mi podarilo trafiť ho do brucha, zastonal. Vzápätí sa mi zdalo, že sa mi rozletí hlava a na chvíľu som stratil vedomie. Zrejme vtedy vyskočil a zmocnil sa dlhého noža. Automaticky som napol svaly, ale namiesto nového útoku sa rozbehol k dverám. Ani ich za sebou nezabuchol, do izby doliehali iba jeho vzďaľujúce sa kroky.

– Prepáč, – zamrmlala Stella. – Mierila som naňho.

Stella tam stála ako pribitá s vázou v ruke, videlo sa mi, že ju to poriadne vzalo. Tackavo som sa pozviechal a trel som si hlavu.

– Mal by som sa tešiť aspoň z dobrého úmyslu.

Pokúsil som sa rozpamätať na poslednú fázu nášho zápasu. Neležal som ja na ňom? Nezápasili sme na koberci? Že by mu chcela pomôcť? Nechcela, aby vyhral ten druhý? Nebolo to naplánované?

Policajtov nenávidela. Hrala sa na Sirénu, alebo… Dvere sa zabuchli. Vrhol som sa k oknu a otvoril som ho dokorán. Chlapík vybehol z domu, náhlivo pozrel hore do okna, a keď ma zbadal, zlostne sa zaškľabil. Z pravej strany naskočil do tmavomodrého Volva 144. Sprava – teda boli dvaja. Auto sa trhavo pohlo, zahlo dolu na Karlaplan. Akokoľvek som sa usiloval rozlúštiť číslo, nedalo sa, auto bolo priďaleko. Niečo začínajúce sa na A 3, alebo A 8. Zahli hneď na nasledujúcej križujúcej ulici, stratili sa mi z dohľadu. Obrátil som sa. Stella Karlbergová tam ešte vždy stála ani skamenená a držala zvyšok vázy v ruke.

– Odlož tú vázu, – povedal som. – Alebo sa chystáš ešte raz udrieť?

Porcelánové črepy ležali na koberci. Izba sa ponášala na bojové pole, dolámané stoličky, prevrhnutý stôl, vyliata voda z vázy, rozdrúzgané rámiky od fotografií, črepiny skla.

– Naozaj som mierila naňho, – opakovala monotónne.

Zdvihol som svoju waltovku a zasunul som si ju nazad do puzdra preveseného cez rameno pod sakom.

– Už si ho niekedy videla?

Zavrtela hlavou. Trochu prihorlivo? Možno som precitlivený.

– Ani nevieš, kto by to mohol byť?

Stella sťažka dosadla na jedinú neprevrátenú stoličku a rukou si pretrela oči.

– Nie, – zamrmlala. – Neviem.

Chvíľu som uvažoval.

– Čo si myslíš, akej bol národnosti?

Začudovane na mňa pozrela.

– Odkiaľ to mám vedieť?

– Veď si ho počula hovoriť. Fínsky prízvuk nemal. A talianske a francúzske slabiky sú mäkkšie. Tipoval by som na Maďara, Poliaka alebo Juhoslovana.

Takmer ľahostajne mykla plecami.

– Vo Švédsku žije teraz mnoho Juhoslovanov, – povedala ticho a uprene hľadela na koberec.

Stella sa mi videla apatická. Vari to bol pre ňu prisilný šok? Nevedel som vypátrať, či je dobrou herečkou, alebo skutočne ju to tak zobralo.

– Spomínal jedno meno. Wing. Nepočula si svojho muža spomínať niekoho s takým menom?

Znova unavene zavrtela hlavou.

– My sme sa spolu veľmi málo zhovárali, a keď, tak len o peniazoch.

Už som tu nemal čo robiť.

– Mám ti s niečím pomôcť?

Stella hľadela bez záujmu na spúšť v izbe.

– Nie, ďakujem. Poupratujem a potom si ľahnem. Strašne ma to zmorilo.

Váhavo som kráčal k dverám otvoreným dokorán. Pre niečo som sa cítil akýsi nesvoj. A čo ak nehrala?

– Ozvem sa, – povedal som jej ochabnuto.

– Pre mňa za mňa, – odpovedala bez záujmu, akoby sa jej to netýkalo, a hľadela na svoje zopäté ruky.

Zabuchol som za sebou dvere so zhrýzajúcim pocitom, že som niečo dôležité prehliadol. Vzal som si taxík a odviezol som sa na kriminálku.

Ruda ma prijal s chlipnou grimasou satyra.

– Prezradíš mi nejaké pikantnosti, kým podáš hlásenie? – zasipel. – Celý deň som sa bohovsky nudil, potrebujem niečo na povzbudenie.

– Čakáš zbytočne. Nič nebolo.

Sklamane vzdychol a trel si krumpľový konček nosa.

– A do teba som vkladal všetky nádeje! Vari si peniaze daňových poplatníkov nijako nevyužil?

Vylovil som pištoľ z puzdra, chytil som ju opatrne za hlaveň a položil som ju na stôl pred Ruda.

– Nejaký cudzinec sa ma pokúsil zamordovať nožom a potom mojou pištoľou.

– Bez rukavíc?

– Odtlačkov prstov, koľko chceš.

Spokojne zakrochkal.

– Výborná plocha pre odtlačky. A teraz spusť, Rolandko.

Ruda naširoko zívol.

– Porozprávaj mi celú tú špinavú historku. Nešetri ma. Nie som taký mäkký, ako vyzerám.

Vyrozprával som mu všetko, ani na okamih nespustil zo mňa oči. Ba ani ma neprerušil, hoci z dlhoročnej praxe som vedel, že jeho mozog zaznamenáva každé moje slovo. Keď som skončil, otázky kládol rýchlo a stručne.

– Ako vyslovoval meno Wing? S v alebo anglickým w?

– Niečo medzitým. Podľa mňa, ako keby sa Juhoslovan pokúšal povedať meno po anglicky. Ťažko posúdiť.

– Videl si, kto riadil auto? Nevšimol si si aspoň niečo?

– Nie. Karlbergovci bývajú na štvrtom poschodí.

– Volvo, model z ktorého roku?

– Všetky volvá sú si odporne podobné. Najanonymnejší tragač, aký jestvuje.

Luskol som prstami.

– Ale vonku je plieskanica. Volvo bolo žiarivo čisté, teda ho nedávno umyli. Možno si ho prenajali.

Ruda prikývol.

– Možno, dokonca pravdepodobne. Kedysi sa na podobné akcie autá kradli, dnes sa prenajímajú. Vraj menšie riziko. Musíme sa spojiť s požičovňami áut.

Pozeral si pas.

– Aha, takto vyzerá náš braček Karlberg. V týchto nových pasoch sú aj rodné čísla. Podaj mi telefónny zoznam, tú časť, kde sú inštitúcie.

Listoval v ňom a mrmlal:

– Nijaký Holst, čo by mal dačo spoločné s lahôdkami alebo s importom a exportom vína. Pozrieme pod „vínom“… dočerta… pozri štátne predajne alkoholu… typické spoje!

Poškrabkal si bradu.

– Možno predsa…

Zavolal štátne predajne s alkoholom. Informačná služba mu vysvetlila, že sa musí obrátiť na združenie obchodníkov s vínom, keď sa chce dozvedieť meno vinárskej firmy, a tá mu poskytne aj telefónne číslo.

– Všetci čerti sú organizovaní… Rád by som vedel, ako sa u nich volajú odbory… Haló, tu kriminálka, komisár Ruda. Hľadám vývozcu vína menom Holst. Mám hláskovať? Ďakujem.

Čakal so slúchadlom pri uchu, kým na druhej strane horlivo prehľadávali zoznamy. Ruda skúmal so záujmom korektúry členských preukazov do klubu Desert.

– Keby som len vedel, ktorá je to tlačiareň… Korektúru zvyčajne opečiatkujú… No, aspoň si myslím, že… Haló, slečna. Ako prosím?

Niečo si zapísal na lístoček, zaďakoval a položil slúchadlo.

– Obchod s morskými lahôdkami. To už je voľačo. Ӧsterlånggatan.

Podal mi lístoček.

– Vypadni a pozhováraj sa s ním. Riaditeľom je Egon Holst.

Vonku ustavične mrholilo, ľudia sa v odpornom počasí krčili popri domoch a náhlili sa. Naopak, mne slabý dáždik neprekážal, aspoň som si nahováral, že v Štokholme sa prečistí ovzdušie a nadýcham sa sviežej vlhkosti, preto som sa pustil pešo starým mestom. Firma „Morské lahôdky“ sídlila v budove vedľa Gardonovho špeciálneho obchodu pre lodníkov na Ӧsterlånggatan. Takmer som doň vošiel, len privoňať lanoviu zapáchajúcemu dechtom. Som mizerný námorník, ale more milujem.

V úzkej prijímacej miestnosti mi bezočivá telefonistka odvrkla, že riaditeľ Holst už nie je prítomný a ani sa už nevráti. Nevie, kam šiel, nič jej neoznámil. Preto ani nevie povedať, atď., atď.… zdvorilo som jej dal najavo, že ich poctím návštevou inokedy, ale zdalo sa, že ju to priveľmi neobšťastnilo. Bolo štvrť na štyri, zatelefonoval som Rudovi.

– Vezmem si ho do parády zajtra ráno. Teraz idem domov.

Rudovo funenie znelo ako hlásnica.

– Nič také, doparoma! Pôjdeš a vystriedaš Pelleho pred klubom Desert.

– Chcel som ísť do kina. Človek má právo na voľný večer.

– Pokiaľ viem, policajti dychtiaci po zábave sú tí najhorší. Dobre, dobre, zariadim, aby ťa vystriedali o pol deviatej, ešte stihneš posledné predstavenie. Keď sa pozhováraš zajtra s Holstom, prídi sem. Porada je o pol jedenástej u mňa v kancelárii.

V bráne hneď oproti klubu Desert som zbadal mierne sa trasúcu ryšavú Pelleho bradu. Vyhrnul si golier na kabáte, klobúk si posunul do čela. Prešľapoval z jednej nohy na druhú, zatiaľ čo hovoril: – Odporné počasie! A tieto staré barabizne sú tiež nie bohvieako vykurované. Keď sa postavíš sem, cez sklo brány máš na očiach vchod do klubu.

– Bolo niečo?

Trel si ruky, ktoré skôr treba nazvať lopaty.

– Absolútne nič! Ticho ako v kostole. Ani jediný návštevník, nikto. Tak sa maj, Gullana už na mňa čaká s večerou.

Vykĺzol z brány a išiel k svojmu autu zaparkovanému o niekoľko domov ďalej. Amazon s množstvom prídavných reflektorov, polepený rozličnými farebnými nálepkami.

Stál som, ani som sa nepohol a čakal. Koľko hodín v mojom živote som strávil čakaním? Čakať, strážiť, zaznamenávať.

O štvrť na šesť prifrčal na mopede mládenec s balíkom. Zazvonil, ale nikto mu neotvoril. Po chvíli vzal balík a ufujazdil. Do notesa som si poznamenal presný čas a toľko záchytných bodov, koľko mi poskytol mládenec na mopede. Dvadsať minút pred siedmou prišli dvaja solídni chlapíci v čiernych oblekoch, v kabátoch a s čiernymi klobúkmi na hlavách. Obaja boli stredného veku, strednej výšky, jeden mal hladkú okrúhlu tvár, druhý vychudnutú s ostrejšími črtami. Jeden z nich odomykal, poznamenal som si, že najprv odomkol vrchnú zámku, pričom dva razy zvrtol v nej dlhým kľúčom, potom dózickým kľúčom otvoril spodnú zámku. Presne o siedmej sa vrátil mládenec na mopede, tentoraz sa balíka zbavil. Všimol som si, že na dverách je priezor, otváral sa iba na škáročku. Päť minút po pol ôsmej prišla skupinka štyroch ľudí, traja muži a žena. Žena zazvonila, zachytil som akýsi rytmus zvonenia. Dvere sa doširoka otvorili a oni vošli dnu. Pravdepodobne zamestnanci.

Asi hodinu sa nič nestalo. O pol deviatej mi sľúbili striedačku, ale nikto neprichádzal. Desať minút po deviatej prišli traja chlapi, päťdesiatnici. Zazvonili, brána sa na škáročku otvorila. Tí traja napochytre čosi ukázali, zrejme členské preukazy. Klub bol teda, ako sa patrí! Starostlivá kontrola zaručovala dobrú životnú poistku. Desať minút pred desiatou začali sa trúsiť ľudia, ale nikoho nevpustili bez preukazu. Bol som hladný a potreboval som si odskočiť. Kde dočerta trčí tá sľúbená striedačka?

O pol dvanástej prišiel muž, ktorého som poznal. Mille Sörenson, hráč veľkého štýlu. Dobré znamenie. Mille sa objavoval vždy tam, kde veľké sumy striedali majiteľov. Aj do brány, v ktorej som stál, vchádzali a vychádzali ľudia, ale za tie roky pri polícii som sa naučil tváriť tak, akoby som na niekoho z domu čakal, a preto sa nikto nepozastavoval, čo tam robím. O štvrť na jednu sa prihodilo čosi zaujímavé. Starší muž, oblečený do plášťa s vyhrnutým zamatovým golierom, zazvonil, ale dnu ho nevpustili. Podľa pohybujúcich sa úst som videl, že sa správa hlučne. Takmer súčasne sa vynorili dvaja chlapíci v bielych sakách, ktorých som videl predtým a čo som si o nich myslel, že sú zamestnanci klubu. Obaja schytili staršieho chlapa pod pazuchy a odvliekli ho na ulicu ako decko. Otvoril som dvere a načúval.

– Nehoráznosť… také dačo sa mi ešte nikdy nestalo… muž môjho postavenia.

Jeden z chlapíkov sa k nemu sklonil a niečo mu šepkal do ucha. Muž sa stiahol, akoby mu boli strelili zaucho. Obaja naňho hľadeli. Muž sa zvrtol a náhlil sa odtiaľ, akoby sa ho náhle zmocnila panika. Chlapíci sa dívali za ním s bezvýraznými tvárami. Obrátili sa a vošli do klubu.

Dvadsať minút pred jednou ma konečne vystriedali. Kolega Vik sa nesmelo približoval, strhol sa, keď som naňho spod brány zasyčal.

– Je to na zbláznenie. Kde si trčal, dofrasa?

– Vlastne ťa mal vystriedať Tomasson, – bránil sa Vik.

– Ale ochorel. A ja som nemohol prísť skôr. Ruda mi povedal, že aj tak si rád postojíš.

Niečo som zahundral len tak pre seba, čo Vik nepočul. Kráľovstvo za záchod! Vika som v krátkosti oboznámil so situáciou a potom som už chytil taxík. Doma som sa vrútil do kúpeľne.

Päť minút po jednej som už sedel v kuchyni, jedol chlebíček so syrom a čítal večerník. Ťažko som sa sústreďoval na text, až vtedy som si uvedomil, aký som unavený. Nastavil som si budík na pol ôsmu a ľahol som si spať. Kým sa mi podarilo zaspať, hlavou sa mi preháňali myšlienky ako vždy. Koho si to vlastne Cilla zobrala za muža? Asi ju väčšmi obšťastňoval ako ja. Napokon, čo som dokázal? Nebolo toho veľa. Azda len to, že si veľa vytrpela. Želal som jej iný život. Cilla bola dobrá. Ja…

Zobudil som sa na zvonenie, ale nebol to budík. Štvrť na šesť. Žeby telefón tak zavčasu? Vari by mi to Ruda urobil… Ale nebol to on.

– Roland!

Stella Karlbergová, jej hlas znel hystericky.

Hneď som sa na posteli vzpriamil ako svieca.

– Čo sa robí? Pokojne mi to povedz. Hrozí ti niečo?

Jej hlas sa pretiahol do tenkej napätej nite.

– Áno… Hrozí mi nebezpečenstvo… Pomôž mi, Roland…

Pevnejšie som chytil slúchadlo.

– No… prišla som domov… celý byt je hore nohami. Všetko dokatované nožom… Všetko a…

– A čo, Stella?

Zdalo sa, že jej hlas sa pretrhne.

V posteli môjho muža niekto leží. Ale nie je to Valentín. A nehýbe sa!

Tentoraz mala na sebe inú diskoblúzku, než akú som na nej videl minule. Bola sýtočervená, lemovaná flitrami, ale s rovnako žičlivým výstrihom. Krátky kožuštek mala rozopnutý. Šminka sa už strácala, na čierno namaľované mihalnice sa rozpíjali, od očí sa jej rozliezali špinavé šmuhy, čo sa zmiešali so zvyškom rúžu. Líca mala spuchnuté a krupicovitú pokožku. Päť minút pred pol siedmou mi jej krása pripomínala znečistené umývadlo. Keď som dorazil na simke pred jej dom, stála na chodníku a v ruke držala kľúčik od bytu.

– Už som si myslela, že neprídeš, – zafňukala. – Tak dlho na teba čakám.

Zatváril som sa kyslo.

– Poniektorí skôr ako vypadnú do mesta, musia sa aj umyť a riadne obliecť. A poniektorí by na to mali takisto pamätať.

Odkiaľsi vyčarila zrkadielko a pozrela sa doň.

– Bože, – vyhŕkla. – Bože…

Zrkadielko zmizlo.

– Vybehla som hneď z bytu… Nestihla som sa ani upraviť. Dostala som taký strach…

Na krku som jej zbadal cmúľanec.

– U toho chlapíka voda netiekla? – povedal som nevľúdne.

– Ale nechajme to tak. Spusť, ale chytro.

Triaslo ju od zimy, zastrčila si ruky do vreciek kožúška.

– Musíme postávať vonku? Nevojdeme radšej?

– Niekto by zatiaľ mohol zbehnúť dolu schodmi. Ak chceš, môžeme si sadnúť do auta.

Stará simka nebola autom podľa jej predstáv, sadla si na kraj sedadla, aby sa vyhla fľaku, ktorý pred dvoma rokmi spôsobila nešikovnosť s párkom a horčicou.

– Prišla som domov o pol šiestej, – začala. – Bola som na smrť ustatá. Nespala som. Ale to sem nepatrí. Odomkla som a…

– Počkaj! Odomkla si. Vošiel ti kľúčik do zámky hladko? Nevšimla si si, že by bola nejako poškodená?

– Zapadol ako zvyčajne, aspoň sa mi zdalo. Len čo som vošla dnu, videla som, čo sa stalo. Izba vyzerala ako po bombardovaní. Vrhla som sa do Valentínovej izby a takmer som omdlela. V jeho posteli ležal mŕtvy človek.

– Ako dlho si tam stála a hľadela naňho?

– Božemôj, chvíľočku, sekundu, ale…

– Šla si k telefónu a pokojne si ma potom zavolala? Vrah mohol byť v byte.

Zapálila si cigaretu, čo si vytiahla zo skrkvanej škatuľky. Trochu sa jej chveli ruky. Veril som, že takmer omdlela.

– Čo si sa zbláznil? Ušla som odtiaľ ako zajac, vybehla som z bytu a zavolala ti z telefónnej búdky.

Ukázala na starú zelenú telefónnu búdku na druhej strane ulice.

– Tvoje časové údaje nesúhlasia celkom, Stella. Prišla si domov o pol šiestej, vyviezla si sa výťahom, to ti trvalo tak pol minúty, odomkla si, vošla dnu a našla spúšť, to mohla byť nanajvýš ďalšia pol minúta, v posteli si uvidela mŕtveho, vybehla si odtiaľ na ulicu a zatelefonovala mi. To ti nemohlo trvať dlhšie ako päť minút. Ale mne si zavolala až o trištvrte na šesť. Čo si robila zvyšných desať minút?

Modrosivý odporne zapáchajúci cigaretový dym zaplnil auto, spustil som okno. Vrhla na mňa pohľad, ktorému som nerozumel.

– Tak potom bolo o dvadsať minút šesť, keď som prišla domov. Nemyslela som si, že to potrebuješ vedieť tak presne.

– Tak presne! Choď do čerta… Odteraz sa pousiluj byť čo najpresnejšia. Videla si celý čas na vchod do domu? Aj z telefónnej búdky?

Prikývla.

– Celý čas. Určite!

– Z domu je aj druhý východ? Do dvora?

– Áno, ale dvere do dvora bývajú zamknuté a len domovník ich môže otvoriť. Je to masívna pevná zámka.

Teda len čo si dorazila domov a zistila si, čo sa robí v tvojom byte, vybehla si von, takže ak dakto v byte bol, trčí tam doteraz.

Striasla sa a tvár jej zrumenela.

– Nikto sa cez bránu nemohol prešmyknúť, na betón.

– Dobre, tak pozrieme, čo nám treba oznámiť.

Keď sme došli ku schodom, nazrel som do výťahu a potom som sa pustil hore schodmi.

– Nevyvezieme sa? – spýtala sa mrzuto. – Som unavená…

– Ak pôjdeme výťahom a niekto zbehne dolu schodmi, nebudem ho môcť chytiť. Čo keby si sa raz pre zmenu pokúsila odpočinúť si v posteli.

Kráčal som prvý, Stella bojazlivo šla za mnou ako zadný voj. Nikoho sme nestretli, a keď som otvoril, preskúmal som zámku, nebola poškodená. V byte sa mohol skrývať vrah. Niežeby som si tým bol celkom istý – určite sa už dávno vyparil – ale je dobré byť opatrný. Napriek všetkému som musel rátať s možnosťou, že nepočul, ako Stella vchádza a vychádza, keďže ho zamestnávalo pustošenie zariadenia.

– Počkaj tu, – povedal som Stelie.

Vytiahol som pištoľ, a kým som opatrne odomykal, držal som ju v pravej ruke. Jedným úderom som rozrazil dvere dokorán a skočil s namierenou pištoľou do bytu. Stella mala pravdu. Byt vyzeral naozaj ako po bombardovaní, ale bol prázdny, nebolo v ňom ani živej duše. Preskúmal som jednu izbu po druhej, otváral dvere na šatníkoch, poprezeral skrine, celý čas pripravený, že na mňa niekto zaútočí. Neznámy spustošil byt Karlbergovcov naozaj dokonale, asi už nič ďalšie na zničenie nenašiel. Dobrá práca, to sa musí uznať. Na tapetách bolo vidieť svetlé miesta, kde predtým viseli obrazy, ktoré sa teraz s rozrezanými zadnými stenami povaľovali medzi črepinami skla a rozdrapenými textíliami. Šatník porozhadzovaný, šatstvo rozpárané vo švíkoch a s povyvracanými vreckami. Zásuvky povyťahované, aj písací stôl neušiel pozornosti ničiteľa. Písomnosti pokrývali koberec. Knihy boli z políc knižnice povyťahované a ležali v nepravidelných štósoch na koberci s povytrhávanými stranami, podaktoré roztvorené.

Zostávala mi už len Valentínova izba. Predviedol som ten istý manéver s pištoľou ako pred chvíľou, otvoril som dvere a skočil dnu.

V posteli niekto ležal. Aspoň som si to v prvej chvíli myslel, lebo som bol obeťou optického klamu. Na posteli ležal nedbalo skrútený koberec, cez ktorý dakto pohodil deku, a vzrušenému človeku sa pokojne mohlo vidieť, že je to ležiaca postava. Chvíľu, sekundu, povedala Stella. Zrejme zazrela v mužovej posteli čosi cudzie a hrozivé, čo tam nepatrilo, a namyslela si, že je to človek.

Stella stála nervózne pri stene na schodišti.

– Poď dnu a pozri na tú tvoju mŕtvolu, – povedal som.

Váhavo vošla za mnou do izby a držala si ruku na ústach, keď som jej ukázal koberec.

– Bezpečne som si myslela… Bola som presvedčená, že…

Priateľsky som ju potľapkal.

– Bola si vyľakaná a videla si strašidlá. Je to prirodzené.

Sťažka si sadla na peľasť mužovej postele. Skrútený koberec stratil nad ňou moc hrôzostrašnosti a zmenil sa na každodenný predmet.

– Zdá sa, že mi neostáva nič inšie, len poupratovať byt. Znovu si zapálila.

– Čo sa vlastne robí? – zašomrala si takmer pre seba. – Kde je Valentín?

– To by som aj ja rád vedel. Ale nezačni upratovať skôr, ako ti byt prevŕtajú naši odborníci. Hneď ich zavolám. Odtlačky prstov, možno aj nôh.

Jej hlas sa razom zmenil.

– Dajte mi pokoj! Viac policajtov v byte nechcem mať!

– Ľutujem, ale toto kvalifikujeme ako vlámanie. Musí sa to riadne prešetriť.

– Ale ja som ti zatelefonovala ako súkromnej osobe, Roland. Musíš do toho zatiahnuť policajtov?

Krátko som sa zasmial.

– Som policajt a už si ma do toho zatiahla. Ak sa niekto niekam vláme, ani minútu nie som súkromnou osobou.

Pozrela na mňa roztrpčene, možno trochu rezignovane, čomu som nerozumel.

– Mala som to vedieť, – povedala zlostne akoby sama sebe.

– Malo mi napadnúť čosi lepšie, ako obrátiť sa na poliša.

Stella sa ponášala na sfingu, keď som telefonoval na kriminálku, aby sem poslali ľudí. Na rozlúčku mi nevenovala ani koliesko cigaretového dymu. – Do videnia, – povedal som jej.

– Zajtra ti zavolám. Ak sa stane niečo pozoruhodné, môžeš sa na mňa obrátiť.

Vyšiel som z bytu a dúfal som, že sa Stella trochu upraví, kým ta dorazia kolegovia. Netreba, aby už od samého rána trpeli.

Doma som si uvaril čiernu kávu, aby som zahnal ospanlivosť a znova nadobudol chlapčenský šarm a lesk v očiach. Nepodarilo sa mi to nikdy, tak prečo by sa mi to malo podariť práve dnes?

Pri druhej šálke kávy sa prihlásil o slovo žalúdok, cítil som sa osviežený, prichystal som si chlebíček so syrom a raz-dva som ho spucoval. Zrána sa musím do jedenia siliť, aby som nedostal žalúdočné vredy. Najradšej by som si vypil len kávu, ale Ruda nám ustavične kladie na srdce, aké dôležité je raňajkovať, a musím mu dať za pravdu. Túžobne som vrhal pohľady na posteľ, ktorú som prirodzene nepostlal, lákala ma teplom, mäkkosťou a pokojom. Prvé roky u polície Cilla dozrela na to, aby som do práce chodieval vždy načas. Aj keď som domov prišiel pod parou. Postarala sa o mňa. Ale bolo to na zlosť…

Oholiť sa, preobliecť a znova smer Ӧsterlånggatan. Simku som nechal na parkovisku vo dvore, to miesto sa mi podarilo získať na základe svojich stykov. Ako som vyšiel na Drottninggatan, znova začalo mrholiť. Neveselá zima pre deti i obchodníkov so športovými potrebami, ale mne sa hodila výborne.

Po rozvode sa mi podarilo prenajať si bytík hneď vedľa lokálu El Sombrero, čo môjmu staromládeneckému životu vyhovovalo. Dom bol starý, ošarpaný, a nijaká oprava v dohľade. Býval som však v centre, a pretože okolo bytu boli len samé úradné miestnosti, keď som sa cítil osamelo, mohol som si púšťať stereo naplno. Na ulici panoval čulý život, na špinavých schodoch som však nachádzal často spiacich opilcov alebo tulákov. Nuž ale keď som chcel bývať v centre, musel som aj nevyhnutné nevýhody prijímať so stoickým pokojom.

Bolo pol deviatej a mestom prúdili nekonečné armády pracujúcich, aby začali svoju každodennú strastiplnú púť. Boli uštvaní, namosúrení, unavení, lebo voľno počas Vianoc a Nového roka bolo už len spomienkou, pred sebou mali vidinu mnohých týždňov driny až do budúceho prerušenia stresového pracovného rytmu. V strede januára im letná dovolenka prichodila ani sen, neskutočná ako fatamorgána v púšti. Zo stanice metra pri obchodnom dome Åhlén sa z útrob zeme valili húfy vlečúce aktovky, vrecúška s potravinami a raňajšie noviny. Ako to len zvládnu osamelé matky? Vstať skoro pred svitaním, opatriť deti, nachystať raňajky, dohliadnuť, aby sa všetci poumývali, postlať, odviesť ratolesť do jasieľ či škôlky, bežať na pracovisko, kde ich čaká dlhý, náročný pracovný deň, možno slabo platených predavačiek v obchodnom dome, fajront prinajlepšom o pol siedmej, cesta do škôlky, v ruke taška plná potravín, čo stihli nakúpiť cez obedňajšiu prestávku, s deťmi, unavenými a zlostnými domov, pripraviť večeru, upratať, postarať sa o ne, uspať ich a možno im napokon zvýši trošilinku času pre seba. A keď o deviatej už všetko spí, ešte im zostáva bielizeň, čo musia dať do poriadku, a po desiatej padnú do postele ani podťaté, nepoznajú, čo je dostatok spánku, ani dostatok peňazí, nemajú takmer nikdy čas na deti a už vôbec nie na seba. Osamelé pracujúce matky – hrdinovia našich čias. Ale majú aspoň deti. Cilla povedala, že…

Cítil som sa nepríjemne. Prečo toľko myslievam na Cillu? Chcel som tie časy pochovať, chcel som, aby boli mŕtve. Stella hovorila o svojom rozvode a asi mi tým privolala spomienky.

÷

Fiflena v prijímacej kancelárii mi oznámila, že Holst nie je voľný, ale ak chcem, môžem si naňho počkať. Vytiahol som služobný preukaz a zdôraznil som, že to musí byť hneď, ponáhľam sa. Hoci moje akcie nestúpli, keď sa dozvedela, že som policajt, aspoň mi bezočivo odvrkla, že sa spýta, a zmizla za širokými dubovými dverami. Bola preč len chvíľu, premerala si ma pohľadom od hlavy po päty a vyzvala ma, aby som vošiel. Vysoký, vychudnutý, diskrétne a elegantne oblečený šesťdesiatnik sa zdvihol od starého dubového písacieho stola, pričom v tomto prípade starý neznamenal zafľakovaný a ošúchaný, skôr svedčil o solídnosti podniku. Podal mi úzku ruku.

– Polícia nás nenavštevuje každý deň. Dúfam, že to nemá nič spoločné s daňou z obratu, lebo v tom prípade by ste sa museli obrátiť na nášho revízora.

Odmeraný úsmev naznačoval, že patrí k ľuďom, ktorí si dane platia načas. Mal úzke pery, a keď ich pri úsmeve otvoril, všimol som si, že najmenej tri predné zuby majú korunky. Riedke sivé chĺpky nad vrchnou perou prezrádzali túžbu po gentlemanských fúzikoch, ale tie narástli len do prvého komického štádia. Oči boli len očami, ani mäkké, ani chladné, iba sivé a pevné.

– Nejde o dane. Keď som vás včera hľadal, slečna v prijímacej kancelárii vás oslovovala riaditeľ, dnes zasa konzul. Ktoré oslovenie je správne?

Komerčný úsmev sa stiahol do previnilého výrazu.

– Konzul Holst, tak je to správne. Už som jej vravel, že nemám rád, keď ma oslovujú riaditeľ. Riaditelia rastú ako žihľava pri plote.

– A konzul zasa nerastie na každej vŕbe, pravda? Ktorú krajinu zastupujete, pán konzul?

Hanblivo si odkašlal.

– Je to dôležité? Neprišli ste dúfam preto?

– Nie, ale na budove som nevidel nijakú zástavu ani tabuľu. Nemusíte mi odpovedať, ak nechcete.

Týmito slovami som mu jemne naznačil, že ho podozrievam, a tak som ho prinútil, aby sa bránil. Najlepší spôsob, ako ľuďom rozviazať jazyk, je povedať im, že nemusia hovoriť.

– Už nie som činný, ale bol som, pred dvadsiatimi rokmi. Zastupoval som neveľkú banánovú republiku v strednej Amerike.

Chraptivo sa zasmial.

– Titul konzul je šikovný pre obchodovanie. No, pán Hassel, čo vás sem priviedlo?

– Váš zamestnanec Valentín Karlberg. Neviete, kde by som ho našiel?

Prstami si prešiel po vrchnej pere a vykrútil si fúziky.

– Čo od neho chcete?

Ale otázky som kládol ja.

– Kde je?

Urobil bezbranný pohyb rukou.

– Milý pán Hassel, to keby som vedel! Odišiel z podniku pred týždňom, a nič nám nepovedal. Keby to niekto urobil kedysi, v tridsiatych rokoch, keď som sám cestovával a predával! Vtedy sa musela zdôvodniť každá hodina. Ale dnes…

Veľavýznamne pokrčil plecami, pochopil som to tak, že za všetko môže ministerský predseda Palme.

– Stáva sa často, že odíde nadlho?

– No, často… zmizne tak na jeden-dva dni… Nazdáva sa, že o tom neviem, a správy učeše. Ale môže niekto oklamať starého lišiaka, ako som ja…

Priveľa narážok. Jeho úsmev prezrádzal prefíkanosť, skúsenosť a veľkú prezieravosť.

– Ale ešte nikdy nezmizol na celý týždeň?

– To je aj pre neho rekord.

Náhle sa nazlostil.

– Je jeden z mojich najhorších zástupcov, skutočne! Už som uvažoval, či ho nevyhodím – ale nedalo mi.

Pohľad dohora a prísnosť okolo úst. Muž obviňujúci sám seba pre dobroprajnosť, vedomý si, že vo svojej veľkej dobrote nemôže konať inakšie.

– Porozprávajte mi o Valentínovi Karlbergovi. V čom spočívala jeho práca, váš dojem z neho, všetko, čo o ňom viete.

Zopäl vychudnuté ruky a zamyslene na ne pozrel.

– Moja firma obchoduje s lahôdkami, dovážanými z krajín v Stredozemí a máme aj mnohé pobočky, ktoré obchodujú len s vínom. Karlbergova práca spočíva v tom, alebo spočívala, lebo tentoraz sa už na svoje miesto nevráti, aj keby neviem ako žobronil – že navštevuje reštaurácie a ponúka im náš sortiment, odporúča naše vína a prijíma objednávky. Nie na vína, lebo tie kupujú majitelia reštaurácií priamo v štátnych obchodoch s alkoholom, len sa stará, aby si cez štátny obchod objednali víno. Objednávky uzatváral aj na iný tovar. Jeho revír bolo centrum Štokholmu až po Norrtälje. Ostatní naši zástupcovia mu závideli, lebo táto oblasť je najmastnejšia. Napriek tomu jeho objednávok bolo čoraz menej. Obviňoval konkurenciu, ale v ostatných obvodoch sme sa držali, dokonca v niektorých sa naše objednávky zvyšovali. Chyba je len a len v ňom.

– Ako hospodáril?

– Pretože mu obchody šli čoraz horšie, pýtal si preddavok za preddavkom. Nemám rád, ak si dakto pýta preddavok.

– Bolo tomu tak aj v poslednom čase?

Vysoké čelo sa zvraštilo v zamyslení.

– Keď ste to teraz spomenuli… Niekoľko mesiacov ma už nežiadal o peniaze. Hoci sa mu príjem nezmenil.

– Koľko zarábal?

– Tisícku za mesiac plus provízie.

Holst sa načiahol za kartotékou a zalistoval v nej.

– Tu mám plat za rok sedemdesiatjeden. Zarobil tridsaťtisíc plus šesťtisíc provízie.

Zavrel kartotéku a sucho poznamenal:

– Mám zástupcov, ktorí zarábajú trojnásobok. Čo vlastne od neho chcete? Vari sa dostal do rozporu so zákonom?

– Chcem sa s ním len pozhovárať. Neviete, či náhodou nehrá hazardné hry?

– Jeho súkromný život ma nezaujíma.

– Nepočuli ste dačo o klube Desert?

– Klub Desert? Nie… je to tajná herňa? Rastú ako huby po daždi. Nemôžeme im ani nič predať, kupujú tovar načierno a lacnejšie.

Už som nemal nijaké otázky a on mi tiež nemal čo povedať, tak sme chvíľu na seba mlčky hľadeli. Titul riaditeľ sa mu videl malomeštiacky. Premýšľal som, aký veľký malomeštiak vlastne je. Alebo je len obyčajným obchodníkom? Dobrý patriarcha svojim zamestnancom, ktorí môžu zarobiť ročne stotisíc plus provízie za to, že predávajú luxusné lahôdky.

Napokon som vstal, poďakoval som sa mu za informácie, potriasol som mu rukou. Konzul Holst vyzeral trochu ustarostene. Na rozlúčku mi nevenoval ani úsmev.

V Rudovej kancelárii sa zhromaždila celá naša partia.

Ruda zahrmel:

– Sadni si, Roland, a teraz si vymeníme zaujímavé novinky o našom spoločnom priateľovi Karlbergovi.

– Nemal si mať aj dnes voľno? – spýtal som sa Simona.

– No, dvoje detí dostalo osýpky a vtedy býva doma priveľký zmätok. Naďa tvrdí, že všetkým stojím iba v ceste. Okrem toho je aj trochu precitlivená, keď… hm…

Rozpačito si odkašlal. Ruda naňho pozrel s nefalšovaným záujmom.

– Simon! Hádam nechceš povedať, že Naďa je zasa v tom?

– Nuž, áno.

– Ty si ale nešika! – zvolal Ruda s presvedčením.

Simon si pohladkal do ružova sa lesknúcu plešinu, a keď sa mu široké ústa roztiahli do hrdého úsmevu, brada sa mu pretiahla a tvár nadobudla tvar bojovej lode, ktorá sa vyhupla na obrovskú vlnu.

– Naďa to sama chcela, zbožňuje deti.

Sune Bengtsson ho skúmal ako entomológ, ktorý študuje výskyt zriedkavého hmyzu. Keby Sune raz priviedol na tento svet deti, určite by si ich narodenie vyrátal na dva roky dopredu.

– Zabudnime na Simonovho koníčka a vráťme sa k Valentínovi Karlbergovi, – povedal sucho.

Ruda sa obrátil na mňa.

– Čo ti povedal Holst?

Spustil som a Ruda počúval. Najväčšmi ho zaujímala Karlbergova finančná situácia.

– Plat primeraný normálnym existenčným pomerom, ale ak sa dakto pohybuje medzi smotánkou, zdá sa možno aj mizerný. Ale kde ten chlapík trčí?

Študoval niekoľko písomností pred sebou a šúchal si pórovitý konček nosa pripomínajúci jahodu.

– Hráčsky klub sledujeme už istý čas, ale nikto nepodal hlásenie, že by bol videl osobu zodpovedajúcu Karlbergovmu výzoru. Jeho fotografiu z pasu som ukázal všetkým, ktorí sa na sledovaní zúčastnili, ale nikto ho nespoznal. Nejaký komentár?

– Možno pozorovatelia neboli dostatočne pozorní. Alebo otupeli, lebo ich nevystriedali načas.

Ruda zafunel a na moju narážku ani neodpovedal.

– Vychádzajme z toho, že Karlberg nebol v klube už dlhší čas, – povedal Sune. – Klub sledovalo päť rozličných ľudí, no ani jeden z nich ho nevidel. Sú o tom skalopevne presvedčení. Karlberg tam nebol.

Ruda prikývol.

– Nie, nebol tam. Podľa svedeckej výpovede jeho ženy nebol ani doma. Jeho zamestnávateľ tvrdí, že v práci chýba už vyše týždňa. Prečo sa skrýva?

– Žeby v cudzine? – hádal Pelle Pettersson.

– Pas mal doma a starý odovzdal. Overili sme si to.

Simon hľadel zamyslene na povalu.

– Žeby ležal dva metre pod zemou?

– Aj to je možné. Tomu zasa odporuje skutočnosť, že osoba, ktorá sa pokúsila zastreliť Rolanda jeho vlastnou pištoľou, pokladala ho za Karlberga. A keďže si to ten chlapík myslel, Karlberg by mal byť nažive. Čo ty na to, Roland?

Skôr ako som odpovedal, chytro som si v hlave všetko zhrnul:

– Všetci sa ho usilujú chytiť, ale nikto nevie, kde ho hľadať. Existuje len jediné prirodzené vysvetlenie, skrýva sa. Ale kde a prečo sa skrýva? Kde, to môžeme len hádať, ale prečo, na to si môžeme vytvoriť hypotézu. Karlberg pracoval ako akýsi vedúci v klube Desert. Aspoň sa domnievame. V klube sú v obehu veľké sumy, keď je v ňom vrazený zahraničný kapitál, ako predpokladá Ruda. Karlberg sa dostal do tvrdého nebezpečného sveta. Možno niečo videl, čo vidieť nemal, vystrašil sa a vyprázdnil pole. Chlapík, ktorý ma pokladal za Karlberga, odo mňa niečo chcel. Dá sa predpokladať, že Karlberg natrafil na niečo, čo je pre majiteľa klubu nebezpečné. Podľa mňa Karlberg našiel niečo, o čom si myslí, že z toho vytlčie peniaze, a teraz sa skrýva, kým transakciu nebude mať v suchu.

Ruda urobil čiaru na papier a perom sa poškrabal vo vlasoch.

– Aj ja som dospel k podobnému záveru. Neviem sa však zbaviť pocitu, že páni v klube nepatria k tým, čo sa len tak ľahko dajú vydierať. Preto mi tak veľmi záleží na tom, aby sme Karlberga našli čo najrýchlejšie. Kým je ešte nažive. Som presvedčený, že nielen my sme zvedaví, na čo natrafil.

– Čo vieme o Karlbergovi? – uvažoval Simon. – Prirodzene, v tomto štádiu vyšetrovania nie je toho veľa.

– Kenneth urobil vynikajúci prieskum v našich interných registroch, – povedal Ruda otcovsky a Häger očervenel od hrdosti. – Pomocou rodného čísla z pasu vyhrabal o ňom pozoruhodné skutočnosti. Začni, Kenneth.

Häger si odkašlal, tváril sa trochu dôležito, očividne sa mu páčilo, že je stredobodom záujmu. Jeho oblek bol z česaného manchestra a vyzeral hladký ako pleť dievčaťa. Hroty goliera pásikavej košele boli dlhé, na širokej kravate si úmyselne uviazal ležérny uzol. Mal na sebe svetločervenú hodvábnu vestu s obtiahnutými gombíkmi. Na mladej tvári sa dal vybadať prvý náznak kruhov pod očami – následky preflámovaných nocí v bare Alexandra.

– Valentín Karlberg sa narodil 15. augusta 1921 vo Varbergu. Jeho otec bol prokurátorom, zomrel roku 1939. Matka mu ešte žije v domove dôchodcov v Göteborgu. Roku 1940 Karlberg maturoval a celú vojnu patril k záložníkom. Roku 1945 chcel pokračovať v štúdiu, ale po semestri v Uppsale ho prerušil a presťahoval sa do Štokholmu. Stal sa úradníkom Likvidačného úradu, ale pracoval tam len šesť mesiacov.

Ruda pozeral na Hägera s milým úsmevom, kým ho počúval. Bola to pravda. Häger stihol za krátky čas vyhrabať veľa.

– Ešte som nevypátral, čo robil do roku 1951, kým si založil vlastnú spoločnosť, neveľkú importnú firmu s južným ovocím. Prosperovala celkom dobre, ale roku 1964 požiadal o vyrovnanie a hneď nato firmu zrušil. Konkurz však neohlásil. Zrejme sa spojil s Holstovou firmou a v januári roku 1965 sa stal Holstovým zástupcom, kde pracuje doteraz.

Prevrátil list.

– O Karlbergovom súkromí som sa dozvedel toľko: Prvý raz sa oženil roku 1947 s Violou Lindmanovou, s ktorou sa rozviedol už roku 1949. Roku 1948 sa mu narodila dcéra Ragna, žije v Kodani. Roku 1966 sa oženil znova so Stellou Inezou Rossellovou. Deti nemajú.

Pred nami sa črtal obyčajný bežný osud. Nič senzačné alebo vzrušujúce, muž ako iní. Kenneth trochu priškrteným hlasom pokračoval:

– Prezrel som si jeho daňové priznania za posledných päť rokov. Roku 1971 zarobil 31212 korún a to bol jeho najhorší rok. Hoci nejde o veľké rozdiely. Rok predtým zarobil 34 745 korún a ostatné roky približne rovnako. Neuviedol nijaké poistenie ani výživné na nejakú osobu. Jeho príjmy mu však zrejme nestačili.

Vytiahol ďalší papier.

– Doručili mu dva platobné príkazy a dve súdne žaloby. Zrážkami z platu spláca mesačne daňovú dlžobu s mimoriadnym pätnásťpercentným úrokom.

Potom s tvárou čarodejníka, ktorý sa z klobúka chystá vytiahnuť králika, povedal:

– Ale v registrácii áut som našiel skutočne bombu. Len pred dvoma mesiacmi si dal zaregistrovať luxusné auto. Zhováral som sa s človekom z Fordky. Zaplatil zaň v hotovosti, hoci auto so všetkým extra vybavením stálo vyše 80 000 korún. Chcel si ho prevziať minulý týždeň, ale neprišiel si poň.

– Auto akej značky? – spýtal sa Pelle.

– Mustang, model Shelby Cobra a…

– Shelby Cobra!

Pelle vyskočil zo stoličky. Červený veniec okolo jeho brady akoby zaiskril. Nadšene zatlieskal svojimi obrovskými rukami.

– Bohovské fáro! Steve McQueen mal také. Bohovská mašinka, páni! Na jeseň jazdil na takom modeli jeden môj priateľ v Dánsku. Rozprávka! Aký druh motora?

Bol vo vytržení ako konferencier, ktorý našiel správnu odozvu obecenstva. Ruda ho upokojil.

– Sadni si. Značka auta nie je zaujímavá, ale že zaň zaplatil v hotovosti kopu peňazí. Ešte niečo, Kenneth?

Häger zavrtel hlavou.

– Už nič. Budem v tom pokračovať.

– Blesková prácička, výborne, – pochválil ho Simon.

Kenneth urobil skromné gesto.

– Nijaké veľké umenie, stačí vedieť, kde treba hľadať.

Simonove dobrosrdečné črty tváre akoby mierne zhorkli, ale nepovedal nič z toho, čo som predpokladal, že si myslí. Simon vedel až pridobre, ako treba hľadať informácie, a nepáčilo sa mu, keď sa taký kriminalista holobriadok vyťahoval, že našiel cesty, ktoré okrem neho nikto nepozná. Simon ho pochválil za rýchlosť, a nie za metódu.

– V danom okamihu môžeme urobiť jediné, naďalej pozorovať klub Desert, – povedal Ruda. – Pokiaľ vieme, Karlberg sa ničím neprevinil a my sa s ním môžeme len pozhovárať.

Ruda rozdelil úlohy, jeden po druhom sme sa vytrácali z kancelárie. Ruda ma požiadal, aby som ešte chvíľu zostal. Keď sme osameli, podal mi fotografie.

– Je to on?

Prikývol som. Na tú tvár nezabudnem do smrti. Keď ma chcel zabiť, mal som ju pred sebou na niekoľko desiatok centimetrov. Ruda mi o ňom čítal informácie.

– Je to Poliak. Prišiel do Štokholmu roku 1968, bez akýchkoľvek papierov. Vyhlásil, že je politický utečenec a žiadal azyl. Urobili sme niekoľko obťahov jeho fotografie, ako to robíme takmer pri každom, kto požiada o cudzinecký pas. To isté platí o odtlačkoch prstov. Volá sa Stanislaw Bilatski.

– Máme naňho niečo?

– Bol tu len päť mesiacov, a už ho zatkli za nezvyčajne brutálny násilný čin. Dostal šesť mesiacov a vykázali ho zo Švédska. Ale keďže bol politickým utečencom, zo Švédska sme ho nemohli dostať.

– Vieme, kde býva?

– Nie, ale aj to vypátrame. Vyhrážať sa zbraňou policajtovi je nebezpečné. Keď sme ho zabasli posledný raz, býval v podnájme, ale odtiaľ sa už dávno odsťahoval. Pozri sa teraz na toto.

Podal mi obdĺžnikový papier, členský preukaz do klubu Desert, bol trochu vyblednutý, ale inak sa celkom podobal tomu, na ktorom som videl urobené korektúry.

– Odkiaľ ho máš?

– Zhotovili nám ho v tlačiarni. Chýba ešte červená farba. Teraz ju nanesú a do večera obschne. Všetky údaje boli predsa na preukaze, čo si našiel, a pre tlačiareň to bola maličkosť. A ty ho dnes večer použiješ.

Nečudoval som sa. Prepašovať sa do ilegálneho klubu patrilo k našej bežnej práci.

– O koľkej?

– Z hlásení vyplýva, že hrať sa začína až bezprostredne pred polnocou. Ak tam budeš o štvrť na dvanásť, zamiešaš sa medzi ostatných návštevníkov a hádam sa ti ani veľmi nebudú dívať na preukaz. Napokon, vyzerá ako pravý.

Zvyšok dňa som strávil bežnými prácami na iných prípadoch. Poobede som sprevádzal pracovníka kriminálky Borgandera pri jednej akcii, čo sa mi vôbec nepáčila – dieťa rozvedených rodičov sme mali priviesť od otca nazad k matke. Takýmito prípadmi ma zväčša nepoverovali, lebo časom sa medzi nami vykryštalizovali niekoľkí policajti, ktorí mali mimoriadnu schopnosť pokojne a prívetivo zhovárať sa s otcami i s deťmi. Lenže teraz vystrájala hongkongská chrípka a musel som zaskočiť. Borgander priviedol domov k svojim matkám už veľa detí a nikdy nemal pritom vážnejšie ťažkosti. Ani tentoraz. Otec bol síce nervózny a smutný, ale nevzdoroval, keď ho Borgander požiadal o dievčatko, ktoré mal odviesť k matke. Jachtavo a zadŕhajúc sa mu vysvetľoval, že by sa chcel s dcérkou stretávať častejšie a myslí si, že matka sa o dieťa dobre nestará. Borgander si to vypočul s neochvejným pokojom, nežne a priateľsky sa zhováral s dievčatkom. Napokon otec dievčatku povedal, aby šlo so strýkom. Ruka v ruke vyšli Borgander a dievčatko z bytu a otec dievčatka sa za nimi mlčky díval. Deväťdesiat deväť prípadov prebieha pokojne a nedramaticky, stý prípad zaplní rubriky v novinách. Držal som sa v ústraní a ticho som ďakoval prozreteľnosti, že ma uchránila pred stým prípadom – pred kŕčovitým plačom dieťaťa a vyhrážkami či krikom zaslepeného otca.

÷

Večer som sa konečne dostal do kina, na reprízu Felliniho filmu, ktorý sa mi napokon videl nevýrazný. Večné mrholenie neustalo, zrejme túto zimu nezasneží.

Okolo pol dvanástej som zamieril na Kungsgatan a chytil som taxík. Oholený, upravený, na sebe som mal tmavý elegantný oblek, bieloskvúcu košeľu s nenápadnou kravatou. Nahodený na večierok, do spoločnosti veselých a neviazaných ľudí, kde ma čakajú zvodné pohľady a tajomný ženský smiech. Ďakujem, ďakujem! To by som si bol želal, namiesto toho, aby som sa podfukom prepašoval do hráčskeho klubu. Ako dávno som už nebol na príjemnom večierku? Zhlboka som si vzdychol. Čertovsky dávno. Vari ma už ľudia neradi vidia na svojich posedeniach? Je to moja chyba? Možno sa zo mňa stáva samotár.

Taxík zastavil na Hagagatan, zaplatil som. Keď som sa blížil k vchodu do klubu, díval som sa pred seba, odolával som pokušeniu fľochnúť v tú stranu, kde pravdepodobne stojí niekto na stráži. „O 23:43 sa dostavil Roland Hassel.“

Brána bola otvorená, o tom som vedel. Tušil majiteľ domu, že v dome je hráčsky klub? Mali by sme si to zistiť. Brány sa zvyčajne zamykajú o deviatej a ostatní nájomníci by sa oprávnene mohli sťažovať, keby brána ostávala celú noc otvorená. Je tam nejaký vrátnik? Platia ho majitelia klubu? Zazvonil som akýsi nepravidelný signál. Dvere sa na chvíľu otvorili, ale len na štrbinku, pochopil som, že si ma najprv obzerajú cez priezor. Do medzery som vopchal členský preukaz a dúfal som, že palcom nerozmažem čerstvo nanesenú farbu. Ešte nezaschla.

Šlo to bez problému. Dvere sa otvorili len natoľko, že som mohol prekĺznuť. Chvíľu mi trvalo, kým si moje oči zvykli na slabé neónové osvetlenie na chodbe. Vyzliekol som si kabát, čiasi ruka mi ho vzala zároveň s klobúkom. Začal som registrovať všetko, čo som videl. Nijaké dvojité dvere, dosť nezvyčajné pre hráčsky klub, namiesto nich len hrubý záves, čo pravdepodobne tlmil rušivé zvuky. Vošiel som do miestnosti, odkiaľ ku mne doliehala vrava. Kráčal som nehlučne, dlážku pokrýval huňatý koberec, noha sa mi doň zabárala takmer po členok. Ďalší záves ma delil od hráčskej miestnosti. Odhrnul som ho a vstúpil.

Miestnosť bola prekvapujúco veľká, bolo mi jasné, že niekoľko priečok prebúrali. Okolo rulety, nad ktorou svietila zatienená lampa, stáli muži a napäto sledovali slonovinovú guľôčku.

– Číslo sedemnásť.

Napätie povolilo. Niekoľko krátkych spokojných zvolaní sa zmiešalo so vzdychmi prehrávajúcich. Šuchot žetónov. Krupier menil bankovky za žetóny a bankovky mizli v jeho vrecku. Hráči sa horlivo skláňali nad zeleným stolom a umiestňovali svoje vklady. Postavil som sa za jedného z hráčov a spokojne som sa mu prizeral, akoby so záujmom a zvažujúc, koľko by som mal vložiť peňazí. V strede miestnosti stála len ruleta, ale v jednom kúte sedelo niekoľko mužov a hralo karty – blackjacka. Guľôčka znova vkĺzla do priečinku. Jeden z hráčov vylovil zväzok bankoviek a krupierovi dal štyritisíc korún, za ktoré dostal desať štvoruholníkových zelených a šesť červených žetónov. Teda zelené mali hodnotu stovky a červené päťstovky. Teraz som už vedel, koľko kto vložil do hry. Obrovské sumy menili majiteľov. Videl som, že chlap stredných rokov vložil tisícovku na číslo a vyhral. Keď od krupiera preberal žetóny, ani brvou nemihol, napokon aj krupier sa tváril suverénne. Chlap však mohol chladnokrvnosť len predstierať a krupierova ľahostajnosť mohla byť len bluf. Zaujímavé pre mňa bolo, ako na hru reagujú ostatní hráči. Napríklad chlap vyhral tridsaťšesť tisíc, ale nikto sa nevzrušil, nikto naňho nepozeral s obdivom, nikto naňho nehľadel so závisťou, všetci sa tvárili, akoby sa nič nebolo stalo a horlivo pokračovali v hre. Táto skutočnosť mi viac ako čokoľvek povedala, že v tejto rulete išlo o obrovské sumy. Diskrétne som sa porozhliadal okolo seba. Zaregistroval som mimoriadne elegantné zariadenie a práve keď mi pohľad padol na zelené tapetované dvere, pocítil som na pleci čiusi ruku.

– Buďte taký láskavý a poďte na chvíľu so mnou.

– O čo ide?

– Len na chvíľu.

Diskrétne ma vyviedol do haly. Za mnou šli dvaja chlapíci, väčšmi som ich tušil, ako videl. Ďalší chlapík tam stál s mojím kabátom a klobúkom v ruke.

– Nie ste tu žiadaná osoba.

– Dočerta, ako to? – počul som sa, ako zvyšujem hlas.

– Policajti nesmú hrať hazardné hry. Ľutujem, ale budete si musieť nájsť nejakú inakšiu zábavu.

– Čo to tárate?

Môj hlas znel nebojácne a tvrdohlavo, akoby ma nehorázne obviňovali, no oni sa so mnou zhovárali pokojne a priateľsky ako s neplnoletým dieťaťom.

– Prosím, váš klobúk… tak… a teraz kabát… vonku je zima… nech sa páči…

Klobúk mi nasadili na hlavu, kabát prehodili cez plecia a otvorili mi dvere.

– Zbohom… Žiaľ, nemôžeme vám povedať do videnia.

V hale bolo také prítmie, že som ani nevedel, ako tí dvaja vyzerali. Zízal som na zatvorené dvere a cítil som sa ako najväčší idiot na svete. Také fiasko! Nevypátral som nič, iba to, že sa tam hrá o veľké peniaze, to ale nebola nijaká novinka. Diskrétne a elegantne ma vysánkovali.

Ako mohli vedieť, že som policajt? Mali pravdu, keď tvrdili, že policajti nesmú hrať, keď navštívia ilegálny klub, bola by to istá provokácia a dopustili by sa trestnej činnosti. Ale na to, aby som vzbudil ich nedôveru, som bol dnu príliš krátko. Chyba bola asi v členskom preukaze. Prešiel som krížom cez cestu a vošiel do brány, v ktorej hliadkoval Pelle Pettersson.

– Prestalo sa ti tam páčiť?

– Spoznali ma. Čertvie ako.

– Poznamenal som si 23:59. Nebol si tam dlhšie ako štvrť hodiny. Nemal som potuchy, že sem prídeš. Ruda mi nič nepovedal.

Prestalo pršať, vo vzduchu visela predzvesť naozajstnej zimy. Zamrazilo ma.

– Idem si domov ľahnúť.

– Ty sa máš, – povedal Pelle závistlivo. – Našinec si tu postráži do tretej. A Gullana už bude dávno spať.

Keď treba pohnúť rozumom, je dobré poprechádzať sa. Vykročil som teda rezko po Sveavägen do mesta a sledoval v mysli rozličné nitky. Bolo však ešte priskoro, ani som vlastne nevedel, čo hľadám a konce klbka nikam neviedli. Päť minút pred pol jednou som prešiel cez Sergelovo námestie a potom dolu po Drottninggatan. Pred výkladom Butterickovho obchodu s kuriozitami stálo zopár mladých ľudí, debatovali o tom, aké somariny a strašidelné masky nakúpia na „bohovský čurbes“. O pol jednej som vošiel do brány, kde som býval, schodmi som sa dostal na tmavý úzky dvor.

Zastal som a intenzívne som načúval. Odniekiaľ prichádzal zvuk, ktorý som nevedel definovať, ale ktorý sem akosi nepatril. Kroky, čo náhle zastali? Šuchot topánky po asfalte? Pokúšal som sa rozhľadieť v tme, ale vo dvore bolo veľa výklenkov a zákutí. Mohol to byť nejaký opilec, no vtedy zvyčajne počuť bľabot, kašeľ a tlmený hovor. Alebo žeby milenci bez strechy nad hlavou? Ale čo by hľadali na dvore, keď na schodisku je predsa len o nejaký ten stupeň teplejšie? Zvuk sa už nezopakoval. Pravda, šramot sa ťažko definuje a lokalizuje, uši sú zlým pomocníkom. Vošiel som na schodište a vybehol tri poschodia.

Len čo som vkročil do bytu, pocit neistoty sa znásobil. Svetlo malej štvorcovej predsiene mi neodhalilo nič nápadné, ale vo vzduchu viselo čosi cudzie, takmer hmatateľné. Znehybnel som a načúval. A predsa…

Vošiel som do priestrannej izby. Bola prázdna. Čo sem nepatrilo? Stál stôl tam, kde aj predtým? Záhyby záclony siahajúcej po zem sa akosi zvláštne vlnili. Prikradol som sa k oknu a rozhrnul som ich. Prázdne okenné tabule civeli na mňa ako nemé otázniky.

Upokoj sa, Roland. Nikto tu nie je. Nevzrušuj sa ako stará dievka. Tmy sa predsa nebojíš! Aspoň si to vždy tvrdil.

Moje nosové dierky zachytili slabú sladkastú vôňu – akoby sa obláčiky orientálneho tabaku predrali cez škáry. Tabak? Nie, tabak nie. Ale…

Pokúsil som sa zasmiať sám nad sebou, ako som tam pobehoval po izbe a snoril, ale môj smiech znel tak falošne, že som hneď zvážnel. Nenašiel som vôbec nič. Nič hmatateľné, čoho by som sa mohol dotknúť. Celým telom som však pocítil, že v mojom byte je ktosi cudzí, ktosi, kto sem nepatrí.

Rozsvietil som v spálni. Posteľ stála na zvyčajnom mieste. Ale odkiaľ sa tu berie tá ťažká sladká vôňa?

Minikuchyňa. V dreze som nechal dva špinavé taniere, pohár, nože a vidličky. Všetko sa mi videlo nedotknuté. Alebo…?

Rukou som si pretrel oči. Zo skúsenosti som vedel, ako ľahko vie človek prepadnúť panike. Nie len takej typicky zaslepenej, bezhraničnej, stačí z nej len málo, a popletú sa ti pocity a splašia zmysly. Čo to do mňa vošlo? Choď si ľahnúť, Rolandko!

Vošiel som do miestnosti so sprchovacím kútom. Vyzliekol som si košeľu, skrútil vodovodné kohútiky a začal som sa umývať. Vo chvíli, keď som si namydlil tvár, som si čosi uvedomil. Voda, čo vytiekla z kohútika, bola celkom studená. Inokedy som musel čakať šesť-sedem sekúnd, kým z potrubia odtiekla vlažná voda. Ak ju, samozrejme, ktosi krátko predtým nevypustil. Krátko predtým…

V zrkadle som zbadal napätú a nepokojnú tvár a takmer som dostal šok. Neuvedomil som si hneď, že sa dívam na svoju tvár. Moje blúdiace oči sa zastavili na toaletnom papieri. Dlhý pás papiera visel až na dlážku. Nikdy by som takto papier neodtrhol.

S namydlenou tvárou som vbehol do izby. Zastal som, nečujne som dýchal ústami, napínal sluch, kým som nepocítil, ako mi búši krv ani vzdialené bubny. Veď byt mám malý, dve izby, minikuchyňa a maličký sprchovací kút. Nijaký balkón. Tri úzke vstavané skrine.

Skrine, prirodzene! Tam som nenazrel. Obleky, topánky, staré škatule, štôsy kníh. Nič, čo by mi udrelo do očí. Vrátil som sa do sprchovacieho kúta, zmyl som si z tváre mydlovú penu a vošiel som do spálne. Vyzliekol som si nohavice, prehodil som ich cez stoličku, obliekol si pyžamu. Vôbec sa mi nechcelo spať, ale ozvala sa vo mne sebadisciplína: ľahnúť, zhasnúť svetlo. Vliezol som do postele. Zhasol som stolovú lampičku. V izbe sa rozľahla čierna tma. Cez žalúzie sa zvyčajne predieralo slabé svetlo, noc však bola tmavá a nebo zastreté.

Keď som si ľahol na chrbát a zízal na potemnenú povalu, zacítil som sladkastú vôňu oveľa silnejšie. A nie len to… Bolo tu aj čosi iné. Už som si to nenamýšľal.

V izbe niekto dýchal.

Slabo, slabučko, pripomínalo mi to ľahký vánok v ďalekom lese, ale bol to dych. Všetky svaly sa mi napli. Vyskočil som z postele a vrhol sa k vypínaču. Bleskurýchle som sa poobzeral. Roztvoril som dvere na skrini. Predtým som tam videl iba šatstvo…

Aj teraz iba šatstvo. Pohľad mi skĺzol na posteľ.

Prirodzene, klasický úkryt!

Oblizol som si pery. Žalúdok sa mi zovrel. Kľakol som si so zovretými päsťami, pripravený odraziť útok.

Díval som sa rovno do široko roztvorených očí Stelly Karlbergovej. Z pootvorených a ochabnutých úst sa z jedného kútika rinula krv. Ležala na boku, obrátená ku mne a na sebe mala lesklý červený kabát. Vrchná časť kabáta bola tmavočervená, leskla sa od mokroty, od presakujúceho fľaku, ktorý sa pomaly zväčšoval.

– Stella!

Môj hlas znel ostro a priškrtene. Jej dych bol čoraz sipľavejší. Ruka sa vystierala ku mne. Prsty sa skrúcali ako pazúry. Trhlo ňou. Pokúsila sa zodvihnúť hlavu.

Z hrdla sa jej vydralo zachrčanie. Telo odrazu celkom ochablo. Oči jej hľadeli do prázdna. Zrenice akoby sa ponorili do bielka.

Stella Karlbergová bola mŕtva.

Obhliadkou miesta činu poverili Suneho Bengtssona. Napriek tomu, že bolo štvrť na tri v noci, vyzeral sviežo a vo forme. Ja som klesal od únavy, hoci som vedel, že je to reakcia. Sune mal pred sebou veľký blok.

– Kto vedie vyšetrovanie? – spýtal som sa.

– Blomgren.

– A čo Nord?

– Nord je odcestovaný. Kedy si prišiel domov a objavil tú ženu?

Sune pracoval. Už som nebol preňho kolega, ale len objekt, ktorý mu má poskytnúť informácie o vražde.

– Domov som dorazil krátko po pol jednej. Keď som našiel pod posteľou Stellu Karlbergovú, bola presne jedna hodina.

Pozrel do bloku, aby si to overil.

– Volal si o jednej hodine troch minútach.

Do izby strčil hlavu akýsi chlapík.

– Tak čo, môžeme nacvakať snímky?

– Dobre. Opatrne preneste posteľ nabok a zaznačte kriedou, kde stála. Obrysy mŕtvoly zakreslím neskôr.

Vedel som, čo sa odohrá v mojej izbe. Sem s kriedou a metrom! Vymeriavanie polohy, v akej som ju našiel, fotografovanie mŕtvej. Mŕtvej! Stella Karlbergová. Čo asi u mňa hľadala?

– Počuj, nevieš, ako sa dostala do domu? – spýtal sa Sune.

– Mala kľúč od brány?

– Zámka na vchodovej bráne je ustavične poškodená. Vecí vieš, aké to je, bývať v týchto barakoch. Povaľači túžia po teple. Stačí silnejšie strčiť do dverí, a zámka povolí. Spočiatku dával majiteľ zámku zakaždým opraviť, ale asi pred pol rokom ho to prestalo baviť a odvtedy sa hocikto bez veľkej námahy mohol dostať do domu.

Sune si to poznamenal do bloku, vedel som, že o deviatej ráno si moju informáciu overí. Ešte vždy som sedel v pyžame a videl som v tom nehorázny kontrast k Suneho korektnému obleku.

– Prezrel som si zámku na byte, – povedal Sune so zvrašteným čelom. – Na to, že si policajt, máš bohovsky mizernú zámku. Kto sa v tom vyzná, otvorí ju vreckovým nožíkom.

Vedel som, že trafil do čierneho, musel som mu dať za pravdu.

– Doteraz ju nikto neotvoril.

– Doteraz, – povedal Sune rozhorčene, – sa nič nestalo.

Zo spálne sa ozývali tlmené hlasy fotografistov pri práci. Dnu vošiel doktor Mörck, ružovolíci a sivovlasý pán, so svojou čiernou kabelou.

– Bengtsson, môžem začať?

– Nie, ešte som nezakreslil obrysy. Chcem byť pri tom. Počkaj, kým ti poviem.

Na mieste činu má rozhodujúce slovo policajt poverený vyšetrovaním, a tak doktor Mörck zasa zmizol. Sune preletel očami svoje poznámky.

– Z domu si odišiel o pol dvanástej a nič podozrivé si si nevšimol. Vrátil si sa asi o hodinu a za ten čas sa v tvojom byte stala vražda. Žena a vrah sa sem dostali pravdepodobne obyčajným šperhákom. Žena zomrela pred tvojimi očami a my teda môžeme presne stanoviť čas úmrtia. Bola jedna hodina po polnoci. Povedz mi všetko, čo by som mal podľa teba vedieť.

Spustil som a on si z času na čas dačo poznamenal do bloku. Keď nespúšťal zo mňa chladný analyzujúci pohľad, nebolo mi všetko jedno. Zdalo sa mi, akoby pri každom slove, ktoré som povedal, zvažoval: lož, pravda, lož, pravda… Dúfal som, že je to len rutina a nič iné.

– Je to všetko? Na nič si nezabudol?

– Myslím, že na nič. Čo mám robiť?

Začudovane na mňa pozrel.

– Ako to myslíš?

– Čo tu mám teraz robiť. Mám pomáhať brať odtlačky?

Zavrel blok a vstal.

– Žiaľ, už tu nemáš čo robiť. Musím ťa požiadať, aby si opustil byt.

– Čo?! Doparoma, veď tu bývam.

– Od takého skúseného policajta to bola smiešna poznámka. Tvoj byt je teraz miestom činu, stala sa tu vražda. Môžeš si vziať na seba len tie veci, v ktorých si prišiel domov. Inak celkom nič.

– Aké veľkorysé! – povedal som skľúčene. – Ešte by som mal byť vďačný, že ste ma nezašili.

– Dúfam, že si to myslel ako vtip, – povedal Sune odmerane.

Na schodišti a pred dverami sa to hmýrilo ľuďmi. Zaželal som dobré ráno Blombergovi, bol to malý muž s bruškom, zvedavo na mňa pozeral a chcel sa so mnou pustiť do reči, nemal som však na to náladu. Nočný chlad mi prenikal pod kožu, nejaký čas som pobehoval po meste a klopaním som prebúdzal recepčných štokholmských hotelov, no tie boli ako zvyčajne obsadené, hádam okrem Sheratohu, ale tam som sa o to ani nepokúšal. Stovka a čosi za jednoposteľovú izbu! Pri mojom plate. Nakoniec som sa pobral na kriminálku a uložil som sa na stoličku, nohy som si vyložil na písací stôl. Bol som na smrť unavený, myšlienky mi vírili hlavou, akoby tancovali kankán. Stella sa smeje. Stelline zakalené oči. Stella pokúšajúca sa zviesť ma. Nehybná Stella. Stella pri tanci, pritisnutá ku mne. Stellino smrteľné chrčanie. Stella…

÷

– No tak, zobuď sa!

Rudova ruka ma drmala za plece. Rozospatý som pozrel na hodinky. Bolo trištvrte na desať.

– Chcel som ťa nechať ešte si pospať, ale tvoje chrápanie zdemoluje steny tejto budovy. Ako sa cítiš?

Spal som zrejme celý čas v nepohodlnej polohe. Keď som sa s námahou zodvihol zo stoličky, zdalo sa mi, že svaly si budem musieť povystierať páčidlom. Hlavu som mal veľkú ako melón a v ústach chuť po starej konskej prikrývke. Ako po riadnej opici.

– Na figu, – odpovedal som.

Ruda prikývol. V očiach sa mu zračil ustarostený výraz a hlas bol o poznanie chrapľavejší.

– Poďme ku mne. Objednal som čiernu kávu a dačo na zahryznutie.

Vytackal som sa za ním, cítil som sa ako opotrebovaný traktor. Ruda sa mlčky prizeral, ako som do seba vlial tri šálky kávy a zápasil s obloženým chlebíčkom. Zo zásuvky vytiahol baterkový holiaci strojček.

– Ohoľ sa.

Príkaz som splnil, a len čo som si tvár ošpliechal studenou vodou, zdalo sa mi, že sa pomaly prinavraciam medzi živých.

– Aká noc! – zastonal som. – To teda ale bola poondiata noc!

Moje rozprávanie o fiasku v hráčskom klube si Ruda vypočul bez mihnutia oka.

– Večer urobíme raziu, – povedal. – Už som to prediskutoval s Hägerom, Pellem a Simonom. Najvyšší čas obzrieť si klub zblízka.

– Nevieš, či mi ešte snoria po byte? – spýtal som sa.

– Môžem už ísť domov preobliecť sa?

– Kdeže, tí skončia až zajtra. Môžeš prespať u mňa, ak chceš.

Videl som na ňom, že myslí na to isté čo ja. Na onú noc pred štrnástimi rokmi, keď som u nich prespal. Na onú noc, keď mi nadával a bliakal na mňa. Keď som stratil nervy a poriadne som sa s ním pohádal. Keď sme sa takmer pobili. Ruda biely v tvári od zúrivosti nad chlapom, ktorý nič nechápe. A ja, ktorý som sa zúrivo bránil a odmietal som pravdu o sebe. Na onú noc, keď spadli zo mňa všetky zábrany a ja som plakal ani malé dieťa a Ruda ma drsným hlasom chlácholil. Onú noc, keď som sa zbavil všetkého bahna na tele i duši. V to ráno som chcel začať nový život. V to ráno, keď už bolo neskoro…

– Ďakujem ti. Kto vyšetruje vraždu Stelly?

Ťažko sa mi vyslovovalo slovo vražda. Zavraždená Stella.

Žena, ktorú som poznal, zhováral sa s ňou a ktorá ma istým spôsobom aj priťahovala.

– Nord. Dnes sa vrátil z Oslo. Práca našich skupín sa bude prekrývať, lebo vražda pani Karlbergovej očividne súvisí s Karlbergovým zmiznutím.

Veľkou rukou udrel po písacom stole, akoby potvrdzoval svoje slová.

– Kde je Valentín Karlberg? Kde trčí ten chlap?

Koľký raz som už počul túto otázku? No jednako, kde, doparoma, väzí?

– Čo ti hlásil Sune Bengtsson? Keď sa do niečoho pustí, je úžasný. V noci som trochu trpko špásoval na jeho adresu, akože mu ďakujem, že ma nezašil, hoci si aj tak myslím, že naozaj nebol od toho ďaleko.

Ruda sa zachichotal.

– Správa sa korektne, tak ako sa na schopného policajta patrí. Bol si na mieste činu, a tak sa k tebe správal ako k podozrivému. Nuž čo, raz už je taký. Mám tu kópiu Nordovho hlásenia.

Čítal a komentoval ju.

– Vynechám to, čo už vieš. Časové údaje, tie poznáš. Stella Karlbergová bola zabitá v tvojej obývačke. V strede koberca sme našli veľký fľak od krvi. Vzorka na ňom je dosť strakatá a plastická, nečudujem sa, že si si ho nevšimol. Padla pravdepodobne dopredu. Vrah ju obrátil a odvliekol do spálne. Na dlážke sme našli stopy, ako ju ťahal. Strčil ju pod posteľ a upravil prikrývku. Na kohútiku so studenou vodou a na splachovači sme našli malé krvavé stopy. Vrah zrejme odšklbával toaletný papier a utieral škvrny na dlážke, ktoré vznikli, keď ju za sebou vliekol, a papier potom splachoval v záchode.

– Odtlačky prstov?

– Neúrekom, ale väčšina tvojich. Musíš im dať svoje odtlačky, aby to mohli skontrolovať.

Zhlboka si vzdychol.

– Aj ja som unavený. Novinári z večerníkov ma obletovali ako muchy.

– Nechápem len, prečo prišla Stella ku mne o polnoci? – povedal som zadumane. – Musela mať nejaký dôvod.

Ruda na mňa uprel prenikavý pohľad.

– Len ak to nebol ten najznámejší dôvod, prečo žena v noci navštívi muža…

– Prestaň! – zasipel som. Bolo to nechutné.

– Ak to teda neprichádza do úvahy, potom Bengtsson narazil na niečo, čo by nám jej správanie vysvetlilo. Vzadu pri okne obývačky našiel klinok nalomený v strede. Ide o presne taký typ, akým sa upevňuje rúčka aktovky na dokumenty. Pani Karlbergová nájde doma nejaké papiere a chce, aby si sa na ne pozrel. Napchá ich do aktovky a ide k tebe. Niekto ju sleduje. Vojde do brány a tieň za ňou. Ide hore po schodoch a zazvoní.

– O polnoci?

– Pravdepodobne si namýšľala, že ide o veľmi dôležité dokumenty. Zvoní, ako som už povedal, ale ty jej neotváraš, lebo nie si doma. Prenasledovateľ je zvedavý, čo nesie v tej aktovke. Zakráda sa schodišťom, a keď ty neotvoríš, vidí pred sebou šancu. Vykročí k Stelie a vyhráža sa jej. Lenže niekto môže ísť po schodoch, preto šperhákom otvorí dvere do tvojho bytu, kam postrčí aj Stellu. Povedzme, že sa jej vyhráža zbraňou, možno nožom. Stella mu však odmieta dať aktovku, vtedy jej ju vytrhne z rúk. Stella pevne zviera rúčku aktovky, až sa klinok na jednej strane uvoľní a odletí. Stella možno kričí, ale pretože nemáš nijakých susedov, nikto ju nepočuje, chlapík znervóznie a bodne. Stella padá na koberec. A zvyšok už poznáš. Keď ju strčí pod posteľ, vezme aktovku a zdúchne.

– Som presvedčený, že som sa s ním stretol na dvore. Cítil som jeho blízkosť. Vraha som mal na dosah, ruky! Aký nôž použil?

– Ešte som nečítal obdukčnú správu. Ale Mörck predpokladá, že ide o stilet alebo o nôž s úzkou tenkou čepeľou.

Takúto zbraň som videl nedávno.

– Nemyslíš, že by to mohol byť náš starý známy Stanislaw Bilatski? Stavím päť proti jednej, že to bol on.

– Vyhlásili sme po ňom pátranie.

Oprel som sa o operadlo stoličky.

– Spočiatku ma Stella priťahovala, – povedal som ticho a pomaly. – Potom sa mi sprotivila. Ale šťastná určite nebola. Zrejme ju bolo treba ľutovať. Asi ženám veľmi nerozumiem.

Ruda hľadel na stôl.

– Veru tak, – zamrmlal. – Ženám asi naozaj veľmi nerozumieš. – Vzápätí zahrmel ako zvyčajne.

– Nemá význam takto tu hlivieť. Hor sa do práce! So Simonom sa sústredíte na Karlberga. Pelle hliadkuje pri klube. Sune sa zaoberá vraždou pani Karlbergovej. Požiadam o pridelenie niekoľkých mužov navyše. Zisti, ako ďaleko pokročil Häger, a vychádzaj z jeho informácií.

Na ceste do mojej kancelárie som stretol Suneho. Pod pazuchou držal obal so spismi a zrejme mieril ku komisárovi Nordovi. Úsečne mi kývol na pozdrav a ja som k nemu teatrálne vystrčil ruky.

– Sune, si bohovský chlapík. Si fantastický. Uznávam tvoje kvality. Nechápem, ako si sa mohol dovtípiť, že som sedel na streche protiľahlého domu a nôž som hodil cez okno. Nasaď mi želiezka.

Pozrel na mňa s poľutovaniahodným odporom.

– Vieš, čo mi môžeš s tým svojím bohovským humorom, – zavrčal a vzďaľoval sa krátkymi zlostnými krokmi.

Nebolo to však smiešne. Vôbec to nebolo smiešne. Iba hlúpe! Zatúžil som po dovolenke. Ak sa začneme správať ku kolegom sprosto, je najvyšší čas na oddych. V kancelárii som našiel odkaz, že sa mám dostaviť do laboratória, kde mi majú vziať odtlačky prstov. Vzali mi ich zo všetkých desiatich prstov a čoraz väčšmi som sa začínal cítiť ako nepriateľ spoločnosti číslo jeden.

Simon už vedel o všetkom, čo sa stalo v noci, ale nijako to nekomentoval.

– Poďme k nášmu junákovi Hägerovi a vypočujme si, aké skvelé úspechy dosiahol.

– Tuším, že ty nemáš toho zajaca rád? – spýtal som sa a Simon veľavýznamne pretiahol tvár.

– Milujem ho ako vlastného syna, – odpovedal. – Dúfam len, že na nás nezabudne, keď sa budúci rok vyšvihne na šéfovskú stoličku.

Na naše počudovanie sa Häger ocitol v slepej uličke. Vypátral to najdôležitejšie a teraz bezradne prešľapoval na mieste.

Ford nám okamžite oznámi, keď sa Karlberg ozve, alebo si príde po mustang. Karlbergova firma takisto. Zhováral som sa s jeho susedmi, ale vôbec sa s nimi nestýkal. Práve som sa chystal vyspovedať pani Karlbergová, či jej manžel nemá nejakých priateľov alebo známych, no…

Urazene na mňa pozrel, akoby som mu bol urobil čiaru cez rozpočet a prekazil mu jeho pátranie. Simon vzal do rúk jeden z tenkých záznamov a začal sa prehrabávať v registračke. Vrátil som sa teda do svojej kancelárie a skúšal šťastie s iným nápadom. Hoci Karlberg nezískal pre svoju firmu už dlhšie nijakú objednávku, to ešte zďaleka neznamenalo, že vôbec nenavštívil nejaké reštaurácie. Možno má tie objednávky pri sebe. Tak by sa mi podarilo vypátrať deň, keď ho naposledy videli v nejakej reštaurácii, kde sa pokúšal získať objednávku.

Ani som netušil, koľko reštauračných zariadení v meste jestvuje. Celé dve strany v telefónnom zozname. A zakaždým to isté. Zatelefonovať, spýtať sa a vypočuť si ľútostivé nie. Časť nákupcov som nezastihol, kým iní mali len hmlistú predstavu, kto bol Karlberg. Nepochybne musel byť nenápadný človiečik, keď si ho vo všeobecnosti nepamätali.

O pol druhej mi na zozname zostali posledné reštaurácie, ale ani v tých som sa nič nedozvedel. Začínal sa ma zmocňovať pocit, že ten chlapík jednoducho neexistuje.

Vtom sa otvorili dvere a dnu vošla dievčina. Správnejšie povedané dvere sa rozleteli a dievčina sa vrútila do kancelárie. Bola vysoká, tmavé zvlnené vlasy lemovali jej srdcovito krojenú tvár, ponášala sa na srnku. Oči mala trochu šikmé a tmavé. Pleť sa žiadalo pohladkať. Jej pery boli plné a leskli sa. Krk mala biely a štíhly. Pod krátkym rozopnutým kabátikom sa črtala tenká vesta a vypasované nohavice. Vyžarovalo z nej čosi nežné, túlivé. Žena, ktorá by v živote nepovedala krivého slova, ktorá by nikdy nezvýšila hlas. Žena, o ktorej snívajú vojaci. Žena stvorená pre ľúbostný šepot, trochu nežná, trochu krehká. Žena hľadajúca silnejšieho ochrancu, ktorý by ju napokon rád ochraňoval.

Vstal som a pripadal som si ako omámený.

– Môžem pre vás niečo urobiť? – spýtal som sa trochu neohrabane.

Držala v ruke skrútený Expres. Zlostným gestom mi ho hodila na písací stôl.

– Som Ragna Karlbergová, – zrúkla. – Dofrasa, čo ste urobili s mojím fotrom?

Večerné vydania novín to nafúkli a svoju fotografiu som uvidel cez dva stĺpce v Exprese a aj v Aftonbladete. „Záhadná vražda v meste“ znel titulok v Exprese a v Aftonbladete sa zase písalo: „V byte policajta sa našla žena prebodnutá nožom“. Tú správu tam zrejme vtesnali až dodatočne, text bol vysádzaný nahusto, nuž ale šlo o kriminálneho inšpektora Hassela, ktorý sa po akcii vrátil domov a v spálni našiel zavraždenú ženu. Nebola to moja najlepšia fotografia. Neviem, odkiaľ ju splašili, vyzeral som na nej skutočne zákerne a z očí mi nehľadelo nič dobré, čitatelia veľmi rýchlo museli dôjsť k záveru, že páchateľom som ja a nočnú akciu som použil len ako alibi. Dúfal som, že Sune Bengtsson nevymyslí nič nové. Navyše v Aftonbladete ma dôsledne nazývali „Cassel“, ale neurazil som sa. V článku sa spomínalo, že aj manžel zavraždenej je už dlhší čas nezvestný.

Ragna Karlbergová si pozorne prečítala noviny a bola presvedčená, že ak svojho otca nenájde u mňa v kancelárii, zaručene ho držím v pivnici.

– Krucinál, tak kde je? – opakovala asi päťdesiaty raz v priebehu pol hodiny.

Trpezlivo som jej vysvetľoval, že aj nás zamestnáva tá istá otázka, ale neverila mi.

– Rád by som sa vás na niečo opýtal, – skúšal som to inak.

– Dobre, že ste sa ozvali.

Jej plaché srnčie oči zaiskrili.

– Doboha, chcete ma vypočúvať? To je teda tá najväčšia nehoráznosť, akú som zažila! – skríkla, akoby som sa jej spytoval, či náhodou neudrela kráľa dáždnikom po hlave.

– Ubezpečujem vás, naozaj vám budeme povďační, lebo nám môžete pomôcť.

Zaškrčalo mi v žalúdku.

– Nemohli by ste sa sem vrátiť o hodinu? Dnes som ešte nič nejedol, som hladný.

– A myslíš si, že iný nie, krucifix! Aj ja by som sa posilnila. Počúvaj, chlapček, ak mi dačo odsypeš pod zub, rozmyslím si, či ti na tvoje otázky predsa len neodpoviem. Pravda, ak na to budem mať chuť.

Jej informácie mi za jeden obed stáli.

– V poriadku. V budove je fajn reštaurácia…

Jej hlas prešiel do posmechu.

– Ak si myslíš, že budem žrať spolu s polišmi, tak sa daj vypchať. Navrhni nejaký riadny pajzel, kurníkšopa!

Zašli sme teda do Radničnej pivnice na druhý koniec Kronoberského parku. Objednal som bifteky, lebo dievča mi zreteľne a dostatočne nahlas vysvetlilo, ako dobre by jej žalúdku urobil kus krvavého mäsa.

– Čo si vypiješ? Pivo?

– Nezaplatíš mi krvavý mok?

Dnes som si mal ešte sadnúť za volant, objednal som si teda pivo a pre Ragnu karafu červeného vína. Len čo vypila prvý dúšok vína, pohodlne sa vystrela.

– Už sa cítim senzi. Dnes ráno som došla z Kodane.

– Vlakom?

– Čo ťa nemá, prifarila som sa k jednému muzikantovi do auta. Šiel do Ambisu, čiže do Ambasadoru. Na bohovskom lotuse, chlapče, valil si to stoosemdesiatkou pred Grännou.

– Na autostráde, kde je povolená stodesaťkilometrová rýchlosť?

– Presne tak. A pritom neturboval na plné obrátky.

Do tváre sa jej vliala červeň.

– Začal mi trepať dačo o svojom byte, myslel si, že by sme si doobeda mohli k nemu zaskočiť a dať si niekoľko čísel, ale ďakujem pekne, nemám záujem. Povedala som mu, že sa mi nepáči jeho ksicht. Bola som celá hin do auta, a nie doňho. Šinul si to cez Tumbu, a keď sme prešli Södertälje, fikol si to na bočnú cestu. Tam zastavil a začal mi šmátrať pod kabátom. Ale aký bol vyvalený. Dva razy do týždňa chodím na karate. Doriadila som milého chlapíka a tak som mu poznačila fasádu, že si pravdepodobne bude musieť dať opraviť aj karosériu. Na betón si myslel, že som obyčajná autostopárska kurvička.

– A nie si!?

– No dovoľ, maličký…

Priniesli nám hlavné jedlo a začali sme jesť. Usilovne upíjala z červeného vína. – Čo robíš v Kodani?

– Učím sa maľovať.

Pozrela na moju tvár a horlivo pokračovala:

– Nemysli si, že si tam len hovním zo štipka, patrím medzi tie bohémske ksichty, čo v lete pomaľúvajú ulice na Strögete. Ja viem kresliť, a dobre, na to môžeš vziať jed. Daj mi pero. Nie, netreba, v taške mám ceruzu.

Tanier odsunula nabok a vzala do rúk jedálny lístok. Pozrela na mňa prižmúrenými očami a rýchlymi istými ťahmi ma začala portrétovať.

– Spoznávaš tú fasádu?

Zdalo sa mi, že hladím do grafitového zrkadla. Bolo to veľmi dobré.

– Vzdávam sa. Vieš kresliť a si dobrá.

Zasmiala sa a náhle bola príjemná. Aj jej smiech znel príjemne a nákazlivo.

– Doparoma, keď som dorazila dnes do bytu svojho fotra, hmýrili sa tam samí poliši. Ani nos sa mi ta nepodarilo vopchať. Čo sa vlastne robí?

S udalosťami som ju oboznámil čo najstručnejšie a ona ma so záujmom počúvala. Prehltla posledný kúsok jedla.

– Aké odporné! No, že si našiel Stellu pod posteľou. Zaplať mi ešte kávu a koňak, dobre? Potrebujem trocha natankovať.

Objednal som, čo si rozkázala, a vypytoval som sa ďalej.

– Prečo si prišla do Štokholmu?

– Raz za čas sem chodievam. Ak je na obzore práca pre kresličku. Pre noviny, alebo v nejakom vydavateľstve.

– Stretávaš sa so svojím otcom, keď si v Štokholme?

Čašník priniesol i koňak a Ragna si z neho vďačne uchlipla.

Zdalo sa, že jej chutí.

– Už sme sa takmer ani nestretávali. Tak to už chodí, rozumieš. Rodičia sa rozviedli, keď som bola celkom malá. Matka si ulovila hneď druhého koreňa a súd ma prisúdil fotrovi. Staral sa o mňa, ako najlepšie vedel…

Hlas jej trocha znežnel.

– Čítal mi rozprávky a tak. Bol naozaj milý. Brával ma do kina i do cirkusu. Ale jasné, chodil do roboty a pre žiadneho chlapa to nie je slasť mať na krku krpatú kaču. Takže som nebola ani taká stará, keď som sa musela spoľahnúť sama na seba. Našla som si príma partiu zo susedných betónových škatúľ a na gympli, takže mi nič nechýbalo. Keď som mala trinásť rokov, otcovi napísala tetka, ktorá žila v Kodani, aby ma k nej poslal, lebo môže na mňa lepšie dohliadnuť. Nechcelo sa mi odtiaľto, ale foter povedal, že to je tutový nápad.

– Páčilo sa ti v Kodani?

Rozosmiala sa na plné ústa.

– Krucišpagát, maličký, komu by sa v Kodani nepáčilo? Vravím ti, bohovské mesto! Keď tetka, ktorá sa mi už pri mojom príchode videla trochu šibnutá, bola čoraz popletenejšia, ošetrujúci lekár sa postaral, aby ju vzali do ústavu a tam žije doteraz, hoci celé dni len neprítomne zíza pred seba. Teraz ju musia už aj kŕmiť. Keď ju ta vzali, mala som šestnásť, a odvtedy bývam v jej byte a predieram sa životom sama. Foter mi každý mesiac posiela cez banku nejaké prachy, a tak si pokojne môžem maľovať.

– Ako dobre si poznala svoju nevlastnú matku?

Mykla plecami a žiadostivo hľadela na dopitý koňakový pohár, tváril som sa však, akoby som si to nevšimol. Rozčarovane vzdychla.

– Videla som ju len jediný raz, na svadbe. Foter mi napísal a spytoval sa, či nemám nič proti tomu, keby sa znova oženil. Odpovedala som mu, že mi je to celkom fuk. Žijeme si každý svojím životom. Svadba sa konala práve v čase, keď som mala v Štokholme nejakú fušku, a tak som na ňu šla a poriadne som sa zadarmo nadžgala. No áno, vyzerala celkom fajnovo, ale len čo sa trochu frcla, laškovala s jedným čašníkom, a keby mu foter nebol pohrozil, že si to s ním vybaví medzi štyrmi očami, neviem, v čej posteli by pristála vo svadobnú noc.

Zachichotala sa, zrejme zabudla, že žena, o ktorej hovorí, leží v márnici prikrytá plachtou. Ale Ragna nebola vôbec sentimentálna, vedela, čo chce, a bola zvyknutá postarať sa sama o seba. Žila zrejme poskromne, ale neprekážalo jej to, brala život tak, ako prišiel, a vždy našla nejaké východisko. Ragna Karlbergová sa v živote nestratí!

– Môžem sa ťa spýtať na niečo osobné? – spýtal som sa.

Tmavé oči sa pobavene zableskli.

– Chceš ma uraziť?

– V nijakom prípade. Len som ešte nikdy nestretol ženu, ktorá by mi výzorom tak veľmi pripomínala srnku a ktorá by v sebe skrývala toľko dynamitu.

Znova sa zachichotala. Koňak sfarbil jej líca do ružova.

– To mám po matke. Mimochodom, vydala sa za architekta.

Náhle akoby sa začala zaujímať o mňa po súkromnej linke.

– Máš záväzky?

Zavrtel som hlavou.

– Rozvedený?

Prikývol som. Zošpúlila pery do ľútostivej grimasy.

– Chudáčik! Chlapi to znášajú oveľa horšie ako ženy. Čia to bola vina?

Do toho ťa nič nie je. Absolútne nič! Mal by som ju požiadať, aby držala zobák.

– Moja, – povedal som stručne. – Len moja. Bol som úplný idiot.

– Všetci muži sú idioti a väčšina ženských takisto. Ako by to potom mohli spolu vydržať!

Venovala sa káve, ja som civel do prázdna pred sebou, uväznený v zahanbujúcich spomienkach, ktoré vo mne vyvolali jej slová.

Cilla, oženil som sa s ňou krátko po vojenčine. Jej nežnosť som pokladal za zbabelosť, jej milotu za typické ženské fígle, jej vážnosť sa mi videla nudná. Bol som skrz-naskrz nezrelý do manželstva, ktoré bolo výsledkom jedného môjho kapricu. Kamaráti ma ustavične kamsi lákali. Chodil som do policajnej školy a nahováral som si, že bifľovanie si žiada zavše zmenu. Koľko alkoholu som skonzumoval počas nášho manželstva? Koľko zla som skutočne narobil svojej žene? Jej oči, vždy také vážne, boli čoraz väčšmi utrápené. Dúfala, že keď skončím školu a začnem pracovať u polície, divoký život sa mi zunuje, ale opak bol pravdou. Každú noc som bol preč. Plakávala a ja som jej len nadával. „Ty otravná krava!“ Do poslednej nitky som rozoberal s kumpánmi nudnú ženskú, ktorá na mňa čaká doma. Domov som sa dovliekol až nad ránom, často som nevedel vyjsť po schodoch bez pomoci taxikára, rozdával som sprepitné. Cille som takmer vôbec nedával peniaze, všetko som pomíňal na alkohol a dodnes nechápem, z čoho vlastne žila. Požičiavala si asi od svojej matky, ktorá ma nenávidela za to, čo stváram jej dcére. Bez zábran som sa vyspal s hociktorou ženskou, na ktorú som natrafil, stačilo, aby kývla prstom, a pred Cillou som to nijako neskrýval. Cilla plakávala a ja som sa len rehotal, keď mi právala košele s fľakmi od rúžu. Neviem, ako by sa to bolo so mnou skončilo, keby mi jednej noci Ruda nebol poriadne vyčistil žalúdok, v onú noc, keď som dospel. Dostál ma až tak ďaleko, že som si priznal, aký som hajzeľ, a keď som od neho ráno odchádzal, cítil som obrovskú úľavu, znovuzrodený muž s novou budúcnosťou. Ale Cilla mi už neverila. Mala už všetkého plné zuby a odišla odo mňa.

– Keby som sa stretol so sebou takým, akým som bol pred štrnástimi rokmi, dal by som si po papuli, – vzdychol som sťažka.

Ragna sa veselo zasmiala a položila mi ruku na plece.

– Všetci robíme hlúposti. Stretol si sa s ňou aj potom?

– Zopár ráz. Zostali sme priatelia.

– No ale za ten čas si mal aj iné baby? Určite si po rozvode nežil ako eunuch.

Zdalo sa mi priskoro hovoriť o ľúbostných dobrodružstvách, napokon, koňak popíjala ona, a nie ja.

– O tom až nabudúce. Vráťme sa radšej k tvojmu otcovi. Ak nie je vo svojom byte na Valhallavägen, kde by mohol byť?

– Neviem.

– Rozmýšľaj. Je to dôležité. Nespomínal pred tebou niekedy nejaký úkryt? Nejaké hniezdočko. Samozrejme, nechcem tým povedať, že by sa musel už aj predtým skrývať, ale mám na mysli nejaké miesto, kam by sa mohol zašiť. Keď sa mu nechcelo ísť domov, kam chodieval?

Skutočne sa mi pokúšala pomôcť a zrazu som v jej očiach postrehol záblesk neistoty.

– Dačo mi napadlo… Zrejme to nič neznamená, ale… Pred mnohými rokmi sme sa spolu s fotrom vybrali do štvrte Söder v južnom Štokholme. Boli sme v kine… Tarzan a otrokyňa, ak sa nemýlim… mimochodom, celkom fajn film… No a ako sme tak šli, pristúpil k fotrovi nejaký chlapík a táral čosi, nepamätám si veľa, ale táral čosi o kľúči, ktorý chce nazad, na mesiac. Kľúč od nejakého bytu.

– Povedal ešte dačo?

Trela si čelo, akoby si chcela oživiť pamäť.

– Áno. Preto som na to nezabudla. Niečo o tom, že je to vynikajúca poloha na Bondegatan, neďaleko autobusovej zastávky. Niečo v tom zmysle.

Zasmiala sa.

– Bohatstvo, veď to bolo aspoň pred desiatimi rokmi!

Aj tak. Valentínovi Karlbergovi patril byt na Bondegatan a my sme boli o informáciu bohatší. Práca vyšetrovateľa spočíva v tom, že sa zbierajú informácie a poťahujú všetky možné nitky, ktoré sa nájdu. Niektoré z nich nás zavedú ďalej. Zaplatil som a na Sankt Eriksgatan sme sa rozlúčili.

– Ak foter nie je doma a Stella vonia fialky odspodu, nemohla by som sa nasťahovať do ich bytu? Mám kľúč.

– Porozprávam sa s komisárom Rudom. Zavolaj mu zajtra.

Znova sa zachichotala.

– Ruda! Aké smiešne meno. A kde ho vydolovali?

Rukou mi kývla na pozdrav a zamierila k metru, aby sa dostala na hlavnú stanicu, kde mala v úschovni batožinu. Na otázku, kde bude bývať, mi odpovedala, že má dosť známych, kde môže prenocovať.

÷

Ruda nevyskočil dva metre do výšky, keď som mu vyklopil najnovšiu informáciu. Malíčkom si šparchal v uchu.

– Ihla v kope sena.

– Väčšinou to tak býva. Ale predtým sme mali len tú kopu sena.

– Niekoľko útržkovitých slov spred desaťročia. Dievčatko, ktoré mohlo zle počuť. Alebo si to dobre nezapamätalo. Alebo chce byť zaujímavá.

– Ale v každom prípade je to šanca.

– Ale máme my čas na šance? Vieš predsa veľmi dobre, koľko roboty na nás čaká, a prípad Karlberg nám začína zaberať priveľa času i ľudí.

Palcom a ukazovákom si zamyslene trel strnisko.

– Ale prosím. Choď a pozri sa na to. No nedožaduj sa náhrady za nadčasy. Vieš, ako kolosálne rýchlo sa minú povolené nadčasové hodiny za rok. A okrem toho dnes večeriaš u nás, nezabudni!

– Ďakujem, určite nezabudnem. Chystáš sa ísť domov normálka?

– Nie. Rút má dnes večer taliančinu, zostanem ešte chvíľu pracovať. Príď okolo ôsmej.

O štvrť na štyri som bol na Bondegatan a lúštil zoznamy nájomníkov. Karlberg mal hniezdočko na Bondegatan približne roku 1961 alebo 1962, a táto informácia nebola na zahodenie. Domy boli staré, nájomné nízke – a bytov bolo stále nedostatok. Ak niekto získal byt v centre, tak ľahko sa ho nevzdal.

Vyhrnul som si golier na kabáte a cítil som, že mám na takúto zimu pritenké rukavice, bolo niekoľko stupňov pod nulou a fúkal ostrý ľadový vietor. Bondegatan je stará typická ulica v štvrti Söder, ktorú roky poznačili istou dávkou ošúchanej dôstojnosti. Každý činžiak má svojské priečelie a svoju osobitosť. Zakaždým tu objavíte iný nevšedný detail, aký nikdy nenájdeme v jednotvárnych predmestských kasárenských štvrtiach. Žlté tehly osmičky susedili až po strechu s vynovenou čokoládovohnedou omietkou desiatky. Veselé oblúky okien trojky na prvom poschodí s heraldicky okrídlenými levmi, obklopené vázami, stĺpmi či oltármi s horiacim plameňom na hlavici. Pekný okrúhly štít domu s nápisom „Athén“. Malé priemyselné podniky, sklady, zaprášené skladiská, zamrežované okná, úrady firiem, ktoré sú na samom konci burzového zoznamu, pekárne, chemické čistiarne, kaderníctva, malá predajňa nábytku. Kde-tu anténové káble, vinúce sa okolo okien, dychtiace po televíznych idoloch. Policajti v službe sa naučia poznať mesto, len ak istý čas pracujú v malých obvodoch.

Bondegatan je dosť dlhá ulica, brány sú však tesne jedna vedľa druhej, a tak mi netrvalo dlho, kým som skonštatoval, že na strane s nepárnymi číslami nijaký Karlberg nebýva. Rozhodol som sa, že prejdem na druhú stranu a preverím párne čísla.

Ak nič nenájdem, budem dôslednejší. Možno je Karlbergovo meno napísané iba na ceduľke nad inou menovkou, a ak nenájdem ani čosi také, zostanú mi ešte domovníci.

Vracal som sa na koniec Bondegatan, kde sa križovala s Götgatan. Stál som pri obrovských výkladoch obchodného domu Hennes, čo sa klenuli medzi oblúkovitou budovou na Bondegatan a Katarina Bangatan, keď som náhle zmeravel.

Pred novinovým stánkom som zbadal chlapa, ktorý napäto čítal večerné vydanie novín. Vystrúhal grimasu a jazyk mu prebehol po perách. Len čo si prečítal prvú stranu, nedočkavo nalistoval stred novín a pokračoval v čítaní. Vedel som, čo číta.

To nemôže byť také jednoduché! Pátranie znamená únavu, hlad, boľavé nohy. Tak ľahko sa nemožno dopracovať k výsledku. Ale niekedy…

Päť metrov odo mňa stál Valentín Karlberg a čítal článok o vražde svojej manželky.

Karlberga článok rozrušil. Noviny dopadli na asfalt, ruky mu bezmocne ovisli, zdvihol oči k nebu a privrel ich, akoby tam hore hľadal útechu. Vzápätí si ruky priložil k lícam a zatackal sa. Uvažoval som, čo urobiť. Mám k nemu ísť, alebo radšej vyčkať? Rozhodol som sa pre to druhé, chcel som zistiť, kde býva. Teraz si rukami prešiel po očiach, akoby si z nich chcel zotrieť starosti, obzrel sa a pomaly kráčal po Götgatan. Videlo sa mi, že sa scvrkol, premýšľal som, či ho do tohto stavu vohnal smútok nad smrťou manželky alebo obava, že ho stihne rovnaký osud. Pred budovou daňového úradu nerozhodne zastal, akoby nevedel, ktorým smerom sa pustiť. Tento problém rozriešil tým, že zastal pred výkladom obchodu Carla Axela, ale díval sa na oblečenie pre mladistvých, a preto mi bolo hneď jasné, že myslí na niečo iné.

Pomaly prešiel cez námestie Åsö, pustým priestranstvom pred budovou daňového úradu, zamyslený na chvíľu zastal pod pateticky podopretými stromami, vrúbenými kamennými kruhmi. Premýšľal som, čo mu chodí po rozume. Chlap predsa nemôže ostať nečinný, keď mu zavraždia ženu, musí niečo podniknúť. Spojí sa s nami? Alebo s niekým iným? Má vražda preňho nejaký finančný dopad? Takmer sa vlečúc, pokračoval po Götgatan, zastal pred výkladom cestovnej kancelárie a hľadel na plagáty z Južnej Ameriky, na reklamu leteckej spoločnosti Brazilian Airways. Možno uvažoval, že utečie zo Švédska. Ale v tom prípade urobil niečo vážne, čo je proti zákonu, a utekal by pred nami, alebo že by utekal pred niekým iným?

Karlberg sa obrátil, naše pohľady sa stretli, ale predtým sme sa nikdy nevideli. Navyše tváril som sa ľahostajne, a tak som pokračoval jeho smerom. Karlberg prešiel krížom cez Götgatan, zahľadel sa na pútač v podobe neónového vtáka a na šípku, ktorá ukazovala na reštauráciu Pelikán. Zrejme ho to lákalo, lebo váhavo zabočil do Blekingegatan, kde múry domov sčerneté od prachu akoby sa hanbili za úpadok a ospravedlňujúco sa vyškierali popraskanými tehlovými zubiskami. Zdalo sa mi, že chce ísť do Pelikána, ale zrazu zastal pred hostincom Port Arthur a v zasklenej skrinke študoval vyvesený jedálny lístok. Po chvíli váhania vošiel dnu. Hneď ako som sa presvedčil, že skutočne vošiel do obrovskej jedálne tretej cenovej skupiny, vydal som sa za ním. Telefón visel na stene vpravo pri vchode, hneď som zavolal Rudovi.

– Našiel som Valentína Karlberga. Sledujem ho.

Rudovo dunivé zachrčanie znamenalo, že je spokojný.

– Bravo! Bravissimo! Otca jeho, najvyšší čas, aby sme dačo ulovili. Kde si?

– Karlberg vošiel do Port Arthura a zrejme sa chystá jesť.

– V starom Arthurovi? Dokonca aj ja som tam bol a dal som si dve svetlé pivá a jedno čierne, ale to boli ešte staré dobré časy. Čo chceš robiť?

– Počkám, kým doje. Potom ho budem sledovať až do jeho pelechu. Ak tam dačo ukrýva, musíme zistiť, kde býva. Keby som ho zadržal prv, asi všetko poprie.

– Mám za tebou niekoho poslať?

– Bolo by dobre. Videl ma a nezaškodí, ak sa pri sledovaní vystriedame.

– Uvidíme. Nebude to ľahké, nemám ľudí. Pelle sa niekde vyparil. Zostáva mi len Sympaťák. Sľúbil síce Nadi, že jej pomôže večer s veľkým praním, ale ako vieš, policajt nesmie myslieť len na zábavu. Hneď ho aj vyhľadám, aby mi nezdúchol. O štvrť hodiny je pri Arthurovi.

Len čo som zložil slúchadlo a nazrel som do jedálne, Karlberg vyšiel von, vo dverách sme sa takmer zrazili. Nepochybne sa rozhodol inak, alebo ho prešla chuť do jedenia, keď si to tam obzrel. Najprv sa mi šeptom ospravedlnil, vzápätí stiahol obočie a skúmavo na mňa pozrel. Zatváril som sa nevinne. Vykročil na ulicu a náhlivo sa pustil po Blekingegatan. Teraz už bolo ťažšie sledovať ho. Nechcel dať najavo, že tuší niekoho za pätami, ale jeho chôdza bola očividne nervózna a zastavoval sa pri výkladoch, aby preskúmal okolie za sebou.

Nemohol som konať inak, len naďalej riskovať. Nemal som už kedy zavolať Rudovi, ani som nestačil nechať u hlavného odkaz pre Simona. Rezko vykročil po Ӧstgötagatan, a prešiel cez oblasť, kde sú po oboch stranách ulice nové domy. Napokon zastal pred číslom 73 A a predviedol malú pantomínu, určenú pre mňa. Obzrel sa, pozrel na hodinky a pozvoľna vošiel do brány.

Môj otec bol taxikár, až kým sa v poslednom vojnovom roku nepriotrávil plynom, a roku 1946 ho predčasne penzionovali.

Prevážal som sa s ním ako malý chlapec v jeho obrovskom lincolne, ktorý mu pridelil majiteľ taxislužby. Nezarábal veľa a mal ťažké srdce na všetkých, ktorí sa ho pokúšali pripraviť o peniaze: zapamätal si všetky domy, ktoré mali aj zadné vchody. Zákazníci s úmyslom ubziknúť vošli do jedného vchodu, pričom požiadali taxikára, aby na nich chvíľočku počkal, potom zahli za roh a zmizli, kým taxikár čakal na zákazníka i na peniaze, ktoré už nikdy neuvidel. Neskúsených taxikárov to prišlo poriadne draho, ale otec mnohých chytil za golier a peniaze z nich vytriasol. A on mi poukazoval najznámejšie domy s únikovou možnosťou. Ochraňoval som jeho poznanie, hoci popri starých domoch už vyrástlo veľa nových. Ӧstgötagatan 73 A bol známou únikovou adresou už v čase, keď môj otec sedel za volantom. Vbehol som do dlhej pasáže spoločnosti ARE, schoval som sa a pozorne sledoval vchod na Gotlandsgatan 56. O niekoľko minút sa odtiaľ vynoril Karlberg, hľadel smerom na Ӧstgötagatan, uškŕňajúc sa nad hlúpym prenasledovateľom. Chvatom prešiel po Gotlandsgatan. Dožičil som mu náskok, sledoval som ho z protiľahlej ulice. Prešiel popri dvore so sivastými drevenými barakmi, ktoré mi pripomínali núdzové ubikácie v čase vojny a dnes slúžili ako mládenecké byty, a zahol do Bräneringatan. Teraz som už mohol náskok skrátiť, rozbehol som sa. Spoza rohu domu som opatrne nazrel do ulice, zbadal som ho, ako kráča popri nízkej, dlhej žltej šikmej budove, ktorá bola v osemnástom storočí kráľovskou pálenicou a neskoršie ústavom pre duševne chorých, a keď bol môj otec malý, nazývala sa Katarínin blázinec. Nečakane prebehol cez ulicu a vošiel do brány.

Najvyšší čas zakročiť. Bol som presvedčený, že som objavil jeho úkryt. Nebolo to síce na Bondegatan, ale hneď neďaleko, pravdepodobne ho medzičasom vymenil. Vbehol som do domu a uvidel som ho stáť pred dverami na zvýšenom prízemí. Obrátil sa ku mne a črty tváre akoby mu zamrzli. Kráčal som k nemu a ukázal som mu preukaz.

– Mám na vás niekoľko otázok, pán Karlberg.

Oblizol si pery, ale neodpovedal.

– Musím vás požiadať, aby ste šli so mnou.

– O čo ide? – zapišťal tenučkým hlasom.

– O kadečo. A…

Zrazu sa otvorili dvere. V nich sa zjavilo obrovité chlapisko, mohol mať okolo päťdesiatky, a široko sa rozkročil. Tváril sa veselo a od smiechu mu okolo modrých očí naskočili vrásky. Najprv pozrel na Karlberga, potom na mňa. Karlberg sa chytil za krk a priškrteným hlasom povedal: – Je… policajt… sledoval ma… Myslel som, že som sa ho striasol… Nevedel som, že…

Obor prikývol a vyčaril ukážkový úsmev.

– Istotne, verím ti. Dnes sú policajti veľmi šikovní.

Nečakaným pohybom ma zdrapil za ruku a vtiahol do bytu.

Nebol som na to pripravený, a tak som ako vymrštený vletel do izby.

– Počuj… vrátim sa… odkáž, že cena sa zvyšuje… Stella, rozumieš… a pred koncom budúceho týždňa… rozumieš…

Obor sa veselo zasmial.

– Istotne, Valentín, rozumiem a tvoj zábavný odkaz odovzdám. Určite bude od radosti celý bez seba.

Karlberg sa vydesil.

– Chcem tým len povedať, že to mám dobre schované. A keď sa nazdáva, že so mnou môže urobiť to isté, čo so Stellou, potom… potom príde na… spoľahni sa!

Pokúsil sa tváriť nebojácne, ale jeho škriekavý hlas ho prezrádzal. Vstal som a kráčal k dverám, ale hneď mi bol voľakto za pätami. Chytili ma mocné ruky a vsotili do obývačky. Za chrbtom som počul, ako sa obor lúči.

– Istotne, my ti dôverujeme. Si predsa spoľahlivý. Vieš, kam máš zavolať a dohodnúť obchod.

Dvere sa zabuchli a obor vošiel do izby. Muž, ktorý ma držal, mi vykrútil ruky za chrbát, nemohol som sa ani pohnúť. Obor sa zasmial.

– Ale Tobbe! Takto sa predsa k hosťom nesprávame! Pusť ho!

Bolesť ustala, a už som videl, kto ma to drží. Bol to zavalitý mládenec s tvrdým pohľadom a úzkymi perami. Spoznal som ho a len som dúfal, že on ma nespozná. Bol členom Torpéda, bandy, ktorá demolovala pornokluby a hráčske brlohy, rozbíjala zariadenia, týrala zamestnancov a vykrádala pokladne. Torpédo prekvitalo, lebo ani majitelia pornoklubov, ani vlastníci hráčskych klubov sa neodvážili ohlásiť ich polícii.

Na širokom diváne sedeli ešte dvaja, jeden z nich bol rovnako starý ako Tobbe a mal na sebe obtiahnuté nohavice bez vreciek a frotírové tričko s krátkymi rukávmi, ktoré mu odhaľovali tetované ruky. Vlasy mu siahali po plecia a spod nosa mu viseli kozácke fúzy. Pozrel na mňa prižmúrenými očami. Druhý chlapík bol v stredných rokoch. Mal tupé, ťažkopádne hrubé črty a malé vodnaté očičká, v ktorých sa zračila prihlúpla ľstivosť. Sako mu praskalo na širokých sedliackych pleciach a košeľu mal fľakatú od omáčky. Dýchal otvorenými fufnavými ústami.

– Čo je to za vtáka, Kapitán? – spýtal sa nevýrazným, chraptivým, takmer priškrteným hlasom.

Obor, ktorého zrejme prezývali Kapitánom, mykol plecami.

– Jonne, to keby som vedel. Ale môžeme sa ho na to zdvorilo opýtať. Je policajt a my si vždy vážime opory spoločnosti, či nie?

Tetovaný vstal z divána a nedbalo kráčal ku mne. Podľa knísania tela som vytušil, čo má za lubom. Keď sa z ničoho nič rozohnal, odskočil som nabok a päsťou som sa mu zaboril do bránice. Chrapčivo zalapal po vzduchu, zviezol sa pomaly na dlážku a oboma rukami sa držal za žalúdok. Kapitán si dal ruky v bok a hromovo sa rozrehotal.

– Aká bohovská zábavička. Len nedávno sme tu znudene posedávali, a pozrite, ako nám je veselo. Nie je ti dobre, Rixen? Zdvíha sa ti žalúdok? Ale nie tu na dlážku a kúpeľňa je obsadená. Nezostáva ti nič iné, ako prehltnúť a veselo sa usmievať.

Kapitán urobil prepiato veľkorysé gesto.

– Posaďte sa, vážený policajt.

– Nemám čas.

– Nedrístaj, času máš fúru. Asi jediné, čo momentálne máš.

Naširoko sa zaškľabil, akoby chcel vyhrážku zľahčiť, ale pritom ju len zosilnil. Vedel som, že som v nepriateľskom tábore a v hlave mi búšili obviňujúce slová, idiot… idiot… idiot… Ako som len mohol byť taký nezodpovedný a nekonečne hlúpy, že som chcel Karlberga chytiť na vlastnú päsť. Že som odkiaľsi nezavolal a nepýtal si posilu! Totálny hlupák. Jednoducho som predpokladal, že je sám. Ako som to len mohol urobiť! Ale ani na okamih nesmiem ukázať svoju neistotu.

– Zdá sa, že tu už nemám viac čo robiť.

– Potom sa ti nezdá dobre. Veď si sem prišiel.

– Sledoval som Valentína Karlberga.

– A čo si od neho chcel, drahý zástupca poriadku?

Rixen sa pozviechal z dlážky a stonal. Tvrdý úder do žalúdka človeka na chvíľu vyradí, ale nie nadlho. Nenávistne na mňa pozrel a držiac sa za brucho, vrátil sa na diván.

– Ešte to oľutuješ, ty policajtská sviňa!

Pokúsil som sa ich oblafnúť.

– Karlbergovi zavraždili ženu. Chcel som si overiť jeho alibi v čase, keď sa stala vražda.

Kapitán uvažoval. Na ústach mu ešte vždy ihral bodrý úsmev.

– A to by malo byť všetko? – povedal pomaly.

– A čo by ešte malo byť?

Vedel som, na čo myslí. Ak som ho neklamal, niet dôvodu, aby ma tu dlhšie držali. Spor s policajtom je najhoršie, čo jestvuje, keď človek patrí do opačného tábora. Karlberga som sledoval až k ich dverám, ale to bolo zanedbateľné. Bolo asi chybou, že sa ku mne správali hrubo. Nezískali by viac, keby sa to ututlalo a pustili by ma? Pre mňa by to bola jedinečná šanca. Videl som na Kapitánovi, ako váha medzi fajkou mieru a vojnovou sekerou.

Izba nebola veľká, ale prekvapivo elegantne a svojsky zariadená. V kúte stál malý elektrický organ so stojanom na noty, široký diván bol obtiahnutý svetlohnedou kožou z teľaciny, kreslo, z toho istého materiálu, na zemi obrovský koberec z noblesného obchodu, filigránsky vyrezávaný nízky stolík z palisandru, stojacia lampa s červeným hodvábnym tienidlom, farebný televízor, knižnica z palisandrového dreva so vzácnymi knihami, krehkými vázičkami a porcelánovými figúrkami.

– Tá sviňa si to ešte odo mňa zlizne! – zahrmel Rixen a chytil sa za ubolený žalúdok.

– Začal si ty, – povedal Kapitán a ani naňho nepozrel.

V kúpeľni niekto vypúšťal z vane vodu. Kapitán sa poškrabkal po vlasoch.

– Znesieš žart?

– Máš na mysli žart chlapíka na diváne?

– Čo už znamená také tľapnutie medzi nami priateľmi?

– Vy mi môžete byť ukradnutí. Zaujíma ma jedine Karlberg. Poznáte ho dobre?

Kapitán zodvihol ľútostivo ruky a široko sa usmieval.

– My? Chcel si len požičať peniaze. Krúži tu a ustavične omieľa to isté. Ale niekedy treba povedať stop. Videli sme sa zopár ráz v Sollvale, ale iste vieš, ako je ťažko zbaviť sa takých náhodných známostí.

Kapitán sa obrátil k ostatným.

– Čo na to vravíte, chlapi? Náš priateľ od polišov by chcel odísť a ja si myslím, že mu v tom nebudeme brániť. Máme dosť iných starostí.

– Nech si len beží, – zahrmel Tobbe.

Jonne sa nespokojne zamrvil na diváne. Pravdepodobne nepatril k ľuďom, ktorí sa radi rozhodujú.

– Neviem… Urobím ako vy, – zahuhňal.

– Ty si šéf, – zahundral Rixen.

Odľahlo mi. Napriek hranej dobromyseľnosti bol Kapitán dosť nebezpečný chlapík, bol som si istý, že by postupoval absolútne bezohľadne. Tobbe patril medzi najpreslávenejšie torpéda a jeho chýr zabijaka bol určite opodstatnený. V istom pornoklube doriadil modelku, úplne ju zohyzdil, najprv ho udala, ale neskôr žalobu stiahla, povedala, že sa zmýlila. Radšej si chcela zachrániť holý život, aj za cenu zohyzdenej fasády. Ani Rixen nevyzeral mierumilovne a drsný Jonne by urobil čokoľvek, čo by mu prikázali. V ich spoločnosti som sa necítil dobre.

V kúpeľni zahučal záchod.

– Sme vyrovnaní, – povedal som. – Padám, lebo musím vysnoriť Karlberga.

– Jasné, len si choď za Karlbergom. Nikto ti v tom nebráni. Dúfam, že ho nájdeš. Pozdravuj ho od nás. Vie polícia, kto zavraždil jeho ženu?

– Možno on sám.

Kapitán mľaskol.

– A vyzerá ako také staré dobráčisko. Ale jeden nikdy nevie. Mimochodom, byť policajtom je nepríjemné zamestnanie. Najmä dnes, keď nemôžeš vedieť, čo ťa na ulici čaká. Nechcel by som byť v tvojej koži.

Chcel som vypadnúť, ale nie zasa tak náhlivo, aby zbadali, že sa bojím. Mohli by začať uvažovať, prečo mám strach. Pokojne a nonšalantne som kráčal k dverám.

Dvere do kúpeľne sa otvorili. Počul som niečí hlas.

– Studená… Netečie teplá voda… Zle…

A potom zavytie.

– Ty, zastav!

Obrátil som sa. V tom okamihu mi bolo jasné, že som stratený. Od Stanislawa Bilatského som nemohol očakávať nijakú milosť.

Na niekoľko minút sme všetci znehybneli ako voskové figuríny v panoptiku. Kapitánovi zaplo okamžite. Tie slová priam zasyčal.

– Ach ták, ty si ten fízel!

Kapitán stál odo mňa asi na meter, Tobbe, Rixen a Jonne sedeli na diváne, Poliak stál pred kúpeľňou, okolo bedier mal ovinutý frotírový uterák. Za mnou nestál nikto. Moja šanca, azda moja jediná šanca.

Uskočil som nabok a vyrútil sa k vchodovým dverám. Chlapíci akoby ožili. Počul som zlovestné výkriky. Zápasil som so zámkou. Prečo nemôžem otvoriť dvere? Je na nich nejaké bezpečnostné zariadenie? Ich kroky sa dupotavo približovali. Palec nahmatal malý okrúhly gombík na patentnej zámke a odsunul ho nabok. Teraz sa musia otvoriť. Musia…

Neskoro. Dostihli ma silné ruky, zdrapli ma a vliekli nazad do izby. Jonne, s rukami paholka pripravenými len udrieť, mi zahatal všetky únikové cesty. Tobbe mi oblapil hrudník a držal mi ruky. Chytro som sa vzpriamil, a keďže ma tlačil k zemi, už som mu nekládol odpor, ale bleskurýchlo som sa predklonil. On zároveň so mnou, akoby bol so mnou splynul v pohybe. Roztiahol som nohy, zasunul jednu nohu za jeho a sotil doňho. Tobbe sa zvalil na chrbát, musel ma pustiť. Vzápätí sa do mňa pustil Rixen, ale z celej sily som ho kopol do kolena. Zreval ako ranené zviera. Gentleman nekope. Ale keďže som nebol absolventom Eton College, použil som všetky prostriedky, na aké som si spomenul. Izba sa zaplnila Kapitánovým dunivým smiechom. Rozvalil sa na diváne, pohodlne sa oprel, nohy si nedbalo vyložil na stôl, proste knieža, ktoré sa uveličene prizerá žartíkom dvorného šaša.

– Jonne, skroť nášho priateľa, aby si nezačal namýšľať.

Vetu vyslovil takmer žartovne, ľahostajne, akoby prosil kamaráta, nech mu prinesie mucholapku. Jonne sa ku mne pomaly približoval. Malé očičká ustavične upieral na mňa. Nemal vlastnú fantáziu, ale bol ako parný valec. Nikto by ho nevedel zastaviť. Pokúsil som sa o to kopancom. Zachroptil, na chvíľu ohúrený bolesťou, hoci ho to nezastavilo, hrozivo sa blížil, mlátiac okolo seba dlhými svalnatými rukami. Tobbe sa medzitým pozviechal zo zeme, začul som za sebou jeho mačacie kroky. Pokúsil som sa o divé kopnutie dozadu, minul som však cieľ, naopak, on mi chytil nohu, a hoci som sa metal, pevne ju zovrel. Stratil som rovnováhu. Jonne zdvihol zovretú päsť a udrel.

Trafil ma za hlavu, hneď za krkom a na niekoľko minút bol svet pre mňa nezaujímavý. Keď predmety okolo mňa prestali tancovať, visel som v Jonneho náručí. Kapitán vstal, zapálil si cigaretu a pozrel na mňa so zvyčajným bodrým úsmevom.

– Čo to tu vyvádzaš! Prečo si sa nedal radšej k poštárom, keď si už silou-mocou túžil po uniforme.

Jonneho chraptivý, škrípavý hlas mi hučal pri uchu.

– Čo s ním urobíme?

Kapitán si pohladkal bradu.

– Musíme si to dobre premyslieť. Nesmieme sa unáhliť.

Stanislaw pustil frotírový uterák, ten sa zošuchol na zem a on zastal uprostred izby nahý ako boh pomsty. Jeho ústa sa nenávistne zovreli.

– Ja vedieť, čo urobiť, – zahundral takmer meravými perami. – Vedieť, urobiť to, čo s dámou.

Kapitán sa jednostaj smial, potľapkal Poliaka po nahých pleciach.

– Ty máš vždy plno dobrých nápadov, Stan. Porozmýšľam o tom.

Rixen si trel koleno.

– To mi zaplatí, – povedal tlmene. – A nikto mi v tom nezabráni.

Kapitán naňho začudovane pozrel.

– A nevieš, prečo by sme ti v tom bránili? Do večerníčka v televízii zostáva ešte pol hodiny, tak prečo by som ti dovtedy nedožičil trochu rozptýlenia?

Žuchol opäť na diván a pozrel spokojne na Rixena, ktorý sa postavil predo mňa, a jeho päsť mi zamierila na žalúdok. Rixen sa vyškieral, v ústach som zazrel čiernu dieru po vybitom očnom zube. Prestal som rozmýšľať. Čo nasledovalo, muselo sa stať, a nemohol som proti tomu nič robiť. Prechádzala ma zima, zdalo sa mi, že stojím opodiaľ a hľadím na iného Rolanda Hassela, ktorý sa stal boxerskou hruškou. Rixen sa neponáhľal. Cielil uvážene a ohmatal všetky možné body na mojej bránici, aby dosiahol čo najväčší efekt. Potom sa zoširoka rozohnal. Napol som brušné svalstvo, aby bránica vytvárala bubon. Udrel silno, pričom päsťou pohyboval, akoby otváral niečo otváračom na fľaše. Z pľúc mi vytlačil vzduch, chcel som sa predkloniť, aby som stlmil prudkú bolesť, ale Jonne ma držal rovno. Štekavo sa rehotal, znelo to, akoby mal astmu. Rixen udrel znova na to isté miesto a v Jonneho rukách, ktoré ma pevne zvierali, som sa premenil na handru. Ťažko sa mi dýchalo, akoby si vzduch nevedel nájsť cestu cez hrtan, a zo žalúdka sa mi po celom tele ako kruhy na vode šírila bolesť.

– A potom tu máme ešte koleno, – zavrčal Rixen. – Teraz pocítiš, ako hnusne to bolí.

Stanislaw na všetko hľadel, a pretože bol nahý, jediné, čo mi mohol urobiť, bolo, že mi uštedril zopár úderov do tváre. Z nosa sa mi rinula krv a stekala do pootvorených úst.

– To nie, vždy len po jednom, ako vraví dievča, – rehotal sa Kapitán. – Nechaj dačo aj pre nás, drahý Rixen.

Rixen si čupol a vyhrnul mi nohavicu. Koleno, to nie, prosil som ho šeptom a naliehavo, nerozdrúzgajte mi koleno… Potom nebudem môcť chodiť… Budem musieť ležať v sadre. Nepripravte ma o koleno… nechajte ma na pokoji…

Rixen sa vzpriamil a spokojne si obzeral moju obnaženú nohu. Ohmatal si špicu koženej topánky. Rozohnal sa nohou.

– A teraz to príde, fízel!

Nerozdrúzgaj mi ho… nie celkom… potom nebudem môcť chodiť… kosť sa rozštiepi… nekopni mi doň.

Jeho kopnutie bolo strašné. Cez červenkastý opar bolesti som počul zavýjajúci žalostný výkrik. Bol som to ja, jačal som a kričal.

– A teraz tú druhú oporu!

Zatackal som sa, rozhodil som rukami a Jonne asi trochu zľavil v strehu, lebo náhle som bol voľný. Ale čo mi to pomohlo!

Noha bola jediným centrom bolesti, nemohol som sa na ňu postaviť a v ubolenej bránici mi tupo, búšivo šklbalo. Jonne si zrejme myslel, že ho chcem napadnúť. Päsť mu vyletela a trafila mi čeľusť.

Zrazu ma obklopil nádherný pokoj. Bolesti hojdavo ustupovali. Cítil som sa ako vo vatičke. Skôr ako som padol, stratil som vedomie.

÷

Nechcelo sa mi vrátiť do života. Najradšej by som bol zostal v tmavej krajine šťastia, ale svetlo sa nemilosrdne predieralo ku mne. Viečka mi spuchli ako po dlhej horúčke, ťažko som ich otváral. Znovu som si uvedomil bolesť v žalúdku i v kolene, ktoré akoby mi niekto vložil do mangľa a potom naň priložil plameň zváračky.

– Tridsať minút, – počul som Kapitánov ironický hlas.

– Polhodina. Nebolo to veľa. V dnešných časoch sú fízli vytesaní z tvrdého dreva.

Ležal som na koberci v neznámej izbe. Rolety boli stiahnuté, nábytok bol biely a jemný a Kapitánova postava sa sem nehodila. Zrejme to bola dievčenská izba. Keď som sa chcel obrátiť na bok, aby som stlmil bolesť, zistil som, že ma zviazali tenkými koženými remienkami. V ústach som cítil odporný zdrap handry. Kapitán sedel na samom kraji bielej stoličky s modrým čalúnením, za ním stál Poliak, teraz už oblečený v šatách, ktoré mal na sebe, keď sme sa nedávno stretli v Stellinom byte.

– Počuješ ma, maličký? – spýtal sa Kapitán a uveličene sa na mňa usmieval.

Keď som mu neodpovedal, strúhol mi zopár hravých zaúch.

– Samozrejme, že ma počuješ. Predpokladám, že si zvedavý na svoju budúcnosť. Medzičasom sme si totiž urobili krátku poradu. Bez protokolu, kladivka a tajomníka, ale aj tak si myslím, že všetko prebehlo podľa pravidiel.

Ticho sa smial a mädlil si dlane. Poliak si strčil ruku do vnútorného vrecka na bunde a na zlomok sekundy som si myslel, že vytiahne svoj tenký nôž, ale bola to len vreckovka, do ktorej sa vysiakal ani keby trúbil. Tobbe s Rixenom sa postavili do dverí. Rixen vyzeral spokojne, lebo videl, ako sa trápim.

– Narobil si nám starosti, – pokračoval Kapitán. – Keby si bol obyčajným občanom, možno by sme ťa prepustili s poriadnou nakladačkou a s vyhrážkou prvého stupňa pre budúci raz, aby si si to zapamätal, ale žiaľ, to nejde. Si fízel a o švédskych polišoch sa dá povedať všeličo, len nie že majú jeden pred druhým tajnosti. Keby si sa vrátil do tej vašej rozkošnej budovy na Kungsholmsgatan, som presvedčený, že by si sa každému posťažoval, akí sme boli k tebe zlí.

Vzdychol a tváril sa, akoby so mnou súcitil.

– Je mi ťa ľúto, ale iste pochopíš, že tento deň neprežiješ. Vážim si lekárov, ktorí sa neboja povedať pacientovi pravdu, a v istom zmysle si teraz aj ty môj pacient, ty odporný fízel. Príznaky poukazujú na rýchlu smrť.

Zasmial sa a bolo mi jasné, že má z toho pôžitok. Kapitán bol chlap, ktorý sa rád hrá na milého pánbožka, rád vládne nad inými, a lusknutím prsta rozhoduje o živote a smrti. Tentoraz bol v hre môj život, rozhodoval o ňom, a on ukázal palcom dolu.

– Premýšľali sme o spôsobe, ako ťa pošleme k harfám a okrídleným bytostiam. Náš priateľ z Poľska samozrejme šibrinkoval svojím krásnym nožíkom, ale to naráža na isté ťažkosti. Vieš, my sme si tento byt prenajali len na krátky čas a majiteľovi by sa istotne nepáčili krvavé fľaky na koberci. Možno by sa dokonca rozbehol aj za tvojimi kolegami. Jeden nikdy nevie, akých chrobákov by im nasadil do hlavy. Stanislaw sa síce dušoval, že sa nepreleje ani kvapka krvi, ale to nie je také isté.

Už nevedel potlačiť smiech, ktorý v ňom rozbublali posledné slová. Potom sa stalo čosi neočakávané. Tobbe uprel naňho svoje studené oči.

– Veľa drístaš, Kapitán!

Kapitánovi zamrzol úsmev na perách.

– Čo tým chceš povedať, kamoško? – spýtal sa ho nežne.

Tobbe sa nezľakol.

– Nie som tvoj kamoško a tvoje drísty nemám rád. Fízel pôjde do horúceho pekla, ale láskavo prestaň drístať o smrti.

V škole som mal učiteľa biológie, ktorý táral rovnako ako ty. Tváril sa láskavo a vzápätí zaútočil. Nenávidel som ho a ty si taký istý. Si odporná sviňa, Kapitán!

Kapitán naňho dlho hľadel, maska dobrosrdečnosti zrazu spadla, vyžarovala z neho už len chladnokrvná zloba. Tobbe takisto naňho zazeral, pohľad však neodvrátil.

– No dobre, – povedal Kapitán pomaly, – tak teda nepočúvaj a ja si tvoje slová zapíšem do pamäti. Ešte si ale mám čo povedať s naším váženým fízlom, tak sa láskavo vzdiaľ do kuchyne a vypi si pivo.

Tobbe sa pohŕdavo uškrnul a zmizol. Rixen a Jonne ho sledovali pohľadmi. Stanislaw na mňa pozrel, akoby mi vyčítal, že ostatní nedôverovali jeho šikovnosti s bodnými zbraňami. Kapitán bol znova samá dobrosrdečnosť.

– Nebudem ťa dlhšie napínať ani unúvať somarinami, ale mali sme skutočne prenádherné návrhy, ako ťa pošleme do večných lovíšť. Žiaľ, väčšina z nich mala isté chyby. Totiž, fízel musí zmiznúť zo zemského povrchu bez stopy. A mne napadlo čosi úžasné. Vynikajúci nápad. Človek má všade dosť spojencov… No dobre, už dosť detailov, len ešte jedno, posledné chvíle života stráviš bohovsky. Takmer ti závidím. Prichystali sme ti jedinečnú smrť.

Vstal a pozrel na hodinky.

– Teraz ťa prenechám posledným myšlienkam. Pre mňa za mňa sa aj pomodli, je mi ľúto, že tu nemáme nejakého kňaza, no hádam to pôjde aj bez neho. Jonne ti dovtedy bude robiť spoločnosť.

Uškŕňajúc sa vyšiel z izby, ostatní šli za ním, Jonne si sadol na stoličku, na ktorej ešte pred chvíľočkou sedel Kapitán. Ani sa na nej nepohol, sedel ticho ako myš a len na mňa civel. Prikázali mu strážiť, tak strážil, nepochyboval som, že ich inštrukcie splní do bodky. Jonne pracoval ako robot, a keď som sa s tlmeným potláčaným stonom prevrátil na druhý bok, stúpil mi na poranenú nohu, nie zo zloby, lež pre podozrenie, že môj pohyb znamená túžbu oslobodiť sa.

Celé telo som mal ako dolámané, ťažko sa mi dýchalo, stečená krv mi prekážala v dýchaní. Všade som cítil bolesť, ale nechcelo sa mi zomrieť. Ako ma to chcú zabiť?

Riziko, že človeka utýrajú, patrí k všednému životu policajta. Môžu ho dokopať, udrieť ťažkým predmetom, bodnúť nožom, udrieť rozbitou fľašou do tváre, hádzať doňho kamene. Zakaždým sa vystavuje nebezpečenstvu, že si to odnesie telo. Ale ešte nikdy som nepočul o premyslenej vražde policajta.

Policajtov už postrelili pri výkone služby, dokonca aj so smrteľnými následkami. Zväčša sa to stávalo v napätých chvíľach, počas zápasu medzi prenasledovaným a policajtom, keď sa prenasledovaný pokúšal za každú cenu zachrániť si kožu.

Ale mňa chcú zabiť po zrelej úvahe s pokojom Angličana a ja im v tom nebudem môcť zabrániť ani bojovať o svoj život, dokonca ani poprosiť svojich katov o milosť, lebo by mi ju beztak neudelili. Ako policajt som bol pre nich nebezpečný. Vedeli, že by ma nezastrašili, nemlčal by som a Kapitánovi to bolo jasné. Tobbe a asi aj Rixen boli torpéda, navyknuté týrať a ohrozovať ľudí. A hranica medzi ťažkým ublížením na zdraví a vraždou je nepatrná. A Jonnemu keby prikázali vyvraždiť celú rotu, ani na chvíľu by nezaváhal. V jeho slepačom mozgu sa nenájde veľa miesta pre úvahy. Stanislaw už raz vraždil. Kapitánovi nepochybne už len pomyslenie, že vyhasí život, spôsobovalo uspokojenie. Byť policajtom v dnešnom Štokholme nie je slasť. Pozerať na násilie, ktoré sa valí nezadržateľne ako záplava, a tak málo možností zasiahnuť.

Napriek Jonneho pohľadom som ustavične menil polohu. Bol som ochotný zniesť aj kopance, aj údery, len nech si môžem inak ľahnúť. Meravé ležanie bolo neznesiteľné. Myšlienky sa mi v hlave rojili a rojili. Jedinečná smrť, ako ťa odpravíme. Čo tým mysleli? Ako ma odkrágľujú? Koľko času mi zostáva, kým… Rána sa nedočkáš! Teraz bol zrejme večer. Predpokladal som, že sa stmieva, v izbe svietila lampa a rolety boli tmavomodré.

Istotne bolo už tma. Hoci januárový chlad bol drsný, ako rád by som ho pocítil na vlastnej koži. Pocítiť ľadový vietor na lícach. Zviesť sa metrom, vojsť do bytu, kde vás čaká teplúčko. Zaboriť sa do obrovského mäkkého kresla. Rozopnúť si košeľu. Pustiť si platňu Milesa Davisa a nechať tóny, aby zaplavili miestnosť v prudkom rytme. Túžil som byť človekom, pánom vlastného života.

Ako ma odkrágľujú? Ako to myslel, jedinečná smrť? Aká to bola jedinečná smrť? Smrť je predsa vždy jedinečná pre toho, koho zasiahne. Dráma, v ktorej postihnutý hrá hlavnú úlohu. Ale človek môže umrieť rozlične. V posteli, pod kolesami auta, zasiahne ho guľka do srdca, utopí sa, pomaly chradne, existuje tisíc spôsobov, ako prejsť na druhý breh. Ale akým spôsobom sa to stane mne? Na tisíc a prvý spôsob? Prečo Kapitán vyzeral spokojne? Čo vymyslel jeho vynaliezavý mozog? Nedožiješ sa rána… Už len zopár hodín… Možno ani to. Ako to mám zomrieť?

Večnosť odkrajovala drahocenné minúty, zatiaľ čo ja som ležal nehybne na dlážke a premýšľal, ako opustí Roland Hassel tento svet. Budem Cille chýbať? Vyroní zopár sĺz, možno len zo slušnosti, ale potom na mňa určite zabudne. „Môj nebohý bývalý manžel“… Len krátky úsek v živote ženy. Moji priatelia. Akí priatelia? Áno… predsa len, mal som aj priateľov. Možno, ale nijakého skutočného… Bude za mnou smútiť môj brat? Torsten je fajn. Veľký šéf v Unilevere. Luxusná kancelária, ticho, farebné telefóny, mladá šikovná sekretárka, bohovský plat. Torstenovi by som chýbal. Torsten so svojou múdrou hlavičkou. Hoci nikdy sa nado mnou nevyťahoval. Torsten bol fajn. Len keby som vedel, ako zomriem…

Niekto vošiel do bytu. Počul som zvonenie na dverách a vzápätí tichý rozhovor. Z diaľky doliehal ku mne Kapitánov ustavičný nenávidený, bodrý rehot. Potom kroky smerom do izby, kde som ležal. Otvorili sa dvere a ja som začul Kapitánov hlas:

– Fízel, teraz sa vydáme na tvoju poslednú cestu.

Kapitán a ostatní mali na sebe žlté kombinézy, zdali sa mi akési povedomé. Aj Jonnemu hodili jednu.

– Obleč si ju.

Jonne vstal zo stoličky, obliekol si kombinézu a zatiahol zips.

– Asi v nich nie sme nijakí krásavci, – povedal Kapitán ospravedlňujúc, – ale kombinézy štokholmských cestárov nešije Dior. Treba brať, čo je.

Rixen dovliekol do izby obrovskú nepremokavú plachtu, ale Kapitán ho zadržal.

– Tu je málo miesta. Odnes toho odporného fízla radšej do veľkej obývačky.

Jonne a Tobbe ma odvliekli do vedľajšej miestnosti, chrbát sa mi odrel o prah. Tobbe ma chytil za nohu, od neznesiteľnej bolesti som zastonal, koľko mi dovoľoval zdrap handry v ústach, lebo prsty mi pritlačil o ranu na kolene. V obývačke odtiahol Tobbe s Jonnem všetok nábytok nabok a Rixen rozvinul sivú nepremokavú plachtu. Stanislaw sa prizeral, v žltej kombinéze sa necítil vo svojej koži. Vytiahli ma na nepremokavú plachtu, zacítil som surový zápach drsnej plachtoviny, čo dlho ležala niekde vonku. Okraj plachtoviny hodili na mňa a potom ma začali do nej zakrúcať.

– Nebola to Kleopatra, ktorá sa dala zabaliť do koberca, aby ju nebadane odniesli k Antoniovi? – spýtal sa Kapitán. – Bolo to v koberci? Neviem presne. V škole mi šla najlepšie matematika, a nie dejiny, ale to ti môže byť vlastne fuk, fízel.

Obvíjala ma čoraz hrubšia vrstva plachtoviny. Hlavu som mal na pol metra od okraja nepremokavej plachty, a keď som pozrel dohora, díval som sa von ako cez spľasnutú rúru.

– Tak a ide sa. Chyťte ho, chlapci.

Zodvihli skrútenú plachtovinu zo zeme, chytili ju na oboch koncoch a jeden z nich ju podoprel v strede. Vyniesli ma z bytu ako salámu. Kde-tu sa mi pred očami mihla zelená omietka schodišťa. Počul som, ako otvorili bránu a do plachtoviny vnikol chlad. Letmo som zazrel, ako sa zatrblietali snehové vločky, záblesk pouličnej lampy a potom žltý nákladiak. Na chvíľu zastali. Rachot sklápaných bočníc na aute. Hodili ma na plošinu, odniesol si to môj chrbát. Cez hrubú plachtovinu sa ston nevydral von.

– Rixen, sadni si za volant, Jonne a Tobbe si sadnú dopredu a ja s Poliakom a s naším miláčikom na plošinu.

– Obetuješ sa rád, pravda? – počul som Tobbeho tvrdý hlas.

– Ako to?

– Zrejme máš z toho radosť, keď sedíš vedľa fízla. Dofrasa, hnusíš sa mi, Kapitán!

Kapitánov hlas nabral zlovestný a ostrý odtieň.

– Tu rozhodujem ja a basta! Tak ťahaj dopredu a staraj sa o svoje záležitosti. O tomto si pohovoríme inokedy.

– Posledný kšeft, ktorý s tebou robím, – zavrčal Tobbe, ale počul som, ako zalieza dopredu do kabíny.

Jeden koniec balu upchali, rozoznával som len slabé svetlo. Na plošinu vyskočila jedna ľahšia a jedna ťažšia osoba, potom som počul, ako zaťahujú nejaké remene. Plošina bola zrejme zastrešená, môžu si tam pokojne sedieť, nevzbudia rozruch. Auto sa pohlo. Kam? Čo sa stane? Kapitánov tlmený hlas, pradúci od pôžitku, sa mi ozval pri uchu.

– Trochu ťa poinformujem, aby si do veľkej temnoty nešiel celkom nevedomý. Iste si pochopil, ty krysa, že sa vezieme na nákladiaku, čo patrí správe komunikácií. Taký nápis je aj na aute. A všetci sme oblečení do kombinéz jej zamestnancov. Istotne si turbuješ hlavu, čo tá maškaráda znamená?

Od pôžitku tokal ako tetrov.

– Som tak trochu psychológ. Ak sa človek preoblečie a zároveň sa podľa toho aj správa, nikomu ani nenapadne, že je to len maškaráda, lebo všetci si myslia, že to, čo robí, je úplne normálne. Aj tam, kam ťa vezieme, nevzbudíme pozornosť, keď sa budeme správať ako zamestnanci komunálnych služieb.

Hlas mu klesol o oktávu a do otvoru v skrútenej plachtovine zašepkal:

– Tam, kde zgegneš! Zgegneš, ty smrad.

Zazdalo sa mi, že som pocítil dotyk, takmer ako ľúbostné vyznanie. Kapitán ma zbožňoval, lebo som mu bol schopný poskytnúť celkom iný pôžitok, aký by mu nemohla poskytnúť ani žena, nikto. Ale skôr či neskôr ho moji kolegovia dolapia. Určite prešetria jeho duševný stav. Izolujú ho. Kapitán patrí medzi ľudí, ktorých predtým nazývali psychopatmi. Ako som sa nedávno dočítal v novinách, také pomenovanie už neplatí. Nebol som si tým taký istý. Aj iní o tom pochybujú a verejne o tom debatujú. Ale keby sa pojem psychopat znova zaviedol, Kapitán by bol určite typ, na ktorého by sa hodil.

Skôr či neskôr ho zatknú. Pre mňa neskoro… Auto prudko odbočilo na hrboľatú cestu, ktorá sa zvažovala. Ľadový chlad mi zaliezal pod kožu, ale určite nie od zimy. Až v tomto okamihu som pochopil v plnom rozsahu, čo sa so mnou stane. Od smrteľného strachu mi stuhla krv v žilách. Teraz, v tejto chvíli… Čo nevidieť… Už musíme byť na mieste. Čoskoro prestanem jestvovať. Bolo mi zle, handra v ústach ma dusila, takmer som sa povracal, ale v poslednej chvíli sa mi to podarilo zahnať. Smrť zadusením od vlastných zvratkov by síce znamenala, že by som ich predbehol, ale mne sa nechcelo umierať, naťahoval som čas.

Vozidlo zastalo. Ktosi vyskočil z kabíny a vzápätí som začul Jonneho zachrípnutý hlas:

– Ani nohy.

Uvoľnili remene, sklopili bočnice a Kapitán zoskočil z plošiny. Zrejme snoril po okolí a ja som prepadol zúfalým myšlienkam. Že by neexistoval nejaký spôsob… Nie. Nemohol som sa hýbať. Dokonca ani hovoriť. Neexistoval spôsob, akým by som sa oslobodil. Životná iskra dohorievala.

Kapitán sa vrátil.

– Istotne by si rád videl svoj hrob. Bude to napínavé predstavenie, na betón.

Odkrútil z nepremokavej plachty taký kus, aby som trochu videl. Najprv som nemal ani potuchy, kde som. Na dne nejakej obrovskej jamy. Opodiaľ som rozoznal násypy hnedého piesku. Nad sebou zasa priečelia domov. Šikmo nado mnou sa klenuli oceľové konštrukcie úzkych mostíkov… Nič sa mi nevidelo známe. Aha, tá kostolná veža? Skutočne…

Náhle, akoby ma niekto ovalil po hlave, som vedel, kde sa nachádzam. Na stavenisku, hlboko v jame, kde predtým bývalo Brunkenberské námestie. Niekde medzi Drottninggatan a Brunkenbergatan. Vysoko nado mnou sa klenuli provizórne mostíky pre chodcov i pre autá a svetlo pouličných lámp odtiaľ slabo dopadalo do tmavej hlbiny. Rozoznal som niekoľko ďalších detailov. Z násypov trčali odtrhnuté plechové rúry, klady a kusy dreva. Ďalej búdu, z ktorej trčali dlhé železné prúty, pravdepodobne to bol sklad pre armovacie železá. A modré a sivé robotnícke ubikácie.

– Vieš, kde sme, vážený? Ty úbohá policajtská sviňa!

Obrovitý Kapitán sa rozkošnícky zabával, hlas sa mu len tak zadŕhal. Ale čo chcú so mnou urobiť na stavenisku Brunkenberg? Pozeral som na veľké betónové plochy, z ktorých sa ako obviňujúce prsty hrozivo dvíhali železné prúty. Kapitán podišiel ku mne a chlipne mi zašepkal:

– Poznám náhodou istého chlapíka, čo tu pracuje. Dokonca je niečo ako predák. Poslúcha ma na slovo, chápeš, a patrí k pracovnej skupine, ktorá odlieva betónové formy na stĺpy. A teraz dávaj pozor! Zaobstaral betónový transportér, vraj pre nadčasy, dokonca zašiel poň osobne. Pracovitý chlapík, pomysleli si tí na správe stavebnej firmy. Aj ja si to myslím.

O tomto čase, o pol desiatej, nie je na stavenisku ani nohy, nikto nás nevyruší.

Betónové formy na stĺpy? Čo… betón…? Od hrôzostrašnej predtuchy mi stuhla šija ako kus ľadu.

– Nevyznám sa v politike mestských komunikácií, – pokračoval Kapitán s ústami pri mojom uchu, – takže neviem, čo sa tu stavia. Rozumieš, z betónu, do ktorého sa ťa práve chystáme vložiť. A ten je sprvoti ako bahnisko. Predstav si, ako sa pomaly ponáraš, čo povieš? A ako sa betón uzavrie nad tvojou hlavou.

Neviazane sa rozrehotal.

Určite klesneš až na dno, skôr ako betón stuhne. Ktovie, možno nad tebou vyrastie bankový palác. Pozri, nie je to prekrásna posledná myšlienka? Že nad tvojou hlavou budú pokojne šliapať milionári. To by mali urobiť so všetkými polišmi! Mali by skončiť ako náplň do betónu.

V otvore sa zjavila Rixenova tvár.

– Prichádza Vicke.

– Fajn. Predstavenie teda hneď rozbehneme. Ako sa ti páči názov: Muž, čo sa utopil v betóne? Nádherné, pravda?

Začul som zvuk veľkého vozidla, čo mierilo k nám.

– Pozri, fízel. Aj takto môže vyzerať pohrebné vozidlo.

Obrovský betónový transportér s krútiacou sa modrou miešačkou dorazil k žltému nákladiaku a zastal. Z kabíny vyskočil chlap a rýchlo podišiel ku Kapitánovi.

– Ste pripravení? – počul som jeho prepitý hlas.

– Už dávno. Koľko betónu si priviezol?

– Dva a pol kubíka. Stačí bohato, zostane aj nazvyš. Pridal som doň vody, takže je riedky ako brečka.

Rixenova vzrušená tvár sa znova vynorila ako diapozitív na plátne.

– Ide sem nejaký idiot s baterkou. Aj so psom.

Kapitán ma bleskurýchle zakryl plachtovinou a zoskočil na zem. Jeho hlas znel pokojne a prívetivo.

– Poklona, poľuješ tu nebodaj na líšky?

Zobďaleč sa ozval cudzí vyčkávavý hlas.

– Som nočný strážnik. Čo tu robíte?

– Máme preskúšať betón. Kamoši chcú zajtra zaliať betónový stĺp, ale majster tvrdí, že sa do betónu primiešava akási nová zmes, a preto chceme vyskúšať, či do rána stuhne.

Keď máte v ústach kus handry, ťažko sa vám ohláša. Napriek tomu som sa pokúsil zastonať. Počuj ma… počuj ma… Kapitán pokračoval v žartovnom tóne.

– Je to na zbláznenie. Stará má práve dnes narodeniny, kúpili sme si fľašku a chystali sme sa osláviť to, a namiesto toho tu mrzneme. Typické. V telke okrem toho beží výborný švédsky starý film s Thorom Modéenom, bol to vynikajúci herec, a my tu musíme tvrdnúť.

Na chvíľu nastalo ticho. Zakňučal som a hneď som pocítil tlak na ústach. Určite to bol Stanislaw.

– Zdržíte sa tu dlho?

– Kdeže, asi polhodinku. Neverím, že s tým betónom nie je niečo v poriadku. Určite rýchlo stvrdne. Nechceme sa tu usídliť. Aj pre teba to nie je slasť, že sa tu musíš otravovať celú noc, čo?

Hlas nočného strážnika znel o čosi prívetivejšie.

– No, mám svoje rundy. Ľudia kradnú na stavenisku ako straky. Poď, King!

Kroky nočného strážnika sa strácali v diaľke. A s nimi aj moja jediná a hádam aj posledná šanca, hoci od začiatku nebola veľká. Znova sklopili bočnicu a Kapitán vyskočil na plošinu.

– Nebezpečenstvo sa pominulo, môžeš sa zasa začať tešiť na cestu do raja.

Vickeho chraptivý hlas naliehal:

– Začneme?

– Neviem, na čo by sme čakali. Môj fízlik sa už nevie dočkať, kým sa zadusí v betóne. Nemôžem ho sklamať. Spusť tú brečku.

Vozidlo s miešacím bubnom cúvlo až k debneniu, bubon sa pozvoľna vyklápal. Kapitán mi ochotne rozdával technické rozumy.

– Zväčša sa tu používa vibrovaný betón, ale to by nebolo pre teba to najvhodnejšie. Do toho by si sa neponoril. Ale tento betón, pozri, taký nie je. Naopak, pridali sme doň vodu, a tak budeš klesať, len čo sa ocitneš v kaši.

Otvorili príklop a miešačka vypudila sivastý tekutý betón. Kým sa bubon vyprázdňoval, Vicke pristúpil ku Kapitánovi a povedal:

– Bude to asi na tri metre. Stačí?

Z bubna vytekal betón pre môj hrob.

Kapitán mi pohladkal líce, akoby v náručí držal dieťa. Bolesti z nohy mi vystreľovali do celého tela.

– A teraz ti, drahý fízel, prezradím ešte dačo. Jednoduchý stĺp nie je hrubý, jeho priemer je asi meter. Musí to mať základy. Rozumieš, nad tebou vyrastie vysoká budova, základy musia byť pevné. Ty pristaneš na dne dvanásťmetrového stĺpa. Nezabudni umrieť v peknej polohe, lebo betón stuhne a ty v nej ostaneš na večné časy.

Vari sa ten betón neprestane liať? Tiekol do diery, do ktorej ma za živa pochovajú.

– Vicke je šikovný chlapec, zajtra ráno už dohliadne, aby tú dieru zaliali až po okraj. Všetko sme si dobre premysleli, už chýba len trochu vibrovaného betónu, a nikomu nezíde na um, že diera namiesto dvanástich metrov meria deväť. O všetko sa postará náš Vicke, však?

Chrapčivý smiech.

– Ručím ti za to.

Kapitán ma znova láskyplne potľapkal.

– Nesľúbil som ti originálnu smrť? Alebo poznáš ešte niekoho, čo slúži ako výplň na stavenisku Brunkenberg?

Tok betónu sa zastavil. Vicke naskočil do kabínky transportéra a hruškovitý bubon sa znova narovnával, príklop sa uzavrel. Rixen vyskočil a nervózne sa ozval:

– Nemali by sme pohnúť kostrou?

Kapitán pozrel na mňa, venoval mi dlhý okamih plný nenávisti a zároveň pôžitku.

– Tak šup s ním do diery!

Všetci mu pomáhali. Skrútenú plachtovinu vyniesli až k debneniu. Čosi si šepkali.

– Keď niekto vidieť? Hore, pozrieť!

Poliak ukázal na mostík pre chodcov.

– O tomto čase už sem nik nebude zízať. Už je tma a tá krysa bude hlboko v diere. A teraz ho spusťme!

Zrolovanú nepremokavú plachtovinu položili na zem, vybrali ma z nej. Už som nepochyboval, naozaj ma zavraždia a potom rýchle zmiznú. Poliak mi ohmatal zápästie a moje hodinky zmizli v jeho vrecku. Napokon, čo na tom. V ríši smrti ich aj tak nebudem potrebovať.

– Počkajte!

Vicke sa rozbehol k vozidlu a vrátil sa s lanom.

– Možno by bolo počuť, ako čľupne. Spustíme ho najprv na lane a až potom ho pustíme.

– Máš pravdu, – povedal Kapitán a pozrel na mňa s rozžiarenými očami. – Aspoň nepadne na dno ako kus kameňa, chvíľu mu to potrvá.

Tobbe si ho pohŕdavo premeral. Urobil, čo mu prikázal, ale nebol nadšený. Chytili ma za ruky i za nohy a odniesli ma na kraj diery. Vicke prestrčil lano popod moje zviazané ruky.

– No a teraz ho pomaly spúšťajte!

Kapitán mi prehodil nohy cez okraj diery. Vraveli, že stĺp je široký len meter. Hojdavo som klesal na lane do hlbiny. Spúšťali ma do diery a držali oba konce lana. Meter… dva… tri…

– Pustite ho!

Uvoľnili jeden koniec lana. Hlavou som narazil o výstuž, pokúšal som sa nohami zachytiť na stene, ale už ma nič nemohlo zastaviť. Pokúšal som sa skríknuť, bol z toho však len žalostný ston.

Nohy mi čľupli do betónu. V šialenej nádeji som si namýšľal, že betón medzitým trochu stuhol a zadrží ma, ale nohy sa mi zaborili ako do hustej, odpornej kaše. Kým som sa prevalil na bok, namočil som sa až po pás do betónu a môjmu telu nič nebránilo v tom, aby pokračovalo v ceste dolu. Tvár sa mi zašpinila, vystrel som však chrbát a hlavu som udržal nad brečkou. Vysoko, vysoko nado mnou som začul Kapitánov hlas.

– A teraz zmiznime. Posledné metre musí zvládnuť sám.

Betónová masa ma lačno vťahovala do hĺbky, už som v nej trčal po prsia. Ak sa nepohnem, možno sa budem ponárať o čosi pomalšie. Tvár som mal celú od piesku a vápna a v ústach odporne chutiacu vodu, čo mi vnikla cez kútiky úst za tú chvíľu, čo som mal hlavu ponorenú v betóne.

Vozidlá naštartovali a odfrčali a mne sa zamarilo, že počujem chraptivý smiech.

Okolo mňa sa rozľahlo ticho. Nijaký záblesk svetla, nikde ani nohy, nič, len nekonečne dlhý rúrovitý otvor nado mnou.

Betón mi oblizoval podpažia. Klesal som čoraz nižšie a nižšie.

Bol som sám vo svojom hrobe.





11

Surový betónový zápach ma zadúšal. Bol chladný a odporný. Zápach smrti… Chcelo sa mi kričať, revať, ale kus handry v ústach všetko tlmil. Len som vzlykal, čo sa zvláštne ozývalo v dlhom rúrovitom hrobe.

Nohy ešte vždy nenarazili na dno. Nájdu ho až o niekoľko metrov hlbšie, keď nado mnou bude asi meter betónu. Zajtra na mňa nalejú ďalšiu vrstvu, po ktorej sa možno bude chodiť. Ten, kto po nej prejde, nebude ani tušiť, že hlboko pod ním ležia zvyšky zavraždeného policajta. Ako nazvať takýto spôsob smrti? Utopenie? Zadusenie?

Už aj plecia som mal ponorené v betónovej kaši. Hľadel som na betónovú masu, ktorá ma obklopovala sivastým a drsným povrchom. Áno, hľadel som! Čoskoro ju uvidím iba zospodu. Očné jamky sa mi zaplnia piesočnatou kašou. Chcel som vyvrátiť hlavu dohora, ale to by mi predĺžilo život len o okamih. O okamih, čo sa ešte budem môcť ubolenými očami dívať na okrúhly fliačik tmavej oblohy. A potom už pre mňa bude len dno…

Brada sa mi namočila. Betón bol studený, cítil som, akoby ma objala sama smrť, chlad vysielal ľadové šľahúne pod kožu a ochromoval ma. Nohami som už nemohol hýbať, kliesnili cestu môjmu telu.

Ušné boltce. Tak blízo tváre, už akoby mi betón zaliezal do nosových dierok. Napol som všetky svaly do posledného, márneho pokusu, ale kožené remene nepovolili ani trochu. Roland Hassel sa vzdáva! Nie je predsa prvý, čo umrie. Mnohí ho budú nasledovať. Na čo myslím? Že všetci ma budú nasledovať. Všetci sa stretneme na druhom brehu Jordánu. Tam budeme mlčky ležať jeden vedľa druhého a hľadieť na seba prázdnymi čiernymi očnými otvormi.

– King! Čo je s tebou, King? Poď sem!

Betón sa dotýkal mojich úst. Hoci som čeľusť vytrčil dopredu. Nemal som šancu. Piesková voda s chemikáliami si prerážala cestu k ústnym kútikom.

– Čo tam robíš?

Štekot. Dychčanie psa. V otvore sa mihol tmavý tieň.

– King, našiel si niečo?

Ústa ohrozené betónovou brečkou. Už-už sa do nich vovalí.

Koľko sa dá prehltnúť, skôr ako… Oslepujúci kužeľ svetla oproti mojim zmučeným očiam.

– Je tam niekto? Je tam… ale… prebohaživého!

A potom sa ktosi rozkričal na plné pľúca.

– Pomóc! Pomóc!

Zo všetkých síl som napínal krčné svaly. Betónová kaša mi vnikla do úst. Náhlivé kroky. Popri mne prebleskli ďalšie kužely svetla. Vzrušené hlasy.

– Gösta, čo sa robí?

– Prepadli ťa?

Vzápätí ku mne doľahol takmer plačlivý hlas nočného strážnika.

– V diere s betónom uviazol nejaký chlap. Neviem, či ta spadol, alebo… Zožeňte lano!

Hlavu som mal plnú betónového zápachu. Chytro… chytro… už som pod hladinou… už nikdy sa nad ňu nedostanem…

– Je pri búde. Utekaj poň, preboha!

Stvrdne betón aj vo mne? Všetko to, čo prehltnem? Betón bol takmer zarovno s mojou dohora vyvrátenou tvárou.

– Som najštíhlejší. Chytro ma spusťte dolu, chlapci! Úbožiak! Žije ešte? Zdá sa… rýchlejšie…

Lúč svetla tancoval po stenách rúry. Čo sa tu robí? Nechajte ma na pokoji. Práve umieram. Dva centimetre, a betón mi zaleje tvár.

– Pokojne… už to bude…

Ruka sa predrala do betónu a chytila ma za golier. Na chvíľu akoby ma zatlačila ešte hlbšie a všetko sa mi zlialo do siva.

– Ťahajte… poriadne…

Pomaly, nekonečne pomaly sa mi hlava vynárala z betónu.

– Lano mu okrútim okolo ramien…

Ruka sa ponorila do kaše. Okolo tela sa mi ovinulo lano. Či som nebol už raz obkrútený lanom?

– Žije! Vidím, že žmurká. Držte pevne!

Chlap sa vyšplhal po lane, prehupol sa cez okraj otvora a zmizol. Všetko mi bolo jedno. Nech sa stane, čo sa stane. Lano sa naplo a cítil som, že ma ťahajú nahor. Zubatú, číhajúcu v betóne, olúpili o korisť a mne sa zdalo, akoby som na celom tele cítil jej zvierajúce pazúry.

– Ťahajte…

Narážal som o výstuž. Nohy mi vyviazli so zabublaním z betónu. Lano sa mi vrezávalo do tela.

– Pozrite! Je zviazaný! Niekto ho chcel zavraždiť!

Pretiahli ma cez okraj a položili na zem. Chvíľu hľadeli na mňa ako ochrnutí. Potom sa znovu rozhýbali.

– Vyberme mu z úst tú odpornú handru.

– Prerežem povraz.

– Kto zatelefonuje na políciu?

– Na políciu? Najprv treba zavolať úrazovku.

Handru mi vybrali z úst. Rinula sa mi z nich voda zmiešaná s betónom. Chcel som niečo povedať, ale nešlo to. Prerezali kožené remienky. Ruky mi ovisli. Sú to moje ruky, tieto ťažké, ochabnuté znetvorence?

– Zalarmujem sanitku. Nehýbte s ním. Môže byť ťažko ranený.

Niekto odbehol preč. Chcel som hovoriť. Mal som to na jazyku. Počúvajte ma predsa! Nestojte tu okolo mňa ako nemehlá! Moje rozďavené, odporne zapáchajúce ústa i spodná čeľusť sa kŕčovite pohybovali. Chrapčivý sykot a žalostný ston.

– Chce nám niečo povedať?

– Kdeže, zamdlel. Kto, krucinál, môže…

– Ale počkajte, chlapi…

Jeden z nich si kľukol vedľa mňa. Svetlo mi znova zalialo tvár. Chlap bol v tieni, takže som ho nevidel. Vykašlal som hlien, piesok a zošpúlil ústa do šepotu. Nočný strážnik sa nado mňa naklonil a ucho si priložil k mojim ústam.

– Čo chceš? Myslím, že naozaj chce niečo povedať. Ale čo?

Ústa sa pokúšali zbaviť kŕča. Jazyk bol ako mŕtvy predmet.

– Ruda…

Strážnik potriasol hlavou.

– Čo hovorí? – spýtal sa ďalší strážnik napäto.

– Asi mu preskočilo. Bľaboce čosi o rude alebo búde.

Musí mi porozumieť. Je to dôležité. Nič dôležitejšie na svete nejestvuje.

– Komisár Ruda… zavolajte domov… Ruda… polícia… Ruda.

Strážnik sa vzpriamil.

– Vraví, že máme zatelefonovať policajtovi, ktorý sa volá Ruda. Vy ostaňte tu a počkajte na sanitku. Ja pôjdem zavolať toho Rudu.

Náhle som sa cítil ľahký ako pierko. Moje telo už akoby nebolo ani telom, ponášalo sa na vznášajúcu prekrásnu loptu, ktorá s pôžitkom poskakuje po mäkkom koberci. Rozumel mi. Zavolá Rudovi. Bol som ľahký, ľahučký.

÷

Všetko sa belelo. Obklopovala ma samá bieloba. Aj tváre nakláňajúce sa nado mnou boli biele. Zdalo sa mi, akoby som počul hlasy zo vzdialeného rádia. Popri mne prepochodovalo viacero tvárí pripomínajúcich masky v čudesnej hre pestrých obrázkov kaleidoskopu. Akoby sa mi prihováral otec. Neotrávil si sa plynom? Kdeže, mýliš sa. Nezomrel si hneď po vojne, otec? Zasa sa mýliš. Chceš mi niečo povedať, otec? Nehraj futbal, keď ťa vidí Andersson zo štvorky. Zakaždým sa sťažuje domovníkovi. Potom zasa akoby ma vtiahol betón, zdalo sa mi, že klesám, rátal som metre, jedenásť, dvanásť, trinásť… Výkrik a studený pot… pätnásť… šestnásť… sedemnásť… Nie, nie, nie! Triasol som sa od hrôzy, čosi ma pichlo do pleca. Vzdialené hlasy. Biele, bielučké tváre.

Sadol som si na nemocničnom lôžku. Cítil som silu, ako po dlhom prepotrebnom odpočinku. V izbe som ležal sám. Pri posteli, na malom nočnom stolíku, som zazrel ovocie, hrozno, stmavnuté zrelé bobule, chutili šťavnato. Keď som odhrnul paplón, videl som, že jednu nohu mi obviazali pevným sadrovým obväzom. Skúsil som si položiť nohy na dlážku a postupne som ich zaťažoval. Šlo mi to celkom dobre. Trochu som sa zatackal, keď som sa pustil mašírovať po izbe, spočiatku neisto, ale vcelku mi to šlo dobre, až na tú smiešnu nočnú košeľu, ktorá mi pri chôdzi zavadzala. Na malom nočnom stolíku bol zvonček, zacengal som. Po chvíli vošla do izby sestrička. Zalomila rukami.

– Ale, pán Hassel, ešte nesmiete vstať!

– Prečo nesmiem? Koľko dní som tu preležal?

– Päť. A lekár…

– Päť dní!

Päť dní z môjho života v kýbli. Ohmatal som si strnisko na brade.

– Musím sa oholiť, skôr ako pôjdem domov. Kde je moje šatstvo?

Zavrtela hlavou.

– Nemôžete ísť domov. Ešte je priskoro. A v nemocnici nemáte nijaké šatstvo.

Asi to bola pravda. Šatstvo, čo som mal na na sebe, bolo určite zničené.

– Odkiaľ si môžem zatelefonovať?

– Vo vestibule je telefón pre pacientov, ale vy, pán Hassel…

V zásuvke stolíka som našiel obsah svojich vreciek, alebo aspoň to, čo sa dalo z nich zachrániť, vzal som si drobné a vybral som sa do vestibulu. Pri telefóne bola stolička, ale nesadol som si, akosi som chcel sebe samému demonštrovať, v akej som vynikajúcej forme. Ruda ako zvyčajne zahrmel svoje meno do telefónu. Keď začul môj hlas, príjemne sa prekvapil, potešilo ma, že aspoň niekto je rád, že žijem. Človek potrebuje tak málo pre šťastie.

– Yngve, nemám tu nič na seba. Zájdi, prosím ťa, do môjho bytu a prines mi odtiaľ oblek a holiaci strojček. Kde to vlastne trčím?

– V sabbatberskej nemocnici. Naozaj môžeš…

– Samozrejme.

– Tak dobre, prídem.

Sestrička privolala medzitým lekára, mladého muža so zošpúlenými ústami a s nevýraznou bradou. Keď som vošiel do nemocničnej izby, všemožne sa usiloval zodpovedať mýtu o neobmedzenej autorite lekára, prekrížil ruky cez prsia a premeriaval si ma nazlosteným pohľadom.

– Nespomínam si, že by som vás bol vypísal, pán Hassel!

– Naozaj.

– Len ja môžem rozhodnúť, kedy opustíte nemocnicu.

Nemal som náladu podporovať v ňom velikášstvo lekárskeho cechu.

– Čerta starého môžete rozhodnúť. Vy mi môžete nanajvýš niečo odporúčať. Cítim sa vo forme, môžem ísť domov, a tak aj pôjdem. Keď uvážim, že musím ísť do nemocnice, tak ta pôjdem. Také je to jednoduché a radím vám, aby ste sa nehrali na veľkého bieleho doktora.

Nevýrazná brada mu ovisla.

– Doviezli vás sem úplne doriadeného a my sme vás ošetrili, očakávame aspoň trocha vďačnosti.

V nočnej košeli je človek v nevýhode, ale bol som od neho o hlavu vyšší a hľadel som naňho z patričnej výšky.

– Vďačnosť, po tom vám lekárom vždy duša piští. Najradšej by ste boli, keby pacienti za vás zapaľovali sviece, ale bolo by to neslýchané, keby ste si pri vašich platoch nekonali svoju prácu.

Sestrička sa prilepila takmer k stene a rozhorčene na mňa hľadela. Ako som si to mohol dovoliť voči pánu doktorovi?

– Opustíte nemocnicu na vlastnú zodpovednosť, – povedal lekár. – Ja chcem mať ruky čisté.

– Chodím bez akýchkoľvek ťažkostí. Možno budem potrebovať nejakú kontrolnú prehliadku, a vtedy sa dostavím. Mám niečo zlomené?

– Nie, ale…

– Tak potom čo chcete! Každé povolanie má svoje riziko, opuchliny a zlomeniny patria k policajtskému chlebíčku. Moju posteľ určite niekto potrebuje oveľa viac. Napríklad pacient s chorými obličkami, ktorý umrie, ak mu neposkytnete okamžitú pomoc.

Neodpovedal. Zvrtol sa a vyšiel. Lekársky plášť sa zavlnil a líca mu horeli od rozčúlenia. Usmial som sa na sestričku.

– Vás som tým nechcel uraziť, sestra. Ale lekári, ktorí sa tvária ako malí bohovia, sa mi vždy protivili. Drieme to vo mne, odkedy nesprávne liečili moju matku… Lekári nepripustili, že určili chybnú diagnózu, a ona pretrpela celý zvyšok života…

– Doktor Strom je dobrý lekár, – zašomrala a vyšla z izby, neodpovedajúc na moju ponuku na zmierenie.

O nejaký čas dokvitol Ruda s veľkým balíkom pod pazuchou. Hodil ho na posteľ a objal ma ako medveď.

– Chlapče, – zahundral. – Strašne dobre mi robí, že ťa znova vidím na nohách! Si hladný?

Bol som hladný a Ruda ma hneď pozval na obed. Bolo pol štvrtej. Keď som sa nahodil do obleku športového strihu s drobným károm, vošla do izby sestrička a odmerane ma požiadala, aby som podpísal papiere, ktoré potrebovali na moje prepustenie. Poďakoval som jej za dobrú starostlivosť.

– Nemáte za čo. V nemocnici netreba byť vďačný, pravda, pán Hassel?

÷

Nebol som pripravený na treskúcu zimu, Ruda dychčal, keď sme prešli cez ulicu k autu.

– A zase tu máme zimu ako na severnom póle. Včera v noci bolo mínus dvadsaťosem stupňov.

Auto šoféroval strážmajster, pozdravili sme sa.

– Do Auróry, – prikázal Ruda, – vyzeráš, akoby si potreboval riadne sa posilniť.

Auto zahlo pri Munkskom moste a zastavilo pred prekrásnym starobylým palácom. Ruda požiadal strážmajstra, aby sa vrátil na kriminálku. Dolu pod klenbami pivnice nesedelo veľa hostí, na večeru bolo priskoro a na obed neskoro. Čašník zariadil, aby sme dostali stôl sami pre seba v jednom výklenku, a Ruda sa pustil študovať jedálny lístok.

– Toto je slávnostný obed a zaplatím ho z vlastného vrecka. Nezačneme siedmimi sudmi sleďov.

Skúmavo na mňa pozrel.

– A nezahrejeme sa?

Prikývol som a Yngve spokojne objednal dva štamperlíky skånskeho akvavitu. Keď poháriky stáli pred nami, Yngve zdvihol svoj a pripil mi.

– Na tvoj šťastný návrat, chlapče. Istý čas som sa bál, že si sa naozaj pobral do pekla.

Alkohol sa mi rozlieval v žilách ako žeravá láva.

– Čo sa medzitým prihodilo? – spýtal som sa. – Porozprávaj mi všetko.

Yngve si naložil na tanier peknú kôpku sleďov.

– Zabasli sme troch z tej banky. Poliak a Torbjörn Axén sú ešte na slobode.

– Odkiaľ si vedel, koho máš hľadať?

Ruda na mňa začudovane pozrel.

– Ako to, veď ty sám si nám prezradil rad-radom ich mená, a potom to bola hračka.

– Prezradil, ako sa volajú?

– Štyri hodiny si sa prehrabával v identifikačných albumoch, čo sme ti dovliekli do nemocnice, a prezeral si si fotografie. Vedel si ich prezývky, takže to nebolo ťažké. Nepamätáš sa na to?

Premýšľal som. Prezeral som si fotografie?

– Nie, v hlave to mám ako vygumované. Spusti.

Ruda si utrel ruky zababrané od sleďov.

– Nedáš si ešte štamperlík? Nie? Tak ja si ešte jeden objednám a potom si dáme poriadny steak. No, boli to všetko samí starí známi. Tobbe, čiže Torbjön Axén, je vychýreným členom Torpéda a odsedel si tri roky za ťažké ublíženie na tele, prepadol dôchodcu. Rixen, vlastným menom Einar Andersson, pôsobil zväčša v Nórsku, kde mu aj prischla tá prezývka. Prečo, to veru neviem. V Nórsku je stíhaný pre lúpež. Pravdepodobne aj on je Torpédom ako Axén. Jonne alias John Lindman z basy vychádzal a zasa sa do nej vracal ako jojo. Úbožiak! Je takmer infantilný. Aké len mohol mať šance?

Obsah štamperlíka zmizol s mľasknutím v Rudových útrobách a zapil ho pivom.

– A potom tu máme toho Kapitána…

– Aha, Kapitán, – povedal som zachmúrene. – Toho nesmiete nikdy pustiť! Nemá všetkých päť pohromade.

Čašník odpratal taniere so zvyškami sleďov a priniesol nahriate taniere s veľkým šťavnatým mäsom a opekanými zemiakmi.

– Vypijeme si ešte fľašu červeného vína? Ruffino, čo vždy píjame v Taliansku. Najlepšie víno, milovníci bordeaux sa môžu vypchať aj so svojimi ročníkmi a so svojím kyslým mokom.

– Čo viete o Kapitánovi?

– Söderstam, počas vojny slúžil na torpédoborci. Preto ho zrejme prezývali aj Kapitánom, hoci bol len lodníkom.

V päťdesiatom prvom sedel za sobášne podvody, v päťdesiatom treťom za vlámanie, v päťdesiatom piatom znova za vlámanie, v päťdesiatom ôsmom za pašovanie alkoholu, v šesťdesiatom druhom a štvrtom za ublíženie na tele, v šesťdesiatom piatom zasa za vlámanie, v šesťdesiatom šiestom za ublíženie a navyše počas priepustky sme ho zatkli, lebo sme ho podozrievali z vraždy, ale prepustili sme ho pre nedostatok dôkazov. Všetko v Göteborgu. V sedemdesiatom bol spolupáchateľom pri lúpeži a vyrúbili mu dvanásť mesiacov. Pustili ho len pred mesiacom. Poliaka poznáš.

– Priznal sa niekto z nich?

– Nie. Kapitán sa len usmieva, nevydolovali sme z neho ani slovo. Ale Andersson zaspieval, že ich platil Poliak. Bude zaujímavé, čo nám povie Bilatski, keď ho chytíme.

– Máme nejaké stopy?

– K nemu nijaké, ale k Axénovi. Našli sme stopu pri internom vyšetrovaní.

Ak náhodou v meste zazrieme nedávno prepusteného zločinca či človeka podozrivého z nekalých úmyslov, poznamenáme si o ňom všetko. S kým sa stretol, medzi akými ľuďmi sa pohybuje a tak ďalej. Tieto informácie môžu byť nesmierne dôležité, keď treba objasniť zločin.

– Bolinder, poznáš ho, kedysi zatkol Axéna a dobre ho pozná. V zime ho zavše videl v spoločnosti hipického páriku pri Stureplane. Tí dvaja nám určite poskytnú nejaké informácie.

Chvíľu sme mlčky jedli. Päť dní ubehlo a svet sa krúti ďalej. Bolo toho veľa, čo som sa chcel dozvedieť.

– Našli ste Karlberga?

Yngve mykol plecom.

– Naďalej ani stopy po ňom. Ale spomínaš si na jeho šéfa? Konzula Holsta? Predvčerom sa u nás zjavil a oznámil nám, že Karlberga hľadalo viacero dôležito sa tváriacich ľudí. Jeden z nich mimochodom oznámil, že ho poslal istý Ahlin, ktorý Karlberga dôrazne žiada, aby vyložil karty na stôl, lebo inakšie zle pochodí.

Ahlina som dobre poznal. Veľké zviera v syndikáte hazardných hier, hoci jeho chýr v posledných rokoch nadobúdal trhliny.

– To by znamenalo, že Karlberg pracoval pre Ahlina, ktorému pravdepodobne patrí aj tá ruleta na Hagagatan. Potom by však neplatila hypotéza o zahraničnom kapitále.

Ruda malou lyžičkou starostlivo vydlabol opekaný zemiak zo šupky, spodnú peru mu zamastilo roztopené maslo.

– Ak sa Ahlin nespolčil s inými záujemcami. Lebo Ahlin zomrel minulú nedeľu, žiaľ.

– Zomrel?

– Áno, celkom prirodzene. Vypovedalo mu srdce. Ahlin bol už dosť starý a nijako sa nešetril.

Vynorili sa nové perspektívy.

– Že by sa niekto pokúšal inkasovať Ahlinove pohľadávky? Niekto, kto chce nastúpiť na Ahlinovo miesto.

– Všetko je možné, – konštatoval Ruda sucho. – V tejto brandži sa ustavične bojuje. Na záver si dáme kávu a koňačik, čo povieš?

O niečo neskôr zdvihol žltkasto sa lesknúci pohár.

– Myslím, že by sme si mali pripiť na zdravie tvojho záchrancu.

– Rád. Len tak medzi rečou, prečo sa vrátil?

Ruda sa spokojne usmial.

– Chytrý chlapík! Keď sa vzďaľoval od vozidiel, od miesta, kde si ležal zabalený ako plnená kapusta, začal uvažovať. Všetko vyzeralo naozaj dôveryhodne, chlapi mali na sebe kombinézy, aj vozidlo bolo v poriadku. Ale prvý raz v živote videl robotníkov na stavenisku v semišových topánkach.

V kuželi svetla z baterky. Takí márniví nebývajú robotníci ani v dnešných časoch. Je to, akoby niekto varil asfalt v naškrobenej košeli a so zamatovým motýlikom na krku. Nočný strážnik zatelefonoval vedúcemu staveniska firmy Skåne Cement a dozvedel sa, že nijaký nový druh betónu sa nepoužíva, a vtedy mu to začalo zaváňať. Samozrejme, myslel si, že tí chlapíci mali zálusk na stavebný materiál, a vrátil sa so psom nazad. Ale vidieť semišové topánky a vyvodiť z toho správne závery! Takého chlapíka by som rád mal na našom oddelení, pokúsim sa získať ho, aj keď momentálne o to nestojí. Tvrdí, že ako nočný strážnik zarobí celkom obstojne, a nie je to také riskantné ako u polície.

– Osobne sa mu pôjdem poďakovať, – povedal som dojato.

Zívol som. Prihlásila sa únava, hoci ešte nedávno som sa cítil vo forme, že by som mohol aj skaly trhať. Ruda si všimol moje zívanie, privolal čašníka, poprosil o účet a požiadal ho, aby nám objednal taxík.

– Odprevadím ťa domov, – povedal. – Musím ti ešte niečo ukázať.

Nebýval som ďaleko, len niekoľko minút jazdy autom. Ruda vytiahol z vrecka kľúč a otvoril bránu.

– Zhováral som sa s majiteľom a ten dal namontovať do brány novú zámku.

Keď sme prišli pred byt, vytiahol ďalší kľúč.

– Pretože si taký nepraktický, vybavili sme ti novú zámku aj na dvere do bytu.

Otvoril a podal mi kľúč. Byt bol po vyšetrovaní Suneho Bengtssona uprataný. Ruda sliedil po izbách, nazrel do šatníka i pod posteľ.

Čo hľadá? Dúfam, že tu nie je nijaká mŕtvola?

Vyzeral ustráchaný ako staršia pani, ktorá počula, že v dome sú myši.

– Nepáči sa mi, že Tobbe a Poliak sú ešte na slobode. Nemajú ťa v láske a človek nikdy nevie…

Ukázal na novú retiazku na dverách.

– Zatiahni ju, skôr ako si ľahneš. Dvere sa potom dajú otvoriť len na škáročku. Okrem toho som zariadil, aby dom niekoľko nocí strážili.

– Namojveru, hovoríš ako abatiša v ženskom kláštore. Dobre, dobre, dám si retiazku na dvere a prisuniem k nim bielizník, ak ťa to upokojí. Teraz si už idem ľahnúť. Uvidíme sa zajtra ráno.

– Ako chceš. Ak budeš mať chuť, môžeš si aj počítať. Odkladal som ti noviny a sú tam aj články o tebe. Priniesol som ti aj Bengtssonove hlásenia. A nezabudni na retiazku!

Znepokojeným pohľadom pozrel ešte na luster, akoby sa za tienidlom mohol schovať trpaslík s otráveným šípom, rozlúčil sa a chvíľu čakal za dverami, aby počul, či som si naozaj založil retiazku. Ruda sa správa zavše ako otec, pomyslel som si a bol som rád, že ho mám. Noha mi stŕpla väčšmi, ako keď som opúšťal nemocnicu, zrejme si ešte nezvykla na chôdzu. Zobliekol som sa, natiahol na seba pyžamu a sadol som si do mäkkého veľkého kresla, nohy som si prehodil cez operadlo a pustil som sa čítať noviny. V prvých dňoch prinášali veľké články o pokuse zavraždiť policajta a zase moje mizerné fotografie ako senzáciu. Krkolomné teórie, svojské návrhy, nechýbali ani kombinácie v súvislosti s vraždou Stelly. Štvrtý deň som bol hoden už len noticky kdesi uprostred novín. Stálo v nej, že som prislabý na interview. Noviny sa museli uspokojiť s Rudovými vyhláseniami a on im nadelil len toľko, koľko bolo treba.

Bolo pol ôsmej. Zmeškal som vysielanie aktualít, zostali mi len televízne správy. Musím sa predsa dozvedieť, čo sa stalo vo svete, ale boli to len zvyčajné katastrofy a ohniská nepokojov. Keď som zívol, zapraskali mi čeľuste a zabolel ma sval. Presne tam ma udrel Jonne. Ruda mal pravdu. Jonne bol chudák. Po prvom treste sa ocitol vo večnom kolobehu z väznice do väznice. Vypol som televízor a začítal sa do Suneho hlásenia. O vražde som už takmer všetko vedel, ale zaujímavejšie bolo prečítať si o Stellinom pôvode.

Náhle som za sebou začul šramot, bleskurýchle som sa obrátil. Kľučka na dverách sa pomaly pohla smerom dolu. Bezpečnostná reťaz, ale aký problém to bol pre Tobbeho alebo pre Stanislawa? V kanceláriách naokolo už nebolo živej duše.

V dome som bol sám ako prst. A ani dobrá zámka nikomu nezabráni, aby mi vyrazil dvere. A potom…

Ale tentoraz sa pripravím. Vrhol som sa k skrini. Puzdro bolo prázdne! Samozrejme, pištoľ mi vzali tí zloduchovia, kým som bol v bezvedomí. Vôbec mi to neprišlo na um, keď som bol s Rudom. Ak by vrazili do izby, bez zbrane si veľmi neporadím. Kľučka na dverách sa znova pohla, tentoraz oveľa ráznejšie… Prikradol som sa k telefónu. Pomoc tu bude hneď a dovtedy to hádam dajako vydržím.

Zdvihol som slúchadlo a vykrútil som číslo. Rovnako dobre by som mohol držať pri uchu kus dreva. Ani v ňom nezašumelo.

Telefón bol celkom hluchý.

So slúchadlom v ruke som stál a pozeral, ako sa kľučka na dverách tretí raz posúva nadol. Ktosi niekoľko ráz smelo zabúchal na dvere. Neskúsim privolať pomoc cez okno? Mohol by som z neho zakričať na ulicu. Vonku ktosi odklopil príklop poštovej schránky.

– Haló, vy tam! Roland! Hádam už nechrápeš?

Ragna Karlbergová! Čo dofrasa… Zarachotil som reťazou, uvoľnil som ju. Ragna vošla do bytu, jej vysoké čierne čižmy zanechávali na koberci mokré stopy. Pozerala na mňa veľkými očami.

– Aká rozkošná pyžama! Ak ju máš na sebe, aj keď za tebou prídu baby, nečudo, že ujdú.

Stiahla si na čižmách zipsy, naboso len v pančuchách prešla k vešiaku a zavesila si kabát.

– Čo mi ponúkneš? Máš nejaký životabudič?

– Čo chceš?

Uvedomil som si, ako prudko som zareagoval, ale jej to vôbec neprekážalo.

– Len si chcem s tebou tak nezáväzne podebatovať. Ten dobrácky fízlovský starúšik mi povedal, že si šiel domov, telefón si mal hluchý, a tak som sa k tebe vybrala.

Prešla cez izbu a zohla sa.

– Aha, vytiahol si ho zo zásuvky. Nečudo!

Zasunula šnúru do zásuvky a ja som v duchu preklínal Suneho, že to neurobil, keď bol u mňa so všetkým hotový.

– Som unavený. O čom sa chceš zhovárať?

– Musíš sa trochu rozptýliť. Nemáš doma nijaký mok?

– Ak už musíš bezpodmienečne chľastať, uvar si kávu.

Ragna odplávala do kuchyne, buchotala s hrncami a kávovarom. Mala na sebe svetlomodré šaty so zapínaním od krku až po okraj, ktoré obopínali jej gracilnú postavu. Priniesol som si župan, aby som zakryl rozkošnú pyžamu.

– Sem, maličký! Sadni si a matka Ragna ti naservíruje dobrú kávu.

Prijímala všetko tak samozrejme, že ma to dráždilo.

– Vidíš, tam v strede koberca? Tam, kde ukazujem. Na tom mieste Stella vykrvácala a potom ju odvliekli do spálne.

Ragna pozrela so záujmom, ale nešokovalo ju to, ani ne vyľakalo.

– Aha, tak tu sa odporúčala. Dúfam, že si koberec medzitým dal do čistiarne? Chceš cukor aj smotanu?

Nevedel som sa z nej vysomáriť. Naozaj bola taká chladnokrvná, alebo to len predstierala?

– Bola to predsa tvoja matka, – zamrmlal som.

Náhle sa rozčertila.

– Kruci. Moja matka sa volá Viola Lindmanová, a keď zgegne a odpochoduje z tohto sveta, budem revať. Ale s tou osobou, ktorá sa vydala za môjho fotra, aby mu mal kto ohriať posteľ, tej nie som príbuzná. Nezabudni na to! Stellu som ledva poznala a jej smrť sa ma netýka.

Žiarlila? Milovala svojho otca natoľko, že sa s nikým oňho nechcela deliť? Ale to sa akosi k Ragne nehodilo. Zavzdychal som. Nič som nechápal. Som najhorší psychológ na svete!

– Možno som ju poznal lepšie ako ty, – poznamenal som a vytiahol som papier, ktorý mi dal Ruda. – Chceš sa dozvedieť niečo o jej pôvode?

– Ani nie… Stopro nemáš doma ani kvapku alkoholu?

– Tutovka. Vedela si, že Stella mala štyridsaťosem rokov?

Na Ragnu to urobilo dojem.

– Na to veru nevyzerala. Schopná starina.

– Ani mne sa taká nevidela, – zahundral som a vôbec som sa necítil vinný. Zdá sa mi, že už viem, prečo tak neznášala policajtov. V mladosti zakotvila zo dva razy vo výchovnom ústave. V hlásení stálo, že dva razy ju ta museli policajti dovliecť, kričala a plakala.

Ragna zamyslene pila kávu a vystrela si dlhé nohy.

– Možno bola v Hinsebergu. Odporná diera. Poznám babu, ktorú tam strčili. Vravela, že hovorili len o sexe, sexe a zasa len o sexe, deň i noc, a personál na nich kašlal, a marišky mali kvantum. Poznáš aspoň jedno dievča, ktoré sa tam polepšilo?

– Personál na všetko nestačí a je ho málo. A aj pre nich je to peklo. Ale v podstate máš pravdu. Žiaľ, Hinseberg nikoho ešte nenapravil.

Ruky si založila za zátylok a uprela na mňa svoje nežné oči.

– Hovoríš celkom ako človek. Bol si policajtom celý život?

– Odkedy som dospel.

– Chodil si aj na pochôdzky, krútil si obuškom a tváril sa dôležito?

Nevedel som potlačiť úsmev nad jej pohŕdavými otázkami.

– Pochôdzky musí absolvovať každý policajt. A tváril som sa presne tak ako teraz, lenže za mojich čias nosili šable.

– A baví ťa byť policajtom? Neexistuje iné povolanie, ktoré by sa ti páčilo väčšmi?

Chvíľu sme sedeli mlčky. Som rád policajtom?

– Niekedy by som bol najradšej sústružníkom, – povedal som pomaly. – Keď sa mi všetko protiví a človek stúpi do hnusu. Alebo musí robiť veci, ktoré… No, čo už narobíš. Zavše by si sa na všetko najradšej vykašlal, ale potom zasa cítiš, že tvoja práca má význam. Áno, svoje povolanie mám rád a zostanem policajtom až do dôchodku. Ak ma dovtedy neprihlušia.

– Škoda, – povedala ticho. – Pre takého muža, ako si ty, by sa iste našli aj iné možnosti zarobiť prachy.

Z pohľadu jej prižmúrených očí som bol jeleň. Myslela na dačo konkrétne? Mal som dačo pochopiť? Alebo som bol pripečený?

– Prečo si prišla? – spýtal som sa znova. – O čom sa chceš so mnou zhovárať?

Vyzerala neisto. Dlhé úzke prsty s nechtami nalakovanými perleťovým lakom vytiahli cigaretu. Nezapálila si ju hneď, ale prešla po nej palcom a ukazovákom druhej ruky.

– Pred troma dňami som sa nasťahovala do fotrovho bytu. Povolil to ten fízlovský starúšik. Je v lepšej štvrti ako Ainin, prosto fajn. Ale…

Zapálila si a dym stúpal k povale.

– Prvý večer sa mi niekto obšmietal okolo dvier. Počula som, ako zastrčil do zámky kľúč, jasné, hneď som k nim šla, a keď som otvorila dvere, bol už dolu na schodišti. Neznámy zdupkal. Zopakovalo sa to ešte dva razy. Ktosi opatrne šparchá v zámke, a len čo sa k nim priblížim, utečie.

– Prečo si nepočkala, kým neznámy otvorí?

– Tebe sa to vraví… Bola som pri dverách, a tak som ich otvorila.

– Nevieš, kto by to mohol byť?

Ragna vážne prikývla.

– Stopro to bol foter! Volala som za ním, ale asi nepočul, že som to bola ja. Rozbehla som sa k oknu a zahliadla som mierne predklonenú postavu, ktorá sa stratila v dave. A na to môžeš vziať jed, že to bol foter. Čo mám, kruci, urobiť?

– Ak veríš, že to bol tvoj fotríček, tak mu nabudúce dovoľ, nech si otvorí. Zajtra ráno to oznámim komisárovi Rudovi.

– Fízlovský starúšik je zlato.

– Ragna, pokiaľ siaha tvoj cynizmus?

Pobavene na mňa pozrela.

– Myslíš si, že som cynička? Babe sa to často zíde.

– Dobre, ale nie vždy. Existuje aj nežná Ragna Karlbergová, alebo si len pekná tvárička s drsným žargónom?

Ticho sa zasmiala.

– Chceš to naozaj vedieť, alebo to vravíš len tak, aby reč nestála?

Bol som taký unavený, že by som v okamihu zaspal, ale v Ragne sa ozvala akási neznáma vrúcnosť, ktorej som chcel prísť na koreň.

– Chcem to vedieť. Možno preto, lebo ťa vlastne mám rád.

Ragna zvážnela, hovorila ticho a uvážene.

– Viem, že sa vyjadrujem hrubo, ale nemám nijakú výchovu… no, nijaké školy… A takto drístali v bande, do ktorej som patrila, skôr ako som sa presťahovala do Dánska. A inak po švédsky neviem. Bývam často v Štokholme, ale pohybujem sa len medzi umelcami, a tým je jedno, ako sa vyjadrujem.

Predklonila sa a oprela si bradu o zopnuté ruky.

– Som len obyčajná baba… Kde, myslíš, by som bola skončila, keby som bola posero? Sólo v šestnástke, a chalani ma obletovali ako muchy. Ale nikdy som sa nedala využívať, alebo prinútiť k niečomu, rozumieš… Človek musí niekedy ukázať, že nenaletí na kohokoľvek. Musí si vydobyť rešpekt… Ale keď chcem, viem byť aj veľmi, veľmi milá…

Aj keď to iste nebolo to, čo by si želala počuť, zdalo sa mi najvhodnejšie vyzbrojiť ju radou. Hoci ľudia neznášajú, keď im niekto rozdáva rozumy, tak prečo by Ragna mala byť výnimkou?

– Ragna, opatrne s alkoholom. Viem, ako to môže dopadnúť.

Vyslovil som to tak strojene, že by to pokojne mohol byť citát z modlitebnej knižky pre žiakov nedeľnej školy na prelome storočia. Už mi chýbal len letáčik so zobrazenou scvrknutou pečeňou! Ale Ragna ma vzala za ruku, stisla mi ju a jej úsmev bol naozaj milý.

– Rozumiem, myslíš to so mnou dobre, ale nie je to ešte také zlé. Rada si vypijem, ale zďaleka nie som prípad pre protialkoholické liečenie. Fajn, že ešte nevymreli chlapíci, ktorí ťa neopijú do nemoty.

Už som nevládal potlačiť zívnutie. V Ragniných šikmých očiach som zbadal nezbedný záblesk. Jazykom si prešla po širokých, plných perách.

– Chceš, aby som tu zostala cez noc?

Vytreštil som na ňu oči.

– Prečo?

Ako sa usmievala, na líci sa jej tvorila jamka, ktorú som si predtým nevšimol.

– Naozaj si fajn, môj milý zamestnanec poriadku!

Asi bolo mojím osudom odolávať pokušeniam zo strany Karlbergovie dám. V bleskovej vízii sa mi zjavila spálňa, posteľ, pod ktorou ešte nezaschla krv Ragninej nevlastnej matky. Hrôzostrašné ako daktoré rozprávky bratov Grimmovcov.

– Neber to osobne, ale dnes by som rád spal sám. Túto noc rozhodne.

Ragna vstala, veselo povedala:

– Aj tak si fajn. Uvidíme, či sa ponuka bude dať zopakovať. Tak sa teda dobre vydrichmi.

Len čo odišla, zasunul som reťaz, zívol som, akoby to bol môj koníček, a objednal som si budenie telefónom. Neviem, ako som sa dostal do postele, asi som zaspal, keď som do nej padal.

÷

V Rudovej kancelárii som musel mnohým potriasať ruky. Sympaťák žiaril. Pelle Petersson vyzeral šťastne. Ucháň Kenneth Häger sa nadchýnal. Dokonca aj Sune Bengtsson sa na mňa cez okuliare díval, akoby si ma vážil. Po kratučkom rozhovore pri káve, pri ktorom som odpovedal na mnohé otázky, udrel Ruda symbolicky päsťou po stole.

– Ľudkovia, ale teraz do roboty. Prípadom Karlberg sa musíme začať vážne zaoberať.

Vedel som dobre, že kým som ležal v nemocnici, moji kolegovia sa museli venovať aj iným prípadom. Každé vyšetrovanie má vlastný postup. Niekedy ho treba na chvíľu odložiť a vrhnúť sa na naliehavejší prípad. Vyšetrovanie zločinu sa dá na nejaký čas odročiť, ale skôr či neskôr sa zavŕši. Detail sa priloží k detailu a pozvoľne vzniká úplný obraz.

– Včera večer bola u mňa Ragna Karlbergová, – povedal som.

Pelle ticho zahvízdal.

– Už si zasa fit, klobúk dolu! Ale to poznám. Spomínam si, ako som prišiel domov po operácii slepého čreva a Gullana…

Ruda naňho znechutene pozrel.

– Ušetri si tie nemravnosti pre svoje memoáre. Čo chcela slečna Karlbergová? Medzi nami, je to veľmi pôvabné žieňa.

Porozprával som im, s čím sa mi to pôvabné žieňa zdôverilo, a zamlčal som jej ponuku, že chcela so mnou stráviť noc. Podľa mňa ich do toho nič nebolo.

– Čo z toho môžeme vyvodiť? – spýtal sa Ruda zamyslene.

– Otec sa neodváži priblížiť k vlastnej dcére.

– Asi nevie, že uňho býva Ragna. Vráťme sa k tomu, prečo obsmŕda okolo domu. Zdá sa, akoby nám naša hypotéza vychádzala, Yngve. Valentín Karlberg ako vedúci hráčskeho klubu na niečo naďabil. Sám vie, že sa zahráva s ohňom. Má jedinú šancu, skrýva sa a pokúša sa nadviazať kontakt telefonicky. Zrejme má niečo na predaj, čo možno prirovnať k dynamitu. Keď som Karlberga sledoval až na Brännerigatan, v tom byte, do ktorého ma vtiahli, som si vypočul jeho rozhovor s Kapitánom. Povedal, že cena stúpla, ale tovar na predaj ukryl. Prečo Karlberga nezabili? Prečo ho nechali odísť z bytu na Brännerigatan? Dobre, pripusťme, že ich ako osoba nezaujíma. Vedia, že tú vec na predaj nenosí so sebou, a obávajú sa, že keby ho zlikvidovali, všetko by vyšlo najavo. Musia teda čakať, kým s ním neuzavrú obchod.

– Doteraz to znie veľmi pravdepodobne, – povedal Ruda.

– Vieme, že Karlbergov byt sme riadne prehľadali. Od povaly až po dlážku. Zrejme aj Poliak s tou jeho bandou sa o to pokúsili. Lež vtedy, v tom byte, sa s nimi Karlberg dohadoval o obchode, teda ani oni nenašli, čo hľadali. Prerezali obrazy, prelistovali knihy. Podľa toho hľadaný predmet by sa mal zmestiť aj do knihy. Je to asi kus papiera, nejaký dokument.

– Vie jeho dcéra o tom niečo? – spýtal sa Simon zamyslene.

Aj ja som si nad tým lámal hlavu. Čo mali znamenať tie reči včera večer o možnosti zarobiť si prachy?

– Ťažko povedať, ale ak sa budeme držať toho, čo už poznáme, tak si myslím, že nevie nič. Býva v Kodani, otec ani netuší, že sa nasťahovala do jeho bytu. Vo chvíli, keď sa ta chce vkradnúť, zistí, že v byte niekto je, vystraší sa a utečie. Prečo uteká? Predpokladá, že je to buď polícia, alebo tá druhá strana, ktorá má o dokument záujem. Zaujímavé, že sa ustavične pokúša dostať do bytu. Nemôžem si pomôcť, ale mám silné podozrenie, že predmet, ktorý chce dostať do rúk on, tá banda – nech už je to ktokoľvek – a napokon aj my, je ešte vždy v jeho byte na Valhallavägen.

Ruda si zamyslene malíčkom škrabkal v uchu.

– Kým si bol v nemocnici, prevrátili sme byt hore nohami, a nič sme nenašli.

– Možno sme nehľadali dôkladne, – mienil Häger.

Ruda dobromyseľne prikývol.

– Máš pravdu. Ešte raz ho prehľadáme. Choďte ta aj so Sunem, zostaňte tam dovtedy, kým niečo nenájdete. Prídem za vami. Roland so Simonom pôjdu spolu s Bolinderom vyspovedať tých hipíkov. Možno sa dostaneme o kus ďalej.

– A ja? – spýtal sa Pelle.

Ruda naňho veľavravne pozrel, Pelle zaúpel a obrovskými labami sa chytil za líce.

– Zasa Hagagatan!

– Zasa tam treba hliadkovať.

Obrátil som sa na Simona.

– Zájdeš za Bolinderom? Musím si ešte čosi povedať s Yngvem, potom môžeme vyraziť.

Keď sme osameli, obrátil som sa na Rudu:

– Poznáš niekoho z hráčskeho sveta, čo sedí v Långholmene? Nie nejakú malú rybku, skôr väčšiu šťuku, ktorá sa pohybuje všade a pozná mnohých z hráčskych kruhov. A navyše by tam nemal sedieť dlho.

Rudovo červenkasté čelo sa zbrázdilo hlbokými vráskami.

– No, tak odrazu… V Holmene ich ani tak veľa nesedí… Počkaj, jasné, Hugge Sandberg. Bol krupierom vo väčšine herní v meste, myslím, že aj sám hral o veľké sumy. Do basy sa dostal za poštové podvody, a ak sa dobre pamätám, sedí tri mesiace. Prečo?

– Na zozname som videl, že Stena Lennartssona prevezú do Långholmenu. Vieš, ten Indián.

– Indián? Tvoj starý donášač?

– Myslím na meno Wing. Možno ho v hráčskych kruhoch poznajú, Indián by mohol z Hugga Sandberga niečo vytiahnuť… Indián vždy potrebuje prachy.

Ruda zatelefonoval na správu a dlho sa s niekým zhováral.

– Lennartssona nám privedú. Ten záhadný Wing mi tiež chodí po rozume. Máš nejaký nápad?

– Nie. Počuj, ešte si mi nepovedal, ako dopadla razia v hráčskom klube na Hagagatan.

Ruda sa zatváril kyslo, ani čoby vypil ocot.

– Čo ti poviem, šliapli sme úplne vedľa! Superfiasko! Vnikli sme dnu a našli sme tam, prisahám, Armádu spásy. Všetko bolo také nevinné a panovala tam taká rodinná atmosféra, že by sa ani ministerstvo sociálnych vecí nemohlo sťažovať. Ruleta bola stará, opotrebovaná a bezcenná.

Premýšľal som.

– Pokiaľ sa dobre pamätám, bola úplne nová a elegantná.

Komisár mierne prikývol a nechtom sa poškrabkal po líci, znelo to, akoby prešiel po brúsnom papieri.

– Takmer sa zdá, že ich niekto varoval. V každom prípade sme museli odtiaľ vypochodovať so stiahnutými chvostami, hoci sme trochu narobili veľkú vodu, museli sme si zachovať tvár.

– Zhabal si nejaké členské preukazy?

Ruda vytiahol zásuvku na písacom stole a na stôl hodil preukaz.

Pozorne som si ho prezrel, skúšal som kvalitu papiera, študoval farbu, tlač pri rozličnej intenzite svetla.

– Mne sa vidí taký istý ako ten, s ktorým som sa do klubu dostal aj ja.

– Ani ja v nich nevidím nejaký rozdiel. Ale už tu máme Indiána.

Strážnik vošiel do kancelárie so Stenom Lennartssonom. Bol to päťdesiatnik, trochu zhrbený, zavalitý, mal vľúdne belasé oči, tvár okrúhlu ako mesiačik s ohnutým hákovitým nosom, podľa ktorého dostal aj prezývku.

– Sadni si, Indián, – povedal Ruda a ukázal na stoličku pre hostí.

Ruda kývol strážnikovi, ktorý vyšiel z kancelárie. Indián ma spoznal, široké ústa sa mu roztiahli do kamarátskeho úsmevu.

– Zdravím ťa, Hassel, ako žiješ? Okúpali ťa v betóne, ako som sa dočítal v novinách.

– Človek sa môže držať v čistote rozličným spôsobom. Znova prišiel tvoj čas?

– Áno, čo by si bezo mňa počali švédske väznice.

– Koľko?

– Tentoraz šesť mesiacov. Ale ak sa budem správať vzorne, pred svätojánskou nocou by som mal byť vonku.

– Nič vážne, dúfam?

– Veď ma dobre poznáš! V base som si za stovku kúpil tip. Zlatníctvo na Kungsholmene, rozumieš. Vraj je to hračka, treba len jednoducho zo záhrady preliezť oknom dovnútra.

– A nebolo to tak?

Indián rezignovane potriasol hlavou.

– Čoby, ale pribral som. Uviazol som v okienku a privolaná policajná hliadka ma odtiaľ musela vyťahovať. Vieš si predstaviť, ako sa rehotali!

– Nevyšlo ti to so zamestnaním?

Ústne kútiky mu ovisli.

– Kto už má záujem o starého cestovateľa po väzniciach, he? Veď ani mladí si nenájdu, do čoho by pichli. Ale nabudúce… Sľúbil som Bojane, rozumieš…

Na slobode sa cítil ako ryba na suchu. Rád by sa zaradil, ale nebol schopný odolať psychickému nátlaku. Slabý, ľahko ovládateľný dobrák, ustavične v alkoholickom opare. Jeho večná snúbenka ho milovala, keď sa hral na martýra a určite by bola sklamaná, keby už viac nemohla ťažiť zo svojho obetavého hrdinského miláčika. Miloval ju a dával jej všetky peniaze. Aj predtým som s ním už spolupracoval.

– Ako si na tom s peniazmi?

Rozpačito sa usmial.

– Čo myslíš? Na zaplakanie, rozumieš.

Zažmurkal na mňa, okrúhle oči sa mu zúžili do škáročiek.

– Niečo si rozbehol?

– V Holmene sedí chlap, ktorý sa volá Hugge Sandberg. Malá rybka v hráčskom svete. Porozprávaš mu, že keď vypadneš z basy, máš robiť pre Winga, a potom mi oznámiš, čo ti na to povedal.

Indián pozrel na povalu a nábožne zopäl ruky.

– Wing? Nikdy som to meno nepočul. Ani meno Hugge Sandberg. Je to nebezpečné? Nerád by som, aby ma prihlušili. Vieš, čo sa prihodilo Sulanovi Olssonovi, keď ho pustili z Kulmy. Zuby i jedno oko boli v kýbli.

Striasol sa, na čelo mu vyrazili kvapky potu. V podsvetí nemali donášači nijakú cenu a z roka na rok sa s nimi nakladalo čoraz bezohľadnejšie, podľa toho, ako sa vo všeobecnosti stupňovalo násilie.

– Vieš, že sa môžeš na mňa spoľahnúť, Sten. Stačí len, aby si pred Huggem spomenul, že dostaneš miesto v hráčskom klube. Jediné, čo sa chceme dozvedieť, je, ako zareaguje na zmienku o Wingovi. Urob to šikovne. Sám najlepšie vieš, ako. Nie si nijaký zelenáč.

Z jeho nevýrazného prikývnutia mi bolo jasné, že sa rozhodol. Vedel, pokiaľ mu môžeme vyjsť v ústrety.

– Bojana potrebuje nový kabát. V obchodnom dome MEA majú taký, aký chce. Zelený. Strašne po ňom túži.

– Je jej. Osobne to zariadim. Už sme sa s Bojanou stretli. Spoj sa so mnou, hneď ako sa niečo dozvieš.

Strážnik odviedol Indiána a Ruda zamrmlal:

– Šťastie, že väčšina má svoju cenu. Čo by sme si počali bez našich priateľov donášačov? A šťastie, že tá druhá strana oveľa ťažšie získava špicľov z našej strany.

Pripomenul som mu istú nepríjemnosť.

– Aj to tu už bolo. Pamätáš sa na Pålssona? Bolo to pred troma rokmi? Zobral peniaze od pašerákov za čln plný alkoholu. Čo sa z neho stalo?

Ruda hľadel celý nesvoj do povaly.

– O šesť mesiacov sa zastrelil. Napriek tomu si myslím, že bol dobrým policajtom.

Môj krátky smiech mi zanechal v ústach trpkosť.

– Čerta starého bol dobrý policajt! Bol to mizerný policajt. Nijaký dobrý policajt sa neprepožičia druhej strane, a keď sa mi niečo z duše protiví, tak sú to zlí policajti.

– Zasa ideš vyskočiť z kože. Špicli z radov policajtov sa dnes vyskytujú zriedkavo. Akoby sme sa, dofrasa, osvedčili? Roland, vieš veľmi dobre, skôr ako začneme upodozrievať nejakého kolegu, musíme to mať sakramentsky dobre overené. Nemohli by sme vôbec pracovať za predpokladu, že ten alebo onen je podplatiteľný.

– Práve preto ma chytá zúrivosť, len čo si pomyslím na Pålssona. Ani kvety mu neodnesiem na hrob. Keď vzal peniaze od pašerákov, nielenže zradil sám seba, ale aj tisíce svojich kolegov. Podľa môjho názoru cieľom našej práce je chrániť verejnosť a v ten deň, keď v zbore budú kolegovia, ktorí vedome porušia zákony, aby si nahrabali peniaze sami pre seba, vtedy sa vysťahujem na Bahamské ostrovy. Potom v tejto krajine už nechcem viac žiť, ani byť policajtom. Nie, Yngve, možno, že Pålsson bol dobrý v technických disciplínach, ale bol mizerný policajt a mizerný kolega.

Yngve ma takmer ani nepočúval. Moje stanovisko poznal už naspamäť a teraz sme mali vážnejšie problémy, o ktorých sme museli premýšľať.

– Dúfajme, že za kabát nevyvalíš celý majetok. Peniaze pre špicľov sa účtujú ťažko.

Vstal som.

– Odchádzam so Simonom a Bolinderom.

– Radšej sa vráť s Poliakom. Uplynul týždeň, čo sme po ňom vyhlásili pátranie za vraždu Stelly Karlbergovej a za pokus o vraždu na teba. Nepáči sa mi, že takíto ľudia sa vedia tak dlho ukrývať.

– A čo je s Valentínom Karlbergom? Dokelu, on…

Zazvonil telefón. Ruda sa uškrnul a zapol zosilňovač. Ozval sa Kenneth Häger, vzrušeným, takmer vrieskavým a zadrhávajúcim sa hlasom.

– My… sme práve v dome… A… a… a…

– Vzchop sa, človeče! Prečo jachceš?

– Nikto nám neotvára… ale… pozreli sme cez škáru poštovej schránky. A…

– A čo, krucinál? – zakričal Ruda. – Tak to vyklop!

Häger sa pokúsil upokojiť, ale hlasivky sa mu akoby zviazali.

– Je… leží pred dverami… oblečená… nehýbe sa… volali sme…

Náhle skríkol ako dieťa:

– Myslím, že zavraždili slečnu Karlbergovú!

Ruda pevne privrel oči a zhlboka sa nadýchol.

– A čo robí Sune? – spýtal sa takmer nečujne.

– Práve vyráža dvere. Povedal, aby som vám to šiel oznámiť.

– Dobre. Hneď prídeme za vami.

Mlčky položil slúchadlo a požiadal centrálu o vozidlo. Pozrel na mňa a rozhodil rukami.

– Stella Karlbergová! Ragna Karlbergová možno takisto! Valentín Karlberg nezvestný a neprekvapí ma, keď aj on už nie je na tomto svete. Už mám toho dosť, Roland. Je toho už priveľa!

Komisár vyzeral veľmi unavene.

– Páčilo sa mi to dievčisko. Hovorila síce tak, že keby ju počula švédska akadémia, dostala by chrlenie krvi, ale bol to skôr akýsi spôsob sebaobrany. Pôjdeš so mnou, veď si ju poznal.

Náhlivo sme zišli schodmi k východu. Ruda nariadil Simonovi, aby s Bolinderom zašiel do centra. Ak to stihnem, prídem za nimi.

Celý čas sme mlčali. Ragna Karlbergová! Keby som jej bol dovolil zostať, možno… Ale človek je múdry, keď je neskoro! Ruda zhlboka dýchal, zachmúrene sa rozhliadal po zasnežených uliciach. Tuhá zima, ktorá už niekoľko dní vládla v Štokholme, naďalej ochromovala dopravu, mnohé autá stáli s otvorenou kapotou na cestách a zimou sa trasúci šoféri bezmocne hľadeli na zamrznuté motory.

Pred dvermi ku Karlbergovcom stál Sune a moril sa s dlátom. Häger sa nervózne krútil okolo nás, až mu Ruda povedal, že si musí zvykať. Häger sa vytratil, šokovaný, že komisár sa naňho hrubo osopil, naňho, na génia z policajnej školy.

– Hneď to bude, – povedal Sune. – Nemám nijaké náradie a je to čertovská zámka. Najbližší zámočník je ďaleko.

Ruda sa sklonil k dverám, pozrel cez otvor poštovej schránky. Vzpriamil sa a ja som zaujal jeho miesto. Videl som zopár metrov do haly, kde ležalo skrútené dievčenské telo s rukami nad hlavou. Ústa mala pootvorené a oči privreté. Tmavé dlhé vlasy sa neposlušne skrúcali na koberci a svetlomodré šaty boli vyhrnuté vysoko nad kolená.

– Nevidím nijakú krv.

– Odtiaľto sa nedá vidieť všetko.

Zámka povolila.

– Je otvorené.

Komisár vreckovkou stlačil kľučku na dverách a opatrne otvoril. Šiel na čele procesie, ja za ním ako druhý, Sune ako tretí a nakoniec Häger s natiahnutou hlavou, pripomínal zvedavého vtáka. Pohybovali sme sa opatrne, Sune hneď vytiahol svoj blok a začal si robiť poznámky. Ruda sa naklonil nad Ragnu, pozorne si ju prezrel a ňuchal. Potom vybuchol: – Nech vás všetkých šľak trafí!

Pohľad, ktorý vrhol na Hägera, bol zúrivý.

– Privolali ste ma zbytočne. Je predsa…

Häger zbledol.

– Ale… ale…

– To dievčisko nie je mŕtve! Dýcha, dokonca chrapká. Je opitá! Na mol!

Sune vošiel do kuchyne a vrátil sa s prázdnou fľašou, ktorú podržal proti svetlu.

– Vyslopala fľašu baccardi. Nečudo, že sa ožrala.

Ruda si dal ruky v bok, zhlboka sa nadýchol, aby si schuti zanadával, ale Sune mu venoval jeden zo svojich zriedkavých úsmevov.

– Čo by si robil na našom mieste, Yngve? Pri toľkých mŕtvych, čo sme už v živote videli, sme na alkohol ani nepomysleli.

Ruda naňho zlostne pozrel, ale musel uznať, aj keď nerád, že Sune má pravdu.

– Mhm. Opité baby, to je to najhoršie, čo môže byť. Zobuď ju! – doložil nevraživo.

Sune priniesol handru namočenú v studenej vode a pretrel ňou Ragninu tvár a riadne ňou zatriasol. Po niekoľkých minútach zaklipkala očami, pozrela na nás tupo, nechápavo potriasla hlavou, zrazu skrivila tvár od bolesti a vybuchla: – Štyria o tomto čase! Prichádzate skoro!

Vystrela ruku ku mne a ja som jej pomohol pozviechať sa. Chytila sa za čelo.

– Bohatstvo, moja hlava! Čo chcete?

Ukázal som na Suneho.

– Dvaja naši muži prišli prehľadať tento byt. Nedostali sa dnu, nazreli cez otvor na poštu, a keď uvideli nehybné telo na dlážke, mysleli si, že si mŕtva. Museli sme sa sem vlámať.

Ragna zívla, ruku si priložila na ústa.

– No, bola som ako motyka. Zostalo ešte niečo v tej fľaši?

Sunemu vzala z rúk prázdnu fľašu a potriasla ňou. Keď zistila, že v nej niet ani kvapky, pustila ju na koberec. Zrejme sa jej zazdalo, že na mojej tvári vidí opovrhnutie, nuž zlostne vyhŕkla: – Počuj, chlapček! Robím si, čo chcem, a nikoho neprosím o dovolenie. Už od augusta som nenasávala, včera večer som mala všetkého plné zuby, a tak som si dala do nosa. Keď som si chcela ísť ľahnúť, všetko sa mi krútilo, tak som sa uložila na koberci. Je to trestné, alebo čo?

Pozrel som na jej fľakatú tvár.

– Si úžasne krásna, – povedal som ticho. – Pripomínaš mi Stellu po onej preflámovanej noci.

Olizla si pery a šibla pohľadom do zrkadla.

– Robte si, čo chcete, – zahundrala. – Ja sa bachnem do postele.

Potom ju znova pochytila zúrivosť a nakričala na chudáka Hägera.

– Ale najprv musím na hajzeľ. Chceš ma postrážiť pri dverách?

Ruda ma odviezol na Stureplan. Pol cesty sa tváril ešte stiesnene, ale postupne sa roztápal.

– Nemôžem si pomôcť. Tá dievčina je v poriadku.

Pred kinom Sture som vyliezol z auta a hľadel som nájsť Simona s Bolinderom. Ruky som si zastrčil hlboko do vreciek na kabáte a už asi po stý raz som si prikázal kúpiť teplejšie rukavice. Pokračoval som cez dopravný ostrovček zvaný Hríb, ktorý býval kedysi obľúbeným miestom stretnutí v meste. Teraz bol narušený preložením dopravy a napriek heroickým pokusom nefiguratívnych sochárskych blokov odsúdený na pustatinu. Prešiel som okolo kina Zrkadlo. Jedny dvere sa otvorili a Simon vytrčil tvár pripomínajúcu galošu.

– Poď do tepla. Vonku zima zachádza za nechty.

Bolinder i Simon mi vehementne vysvetľovali, že aj odtiaľto majú dobrý výhľad na miesto, kde sa schádzajú hipíci a nemusia pritom mrznúť. Boli presvedčení, že si zaslúžia kávu, a tak hneď zmizli do blízkeho bistra a ja som sliedil za párom, ktorý podľa Bolindera jednoducho bol hipícky.

O dve hodiny som sa šiel so Simonom najesť a potom bol na rade Bolinder. Okolo štvrtej som si šiel vypiť kávu. Keď som sa vrátil, Simon s Bolinderom napäto zízali cez ulicu na malé námestie pred impozantnou budovou Johnsonovho koncernu.

– To sú oni, – povedal Bolinder šeptom.

Zazrel som ženu so starostlivo zababúšeným dieťaťom visiacim na indiánsky spôsob na jej chrbte a muža so svetlými vlasmi po plecia a povievajúcou svetlou bradou. Obaja mali na sebe svetlohnedé pakistanské kožuchy s bielym kožušinovým lemovaním. Žena sa zhovárala s akýmsi mužom.

– Texas, – zahundral Bolinder. – Prepustený minulý utorok. Druhý raz v base za krádež.

Bez očividného náhlenia sme vyšli z kina a zastali pred zebrou, kým na semafore nezasvietil zelený panáčik. Tí traja stáli pri hliníkovej soche a Simon sa spýtal: – Vieš, čo tá kopa železa predstavuje?

– Kráľovnú a jej loď. Dar Johnsonových lodeníc.

Pomaly sme prešli vklinení medzi chodcov na druhú stranu ulice.

– Podľa mňa to vyzerá ako hŕba šrotu z ich železiarní v Aveste, – vyslovil sa Simon pohŕdavo o soche. – Typické pre boháča Johnsona. Kráľovná, pehe! Ženskú zrejme v živote nevidel, bezpečne.

Hipícky párik sa zhováral naďalej s Texasom, ktorý prešľapoval z nohy na nohu, aby mu nebolo zima. Z tečúcej vody popri soche sa parilo a sochu i ľudí osvetľovali namontované reflektory.

– Počkáme, uvidíme, ako to bude pokračovať s Texasom, – povedal Simon.

Niekoľko metrov pred výkladmi koncernu sme zastali a predstierali sme, že obdivujeme modely lodí. Unudený strážnik v tmavomodrej uniforme na nás neprítomne pozeral. Sivozelený mramor vo vstupnej hale sa leskol od čistiacich prostriedkov a kruhové svetelné rampy osvecovali biele mramorové steny a vrhali odlesky na oceľové prototypy avestských železiarní. Zo steny vedľa vchodu zízal na nás mozaikový zlievač, práve zlievajúci roztavený kov – istotne to bol jediný manuálny robotník v tejto budove. V pozadí sme rozpoznali vystavené figurálne ozdoby starých korábov.

– Texas odchádza, – zašepkal Bolinder.

Zvrtli sme sa a pozvoľna sme sa blížili k páriku. Nemali sme ich zatknúť, neupodozrievali sme ich zo zločinu, a preto sme nemohli obmedzovať ich osobnú slobodu. Dieťa na chrbte trochu mrnčalo, matka obrátila k nemu hlavu, upokojovala ho a nežne sa usmievala. Mohla mať asi dvadsaťpäť rokov, mala širokú tvár s vyčnievajúcimi lícnymi kosťami a prepadnutými lícami. Nebola namaľovaná. Z očí jej vyžarovala inteligencia a láskavosť. Muž bol o niečo starší, jeho svetlomodré oči boli mierne, odpúšťajúce, aké mávajú svätci na starých obrázkoch. Preukázali sme sa im a hneď som pochopil, že s políciou sa nezhovárajú prvý raz.

– Som kriminálny inšpektor Hassel, – povedal som a predstavil som im ostatných.

Prikývli, zo ženy vyžarovalo nepriateľstvo, zatiaľ čo muž sa tváril ľahostajne.

– O čo ide? – spýtala sa žena stroho. – Nikomu sme nič neurobili.

– Pred chvíľou ste sa zhovárali s istým človekom, – povedal Simon. – Viete, kto to bol?

– Volá sa Bo Persson.

– Prezývajú ho Texas a práve ho prepustili z väzenia.

Žena vyzerala, akoby nás chcela opľuť.

– Táák! Špehujete tých chudákov! Nemôžu sa slobodne pohybovať, aj keď si odpykali trest. Ako dlho sa im mienite mstiť?

Mužov hlas bol sonórny a neuveriteľne pokojný.

– Chceli sme ho prichýliť, kým sa uchytí. U nás by to mal lepšie ako v spoločných nocľahárňach, ktoré štát zriaďuje pre ľudí ako on.

– Často sa zhovárate s prepustenými, pravda? – pokračoval Simon.

Muž prikývol.

– To sú najväčší vydedenci spoločnosti. Keby ste mali srdce, aj vy by ste robili to isté.

Žena na nás jedovito zazrela:

– Policajt so srdcom! To by bola novinka!

Simon vytiahol fotografie Tobbeho a Stanislawa.

– Poznáte týchto dvoch? Videli ste ich niekedy? Viete, kde sa nachádzajú?

Žena na fotografie ani nepozrela, muž ich však preletel očami.

– Možno sme ich aj videli. Stretávame sa s mnohými.

Dieťa znova zamrnčalo a matka ho čičíkala.

– Tíško, Nillana… Aj keby sme vedeli, kde sú, policajtom by sme to neprezradili. Sú to naši bratia.

Pozreli sme so Simonom na seba. Simon sa poškrabal za uchom.

– Také jednoduché to zasa nie je… Bývate tu niekde nablízku?

– Možno.

– Žiaľ, trváme na tom, aby ste nám ukázali váš byt. Osoby, ktoré hľadáme, sú veľmi nebezpečné.

Muž si pohladkal bradu a ticho povedal:

– Možno sú nebezpeční vo vašich očiach. Ale v inej spoločnosti…

– Och, Lasse, veď je to jedno, či pôjdu s nami k nám, alebo nie. Vieš predsa, že policajti sa nikdy nevzdajú, – povedala netrpezlivo žena. – Môj dom, môj hrad, čo? Veľký kapitalistický mýtus! Len poďte s nami a vlezte do nášho bytu!

Kráčali pred nami, žena drobným krokom, muž hojdavým. Z pasáže Biblioteksgatan sa valili ľudia roztrúsení v skupinkách, prví úradnícki otroci, ktorým sa skončil pracovný čas. Ulice boli ešte vianočne vyzdobené girlandami a radmi nespočetných žiaroviek. O stenu domu bol opretý dlhý rebrík, posledné spomienky na Vianoce sa mali odstrániť.

Hore po Lästmakargatan, okolo kina Bostock, z ktorého sa po rokoch, keď tu premietali len porno, stalo vynikajúce komorné kino. Keď sme prechádzali okolo obchodu so zvieratstvom na rohu Norrlandgatan, ukázalo dievčatko na jedného z troch zelených papagájov, čo zízali na nás z okrúhlej klietky a štebotali čosi ako pipi. Jeho matka využila túto príležitosť na malú výchovnú poznámku.

– Tieto vtáky sú presne také ako policajti, – povedala dosť nahlas, aby nám jej múdrosť neušla. – Robia len to, čo sa im povie a opakujú len to, čo im rozkážu ich páni. Aj oni sedia v klietke, hoci si to vôbec neuvedomujú.

Simon sa zabával, Bolinder, pretože bol priveľmi mladý, to chápal ako úder pod pás. So Simonom sme často stretávali ľudí, ktorým sme sa z rozličných dôvodov nepáčili, a tak nás už nič nevedelo rozhádzať.

Lästmakargatan bola pridlhá a pristrmá pre moje nohy, ktoré ma zasa začali bolieť, dúfal som len, že už to k nim nie je ďaleko. Keď sme prešli okolo neveľkej príjemnej reštaurácie Rendezvous so svetelnou tabuľou vo farbách trikolóry, Simon vysielal túžobné pohľady na jediacich hostí a lačno si vzdychol. Rád jedol, často a veľa. Pred nasledujúcou bránou sa mladá žena ironicky uklonila.

– Nie je to práve hrad, a ja vás tu ani nevítam!

Dom čakal na asanáciu, špinavozelené fľakaté steny schodišťa, pukliny a odlúpená omietka akoby prosili plechovku s farbou o zmilovanie. Pozdĺž stien sa vinulo staré elektrické vedenie ako poprepletané hady. Vyšli sme na úzky zadný dvor, kde nás melancholicky vítali tri popolnice. V plechovom komíne, ktorý sa ťahal až na samý vrch požiarnického múru, bol zabudovaný piskľavý ventilátor. Vďaka vysokému múru bolo zrejme po celý rok na dvore šero. Točitými schodmi sme sa dostali na tretie poschodie a zastali pred drevenými dverami natretými na žlto, kde na svetlozelenom kartóne bolo vycifrovane napísané Lars Fält a Ulla Nylinová.

– Býva teraz u vás niekto? – spýtal sa Simon.

– Do toho vás nič, – zasyčala žena a vytiahla kľúč.

Simon jej položil ruku na plece, mykla sa, akoby ju ruka popálila.

– Do toho nás veru veľa, dušinka. Často sme vás videli v spoločnosti Torbjörna Axéna, ktorý je nebezpečný zločinec. Ak tu býva, musíme to vedieť, aby sme sa chránili.

– Tak si teda vytiahnite tie svoje pištoľky! Divoký západ na Lästmakargatan!

Bolinder to už nevydržal a osopil sa na ňu:

– Netvárte sa tak strašne dôležito! Odpovedajte nám bez idiotských komentárov. Býva u vás, alebo nie?

Muž, ktorý bol zrejme Fält, mierne pozrel na Bolindera.

– Nechcem, aby sa v dome strieľalo. Torbjörn nie je nebezpečný, ale nebýva u nás. Momentálne bývame sami.

Keď Ulla Nylinová otvorila dvere, vošli sme dnu. Všimol som si, že Bolinder si nenápadne rozopol kabát a nedôverčivo prebehol očami celý byt. Byt mal dve izby a malú nemodernú kuchyňu. Steny boli čerstvo vymaľované, zrejme nimi samými, lebo nijaký majiteľ by nebol pripustil také krikľavé farby. Nábytok bol pravdepodobne tiež domácej výroby z preglejky nastriekanej na bielo a žena zrejme ušila na ne vankúše. Bolo ho však tak málo, že izby vyzerali vzdušne a priestranne. Okolo nízkeho stolíka ležalo päť vankúšov. Na stenách boli obrázky namaľované priamo na tapety, maľovali ich zrejme oni alebo ich kamaráti. Bol som vďačný, že som tentoraz nezazrel plagát Che Guevaru, zrejme neboli až takí konvenční.

Byt sme rýchlo prehľadali. Nič podozrivé sme nenašli. Žena položila dievčatko na koberec a ono sa tmolilo dookola. Priblížilo sa k Simonovi, potiahlo ho za nohavice a usmialo sa. Simonova tvár sa zvraštila do dobrosrdečných vrások.

– Koľko má rokov?

– Do toho vás nič nie je! – odvrkla žena.

– Dva? Moja najmenšia bude mať toľko budúci mesiac.

– A čo teraz? Ak ste skončili, vypadnite!

Bolinder zavŕtal do nej oči a zavrčal:

– Myslíte si, že ste zaujímaví, čo? Nositelia revolučného posolstva. Vysedúvate si tu po večeroch a s vám podobnými trepete o vykorisťovateľskej spoločnosti a ako by ste to všetko zmenili. Mám strašne málo zmyslu pre takéto reči, žijete zo štipka a ani trochu sa neusilujete byť našej spoločnosti užitoční. Platíme vám, aby ste sa mohli cítiť nadradení a šikovní.

Presťahujte sa teda do Číny, ak sa vám vo Švédsku nepáči!

Nezmysel na entú! Majú svoju vieru a nám nezostáva nič iné, len ju akceptovať. Boli sme tu na to, aby sme hľadali stopy po Tobbem a možno aj po Poliakovi, a nie diskutovali o spoločenskom poriadku.

– V Číne sa majú ľudia lepšie, – povedala žena zápalisto.

– Nevšimli ste si, ako vami manipulujú? Naša dcéra sa veru nestane konzumentom, ktorej veľkofinančníci vtlčú do hlavy, že šťastie spočíva v aute, stereogramofóne a v iných čačkách, len aby zastreli skutočné problémy. A okrem toho…

Zdvihol som ruku.

– To všetko je naozaj zaujímavé, ale poznám vaše argumenty a vy ste už počuli všetky naše námietky. Podstatné je, či viete, kde sú Torbjörn Axén a Stanislaw Bilatski.

Bolinder sa ešte vždy zlostil a zahrmel:

– Ak kryjete vraha, môže to pre vás vypáliť veľmi zle. Jestvujú zákony, ktoré to klasifikujú ako napomáhanie zločinu. Dobre vám radím, odpovedzte nám, a to švihom!

Asi sa im tá rada nevidela. Mužove mierne oči boli naďalej bezvýrazné a ženine kútiky úst sa nedôverčivo skrivili.

Znova sme vytiahli fotografie. Žena hľadela na koberec, muž zasa na povalu. Jednoducho nám odmietali pomôcť. Stál som pri bielej poličke a pohľad mi kĺzal po knihách, samá odborná literatúra v brožovaných vydaniach. Na jednom rade kníh ležala ďalšia, čo vyzerala inakšie ako ostatné, titul na chrbte som nevedel prečítať. Vzal som ju do ruky a zalistoval v nej. Nerozumel som jazyku, ale na titulnej strane stálo miesto vydania: Lodž. Knihu som im otrčil.

– Komu patrí?

– Neviem. Možno ju tu niekto zabudol.

– Je to poľská kniha.

– Aha. Nám to môže byť fuk.

– Nepatrí Bilatskému?

Ulla Nylinová zablýskala očami.

– Nijakého Bilatského nepoznáme.

Vyzerala trochu neisto, akoby sa jej nepáčilo, že klame, hoci aj policajtovi. Na predsádke bolo čosi prečiarknuté tušom. Pridržal som stranu proti svetlu. Pod čiarou som tušil meno.

– Požičiame si ju. Chcete potvrdenie?

– Od nikoho neberieme potvrdenie, – povedal Fält ticho,

– znamenalo by to, že dotyčnému nedôverujeme.

Keď sme prechádzali cez dvor, Bolinder zašomral:

– Hnusia sa mi títo táraji o slobode! Samé prázdne slová, ale hlavne, že nič nerobia.

– Títo dvaja vyzerali celkom milo, – povedal som. – A pomáhajú prepusteným basistom, čiže robia dobrý skutok.

– Milo! – zavrčal Bolinder. – A čo vŕtajú do môjho stereogramofónu?

Zasmial som sa a potľapkal ho po pleci.

– A kto dnes nemá stereo? Všetci sme manipulovaní, ty, ja aj oni. Aj tebou manipulujú, Simon?

– Ojojoj, ja pri mojej žene a šiestich deťoch nepotrebujem nijaké stereo.

Zatelefonoval som na kriminálku a dozvedel som sa, že Ruda sa vrátil na Valhallavägen. Rozhodol som sa, že pôjdem za ním. Bolinder mi naznačil, že jeho pracovný čas sa skončil a rozbehol sa k najbližšej stanici metra. Aj Simon sa náhlil domov, ale ešte musel zájsť po nákup, ktorý si nechal v kancelárii. Podal som mu knihu.

– Odovzdaj to našim chlapcom z techniky a popros ich, aby zistili meno pod tušom na predsádke. Popros ich, aby mi hlásenie poslali čo najskôr a položili ho na stôl v kancelárii.

– Veď je už neskoro. Nikto tam už nebude.

– O pár hodín chcem mať hlásenie na stole. Ak tá kniha patrí Bilatskému, môžem sa s našimi revolucionármi pozhovárať aj o iných veciach ako o živote v Číne. Zdrapni dakoho a pohroz mu, že mu strhnú z platu, ak sa do toho hneď nepustí.

Zo Stureplanu na Valhallavägen bolo dvadsať minút rýchlej chôdze, napriek zime sa mi šlo príjemne. Keby som nechodieval autom na letovisko môjho brata v Gräsko, už by som ho bol dávno predal, lebo pre obyvateľa centra je auto len na príťaž.

Ruda mi s rozžiarenými očami otvoril dvere.

– Prichádzaš v pravej chvíli. Vyzerá to tak, že Sune našiel tú skrýšu.

V kuchyni stál Häger a potajme poškuľoval po hodinkách, zatiaľ čo Sune skúmal vodovodný kohútik.

– Čakáme na domovníka, – vysvetľoval Yngve. – Donesie nejaké náradie.

– Kde je Ragna?

– Išla si čosi nakúpiť. Vráti sa domov o niekoľko hodín alebo možno až zajtra ráno. Uvidí, povedala. Tí mladí si dnes žijú.

Poprosil som ho, aby mi objasnil, prečo sa nazdáva, že Sune našiel skrýšu. Ruda ukázal palcom na Suneho, ktorý stál asi meter za ním.

– Poznáš Suneho. Je strašne dôkladný. Spolu s Hägerom preliezli celý byt, a keď Sune prečesáva, nezostane po ňom ani vlas. Pred chvíľou bol Häger smädný a chcel sa napiť, ale keď strčil pohár pod vodovodnú batériu, vytekala odtiaľ voda len cícerkom. Häger o tom nerozmýšľal, ale Sunemu sa to zdalo čudné. Vyskúšal ostatné kohútiky, ale odvšadiaľ vytekala voda normálne. Ak sa pozrieš na maticu za kohútikom, uvidíš stopy po hasáku.

Niekto zazvonil a Ruda vybehol, aby doviedol domovníka. Häger vrhal pohľady na dvere a nervózne mi zašepkal: – Sľúbil som, že o siedmej zájdem po jedno dievča, a predtým som sa chcel ešte preobliecť a okúpať a všeličo zariadiť. Nemohol by si sa opýtať…

– Spýtaj sa sám! Povedz mu mužne a otvorene, že máš dačo iné na práci.

Zľakol sa.

– Radšej ešte chvíľu počkám.

Domovník mal dlhú bradu a kliešte, to posledné použil na odkrútenie vodovodného kohútika od potrubia.

– Zavrel som hlavný prívod, – vysvetľoval. – Inak by sme zaplavili celú kuchyňu.

– A nezatvorili ste niekedy hlavný prívod na žiadosť pána Karlberga?

– Nie. Prečo by som mal!

Sune upriamil okuliare na domovníka.

– Som presvedčený, že ste nedávno pri nejakej príležitosti uzavreli hlavný prívod vody. Možno pri nejakej oprave.

Domovník zrozpačitel.

– Nie… Aspoň si nespomínam… Ale predsa, doparoma! Koncom novembra sa starej panej na prvom poschodí pokazilo tesnenie. Naozaj to súhlasí. Ako ste to mohli vedieť?

– Odkrúťte vodovodný kohútik, – povedal Sune rozhodne a nepovažoval za potrebné odpovedať na domovníkovu otázku.

Ešte dva pohyby kliešťami a kohútik sa uvoľnil. Do drezu vyprsklo trochu vody. Sune hľadel do otvoru potrubia. Rýpal v ňom dlhým úzkym predmetom. Z potrubia vyliezala plastiková rolka. Chytil ju končekmi prstov, vytiahol ju a narovnal. Pod tenkou vrstvou plastiku sme zazreli biely papier.

– Ruda, nech sa páči. Tu máš tajomstvo Valentína Karlberga.

Ruda zbožne vytiahol obsah z rolky a ja som videl, že sú to štyri strany vytrhnuté z malého notesa. Ruda preletel očami po riadkoch.

– Šifry a dátumy. Jednotlivé slová bez súvislosti. No dobre, uvidíme, čo z toho vzíde po dôkladnom preskúmaní.

Opatrne vložil strany znova do rolky.

– Vraciam sa na kriminálku. Idete so mnou?

Sune zavrtel hlavou a Häger jachtavo vysvetľoval, že má rande. Zostali sme teda iba my dvaja, sedel som s ním v aute a oznamoval mu, ako sme pochodili, a Ruda spokojne zafufnal, keď som spomenul knihu.

– Poľská kniha, a my hľadáme Poliaka. Neverím na náhodu. Ak je v knihe jeho meno, zájdeme za tými dvoma a prehovoríme im do duše. Samozrejme, ak nemáš nič v pláne, – doložil s oneskoreným ohľadom.

– Rád sa podlizujem predstaveným, – povedal som srdečne, – takže som ti k službám vo dne v noci.

– Ech, prestaň s tými hlúposťami!

– Ako ďaleko sa dostal Nord vo vyšetrovaní vraždy Stelly Karlbergovej?

– Prešľapuje na mieste. Museli sme preveriť všetky záchytné body, ale obaja sme presvedčení, že páchateľ je tvoj priateľ Bilatski.

Zložil si z hlavy kožušinovú čiapku a prstami si hrabol do sivých vlasov.

– Áno, vrahom bol Bilatski, – povedal zamyslene. – Ale na čí príkaz vraždil? Čo tým získal? Kto ho platil?

– A čo banda od betónu? Čo vravia Kapitán, Rixen a Jonne?

– Sú členmi spolku Mlčím ani hrob. Ten, ktorého nazývaš Kapitán, je ustavične v dobrej nálade a smeje sa, ale nič z neho nevydoluješ. Jonne je hlupák, ale má strach. Je naštvaný. Rixen naproti tomu… Drobné náznaky svedčia, že ho zlomíme. Je z nich najlabilnejší a Nord nasadil naňho jedného z našich najlepších vyšetrovateľov.

Kriminálka nikdy nespí a aj o siedmej večer sa nezdalo, že by tam bolo oveľa menej ľudí ako cez deň. Ruda šiel do svojej kancelárie a ja zasa do svojej, či na písacom stole nenájdem hlásenie. Bola tam kniha aj s výsledkom analýzy: „Pod tušom na predsádke stojí S. Bilatski 1964.“

Zaraz som zašiel za Rudom, ktorý sedel za stolom s nálezom z Valhallavägen a porovnával to s nejakým iným papierom.

– Karlbergov rukopis. Tie vytrhnuté strany nepísal on. Čiže tie strany niekde získal a skutočný pisateľ je schopný aj vraždiť, len aby ich dostal do svojich rúk. A čo ty?

– S. Bilatski 1964.

Ruda vstal.

– Teraz ho dostaneme. Ten párik určite vie, kde sa skrýva.

O niečo neskôr sme sedeli v hliadkovom vozidle, ktoré sa rútilo na Lästmakargatan. Ruda si pospevoval niečo po taliansky a nízke tóny naťahoval do dĺžky. Zrejme myslel už na skúšky speváckeho policajného zboru, ktoré sa začnú koncom mesiaca. Vozidlo zastalo pri bráne domu, kde bývali tí dvaja. Policajti z hliadkového vozidla dostali príkazy. Brána bola zamknutá, ale Ruda dovtedy búchal do dverí, kým nám akýsi starší muž neotvoril.

– Keď budete robiť taký rámus, zavolám políciu, – povedal zlostne. – Čože, vy ste od polície? Tak teda prepáčte…

Domotkal sa do svojho bytu na prízemí, ale dvere nechal odchýlené, a keď sme prechádzali dvorom, všimli sme si, že nás sleduje zvedavými očami.

Otvorila nám Ulla Nylinová, a len čo zbadala knihu v mojej ruke, zbledla. Cúvla do izby, kde Fält skúšal dcérke svetrík. Ruda hodil knihu na nízky stolík.

– Som komisár Ruda. Kde je Bilatski?

Žena mlčala, pozerala na muža, ktorý odovzdane mykol plecom.

– Nepopierame, že ho poznáme, ale…

Ruda sa ozval hlbokým basom.

– Nestačí nám ale. Kde je?

Žena urobila posledný pokus.

– Nie sme vám povinní povedať, čo vieme. To nestojí v nijakom zákone. Úbožiaka zmlátite obuškami, až bude samá sinka…

Ruda zavzdychal a ticho vzýval bohov.

– Policajta, ktorý by udrel zadržaného obuškom, by som osobne zmlátil plochou stranou šable. Teraz ma dobre počúvajte, aby som sa nemusel opakovať. Stanislaw Bilatski s najväčšou pravdepodobnosťou zavraždil istú ženu. Dva razy sa pokúsil zabiť kriminálneho inšpektora Hassela a druhý raz sa mu to takmer podarilo. Asi ste čítali pred niekoľkými dňami o policajtovi, ktorý sa na stavenisku Brunkenberg takmer utopil v betóne? Bol to inšpektor Hassel a hodil ho tam Bilatski. Radím vám, aby ste nekryli vraha. Tak teda!

Žena vrhla na mňa pohľad a spoznala moju tvár.

– Boli ste to vy? – zašomrala. – No…

Fält kapituloval.

– Ten nešťastník býva v jednom dome na Regeringsgatan, ktorý majú zbúrať. Neďaleko od nás. Číslo domu neviem, ale v tom dome je obchod, kde predávajú plagáty. Napravo, hore po Lästmakargatan, iba zopár domových blokov. Byt mu prenechal istý Maďar, volá sa Zandor.

Ulla Nylinová a Lars Fält nás dlho sledovali, lebo Ruda im hrozil všemožnými trestami, ak sa pokúsia Poliaka telefonicky varovať. Ale Fält nás ubezpečil, že ani oni, ani Zandor nemajú telefón.

Dom na Regeringsgatan sme podľa Fältovho opisu našli ľahko a Ruda vydal príkazy.

– Klasson, ty pôjdeš s Hasselom a so mnou hore a ty, Lind, zostaneš v aute a stráž bránu, ak by sa tade pokúsil utiecť.

V dome určenom na zbúranie nebývali nijakí legálni nájomníci, prázdne byty zabrali ľudia bez strechy nad hlavou. Kúrenie bolo samozrejme odstavené a nefungovalo ani svetlo, Klasson sa musel vrátiť do auta po baterku. Zábradlie bolo zničené, kusy z neho sa povaľovali vedľa plechoviek od piva, prázdnych vrecúšok a cigaretových ohorkov na schodišti.

– Domov, ó, sladký domov, – zamrmlal Ruda.

Na treťom poschodí sme na naše počudovanie uvideli na dverách ceduľku s menom Zandor. Pravdepodobne Maďar takto demonštroval svoje vlastnícke právo, lebo inakšie sa byty v domoch odsúdených na zbúranie všeobecne pokladajú za verejný majetok. Ruda priložil ucho k dverám a načúval.

– Vnútri hrá rádio.

Rozhodne a hlasno zaklopal. Bezdyché ticho. Spoza dvier som začul známy hlas.

– Kto je to?

– Polícia. Ihneď otvorte, lebo vyrazíme dvere.

Počuteľné dýchanie.

– Rátame do troch. Vyjdi s rukami za hlavou.

Stáli sme pritisnutí po obidvoch stranách dvier. Ak bol ozbrojený, mohol strieľať aj cez dvere. Počuli sme, že v byte čosi zarinčalo.

– Jeden…

Možno má aj moju služobnú pištoľ, zatknutí ju u seba nemali.

Bol som presvedčený, že ani na okamih nezaváha a použije akúkoľvek zbraň, len aby sa zachránil.

– Dva…

Čo robí? Čaká, kým vyrazíme dvere, aby mal lepšie terče? V žalúdku som cítil zvieranie, videl som, ako sa Klassonove kútiky úst stiahli do bojazlivého úškrnu.

– Tri!

Ruda sa z celej sily rozbehol a dvere sa rozleteli, akoby boli zo skla. Vrazil dnu, v okamihu uskočil nabok a s revolverom v ruke prikazoval: – Ruky nad hlavu a von!

Rinčanie skla. Prikrčili sme sa a s pištoľami v rukách sme sa postavili do dverí. Stanislaw otvoril okno a videli sme, ako sa vykláňa a chytá odkvapovej rúry.

– Neblázni! Neudrží ťa to!

Vbehli sme do izby. Poliak nás videl a urobil zúfalý skok k odkvapovej rúre. Chytil sa jej pevne. Ruda sa ho pokúsil dočiahnuť z okna, bol od neho však príliš ďaleko. Odkvapová rúra sa pomaly odliepala od múru. Poliak cítil, že padá, spustil sa trochu nižšie v zúfalom pokuse udržať rovnováhu.

– Zletí! – zašepkal Klasson a vytreštenými očami hľadel, ako sa odkvap úplne odtrhol od múru.

V pohľade Bilatského som zazrel strach i paniku, cítil, že je stratený. Ústa sa mu otvorili do výkriku, ktorý sa neozýval.

Držal sa odkvapovej rúry a celé sa to ponášalo na katastrofu zo starého nemého filmu. Prvý raz som videl, ako človek padá z okna. Samovrahovia, ktorí sa rozhodli pre takúto smrť, to už mali za sebou. V dodrúzganých telách sa dalo iba tušiť zúfalstvo a strach – strach, ktorý Poliak preniesol na nás.

Bilatski padal ako ťažký balvan a rukami trepal vo vzduchu. Hruďou narazil na zaparkovaný moped a odhodilo ho na kamennú dlažbu. Úplne sme zmeraveli, zízali sme na ležiace telo s rozhodenými rukami. Ale zrazu, neskutočne ako vo sne, sa Bilatski pohol, pomaly, pomaličky sa zviechal, najprv si kľakol, potom sa tackavo postavil. Rukami si pritláčal hrudník a až na tretie poschodie sme začuli jeho bolestný ston. Ruda precitol z ohromenia.

– Lind! – zreval. – Lind!

Ale Lind sedel v hliadkovom vozidle a okno viedlo do dvora. Bilatski sa ťažkopádne dotackal k dverám na druhom konci dvora.

– Lind, dočerta, Lind!

Ruda zúril.

– Čo robí ten ťulpas? Spí? Lind!

Lind však poslušne sedel vo vozidle a strážil bránu. Komisár sa rozbehol dolu.

– Tak si švihnite! Tentoraz nám nesmie ujsť!

Ako sme brali potkýnajúc sa schody, Ruda nadával o dušu. Keď mu Klasson aj s baterkou vletel do chrbta, klial, až sa steny otriasali.

– Doveď toho hluchého, Klasson. Roland pôjde so mnou.

Spolu s Rudom sme vybehli na dvor, zatiaľ čo Klasson sa rozbehol k vozidlu. Len čo sme dobehli k východu, kade zmizol Bilatski, zistili sme, že sa odtiaľ dá ísť troma rozličnými smermi. Jeden viedol na druhý dvor s mnohými dverami, ďalší viedol na Regeringsgatan a tretí na obrovské pusté parkovisko. Po Bilatskom ani stopy. Klasson sa vrátil s Lindom, ktorý sa tváril previnilo.

– Zdalo sa mi, že počujem niekoho kričať, ale nebol som si istý, – ospravedlňoval sa. – A mal som príkaz zostať v aute.

Ruda si ho mrazivo premeral, ale nemal čas na výčitky.

– Musí byť niekde nablízku. Alarmujte ostatné hliadky, chytro!

V priebehu desiatich minút Ruda dal príkaz trom vozidlám, ktoré hneď spustili pátranie po Poliakovi. Ruda zlostne vrčal, lebo Bilatski akoby sa bol pod zem prepadol. Nariadil, aby poslali psovoda so psom. Vlčiaka napokon doviedli, psovod ho zaviedol do bytu Bilatského a dal mu oňuchať niekoľko vecí.

Policajné autá prilákali mnohých zvedavcov. Ruda sa rozzúril, keď videl všetky tie natrčené hlavy, ale nemohol uzavrieť celý obvod. Pes držal ňufák ustavične nízko nad zemou, prešiel cez dvor a potom vliezol do brány, v ktorej Poliak zmizol. S Rudom sme ho nasledovali. Pes vybehol na Regeringsgatan a zadychčaný zastal pri okraji chodníka.

– Tu nastúpil do auta, – povedal psovod.

– Do auta! – vybuchol Ruda. – Auto! Ako mohol nasadnúť do auta! To zviera sa mýli. Ani policajné psy už nie sú, ako bývali.

– Rappe je najlepší pes, akého máme, – povedal psovod urazene.

Žena v stredných rokoch nesmelo pristúpila k Rudovi a opatrne ho potľapkala po pleci.

– Čo je? – ozval sa Ruda podráždene. – Keď chcete vedieť, čo sa tu stalo, nie som informačné stredisko.

Žena si zahryzla do pery.

– Prepáčte. O čom ste sa chceli so mnou zhovárať?

– No, zdalo sa mi, že hľadáte muža, ktorý vyzeral chorý a úplne doriadený.

– Áno, hľadáme ho. Videli ste ho?

Žena prikývla.

– Práve vo chvíli, keď ten mladý policajt z auta vošiel do domu spolu s tým druhým policajtom, vyšiel chlapík spoza rohu a ja som si ho všimla, lebo vyzeral veľmi zúbožený. Akurát sa tadeto rútil taxík, a tak ho zastavil a nastúpil.

– Ďakujem, – povedal Ruda zachmúrene. – Ďakujeme vám.

Hneď zastavil pátranie, prikázal, aby sa vysielačkou spojili s taxikármi a pokúsili sa vystopovať taxík, ktorý odviezol Bilatského.

Medzi zvedavcami som zrazu zbadal Ullu Nylinovú a Larsa Fälta. Ulla Nylinová sa rozbehla k Rudovi a kričala: – Čo ste urobili so Stanislawom?

– Vypadol z okna, – povedal Ruda roztrpčene.

Žena si dala ruky v bok. Oči jej horeli.

– Vypadol! Vy ste ho vystrčili z okna. Zabijaci! Jasné. Najprv ste ho zbili a potom ste chceli zmazať stopy. Vrahovia! Vrahovia!

Fält sa k nej priblížil, zľahka ju chytil za ruku.

– Nechaj tých vrahov na pokoji, Ulla. Náš čas príde!

– Vypadol bez nášho pričinenia, – zopakoval Ruda nečujne, hoci vedel, že mu nikdy neuveria.

÷

Keď sme sedeli zasa vzadu v hliadkovom vozidle a vracali sa na kriminálku, Ruda bol skľúčený a robil si výčitky.

– Uznaj, traja mocní, veľkí a dobre vyškolení policajti idú zatknúť jedného chlapa. A on im ujde. Rozumieš tomu? To je na porazenie. Vyskočí z okna a vezme si taxík. Keby ten somár Lind počul…

Až keď sme sedeli v jeho kancelárii, spýtal sa:

– Nemyslíš, že sa pri tom páde riadne dochrámal?

Predstavil som si ten pohľad plný strachu, rýchly pád a trhnutie tela.

– Strašné!

– Mhm. Čo by si urobil ty na jeho mieste?

– Vyhľadal by som lekára.

Ruda súhlasne prikývol.

– Musí sa dať ošetriť. Povedzme, že sa dá odviezť k niekomu známemu a chce uňho zostať. Ale ten dostane strach, mohlo by to mať preňho aj nedobré následky, a pošle ho do nemocnice. Ale mohol si vybrať aj miesto, kde bude sám. No v tom prípade skôr či neskôr mu musí dôjsť, že sa bez lekárskej pomoci nezaobíde. Musí sa dostať stoj čo stoj do nemocnice.

– A čo pohotovosť? Hoci pri jeho stave ho každý službukonajúci lekár musí poslať do nemocnice.

– Presne tak. Ak by sa preukázal falošným preukazom, alebo by ho vôbec nemal pri sebe a prihlásil by sa pod falošným menom, chvíľu by nám trvalo, kým by sme ho našli. Musíme sledovať všetky nemocnice. V meste ich nie je veľa, no…

Vzdychol, vytiahol zoznam pracovníkov, ktorí mali službu.

– Odkiaľ mám vziať ľudí? Musím ich odvolať z iných úloh. Pomysli len, že pre ten prekliaty nedostatok pracovných síl nikdy nemôžeme nič poriadne dokončiť. Keby som sa stal politikom, hoci iba na jediný deň, prinútil by som vládu, aby pochopila, že často melieme z posledného.

– Dnes v noci si vezmem nejakú nemocnicu na starosť.

Ruda sa perom poškrabkal v uchu.

– Nie si unavený? Určite si už vyčerpal všetky nadčasové hodiny na tento rok. Ale pre mňa za mňa, budem len rád. Vezmi si Južnú nemocnicu. Musím dať ešte zhotoviť fotografie Bilatského pre ostatných.

Vstal som.

– Je ti jasné, že nadčasové hodiny si zúčtujem. Mám rád svoje povolanie, ale nie je mojím koníčkom. Za normálnych okolností by som šiel domov, ľahol si spať, ale aj mne je nanič pri pomyslení, ako nás dostal.

Vypil som čaj a zjedol tri chlebíčky na štátne trovy, lebo z vlastnej skúsenosti som vedel, že ak nie som pacient, v nemocnici sa k jedlu nedostanem.

V prijímacej kancelárii som zistil, že nijaký cudzinec sa tu neobjavil, a vzápätí mi vyhradili miesto na chodbe, hneď pri výklenku, kde stáli nosidlá.

– Dnes večer je tu pokojne, – povedal som jednej unáhlenej sestričke.

Pozrela na hodinky.

– Niekoľko minút oddychu. Ale hneď sa to začne znova. Teraz po desiatej prídu na rad opilci. Aha, tu máme prvého.

Dvaja policajti z hliadkového vozidla, ktorých som nepoznal, ťahali plačúceho zakrvaveného chlapíka, razil z neho denaturák. Bľabotal natrhnutými perami a všimol som si aj niekoľko dier po čerstvo vyrazených zuboch.

– Bitka, – povedal policajt a muža voviedli do jednej z ošetrovní. Chodba bola dlhá a vrúbilo ju viacero dverí. Policajti čakali pred ošetrovňou, aby sa dozvedeli, aký je mužov stav. Ak zranenie nebolo priveľké a stačil len leukoplast, vezmú ho zasa so sebou. Začul som, ako policajt ticho hovorí svojmu kolegovi: – Celé vozidlo ošabľoval. V mašine nám bude ešte týždne smrdieť ako v opičiarni.

Sanitky sa začali rojiť, postihnutých vnášali na nosidlách, kým ustarostení príbuzní zostávali v čakárni. Zranení pri dopravných nehodách s bledými tvárami a provizórnymi obväzmi. Nejaké otravy, ktoré si bezprostredne vyžadovali vypumpovať žalúdok. Narkomani, čo v pomätení zleteli zo schodov. O všetkých bolo šikovne a rýchlo postarané. Lekári a sestričky posúdili stupeň naliehavosti poranenia a aj v akom poradí treba pacientov ošetriť.

Po polnoci priviezli samovraha. Najosamelejšia hodina za celých dvadsaťštyri hodín. Keď neviete zaspať. Blúdite po byte, cítite sa sám na tomto mĺkvom nepriateľskom svete. Niečo vás neznesiteľne ťaží. Už ďalej nevládzete. Najlepšie, ak skončíte s týmto nezmyslom. Načo udržiavať fikciu o živote, keď žijete ako opotrebovaný tieň. Hodina samoty, v ktorej sa zrodí rozhodnutie so všetkým skoncovať. Niekoľko slov na rozlúčku, radi by ste vysvetlili živým, prečo ste sa rozhodli siahnuť si na život, apelujete na nich, aby vás pochopili. Potom plyn. Tabletky. Výstrel. Podrezané žily. Povraz. Ale často sa stáva, že ich ktosi objaví. Uzavrie plynový kohútik. Prereže povraz. Vypumpuje žalúdok. Priloží ucho k srdcu, počúva sa, či je ešte v ňom život. Úrazovka. Lekári sa usilujú oživiť nevládne telo. Jedni za svoju záchranu poďakujú, iní sa cítia oklamaní, lebo smrť si tak starostlivo pripravovali.

Boli dve hodiny v noci, musel som sa poprechádzať po dlhej chodbe, aby som na stoličke nestŕpol. Noha ma bolela, zrejme znova budem musieť vyhľadať lekára. To mi pripomenulo nastávajúce súdne pojednávanie, kde budem stáť zoči-voči mužom, ktorí ma chceli pripraviť o život. Bol som zvedavý, či sa priznajú, alebo aj napriek dôkazom všetko poprú. Súdne pojednávanie bude zasa potravou pre noviny, ale to už nehrá nijakú úlohu. Záujem tlače je síce veľký, ale aj rýchlo pominie. Kritériom svetovej katastrofy je, že sa tri dni udrží na titulnej strane, odkiaľ ju vytlačí vyvrtnutá noha populárnej speváčky. Vari som na to prišiel ja, na ten cynizmus? Alebo to bol starý skúsený, nedávno penzionovaný redaktor, ktorý opitý rozprával o rube svojho povolania? Mimochodom opitý, čo robí Ragna Karlbergová? Spí vo svojej posteli na ružovkastom ušku, alebo znova sa rozhodla pre baccardilôžko pred dverami? A ak v posteli, je v nej sama? Prestaň, Roland Hassel, nepleť sa do toho, čím sa iní obveseľujú. Si len žiarlivý ťulpas, Roland, poľudšti sa a mysli na niečo iné.

Napríklad na hráčsky klub na Hagagatan. Zhováral som sa s jedným policajtom, ktorý sa zúčastnil na razii. Nazlostene mi vyrozprával, aké nevinné odpovede im tam ponúkali: „Čo, hra? Len pre zábavu! Len tak zo žartu! Majitelia? Nie, v tomto klube sú majiteľmi všetci členovia. Zoznam členov a stanovy? Sú uložené u nejakého advokáta, nevieme u ktorého. Iste, klub má vedúceho, ale nevieme presne, ako sa volá. Dnes tu nie je. Kto drží bank? Raz ten, raz onen, nemáme pre to vyhradeného človeka. Kto chce robiť bankéra, môže ním byť. Žetóny? Biele sú za desať öre, červené za dvadsaťpäť, modré za korunu. Pozrite si moju náprsnú tašku, nemám v nej viac ako päťdesiatkorunáčku. Iste, pozrite aj do ostatných náprsných tašiek. Nikto tu nemá veľa peňazí. Hráme len tak pre potešenie!“

O pol štvrtej som už zaspával, ale zobudila ma sestrička, ktorá mi energicky vzala nosidlá, na ktorých som sa vystrel. Niekto v ošetrovni jačal, no potom rev ustal, akoby ho prestrihli nožnicami.

O polhodinu neskôr sa mi hrozne zívlo. Ruka mi takmer zamrzla na ústach. Znenazdajky tu bol! Ako sem prišiel, sanitkou, taxíkom, súkromným autom, neviem, len stál na chodbe a opieral sa o stenu. Tvár mal sivobielu, pokožka akoby sa mu scvrkla. Pohľadom zmätene blúdil po priestore, skĺzol aj po mne, ale vyhasnuté oči ma nespoznali. Vstal som.

– Stanislaw Bilatski.

Telo akoby mu oťaželo, akoby mu neviditeľná sila podlomila kolená. Pribehla sestrička, a keď si všimla jeho stav, privolala pomoc. Poliaka odniesli na nosidlách do jednej z ošetrovní. Ukázal som lekárovi služobný preukaz.

– Musím sa s ním rozprávať.

– Neskôr.

– Len dve otázočky…

– Neskôr.

Dvere sa za ním zabuchli a do toho sveta som nemal prístup. Zavolal som na kriminálku. Ruda už šiel domov, ale službukonajúci mi prisľúbil, že odvolá z nemocníc ostatných kolegov.

O piatej vyšla z ošetrovne sestrička, náhlivo po čosi odbehla. Odmietla sa so mnou zhovárať.

O siedmej sa otvorili dvere a vyšiel z nich lekár. Hmatkal vo vrecku po cigarete.

– Ide o pacienta tam vnútri.

Zdĺhavo vyfúkol dym.

Nepochopím, ako sa sem ten chlap vôbec doplazil. Ani jedinú kosť nemal celú. Vnútorné orgány potrhané. Päť rebier zlomených a jedno z nich mu prevŕtalo pľúca.

– Kedy budem môcť s ním hovoriť?

Pozrel na mňa unavenými očami.

– Už asi len pomocou média. Nemal nijakú šancu. Pred piatimi minútami zomrel.





15

V Bilatského pozostalosti sme našli nôž a laboratórium skonštatovalo, že na čepeli sú stopy krvi rovnakej krvnej skupiny, ako mala Stella Karlbergová. V byte sme okrem toho našli časť dokumentov, ktoré patrili Valentínovi Karlbergovi, a hoci nám prezradili jeho finančné transakcie s niekoľkými rozličnými bankami, neodhalili nám nič nové. Pravdepodobne to boli listiny, o ktorých si Stella myslela, že sú cenné a stoja za to ukázať mi ich, a v ten večer ju to stálo život.

Po dva dni sa neprihodilo nič zvláštne, čo by sa ma týkalo. Ale tretí deň mi ohlásili telefonát z Långholmu, a keď ma prepli, začul som Indiánov hlas: – Trochu som si podebatoval s Huggem Sandbergom. Počuj, je to príma kamoš. Fajn spolu vychádzame.

– Blahoželám! Ale nekúp si od neho zasa nejaký tip. Spomenul si Winga?

– Urobil som všetko tak, ako si mi kázal. Vtedy mi povedal asi toto: „Škoda, že ťa práve zašili, lebo Wing sem o pár dní príde na krátku návštevu.“

– Povedal to presne tak? Kedy si sa s ním zhováral? Nepovedal o Wingovi viac?

– Zhovárali sme sa včera, ale nedostal som sa k telefónu. Určite povedal toto a potom mi básnil o jednej slečinke, ktorú stretol v Strande.

– Ďakujem, Sten, hneď dám odložiť ten kabát pre Bojanu.

V Rudovej kancelárii som sa stretol so Sunem a Hägerom. Rudu zaujímalo, čo povedal Indián.

– Teraz si to spoločnými silami preberieme. Sústreďte sa na Sandströmove slová: „Wing sem príde na krátku návštevu.“ Čo to znamená? Asi je to niekto, kto nežije v Štokholme, lebo „sem“ znamená do Štokholmu. Wing je veľké zviera v hráčskej branži a mimo mesta nepoznáme nikoho, kto by bol hoden takéhoto označenia.

Sune si pretrel okuliare a nasadil si ich na kostnatý nos. Bez okuliarov boli jeho oči smiešne maličké.

– Nazdávaš sa, že Wing príde z cudziny. Aj mne sa to tak vidí. Ale odkiaľ?

Ruda prevrátil oči, akoby na povale hľadal inšpiráciu. Häger mal na sebe fialovú košeľu a fialovú kravatu, čiernu vestu a žltý blejzer. Sune zavše naňho znechutene fľochol očami, zrejme ľutoval, že si namiesto obyčajných okuliarov nemôže nasadiť slnečné.

– Dve veci ukazujú na Anglicko. Po prvé, prirodzene, meno. Podľa Rolanda Poliak vyslovil prvú hlásku mena ako w. A ktorá krajina má v hráčskom podnikaní dominujúce postavenie v Európe? Anglicko. Ktorá krajina má najviac hráčskych brlohov? Anglicko. Vieme, že bossovia v Londýne pokladajú Švédsko za výnosný trh. Švédi sú predsa hlúpi ako polená a majú peňazí ako pliev. Angličania zasa majú dostatočný kapitál, aby rozmiestňovali rulety v našej krajine.

Hägerovi akoby sa to nepozdávalo.

– A čo Amerika? Nie je aj tam dosť hráčskych kráľov?

– Isteže, ale nezabúdaj na spojenie. Z Ameriky sa nemôžeš starať o tajnú herňu vo Švédsku ani pomocou zástupcu. Okrem toho v samotnej Amerike sú ešte nepokryté miesta, nepotrebujú cestovať za veľkú mláku. Z Anglicka, naopak, si tu za niekoľko hodín, môžeš si zorganizovať stretnutie v Paríži, Bruseli alebo Kodani. Navyše ešte jedno sa prihovára za Anglicko. V podnikaní s herňami vládne v Londýne tvrdý boj. Vyčíňanie torpéd je na dennom poriadku. Osobní strážcovia a gorily patria k najtvrdším hrdlorezom na svete. A to nevynechávam ani New York, ktorý inak takmer vždy a vo všetkom stojí na prvom mieste. Ľudia, ktorí investujú peniaze do švédskych hráčskych klubov, preberú aj metódy, ako sa chrániť pred konkurenciou a osladiť jej život. Torpéda sú anglickým výmyslom a naši milí vtáčikovia ich prijali s veľkým nadšením. Máme jednu vraždu a jeden pokus o vraždu s dosť vysokým počtom zapletených osôb. Predpokladám, že naši hrdlorezi mali zákazníka, ktorý to všetko od nich žiadal a ich aj za to patrične zaplatil. Myslím si, že Wing je Angličan.

Chvíľu sme mlčky sedeli a premýšľali o Rudových slovách. Brutalita sa šírila v posledných rokoch z krajiny do krajiny. Vo Francúzsku sa viedol nemilosrdný boj medzi políciou a zločincami, ktorí sú zorganizovaní takmer podľa vojenského vzoru, a boj sa vedie na oboch stranách s odstrašujúcou tvrdosťou.

V Nemeckej spolkovej republike prežíva násilie renesanciu. Kodaň – idylické mesto plné úsmevov – bezhraničné násilie v strmo stúpajúcej krivke zločinnosti. Anglicko – cena ľudského života sa rovná nule. A naše Švédsko. V Štokholme – kraľujúcom na jazere Mälaren – pre obmedzené prostriedky sa polícia musí vzdávať boja s mnohými odvetviami zločineckej činnosti a zberba sa čoraz väčšmi rozdrapuje. Cieľom je zarobiť čo najrýchlejšie. Prachy, ktoré som si nahrabal, patria mne, a kto sa mi ich pokúsi vziať, tomu ukážeme. Vraj nás oznámi. My už mu zavrieme ústa, milióny potečú, zbite ho, zabite, terorizujte jeho rodinných príslušníkov, ak si z tvrdej žuly, máš voľné ruky, len ochráň moje zlato.

– Nespojíme sa s Interpolom, aby sa nám pozreli na meno Wing? – uvažoval Sune.

Ruda sa toho chytil.

– Výborný nápad. Jasné, ale predpokladám, že Wing je krycie meno a Interpol sa nám iba s poľutovaním ospravedlní.

Obrátil sa na Kennetha Hägera a otcovsky sa mu prihovoril: – Teraz ukáž, čo vieš. Obtelefonuješ každú leteckú spoločnosť, ktorá lieta z Londýna do Štokholmu. Prezrieš všetky zoznamy cestujúcich, ktorí sem prileteli včera, a získaš mená tých, ktorí si objednali letenky v najbližšej budúcnosti. Jeden z nich je náš hľadaný Wing. A potom zoznam pošleme Interpolu, nech ho preluskne. Treba prešetriť niekoľko stovák mien.

Sune a ja sme museli preveriť iné informácie týkajúce sa prípadu, ale ocitli sme sa v slepej uličke. Valentín Karlberg bol kľúčovou postavou, my ho musíme čo najskôr nájsť. Mohol by nám dešifrovať poznámky a prezradiť meno toho, koho sa týkajú. Karlberg sa stával tieňom, postavou bez mäsa a krvi. Napriek tomu, že som ho videl a počul, zdal sa mi neskutočný. Možno práve táto neskutočnosť zaviedla moje myšlienky na ešte čudnejšie koľaje. Rozpamätal som sa na maličkosti, ktoré sa povedali a urobili, pomyslel som si, že nie všetky údaje možno brať za bernú mincu. Nie všetky súviseli s prípadom, ale isté údaje, ktoré som získal, aj mňa samého prekvapili. Ale ešte nedozrel čas, aby som všetko oznámil Rudovi.

Na druhý deň po porade v Rudovej kancelárii som náhodou sedel v svojej kancelárii, keď mi zavolala Ragna, dosť znepokojená.

– Makáš?

– Ako vždy. Prečo?

– No… Znie to bláznivo, ale trocha sa začínam báť.

– Stalo sa niečo?

– Zasa sa niekto hral so zámkou.

– Kedy?

Ragna sa pokúšala neviazane smiať, ale bola nervózna a rozprávala neprirodzene.

– Pred chvíľou. Vaši poskokovia mi vymenili zámku, lebo ste mi ju zničili, keď ste vyrážali dvere a ja opitá som vám nevedela otvoriť. Zabudla som na to, dopekla, a čakala som na chlapíka, nech si len vojde. Kľúč sa mu ale do zámky nehodil, chcela som mu otvoriť, no pravdepodobne začul moje kroky, lebo zdrhol dolu schodmi.

– Mohol to byť tvoj otec?

Bola nerozhodná a neistá.

– Neviem… Možno… Ale aj nie… Hoci…

A potom jedným dychom doložila.

– Vieš čo, príď ku mne, dobre? Chcem s tebou hovoriť.

Pozrel som na hodinky. Bolo pol jedenástej.

– V poriadku. Mám hodinu čas.

Tuhá zima trochu ustúpila, zavládlo miernejšie počasie. Ulice boli samá čľapkanica a sneh, ktorý sa v poslednom týždni navŕšil, pomaly sa menil na mláky. Rátal som s tým, že dnes budem lietať po meste, a tak som si vzal auto. Na Valhallavägen som bol o desať minút. Kúsok povyše brány stál starší zhrbený chlap, rozhliadal sa po ulici, zrejme striehol na taxík. Na hlave mal hnedý klobúk vrazený hlboko do čela a sivý obnosený trenčkot mu povieval pri chôdzi.

Ragna prestrela na stôl, postavila naň kávu a misu sladkého pečiva.

– Čakáš hostí?

Mala na sebe svetlohnedý úbor, vestu a nohavice, a vyzerala sviežo a odpočinuto. Nepochybne zopár dní neflámovala.

– Pokúšam sa rehabilitovať, – povedala rozpačito a šibla po mne očami.

– Nebola som naposledy práve na zjedenie.

– Dnes vyzeráš oveľa lepšie, hneď to vidieť.

– Veľmi ľutujem. Bola som na dne a vypila som viac, ako som chcela. Vieš, ako to chodí. Človek sa cíti pod psa, popíja, najprv mu nič nie je, aspoň si to namýšľa, a zrazu akoby ho udreli kladivom po hlave. Potom som si dala riadnu sprchu, a bolo mi zasa fajn.

Ukázala na stolík, kde bola pripravená káva.

– Káva je čerstvo zomletá a aj pečivo je čerstvé. Pravda, nepiekla som ho. Kúpila som ho dole v cukrárni. Doparoma, ale je tu chladno. Zavriem okno.

Sadol som si a nalial do šálky kávu. Ragna stála pri okne a hľadela von. Zvraštila čelo.

– Dačo zvláštne? – spýtal som sa a prežúval vanilkovú tyčinku.

– Pozerám na toho chlapíka tam dolu na ulici.

– Stál tam, už keď som prišiel. Poznáš ho?

Otvorila okno dokorán a vyklonila sa. Náhle zakričala: – Je to foter!

Skokom som bol pri nej. Biely mercedes-benz pribrzdil pri chodníku.

– Vieš to naisto?

– Stopro. Poznám jeho pohyby. Bohatstvo, veď som ho toľko ráz kreslila.

Karlberg ani nepozrel hore, otvoril dvere na aute a nastúpil. Strhol som Ragnu a rozbehol som sa k dverám.

– Poď! Dole mám auto.

Zbehli sme po schodoch, kľúčik od auta som si už nachystal, aby som čo najrýchlejšie otvoril dvere na simke. Ragna ustavične pozerala za mercedesom.

– Nevidím ho. Pohni!

Naštartoval som a vyrazil som z miesta bez ohľadu na to, že som ostriekal niekoľkých chodcov, na plné obrátky som frčal po Valhallavägen.

– Asi zabočili na Karlavägen.

Zrezal som roh ulice, staršia pani mi právom pohrozila.

Nikde na Karlavägen sme biely mercedes nevideli. Obišiel som Karlaplan a náhle Ragna skríkla: – Tam! Celkom dolu na Banérgatan. Zahli doľava.

Podľa mňa som po Banérgatan jazdil pohŕdajúc smrťou, ale Ragna ma štuchala: – Keby si mal riadny tragač. Táto škatuľa od sardiniek sa sotva hýbe.

– Iné si nemôžem dovoliť, – povedal som zlostne.

Prefrčali sme okolo Historického múzea.

– Koľko vlastne zarábaš, – spýtala sa Ragna s nemiestnou zvedavosťou. – Už som premýšľala, koľko môže taký poliš, ako si ty, vycicať od štátu.

– Teraz ti to môže byť jedno, radšej dávaj pozor na biely mercedes. Tritisícštyristo mesačne, keď už to chceš vedieť.

– A teraz cez most. Rozkrúť trocha ten kávový mlynček.

Biele auto sa dalo dobre vidieť aj na väčšiu vzdialenosť, mal som ho stále na očiach.

– Poznám chlapíkov, čo zarobia toľko za týždeň, – povedala Ragna.

Nikdy som nemal menšiu chuť debatovať o platoch.

– Tak ich požiadaj, nech sa naháňajú za tvojím tatíčkom! – zasyčal som.

Taxík mi skrížil cestu, musel som prudko zabrzdiť, a to oni práve potrebovali. Biele auto zmizlo bez stopy.

– A ty si kriminalista! – vybuchla Ragna. – Nevieš sa ani zavesiť na veľký biely mercedes!

– Drž klapačku, lebo vyletíš z auta! – odvetil som jej zostra.

– Nebola by to ani taká veľká škoda, ak máš na mysli tento traktor.

Ako šialenec som sa rútil po Djurgårdensvägen, prešiel všetkými možnými bočnými uličkami. Nijaký mercedes v dohľade. Moje auto zachrapčalo, pozrel som na benzínový ukazovateľ, ručička sa chvela na nule.

– Nie, ešte aj toto! – zastonal som. – Nesmie sa mi minúť benzín. Musím sa dostať aspoň k nejakej telefónnej búdke a podať hlásenie.

– Čo? Tvoje auto chodí na benzín? Myslela som si, že je šliapacie.

Skleslo som sa vracal po Djurgårdensvägen do mesta a Ragna študovala moju tvár v molovej nálade.

– Maličký, vyzeráš mizerne. Nie je to predsa tvoja chyba. Robil si, čo sa dalo.

Usmiala sa na mňa a stisla mi ruku na volante.

– Rada trochu hecujem.

– Veľká sranda, – zamrmlal som.

Oveľa vážnejšie ako Ragnin sarkazmus bolo, že Karlberg mi zasa raz ubzikol, to veru nebude radostná zvesť. Vedel som, že pri Liljenvalchskom dome umenia je telefónna búdka. Vošiel som dnu, hrabol do vrecka po mincu, keď Ragna otvorila dvere.

– Tam stojí!

Vytiahla ma z búdky, ukázala na parkovisko pred budovou, kde je vystavená slávna loď Vasa. Bol piatok, na parkovisku stálo len zopár áut. Prúdnicový tvar mercedesu sa jagal ako perla medzi jednoduchými volkswagenmi. V búdke pri vjazde na parkovisko sedel uniformovaný strážca a zadumane hľadel na oblohu. Náhlivo som kráčal na parkovisko s Ragnou v pätách. Chlapík automaticky natrčil ruku, chcel štyri koruny za osobu.

– Neprešli tadiaľto pred chvíľou niekoľkí chlapi? Jeden mal na sebe sivý trenčkot a hnedý klobúk.

Vytiahol som služobný preukaz. Chlapík si trochu odkašlal.

– Dnes nebolo veľa návštevníkov… len niekoľko zahraničných skupín…

– Doparoma, človeče… Áno, alebo nie!

Urazene sa vystrel.

– No, no, aj keď ste od polície, mohlo by to ísť zdvorilejšie. Pred štvrť hodinou, možno pred desiatimi minútami, vošli dnu traja chlapi, presne to neviem povedať. Viete, moje hodinky trochu rapľujú.

Všimol si moju tmavočervenú tvár a chytro dodal.

– Jeden z nich vyzeral, ako ste mi ho opísali.

Keď sme vtrhli do múzea, akoby sa nevedel rozhodnúť, či nás má privolať nazad, aby sme zaplatili, ale kývol rukou a zasa si sadol na stoličku. Ak sme aj nezaplatili, nepôjde to z jeho vrecka.

Na pieskovom priestranstve so zvyškami špinavého snehu sme zazreli ľudí, čo sa hrnuli do reštaurácie, ale Karlberg medzi nimi nebol.

– Zostaň tu na stráži, kým zatelefonujem!

Vrútil som sa do akejsi kancelárie a zdrapil telefón. Ruda odišiel práve do jedálne a ja som sedel ako na tŕňoch, kým ho našťastie odlákali od teplej stravy. Keď som konečne začul jeho zastretý hlas a oznámil mu čo najstručnejšie, čo sa stalo, prisľúbil mi okamžitú pomoc.

Tabuľa na budove vpravo oznamovala, že vnútri vám núkajú expozíciu „Život na palube“. Skúsili sme to s Ragnou najprv tam. Náhlivo sme preleteli chodbou, naďabili na zvedavých návštevníkov, ktorí čítali texty pod vystavenými exponátmi.

V malej miestnosti na nižšom poschodí stála skupinka mužov, prešli sme okolo nich, boli to samí Američania a každý z nich hovoril na všetko „lovely“.

Vonku na priestranstve pred múzeom nebolo nikoho. Nemali sme sa ani koho spýtať. Bolo krátko po dvanástej, pravdepodobne sa začala obedňajšia prestávka. Rozbehli sme sa popri dvoch vystavených delách do protiľahlej budovy. Našli sme tu obchodík so suvenírmi a špeciálnu výstavu. Z kinosály sme počuli slabý zvuk. Pani z obchodíku nám milo oznámila, že film o lodi Vaša sa práve začal, aby sme sa poponáhľali.

– Drž dvere čo najdlhšie otvorené, – povedal som Ragne.

Kým Ragna držala dvere, vbehol som do sály. Sedela tu skupinka ľudí, nahlas protestovali, lebo náhle im na plátno dopadalo svetlo. Sedem osôb, z toho tri ženy. Mladý bradáč. Traja chlapi. Ani jeden z nich nebol Karlberg.

– Zavrite tie dvere! – vyhŕkol jeden z nich spevavým värmlandským prízvukom.

– A čo teraz? – spýtala sa Ragna, keď sme sa zasa ocitli na priestranstve pred múzeom.

Ukázal som na budovu, ktorej alumíniová strecha sleduje obrysy lode Vasa.

– Zostáva nám už len loď.

Stúpali sme hojdavými schodmi hore a potom do svätyne. Ovalil nás prenikavý, vlhký, zeminou páchnúci vzduch, akoby sme sa ocitli v starej zatuchnutej pivnici. Okolo lode sa ťahali dve rovnobežné chodby pre návštevníkov. Akási rodinka s brožúrkou o lodi Vasa všetko komentovala. Ragna zízala na sýtohnedý navlhnutý drevený spodok lode.

– Nikdy som ešte nebola na lodi – ale je veľká!

– Pozeraj radšej, či neuvidíš svojho otca.

Predklonil som sa, aby som pohľadom obsiahol celú dĺžku lode, žltkavé zábradlie bolo odporne lepkavé od konzervačnej tekutiny. Niekoľko Američanov vošlo do dverí a prezeralo si loď. Doparoma, ale kde je Karlberg a jeho kumpáni? Rozľahol sa tlmený zvuk a šum tekutiny, vháňanej do potrubia. Spustili sa namontované rozstrekovače, aby konzervačným prostriedkom osprchovali loď. Rozstrekovače boli namontované na železnej tyči nad vrchnou palubou a tekutina stekala prúdom po bočných stenách lode. Karlberg tu musí predsa byť. Všade sme ho hľadali, ale jediné tváre, ktoré som videl, boli tváre drevených levov, ktoré zdobili trup lode v otvoroch pozdĺž paluby. Žeby bol na vrchnej palube? Jeden z Američanov ukázal na bočnú stenu lode.

– Look Henry. Thaťs strange.

– Whaťs strange?

– Red water. How come?

Čo tým myslel? Červená voda? Postavil som sa k nemu. Uprostred prúdu čírej konzervačnej tekutiny som si všimol širokú červenú stružku neznámeho zloženia. Najprv mi to nezaplo. Unavene som zízal na palubnú stenu starého korába. Červená voda? Aká červená voda?

Náhle sa mi žalúdok zovrel a vlhký vzduch akoby zľadovatel.

– Poď, Ragna!

Ruka v ruke sme bežali k strmým schodom, ktoré viedli na vrchnú chodbu. Rozstrekovače striekali, pripomínali mi zvuk, ktorý môžeme za letného dňa počuť v pestovanom parku. Vedľa schodov, asi meter od nás, sme zbadali dreveného galiónového leva. Jeho široká tlama znehybnela do vyše tristoročnej grimasy.

– Čo je, Roland? Prečo bežíš?

– Nič si nevidela?

– Nie. Azda ocko?

Prečo zrazu povedala ocko namiesto zvyčajného foter?

– Nie. Bol to niekto iný… Aspoň dúfam…

Z vrchnej chodby sme mali výhľad na obrovskú plochu lode. Pomaly som kráčal vpred a hľadel som dolu na palubné dosky a na stĺpikovité zábradlie. Ragna šla tesne za mnou, nakazená mojím nepokojom.

– Roland!

Chytila ma za plece a zúfalo ho zovrela. Jej ukazovák sa chvel, keď ukazovala.

– Tam… tam je otec!

Hneď za obšívkou lode, kde v zúbkovitom rade vytŕčali rozstrekovače, ležal chrbtom na brvne Valentín Karlberg. Tekutina z rozstrekováčov sa zmiešavala s krvou z otvorenej rany v jeho hrudníku.

Ruda si do pohára s vodou nasypal samarin.

– Keď sa nenajem, páli ma žalúdok, – zavzdychal. – A ako sa môžem najesť, keď mám na krku asi polovicu švédskych novinárov? A druhá polovica snorí pri Vasovom múzeu. Takú návštevnosť nemajú ani v plnej sezóne. Zajtra uvidíte tie titulky, chlapci: „Vasa si vyžiadal ďalší život“, „Mŕtvola ako galión“. Budú sa pretekať. Nord má o tri hodiny interview v televízii.

Hodinu po tom, čo som našiel Karlberga, vedeli sme o prípade ďalšie podrobnosti. Smrť zapríčinili tri bodnutia nožom alebo nejakým špicatým predmetom. Smrť nastala okamžite. Chlapík pri vchode si všimol dvoch mužov, čo vošli dnu spoločne s Karlbergom a neskoršie zasa, že odišli z múzea bez neho, celkom dobre ich opísal. Kriminalisti vypočuli každého návštevníka a Nord s Rudom čakali na svedecké výpovede. Karlberg mal falošnú sivú bradu a pravdepodobne aj vlasy si zafarbil na sivo.

Ragna sa veľmi ovládala, hoci len čo ju vypočuli, poprosila bledá v tvári, aby ju nechali na pokoji.

V Rudovej kancelárii sedel Pelle Petersson, Simon a ja. Häger sedel vo svojej kancelárii, mal na starosti telefóny, Sune bol v múzeu.

– Ako sa volá majiteľ mercedesu?

– Disponent Ӧrjan Kling, – odvetil Simon. – Mercedesbenz, model 280, zaregistrovaný na jeho meno len pred niekoľkými mesiacmi.

– Chytili ste ho?

– Zhováral som sa s ním telefonicky. Tvrdil, že auto mu ukradli doobeda, a krádež zahlásil na polícii.

– Skontrolovali ste tú výpoveď?

– Si, señor. Súhlasí. Našli sme záznam o krádeži auta ohlásenej dvadsať minút po dvanástej.

Ruda si pošúchal nos.

– Tak neskoro? Napriek tomu, že auto ukradli doobeda?

– Tvrdí, že auto zaparkoval na parkovisku na Skeppargatan o desiatej, a keď sa ta po dvanástej vrátil, nebolo ho. Na jeho mieste stál červený opel, majiteľ ktorého mu povedal, že tu zaparkoval asi okolo jedenástej. Mercedes museli ukradnúť skôr.

Komisár zízal na povalu.

– Som vám ja len taký nedôverčivý idiot… – začal, keď zazvonil telefón.

Odpovedal hlbokým basom.

– A teraz som ešte nedôverčivejší. Auto sa našlo na Munkskom moste. Zamknuté. A na to, aby ho zamkli, treba kľúč…

Nadvihol svoje ťažké telo a ostro si nás premeral.

– Auto je zatiaľ naša najlepšia stopa. A teraz musíme konať rýchlo. Roland, vypátraj všetko, čo môžeš o disponentovi Klingovi. Z čoho žije teraz a z čoho posledné roky. Simon zavolá najprv Philipsonsovcom a povyzvedá sa, ako to stojí s mercedesom, potom ti môže pomôcť. Pelle, ty privezieš disponenta. Povedz mu, že potrebujeme nejaké informácie o jeho aute. A potom mi sem pošli Hägera.

So Simonom sme sústredene pracovali hodinu, získali sme mnoho záchytných bodov, z ktorých sa rozbiehalo nové vyšetrovanie. Všetko som zhrnul, zostavil a Simon si to prečítal. Hvízdol a rukou si prešiel po lysine.

– Ako vidím, Rudovi nebudú chýbať témy na konverzáciu s pánom Klingom. Zanes mu naše hlásenie. Určite ho zaujme väčšmi ako Fanny Hill.

V Rudovej kancelárii sedel Pelle a oproti Rudovi chudý muž stredných rokov, ktorý mi pripomínal romantického filmového milovníka tridsiatych rokov. Lesklé ako uhoľ čierne vlasy s prešedivenými pramienkami na sluchách, čo iste vzrušuje ženy, čierne fúzy, ktoré akoby pestoval pinzetou, veľké tmavé oči s mäkkými, nepokojne sa mihotajúcimi mihalnicami, počerná pokožka, a keď sa usmial, zablyskli sa mu dva perfektné rady bieleho emailu. Popri ňom vyzeral Ruda ako obrovský neohrabaný los a bol som presvedčený, že aj ja sám som v porovnaní so všetkou tou veľkoleposťou bol obyčajnou handrou. Podal som Yngvemu hlásenie.

– Zostaň. Kriminálny inšpektor Hassel, disponent Kling.

Kling vyskočil, akoby ho Ruda pichol ihlou. Krátko sa uklonil, na chvíľu ma obdaril perleťovým úsmevom. Ruky mal pestované, čerstvá manikúra, nechty hladké a biele.

– Teší ma, – povedal príjemne zafarbeným hlasom.

– Možno, – povedal som stručne.

Ruda uspokojene preletel nami vypracované hlásenie. Guľôčkovým perom si vyšpáral ucho.

– Práve sme hovorili o ukradnutom aute pána Klinga.

Kling zamľaskal sebaľútostivo perami.

– Je to na zlosť, rozumiete, páni. Ale človek nevie, čo zlodeji áut urobia s jeho majetkom. A práve dnes, keď som sľúbil niekoľkým obchodným priateľom, že ich zveziem do Uppsaly.

– Bože, aké nepríjemné! Ale kľúč vám hádam zostal?

– No isteže. Prirodzene.

– Môžem ho vidieť? – spýtal sa Ruda dobrosrdečne.

Kling siahol do vrecka a náhle sa bodro zasmial.

– Mám ho v inom kabáte. Vzal som si iný, keď som sem musel prísť.

– Aha. Tak v inom kabáte.

Ruda si chladne premeral Klinga, ktorému úsmev zamrzol na tvári.

– Ako to myslíte, komisár?

Ruda si nasadil okuliare s kosteným rámom a pozrel do hlásenia.

– Je to dosť drahé auto, pravda, pán Kling?

– Istotne sú aj lacnejšie, samozrejme, ale keď si človek na mercedes zvykne, tak…

– Človek si ľahko zvyká! Automatické preraďovanie rýchlostí, klimatizačné zariadenie a špeciálne vybavenie, to všetko cenu ešte väčšmi posúva smerom nahor.

Klingove mihalnice sa začali chvieť ako vejár.

– Na čo narážate, komisár?

– Auto ste zaplatili v hotovosti, pravda?

Kling prikývol a jeho svetločervený jazyk olizol pery.

– Odkiaľ ste mali naň peniaze?

Disponentov smiech znel oveľa násilnejšie ako predtým.

– Bože, veď som obchodník. Človeku čosi zvýši.

– Máte firmu, ktorá sa volá Technické mazacie prostriedky, akciová spoločnosť, či ako?

– Áno, mám agentúry na mazacie prostriedky a odmastňovacie prostriedky pre priemysel.

– Podľa údajov príslušných úradov ste nepredložili bilanciu za posledné tri roky, tie predchádzajúce vykazujú nulový obrat.

Pozoroval som Klingove ruky. Človek, ktorý nie je zvyknutý na výsluch, často prezradí svoju nervozitu pohybmi rúk. Klingove prsty sa zakvačili do seba ako zápasiace hady.

– Je to vec revízora… Bol som uňho… Ešte sa nestalo…

– Ako revízora vašej firmy ste zahlásili istého pána Huga Alma. Ale ten nám práve povedal, že vo vašej firme fungoval ako revízor pro forma a s vaším podnikaním nikdy nemal nič spoločné.

– Mám teraz iného… lepšieho…

– Ako sa volá? – naliehal Ruda neúprosne.

Nedožičil Klingovi čas, aby sa spamätal, a celý čas upieral naňho oči. Disponent sa vrtel na stoličke, akoby sedel na mravenisku.

– Revízor… Aha… Andersson. Momentálne je v Amerike, nemôžete s ním hovoriť.

– Môžeme sa spojiť s jeho kanceláriou. Ako sa volá krstným menom, povedzte nám jeho telefónne číslo aj adresu.

Ruda držal pero v polohe, akoby chcel hneď písať, a spýtavo pozrel na Klinga. Disponent preglgol, nevyzeral najlepšie.

– Myslím, že sa volá Erik… Neviem presne, kde sídli jeho kancelária…

– Pozrieme do katalógu revízorov. Už ho len dajako vypátrame.

– On… nie je ešte registrovaný. Neviem presne, čo robí.

Pelle vzdychol. Nemá Kling poruke lepšie vysvetlenie? Ruda sa usmial, ale z toho úsmevu Kling už nenačerpal útechu.

– Tak teda tento neznámy, neregistrovaný revízor, ktorého adresu neviete a ktorý je v Amerike, má všetky vaše účtovnícke knihy a stará sa o ne?

– Áno, – zašepkal Kling.

Ruda sa odmlčal a Klingovi vystúpil pot na čelo.

– Zisťovali sme si vaše daňové priznania, ktoré ste podľa vášho svedomia čestne vyplnili a odovzdali za posledné tri roky. Podľa nich by som sa veľmi čudoval, keby ste sa zmohli na bicykel.

Podráždene bubnoval končekmi prstov po stole.

Kling zízal na Rudove tučné prsty, akoby mu predvádzali divadelné predstavenie.

– No, pán Kling, odkiaľ ste vzali peniaze na svoje luxusné autíčko?

Kling dýchal otvorenými ústami a bezmocne hľadel na svojho trýzniteľa. Aj jeho zuby akoby stratili lesk.

– Vysvetlím vám, odkiaľ máte príjmy, pán Kling. V skutočnosti ste vedúcim hráčskeho klubu na Hagagatan. Či nie odtiaľ vám to sype?

Kling sa obrátil na Pelleho a na mňa, ale aj my sme sa vedeli tváriť rovnako nemilosrdne ako Ruda. Nemal východisko, zatlačili sme ho do kúta.

– No, – zamrmlal. – Pracujem tam.

Rudove oči triumfálne zažiarili.

– Ako dlho pracujete v klube?

– Len niekoľko mesiacov.

Narovnal chrbát, akoby mu zišiel na um právnický fígeľ.

– Prirodzene, že svoje príjmy som chcel pri nasledujúcom daňovom priznaní uviesť. Za falošné daňové priznanie ma nemôžete strčiť do vyšetrovacej väzby… Auto som si kúpil, až keď som prijal prácu a dostal som za ňu preddavok.

– Od koho ste dostali preddavok? Kto je vaším šéfom?

Klingove ústa sa sformovali do tvrdohlavej úzkej čiary a zavrtel hlavou.

– To vám nemôžem prezradiť. Napokon, čo to má spoločné s mojím ukradnutým autom?

Ruda rozhodil ruky, akoby predstieral prekvapenie.

– Nepočuli ste správy z rozhlasu? Neviete, že na lodi Vasa našli zavraždeného muža? Neviete, že mŕtvy bol Valentín Karlberg? Neviete, že Karlberg bol vaším predchodcom v klube Desert? Neviete, ani že vrahovia použili vaše auto?

Zvyšok sily, čo Kling ako-tak naškrabal, sa z neho vytratil, teraz akoby sa rozpľasol a scvrkol na stoličke.

– Tvrdím, – pokračoval Ruda nemilosrdne, – že ste veľmi dobre vedeli, kto použil vaše auto. Auto vám neukradli. Ale až keď ste sa dozvedeli, čo sa stalo, vtedy ste oznámili polícii krádež auta pre prípad, že by vás niekto spájal s vraždou. Našli sme auto, rozumiete, ale bolo zamknuté. Zlodeji áut nezamykajú autá, iba ak by mali kľúčik. Buď ste zadubený, alebo aj vrahovia sú nezvyčajní tupci. Pravdepodobne fifty-fifty.

Na moje počudovanie Kling vytasil poslednú zúfalú kartu. Vyprskol v smiech, čo mi pripomínalo žblnkot v potrubí.

– Zmýlil som sa… Nechápem, ako som mohol zabudnúť… Ale požičal som auto jednému známemu… Angličanovi… obchodníkovi… Áno…

Hlas mu slabol, akoby sa mu už nedostávalo vzduchu na artikuláciu.

– Pokračujte! – naliehal Ruda mierne.

– Ako som povedal, auto som požičal. Len som si na to nespomenul… Zavše zabúdam… Bol som chorý, chápete, pán komisár. Myslel som si, že mi ho ukradli… Smiešne, ako… chcem povedať… asi ako všetci cudzinci sa šiel pozrieť na loď Vasa. Asi ste si ho s niekým poplietli. Zmýlili ste si osoby i auto…

Ruda si vzal ďalšiu stranu z hlásenia, vedel som, čo odpovie Klingovi.

– Chlapík pri múzeu Vasa má veľmi dobrú pamäť, pokiaľ ide o oblečenie. Povedal nám, že jeden z mužov mal na sebe kabát, aký si vraj aj sám chcel kúpiť. Tie kabáty predávajú v Kapp-Ahle, a pokiaľ viem, táto firma nemá nijakú pobočku v Londýne.

Kling mal plač na krajíčku.

– Možno auto požičal ďalej…

– Ako sa volá ten Angličan? A nechoďte na mňa s tým, že neviete!

– Ale je to pravda, – povedal Kling, – neviem…

Ruda mu predložil zoznam, čo Häger získal od leteckých spoločností. Pritom mu varovne šibrinkoval ukazovákom pred pekne formovaným nosom.

Je to s vami veľmi, veľmi zlé, pán Kling! Naozaj mimoriadne zlé! A bude to ešte horšie, ak s nami nebudete spolupracovať.

Klingove mandľové oči boli vlhké od sĺz, váhal pozrieť na zoznam. Ruda náhle udrel rukou po písacom stole a mocný hlas mu kovovo zacvendžal.

– Pozrite, potrvá nám asi hodinu, kým si to v Londýne prešetríme. Pomôžte nám, ukážte prstom na meno a my si ušetríme hodinu a neskôr na to budem pamätať. Inakšie… Skutočne sa nachádzate vo veľmi zlej situácii!

Kling si prečítal zoznam, slzy sa mu rozpľasli na texte písanom na písacom stroji. Ukázal na meno a zašepkal: – To je on… Ale nepovedzte, že ja… Nesmiem…

– Pán Kling, zatýkam vás za napomáhanie vražde. Možno sa žaloba na základe vyšetrenia zmení vo váš prospech. Dozvieme sa, či ste naozaj nevedeli, že sa Karlberga chystali zavraždiť. Pelle, postaraj sa oňho a potom sa vráť.

Pelle plačúceho obchodníka takmer vyniesol. Ruda na mňa spokojne pozrel.

– Čo na to povieš?

– Nevypočúval si ho celkom podľa predpisov, aby som bol úprimný.

Ruda nevinne otvoril oči.

– Vypočúval? Môj drahý, len som mu položil niekoľko priateľských otázok. Hneď som videl, že je to slaboch, a vedel som, že sa zrúti. Máme málo času, Roland.

Pozrel na zoznam.

– Barry Williams. Pricestoval do Štokholmu dnes ráno. Williams Karlberga nezavraždil, na to môžeme vziať jed. Veľké zviera sa nebabre s maličkosťami. Nie, Karlberga zavraždili, aby sa nestretol s Williamsom.

Pelle sa vrátil a hladkal si červenú bradu.

– Kling sa nervovo zrútil. Lekár ho práve prezerá a dal mu nejaké utišujúce lieky.

Rudu nezaujímal Klingov duševný stav.

– Roland, zisti, kde sa Williams ubytoval. Určite býva v dobrom hoteli. Obtelefonuj ich, istotne si izbu objednal dávno predtým. Nasaď naňho spoľahlivého chlapíka, Bolindera, je dobrý, a potom by som vás rád videl u mňa v kanceláriu Simona, Hägera, Pelleho a teba, Roland.

Mädlil si ruky.

– Už sa to znovu rozkrútilo, spustíme novú raziu v klube Desert.

Podal som Pellemu papier s menom.

– Buď taký dobrý, obtelefonuj hotely. Rád by som sa s Yngvem ešte o dačom pozhováral.

Len čo sme osameli, Ruda na mňa spýtavo pozrel.

– Ak ide o dačo súkromné, nemám čas. Poznáš ma, Roland. Kedykoľvek, ale nie teraz.

Odhodlane som naňho pozrel.

– Je to veľmi nepríjemné, Yngve. Veľmi nepríjemné. Ale musím ti to povedať.

÷

O štvrť hodiny neskôr sme sa znova všetci stretli v Rudovej kancelárii. Posledné komisárove slová mi ešte zneli v ušiach: „Hanbi sa, Roland! Najlepšie bude, ak sa dáš vypísať.“ Wing, či Williams býval v Sheratone a Bolinder už bol na ceste do hotela. Recepčný mu povedal, že mister Williams je vo svojej izbe a pokiaľ vie, nemá nijakú návštevu.

Ruda ešte raz stručne zhrnul všetko, čo sa doteraz stalo, a v hlase mu znela zlosť, z času na čas vrhol na mňa kyslý pohľad. Urobí, o čo som ho požiadal?

– No, raziu v klube Desert uskutočníme až zajtra večer. Jednotlivosti sa dozviete neskôr, ale zajtra večer udrieme. To by bolo všetko. Každého poverím nejakou úlohou.

Pozrel na hodinky.

– Roland, hneď sa vydaj za Bolinderom do Sheratonu.

Vstal som, kývol ostatným na pozdrav a opustil som miestnosť. Prešiel som kúsok po chodbe. A zabočil som nie do svojej kancelárie, ale do jej presnej kópie zariadenej zvyčajným štandardným nábytkom. Ruda práve ukončí poradu. Záves siahal až po dlážku, v jednom kúte stála skriňa. Rýchlo som sa skryl za záclonu a pritisol sa k stene, až sa špice topánok dostali pod skriňu. Keby niekto vedel, že tam stojím, hneď by ma bol zbadal. Ale ak nemá niekto podozrenie, tak to hádam vyjde.

Ruda už asi rozdelil úlohy. Že sa tak napaprčil! Ak sa mýlim, ak som videl strašidlá, ak Ruda mal pravdu s tým, že by som sa mal dať vypísať, potom má plné právo vynadať mi.

Ale na druhej strane, ak strašidlá boli skutočné, tak by to bolo neplnenie služobných povinností, keby som mlčal. Ale asi mi dôveroval, lebo pristúpil na hru podľa môjho želania, ale výsledok možno bude, že v nej zohrám žalostnú úlohu. Pokúsil som sa dýchať čo najtichšie, ani som sa nepohol. Teraz je to len otázka sekúnd.

Niekto vošiel do kancelárie. Dvere sa opatrne zavreli. Vrzgot stoličky. Chvíľa ticha, potom zašušťanie notesa na písacom stole. Zdvihol slúchadlo, číselník sa šesť ráz zakrútil. Hlas bol tichý, takmer hanblivý a šepotavý.

– To som ja. Uskutoční sa nová razia, viem kedy. Viem, že tentoraz sa robí čosi zvláštne, chcem viac peňazí. Žiadam osemtisíc korún. Je to v poriadku? Dobre. Razia sa uskutoční zajtra večer okolo polnoci. Je to stopercentné! Nie, skôr nie.

Chvíľu načúval.

– Isteže. Veľká razia. Peniaze mi nepošlite poštovou poukážkou, ale v hotovosti v obálke. Áno, domov. Na moje meno, samozrejme. Kenneth Häger.





17

Strčil som do skrine, rozhrnul záclonu, vyšiel a postavil som sa pred neho z druhej strany písacieho stola. Häger ešte vždy držal slúchadlo v ruke. Z tváre sa mu vytratila všetka farba, pokožka sa mu zmenila na priesvitný sivý papier. Sotva som ho videl, krv mu búšila v spánkoch a sedel predo mnou akoby v ľahkom Červenom opare. Nenávidel som ho, ako ešte nikdy nikoho, najradšej by som ho bol chytil pod krk, pritlačil a díval sa, ako mu oči vyliezajú z očných jamôk. Divá a primitívna nenávisť.

– Ty sviniar, – zasyčal som. – Ty úbohý prekliaty sviniar!

Nepoznával som vlastný hlas. Hägerovi sa zachvela brada, akoby chcel čosi povedať, ale pohľad mu spočinul na mojich zovretých pästiach a ani necekol. Pomaly som obišiel stôl, sledoval ma, zízal na mňa meravými očami. Náhle si rukami zakryl tvár a zvalil sa na stôl. Už-už som sa ho chystal udrieť, ale zdrapil som ho len za golier a zdvihol zo stoličky. Najvrchnejší gombík na jeho fialovej košeli mu odletel. Silno som ním potriasol a pod mojím hmatom telo ochablo.

– Vlastne by som ťa mal vyhodiť z okna.

Ticho vzlykal. Ľavou rukou zovretou v päsť som ho chcel udrieť, ale vedel som tiež, že to neurobím.

– Poď so mnou, ty sviniar!

Otvoril som dvere, vliekol som ho a ani na okamih som nepustil golier jeho košele. Po chodbe šla dievčina so stenografickým zápisníkom a vystrašene zastala, keď nás zazrela. Nestaral som sa o ňu. Nevšímal som si iného než osobu, ktorú som urputne nenávidel a ktorá sa zmietala pod mojimi rukami. Keď som rozrazil dvere, Ruda vzhliadol od papierov na svojom stole.

– Tu máš toho sviniara! – zreval som.

Šmaril som Hägera dopredu a uvoľnil zovretie. Häger narazil o stôl, a aby nestratil rovnováhu, musel sa chytiť jeho okraja. Pelle aj Simon boli v kancelárii. Mlčky hľadeli na Hägera.

– Neviem, koľko je tridsať strieborných, ale Judáš Häger žiadal osemtisíc.

Ruda sťažka vstal. Položil ruku na Hägerove plece, pozrel mu do očí. V Rudovom pohľade sa dala vyčítať bezhraničná bolesť i sklamanie.

– Je to pravda, Kenneth? Predal si nás?

– Dokelu, jasné, že je to pravda! – kričal som. – Počul som ho na vlastné uši. Osemtisíc v hotovosti, poslať na adresu donášača.

– Chcem to počuť od neho.

Zľahka ho potriasol.

– Kenneth, Kenneth, čo si to urobil? Povedz, že Roland sa mýli. Odpovedz mi, Kenneth. Vieš, akú nádej som do teba vkladal? To predsa nemôže byť pravda, Kenneth!

Ale Ruda videl na Hägerovej tvári, že je to pravda. Nepotreboval nijaké potvrdenie podozrenia, vina sa mu zračila na tvári. Komisár si zasa sadol.

– Kenneth, musíme ťa dať do väzby. Dvadsaťštyri hodín nesmieš opustiť budovu. Raziu uskutočníme dnes v noci. Roland ma prehovoril, aby som vám dal mylnú informáciu. Nikdy by sa mi nebolo snívalo, že má pravdu, ale aby som mu dokázal, že jeho podozrenie voči tebe je šialené, podvolil som sa jeho žiadosti.

– Ty hnusná sviňa! – zasyčal som. – Vydriduch jeden!

Môj hlas prezrádzal hystériu. Cítil som, že sa nesprávam normálne. Häger si jednostaj poťahoval dlhé cípy vesty. Ruda si rukami zakryl tvár.

– Stačí, Roland! Nesyp soli do rany. Pelle, buď taký dobrý a dohliadni, aby Hägera zavreli a aby sa pred raziou s nikým nemohol spojiť.

Pelle zdrapil Hägera neveľmi ohľaduplne a vyvliekol ho z kancelárie. Ruda pozrel na nás s neskrývaným smútkom v očiach, a keď nakoniec prehovoril, jeho inak sýty hlas znel bezducho.

– Boli ste niekedy pri Vezuve? Nie. No, dá sa ta dostať autobusom, dosť dlhý úsek treba ísť strmo do kopca a ďalej sa zviezť lanovkou. Sedíš si v kabínke, stúpaš dohora, niekoľko metrov nad zemou. Vládne tam ticho, pokoj, mier, ešte som nikdy také čosi nezažil. Vystupuješ hore a cítiš sa ľahko a šťastne.

Zízal na koberec, ticho a nezreteľne mrmlal:

– Práve teraz by som dal čokoľvek za to, aby som sedel v kabínke tej lanovky.

Aj Simon sa ozval zastretým hlasom, akoby stratil blízkeho príbuzného.

– Kedy si ho začal podozrievať?

– Minulá razia v klube Desert bola fiaskom. Ako povedal Yngve, akoby tých ľudí ktosi varoval. Veľmi dobre viem, že zamestnanec polície môže urobiť chybu. Stačí, ak v prítomnosti nesprávnej osoby, napríklad v trafike, zatelefonuje domov a oznámi, že nepríde na večeru, a razia dostane trhlinu. Stáva sa to, ale neveril som, že by tomu tak bolo aj v tomto prípade. Zasvätených nebolo veľa a razia sa plánovala medzi nami. Niekto im musel dať tip, ale kto? Häger má dosť drahé návyky. Žije si na veľkej nohe. Dedičstvo po otcovi v Bollnäse, počul som zakaždým. Zatelefonoval som do Bollnäsu a trochu som vec prešetril. Pozostalosť jeho otca pohltil konkurz. Kenneth nezdedil ani halier.

Simon prikyvoval hlavou a veľkú galošovitú bradu natŕčal bojovne ako vojnová loď pred bitkou.

– Slabý charakter v radoch policajtov si už nájde príležitosť pre zárobky navyše. Šťastie, že sa to stáva zriedkakedy. Na takých si musíme dávať pozor.

– Teraz sú v obehu väčšie sumy, Simon, – povedal som zachmúrene. – Veľké bankovky, ktorými pokúšajú diabla. Už to nemusí byť ani slabý charakter. Ale policajtský zbor treba udržať v čistote. Nenávidím Hägera, lebo sa zapredal, aby sa mohol zabávať. Nie, aby zvýšil životný štandard svojej rodiny, len aby si mohol objednať drahší alkohol v nočných podnikoch. Obávam sa, že ak si v budúcnosti nedáme pozor, tak takých svíň ako Häger bude čoraz viac.

Ruda vstal.

– Treba pripraviť raziu. Simon, postaraj sa o to.

Simon vyšiel z kancelárie. Ruda pozrel na mňa, ale nevedel som vycítiť, čo to znamená.

– Nezaďakujem ti, Roland. Ďakovať nie je v tomto prípade na správnom mieste.

– Bol to vred, ktorý bolo treba vyrezať.

– Nenávidíš Kennetha, viem, že tvoje pocity sú prudké. Ale myslím, že ti viem povedať, prečo ho tak veľmi nenávidíš. Týka sa to teba samého.

– Hráš sa na Sigmunda Freuda?

Zľahka pokrútil svojou veľkou hlavou.

– Nie som nijaký profesor, len jednoduchý komisár, čo sa za tie roky veľa naučil. Spomínam si na mladého absolventa policajnej školy, od ktorého sme veľa očakávali. Volal sa Roland Hassel a jeho život nebol vtedy práve príkladný. Tvoje teoretické predpoklady neboli síce také veľké ako Hägerove, ale mal si isté kvality, ktoré nás utvrdzovali v tom, že by si mohol byť dobrý policajt, ak ťa správne usmerníme. Aj ty si časť peňazí prepíjal v krčmách, míňal na alkohol a ženy. Čo by sa bolo stalo, keby si vtedy dostal rovnakú ponuku ako Häger? Jednoducho by si vzal úplatok. Aký silný by bol vtedy tvoj charakter? Si si celkom istý, že by si bol odolal pokušeniu?

– Počuj, Yngve…

Jeho oči sa hypnotickou silou zavŕtali do mojich.

– Myslím si, že Hägera nenávidíš tak bezhlavo, lebo nenávidíš myšlienku; že sám si vtedy mohol zlyhať.

Dlho sme na seba hľadeli.

– Mýliš sa, – povedal som nakoniec pomaly. – Si psychológ amatér.

Ale mýlil sa? Nebolo to tak, že som v Kennethovi Hägerovi nenávidel svoje minulé ja? Ruda sklopil zrak.

– A teraz do práce, Roland, – zamrmlal. – Idem za Nordom a potom sa musíme spojiť s Londýnom ohľadne Williamsa. Pomôž Simonovi s prípravou razie.

÷

O deviatej sme sa všetci zasa zhromaždili v Rudovej kancelárii. Čakali sme. Komisár Nord pil kávu. Ruda znova preštudoval plán. Pelle, Simon a ja sme na seba hlúpo vypliešťali oči. Sune sedel so svojím blokom v ruke a čosi si zapisoval, nevedel som čo. Povedali mi, že Ruda sa dlho zhováral s Kennethom Hägerom, a uvažoval som, ako sa asi Häger ospravedlňoval. Zostal vo mne tŕň, ktorý mi ustavične trčal v mysli: Ruda sa nazdáva, že moje správanie je diktované predovšetkým mojou vlastnou nedokonalosťou.

– Je Bolinder ešte v Sheratone? – spýtal sa Sune.

– Áno, – odvetil Ruda. – Chcel som ho vystriedať, ale povedal, že aj tak nemá nič iné na práci.

– To verím, – uškrnul sa Pelle. – Hovieť si v Sheratone, v luxuse a hojnosti a dostávať za to ešte aj plat.

Simon vzdychol.

– Netáraj dnes o luxuse. Ten mi lezie po Hägerovej fialovej košeli hore krkom.

– Len žartujem, – zašomral Pelle. – Predsa si nemyslíš, že by som čo len na okamih obviňoval Bolindera…

– Aj ja rád žartujem, ale nie dnes.

Nálada v kancelárii klesla na bod mrazu. Simon hľadal, čím by nás rozptýlil.

– Dozvedeli sme sa dačo o Barrym Williamsovi?

Ruda sa krátko zasmial.

– Viete, ako dlho trvá, kým k nám prídu informácie z cudziny, ale Nord má vynikajúceho spojenca, ktorému zavše daruje fľašu skånskeho akvavitu. Barry Williams nebol trestaný, ale polícia si naňho brúsi zuby. V hráčskych kruhoch je osobnosťou, ktorej sa všetci klaňajú. V Londýne vlastní sedem klubov, to len o čom sa vie, a na betón mu patria aj ďalšie, ktoré sú v porovnaní s tými siedmimi bagateľ. Disponuje malou súkromnou armádou, v ktorej sú tí najbezohľadnejší zabijaci, akých si viete predstaviť. Predpokladá sa oprávnene, že má účasť na zisku z väčšiny herní v európskych veľkomestách. Williams je vraj rozprávkový boháč, ale neuveriteľne skrblí. Častá kombinácia, a nielen v hráčskej branži.

Potiahol sa za ucho.

– Uvažujem, koľko vedel o tom, čo mu chcel Karlberg predať. V takom prípade treba niekoho poľutovať.

O desiatej zavolal Bolinder, len aby nám oznámil, že Williams stále trčí vo svojej hotelovej izbe. O trištvrte na jedenásť zišiel do baru a dal si drink. Citrónovú vodku, oznamoval dôsledný Bolinder.

– Gullana má už plné zuby tých večne prebdených nocí, – povedal Pelle.

– Zmeň ženu, – navrhol mu Ruda stručne.

– Vymeniť Gullanu? Choď do pekla. Myslím, že sa tak len tvári. Rozumieš, keď človek príde domov okolo druhej-tretej v noci, a nie je práve v najlepšej nálade, a ona zapne nočnú lampu a ospalo povie: Aha, to si ty, miláčik! A potom sa preberie, je celkom vyspatá, usmeje sa a potom…

– Doparoma, Pelle, ušetri nás svojich spomienok, už som ti to neraz povedal. Aj ja som pracoval po nociach a aj ja som bol kedysi podstatne mladší. Viem, že naša práca potrebuje kompenzáciu.

Pelle sa usmieval pohrúžený do seba, akoby čakal na to, že udrú dve hodiny v noci a jemu sa služba skončí. Pocítil som osteň závisti. Závidel som mu. Má ženu, ktorá zažne nočnú lampu, keď príde domov…

Bolo pol dvanástej a Simon chodil hore-dolu po kancelárii.

– Čo vlastne robí Williams? Dúfam, že nám neujde zadným vchodom?

– Prečo by to robil? Nevie, že ho sledujeme. Williams je určite nočný typ ako väčšina ľudí v tejto branži.

Päť minút pred polnocou zavolal Bolinder.

– Williams si objednal taxík. Zišiel do haly, elegantný ako gentleman. Ozvem sa z hliadkového vozidla.

Ruda a Nord vydali príkazy a my sme sa rozbehli do pristavených áut. Bolinder sledoval Angličana z hliadkového vozidla a my sme s ním boli celý čas v spojení cez vysielačku.

– Taxík ide na Sveavägen… cez Odengatan… hore po Frejgatan… zahli pri norrtullskej nemocnici… Tak, súhlasí… Taxík zastavuje na Hagagatan pred klubom Desert.

– Dožičme mu pár minút, – zamrmlal Ruda. – Najprv sa musia zvítať. Nie sme bez srdca.

Vozidlá mäkko pribrzdili a zastali s vypnutými svetlami v nepatrnej vzdialenosti od vchodu do klubu. Suneho cigareta svetielkovala v tme. Simon vymyslel dobrý plán a každý vedel, čo má robiť, no Ruda vydal ešte posledné inštrukcie.

– Podľa výkresu pôdorysu z realitnej kancelárie existuje ešte aj zvláštny vchod do dvora. Tie dvere by mali byť zamknuté, ale samozrejme, že ich používajú. Strážia ich traja naši muži a zoberú každého, kto by sa tade chcel vyšmyknúť.

Pozrel na Norda, ktorý prikývol.

– Tak teda do toho!

Pokojne a ticho sme vystúpili z áut a kráčali k bráne. Za mrazivej zimy sa po Hagagatan potulovalo len málo nočných oneskorencov. Jeden z policajtov vzal šperhák a chcel ním odomknúť dvere, ale brána bola tak ako predtým otvorená. Strčili sme do nej, policajti po jednom vkĺzli na schodište. Traja pokračovali smerom do dvora. Ruda kývol na Simona, ktorý sa postavil vedľa dverí do klubu a zazvonil. Ostatní sme sa postavili tak, aby nás nebolo vidieť cez priezor. Simon sa tváril tak nevinne, ako len vládal, a vytŕčal galošovitú bradu. Dvere sa trocha odchýlili.

– Členský preukaz, – ozval sa tichý hlas.

Ruda strčil do dverí.

– Polícia.

Vnikli sme do podniku. Chraptivý hlas skríkol:

– Fízli! Straťte sa, dočerta!

Na niekoľko sekúnd zhaslo svetlo, ale my sme to predvídali, a tak policajt, ktorého sme postavili k hlavnému vypínaču, odsotil chlapíka a rozsvietil.

Ruda s Nordom sa postavili do stredu obrovskej miestnosti. Yngve hromovo zahučal: – Razia! Každý zostane na svojom mieste.

Prekvapili sme ich. Zo tridsať ľudí stálo okolo rulety, ktorá sa jednostaj krútila. Na zelenom poťahu ležali hŕby žetónov rozličnej farby. Krupier držal v rukách niekoľko bankoviek, očividne ich práve chcel zameniť za žetóny. Na stene nad dverami visel oznam, ktorý som si minule nevšimol: Pred piatou hodinou sa nijaké žetóny nevymieňajú za peniaze.

Krupier jachtal:

– Toto je súkromný klub… mô-môžeme hra-hrať podľa zákonov…

Mrmlavé hlasy mu pritakávali.

– Naša súkromná zábava.

– Polícia tu nemá čo hľadať.

– Zasa budeme platiť pokutu… už druhý raz v tomto roku.

Pelle vošiel dnu s niekoľkými ďalšími mužmi, ktorých našiel v malých miestnostiach za herňou. Nepoznal som nikoho. Z haly prichádzal Bolinder a kývol na jedného z nich.

– To je Williams.

Keď Angličan počul svoje meno, oči sa mu zúžili. Skúmavo pozrel na Bolindera, ale Ruda sa mu už rázne prihovoril: – Ste Barry Williams?

Angličan prikývol. Bol prekvapivo mladý, odhadoval som mu asi tridsaťpäť rokov, bol štíhly a trénovaný. Husté svetlé dlhé vlasy lemovali hladkú bezvýraznú tvár. Tvár hráča, ktorý je zvyknutý na vysoké vklady. Rudova angličtina bola síce úsečná, ale hovoril perfektne.

– Som Williams. Ak ma zatknete pre hru, obrátim sa na konzulát.

– Máme k vám len niekoľko otázok, mister Williams.

Do miestnosti vošiel policajt s akýmsi mužom, ktorého pevne držal za ruku.

– Chcel utiecť cez dvor, – oznamoval.

V okamihu som ho spoznal. Dlhý kostnatý chlap s riedkymi fúzikmi.

– Mimochodom, konzulát, – povedal som. – Vitajte, konzul Holst. Očakávali sme vás.

Jedna z menších miestností bola akousi luxusnou pracovňou zariadenou drahým nábytkom a pravými kobercami. Ruda z nej urobil vyšetrovaciu miestnosť a hneď si aj sadol za písací stôl oproti Holstovi a Angličanovi, ktorí sa usadili do kresiel. Pri rozhovore sme boli Simon, ja plus uniformovaný policajt pri dverách. Z veľkej herne doliehal k nám ustavičný šum. Pelle so Sunem sa pustili do rutinnej práce. Williams si zapálil cigaretu, čo si vytiahol zo zlatej tabatierky.

– Som britský štátny príslušník, – povedal sucho, trocha piskľavo. – Zašiel som do klubu Desert, aby som si zahral ako súkromná osoba. Istý krajan mi dal tip. Nič mi nemôžete urobiť.

– Práve o tom si chcem s vami podiskutovať, pán Wing, – povedal Ruda.

Angličan sa stiahol. Cez nosové dierky vyfúkol sivomodrý cigaretový dym. Čo sme vedeli? Strieľali sme naslepo? Mali sme v rukách tromfy, alebo len niekoľko úbohých kariet.

– Volám sa Williams, – povedal pomaly. – Som britský štátny príslušník a rád by som sa vrátil do hotela.

Holst tam iba sedel a dlho na mňa uprene hľadel. Pravou rukou si vykrúcal fúziky a zrazu sa mu na tvári zjavil komerčný úsmev obchodníka.

– Zdá sa mi, že vás poznávam. Ste kriminálny inšpektor Hassel, ak si dobre pamätám. Smiešne, že sa znova stretávame, a na takomto mieste.

– Prečo smiešne? Vôbec mi nie je do smiechu, – odpovedal som mu.

Mykol plecami, zrozpačitel.

– Prirodzene, uvedomujem si, že muž v mojom postavení by nemal navštevovať takéto kluby. Ale preboha…

Veľavýznamný pohľad, akože sme svetáci a nad malými hriešikmi treba niekedy prižmúriť oko.

– Chodievate sem často?

– Naozaj zriedkavo. Príležitostne, len keď mám náladu. Človek sa potrebuje trochu rozptýliť…

Jedno oko sa mu zúžilo a naznačovalo túžbu, aby sme mali pochopenie pre stres a pre beznádejný boj obchodníka s vládou, ktorá má dnes málo pochopenia pre podnikanie.

– Keď sme sa naposledy zhovárali, o nejakom klube Desert ste ani nechyrovali, aspoň ste mi to tvrdili. Tvárili ste sa, že o ňom nemáte ani potuchy. Zrejme ste sem neprišli obchodne, lebo ste mi tvrdili, že ilegálne kluby nakupujú načierno. A vy nepredávate načierno, však, pán Holst?

– Ha, ha, ha, štátu priznávam každý halier. No, možno som vinný, lebo som sa utiekol k malému klamstvu, keď som vám povedal, že klub Desert nepoznám, ale skutočne som si nemyslel, že by vás do toho dačo bolo, ak dovolíte.

– Niekoľko malých klamstiev, aby som vás opravil?

Aj on si zapálil cigaretu, vypustil dym.

– Nie, neviem, že by som sa previnil viacerými klamstvami.

Angličan nerozumel ani slovu, ktoré sme tu vyslovili, ale pohľadom spočinul na Holstovi.

– Som britský občan a…

Ruda zdvihol ruku.

– O vašej štátnej príslušnosti sme informovaní. Môžete pokojne odísť, ak chcete.

Angličan vstal.

– Ak chcete ešte dačo odo mňa, bývam v Sheratone.

– Ale keď odídete, nedozviete sa, o koľko vás oklamali, – pokračoval Ruda. – Ani kto vás okrádal.

Angličan zastal a pozrel na Rudu.

– Oklamali? Na čo narážate?

– Ak si sadnete, poviem vám. Ale vy by ste určite radšej odišli. V Sheratone majú pohodlné postele, chápem vás.

Williams si znova sadol. Olizol si pery a zamyslene pozrel na Rudu.

– Počúvam, – povedal Williams.

Nord prenechal Rudovi túto časť výsluchu a Ruda pokračoval:

– Za to sme vám vďační. Vy Angličania viete rozumne počúvať, aspoň sa tak hovorí, teda počúvajte: vaše krycie meno je Wing. Ste známym hráčskym kráľom v Londýne a vaša povesť je zlá.

– Beriem to ako kompliment, – odpovedal Williams. – Ale mýlite sa v mene Wing. Volám sa Barry Williams.

– Prepáčte, že sa opakujeme, ale trváme na svojich informáciách. Vložili ste do tohto klubu poriadnu hŕbu peňazí a nazdávam sa, že ste tým urobili prvý krok na švédskom hráčskom trhu. Ale nevybrali ste si tu správnych spolupracovníkov.

Angličan skrútil cigaretu a zaujato pozrel na popol.

Ruda vytrčil spodnú peru a pokračoval:

– Zle nám rozumiete, pán Wing alebo Williams. Nemôžeme vás zatknúť pre hráčsky klub, a ani to nemáme v úmysle. Je to tak, ako ste nám povedali, podliehate anglickým zákonom.

Williams naňho spýtavo pozrel.

– Tak potom čo chcete?

– Vymeniť si informácie. Odpoviete nám na zopár otázok a my vám povieme, kto vás oberal o peniaze.

Angličan uvažoval a nebolo ťažké sledovať jeho myšlienky. Do akej situácie sa dostane, keď prizná, že mu klub patrí? Na druhej strane, čo stratí?

– Vypočujem si vaše otázky, – zahundral ticho.

Holst natiahol ruky a zívol.

– Prepáčte, ale už je neskoro a som unavený. Iste, všetko, čo sa tu vraví, je zaujímavé, ale mňa sa to netýka. Tak vás prosím, aby ste ma pustili. Priznávam, že som hral, a pokutu vyrovnane prijmem.

Nord povedal jediné slovo.

– Zostaňte!

– Ale…

– Budete hovoriť, až sa vás budú pýtať.

Potešilo ma, keď som videl, ako Holstov namáhavo vystrúhaný obchodnícky úsmev mizne ako sneh na jarnom slnku. Ruda sa pustil do Williamsa.

– Prednedávnom ste dostali list od Švéda, ktorý pracoval ako zastupujúci vedúci v klube Desert, nemám pravdu?

– Máte pravdu, dostal som list.

– Od Valentína Karlberga?

– Áno, tak sa volá.

– V liste vám oznámil, že vlastní dôkaz o tom, ako vás okrádajú, a že je ochotný predať vám ho?

Williams zahasil cigaretu a veľký diamant masívneho prsteňa sa zaligotal v odblesku svetla.

– Áno, niečo v tom zmysle.

– Koľko pýtal?

– Desaťtisíc funtov.

– Dosť peňazí, pán Williams.

Angličan sa rozosmial, zrazu vyzeral celkom sympaticky. Kedysi bol určite poriadnym mladým mužom s dobrou vyhliadkou do budúcnosti v ktorejkoľvek branži, ale vybral si tú najnebezpečnejšiu…

– Myslíte? Vy Švédi ste naozaj malicherní. Keby Karlberg vlastnil jednoznačný dôkaz, s radosťou by som mu bol zaplatil požadovanú sumu, ba aj viac.

Určite by to bol urobil. Karlberg mal tovar, o ktorý mal Williams záujem. Normálny obchod. Nič, čo by si vyžadovalo zásah zabijakov.

– Chceli ste sa s ním stretnúť v Štokholme?

– Mal som mu odpísať poste restante na meno Ragnar Lindman a oznámiť mu, kedy prídem, aby sa so mnou spojil. Urobil som to, čakal som, že mi dnes zavolá do hotela.

Ragnar Lindman. Ragnar po dcére a Lindman po svojej bývalej žene. Premýšľal som, či v tom mám vidieť nejakú symboliku, ale Valentín si toto meno zvolil asi preto, lebo si ho ľahšie mohol zapamätať.

– Viete, prečo sa vám Karlberg neozval, pán Williams? Lebo dnes zomrel.

– Je mŕtvy!? – vyrazil zo seba Williams a zdalo sa, že ho to naozaj šokovalo.

– Zavraždený! Brutálne zavraždený. Zavraždili ho, aby ste sa s ním nemohli stretnúť.

Angličan sformoval pery do tichého hvizdu a zapískal nesúvislé tóny.

– Pomaly mi svitá. Nebol som jediným kupcom.

Pelle strčil dnu hlavu.

– Je tu jeden, ktorý nemá pri sebe preukaz.

– Zbaľ ho!

– Tvrdí, že je disponentom priemyslového podniku vo Värmlande.

– Zabasni ho!

Pelle sa uškrnul a znova sa vrátil k smotánke, ktorá má slabosť pre hazardné hry.

– Nie, neboli ste jediným kupcom, – pokračoval Ruda, – Karlberg hral na dve strany, s vami i s chlapíkom, ktorého poznámky usvedčovali z podvodu. Povedzte, pán Williams, koho ste zamestnali ako šéfa tunajšieho klubu?

Williams zavrtel úsmevne hlavou.

– Nežiadajte priveľa. Nikdy nenechám svojich ľudí v štichu. Nemôžem vám to povedať.

Ruda sa usmial takisto, a všetko, čo sa odohrávalo medzi nimi, mi prichodilo, akoby sa stretli dvaja starí priatelia a spomínali na mladosť.

– To nič, napokon to aj tak vieme.

Obrátil sa na Holsta a mierne sa ho spýtal:

– Koľko žiadal Karlberg od vás, pán Holst?

Na Holstovu poctu treba povedať, že bol vynikajúcim hercom. Ohromená tvár, akoby nechcel veriť vlastným ušiam. Pootvorené ústa, ktoré sa z úžasu pretiahli do spola nazlosteného, spola pobaveného úsmevu. Perfektné!

– Počujte, vážený komisár! Istotne je to nesmieme vtipné, ale nevidím dôvod, prečo by som ako daňový poplatník mal prispievať na policajných zamestnancov, ktorí občanov svojím zvláštnym humorom okrádajú o čas.

Ruda sa ospravedlnil Williamsovi.

– Prepáčte, na chvíľu budeme hovoriť po švédsky. K našim otázkam sa vrátime o chvíľočku. Pán Holst vás možno zabaví aspoň svojou bohatou mimikou.

Williamsovi už ani nenapadlo opustiť nás. Pohodlne sa usadil, prekrížil si nohy a zapálil cigaretu. Ruda sa pustil znova do Holsta.

– Koľko žiadal Karlberg od vás? Bolo by zaujímavé dozvedieť sa to. Niežeby suma mala pre nás nejaký veľký význam, ale predsa len.

Konzul Holst sa nazlostil.

– Buďte taký láskavý a odpustite si nehanebné ohováračky, komisár. Len za to, že som si chcel na rozptýlenie zahrať ruletu, nemusím ešte znášať čokoľvek.

Ruda vzdychol a vymenil si s Nordom pohľad, akoby ho prekvapovala tvrdohlavosť niektorých ľudí.

– Milý pán konzul, nemyslite si, že na polícii sú totálni idioti. Zaiste si to hovoríte, keď sedíte so svojimi fajnovými obchodnými partnermi pri víne, ale mýlite sa.

– Nikdy som netvrdil…

– Aby ste mi rozumeli, pán konzul, policajná práca je tímová práca. Skladáme kúsok po kúsku, a keď máme zložené všetky hlásenia, všetky údaje, poznáme odpoveď na väčšinu otázok. Ak ste naozaj taký naivný a myslíte si, že zo seba strasiete obvinenie za navádzanie na dve vraždy a za jeden pokus o vraždu, tak vás musím vyviesť z omylu.

Konzul Holst bol dosť dlho obchodníkom. Dobre vedel, že ak ustúpi, stratí pôdu pod nohami. Nepoddá sa skôr, ako nebude definitívne na lopatkách. Teraz sa chytil starej finty.

– Ak tu ide o akýsi zvláštny druh výsluchu, žiadam, aby bol prítomný môj advokát. Mám na to právo, komisár, chvalabohu, žijeme v sporiadanej spoločnosti, kde zatiaľ platia zákony.

– Ale prirodzene, pán konzul…

Ruda sa obrátil na Angličana.

– No, pán Williams, tvrdím, že pán Holst je vaším spoločníkom a takisto aj vrahom. Tvrdím ďalej, že vás oklamal o značnú sumu peňazí, a myslím, že to aj môžem dokázať. Teraz si pán Holst žiada advokáta, a to znamená, že musíme odísť odtiaľto na kriminálku. Možno to potrvá niekoľko dní, ale ak je to tak, že vás bližšie nepozná a nie je vaším spoločníkom, nemáme inú voľbu.

Williams si zhlboka potiahol z cigarety a pozoroval horiaci koniec. Na Holsta ani nepozrel, len sucho povedal: – Mám pocit, že ten pán sa mýli. Určite si poradí aj bez advokáta.

Holst jasne pochopil pokyn.

– Prirodzene. Celá vec je taká absurdná, že sa to musí aj tak vysvetliť. Je zbytočné do toho zapojiť pomocníka.

– Počul som správne? – spýtal sa Ruda potešene. – Môžeme teda pokračovať v neformálnom výsluchu bez advokáta? Chcem však jasne a zreteľne zdôrazniť, že na to máte právo, aj pri takomto predbežnom vyšetrovaní.

– Už som povedal, že nikoho nepotrebujem. Odpovedať na hrubé lži môžem aj sám.

– Dobre teda. Povedal som už, že vo švédskej polícii nie sú idioti? Aj keď som to už raz povedal, treba toto konštatovanie zopakovať. Keď vám teraz poviem, čo ste urobili a ako ste to urobili, mohli by ste byť taký láskavý a opraviť ma, ak niektoré maličkosti nebudú celkom súhlasiť. Viete, prečo sme vás začali podozrievať? O tom vás môže poinformovať kriminálny inšpektor Hassel.

Holst preniesol záujem na mňa. Bol si načistom, že v rukách nemáme nijaký konkrétny dôkaz, že sú to dohady a predpoklady.

– Vy policajti máte bujnú fantáziu, – povedal na pol úst.

– Nuž, vypočujem si, aká mora vás tlačí.

– Traja ľudia, ktorí nejakým spôsobom majú do činenia s hráčskym klubom, ma videli v ten deň, keď som dostal príkaz prísť sem ako hráč. Vy, Bilatski a Stella Karlbergová. Prišiel som sem, ukázal som im perfektne vyhotovený členský preukaz, pustili ma dnu. Ale ani som sa tu neohrial, už ma odtiaľto vykázali s odôvodnením, že policajti nemajú v klube čo hľadať. Môj preukaz bol v poriadku, teda ma niekto musel spoznať. Videl som všetkých hráčov a väčšinu zamestnancov a boli to pre mňa samé nové tváre. V takýchto kluboch, ako je tento, sa nezamestnávajú trestaní alebo ľudia so zlou povesťou, lebo nie je v záujme majiteľa klubu upozorňovať na seba. Ten, kto ma spoznal, musel ma zazrieť z inej miestnosti, a aj keby som vychádzal z predpokladu, že to mohol byť niekto, s kým som sa stretol pri výkone svojho povolania kedysi, ale neveril som tomu. Teda traja ľudia. Ale ak Stella Karlbergová práve šla ku mne a Bilatski ju sledoval, zostávali ste mi len vy. Tvrdím s osemdesiatpercentnou určitosťou, že v hráčskom klube ste vy jediný mohli vedieť, že som policajt. A osemdesiat percent je dosť veľa.

Holst sa dobrosrdečne zasmial.

– Aké rozprávky! Bože, aké bájky! Chabé tvrdenia bez najmenšieho dôkazu. Tvrdenie pána komisára, že švédski policajti nie sú idioti, by ste tuším mali z času na čas preveriť.

Ruda zľavil zo svojej dobrosrdečnosti a v zastretom hlase som rozpoznal nebezpečný podtón.

– Hádam to stačí, pán konzul. Vypočúvali sme vás týmto spôsobom, lebo potrebujeme svedectvo pána Williamsa, a ako vidím, aj ho dostaneme. Nepokúšajte sa predo mnou hrať, že ste v prevahe, a odpustite si ten neprístojný tón.

– Môžem si hovoriť tónom, akým chcem, keď sem vpadnete a začnete ma obviňovať…

– Druhú hlúposť ste vyviedli, keď ste pribehli k nám a oznámili, že Karlberga hľadali nejakí Ahlinovi ľudia. Simon, spusť.

Ahlina som poznal dobre, – povedal Simon zamyslene.

– Bol to fajn chlapík, hoci sa pohyboval v hráčskej branži. Najtypickejšia bola preňho jeho opatrnosť. Ani vo sne by mu nebolo napadlo, aby sa vyhrážal svojím menom, ak by bolo treba inkasovať peniaze. Prv ako zomrel, prenechal kšefty najbližšiemu spolupracovníkovi, istému Augustssonovi. Prevzal to málo, čo ešte zostalo. Ahlin sa totiž viac-menej utiahol. Ale Augustsson prebral od Ahlina aj zásadu nikdy nemenovať ľudí, len ak išlo o dôveryhodné osoby. Zdá sa mi preto vrcholne nepravdepodobné, že by vyslovili Ahlinovo meno, keď u vás hľadali Karlberga. Naopak, preto sme začali podozrievať vás. Bumerangový efekt, dá sa povedať.

Holst udrel dlaňou o stôl a vyzeral tak zlostne, akoby sedel v združení podnikateľov a diskutoval o daniach.

– Existuje žaloba pre urážku na cti, to by som pánom rád pripomenul, a platí to aj pre policajtov.

Ruda udrel päsťou do stola, zdalo sa, akoby sa rozprúdila diskusia v zhromaždení Spojených národov.

– Hneď sme hotoví. Rýchlo vám vyrozprávam, čo sa stalo. Že ľudia chcú hrať, to vieme, proti tomu sme bezmocní. Dúfam len, že štát sa podujme otvoriť verejné kasíno s riadnou kontrolou, aby sme sa zbavili gangsterských manierov, ktoré sú týmto ilegálnym klubom vlastné. Mimochodom, mám vám odovzdať čo najsrdečnejšie pozdravy od pána Klinga. Práve mu lekár naordinoval ďalšiu dávku upokojujúcich liekov.

Šíp trafil nielen okraj terča. Holst zavrel ústa a chvíľu vyzeral hlúpo. Ruda zahŕňal Angličana novými otázkami.

– V Londýne máte vraj súkromnú armádu ľudí, ktorí sa neštítia ničoho, ak bránia vaše záujmy.

– Nie je to fair otázka, komisár…

– Veď to ani nebola otázka. Len konštatovanie. Keď ste sa rozhodli preniknúť na švédsky trh, chceli ste si vybudovať káder ľudí, ktorým by sa neprotivili nijaké prostriedky a ktorí by poslúchali vaše príkazy na slovo. Chceli ste najdrsnejších zabijakov, najbezohľadnejších, akých sa dá zohnať.

Williams sa zasmial a v tej chvíli sa ponášal na šarmantného princa Charlesa.

– Predpokladám, že aj to je len konštatovanie. Ale pre mňa za mňa, citlivky nech sa ani do obchodov nepúšťajú. Svet je džungľa, kde platí zákon silnejšieho.

– Najali ste si istého Poliaka, volal sa Stanislaw Bilatski, aby vybudoval váš ochranný zbor?

Angličan zvažoval odpoveď.

– No, áno, – povedal nakoniec, – počul som, že je mŕtvy, takže mu už nijako neuškodím. Bilatského som poznal dávnejšie a dokázal, že je schopný. Nebojácny a odhodlaný. Prikázal som mu brániť moje záujmy vo Švédsku, ako sa najlepšie dá.

– Zrejme podliehal tunajšiemu šéfovi a riadil sa jeho príkazmi?

– Prirodzene. Organizácia nesmie byť nemotorná. Jediný chlapík, ktorý rozhoduje a zodpovedá sa len mne. Ale teraz som ja na rade, aby som dostal informácie.

Ruda si poškrabal strnisko.

– Áno, ste na rade.

Pozrel na nás.

– Je hlúpe, že výsluch musí bežať po anglicky, ale dúfam, že rozumiete.

Simon si prešiel po lysine a zašomral.

– Iste, len nepoužívaj čudné slovíčka.

– Neboj sa, také neviem. A predpokladám, pán Holst, že aj vy viete po anglicky, teda nám netreba tlmočníka.

Holst akoby sa urazil na smrť.

– Moja angličtina je oveľa lepšia ako vaša, pán komisár, ale nie som si istý, či chcem tie vaše klamstvá aj počúvať.

– Nezmysel! V poriadku, pán Williams, veci sa majú takto.

Zhlboka sa nadýchol a pripravoval pascu pre Holsta.

– Zamestnali ste konzula Holsta alebo jednoducho Holsta – pristúpim na riziko, že ma zažaluje za urážku na cti – ako šéfa klubu Desert v Štokholme. Možno to bol z vašej strany prvý pokus, po ktorom by ste zriadili ďalšiu sériu klubov v meste. Ale nemyslím si, že ste boli spokojný s obratom a ziskom, a nečudo, lebo Holst vás pri zúčtovaniach klamal. Holst je metodický človek a pre vlastnú potrebu si zaznamenával skutočný obrat a zisky spolu s číslami, ktoré posielal vám.

– Lož, samá lož! – protestoval Holst.

– Pokračujte! – naliehal Williams a uprel oči na spoločníka.

– Začína to byť zaujímavé. Tak zle, ako ma informovali, to predsa len nemohlo bežať.

– Kdeže. Švédi radi minú svoje tvrdo zarobené peniaze na ruletu alebo na blackjacka, takže pre vás by to mal byť bezrizikový kšeft. Holst nemôže oficiálne viesť taký klub, a ani nechce, aby ho tam videli, a tak zamestná ako svojho zástupcu Valentína Karlberga. Karlberg objaví poznámky a pochopí, čo obsahujú. Vidí v nich príležitosť, ako rýchlo zbohatnúť. Ukradne ich a zmizne. Vie, že Holst disponuje zabijakmi, hoci ich nevidel všetkých, ale neodvažuje sa bývať doma, skrýva sa v malom byte, čo má v južnom Štokholme. Spojí sa s vami, ale aj s Holstom a čaká, kto mu ponúkne viac. Pre Holsta sú papiere životu nebezpečné. Prikáže Bilatskému, aby ich získal nazad. Poliak sleduje Karlbergov byt. Keď pani Karlbergová príde domov v spoločnosti Hassela – tá pani veľmi obľubovala mužskú spoločnosť – Bilatski si myslí, že je to Karlberg. Pokúsi sa vymámiť od neho papiere vyhrážkami, pričom spomenie, že Wing mu to zráta – nič v zlom, pán Williams, ale vaše metódy naženú strach. Potom si uvedomí svoj omyl a pobije sa. Bilatski ujde, ale naďalej snorí okolo bytu.

– Buďte taký láskavý a moje meno s týmito súvislosťami nespájajte, – namietal Holst, ale hlas mu znel duto.

– Vidí, ako pani Karlbergová opúšťa byt s aktovkou a sleduje ju až k domu, kde býva Hassel. Mylne sa nazdáva, že v taške sú hľadané papiere, a chce sa ich zmocniť na schodoch, ale pani Karlbergová sa pravdepodobne bráni, bola mohutnej postavy. Poliak rozrazí Hasselove dvere a vsotí ju do bytu. Zrejme tam chvíľu zápasia, Poliak ju zabije a strčí pod Hasselovu posteľ.

Znova som si vybavil jej oči, v ktorých sa zračil okamih smrti a striasol som sa. Ruda pokračoval.

– Karlberg sa z novín dozvie o smrti svojej ženy a strašne ho to rozruší. Zatelefonuje Holstovi, aby zistil, ako sa obchod vyvíja, odkážu ho na sprostredkovateľa, ktorého volajú Kapitán a je to odporná obluda, Karlberg sa spočiatku pokúša vytĺcť čo najviac, ale dôjde mu, že život je hoden viac ako ďalšie tisícky. Po čase znova zavolá Holstovi, chce chytro uzavrieť obchod a dohodne sa, že sa s ním stretne pred svojím domom. Karlberg ukryl papiere v byte na šikovne utajenom mieste a myslí si, že si ich odtiaľ vezme a predá ich Holstovi. A už sme pri dnešných udalostiach, alebo lepšie povedané pri včerajších, lebo už je po polnoci. Nenudím vás, pán Williams?

– Poviem vám, keď sa budem nudiť.

– Dobre. Prestrojený Karlberg sa pokúša vojsť do bytu, aby si vzal papiere, ale dnu sa nedostane. Vymenili sme zámku. Netuší, že v byte býva jeho dcéra, aj predtým podozrieval Holsta a jeho suitu, že mu prehľadávajú byt. Myslí si, že v byte trčia oni. Vybehne na ulicu. Ale Karlberg nie je jediný, kto má strach. Holst sa tiež vystraší. Či nie je tak, Holst, nezľakli ste sa, keď mal prísť Wing či Williams?

– Neviem, o čom hovoríte, – zachrapčal Holst. – Klamstvá, samé klamstvá.

– A predsa ste sa na smrť vystrašili. Papiere sa mohli dostať do rúk pánu Williamsovi a boli by ste odpísaný, Holst. Som presvedčený, pán Williams, že sa nerád dávate oberať o peniaze. Mužom, ktorých pošle za Karlbergom, prikáže Holst, aby buď získali papiere, alebo znemožnili Karlbergovi, aby sa stretol s vami, pán Williams. Karlberg odmietol rokovať v aute. Chcel uzavrieť obchod na mieste, kde by boli aj ľudia. Auto jazdí len tak krížom-krážom a Karlberg navrhol Vasovo múzeum. Zvyčajne tam býva dosť návštevníkov a môžete sa tam cítiť bezpečne. Zrejme chcel predať skrýšu, nech si papiere zoženú sami. Muži mu neveria. Myslia si, že Karlberg hrá dvojitú úlohu, a konajú podľa príkazu. Karlberg sa nesmel s vami stretnúť za žiadnu cenu. Keď osameli na vrchnej chodbe a bolo to len otázkou okamihu, prebodli ho a hodili do lode. Pravdepodobne dúfali, že telo sa prekĺzne cez otvory, ktoré sú všade na palube, ale zachytilo sa o brvno. Finito, Valentín Karlberg. Vražda číslo dva a podľa mňa Holst zodpovedá za obe.

Holst vyskočil zo stoličky a päsťou pohrozil Rudovi.

– Pokúšate sa obviniť nevinného človeka. Nemáte ani najmenší dôkaz, aby ste to dokázali. Polícia potrebuje obetného baránka. Ale nemyslite si, že…

– Povedzte, pán Williams, – povedal Ruda pokojne Angličanovi, – bol Holst vaším poverencom tu vo Švédsku?

– Nemá nijaký dôkaz, – ziapal Holst.

Williamsove prižmúrené oči spočinuli na komisárovi.

– Tie poznámky… existujú?

– Nijaké poznámky neexistujú, – reval Holst. – Blufuje! Ani nikdy neexistovali.

Všetko záviselo od papierov zo zápisníka, na ktorých boli poznámky. Bez nich by Holst mohol jednostaj všetko popierať. Myslel si, že sme ich nenašli, bol pevne presvedčený, že sú ešte vždy v bezpečnom úkryte, keď ich Karlberg nemal pri sebe. Potrebovali sme Angličanovu svedeckú výpoveď, aby sme zlomili Holsta. Ruda vytiahol z vnútorného vrecka papiere. Holst vystrel ruku, ale Ruda ich držal v dostatočnej vzdialenosti.

– Prosím.

Angličan vzal papiere do rúk a dôkladne ich skúmal. Vytiahol si vreckový denník a skontroloval čísla.

– Nie sú to moje papiere, – zašepkal Holst. – Je to komplot. Nikdy som si nič nezaznamenával.

Williams sa nenáhlil. Vytiahol pero so zlatým vrchnákom a rátal čosi na zadnej strane obálky.

– Nie sú moje, – stenal konzul.

– Nezosmiešňujte sa, – povedal Ruda. – Môžeme zájsť k vám a priniesť materiál na porovnanie vášho rukopisu.

Williams si znova zastrčil svoje pero a náhle vyzeral tak chladnokrvne a nebezpečne, že som pochopil, ako si môže udržať pozíciu vodcu vo svojej ríši.

– Holst. Okradol si ma o peniaze! A vieš, čo sa stane s ľuďmi; ktorí ma chcú podviesť.

– Nevyhrážajte sa mu! – povedal Ruda ostro. – V tejto krajine trestáme našich zločincov sami. Holsta ste teda zamestnali, aby vám viedol klub Desert?

– Správne.

Ruda pozeral na bledého apatického muža na druhej strane písacieho stola.

– No tak, Holst.

Exkonzul si pretrel čelo.

– Chcel som tie papiere dostať nazad, – zahundral.

– Priznávate, že ste Stanislawovi Bilatskému prikázali, aby získal naspäť poznámky akýmkoľvek spôsobom?

– Chcel som poznámky, – opakoval Holst tvrdošijne.

– Priznávate, že na váš príkaz mali zavraždiť Valentína Karlberga, ak by sa zdráhal vydať vám papiere?

– Áno. Radšej ho mali zabiť, akoby ich získal Williams.

– Priznávate, že ste prikázali Poliakovi a osobe prezývanej Kapitán, aby odstránili kriminálneho inšpektora Hassela?

– Bol som nútený.

– Zatýkam vás.

Ruda sa dobrosrdečne obrátil na Angličana.

– Žiaľ, musím vás požiadať, aby ste s nami zašli na kriminálku a podpísali svedeckú výpoveď. Nepotrvá to dlho a potom sa zase môžete vrátiť do Londýna. Iste chápete, že všetko musíme zaprotokolovať.

Williams prikývol, ale nemilosrdné oči upieral stále na Holsta.

– V poriadku, ako si želáte. Hlavne, že zavriete Holsta. Ale jedného dňa odtiaľ vyjde a potom…

– Prepáčte, ak poviem, že vtedy pravdepodobne budete sedieť aj vy sám. Ideme?

÷

O dva dni neskôr sme chytili oboch chlapov, ktorí zavraždili Valentína Karlberga. Z jedného sa vykľul môj starý známy Tobbe. Vyšetrovatelia mali v rukách všetky tromfy, a keď odokryli karty, zatknutí páchatelia sa vzdali a zdalo sa, že sa predháňajú v odhaľovaní ostatného. Rixen rozprával obšírne, čo vedel o organizácii, a priznal popritom aj bankovú lúpež vo Västeråse. Jonne priznal všetko, z čoho sme ho obvinili, a Tobbe takisto. Ӧrjana Klinga sme v jeho výpovedi takmer nemohli zastaviť. Bolo to takmer také dojemné ako pohľad na zapĺňajúcu sa lavicu pokánia v kostole slobodnej cirkvi. Len čo Holst stratil svoju sebavedomú masku, zdalo sa, akoby ho bavilo priznávať sa, pri výsluchu nerobil nijaké problémy. Mlčal jedine Kapitán, ale dobrá nálada akoby sa z neho vyparila, bol nevľúdny a odmietavý.

÷

O týždeň neskôr ma Ruda poprosil o rozhovor, a keď som vošiel do jeho kancelárie, videl som, že nie je vo svojej koži. Prešiel si všetky prstové cvičenia, vyšparchal si ucho, pohladkal sa po lícach, poškrabal sa na brade a poťahoval sa za vlasy.

– Čo tvoja noha? – spýtal sa.

– Ujde to. Zopár nocí bohovsky bolela, ale rana je ošetrená a bolesť sa už takmer vytratila.

– Aha, fajn, – zamrmlal.

– Milé od teba, že myslíš na moje zdravie, ale určite to nie je jediný dôvod, prečo si ma zavolal.

– Čo? Nie, prirodzene.

Zopäl ruky.

– Celú bandu máme za mrežami, – povedal. – Prípad prevzal Nord. Som zvedavý, koľko vyrúbia Holstovi.

– Yngve. Prestaň chodiť okolo horúcej kaše ako mačka. Pracujem už na nových prípadoch. Holst a jeho suita, to je pre mňa uzavretá kapitola, až kým nebudem musieť vypovedať pri procese.

– Pochop, Roland, je to háklivé. Vieš dobre, ako ľahko sa niekedy rozzúriš.

– To ani neviem. Prečo by som sa mal rozzúriť?

Nepochopil som, čo vlastne odo mňa chcel. Pokiaľ sa pamätám, už dávno som nešliapol vedľa, aspoň nie tak, aby mi to vynieslo preradenie. A aké nepríjemnosti by to mohli byť, pre ktoré by som vybuchol?

– Kennetha Hägera sme prepustili, ako vieš, – vysúkal s nevôľou.

– Iné si ani nezaslúžil. Je na slobode?

– Áno… je. Roland, Kenneth je mladý a urobil hlúposť. Myslím na zbor. Nestačilo by, že dostal kopačky?

Tak odtiaľ fúka vietor, preto tak ťažko zhľadúva slová. Náš chudáčik uchánik Häger, čo urobil len malú hlúposť. Ale, fuj, fuj – také sa nerobí! Hnev vo mne stúpal a cítil som, ako mi na tvári stuhli svaly. Ruda zhlboka vzdychol.

– Vedel som, že sa rozčertíš. Ale nevieš si predstaviť, že by si dal chlapcovi šancu? Zhováral som sa aj s ostatnými a prenechávajú rozhodnutie na mňa.

– Kenneth Häger nemá nárok na nijakú šancu. Treba ho odsúdiť a dúfam, že mu vymerajú riadny trest.

Ruda chvíľu študoval moju tvár. Potom sklopil zrak a zahundral: – Si nemilosrdný, Roland. Zničíš mu celú budúcnosť.

Bol som zlostný, nevedel som obsedieť, musel som vstať a merať kanceláriu, aby som sa odreagoval.

– Vravíš nemilosrdný? Zničím mu budúcnosť? Pozri sa do svojej krištáľovej gule a pozri si jeho budúcnosť o desať rokov. Je taký šikovný, génius Häger, dostal vynikajúce miesto, lebo má nepoškvrnenú minulosť. Všetci počúvajú schopného Hägera. Predstav si tie rozhovory. „Viete, bol som kedysi policajtom. Je to teda združenie hlupákov, to vám poviem, radšej od nich čo najďalej. Zberba v uniforme, ale na to ste už medzičasom prišli aj sami. Iste, vtedy som bol na policajnej škole jednička, ale božemôj… čo si myslíte, že človek premrhá svoju inteligenciu u polície? Kdeže, to je dačo len pre hlupákov.

Na zdravie! Či nebolo veľké haló, keď som s tým praštil? Nijaké odporúčania? Ha, ha, chlapík, ak je šikovný a prefíkaný, narobí si u polície len nepriateľov. Navzájom si ďobú oči. Ak je človek rozumný, raz-dva s tým skončí.“ Budú ho obdivovať pre jeho prefíkanosť a on sa bude rozdrapovať s plnou vážnosťou a autoritou a všetci sa zhodnú na tom, že naša polícia je tá najnemožnejšia na svete. Häger nech nemá ani jedinú šancu, aby sa z aféry dostal. Nech to má v trestnom registri.

– Ale pomysli na povesť zboru, Roland. Verejnosť…

– Práve ty máš na to myslieť. Naša povesť musí zniesť zopár takých ako Häger. Ale radšej to, než donekonečna všetko ututlávať. Ani ja nechcem, aby si muži medzi sebou šepkali, že sa vlastne nič nestane, ak zoberie úplatok – nanajvýš stratí zamestnanie, ktoré je aj tak slabo platené. Nechcem, aby sa Häger stal inventárom policajnej šatne.

– Sadni si a neposkakuj tu dookola. Upokojíme sa pri káve.

Zazvonil a objednal dve šálky silnej čiernej kávy. Sedeli sme mlčky a hľadeli na seba. Zlosť vo mne ustupovala. Nehneval som sa na Rudu, ale na myšlienku, že sa chcelo dačo odpustiť, čo sa v mojich očiach odpustiť nedá.

– Len mi ho je ľúto, – povedal Ruda ticho. – Stretol som raz jeho matku a bola nesmierne šťastná z jeho úspechov. Bude to pre ňu tvrdý úder.

– Holst bol ženatý, bude to tvrdý úder aj pre jeho ženu. Tak to už chodí. Bojujeme proti zločincom, či nie? Našou úlohou je tento boj, Yngve! Vo väzniciach je to mizerné. V ústavoch pre deti je to pod psa. V starobincoch je to takisto nanič. Ale za to nesú zodpovednosť iné orgány. Kým sa chyby naprávajú, nemôžeme jednoducho utiecť z boja. Ako by to vyzeralo, keby policajti začali ospravedlňovať jeden zločin za druhým?

Priniesli nám kávu. Ruda si z nej usrkával.

– Nie je ľahké byť policajtom.

– Sami sme si zvolili toto povolanie a neurobili sme tak preto, že by sme sa nazdávali, že to bude ľahké.

Vstal som a potľapkal Rudu po chrbte.

– Prepáč, rečním ako náborový pracovník. Máš oveľa väčšie skúsenosti než ja a naozaj nemám v úmysle držať ti kázeň.

– Vyjadruješ sa, až z teba ide hrôza. Máš v sebe čosi fanatické a na to si musíš dávať pozor, Roland. Ale všetci máme nejaké chyby, takže s tebou súhlasím, že Hägera musíme obetovať pre nás. Napokon, ani neviem, čo je správne a čo nie. Musím o tom porozmýšľať.

– Len porozmýšľaj. Bolo to všetko?

– Čo je s tým dievčiskom?

– S Ragnou? Neboj sa. Tá sa nestratí. Smúti za otcom, ale tak dychtí po živote, že nevydrží dlho chodiť so zvesenou hlavou. Napokon, už si od seba odvykli. Smúti skôr za spomienkou na detstvo.

Ruda si ešte raz nalial kávu a žalúdočnú kyselinu potešil riadnymi dúškami.

– Dlhujem ti obed, – povedal. – Mal si u mňa prespať jednu noc, chcel som ťa pozvať na obed. Nemáš chuť prísť k nám dnes večer?

Usmial som sa naňho a on pochopil.

– Ženská?

– Na večer sme sa dohodli s Ragnou.

Hrdo som doložil:

– Myslí si, že vyzerám celkom k svetu!

÷

Ak človek tak rozžiari oči dievčaťa, ostáva mu do dôchodkového veku ešte pekný kus, pomyslel som si.

– Vyzeráš ako stelesnená jar!

Ragna sa usmiala. Musela stráviť hodiny v nejakom salóne krásy, lebo bola tak vkusne a slávnostne namaľovaná, že sa za tým dala vytušiť ruka majstra.

– Rozhodni sama, kam pôjdeme dnes na večeru. Tento večer patrí tebe.

Konček jazyka jej tancoval na perách.

V taxíku som ustavične čosi trepal, ani sám som nevedel, odkiaľ sa tie slová hrnuli, cítil som sa zvláštne veselý. Možno dokonca šťastný, hoci šťastie bývalo u mňa zriedkavým hosťom, tak že som ho len sťažka rozpoznal. Ragna mi odpovedala skúpo, ticho sa usmievajúc, a oči jej žiarili. Zdala sa mi šťastná a bola trocha vyhýbavá, akoby nedôverovala vlastným pocitom.

Vo výťahu som stál tesne vedľa nej. Pred večnosťou som tu stál vedľa jej nevlastnej matky. Nikdy ma jej prítomnosť nenapĺňala tak ako teraz. Jej blízkosť ma miatla. Chytil som ju okolo pása a chcel ju pritiahnuť k sebe, ale s úsmevom mi položila ruky na hruď.

– Len pokojne, chlapček!

Samozrejme, chvíľu ešte počkám. Výťahom pôjdeme už len krátku chvíľu a potom…

– Myslíš si, že medzi snúbencami môže existovať úplná voľnosť? – spýtala sa Ragna.

Vari som ju požiadal o ruku? Asi to spočívalo v tom, že som na to mal vždy chuť…

– Úplná voľnosť, to je ťažké, ak sa majú radi, – odvetil som ticho. – A ak je s tebou niekto zasnúbený, Ragna, tak ťa chce mať viac-menej len pre seba.

Výťah zastal, vyšli sme. Ragna vytiahla kľúč od bytu, ten istý byt, kde som už zopár ráz bol. Pokojne by sa mohla poponáhľať. Len postávať na schodoch…

– Myslela som úplnú voľnosť, – povedala ticho. – Ale teraz som zmenila názor. Pochopila som, že sa mýlim.

Otvorila a vošli sme do haly.

Prečo sa svieti v obývačke?

– Zaves si kabát, Roland.

Do nosa mi udrela cigaretová vôňa. Oveľa sladšia, ako fajčievala Ragna. Ragna ma vzala za ruku.

– Poď. Mám pre teba malé prekvapenie…

Na prahu dvier do obývačky som skamenel. Ragna mi pustila ruku a šla v ústrety chlapovi, ktorý vstal z kresla.

– Nechcela som ťa oklamať, Roland, – povedala Ragna. – Ale pochop, otec neposlal ten list do Londýna poštou. Zaniesla som ho osobne. A potom sa to už tak nejako vyfarbilo.

S dusivým a takmer neskutočným pocitom som náhle pochopil, že rozžiarené oči nepatrili mne. Že mi nikdy nepatrili.

– Namiešam ti drink.

Narábala fľaškami, počul som len zvuk, nič ostatné som nevnímal. Bolo to, akoby mi bol zastal rozum.

Barry Williams vystrel ruku a šarmantne sa usmieval. Hotový princ Charles!

– Moja snúbenica mi o vás rozprávala veľa dobrého. Potrebujem človeka, ako ste vy. Porozprávajme sa o obchodoch. O veľkých obchodoch, mister Hassel.

V podvedomí mi ozvenou zaznievali Rudove slová. „Väčšina ľudí má svoju cenu…“ Ťažko, takmer mimovoľne sa moje myšlienky ukladali do skladačky: Má aj Roland Hassel svoju cenu?

Ragna mi strčila do ruky pohár, dychtivo som pozrel na lesknúcu sa tekutinu, akoby som v nej hľadal odpoveď.

– Moja cena…

– Aha… ide o pôžičku, áno… pozriem sa na to…

Zalistoval v hŕbe papierov, ale vedel som už prv, ako našiel ten správny spis, že mi pôžičku zamietli. Vedúci pobočky nasadil odmietavý výzor, skrivil tvár do ľútostivej masky, ktorú sa musí naučiť vystrúhať každý bankový zamestnanec. Naservírovaná ľútosť voči Zákazníkovi, aby nemal pocit, že ho nejakým uhladeným spôsobom posielajú do čerta, ale naopak, akoby sa bankár sám poprehŕňal v náprsnej taške a nenašiel v nej nič okrem pavučín. Vytiahol zopár hárkov, dokonca nebol ďaleko od toho, že už-už mľaskne perami.

– Ľutujem, žiaľ. Je to zamietnuté.

– Nie som pre vás solventný dlžník?

Vedúci zdvihol plecia a rozhodil ruky ako herec v nemom filme.

– Obmedzovanie úverov je kruté, pán Hassel. Také sú časy.

Vzdychol som si, ale bolo to viac ako len obyčajný vzdych. Na márne kúsky sa mi rozbil sen. Pred troma mesiacmi som trávil dovolenku u Torstena, môjho brata, v Gräskö, dovolenkoval som tam už tretie leto. Moje nároky na raj nie sú veľké a šéry pri mori mi stačia. Pred niekoľkými týždňami mi zatelefonoval Torsten a oznámil mi, že neďaleko od neho je na predaj slušný pozemok a že sa s predávajúcim o mne zhováral. Hneď som sa ta vybral loďou a nadchol som sa. Pekný, neporušený pozemok bez záhonov, prirodzená poloha a pomedzi kmene stromov prebleskoval trblet vody. Chatka bola síce malá, ale dobre postavená a udržiavaná a mala kozub, čo sľuboval dlhé pekné zádumčivé večery. Predávajúci bol starší muž, ktorý sa chcel presťahovať na Madeiru a požadoval dve veci: rýchly obchod a vysokú hotovosť. „Hneď sa pozhováram so svojou bankou“, povedal som a možno získal dojem, že pre mňa tam rozprestrú červený koberec.

Chcel som ten pozemok. Mať cieľ, niečo, po čom by som túžil, niečo, čo by patrilo výlučne mne. Ale pre Rolanda Hassela neboli také časy.

– Môžem si zohnať aj ručiteľa.

Torsten by mi iste ručil. Disponent s dobrým príjmom vo firme Unilever, to by zaručene v bankovom svete znelo lepšie ako policajt, a bol som presvedčený, že pre Torstena by vedúci pobočky vydoloval zo svojich útrob oveľa zdvorilejší úsmev. Vedúci pozrel na hodinky a vzápätí automaticky na nástenné hodiny. Čo nevidieť budú tri, treba sa zbaviť všetkých nepríjemných zákazníkov, čo nerozumejú ťažkým časom a tvrdým opatreniam.

Dvere sa otvorili a do banky vošli traja chlapi.

– Nemyslím, že by ručiteľ pomohol. Závisí to samozrejme od toho, kto… No dobre, príďte teda s novou žiadosťou.

Formulár mi podal s výrazom, ktorý prezrádzal, že je to zbytočné plytvanie bankovými prostriedkami.

– Ak to zajtra prinesiem…

Nepočúval ma, len neprirodzene meravo zízal pomimo mňa. Obrátil som sa. Dvaja chlapi sa postavili k stene, každý z jednej strany veľkého výkladu a ich pištole mierili na zamestnancov a zákazníkov. Tretí sa blížil k pultu, otvoril nízke dvierka a skloniac sa zmizol za nimi.

V banke bol len vedúci a v pokladni sedela žena stredných rokov. Práve preratúvala kôpku bankoviek od muža v sivom pracovnom plášti. Jeden z chlapov nevýrazne povedal: – Lúpež. Ani nepípnite. Inakšie strieľame.

Pokladníčka sa chytila za hrdlo a zachrčala. Z tváre sa jej vytratila všetka farba, zdalo sa, že utrpela šok. Jej zákazník bol pokojnejší, takmer so záujmom sa prizeral, akoby sa zúčastnil na divadelnom predstavení, ktoré sa ho netýka. Vedúcemu spadli okuliare na dlážku. Za zvukom, ako rinklo sklo, sa pohla aj hlaveň pištole a vtedy tenkým hlasom zajachtal: – Bo-boli to i-iba okuliare…

Dvaja chlapi, ktorých som videl, mali cez tváre natiahnuté tenké masky, ktoré ich menili na nepoznanie. Jeden z nich stál nehybne ako skala a zbraň zvieral pevne v ruke. Druhý chlapík sa vrtel a obracal, poškuľoval nepokojne cez výklad a pištoľou cielil na všetky strany. Nevedel pokojne obstáť, ustavične prešľapoval sem a tam. Tretieho som zazrel za pultom. Pokladníčka mu roztrasenými rukami podávala bankovky a zdalo sa, že blízkosť zbrane ju fyzicky ochromuje. Vrhla zúfalý pohľad na svojho šéfa, ale ten stuhol vo vlastnom strachu a nemohol jej pribehnúť na pomoc ani na útechu. Pokojný lupič obrátil pištoľ na mňa a povedal: – Obráť sa k stene. Nehýb sa!

Musel som ho poslúchnuť. V banke panovalo nezvyčajné ticho, bolo počuť iba pokladníčkin sipľavý dych a šuchot bankoviek, ktoré menili majiteľa. Kútikom oka som zazrel cez sklený výklad banky na druhej strane ulice v Kronoberskom parku deti, ktoré sa hrali, matky s detskými kočíkmi a starší pár, ktorý s námahou badkal po piesočnatom chodníku. Počul som, ako pokladníčka vstala, pochopil som, že ju prinútili vojsť do miestnosti s trezorom, hrubé oceľové dvere boli otvorené a kľúče viseli zo zámky.

Čudné, že do banky nevošli nijakí noví zákazníci, ale pravdepodobne tí, čo si chceli dačo vybaviť, nenechávali si to na poslednú minútu. Spoza pultu vyliezol tretí chlapík, ťahajúc za sebou svetlohnedé vrece. Nonšalantne sa vystrel a kráčal k dverám. Tí dvaja sa k nemu pripojili, ako prvý vykročil ten nervóznejší a všetci traja náhlivo kráčali k východu. Napriek ich zákazu obrátil som sa za nimi. Pokladníčka stála pri pulte. Sťažka sa oň opierala a vyzerala, že sa čochvíľa zrúti.

– Ty, poď sem!

Ten pokojnejší kývol na pokladníčku.

– Nie, – zašepkala. – Nie…

Podišiel k nej, prudko ju zdrapil za plece a prinútil ju ísť až k východu. Rozvzlykala sa, vedúci hľadel na ňu nechápavo, akoby ju bol pristihol pri niečom nevhodnom.

– Všetci ostaňte tu. Inak strieľame.

Dvere sa otvorili a dvaja lupiči vyšli von. Tretí sa zdržal s pokladníčkou. Náhle ju sotil ku mne, narazila do mňa tak prudko, až som stratil rovnováhu. Prudko šermovala rukami, chytila ma za krk a hystericky kričala. Držala sa ma kŕčovito, pevne a jej prsty som uvoľňoval iba s veľkými ťažkosťami. Dostal som sa na nohy a skríkol som na vedúceho: – Zavolajte políciu! Zalarmujte ju!

Vybehol som na ulicu. Vnútri vrieskala pokladníčka ako pominutá. Na križovatke Kronobergsgatan a Hantverkargatan zahol doľava biely opel record a v ňom som zaregistroval štyri osoby. Široko-ďaleko ani jediné auto, ktoré by som mohol zastaviť, ba ani len bicykel! Rozbehol som sa po Kronobergsgatan až dolu k požiarnickej stanici, ale nemal som šancu. Kým som dobehol na Hantverkargatan, opel akoby sa bol prepadol, a tak som sa vrátil do banky. K banke zahlo policajné hliadkové vozidlo a dvaja policajti s vytiahnutými pištoľami vbehli dnu.

– Zastavte, – dychčal som. – Už je po rozruchu. Oznámte vysielačkou: biely opel rekord 70 alebo 71 so štyrmi chlapmi, poznávacie číslo AB 33 471. Šli dolu po Hantverkargatan, ale mohli zahnúť do ktorejkoľvek bočnej uličky. Švihnite si!

Jeden z policajtov sa vrhol na sedadlo vodiča a spojil sa s centrálou, druhý šiel so mnou do banky. Vedúci sa pokúšal upokojiť pokladníčku, ale dosť neohrabane a zdržanlivo, akoby prívetivosť bola už niečo navyše a nepatrila do pracovnej náplne. Pokladníčka ho nepočúvala, len plakala, bol to vzlykavý, bezodne zúfalý plač.

– Počuj, – povedal som policajtovi. – Zavolaj aj lekára. Utrpela ťažký šok.

Chvíľu váhal.

– Si policajt, čo?

Vytiahol som služobný preukaz a on sa vytratil za kolegom. Chlap v sivom pracovnom plášti si vytiahol skrkvanú škatuľku cigariet a pevnou rukou si zapálil cigaretu. Škľabil sa, potriasal hlavou, akoby ešte vždy celkom nechápal, čo sa tu stalo.

– No toto, dokonca som zapletený do bankovej lúpeže, – povedal takmer nečujne. – To sa budem mať o čom zhovárať s kamošmi pri káve. Namojdušu!

– Až neskôr, – povedal som. – Počas vyšetrovania tu musíte zostať.

– Veď hej, len zavolám do práce. Odkiaľ si môžem zavolať?

Na ulici pred bankou sa zhŕkli zvedavci a niekoľko výrastkov vbehlo do banky, kde sa zrazili s vedúcim, ktorý očividne nemal deti rád, pravdepodobne v nich videl budúcich nesolventných dlžníkov. Zase som si vzdychol. Mal som nepríjemný pocit, že ma Ruda nebude pokladať za najlepšieho policajta na svete.

÷

A to si komisár Yngve Napoleon Ruda skutočne nemyslel. V jeho zastretom dunivom hlase zaznievalo prekvapivé rozhorčenie.

– Čo? Skúsený kriminálny inšpektor sa zúčastní na bankovej lúpeži…

– Dofrasa, ako to zúčastní?!

– Teda takmer sa zúčastní! Stál si tam predsa, vyvaľoval oči ako idiot a pripustil, aby lupiči unikli s hotovým bohatstvom. Nezískal si ani najmenší záchytný bod. Ani jediný nepatrný prekliaty záchytný bod!

Simon Palm, prezývaný Sympaťák, sa usmial a jeho smiech ma potešil. Potreboval som akúkoľvek pomoc.

– Upokoj sa, Yngve. Čo mal Roland urobiť? Nebol v službe a nemal pri sebe zbraň. A postaviť sa nebojácne pred tri pištole? Pivo si síce vypijem rád, ale nie na kare.

Pelle Pettersson prispel tiež k záchrane.

– Zachoval by som sa rovnako ako Roland. Na betón!

Ruda chvíľu klial, skôr ako sa upokojil. Poškriabal sa v uchu tučným prstenníkom.

– Áno, doparoma, dobre teda. Nestrhneme mu za to frčky. Odvoláme exekučnú patrolu. Ale aj tak je to na porazenie…

Búrka prehrmela a on si ešte chvíľu ponadával. Sedeli sme v jeho kancelárii a rozoberali, čo sa odohralo pred niekoľkými hodinami, a telefonistke rázne oznámil, aby sem neprepájala nijaké telefonáty z novín. Zamrkal som na Simona, ktorý sa pohladkal po plešine a galošovitá brada sa mu natiahla v spokojnom úsmeve. Uzlík energie, Pelle, neobsedel bez toho, aby si ustavične neudieral päsťou do dlane. Červené vlasy a bokombriadky mu žiarili ako odblesk zapadajúceho slnka. Sune Bengtsson pokojne čakal, kým sa Yngveho hnev utíši, poznal svojho šéfa a Suneho chladnokrvnú povahu nerozhodil nijaký výbuch na svete. Starostlivo si čistil sklá neorámovaných okuliarov a bez nich vyzeral čudne nahý. Všetci sme pracovali na pátracom oddelení. Bankovú lúpež by malo vyšetrovať oddelenie kriminálnej činnosti, preto bol medzi nami aj kriminálny inšpektor Tore Wall, muž stredných rokov, trochu zádumčivý, ale bystrý, rozumný a v policajnom zbore všeobecne obľúbený.

Sedel som a premýšľal o svojej návšteve v banke. Dajako ma to ponížilo, že moju žiadosť zamietli, a ako vždy pri peňažných transakciách som myslel na dievča, ktoré som stretol pred trištvrte rokom. Volala sa Ragna Karlbergová a mne sa zdalo, že som do nej zamilovaný, ale ukázalo sa, že už má snúbenca, kráľa hazardných hier v Anglicku. Ponúkli mi miesto, aby som si vzal na starosť niekoľko hráčskych klubov v Štokholme, zavesil policajné remeslo na klinec a konečne prišiel k prachom. Odmietol som. Potom som si navrával, že som tak urobil bez váhania. Ale v duchu ma zožierala nepríjemná istota, že som bol v silnom pokušení, a táto istota sa mi nijako nepáčila. Nemal som váhať a nemal som myslieť ani na to, že keby som bol ich ponuku akceptoval, stačilo by mi teraz siahnuť do vrecka a na stôl položiť devätnásťtisíc v hotovosti za pozemok v Gräskö, ktorý som si už tak zamiloval. Nemal som pocítiť ani trpké bodnutie, že pozemok si možno kúpi nejaký rozumnejší chlapík, ako som ja, možno taký, ktorý by akceptoval ponuku, akú som ja neprijal. A tam si bude sedieť pri kozube a pokojne snívať…

– Prejdime si situáciu ešte raz, – vzdychol Ruda.

– Čo vám povedali ostatní, ktorí boli pri prepade? – spýtal sa Sune.

Ruda si masíroval ucho a oboznámil nás so správou, čo mu poslal Nord, šéf oddelenia kriminálnej činnosti.

– Prísne vzaté nič, čo by nás potislo dopredu. Ich svedecké výpovede boli rovnako chabé ako Rolandova. Ale ich neplatí štát, im sa to dá odpustiť. Pokladníčka Alma Blomová je ešte vždy v šoku, nemožno ju vypočúvať, ale z toho, čo jachtavo naznačila, sa dalo vyrozumieť, že banku vylúpil Al Capone a jeho skazení bratia.

Uchechtol sa a veľkodušne zahuhňal:

– Chápem ju. Myslela si, že ju chcú zastreliť, a koľkí vedia, ako by zareagovali, keby stáli zoči-voči smrteľnému nebezpečenstvu. Zato vedúci by mal byť oveľa triezvejší, ale ani z neho sme nedostali jediné rozumné slovo. Bľabotal čosi o tom, že sa strachoval o zamestnancov, že nevenoval lupičom pozornosť. Znie to dobre pred nadriadenými, viete si predstaviť. Okrem toho mu vraj spadli okuliare a tvrdí, že bez nich je takmer slepý.

– Dúfam, že ho vykopnú, – povedal som zachmúrene.

– Potom tu máme Rolfa Ekmana. Pracuje v sklade Epy na Sankt Eriksgatan a v banke odovzdával časť tržby. Nepatrí to k jeho povinnostiam, ale Ekman vždy veľmi ochotne odskočí s niečím do mesta. Nech ma čert vezme, ak nemám pravdu, že nenávidí prácu v sklade. Lúpež bola preňho rovnako veselým zážitkom ako účasť na račích hodoch, keď o nej rozprával, ústa sa mu roztiahli od ucha k uchu. Hrdina Epy, teraz už iste rozdáva autogramy. Oznámil nám, že v banke boli tri osoby a namojdušu, to bolo jediné, čo si všimol. To sú mi svedkovia!

– A čo opel? – spýtal sa Sune.

– Pred hodinou ho objavili neďaleko radnice, majiteľ sa potešil, lebo mu ho ukradli predchádzajúci večer z parkoviska v Bandhagene.

Rudova červená tvár bola pochmúrna.

– Keby sme sa aspoň mohli pustiť po nejakej stope. Stoosemdesiatšesťtisíc je fuč a mňa bohovsky dráždi, že sa za nimi ani nemôžeme pustiť.

Vtom mi čosi zišlo na um.

– Je tu jedna maličkosť…

Príkro na mňa pozrel a vybuchol:

– Pozrime len! Veľký detektív sa prebral k životu! Chceš nám odhaliť, kto sa skrýval za maskami?

– Prestaň! Jeden z lupičov, ktorý stál pri výklade, bol nervózny. Tisol sa k stene a ruka sa mu pritláčala o rám skla. Náhodou som si všimol čudnú vec. Na rukách mal rukavice, ale malíček ľavej ruky sa mu na ráme ohýbal dopredu a dozadu.

Ruda pozeral zamyslene na povalu.

– Myslíš teda, že mu chýbal malíček. Aha…

Chvíľu bolo v kancelárii ticho. Pokračoval som v dramatickom odhaľovaní.

– A ešte čosi. Mali na sebe plášte, bežné a bez nejakých zvláštností, dosť obnosené a nie veľmi moderné. Ale dvaja lupiči mali obuté rovnaké nové čierne topánky. A topánky si treba vyskúšať osobne.

– Ako ženské, – vyhŕklo z Pelleho nadšene. – Pamätám sa, keď sme s Gullanou začali spolu žiť…

– Mlč, dočerta, – prerušil ho Ruda. – Keby som potreboval nejaké rady od experta z predmanželskej poradne, viem, na koho sa mám obrátiť, ale nie teraz.

Ceruzou si škrabal lebku a hundral si popod nos.

– Tak predsa dačo, za čím môžeme ísť. Pelle, bež do registra a dones záznamy o zvláštnych znameniach.

Obrátil sa na Walla.

– Čo na to povieš, Tore?

– V pondelok utiekli traja väzni z Hallskej väznice a bol to nepochybne útek na objednávku. Ani z jedným z nich nie sú žarty, hoci len jeden z nich je skutočne nebezpečný. Volá sa Lacke Sjöö a mal si odsedieť ešte päť rokov. Odsúdili ho za podpaľačstvo, pri požiari zahynuli traja ľudia. Obhajoba sa pokúšala dokázať, že nie je svojprávny, ale zistilo sa, že je plne zodpovedný za svoje činy. Ale čertvie! Teraz má čosi vyše štyridsať, ale už ako dvadsaťročný železnou tyčou rozbil papuľu kamarátovi z mokrej štvrte. Pred siedmimi rokmi bol zasnúbený s dievčinou, ktorá spáchala samovraždu, hodila sa pod autobus. Vravel, že bola strelená, ale podľa mňa ku všetkému ju dohnal on. A potom to podpaľačstvo s trojnásobným zabitím, tvrdil však, že nevedel, že v dome bývajú ľudia. Ale podľa mňa to veľmi dobre vedel! Doslova celá rodina sa rozplynula v dyme, manželský pár a ich jedenásťročný syn. Lacke sa nazdával, že vnútri je niekto z jeho bandy.

– Hotový poklad! – povedal Ruda zachmúrene. – Hoci je, samozrejme, trochu neprispôsobivý, a to je chyba spoločnosti. Keby bol trochu dlhšie na slobode, stihol by dať interview v rozhlase i televízii a mohol by vydať memoáre, kde by opísal, ako strašne sa mal vo väzení. Týždenníky by sa predbiehali v ponukách na román na pokračovanie a nejaký podnikavý fabrikant by použil jeho fotografiu na svoje výrobky.

Wall pokračoval, nevšímajúc si Rudovu poznámku.

– Tí dvaja sú lupiči, ktorí pri vlámačkách používajú výbušniny. Tvrdí chlapíci, ale dá sa povedať, že z istého hľadiska aj poctiví, a nie sú nijakí zabijaci. Sören Oscarsson a Einar Holmberg, ktorého neviem prečo prezývajú Salle.

Okuliare Suneho Bengtssona sa zablysli vo svetle lampy. Novembrový večer bol tmavý a sivastý, lampy ustavične svietili.

– Myslíš, že oni prepadli tú banku?

Wall mykol plecami a z fajky vypustil oblak sivomodrého dymu.

– Väčšina bankových a poštových lupičov sú amatéri. Srandisti s pištoľkami alebo atrapami. Na to predsa netreba nijaké vzdelanie, stačí jednoducho vraziť do najbližšej banky a vziať si balík peňazí. Ale túto lúpež urobili profesionáli. Premyslená a čistá prácička! Mali dosť času, neurobili nijakú chybu a dostali všetky peniaze, ktoré boli v banke. Mali naozajstné búchačky, Hassel?

– Určite, – ubezpečoval som ich. – Smith and Wesson.

Ruda sa udrel dlaňou po ústach a súčasne vydýchol, znelo to ako dupot konských kopýt.

– Asi máš pravdu, Wall. A myslím si ešte aj čosi iné.

Chvíľu ešte cmúľal cukrík, kým nám vyjavil svoj názor.

– Myslím si, že máme do činenia s čiernou bankou.

Pelle vošiel dnu s fasciklom. Začul ešte, čo vravel Ruda.

– Čierna banka? Už som o nej dačo počul.

Ruda naňho nevrlo fľochol.

– Počul si? Nanajvýš pozorné od zamestnancov pátracieho oddelenia, že náhodou počuli o niečom, čo pokladám za jedno z nových veľkých nebezpečí, proti ktorým musíme bojovať.

Pelle mávol rukou, nevenoval tomu pozornosť. S Rudom som sa už dávnejšie zhováral o čiernej banke, a tak som rozumel, čo tým myslí.

Zločinci uskutočnia veľkú lúpež a prídu k obrovským peniazom alebo ceninám. Kde uschovajú tieto veci? Navzájom si nedôverujú a cennosti či peniaze sa neodvažujú držať doma. Peniaze nemôžu uložiť do obyčajnej banky. Vznikla teda potreba, aby niekto alebo niekoľkí fungovali ako bankári a aby sa za primeranú náhradu postarali o peniaze a cennosti, dokiaľ zločinci neusúdia, že ich už bez rizika môžu použiť. Možno ich aj pre niečo iné zabasnú a počas väzby vedia, že ich peniaze sú v bezpečí. „Bankoví riaditelia“ musia byť bezpríkladné poctiví k svojim zákazníkom, inakšie by ich život nestál ani za deravý groš. Ale ak sa dobre obracajú, sú ich príjmy závratné. Čierna banka funguje aj inak. Môže požičať peniaze na dobre naplánované vlámanie. Alebo majiteľ herne zavolá, že momentálne je plonkový, a o pol hodiny má zasa štvrť milióna na stole. Zavše môže banka vypožičať dovozcovi narkotík nejaký ten milión, hoci to sa stáva zriedkavo, lebo obchod s narkotikami sa financuje z vlastných zdrojov. Ruda bol presvedčený, že jestvujú podnikavci, ktorí vedú čiernu banku. V každodennom živote sú to obyčajní obchodníci a zisky pokojne vrážajú do vlastných legálnych obchodných projektov.

– Traja muži utiekli z Hallu a podľa Walla to bolo zorganizované zvonka. Zaplatila to nejaká organizácia. Majú k dispozícii tajné byty v meste a banka platí. Hneď si zohnali tri pištole a tie zaručene neboli zadarmo. Keď zdúchli, nemali pri sebe ani halier. No, uvidíme.

Otvoril fascikel a zalistoval v ňom.

Sú len traja, ktorým chýba ľavý malíček. Greger Hellqvist… dajme tomu… ale ten je už pristarý… Rulle Boman… má trestný register dlhý ako moja ruka, ale ten je príliš malá rybka… premýšľam, či by sa dal na lup… Torparn Hammar… možno ten…

– Torparn je zašitý v Kristianstade, ak sa nemýlim, – povedal Simon.

– Over si to.

Zabuchol fascikel a pozrel na hodinky.

– Chlapci, poďme do práce. Pelle vyhľadá Gregera, Roland to skúsi s Rullem a Simon si overí Torparna. Sune, nasaď Bolindera na obchody s obuvou. Ja sa musím stihnúť dačo naučiť, skôr ako pôjdem na hodinu taliančiny.

Bolo pol šiestej a všetci boli spokojní. Jednoduché úlohy a obchody s obuvou treba odložiť na zajtra.

– Musím sa poponáhľať domov, – povedal Simon. – Naďa zabudla kúpiť pre najmenšieho plienky.

– Ako to len zvládneš? – spýtal som sa ho. – Sedem fafrnkov v malom bytíku a k tomu žena s ruským temperamentom.

Simon sa nežne usmial.

– Nepopieram, Naďa má temperament. Ale mne sa to páči a navzájom si vystačíme. Hoci už som si aj bol obzrieť jeden radový dom v Hässelby. Nehorázne drahé.

Všetky domy boli akosi pridrahé pre policajtov. Radový dom alebo chata, aj bez toho sa pretlčieme. Hoci možno to len ja som bol náhodou zatrpknutý, veď mnohí policajti vlastnia vily aj chaty.

Vo fascikli bola aj Rulleho adresa, Hägerstenvägen v Aspuddene. Nanajvýš hodina práce. Neprepásol som zatelefonovať Líze. Keď som začul jej pokojný, trochu otáľavý hlas, nepocítil som nijaké trhnutie, ale bol som rád, že ju počujem.

– Čo povieš na kino dnes večer?

– Neviem… V telke dávajú tiež film. Prídi ku mne.

Až teraz to mnou trhlo. Po prvý raz ma pozýva k sebe, čo to má znamenať? Nádej? Ale tá sa stratila kdesi v nenávratne, len čo pokračovala: – Moja sestra bude celý večer doma, ale to ti hádam neprekáža?

Čoby neprekážalo, nech to parom vezme. Ale na začiatku nášho vzťahu – čo v skutočnosti ešte ani nebol vzťahom – sa človek usiluje nedať nič najavo a tváriť sa, ako rád sa stretne s dvoma exemplármi sestier Svenssonových. S Lízou som sa zoznámil pred mesiacom na diskotéke, niekoľko ráz sme si spolu vyšli, a to bolo všetko. Ani bozk na dobrú noc som si ešte nedovolil, mal som ale nejasný pocit, že by som ju mohol mať veľmi rád. Len keby som sa vedel zbaviť tej sestry…

Viezol som sa simkou do Aspuddenu hľadať Rulleho Bomana. Najprv som si prečítal akty o Rullem a nezdalo sa mi, že by som hľadal toho pravého bez malíčka. Malé krádeže, lacné podvody, prechovávanie kradnutého tovaru, nič, čo by naznačovalo, že by sa dopustil ozbrojenej lúpeže. To je už vážny zločin a skúsený podvodníček vie, že ak ho chytia, tak mu nasolia pekných pár rokov, a to radšej neriskuje. Väčšina zločincov zostáva vo svojom odbore. Ale na druhej strane, primeranými nátlakovými prostriedkami môžete človeka prinútiť k hocičomu, tomu som sa naučil v posledných rokoch. Dnes už neplatí takmer nič zo starých zákonov.

Podľa záznamu býval na čísle 100, auto som zaparkoval pred starou mliekárňou, ktorú prerobili na tetovací salón. Na dverách bolo veľkými písmenami napísané meno majiteľa „Doktor Forest“ a pre istotu sa na mnohých miestach objavili tabuľky s textom, že opitých zákazníkov netetujú. Vo výklade visela fotografia tetovaných mužov a žien, ktorí sa tvárili nadšene, že sú dekorovaní. Chtiví špekulanti si mohli vybrať medzi drakmi chrliacimi oheň, korábmi, hadmi obkrútenými okolo palíc, zástavami, srdcami prestrelenými šípmi a obrysmi ženských tiel. Pre dámy mali špeciálne návrhy: vtáky, motýle alebo kvety. Jedna z tabúľ oznamovala mená známych osobností, ktoré sa dali tetovať: Lady Randolph Churchillová (Churchillova matka), Eleonor Rooseveltová (žena prezidenta), Onassis (lodiar), Sean Connery (077), Princ Berhard (Holandsko), Janis Joplinová (bluesová speváčka). Pri myšlienke na téte-téte so ženou, ktorá by nečakane odhalila tetované kvetiny po celom tele, som sa striasol.

V bráne som meno Boman márne hľadal na tabuli nájomníkov, kam aspuddská skupina FNO vycapila plagátik, ktorý, pôsobil akosi príznačne: indočínsky večer v kostole Zjavenia. Prejav, spev, film a hudba. Vstup voľný. Páni, boh opustil kostol a prenechal miesto novým náboženstvám, ale ohlasovalo sa to približne rovnako, ako to robila oslobodená cirkev už desaťročia. Ceruzou tam bolo napísané: hovorí spisovateľka – Sára Lidmanová a slová vrúbil hrubý kruh, ktorým sa označo valo, že túto atrakciu schystali na poslednú chvíľu. Pristihol som sa pri tom, že trochu žiarlim na Sáru Lidmanovú. Niečomu verí a za niečo bojuje. Ale nie preto som prišiel do Aspuddenu, aby som filozofoval. Zazvonil som pri najbližších dverách. Otvorilo mi malé dievčatko, spýtal som sa jej na matku alebo otca.

– Je tu zasa taký, čo chce niečo predávať, – zavolala smerom do obývačky, poučená skúsenosťami.

Objavil sa muž vo frotírovej košeli s krátkymi rukávmi. Ešte prežúval a podľa vône som usúdil, že jedol cibuľu. Chytil kľučku.

– Dofrasa, čo mi zasa chcete nanútiť?

– Počkajte, nič nepredávam. Som od polície a chcel by som od vás informáciu.

Nenaladilo ho to lepšie. Kyslo na mňa zízal, akoby v sebe zratúval všetky svoje hriechy. Prišiel som pre nezaplatený poplatok za televíziu, pre nesprávne parkovanie alebo pre akési iné nedoplatky?

– Hľadám Rulleho Bomana, býval v tomto dome. Neviete, kam sa presťahoval?

Trochu mu odľahlo. Sekera padla na šiju iného a on mi bol dokonca ochotný pomôcť.

– Boman… No, býval oproti. Zavše sme si spolu vypili grog. Teraz býva trochu nižšie na tejto ulici, približne oproti starému kinu. Pomohol som mu pri sťahovaní, hoci toho ani veľa nemal.

Po chvíli uvažovania mi povedal číslo domu na Hägerstenvägen, a tak som nasadol do auta. Tam sa však nedalo zastaviť, musel som zabočiť a vbehol som medzi dva pestrofarebné autiaky miestnych frajerov. Od starého kina bolo niekoľko krokov a neodolal som pokušeniu vojsť a popozerať sa. Ako sa kino volalo? Družička? Rozpamätal som sa, že som ako trinásťročný v Hägerstene poznal jedno dievča a každú nedeľu sme chodievali do kina. Spočiatku sme sa voči sebe správali placho, ale nakoniec sme netrpezlivo čakali, keď zhasnú svetlo, a potom sme sedeli s hlavami pri sebe a v tme sme boli iba my dvaja. Stískali sme si ruky a raz, spomenul som si, ako som jej trasúcimi rukami začal blúdiť po tele, ale vzala ich nežne a bez výčitiek do ruky a pevne ich držala celé predstavenie, a už som sa potom o to nikdy nepokúsil. Usiloval som sa rozpamätať, ako sa to skončilo, ale len nejasne som si spomenul, že dostala šarlach a ležala na izolačke tak dlho, kým som si nenašiel iné záujmy.

Na drevenej balustráde nad vchodom doteraz visel nápis kino na zhrdzavenej konštrukcii s niekoľkými osamotenými žiarovkami ako zvyškami bývalého lákavého svetla. Hnedé vchodové dvere mali zaprášené sklá a po ich bokoch viseli skrinky na plagáty s navlhnutou zafúľanou lepenkou za sklom. V jednej visel patetický nápis: „Zavreté do odvolania“. Kino je zavreté už desiatky rokov a asi už v ňom nikdy nič nepremietnu. Čo tu teraz urobia? Pravdepodobne bingo. Nazrel som cez zaprášené sklá a uvidel som malé foyer s pokladnicami na lístky, pripomínajúce čínske skrinky, a nad nimi na stenách staré filmové plagáty. Baquero, Purpurová maska, McKenzieho zlato, kde hrdinovia, široko sa usmievajúc, vystavovali na obdiv svoje mohutné hrudníky. Teraz pravdepodobne trčia v nejakom hollywoodskom starobinci a drkocú zubnými protézami.

Prešiel som krížom cez Hägerstenvägen a vošiel som do brány, kde podľa jeho grogového kumpána by mal bývať Rulle. Schodište bolo natreté na zeleno, fabrikant by zajasal, že sa taká farba minula. Od dlážky až po povalu sa ťahala trhlina v tvare blesku a kričala po malte. Dvere boli kedysi natreté na sivo, teraz obšúchané a zničené, až sa dal vidieť základ. Ale ani tu som na tabuli so zoznamom nájomníkov nenašiel meno Boman. Po schodoch schádzala staršia žena, vyzerala rovnako sivo a opotrebovane ako náter na dverách.

– Prepáčte, nepoznáte náhodou nejakého pána Bomana, vraj sa sem presťahoval? – spýtal som sa.

Obrátila sa a pozrela na mňa, akoby som jej navrhoval, že by sme cez víkend mohli spolu ujsť do Sigtuny.

– Vašich kumpánov si hľadajte sami, – odvrkla nezdvorilo.

Vytiahol som služobný preukaz a pokúsil som sa vyzerať sebaisto ako opora spoločnosti.

– Som od polície. Chcel by som s ním hovoriť.

Žena si rukou pretrela čelo a pozrela na kamennú dlážku. Náhle trpko a rezignovane spustila: – Bývam tu už asi štyridsať rokov. Nasťahovala som sa sem ako malé dievčatko. Celý môj život som bývala v Aspuddene. Predtým tu bývalo tak príjemne…

Pozrela na mňa prázdnym pohľadom.

– Prečo sem museli umiestniť všetkých ožranov? Čo myslíte, aké je to pre invalidného dôchodcu, keď ustavične musí počúvať nadávky a pijanský rev?

– Ten Boman býva tu v dome?

Znova si pretrela čelo a zamrmlala:

– Vás to ale nemôže zaujímať. Nikoho to už nezaujíma. Na prvom poschodí býval nejaký Boman. Ale neviem, či tam ešte býva. Vľavo.

Pred dverami o poschodie vyššie vľavo stáli tri čižmy. Dve stáli vedľa seba v páre a tretia bola pohodená pred dverami s prasknutou kľučkou. Z malej ceduľky som sa dozvedel, že nájomník sa volá Jansson alebo Jonsson, krasopis zrejme nebol jeho silnou stránkou. Zazvonil som. Nič sa nedialo, skúsil som teda znova. Rovnaký výsledok. Keď som pritlačil ucho na dvere, zdalo sa mi, že v byte počujem hlasy. Skúsil som stlačiť kľučku a dvere neboli zamknuté.

Hneď za dverami v predsieni som zazrel štvrtú čižmu, bola na majiteľovej nohe. Ležal rozvalený na chrbte. Ruky mal natiahnuté za fľaškou fínskej vodky s trocha na dne a vyzeralo to, že zaspal pri poslednom namáhavom lezení za rajským mokom. Huhňavo chrápal, z jedného kútika úst mu tiekli sliny. Prekročil som ho a vošiel do obývačky útulne zariadenej porozhadzovanými novinami a prázdnymi fľaškami. Pri okrúhlom stole som naďabil na štyri osoby. Dvaja chlapi ležali na zaflakovanom stole a spali. Jeden sa zošuchol zo stoličky a márne sa pokúšal znova posadiť. Šermoval nekontrolovane rukami aj nohami a fučal od námahy. Štvrtý sedel ešte vzpriamene a žičlivo si nalieval do veľkého pohára z fínskej vodky. Nevidel ma, bol sústredený na pohár, držal ho dvoma rukami, a ako ho niesol k ústam, zavrel oči a všetko do seba vlial. V celej izbe sa vznášal pijanský pach, z ktorého som takmer začal škúliť.

– Nemáš nič proti tomu, ak otvorím okno, – povedal som a vpustil dnu čerstvý vzduch.

Muž ťažkopádne obrátil ku mne hlavu. V lesklých očiach som zachytil zvyšky vedomia a dúfal som, že celkom neodkväcne.

– Ty si Jansson?

Trvalo mu niekoľko sekúnd, kým ním otázka prenikla, a tupo prikývol.

– Jansson… Manne Jansson… – zachraptel.

– Kde je Rulle Boman? Je tu dnes večer?

Pozrel na kumpánov a sťažka zamrkal viečkami.

– Rulle… nie… nie Rulle…

Ten, ktorý ležal, sa plazil po dlážke, náhle sa vytiahol na stôl, až sa fľaška bez vinety, pravdepodobne domáca pálenka, prevalila. Bolo to hádam jediné, čo Janssona mohlo prebudiť na krátky okamih. Zaklial, nemotorne vstal, chytil fľašku a zachránil niekoľko centilitrov.

– Doparoma… – zachrčal, a aby neriskoval viac nešťastí, pustil si obsah do vysmädnutého gágora.

Chytil som ho a zatriasol ním.

– Kde je Rulle? Je to dôležité.

Tackavo sa zdvihol z dlážky, náhle sa udrel do hrude a skríkol: – Chodím do kurzu… preškoľovanie… Manne Jansson je robotník…

Položil mi ruku na plece, pozrel mi hlboko do očí a povedal: – Manne je murár… Nijaká práca pre murárov…

Zívol ako hroch.

– Manne, počúvaj ma. Hľadám Rulleho Bomana. Kde býva?

Zdalo sa, že konečne pochopil, čo od neho chcem.

– Rulle tu už nebýva… Presťahoval sa… na loď… na čln, neviem…

– Kde nájdem ten čln?

– Kotví na jazere Mälaren…

Zabudol na mňa a mrmlal:

– Musím dačo piť… v kuchyni…

Vrhol pohľad smerom do kuchyne a vratkým krokom odišiel po zásoby. Už som tu nemal čo robiť, zavrel som okno, aby nedajbože cez noc nezamrzli.

Sadol som si do auta a premýšľal. Vlastne by som naháňačku za Rullem mohol odložiť na zajtra, ale na druhej strane, neponáhľal som sa. Hodinu obetujem, najmä s myšlienkou, že Líza má u seba sestru. Čo som videl, ma vôbec nedojímalo. Policajt v službe postretá také množstvo opilcov, že občas už ani dobre nevie, ako vyzerá triezvy človek. Raz mi komisár povedal, že celý západný svet pláva v alkohole, a samozrejme, že časť sa neudrží nad vodou.

Presťahoval sa na loď, alebo na nejaký nákladný čln. Ale podľa štokholmskej prístavnej správy už neexistujú lode, ktoré natrvalo kotvia v meste. Odtiahli všetky vraky a starostlivo kontrolujú všetky lode, ktoré jestvujú. No isteže jeden mesiac, alebo aj viac ich možno prekabátiť. Kde by v takom prípade loď kotvila? Nekonečné nábrežia okolo Štokholmu poskytujú veľa možností, ale ja som sa držal Manneho slov, že kotví na jazere Mälaren. Ak bol rodený Štokholmčan, asi tým automaticky myslel, že loď kotví niekde na mälarenskej strane Slussenu, a to by moje pátranie podstatne zjednodušilo.

Najprv som obišiel Mörtský záliv, lebo to bolo v susedstve, ale obišiel som naprázdno. Večer bol tmavý, mrholilo a ja som začal túžiť po teple, svetle a Líze. Uškrnul som sa. Policajt v službe má často príležitosť túžiť po teple, svetle a svojej žene.

Ani pri Severnom nábreží som na nič nenaďabil. Lode kotviace pri pobreží boli neobývané a opustené. Prešiel som po Slussene dolu až k Južnému nábrežiu. Nepatrné svetlo pouličných lámp hádzalo odblesky na čiernu rozčerenú vodu. Na začiatku Južného nábrežia kotvil škuner – mládežnícky botel – z jeho okien sa predieralo svetlo. Zastavil som a vystúpil z auta. Biela vrchná nadstavba bola z dreva a pod oknami po celej dĺžke lode sa vyčačkaným písmom tiahol nápis MÄLAREN. Pozdĺž steny visela zelená tabuľa takisto s názvom lode a nápisom kaviareň. Po oboch stranách mostíka stáli dve štvorhranné drevené debny so zeminou a kameňmi a rástli v nich asi metrové palmovité rastliny. Dvere sa otvorili, na palubu vyšla dievčina, jej vek som odhadol asi na osemnásť rokov, a zívala do noci. Vchod na loď bol trochu ďalej a pri dverách ležala veľká kotva, o ktorú sa dievčina oprela. Vykročil som k nej.

– Pracuješ tu?

Zase zívla a prikývla. Zvnútra lode som počul hru na gitare.

– Sedím v recepcii. Ak chceš izbu, si už pristarý. Toto je turistická ubytovňa pre mladých. Ale kávu si tu vždy môžeš dať.

– Nevieš o nejakej lodi nablízku alebo člne, ktorý je obývaný? Myslím natrvalo.

– Mesto skántrilo všetky tie rozkošné staré nákladné lode. Biela loďka Bocian bola zo všetkých najrozkošnejšia.

Pozornejšie si ma obzrela.

– Si od starostlivosti o mládež? Hľadáš nejaké pubertiačky, čo sa nevrátili domov k ocinkovi?

– Kdeže. Hľadám chlapíka, ktorý zmizol.

Znova zívla.

– Áno, každý má svoje starosti. Ale skús to tam ďalej za skladiskom. Tam sa vždy niekto motá.

Pomaly som šiel autom po nábreží, často som sa zastavoval, aby som si poprezeral plavidlá kotviace pri brehu, boli to však len vlečné člny, ktoré čakali na náklad. Na druhom brehu Severné nábrežie, elegantné ako parížsky bulvár, chudobný bratanec Južné nábrežie bolo však zarastené burinou a zapratané. Obrovské, zhrdzavené cisterny na olej, hromady vriec od cementu a zbierka belasých a zelených plastikových sudov na benzín. Odtiaľ sa rozprestierala piesočná a štrková ríša, kde sa vŕšili veľké a končité kopce s opustenými rýpadlami visiacimi nad nimi. Medzi kopcami vežičky plné piesku, pod ktoré nákladiaky podsunú náložnú plochu.

Nasledovali drevené prístrešky, spredu obohnané napoly strhnutým elektrickým vedením. Hneď vedľa sa ťahali dlhé, nízke hnedé búdy, kedysi v čase čulého námorníckeho života to boli obchodíky, ale teraz slúžili ako dielne, autoopravovne a sklady dreva. Zabočil som k vode a vystúpil z auta. Za bývalými obchodíkmi kotvili pri brehu v dvojradoch a trojradoch úzke veľké plavidlá a ja som kráčajúc uvažoval, či by jedno z nich nemohlo patriť Rullemu. Plachetnice s čiernymi trupmi a sťažňami, vyhliadkové lode, čo tu prezimovali, železné kostry s vybratým zariadením, ktoré možno nahradia novým pre hrdého majiteľa. Z člna, kde zelené lanovie ležalo vo vzorných slučkách, vyskočil na pevninu muž v zaolejovanej kombinéze. Pozdravil som ho a on sa priateľsky zaškeril.

– Neviete, či niektorý z týchto člnov je obývaný?

– Na to je už zima. Na palube sa nedá udržať teplo.

Potiahol sa za bradu a pomaly dodal:

– Ale trochu ďalej kotví loď a videl som, ako tam nejaký chlapík ťahá na palubu plynové bomby. Možno tam prespáva, ale v takom prípade už leží za hranicou štokholmskej prístavnej správy.

Striasol sa.

– Nie, ďakujem pekne, keď prichádza zima, spím doma. Ale v lete…

Usmial sa a ja som pochopil, že pred očami vidí, ako bude brázdiť v teplých letných vodách. Mimovoľne som si aj ja spomenul na Gräskö a pomyslel si svoje na tému banka. Musí sa to dať ešte zachrániť.

Šiel som teda ďalej po nábreží, až som uvidel loď, o ktorej hovoril, a pretože hneď vedľa nej stála pouličná lampa, mal som dobrý výhľad na zanedbanú palubu. Loď bola veľká, nemala nijakú nadstavbu, len čosi, čo bolo zrejme kormidelníčkou búdkou. Videl som malé okrúhle okienka a z jedného z nich vychádzal slabý lúč svetla, asi odtiaľ, kde riadne nezatiahli záves. Ak tu Rulleho nenájdem, neostáva mi iné len sa ďalej pýtať. Práca policajta: pýtať sa a hľadať, pýtať sa a hľadať.

Keď som bol zopár metrov od lode, na palube sa otvoril poklop a z podpalubia po príkrych schodoch vyliezol akýsi chlap a kráčal k mostíku. Videl som ho jasne a zreteľne, bol to elegantne oblečený chlap stredných rokov. Pod filcovým klobúkom sa mihli sivé vlasy, a ako sa pohyboval, na ľavom zápästí sa mu zablyslo čosi ako zlato. Vyskočil na pevninu a nastúpil do zaparkovaného jaguára. Motor zavrčal mäkko, zapriadol a takmer nehlučne sa vzdialil. Odporný tragač, pomyslel som si so žiarlivosťou, ktorá mi tancovala v pohľade.

Prečo sa niekto presťahuje z bytu na loď? Rulleho byt bol teplý, poskytoval všetko pohodlie a aj jeho poloha bola dosť výhodná. Na lodi je tesno, človek je sám, nemá ani televízor. Presťahuje sa tam dobrovoľne asi len v tom prípade, ak patologicky miluje more, a to sa mi nezhodovalo s informáciami o Rullem. Zaspal by určite aj bez špliechania vĺn za stenou. Ale ak mu niekto prikázal, aby sa presťahoval a vyhol riziku, že ho navštívia kumpáni z mokrej štvrte, ak mu niekto prikázal, aby bol sám, pretože ktosi má preňho nejaký džob, tajnú prácu…

Skočil som na palubu a prešiel po nej až k otvorenému príklopu, a keď som sa k nemu priblížil, prúdilo odtiaľ svetlo.

– Je tu Rulle Boman? – zakričal som dolu.

Po chvíli som začul zachrípnutý hlas.

– Čo od neho chceš? Kto si?

– Kriminálny inšpektor Roland Hassel. Chcel by som sa ťa opýtať na pár vecí. Poď hore.

Zase chvíľa ticha. Potom sa ozval zachrípnutý hlas, vyhýbavo, ľútostivo.

– Mám dochrámanú nohu. Sotva sa hýbem. Ale zídi dolu. Stačí len zliezť.

Prečo nie? Videl som príkre schody, čo viedli dolu do podpalubia, chytil som sa zábradlia a zliezol som dolu.

Urobil som dva kroky, keď ma zrazu akési ruky chytili za nohy a stiahli dolu do podpalubia. Ruka mi zašla pod kabát a vytiahla odtiaľ pištoľ. Vzápätí som dostal kopanec do ramena.

– Vstaň, dofrasa!

Omámene som sa pozviechal a našiel som sa obkľúčený štyrmi chlapmi. Traja z nich mali v rukách pištole, ktoré som videl pri bankovej lúpeži. Jedna hlaveň mi tvrdo tlačila na žalúdok.

Syčivý nenávistný hlas:

– Ak si fízel, si mŕtvy!

Teraz som ich videl zreteľnejšie. Ten, čo nemal pištoľ, bol taký nervózny, až si hrýzol nechty, a bolo mi jasné, že to musí byť Rulle Boman. Ten, čo stál tesne pri mne, bol asi štyridsiatnik, s čiernym strniskom, úzkymi fúzikmi, neupravenými bokombradami a malými hlboko posadenými očami. Pravdepodobne Lacke Sjöö. Ďalší dvaja, čo na mňa mierili pištoľou, vyzerali hrozivo a kruto, ale nie viac, ako môžete očakávať, keď prekvapíte utečencov. To budú hľadaní lupiči Sören Oscarsson a Einar Holmberg. Lacke obrátil napätú tvár na Rulleho.

– Doboha, ako sa sem dostal?.

– Neviem… – zakvílil Rulle. – Nemám šajnu…

Rulle mal nízku silnejšiu postavu, mäsité pery mu vrúbili jednostaj pootvorené ústa a jeho krumpľovitý pórovitý nos pripomínal jahodu. Ustavične si utieral spotené čelo. Lackeho pištoľ sa mi silnejšie zaborila do žalúdka.

– No, ty sviňa!

Pokúšal som sa tváriť prekvapene a rozhorčene.

– Čo je s vami, chlapci? Prišiel som sem, aby som si trochu pobesedoval s Rullem.

– Ako si vedel, že tu býva?

Urobil som gesto, ktorým som chcel naznačiť rozsah našej informačnej činnosti.

– Dostávame ustavične množstvo tipov. A jednoduchý poliš si musí preveriť všetko.

Sörenov hlas bol pokojný a prekvapujúco príjemne modulovaný.

– No nie, a čo takého si si chcel vybaviť s naším priateľom Rullem, ha?

– V živote som ho nevidel, – kvílil Rulle.

Pokúsil som sa nenápadne uškľabiť.

– Rulle dlho sedel, a tak som si myslel, že by mi mohol dať informáciu o jednom chlapíkovi, čo zmizol.

– O kom?

Pokúsil som sa chytro spomenúť si na posledné číslo Policajného spravodajcu.

– Birre Haglund. Hľadáme ho už dva týždne.

Lacke Sjöö mi neveril, poškuľoval som mu na prsty stláčajúce spúšť, bol nervózny a vyžaroval napätie. Len niekoľko milimetrov…

– Klameš, fízel!

Roztvoril som doširoka oči a pokúsil som sa, aby mi hlas znel rovnako presvedčivo ako hlas obchodníka s domácimi spotrebičmi na jarmoku svätého Erika.

– Prečo by som klamal? Doparoma, veď je to moja práca, vypytovať sa všetkých, čo prichádzajú do úvahy, a o Rullem sa dá predpokladať, že sa stretá s takými ako Birre.

– Nepoznám nijakého Birreho, – stonal Rulle a vyzeral chorý.

Nielen moja prítomnosť ho znepokojovala. Zrejme ho znervóznilo aj niečo iné ešte predtým, ako som zišiel do podpalubia.

– Ani ja nie, – zavrčal Lacke a mal som pocit, že jeho pištoľ sa mi cez žalúdok pretláča na chrbticu. – A teraz ti niečo poviem, ty zasratý fízel…

– Upokoj sa, Lacke, – prerušil ho Sören. – Ja poznám Birreho. Dlhý vychudnutý chlapík s okuliarmi. Podvody s poštovými poukážkami. Čo povieš, Salle?

Holmberg mykol plecami.

– Prečo by klamal? Prišiel predsa sám, a keby mal nejaký sprievod, už by sme boli dávno o nich počuli.

– Vyrazím mu zuby, – zasyčal Lacke.

Zdvihol pištoľ, aby ma ňou udrel, ale Sören ho chytil za zápästie.

– Upokoj sa, Lacke. Násilie som nikdy neuprednostňoval, ani Salle.

– Ste poserovia, – povedal Lacke a divo zazeral na svojich kumpánov.

Čo je s tým Rullem? Prečo ustavične poškuľuje k nízkym dvierkam na konci kajuty? Je ešte dakto na palube?

– Poznáš toho holohlavého obra, volá sa Palm? – spýtal sa Holmberg. – Jeho spodná čeľusť by mohla slúžiť ako popolník.

– Simon? Robíme spolu. Môj starý priateľ.

Holmberg sa zasmial a spustil pištoľ.

– To on ma zabasol posledný raz. Chodil som vtedy s Betou

– pamätáš sa na ňu, Sören? – a práve som dorazil k nej a začal som sa vyzliekať, keď sa zjavil ten plešivec a zašil ma. Povedal som mu, že by mohol polhodinu počkať, ale on nato, vraj sám má päť deciek a neodváži sa riskovať, aby sa ich narodilo ešte viac.

– Teraz ich už má sedem, – oznámil som mu a Holmberg sa nahlas rozosmial.

Začínala tu byť príjemná atmosféra, takmer ako keď sedíte večer medzi priateľmi v pivárni.

– Čo s ním urobíme? – uvažoval Sören.

Lacke mal naporúdzi more návrhov, podaktoré skutočne morbidné.

– Viete, čo si myslím o polišoch, a tento sa mi páči čoraz menej. Videl nás tu a je to pre nás nebezpečné. Odbachneme ho a potom ho hodíme do vody.

– Ech, drž papuľu, – povedal Sören otrávene. – Pomaly začínam rozumieť rečiam, čo o tebe kolovali v Halle. Keby sme nezdrhli s tebou, keby… No ale do toho nikoho nič nie je.

Rulle si sadol na dlážku, alebo lepšie povedané na palubovku, keď už sme v tomto soľou kropenom spolku, a pohojdával sa dopredu a dozadu s tvárou zaborenou v dlaniach.

– Bože! – kvílil. – Božemôj!

Bolo zvláštne počúvať, ako vzýva vyššie mocnosti v tejto pochybnej spoločnosti, akosi to nebolo na mieste.

– Dovolíte, aby som si dal ruky dolu? – spýtal som sa a Sören prikývol.

– Vyparíme sa odtiaľto a dúfam, že nebudeš mať nič proti tomu, ak ťa na chvíľu zviažeme. Žiaľ, nemáš inú voľbu, ale neboj sa, bude to len na niekoľko hodín. Neskôr zavoláme tvojim kolegom na kriminálku a oznámime im, kde ťa nájdu.

Ukázal na Rulleho a nemohol zastrieť opovrhnutie v hlase.

– Nemá s nami nič spoločné. Utiekli sme z Hallu a mali sme pre Rulleho odkaz od jedného tamojšieho kumpána. No a teraz sme mu ho odovzdali a zmizneme.

– Šťastnú cestu, – povedal som zdvorilo a pokúsil som sa zachovať ľahký tón.

Lacke Sjöö tam ticho stál a dlho si ma prezeral a mne sa zvieral žalúdok, keď som videl, ako si ma usiluje niekam zaradiť.

– Už som ťa niekde videl, – povedal takmer nečujne a zápalisto. – Len keby som si spomenul kde!

Aspoň doteraz ma nikto nespájal s lúpežou v banke. Bol som tam iba ako zákazník a nemali dôvod, prečo by si ukladali do pamäti moju tvár. Lacke bol však na stope, a ak by na to došiel, možno by získal väčšie porozumenie pre svoje bojovné názory. Sören strčil do polomŕtveho Rulleho.

– Počuj, nie je tu nejaký kumbál s poriadnou zámkou?

Rulle ukázal na maličké dvierka, čo mi skôr pripomínali dvierka skrine, a Sören ich otvoril. Vnútri bol rozličný materiál na opravu lode a Sören vytiahol všetko, aby si kumbál prezrel.

– Hodí sa. Nie je tu síce veľa miesta a nebude to veľmi pohodlné, ale môžeš si krátiť čas myslením na nejakú pipku.

Musel som vliezť dnu a hneď som aj narazil hlavou o stenu. Vtisli mi dnu nohy a odrazu tu bolo strašne tesno. Ležal som tam ako v tube, rukami som mohol hýbať len niekoľko centimetrov každým smerom. V panickom strachu, ktorý trval len okamih, som si pomyslel na vzduch, ale zistil som, že z dvierok v stene sem prúdi vzduch. Počul som, ako sa zhovárajú, a nato Holmbergov hlasný smiech.

– Sedem faganov, čo? A on mi bude hovoriť čosi o preľudnení…

Niekto z nich pripevnil na dvierka visaciu zámku.

– Zatiaľ pôjdeš s nami, Rulle. Ešte sa s tebou môžeme o niečom pozhovárať.

Zvuk, keď vyliezali z podpalubia.

Ale niečo tu nesúhlasilo.

Z lode by mali odísť štyri osoby. Bol som však presvedčený, že som ich počul päť. Ale bol som naozaj presvedčený? Dá sa uhádnuť počet ľudí, vyliezajúcich po príkrych schodoch? Pravdepodobne nie. Ale na okamih som si bol istý…

Osamel som. Minúty sa vliekli. Fučal som, keď som sa pokúsil obrátiť, aby mi nestŕpli údy. Dvierka kumbálu by sa dajako mali dať vykopnúť. Kopol som do nich, ale nemal som dosť miesta na to, aby sa noha rozohnala na poriadne silný kopanec, a tak som len bubnoval po dvierkach, ktoré odolávali. Začínalo tam byť zima, hoci sa v kajute kúrilo, teplo sa nedostalo ku mne. Uvažoval som, či dodržia sľub a privolajú mi pomoc, ale akosi som si bol istý, že to naozaj urobia. Lacke Sjöö by bol najradšej, keby som na lodi zhnil, ale ostatní nemali nič osobné proti mne. Boli sme protihráči v hre a oni zachovávali pravidlá. Ale koľko zločincov sa dnes už vôbec nestará o pravidlá. Nastupujúca generácia urobí čokoľvek – naozaj čokoľvek – len aby sa dostala k mastnému sústu. Ako ten čas letí! V myšlienkach som sa vrátil do svojich školských čias a k vtedajším pomerom, ale nestihol som sa ani veľmi zahĺbiť do spomienok.

Niekto schádzal dolu schodíkmi.

Tackal sa, stonal a ja som spoznal Rulleho kvílivé dychčanie.

– Rulle! Pusti ma.

Nepočul ma, alebo ma nechcel počuť.

– Čoho sa bojíš? Môžeme ti nejako pomôcť? Aspoň sa so mnou pozhováraj.

Moje naliehanie bolo márne. Buch, buch, buch. Potom pravdepodobne zastal, päsťou búšil do drevenej steny a znelo to takmer, akoby začal vzlykať.

– Rulle… Zle sa to s tebou skončí, ak sa zamotáš s pochybnými indivíduami. Počuj…

Zmĺkol som a zároveň aj on. Obaja sme načúvali.

Niekto ďalší zliezal do podpalubia. Daktorý z utečencov? Ak nie, tak kto to potom bol? Mojich kamarátov by iste tak chytro neprivolali, veď odvtedy, čo odišli uplynulo sotva pol hodiny.

Napol som uši do krajnosti, ale zachytil som len nejasné mrmlanie. Potom som počul Rulleho zúfalé: – Nie… Nechcem…

Hlas sa mu zmenil, zaznel z neho nedôverčivý a vystrašený tón, keď opakoval:; – Nie… nerob to… nie…

Vtom som zachytil zvuk, ako keď niekto šmarí vankúš na stôl. Dobre som ho poznal.

Pištoľ s tlmičom.

Nekonečné ticho. Niekto zase vyliezal po schodoch, rýchle, pevné kroky.

– Rulle! – Skríkol som. – Rulle! Čo sa stalo?

Žuchnutie tela dopadajúceho na dlážku. Zúfalo som sa pokúšal vykopnúť dvere, napol som svaly, pripravený rozdrviť steny kumbálu, v ktorom som bol zavretý. Ale bol som zajatec, a ním som aj zostal, akoby som bol pripútaný k reťazi. Počul som ťahavý chrčivý výdych, akoby bol Rulle chvíľu mŕtvy a potom znovu ožil.

– Rulle! Otvor! Pomôžem ti. Dofrasa, Rulle…

Zvuky tam vonku boli také zreteľné, že sa mi zdalo, akoby som videl, čo sa tam odohráva. Ako sa s meravým zrakom plazí, zviecha sa, ako sa chytá zábradlia, ako sa zdvíha, posúva nohy, jednu za druhou, ťažké ako olovo, zo všetkých síl sa snaží dostať na palubu. Dych bol prerývaný a klokotavý.

– Rulle! Počkaj! Potrebuješ lekára!

Ale Rulle nedal na moju radu. Pokračoval vo svojom úsilí. Ako vážne je zranený? Uniká z neho život? Bojuje so smrťou?

Nech ale robil čokoľvek, nemohol som zasiahnuť. Mohol som len počúvať, a keď vyliezol na palubu, už ani to. Znova som bol sám, sám s vedomím, že sa niekto pokúsil zavraždiť Rulleho a možno to aj vykonal. Vrtel som sa utrápený v kumbále, ale čo to pomohlo. Čas ustavične plynul, tisíc sekúnd za minútu a tisíc minút za hodinu.

Dupot na palube, niekto sa náhlil dolu schodmi.

– Roland! Si tu?

Rudov mocný dunivý hlas mi znel ako Mozartova hudba pre uši so zmyslom pre klasiku. Mozart? Veď nikdy som nemal Mozarta v láske.

– Otvor, dočerta. Chytro.

Niekto vyrazil dvere a ja som vystrčil najprv nohy.

Ruda si dal ruky v bok a zízal na mňa ako učiteľ v starej dedinskej škole.

– Čo to tu stváraš? Pokojne si sedím doma, časujem talianske slovesá, keď mi zrazu zavolajú z kriminálky, že si zavretý na nejakej lodi. Ako si to predstavuješ?

Aj Pelle Pettersson so Simonom prišli s ním. Hore cez poklop som zazrel Suneho Bengtssona.

– Chcel som sa pozhovárať s Rullem, keď ma prekvapili Simonovi kamaráti z mladosti. Sören Oscarsson a Einar Holmberg.

Simon sa zaškeril.

– Salle! Ten vtipkár! Raz, keď som ho šiel zašiť, práve sa chystal…

– Ďakujem, ale viem, čo sa chystal, – zahriakol som ho.

– Na Rulleho vystrelili a pravdepodobne je mŕtvy.

– Rozprávaj, – povedal Ruda ostro.

Teraz bol šéfom a chcel sa rýchlo dozvedieť všetky detaily a aj sa ich dozvedel. Poobzeral sa.

– Krvavá kaluž na dlážke. Nestúp do nej, Pelle. Krv na schodíkoch. Ako to vyzerá tam hore?

Vyšli sme na palubu a sledovali krvavú stopu. Rulle sa pravdepodobne odtackal na pevninu, prešiel niekoľko metrov a potom stopa zmizla.

– Asi ho vzalo nejaké auto. Priateľ, alebo nepriateľ? Počkaj, v krvi je stopa po pneumatike. Sune, dohliadni, aby vzali z nej odtlačok.

Pelle sa blížil s pištoľou v ruke.

– Našiel som ju na dlážke, zastrčenú za schodíkmi.

– To je môj walther, – povedal som a prezrel som si zbraň.

– Vybrali z neho len náboje a nechali ho tak.

– Zaujímavé, – mrmlal Ruda a na prst si navíjal nepoddajnú kučeru. – Majú tak veľa zbraní, že sa nestarajú ani o pištoľ, čo im padne do rúk. V poriadku, chlapci, teraz už čakám len na tvoje hlásenie, Roland.

Zívol a ukázal svoje pevné tesáky.

– Doparoma, pri tomto povolaní mi nikdy neostane čas na učenie! Asi už nikdy nebudem hovoriť po taliansky.

÷

Nasledujúci deň sa nezačal vôbec dobre. Sedel som u Rudu v kancelárii a prehŕňal sa v údajoch asi po desiaty raz, keď vošiel Bolinder s triumfálnym výrazom na tvári, čo prinútilo Rudu, aby sa s nechuťou spýtal, prečo sa tak uchechtáva.

– Našiel som ten obchod s topánkami, – povedal Bolinder hrdo.

Ruda zízal naňho ako ochromený.

– Obchod s topánkami? Aký obchod s topánkami?

– Sune ma poveril pátraním po dvoch alebo aj troch osobách, ktoré si kúpili rovnaký typ topánok. Prvé dve hodiny som na nič nenatrafil, ale potom som narazil na predavača, ktorý naozaj predal tri páry čiernych topánok trom mužom a popísal mi ich.

Ruda si pritlačil ruky na spánky, akoby sa obával, že mu praskne hlava.

– Chceš povedať, – zastonal duto, – že z nášho drahocenného času si tri hodiny premrhal len tým, že si naháňal kupcov topánok? Už včera večer sme vedeli, kto sú tí bankoví lupiči. Ako vlastne funguje koordinácia práce na tomto oddelení?

Bolindera sa to dotklo.

– Človek drie ako kôň a dožije sa len nevďaku, – povedal a znelo to ako heslo na volebnom plagáte ľudovej strany.

– Bolinder, – vzdychol Ruda. – Máš aj iné povinnosti, ktoré na teba čakajú. Choď a urob ich. A počuj, po masovom vrahovi Anderovi už nepátraj. Obesili ho roku tisícdeväťstodesať, ak sa nemýlim.

Bolinder, tváriac sa odmerane, vyšiel a Ruda sa obrátil ku mne.

– Čoraz väčšmi to zaváňa čiernou bankou. Rulle bol asi len malým podvodníkom, ktorému nedôverovali, a tak ho pokojne odkrágľovali. V obehu sú zrejme príliš veľké sumy na to, aby boli sentimentálni a aby ľudský život pokladali za niečo cenné.

Naklonil som sa k nemu.

– Ďakujem, že si sa dostavil osobne, keď si počul o mojom uväznení na člne. Nemusel si prísť. Nebol si v službe.

Ruda sa rozpačito usmial.

– Ach, to je jasné, že človek dofrčí, ak sú starí kamaráti v kaši… Musím sa ti priznať, bol som poriadne znepokojený.

Chvíľu sme sedeli bez slova. Koľko priateľov som vlastne mal? Už nie veľa, ale Yngve bol rozhodne jedným z nich.

– Kto vystrelil na Bomana? – pokračoval Ruda vo svojich úvahách. – Niekto z utečencov? Ale prečo nám potom zavolali? To mi nijako nesedí.

– Skupinka sa mohla rozdeliť. Lackemu Sjööovi by som pripísal čokoľvek. Možno to urobil, aby lepšie spal.

Ruda si potiahol spodnú peru.

– Možno, – povedal váhavo. – Musíme ťahať za všetky nitky, aké len nájdeme. Vieme len, že ho zvábili do auta. Máme na to svedka.

To bola novinka. Ruda zamával hlásením.

– Istá pani bola vonku so svojím psom a letmo zahliadla chlapa, ktorý sa tackal po nábreží hneď vedľa lode. Myslela si, že je opitý a nestarala sa oňho.

Zdvihol ruky k povale a prevrátil oči.

– Len čo nejaký človek v tejto krajine urobí niečo nezvyčajné, hneď je opitý! Môžeš pozabíjať tucet ľudí na Kungsgatan a okolie predpokladá, že si napitý, a kašle na teba. Ale v Taliansku to, namojveru, tak nie je. Tam…

– Videla auto? – prerušil som ho, aby som zase nemusel počúvať o všetkých prednostiach tejto stredozemskej krajiny.

– Ale áno. Videla, ako auto zastalo a ako ho doň vtiahli. Ale ľudia bývajú analfabeti, pokiaľ ide o autá. Ukázali sme jej fotografie a prikývla takmer na všetky bez výnimky. Od fiata 55 až po najväčší cadillac.

– Ukázali ste jej aj jaguár? – uvažoval som zamyslene.

Spýtavo na mňa pozrel.

– V mojom hlásení som uviedol, že som videl chlapa vychádzajúceho z lode práve vo chvíli, keď som sa k nej blížil. Nasadol do jaguára. Pokúšam sa rozpamätať, či som počul zvuk motora, keď som ležal napchatý v kumbále ako hurka. Niečo by som bol mal počuť, keď Rulleho odviezli. Ale nič som nepočul. A jaguáre chodia takmer nehlučne.

Ruda pozrel do papiera a prikývol.

– Dobrý nápad. Choď a vyhľadaj v registri áut všetkých majiteľov jaguárov. Nemôže ich byť tak strašne veľa.

Zaklonil sa a zamyslene pozoroval povalu.

– Útek bol teda na objednávku a oni sú na slobode. Poriadne ich vyzbrojili a oni prepadli banku. Pýtam sa teraz len, lúpili, aby získali na niečo peniaze, lebo jednoducho potrebovali peniaze, alebo uskutočnili lúpež pre nejakú inú osobu, teda ako prvú splátku? A v takom prípade, čo bude ďalej? Obchodná činnosť musí preto pokračovať.

Zahuhňal a rukou mi naznačil, že chce byť sám.

V registri áut som našiel viac jaguárov v štokholmskom obvode, ako som predpokladal, a tak som tam strávil niekoľko ťažkých hodín, ale nakoniec som mal súpisku hotovú. Bolo pol tretej a ja som musel čakať, kým sa Ruda uvoľní. Červená lampička nad jeho dverami svietila, ale trvalo len niekoľko minút, kým od neho vyšiel muž s ustarostenou tvárou a kráčal k východu.

– Kto to bol? Čo chcel? – spýtal som sa napäto.

Ruda na mňa prekvapene pozrel.

– Jeden z tých zvyčajných bláznov, ktorí nás sem-tam navštívia. Nič zvláštne. Nič, v čom by som mu mohol pomôcť.

Sadol som si oproti nemu a pomaly som povedal:

– Taký zvyčajný zasa tento blázon nie je. Keď som ho minule videl, vyliezal z lode, na ktorej asi postrelili Rulleho.

V tej chvíli si prestal čistiť pravé ucho. Prstami bubnoval po písacom stole a súčasne si hlbokým basom potichu pospevoval. Spoznal som pieseň Sancta Lucia a pochopil som, že policajný spevácky zbor sa pripravuje na oslavu Lucie.

– Aha, – povedal ticho. – Teda to bol on. Mhm.

– A čo chcel?

Ruda zamyslene rozhodil ruky a ukazovákom si poškrabal strnisko na drsnej brade.

– Predstavil sa ako obchodník s umeleckými predmetmi Folke Peterzén a jeho záležitosť bola dosť nezvyčajná. Najprv sa len ošíval, až som ho napokon musel požiadať, aby konečne povedal, o čo mu ide. Naveľa vysúkal zo seba, že mu zmizli hodnotné obrazy a sochy.

– Ohlásil krádež na polícii?

– Práveže nie. Nazdáva sa, že veci mu zobral vlastný syn, a chcel by, aby sme mu pomohli získať nazad ukradnuté predmety bez zahlásenia. Mali by sme chlapca vystrašiť, aby pribehol k oteckovi kolenačky. Povedal som mu, že buď zahlási stratu ako krádež, a vtedy zasiahneme, alebo nech si to vybaví v rodinnom kruhu. Takéto služby polícia nerobí. Chvíľu sa ešte ošíval a potom odišiel.

Yngve si pospevoval a zdalo sa, že ho fascinuje povala, lebo sa na ňu ustavične díval.

– Obchod s umeleckými predmetmi? – zamrmlal. – To veru nie je zlý džob, ak…

– Ak čo?

– Porozmýšľaj, Roland. So správnymi kontaktmi môže obchodovať s umením po celom svete a nikto sa nečuduje, prečo tak často cestuje. Jeho práca si to vyžaduje. V tomto zvláštnom povolaní ide o veľké prachy a veľa sa dá uliať bokom.

Náhle uprel na mňa pohľad.

– Choď a pozhováraj sa s ním. Vyzveď sa, čo môžeš, a poriadne sa povypytuj, čo doparoma hľadal na tej lodi: Ostro krojené ústa sa mu pretiahli do úsmešku.

– A môžeš sa ho aj spýtať, či nestojí náhodou za čiernou bankou, aspoň za jednou z nich.

Podal mi navštívenku.

– Toto tu nechal. Je to niekde na Karlavägen. Galéria Cecília.

÷

Cecília… Cecília… Cilla… Keď som sa blížil k Östermalmu, mučili ma spomienky. Prečo sa zahanbím zakaždým, len čo si spomeniem na Cillu? Veď všetko by malo byť pochované a mŕtve ako naše manželstvo a ako aj jej viera vo mňa. Či sa nikdy nezbavím jej mĺkvych vyčítavých pohľadov?

Neveselo som sa striasol. Existujú chvalabohu ešte aj iné ženy, napríklad Líza, a náhle som si spomenul, že som jej nezatelefonoval a nevysvetlil, prečo som predvčerom neprišiel. Zastavil som pred Anglais a zavolal som jej z búdky. Pracovala v novinách Dagens Nyheter, a keď sa sviežim hlasom ohlásila ako slečna Svenssonová, sledoval som, či ma neobleje horúčava, no pri pomyslení na ňu som pocítil len istú spokojnosť. Ale možno som už pristarý na to, aby ma ešte zalievala horúčava.

Počúvala, čo jej vravím, a nijako to nekomentovala.

– Uvidíme sa teda dnes večer?

Otáľala s odpoveďou. Musela toľko váhať?

– Zavolaj mi neskôr domov. Uvidím.

Chtiac-nechtiac som sa s tým uspokojil a namosúrený som sa pokúsil predrať autom na Karlavägen. No pri tých betónových zátarasách na koncoch ulíc, čo mi prichodili, akoby mestské štvrte boli obliehané a dobyté nepriateľom, to nebolo možné, a tak som posledný úsek musel prejsť peši.

Zvonku vyzerala Galéria Cecília obrovská, bodové svetlá osvecovali obrazy na sivobielych stenách. Vo výklade viseli len tri plátna, aranžované tak, aby bolo každému jasné, že sú to skvosty. Pod jedným z nich stálo zlatými písmenami na čiernom pozadí meno Bruno Liljefors, a tak som sa zblízka pozrel na zajaca preskakujúceho drevený plot.

V ústrety mi prichádzal vysoký chudý chlap, úsmev mal taký olejový, že som čakal, kedy mu z úst vytečie jedna z Gulfových akcií.

– Čím vám môžem poslúžiť?

Vek som mu odhadoval na štyridsaťosem, päťdesiat rokov, chudá pretiahnutá tvár, pyšné obočie nad sebavedomými sivými očami, do ktorých obchodnícky úsmev zrejme nikdy neprenikne, tenký nos, sinavé pery a krátke pristrihnuté vlasy s výraznou cestičkou v strede. Hlas mal trochu prenikavý a presný, slová vyrážal staccato a každú slabiku vyslovoval veľmi zreteľne. Z vynikajúco ušitého decentného sivého obleku a bieloskvúcej košele som získal dojem, že ide o muža, žijúceho v dobrých pomeroch. Keby bol štátnym zamestnancom, hádal by som, že je vedúcim nejakého úradu. Ale v štátnych službách sa obchodnícke úsmevy neuplatnia. Len tak naslepo som ukázal na farebnú kompozíciu.

– Čo stojí?

Láskyplne na mňa pozrel, chvíľu som si myslel, že mi položí ruku na plece.

– To je Öhlund. Z jeho najlepšieho tvorivého obdobia. Žiadame zaň osemtisícpäťsto korún.

– Ďakujem, polichotili ste mi. Že vyzerám, akoby som mohol na stôl položiť osemtisícpäťsto korún v hotovosti. Nie, nechcem si nič kúpiť. Volám sa Hassel, som kriminálny inšpektor a chcel by som sa zhovárať s pánom Peterzénom.

Olej sa v okamihu zmenil na citrón.

– Polícia! – predniesol v takom tóne, akoby som bol len úbohou kópiou známeho obrazu. – Nemá čas. Máme uzávierku.

– Dnes nás navštívil a ja by som sa s ním chcel pozhovárať o informáciách, ktoré nám poskytol. Prosil by som vás, aby ste ma uňho ohlásili.

Chvíľu si hrýzol spodnú peru, ale zdalo sa, že mu nechutí. Zašiel za červený záves, odkiaľ ku mne doliehali tlmené hlasy. Prezeral som si vystavené obrazy.

– Nech sa páči.

Nasledoval som ho a vošiel som do veľkej miestnosti s krištáľovým lustrom, hodvábnymi tapetami na stenách a s množstvom umeleckých predmetov rozličného štýlu. Pri dlhom nízkom palisandrovom stole, prestretom šálkami a pohármi, sedeli tri osoby, jeden z nich vstal a prichádzal mi s vystretou rukou v ústrety. Usmieval sa a ja som premýšľal, či ma naozaj vidí prvý raz. Neobrátil sa na Južnom nábreží a nevidel ma vchádzať na čln?

– Dobrý deň, pán – Hassel, nie je tak? Prepáčte, že som vynechal váš titul, ale vidí sa mi taký dlhý a zložitý.

– To je v poriadku, pán Peterzén, – odpovedal som bezvýrazne.

– Bravo! – prerušil ma. – Ha, ha, ha, to nebolo zlé.

Obchodník s umeleckými predmetmi Folke Peterzén si už pomaly mohol objednávať miestnosť na oslavu šesťdesiatin, ale zo všetkých síl sa usiloval vyzerať mladistvo a sviežo. Bol oblečený vyberane a draho. Z fialkastovzorkovaného saka kričalo drahé krajčírske umenie a košeľa s plisovaním – otvorená pri krku, kde mal nonšalantne previazanú hodvábnu šatku – bola určite tiež šitá na mieru. Okolo ľavého zápästia mal najširší zlatý náramok, aký som kedy videl na mužovi, a hodinky boli už len nadbytočnou taľafatkou. Zdravá červenkastá farba tváre a jasné modré oči zavádzali myšlienky na jachting alebo golf. Vlasy mal svetlé, ale husté, hebké a jemne zvlnené.

– Dovoľte, aby som vám predstavil svoju ženu.

Žena za stolom sa zdvihla a s nechuťou mi podala prst. Najprv som si myslel, že sa jej zo mňa dvíha žalúdok. Rýchlo som však pochopil, že sa bojí bacilov a neschvaľuje, keď si ľudia podávajú ruky.

– Inga Peterzénová, – povedala tlmene.

Naraz som pochopil, prečo sa obchodník s umeleckými predmetmi tak usiluje predstierať mladosť. Jeho žena má ešte ďaleko do tridsiatky. Pozeral na ňu hrdo, uvedomil som si, že sa na ňu díva ako na najvzácnejšie umelecké dielo v galérii. Bola o niečo vyššia než on, oblečená v dobre ušitom čiernom kostýme, čo síce nebol vyzývavý, ale nijako sa nepokúšal ukryť jej postavu, na ktorej bolo všetko, ako má byť. S čiernym kostýmom kontrastovali jej popolavoplavé vlasy siahajúce až po plecia, začesané dozadu z vysokého čela tak prudko, až sa zdalo, že sa pokožka nebadane zmenila na vlasy. Vyzerala chladná so širokými, trochu prísnymi ústami a rovným nosom, ale v jej na čierno nalíčených veľkých žiarivých modrých očiach s dopoly spustenými viečkami ste mohli, ak sa vám chcelo, vytušiť pod ľadom sopku.

– S mojím spoločníkom pánom Elonom Börjessonom ste sa už zoznámili.

Muž z výstavnej siene stroho prikývol a mne sa žiadalo povedať mu, ako som sa nazdával, že je predavačom, ale ovládol som sa. Vyzeral nafúkane, ale to švédske zákony nezakazujú.

– A toto je náš právnik, pán Bäckman.

Právnikova ruka bola kostnatá, ale jej stisk bol pevný a mocný. Mohol byť odo mňa o niekoľko rokov starší, mal okolo štyridsiatky. Z tváre, ako sa patrí na právnika, sa nedalo nič vyčítať, inak pôsobil pokojne a inteligentne. Mal čierne havranie vlasy sčesané do krátkej ofiny a pristalo mu to. Aby mi ukázal, akej cti sa mi dostalo, že som sa s ním mohol zoznámiť, pokračoval Peterzén v charakteristike osobnosti: – Mali sme šťastie, že sme Arvida Bäckmana získali do nášho predstavenstva. Je členom Združenia švédskych umeleckých zväzov, kde som sa s ním aj spoznal. A to ani nespomínam jeho členstvo v Spolku pre ochranu detí, jeho funkciu právneho poradcu vo švédskom združení pre vývoz, či za členstvo v poradnom zbore krajskej rady…

– Stačí, – prerušil ho Bäckman a zdvihol ruku na mierny protest. – Moja práca predsa pána Hassela nejako zvlášť nezaujíma.

– Človek nikdy nevie. Práve sme sa chystali piť kávu. Nedáte si aj vy? Alebo pohárik sherry?

– Kávu si dám rád, sherry si neprosím. Šoférujem.

Peterzén sa zvrtol, priniesol pre mňa stoličku, aj kávu mi nalial a zdalo sa, že ho teší prejavovať čulosť. Pani Peterzénová si pozorne poprezerala pohár a potom utrela jeho vonkajší okraj, odkiaľ pila.

– Čo si želáte? – spýtal sa právnik a strohosť otázky zmiernil krátkym úsmevom.

Otázku som prepočul.

– Úspešná uzávierka?

– Vynikajúca, vynikajúca, – zasmial sa pán Peterzén.

– Z roka na rok sa to zlepšuje. Nastali dobré časy na obchod s umením, ak pravdaže poznáte tie správne cesty, ha, ha, ha. Zvyčajne nás tu nebýva toľko, len ja a Elon, potom pochopiteľne Inga, sem-tam nám pomáha. Ako som vám povedal, pán Bäckman je členom predstavenstva, takže samozrejme je v jeho záujme dozerať na nás, ha, ha, ha.

– O čo vám ide, pán Hassel? – spýtal sa právnik a tentoraz nepridal úsmev.

Očividne ho dráždila srdečnosť majiteľa galérie. Skutočný právnik neocení, ani keď jeho klient rozpráva o peknom počasí. Pani Peterzénová si chcela zamiešať kávu, ale nemala lyžičku. Muž jej ponúkol svoju, s nechuťou ju však odmietla a priniesla si novú. Skôr ako som stihol odpovedať Bäckmanovi na otázku, obrátila sa na mňa: – Chodievam sem, lebo si myslím, že práca s peknými vecami obohacuje človeka. Obchodujeme s krásou. Chápete, pán Hassel?

– Myslel som si, že obchodujete s predmetmi, do ktorých ľudia investujú peniaze, – odpovedal som a v miestnosti sa akoby zozimilo.

– Predmety, do ktorých ľudia investujú peniaze! Naozaj si myslíte, že umenie sa kupuje a predáva jedine preto, lebo sa to vypláca? Isté obrazy stúpajú na cene, lebo sú dobré, a preto sa rentuje kúpiť si ich, ale pre mňa bola krása vždy prvoradá.

– Poprezeral som si to tu trochu. Na jednej stene visia štyri čudesné vecičky. Biely plagátový papier, okolo ktorého pravdepodobne nejaké decko urobilo ceruzou niekoľko krivolakých čiar. Potom asi palcom urobilo dieru do papiera a vedľa nej umiestnilo vystrihnutý symbol dobročinnej organizácie. Aké úžasné. Čo to má byť?

– To sú štyri originály od Fontanu, – povedal Börjesson cez zovreté pery. – A prezradím vám, že existujú ľudia, ktorí si kúpia Fontanu a uložia ho hneď do trezoru, lebo vedia, že cena jeho obrazov pôjde stále hore.

– To je práve to, – odpovedal som.

– Ale kam sa podela krása?

Pani Peterzénová pila sherry a radšej sa na mňa ani nepozrela. Právnik si zapálil cigaretu.

– Ďakujeme, namojveru sme nesmieme vďační, že polícia sa k nám unúva a kritikárči, – povedal a z každého slova by sa dal vyžmýkať arzén, – ale boli by sme ešte vďačnejší, keby ste nám prezradili, o čo vám skutočne ide.

– Kde je mladý Peterzén? – spýtal som sa bezohľadne.

– Nebýva pri uzávierke?

V miestnosti zavládlo zvláštne ticho.

– Čo by tu Göran robil? – povedala pani Peterzénová napokon.

– Nepatrí k firme?

– Pracoval tu niekoľko týždňov, – povedal Börjesson, – ale nie je v predstavenstve.

– Naozaj vám tá uzávierka dopadla až tak dobre, keď vám chýbajú obrazy a plastiky takej vysokej hodnoty? – spýtal som sa.

Börjesson sa obrátil na spoločníka a zasyčal:

– Čo si, dočerta, hľadal na kriminálke?

Bäckman vyfúkol dym.

– Pán Hassel, o svoje obchody sa vieme veľmi dobre postarať aj sami. Ak nikto nezahlásil krádež – a mňa informovali, že sa tak nestalo – tak nevidím nijaký dôvod, prečo by sa mala polícia do toho miešať.

– Ale už sa zamiešala. Ak ste, pán Börjesson, spoločníkom, prečo ste netrvali na tom, aby sa krádež zahlásila? Vaše zisky sa pri takej strate museli poriadne stenčiť.

Börjesson odpovedal rozvláčne a úkosom vrhal pohľady na Peterzéna, čo sa mi videl nie vo svojej koži.

– A čo ak sa na tie ukradnuté veci dívame ako na pôžičku možno… Napokon ich možno dostaneme nazad…

Obrátil som sa na obchodníka s umeleckými predmetmi.

– Prečo ste potom prišli k nám? Prečo ste nešli za svojím synom a nespýtali ste sa ho na to?

Urobil akési neurčité gesto.

– Tja, nikde som ho nenašiel. Nebol ani vo svojom byte a myslel som si, že vy predsa len máte nejaké prostriedky, – povedal a znelo to ako paródia na bývalého ministerského predsedu Erlandera. – Všade som ho hľadal. Na mnohých miestach.

Pozrel som mu uprene do očí.

– A nehľadali ste ho aj na lodi pri Južnom nábreží? Včera večer?

Niekto sa prudko nadýchol, alebo možno som si to len namýšľal, lebo som očakával reakciu. Peterzén nechápavo žmurkol.

– Áno, no a čo? Niekto mi povedal, že by som ho tam mohol nájsť, ale nakoniec sa ukázalo, že to bol len planý tip.

– Kto vám ho dal?

Hľadal v pamäti.

– Naozaj sa neviem rozpamätať.

– Musím trvať na tom, aby ste sa pokúsili rozpamätať. Je to nesmieme dôležité.

– Nemohol to byť ten darebák Lennartsson? – uvažoval Börjesson s odporom v hlase. – Zase sa tu obšmietal.

– Kdeže, – namietol Peterzén stroho.

Obdaril ma najoslnivejším úsmevom.

– Žiaľ… Ak si na to spomeniem, samozrejme, oznámim vám to, sľubujem.

– Vlastníte jaguára, pravda?

Zavrtel hlavou a ja som naňho prekvapene pozrel.

Právnik odpovedal namiesto svojho klienta.

– Riaditeľ mal na mysli, že auto patrí našej akciovej spoločnosti. Z právnického hľadiska je v tom rozdiel. No ale teraz už skutočne poďte s farbou von, pán Hassel. Nehovoríte pravdu. My vás tu nechceme a vy nemáte právo sa nám vnucovať, hoci ste tak urobili. Prečo?

Tie reči však patrili Peterzénovi, a nie mne.

– Povedzte, pán Peterzén, prečo si myslíte, že váš syn si, ak chcete, aby som tak povedal, požičal tie veci?

Pokúsil sa vydolovať žiarivý úsmev, ale zvíťazila trudnomyseľnosť a zachmúrene povedal: – Göran je syn z môjho prvého manželstva. Bývalá žena sa volala Cecília a galériu sme nazvali podľa nej. Mladá láska. Keď zomrela, ukázalo sa, že bez môjho vedomia uzavrela poistku, ktorá Göranovi do dosiahnutia plnoletosti a ešte ďalších dvadsať rokov zaručuje dosť vysokú rentu. Teraz má tridsaťjeden rokov, čiže ešte desať rokov sa môže hrať na grófa. Nechápem, čo tým Cecília sledovala, alebo odkiaľ mala peniaze na poistné, fakt som jednoducho musel vziať na vedomie.

– Neverím, že tie veci vzal Göran, – povedala pani Peterzénová, ale nevyslovila to prudko, skôr zamyslene.

Peterzén ju náhle pohladkal po líci.

– Drahá, viem, myslíš si, že rodina musí držať pokope. Ale cennosti mizli postupne, jedna po druhej, a Göran má kľúč od galérie. Okrem toho vieš tiež, že už aj predtým si od nás „požičiaval“ veci. Život, aký vedie, ho stojí veľa peňazí.

Chcela niečo povedať, ale rozmyslela si to. Právnik vstal a ukázal na mňa cigarilou.

– No, pán kriminálny inšpektor. Tak teraz spustite! Prečo tu sedíte a kradnete nám čas? Prepáčte za výraz v tejto súvislosti.

– Rád. Pán Peterzén bol včera večer na jednej lodi. Asi o hodinu nato tam niekto postrelil istého muža.

Bäckman ma pozoroval pohľadom, ktorý mi nič nevravel. Prikývol, potiahol zhlboka dym a vyfúkol ho cez nosové dierky.

– Teda tak. A mŕtvy má niečo spoločné s mojím klientom?

– To nevieme. Preto by sme vám boli vďační, keby ste nám povedali, kto mu dal tip, kde má hľadať syna.

Uzávierka sa im asi aj vydarila, ale ja som im pokazil náladu. Obľúbený asi ako kráľovský vymáhač daní, ktorý príde do dlžníkovho domu. Obchodník s umeleckými predmetmi si zhlboka vzdychol.

– Želal by som si, aby som vám vedel pomôcť, ale naozaj sa neviem rozpamätať, namojdušu nie.

Chvíľu sme na seba mlčky hľadeli. Nebol to oficiálny výsluch a plným právom ma mohli vyhodiť a premýšľal som, či Bäckman neuvažuje nad touto možnosťou. Vstal som.

– Ďakujem za kávu. Ak by ste si náhodou spomenuli, zavolajte mi, prosím.

– Odprevadím vás, – povedal Börjesson.

Ako sme kráčali cez výstavnú sieň, bezpečne som cítil, že mi chce niečo povedať, len mu musím položiť otázku.

– Spomínali ste Lennartssona. Čo je to za figúru?

Börjesson si pohŕdavo odfrkol a naozaj to vedel, až človek prežíval pohŕdanie vo všetkých odtienkoch.

– Bol zamestnaný v galérii ako pomocník. Myslím, že pred troma rokmi. Prečo, to nechápem, ale Peterzén na tom nástojil.

– Nebol dobrý?

– Dobrý! Nič nevedel. Nič. Nevedel rozlíšiť Picassa od Grünewalda. Bol tu mesiac, ale potom musel odísť, sám som ho prepustil. Viete si predstaviť, predtým, ako sem prišiel, bol zamestnaný ako nočný strážnik! A chcel predávať umenie! Horor!

– Kde teraz býva?

– Nemám dôvod, prečo by som to mal vedieť. Ale matne si spomínam, že býval niekde vonku, tam, kde býva nová spodina. Hökarängen, ak sa nemýlim? Áno, na Piprensarvägen, myslím, že tak sa volala tá ulica, – povedal s opovrhnutím v hlase, ktoré patrí mužovi žijúcemu v nóbl vilovej štvrti.

Stáli sme pri vchode do galérie. Jeho pohľady ma provokovali pýtať sa. Čo chce ten chlap?

– Zrejme Görana Peterzéna nemáte veľmi v láske? – povedal som napokon.

Korektná tvár obchodníka sa na okamih zmenila na zlú masku.

– Tú sviňu!?

– Prečo si to o ňom myslíte?

Strhol sa, akoby si uvedomil, že sa dopustil indiskrétnosti.

On… prehajdáka svoje dedičstvo. Preflámuje každý halier. Niet v ňom ani štipky zmyslu pre zodpovednosť. Zničí našu galériu, ak bude v tomto živote pokračovať.

Zmĺkol a ja som si pomyslel, že to bolo veľa kriku pre nič.

– A to je všetko?

– To hádam stačí. Škodí nášmu renomé. Možno preháňam, ale hnusí sa mi neviazaný život mladých. Vôbec sa im nechce pracovať.

– Veru, mali by sa naučiť pracovať a šetriť tak, aby si mohli kúpiť Fontanu a tešiť sa z neho v nedobytnom trezore. Okamih.

Vrátil som sa k tým ostatným za závesom. Sedeli, ako som ich opustil, a zdalo sa mi, že som za sebou zanechal vôňu hrobky, lebo vyzerali, akoby si opakovali úlohy pre mumifikovanie. Civeli na šálky a poháre od sherry. Keď začuli môj hlas, strhli sa.

– Nevie niekto z vás, kde býva Lennartsson? Ten, čo pracoval v galérii pred troma rokmi?

Rad radom zavrteli hlavou.

– Neviem, kto to je, – povedala pani Peterzénová.

– Poznám ho len z videnia, to je všetko, – prehlásil právnik.

– Nevidel som ho, odkedy od nás odišiel, – odpovedal obchodník s umeleckými predmetmi.

– Zavolajte mi, ak si spomeniete, – vzdychol som.

÷

Bolo pol šiestej, keď som sa dopracoval k Rudovi, ktorý mal dobré novinky.

– Máme tých dvoch utečencov Sörena Oscarssona a Einara Holmberga. Asi pred hodinou uviazli pri cestnej kontrole na Södertäljevägen a v kolónach áut nijako nemohli ujsť. Mali pri sebe najmodernejšie horáky a obrovskú sadu šperhákov. Len sa vyškierajú, keď sa ich spytujeme, kam mali namierené, a odpovedajú, že trezor tam bude stáť, aj keď sa dostanú z basy.

– Stihli ste ich už vypočuť o tej bankovej lúpeži?

– Ešte nie, ale Rundgren sa hneď do nich pustí. Hoci pochybujeme. Dokiaľ nebudeme mať priame dôkazy, poprú všetko. Prídeš sem?

– O chvíľu. Len si overím jednu adresu. Telefonujem ti z pošty na Karlaplane. Ako dlho sa zdržíš?

– Čertvie. Možno hodinu. Počuj, chlapče, neprišiel by si k nám dnes na večeru? Rút má narodeniny, síce nie okrúhle, preto to neoslavujeme, ale mysleli sme si, že by sme si dobre zajedli a vypili si pohárik červeného vína a Rút povedala, že už dávno si u nás nebol.

Tak dlho som otáľal s odpoveďou, že takmer sa ho to dotklo.

– Vieš, je tu jedno dievča.

– Tak ju vezmi so sebou, pre kristove husličky. Aspoň ju nemusíš pozývať niekde do podniku. Jedlo je zadarmo a navyše dobré, lebo Rút výborne varí. No?

– Zavolám jej. Prídem rád, ak bude mať chuť.

Lennartssona som v telefónnom zozname na Piprensarvägen nenašiel. Žeby tajné číslo? Ale možno sa presťahoval. Zašiel som za vedúcim pošty a vypýtal si niekoľko telefónnych zoznamov z predchádzajúcich rokov. Našiel som ho v zozname z roku 1969. Lennartsson Bo, Piprensarvägen 9. Povolaním strážnik. Zavolal som na poštu v Hökarängene a pozhováral sa s poštmajstrom a po chvíli rozhovoru a keď si overil, či naozaj pracujem na polícii, oznámil mi novú Lennartssonovu adresu. Wittstocksgatan, a tá bola iba kúsok od pošty, z ktorej som telefonoval.

Vlastne som mal v úmysle nadnes skončiť, zájsť za Rudom a zreferovať mu všetko, ale pretože som bol tak blízko, rád by som si s Lennartssonom pohovoril, ak bude doma. Bol som hladný, a len čo som si spomenul na Rútino kuchárske umenie, zaškrčalo mi v žalúdku od očakávania, iste to bude nejaká talianska špecialita. Taliansko jej učarilo rovnako ako jej manželovi.

Ťažká dubová brána na Wittstocksgatan naznačovala solídnu zámožnosť. Široké mramorové schodište so zeleným behúňom pripevneným na každom schodíku mosadznou tyčou svedčilo o blahobyte. Abstraktné reliéfy na stenách, kam mosadzné lampy vrhali tlmené svetlo, prezrádzali bohatstvo. Zrejme bol dnes deň, keď sa stretám len s lepšou spoločnosťou.

Lennartsson býval na najvyššom poschodí a ja som kráčal hore schodmi, dokonca aj ticho v týchto domoch je vznešené. Solídne steny, solídne dvere, solídni nájomníci. Mená na niektorých menovkách som poznal z ročenky o daňových poplatníkoch a z kroník šľachty, ale sem-tam sa tu našli aj vrabce medzi orlami, majiteľ štyroch reštaurácií, z toho tri boli v konkurze a štvrtá mu vyhorela, dánsky producent pornofilmov, herec chýrny v tridsiatych rokoch a momentálne sa pokúšajúci o patetický návrat na scénu.

A naostatok Bo Lennartsson, strážnik. Nevedel som o ňom nič, len že existuje súvislosť medzi ním a galériou, tak ako existuje súvislosť medzi galériou a loďou, ďalej medzi loďou a lúpežou a medzi lúpežou a útekom z Hallu. Koľko sa ich predo mnou ešte vynorí, to som nevedel, ale väčšina súvislostí sú náhody, dve cesty, čo sa náhodne skrížia pri ojedinelej príležitosti. Práca policajta pozostáva z toho, že sa naháňa za súvislosťami a pokúša sa zistiť, ktoré súhlasia.

Keď som tri razy zazvonil a pomaly sa chystal pobrať svojou cestou, hnedé dubové dvere sa znenazdajky otvorili a zachytil som pohľad muža, ktorý bol síce v mojom veku, ale ktorý si svoju garderóbu kupoval celkom inde ako ja. Na čiernych nohaviciach sa mu blyšťali lampasy, topánky boli z jašteričej kože, na sebe mal krátku orientálne vzorovanú vestu z akéhosi ligotavého materiálu, pás mu ovíjal široký obíjaný kožený opasok s obrovskou sponou. Tričko pri krku s veľkým výstrihom mu odhaľovalo hruď a vyzeral spokojne, že môže predviesť spleť červenkastých chĺpkov. Aj vlasy boli svetločervené, kučeravé a pristrihnuté do hustej hrivy, čo siahala až po plecia. Zrejme mal v puberte starosti s pokožkou, lebo bola pórovitá a s malými jazvičkami. Ústa boli zošpúlené a arogantné, malé očká nezakryte výsmešné.

– Čo chcete, doparoma?

Už som počul aj priateľskejšie prijatie, ale na druhej strane aj oveľa bezočivejšie. Vytiahol som policajný preukaz.

– Kriminálny inšpektor Hassel. Chcem vám položiť niekoľko otázok. Išlo by to?

Rukou si zakryl ústa v afektovanom zívnutí a predviedol mi svoj obrovský pečatný prsteň.

– Prišiel si veľmi nevhodne. Mám dnu dámsku návštevu.

– Dobre teda. Môžem prísť aj inokedy.

Niekoľko sekúnd na mňa nehybne hľadel. Potom akoby mu napadla roztopašná myšlienka.

– Poď dnu, policajtík. Možno sa chceš pozrieť, ako si žije gentleman. Policajti nemajú často takú príležitosť. Vojdi, vojdi, ale poriadne si poutieraj policajtské nohy o rohožku, aby si mi nezasmradil byt.

Vošiel som, topánky som si starostlivo poutieral o malý koberček pred dverami.

– Teraz máš všetok policajtský smrad v koberčeku. Daruj ho misionárom a každý večer sa za teba pomodlia.

Zakričal smerom k zavretým dverám:

– Ritva! Poď sem, uvidíš niečo zvláštne. Zábavnejšie ako v cirkuse.

Chvíľu sme čakali, nuž som sa poobzeral okolo seba. Stáli sme v predsieni, iba trochu menšej ako celý môj byt na Drottninggatan. Do pieskovo hnedého koberca, pokrývajúceho celú dlážku, sa nohy zabárali až po členky. Vysoký strop, iste vyše metra nad štandardnú výšku, s peknou štukatúrou. Steny boli pokryté tapetou v tlmenom zelenom tóne a zhromaždené do štvorca viseli na nej zarámované obrázky s anglickými poľovníckymi motívmi. Ďalej tu bol čierny kožený diván, sklený stôl s ťažkým krištáľovým popolníkom. Poodchýlené dvere do obrovskej obývačky boli otapetované svetlozelenou kožou s mosadzným kovaním.

Z izby, čo som predpokladal, že bola spálňa, vyšla dievčina. Uväzovala si opasok okolo županu, čo očividne patril jemu, lebo rukávy boli dlhšie ako jej ruky. Bola to drobná blondínka a pozerala naňho neistým pohľadom. Predstavil ma s prepiatym výsmešným gestom.

– Pozri len, Ritva. Naozajstný živý fízel! Pán Hassel z kriminálky. Ako sa voláš krstným menom, poliš?

– Roland, – odpovedal som. – Mojej matke sa to meno páčilo.

– Iste, je pekné, – rehotal sa. – Či nie, Ritva, nie je bohovské?

Zachichotala sa, ale oči mala vystrašené.

Lennartsson sa dostal do výbornej nálady. Iste si namýšľal, že zdedil ostrovtip Noela Cowarda, ale jeho vtipy mali asi toľko pôvabu ako ťarchavá slonica.

– Len sa ho dotkni, Ritva. Naozaj je skutočný. Človek by ani neveril, že takéto exempláre sa ešte vyskytujú.

Zasa sa zachichotala, keď ju posmelil pohľadom, a uspokojilo ho to. Zľahka som mu povedal: – Nuž ale na spoločenskom rebríčku stojím aj tak o čosi vyššie ako nočný strážnik. Nočný strážnik v Hökarängene.

To som si vlastne ani nemyslel, ale Lennartsson skamenel a tvár mu stmavla ako nočná obloha.

– Keď ideš cez deň do roboty, berieš si so sebou aj obedár? – spýtal som sa. – Zo starého zvyku. Noční strážnici zbožňujú klobásky.

– Bol si nočným strážnikom? – spýtala sa dievčina a roztvorila oči.

Oblizol si plné pery.

– Myslíš si, že si bohvieako prefíkaný, čo? – zavrčal.

Pozeral som dookola po hale.

– Takto teda býva gentleman. Skvelé. Ale kde je ten gentleman?

Ritva sa zasa zachichotala, ale keď na ňu Lennartsson pozrel, zmĺkla, akoby ju handrou udreli po ústach.

– Čo chceš, ty fízlovský sráč, – zaštekal.

Postavil som sa tesne k nemu a pozrel som mu do očí. Teraz nastal okamih pravdy.

– Zopakuj to ešte raz, a ja ťa zašijem za urážku na cti.

Chvíľu sme mlčky stáli a hľadeli na seba. Jeho preflámované oči blčali, ale teraz som mal nad ním prevahu a on to vedel. Lennartsson nebol hlúpy.

– Čo chceš? – zmiernil otázku. Ale neznášal, aby mal niekto nad ním prevahu, a videl som, že ma nenávidí, lebo som ho znemožnil, najmä pred tým dievčaťom.

– Nepozveš ma dnu? Nevytiahneš niektorú z tvojich nespočetných fľašiek šampanského? Neukážeš mi všetko, čo si si kúpil za posledné tri roky?

– Stoj tam, kde stojíš. Šampanské mám len pre svojich priateľov.

– Kto sú tvoji priatelia?

– Čo tým, dočerta, myslíš?

Boli sme zasa za začiatku. Môj spôsob pohrávať sa s ním bol, samozrejme, hlúpy, ale hnusil sa mi natoľko, že som sa nevedel ovládnuť. Isteže, bol som policajt a štátny zamestnanec, ale niekde vo výplatnej obálke boli ešte aj zvyšky človeka Hassela.

– Rátaš medzi svojich priateľov aj niekoho z peterzénovskej rodiny? Alebo ich spoločníka Börjessona?

Dievčina si ustavične poťahovala opasok a jej pohľady, prechádzali z jedného na druhého.

– Boli ku mne odporní, keď som bol v galérii. Nikdy im to nezabudnem. Inak ich nepoznám.

– A z čoho žiješ?

Z vrecka na veste pomaly vytiahol pozlátený zapaľovač a vytiahol si cigaretu zo škatuľky, čo ležala na stole.

– Ako to? Čo je polišov do toho?

– Zistíme si to, ak chceš. Presťahoval si sa z Hökarängenu na Wittstocksgatan a prestal si pracovať ako nočný vrátnik, nemám pravdu?

Dym stúpal dohora.

– Spýtaj sa môjho advokáta. Som obchodník.

Ale hlas mu zaškrípal, už oľutoval, že chcel zaimponovať policajtovi.

– Ako sa volá tvoj advokát?

– Ak to bude aktuálne, dozvieš sa to. A teraz vypadni, – zahučal zlostne.

Znova sme stáli oproti sebe ako býci a prebodávali sme sa očami. Ak aj niečo vie, nikdy by mi to nepovedal. Keby som bol býval pružnejší a viac prispôsobivý, určite by som dosiahol oveľa viac. Paromská robota!

– V byte smrdí opičina. Vypadni, poliš, – zamrmlal nenávistne.

Ironicky som sa uklonil.

– Áno, zacítil som to, hneď ako som vošiel, ale som ohľaduplný. Ak budeme potrebovať nejaké informácie, vrátime sa.

Dievčina si zahryzla do pery, keď som odchádzal. Dúfal som, že som jej nerozbil dievčenský sen o Lennartssonovi ako o žiarivom hrdinovi na bielom tátošovi.

Zabuchol som za sebou ťažkú bránu a zamieril som k autu, keď som uvidel čosi, čo ma prinútilo vkĺznuť do susednej brány.

Po chodníku kráčal muž s vyhrnutým golierom a s rukami zastrčenými vo vreckách.

Zastal a vošiel do brány, odkiaľ som práve vyšiel.

Premýšľal som, čo tu Peterzén hľadá. Bolo by zaujímavé vypočuť si rozhovor v Lennartssonovom byte. Tí dvaja si asi porozumejú lepšie ako bývalý nočný strážnik a ja.

Ruda bol ešte vo svojej kancelárii, sedel tam aj Simon s Pellem, obaja v smokingu. Obdivne som zapískal.

– Akých šamstrov policajtov má naše mesto! A ktoré veľvyslanectvo má dnes tú česť?

– Izraelské, – odpovedal Pelle.

Ruda si ich kriticky obzeral.

– Bože, aký si tučný, Simon. Jeden by si myslel, že ty si porodil tých sedem detí, a nie Naďa. Čoskoro sa pre teba už nenájde ani smoking a dať ti ušiť nový mi ani nenapadne.

– Možno je v druhom stave, – namietol Pelle úslužne.

– Myslel som si, že moja Gullana…

– Dobre, dobre, ale ak Simon znovu čaká dieťa, nedám mu voľno.

– Typické pre teba, – povedal Simon. – Nedať voľno rodičovi. Brutálny chlap.

– Len neroď, prosím ťa, pred udeľovaním Nobelovej ceny. Tento rok si vypožičiame zo dvadsať frakov a s vami tromi naisto rátam.

– Slávnosti pri udeľovaní Nobelovej ceny sú najhoršie, aké poznám, – vzdychol si Pelle. – A Gullana celý čas civí na televíziu, či sa objavím na obrazovke, a to sa nikdy nestane, a potom ma podozrieva. Myslím…

– Aký rodinný život, – prerušil ho Ruda. – Referuj, Roland.

Spustil som, podal som mu vyčerpávajúcu správu a on sústredene počúval. Vedel som, že mu nič neujde, že pritom poťahuje za všetky nitky, zvažuje, zavrhuje rozličné možnosti a rozhoduje sa o ďalšom postupe.

– Pozrieme sa na tú galériu, – povedal zamyslene. – Stavím sa o sud piva, že Peterzén nemá čistý štít. Ani Lennartssonov štít neznesie zrejme denné svetlo, ale nedá sa vedieť, či by sme našli niečo, do čoho sa môžeme zahryznúť. Zajtra ráno na to niekoho nasadím. A čo bude s našou večerou? Zavolal si Ursule Andressovej?

– Nie, ale už aj volám Hollywood. Hneď prídem.

Aby som sa vyhol Pelleho úškľabkom, zašiel som do svojej kancelárie a zavolal Lízu. Na moje prekvapenie súhlasila, vraj to bude fajn, že sa zoznámi s Rudom a že taliansku kuchyňu má rada, a dohodli sme sa, kedy po ňu prídem.

– Hurá! – oznamoval som Rudovi. – Zbožňuje špagety.

– Už teraz mi je sympatická, – povedal Ruda spokojne.

– Hovoríme práve o Lennartssonovi. To, čo si povedal, ako ho zamestnali v galérii, je zaujímavé. Nedrží Peterzéna v šachu? Alebo že by ho tam chcel mať kvôli obchodom, čo nemajú nič spoločné s umením? Keby išlo o čiernu banku, tak by to vysvetľovalo…

Zazvonil telefón, Ruda ho vzal a zavrčal. Zvraštil čelo a obrátil sa ku mne.

– Zháňa ťa nejaká slečna Torellová.

Pelle na mňa prekvapene pozrel.

– Koľko frajeriek máš ty vlastne? Ako to robíš?… A iní sa musia uspokojiť so svojou starou doma.

– Spýtaj sa, čo chce, – povedal som. – Nemám potuchy, o koho ide.

Splnil moje želanie a podal mi správu.

– Hovorí, že je to veľmi dôležité.

– Tak ju požiadaj, aby prišla hore. Nech jej Pelle ide naproti.

Simon si vyzliekol sako a pohodlne si sadol, vyložiac si nohy na stôl.

– Yngve, myslím si, že mladého Mohlina by si mohol poslať do strážnej firmy. Nie je hlúpy. Ak bol Lennartsson nočným strážnikom, dozvieme sa od nich veľa, lebo firme čertovsky záleží na tom, aby s nami dobre vychádzala. Pokiaľ ovšem nejde o nejaký potratový podnik, kde ktorýkoľvek vandrák dostane prácu, ak len nechrápe, keď v službe spí.

Pelle otvoril dvere a voviedol dnu slečnu Torellovú.

Keď som ju minule videl, Lennartsson ju oslovoval Ritva. Drobná blondínka pozerala na nás vystrašenými očami.

– Nechcem byť do toho zapletená, – šepla.

Štvrť hodiny sme z nej nedostali nič inšie, len že sa nechce do ničoho zapliesť.

– Môj otec je major a matka je dobrovoľnou pracovníčkou Červeného kríža. Bol by to veľký škandál. Neodvažujem sa ísť domov.

Ruda sa škrabal v hustých vlasoch.

– Ale slečna Torellová, do čoho sa nechcete zapliesť? Čo vykonal Lennartsson a čo vy o tom viete?

– Neviem nič, – zašepkala a potriasla dlhými vlasmi.

– Kde ste sa zoznámili s Lennartssonom?

– Och, bolo to v jednom podniku. Bola som si tam s priateľkou zatancovať. Bo ma požiadal o tanec a bol taký zdvorilý. Okrem toho aj upravený a šarmantný.

Ako už neraz, začudoval som sa nad ženským vkusom. Upravený a šarmantný – koľké to povedali o mne? Pustil som sa do rátania, ale skončil som už pri ľavom palci.

– Bo bol skvelý, aj keď sme sa stretli neskoršie. Mal úžasné auto s kožušinou na sedadlách a stereo zariadenie, pozýval ma na skvelé večere. Mám ho rada, ale nechcem sa do ničoho zapliesť.

Ruda si vytrhol niekoľko chĺpkov z hustého obočia a zamrmlal:

– Už ste sa s ním zaplietli. Pokiaľ viem, strávili ste niekoľko nocí v jeho spálni, a čo by na to povedal váš drahý otecko?

– Trestné to nie je. Ale predsa… Otec by tomu nerozumel. Je milý, ale staromódny.

– Dovoľte majiteľovi starého volkswagenu variant bez kožušiny a sterea otázočku, – povedal Simon. – Zhováral sa s vami niekedy o tom, čo robí?

Nechápavo naňho pozrela.

– Ale to s tým predsa nemá nič spoločné. O týchto veciach sa nezhovárame.

– A o čom sa teda zhovárate?

– No, o všeličom. Väčšinou hovorí on, lebo ja som trochu hanblivá, rozumiete. Bo hovorí o vínach, ktoré má rád a ktoré môžeme ochutnať, a potom hovorí o tom, že by sme mohli dakam odcestovať a tak.

Chvíľu sme tam sedeli bez slova a pozerali na ňu. Nemala veľké nároky na konverzáciu, ale zrejme, ak má niekto v aute kožušinu a stereo zariadenie, asi ani nepotrebuje veľa hovoriť. Yngve sa pokúsil z iného konca.

– Stretli ste sa s nejakým jeho známym?

Zavrela tie svoje kukadlá a hľadala v pamäti.

– No, stretla ako stretla! Bo pozná mnohých, zdravil sa s ľuďmi v reštauráciách a na Stureplane, keď sme sa prechádzali, ale nikdy sme sa bližšie nezoznámili.

Ruda pozrel na Simona a on už presne vedel, kam komisár mieri. Vstal a po krátkej chvíli sa vrátil s niekoľkými fotografiami Lackeho Sjööa.

– Nepoznáte tohto muža? Nerozprával sa Lennartsson niekedy s ním?

Dievčina zvedavo skúmala fotografiu.

– Je to nejaký zločinec?

– Gauner a zlodej. No, slečna Torellová?

Zavrtela hlavou a naša nádej pomaly odumierala, ale znova sa prebudila, keď neisto povedala: – Nie… nepoznám ho. Ale… možno bol s iným chlapíkom, s ktorým sa Bo často zhováral. Nie… zrejme to nie je…

Našli sme koniec nitky. Simon rýchlo prelistoval informácie o Lackem Sjööovi a vytratil sa znova do registračky. Simon sa majstrovsky vedel prehrabávať v tých veľkých skriniach a vrátil sa s fotografiami ďalších štyroch mužov.

– Pozrite sa na týchto. Podľa informácií sú to Lackeho kumpáni.

Ritva brala do rúk jednu fotografiu za druhou, chvíľu si ich prezerala, a keď sa sústreďovala, smiešne špúlila ústa. Mlčky sme sa na ňu dívali, ako odkladá jednu fotografiu za druhou na stôl bez najmenšieho náznaku, že by ich poznala. Vzala tretiu a tvár sa jej rozžiarila.

– S týmto chlapíkom sa Bo zhováral niekoľko ráz, dokonca bol uňho v byte, ale vtedy ma Bo poslal do vedľajšej izby, kým sa oni o niečom zhovárali.

Ruda jej poďakoval za pomoc a ešte raz prosiac, že sa nechce do ničoho zapliesť, kráčala v ústrety novým osudom s krásnymi a šarmantnými mládencami. Pelle pozrel na fotografiu.

– Kto je to? Nepoznám ho.

Ruda sa kotkodákavo zasmial.

– Prikresli mu fúzy, a hneď ti to bude jasné. Je to Bimbo Boström.

Pelle zapískal.

– Bimbo! Už je z basy vonku?

– Simon, dones všetky údaje, ktoré o Bimbovi máme.

Pozrel na hodiny.

– Treba sa nám poponáhľať, mládenci. Veľvyslanectvo sa nemôže zaobísť bez vás a Rút sa nezaobíde bez nás. Vychladne nám jedlo.

Simon prišiel s poriadnym štósom papierov. Ruda sa v nich poprehŕňal a prečítal to najzaujímavejšie.

– Bimbo je na slobode dva mesiace a rád by som vedel, aké kúsky zatiaľ stihol vyviesť. Ten darebák sa nikdy neprizná. Dokonca i na súde popiera, hoci dôkazy sú nad slnko jasnejšie. Najmazanejší chlapík, akého poznám. Pozrime sa… vlámačka… a zasa vlámačka… násilný prepad… aha… prebodol nejakého Fína… teda dal sa aj na takéto niečo… a pozrime sa, tu!

Významne na nás pozeral.

– Odsúdený za pašovanie akcií do Švajčiarska roku 1968. Akcie za jeden a pol milióna švédskych korún.

– Pašovanie akcií! – zvolal Simon. – Veď to sa naňho vôbec nepodobá.

– To je práve to, – povedal Ruda. – Čierna banka. Mládenci, vetrím súvislosť, až si musím držať nos, aby som sa nezadusil.

– Nemôžeme ho ale zašiť, – povedal som. – Nebolo po ňom vyhlásené pátranie.

Ruda soptil.

– Ak po ňom nepátrajú, je to chyba. Dobre teda, doparoma, nezašijeme ho, ale máme právo pozhovárať sa s ním. Aj keby mlčal ako ryba, môže sa nejako podriecť a ja chcem dolapiť Lackeho. Tu stojí, že sa už roky zdržiava na hlavnej stanici a dole na Sergelovom námestí. Zrejme sa dobre cíti a ja ho chcem chytiť, Simon, zožeň ľudí a daj urobiť kópie jeho fotografie. Chcem, aby ste strážili tie dve miesta od poludnia do jednej v noci. S okamžitou platnosťou.

Simon zastonal.

– Ty si sa zbláznil, Yngve! Odkiaľ mám zohnať ľudí? Sme aj tak preťažení.

Ruda ho s úľubou pozoroval.

– Ja idem teraz domov na večeru a zodpovednosť prenechávam tebe. Hlavu si lám ty. Prospeje ti to.

V kancelárii zanechali zachmúreného Simona, ktorý so zamyslenou tvárou skúmal zoznam zamestnancov.

Doma som sa oholil, obliekol, chytil som taxík a šiel k Líze do Johanneshovu.

– Neverila som, že prídeš, – smiala sa.

Smiech prešiel do nežného úsmevu, keď videla, ako sa tvárim. Bola pekná, krajšia, ako som ju mal v pamäti, a páčil sa mi jas v jej očiach a hebkosť pokožky. Prstom som jej prešiel po líci.

– Slečna Svenssonová, čoraz väčšmi sa ponášate na môj ideál.

Uklonila sa. Poobzeral som sa po maličkom byte.

– A tvoja sestra tu dnes nie je?

Na perách sa jej objavil uštipačný úsmev.

– Nemám nijakú sestru, – povedala.

– Čo? Ale včera večer si povedala, že…

Udrel som sa po čele a zastonal som.

– Som to ja ale idiot!

– Nepopieram. Keby si včera bol prišiel, našiel by si ma samu. Ak chlapík príde domov k dievčaťu, aj keď vie, že tam bude jej sestra, niečo to znamená. No ale ty si neprišiel, ty vagabund.

– Uväznili ma na jednej lodi. Keby som to bol vedel… holými rukami by som sa bol prebil von. Líza…

Položila mi ruky na prsia, ale z úsmevu sa nevytratila nežnosť.

– A teraz poďme na večeru k tvojmu šéfovi. A potom uvidíme. Možno si tu potom vypijeme dobrý drink. Ktovie?

÷

Všetko nasvedčovalo, že sa chystá skvelý večer. Rútina večera bola podľa očakávania vynikajúca. Piccata milanese a červené víno ako zamat. Ruda sa správal otcovsky a gavaliersky, rozprával historky, čo Líza ocenila. Sám som sa začal cítiť ako za starých čias a veril som, že som príjemný, a Líza zavše na mňa pozrela tak, že to zaváňalo nočným drinkom u nej v Johanneshove. Áno, všetko bolo perfektné.

Ale samozrejme, Roland Hassel zasa raz všetko pokazil. Rút sa rozhovorila o rozdieloch medzi chudobnými a bohatými v Taliansku a spomenula, že bola vnútri v jednom kaštieli, ktorý jej vyrazil dych.

– Poznám jedného v Portugalsku, ktorý vlastní taký kaštieľ. Je Švéd, ale ušiel pre dane. Majetok získal pri podnikaní s hracími automatmi.

Náhle sa mi posedenie už nevidelo také perfektné, ale ešte by sa nič nebolo stalo, keby s rozžiarenými očami nebola dodala: – Človek jednoducho musí takých šikovných ľudí obdivovať!

– Šikovní chlapíci! Dočerta! – povedal som zvýšeným hlasom.

Prekvapene na mňa pozrela a všimol som si, že Yngve mi naznačuje, aby som mlčal. Ale to, čo sa už vo mne dlho prevaľovalo, sa nedalo zastaviť. Nemohol som mlčať.

– Takto dnes vyzerá naša spoločnosť. Obdivujeme šikovných chlapíkov. Ktorýkoľvek darebák, ktorý zarába veľa peňazí, je šikovný a všetci sa mu klaniame, poklonkujeme, a nikto sa ho nespýta, odkiaľ má tie prachy. Napríklad niekto si podvodmi vo firme nahrabe milióny. Šikovný chlapík, obdivujem ho, lebo má peniaze. Alebo taký, čo sa zazobal, lebo robil podvody s nehnuteľnosťami a pozemkami. Priviňme si ho na hruď, lebo je taký bohovsky šikovný.

Na okamih som zazrel svoju tvár v zrkadle visiacom na stene. Vyzeral som ako boh pomsty. Z očí mi sršala zlosť, líca horeli a pery boli stiahnuté do meravej grimasy.

Mal som sa ospravedlniť. Mal som držať zobák. Mal som vyskočiť von oknom. Ale ja som mlel ďalej.

– A proti tomu my policajti musíme bojovať. Proti tejto novej móde vo Švédsku. Zmysel pre česť a poctivosť leží kdesi na smetisku. Pozerajú na nás ako na podliakov, lebo naháňame šikovných chlapíkov, ktorých by sme mali namiesto toho obdivovať. Vezmite si napríklad pasáka, majiteľa reťaze bordelov prezývaných pózovacie ateliéry. Sedí na zlatej bani a udržiava si perepúť, ktorá si ide nohy polámať, len aby mu vyhovela. Keď vojde do banky, poutierajú mu stoličku, na ktorú si sadne. Má predsa peniaze, a o to, že mu ich zarábajú tie úbohé dievčence vlastným telom, sa nikto nestará. Pretože on je špička. Šikovný chlapík.

Líza zízala na obrus a na líca jej naskočili červené škvrny. Rút krútila lyžičkou a Ruda zbieral špáradlá od syrových jednohubiek. Sám som počul, že môj hlas je škrekľavý a prenikavý, a keď som pokračoval, vôbec to neznelo krajšie.

– Ten, kto sa dá obalamutiť šikovnými chlapíkmi, je hlupák, a dobre mu tak. Takto sa zmýšľa dnes vo Švédsku! Chlap, ktorý všetky svoje úspory vloží na ruletu v hráčskom klube a ktorého ošklbú, urobí len správne, keď si vezme život. Hlupák! Nech žije hráčsky kráľ so svojimi fajnovými spôsobmi a obrovskými autiakmi. Čoskoro budeme obdivovať už aj obchodníkov s drogami, ich šéfovia si získajú spoločenské uznanie. Ľudia si budú šepkať, pozrite, tam ide teň chlapík, čo za rok zarobil milióny. Ako? Obchodovaním s drogami. No a čo? Je predsa šikovný a nezabasli ho. Jeden, čo to dokázal, vravia dnes Švédi a krútia nosom nad normálnym zamestnaním. Nech parom vezme všetkých tých šikovných chlapíkov v tejto krajine!

Konečne som zavrel klapačku, ale neskoro. Líza starostlivo odložila servítku.

– Myslím, že je čas, aby som sa zdvihla, – povedala ovládajúc sa. – Zdá sa mi, že som pána policajta urazila, a pretože ho moja prítomnosť dráždi, odchádzam.

Kráčala rozhodným krokom do predsiene a vzala si kabát. Chytil som ju za ruku.

– Líza, ja…

Vytrhla sa mi.

– Nedotýkaj sa ma. Už sa viac nestretneme. Poznám ťa primálo na to, aby ma to trápilo. Ale spoznala som ťa natoľko, že som spokojná, že z toho ani viac nebolo.

Ešte nikdy som nebol tak ďaleko od nočného drinku.

– A počuj, Roland. Dám ti ešte radu. Zájdi do kresťanského združenia žien. Možno tam nájdeš nejakú smelú skautku, s ktorou si môžeš krátiť čas.

Dvere sa za ňou zavreli a ja som sa pomaly vracal nazad. Rudovi prasklo špáradlo v ruke.

– Ľutujem, – zamrmlal som a sadol som si.

– Rodina Rudovcov je nesmierne šťastná, že tebe je ľúto, – povedal Ruda zachmúrene. – To zachráni túto večeru pred krachom.

Rút vstala a mlčky začala zbierať zo stola.

– Ale mám pravdu, – povedal som tvrdohlavo.

Yngve náhle zamrmlal:

– Samozrejme, že máš pravdu. Do písmena. Ale ak chceš chodiť s dievčatami na večierky a zároveň mať pravdu, tak v budúcnosti budeš ešte dlho sám. Máš už tridsaťšesť rokov, a ak si sa ešte nenaučil, kedy treba držať tú hlúpu klapačku a netárať o pravde a nepravde, tak sa to nenaučíš nikdy.

Ruky som si pritlačil na líca a vyrukoval som s nasledujúcou hlúposťou: – Možno som priveľa pil…

Ruda udrel dlaňou o stôl, až taniere a poháre poskočili, a Rút vystrašene vošla, zvedavá, čo sa tu robí.

– Toto nech už viac od teba nepočujem, Roland! Už si to vo svojom živote dosť ráz povedal. Ako, doparoma, môžeš také dačo povedať mne, keď vieš…

Jeho hlas bol ostrejší, než na aký som bol zvyknutý za dlhé roky. Ruda bol taký rozčúlený, až sa mu zadrhával hlas.

– Yngve, – povedala Rút mierne a chlácholivo.

Teraz ma asi opustí jediný skutočný priateľ, ktorého mám. Pocítil som potrebu vysvetliť veci.

– Keby nebola povedala tú vetu. Mal som ju naozaj rád. Len keby nebola povedala tú vetu, že obdivuje všetko to, čo sa mne tak hnusí.

Nastalo dlhé ticho. Potom Yngve vstal a potľapkal ma po pleci a hlas mu znel zase priateľsky.

– Nemáš to ľahké, Roland. Ťažko sa dá s tebou vydržať, ale dúfam, že raz nájdeš dievča, ktoré ťa bude akceptovať. Potrebuješ to. Inak veru neviem, ako skončíš. Zomrieš na žalúdočné vredy, skôr ako dosiahneš päťdesiatku.

Naozaj sa so mnou nedá vydržať? To predsa nie je pravda, navrával som si. Všetko, čo chcem, je citlivé dievča, ktoré by neobdivovalo šikovných chlapíkov. Náhle sa mi chcelo plakať.

– Aj ja už pôjdem, – povedal som ticho. – Je tu dosť jedla a vína, tak to ešte môžete osláviť vy dvaja. Aspoň budete mať obaja príjemnú spoločnosť.

Neurobili nijaký skutočný pokus zadržať ma a ja som sa vybral peši domov na Drottninggatan. Myšlienky som mal trúchlivé, zneli mi ako pohrebná omša. Zmenilo by sa niečo na veci, keby som Líze zavolal a ospravedlnil sa jej? Mal by som sa pokúsiť, ale nemal som veľkú nádej. Priveľmi som ju zranil, ponížil som ju pred ostatnými. Roland Hassel asi nie je pre ňu vhodný partner. Neľutoval som však, čo som povedal, iba to, že som to povedal. Myslel som na dievčatá, s ktorými som sa zoznámil po rozvode s Cillou. Prečo sa ani z jedného toho vzťahu niečo nevykľulo? Prečo to zostalo len pri niekoľkých stretnutiach a viac nič?

Keď som konečne prišiel k bráne, cítil som takú hlbokú sebaľútosť, že keby sa z nej vynoril člen Armády spásy, poprosil by som ho o uniformu a triangel a pripojil by som sa k orchestru.

Ale v prítmí stála akási žena. Najprv som si myslel, že je to obyčajná pobehlica, ale potom vyšla pred osvetlený výklad.

– Čakali sme na vás, pán Hassel.

– Čakali?

Pani Peterzénová zavolala do tmavej brány a z tieňa sa vynorila ďalšia osoba.

– Môj nevlastný syn Göran a ja sa chceme s vami pozhovárať.

Sedeli sme v obývačke a mlčali. Tmavá neskorá jesenná noc s predzvesťou zimy a preháňajúcimi sa oblakmi ležala ako dechtová lepenka za oknom, čo viedlo do dvora.

– Žiaľ, nemám nič, čím by som vás ponúkol, – povedal som, keď sa mi ticho zdalo priveľmi ťaživé.

– To nič, – uškrnul sa Peterzén junior a zapálil si cigaretu.

Hoci mal iba tridsaťjeden rokov, jeho vlasy už boli sivé.

Tučné mľandravé telo sedelo ochabnuto v kresle. Nielen preto, že by bol unavený, lebo som tušil, že je zvyknutý na nočný život. Bledá tvár bola spuchnutá, neforemná od prebdených nocí, ktoré ale určite nestrávil pri lôžku pacienta v nemocnici. Vpadnuté preflámované oči vykúkali z opuchnutých viečok ako štrbinky. Bolo ľahké odbaviť ho tvrdením, že je to obyčajný alkoholik, opora nočných podnikov bez záujmu o niečo iné okrem vlastnej zábavy. Ale niečo na ňom, niečo nehmatateľné, mu dávalo istú dôstojnosť, akúsi vznešenosť. Vytušili ste aj inteligenciu, ktorá sa už síce začínala topiť v alkohole, ale bola tam.

– Kde ste ho našli? – spýtal som sa pani Peterzénovej a syn sa povýšenecky uškrnul, keď trochu rozpačito odpovedala:

– Poznám niektoré z Göranových priateliek a ukázalo sa, že u jednej z nich býval.

Junior sa rozosmial, no smiech vzápätí prešiel do chraptivého fajčiarskeho kašľa.

– Inga pozná moje chodníčky. Tentoraz viedli k Miriam.

Náhle sa na dvora ozval strašný rachot a ja som nebol pripravený na jeho reakciu. Hodil cigaretu na zem, rozbehol sa k oknu a pozeral cez poodhrnutú záclonu von. Sivobledá tvár bola o voľačo svetlejšia.

– Kto je to tam na dvore? – zamrmlal nezreteľne.

Inga zodvihla cigaretu zo zeme skôr, ako stihla vypáliť dierku do koberca, a sama si z nej nervózne potiahla. Stál som vedľa Görana a hľadel dolu do dvora. Niekto sa nemotorne a nadávajúc zdvihol spoza popolníc, dve z nich boli prevrátené, a zamieril k bráne.

– Šupák, čo sa motal okolo popolníc. A čo ste si mysleli vy?

Oblizol si pery, znova si sadol a zapálil si novú cigaretu.

– Nikdy neviete, – odpovedal záhadne.

Nevlastný syn? Nevlastná matka? Göran bol o tri či štyri roky starší ako ona. Zívol som a rukou som si prikryl ústa.

– Tak teda, čo odo mňa chcete? Prečo ste ma vyhľadali tak neskoro v noci? Veď v pracovnom čase som na kriminálke.

Inga Peterzénová zahasila cigaretu a šibla pohľadom na manželovho potomka.

– Pri Göranovi sa nikdy nedá vedieť… Keď som ho už našla, chcela som, aby ste sa s ním pozhovárali.

– O čom?

Göran sa znova chraptivo rozosmial.

– Foter je šibnutý. Úplne šibnutý. Nešlohol som mu jeho veci. Nech si dá vyšetriť hlavu. Bláznivý Johan.

Pani Peterzénová neprotestovala, keď jej muža označil za senilného, ale nevyzerala ani spokojne.

– Rozmýšľam o jednej veci, – povedal som, viac-menej preto, lebo som už nemal nič, na čo by som sa ich opýtal.

– Dostávate peniaze po matke vo forme renty. Ale stačí vám to? Keď vaša matka uzavrela poistku, mali peniaze celkom inú hodnotu, a aby ste s tým vyšli aj dnes, muselo byť poistné strašne vysoké.

– Život je dnes skutočne bohovsky drahý. Napríklad za jednu whisky si dovolia pýtať tridsať babiek, – zavzdychal s ekonomickým poznaním, ku ktorému ho priviedli skúsenosti.

– Ale nezabúdajte, že mater zaplatila dane aj za prémie, takže mne sa peniaze vyplácajú bez zdanenia. Ďalej mám akcie v galérii, aj odtiaľ mi kvapnú nejaké groše, a navyše zavše tam aj pracujem, a za to ma platia.

– Mal som pocit, že ste tam veľmi zriedkavo, – povedal som pomaly a on sa znova chraptivo rozosmial.

– Je to tak, ako vravím, otec je strelený. Asi tri dni v mesiaci venujem svoj drahocenný čas galérii. Medzi bojmi si treba odpočinúť, – doložil, aby zmiernil dojem, že tak veľmi dbá o svoju prácu.

– Poznáte muža, ktorý sa volá Bo Lennartsson?

Nevýrazne prikývol.

– Ten chmuľo! Ustavične sa staral o vysoký tlak Elona Börjessona. Myslel som si, že Elona porazí, skôr ako Bo odíde. Vrátil sa k práci nočného strážnika? Nevidel som ho už niekoľko rokov.

Znova som zívol.

– Komisár Ruda by sa s vami rád stretol. Môžete sa s ním spojiť zajtra predobedom.

– Najskôr v podvečer. Idem na čurbes, a ak to bude ako minule, nevstanem pred treťou popoludní.

Len čo odišli, ľahol som si, ale napriek únave som nemohol zaspať. Môže obchodovanie s umením vynášať toľko, že uživí toľkých ľudí? Zdá sa, že ani jednému zo zapletených nechýbajú peniaze na každodenné mlieko.

Od jedného som prešiel k druhému. Či je naozaj také ťažké so mnou vydržať?

÷

Skôr ako som nasledujúce ráno šiel na kriminálku, pokúsil som sa dovolať Líze, ale to som radšej nemal robiť. Bola chladná a neprístupná. Jachtal som, žobronil a prosil, akoby som bol hladujúci a ona rozdeľovala lístky do mestskej vývarovne, ale položila slúchadlo. Líza a Roland bola kapitola, ktorá sa skončila skôr, ako sa vlastne začala.

Keď som vošiel do Rudovej kancelárie, premeral si ma pohľadom.

– Zavolal si tej dievčine?

– Áno.

– A čo?

– Nič.

– Peccato, – zamrmlal Ruda. – Pustíme sa do pátrania po Bimbovi na Sergelovom námestí a na hlavnej stanici. Dostaneš od Simona zoznam hliadok a o tretej nastupuješ. Máš veľa inej roboty?

– Strašne veľa. Vieš sám, ako to býva.

– Isteže viem, ako to býva, – zavrčal. – Ale toto je dôležité.

V starých policajtských kostiach cítim, že sa niečo hýbe. Ak nájdeme Bimba, dovedie nás k Lackemu, a dokiaľ tento typ bude behať po slobode, nebudem mať pokoj. Pokús sa ešte zájsť za tým právnikom Bäckmanom. Telefonoval sem tri razy a nástojil, že sa chce s tebou zhovárať.

– Možno ťa navštívi Peterzénov syn Göran, pravda, ak vstane, – povedal som a informoval som ho o nočnej návšteve.

Ruda mal na zisky galérie rovnaký názor ako ja a oznámil mi, že prikázal dvom mužom, aby prešetrili príjmy firmy i jej majiteľov.

Boli to nepríjemné zmeny ako zakaždým, keď sme museli prerušiť rutinnú prácu. Ustavičný nedostatok pracovných síl nás nútil odložiť všeličo, čo by sa odložiť nemalo. Sune Bengtsson raz s trpkým úsmevom povedal, že keby si mal znova zvoliť, čo bude robiť, nikdy v živote by si nevybral povolanie policajta. „Zločin sa vypláca“, povedal, „a inteligentný muž si dnes môže skvelo žiť z kriminálnej činnosti, lebo buď nestihneme priestupky doriešiť, alebo nám chýbajú prostriedky na prešetrenie získaných informácií.“

Medzi tých, čo naopak prostriedky mali, patril zrejme právnik Bäckman. Kanceláriu mal na Strandvägen. Keď som sedel v jeho čakárni, mohol som si poobzerať steny obložené vzácnym drevom, kožou potiahnuté dvere a drahé umelecké diela, možno so zľavou kúpené v galérii. Jediná osobná vec, čo sa tam vyskytovala, bola fotografia usmievajúceho sa právnika v bielom športovom úbore, ako stojí s rukou na pleci televíznej hviezdy. V rukách držali squashové rakety, zrejme vyhrali akýsi turnaj. Jeho sekretárka, mladá žena s modernými okuliarmi, dostala znamenie domácim telefónom a zaviedla ma do svätyne.

Bäckman sedel obrátený chrbtom k oknu za vyrezávaným rokokovým písacím stolom v obrovskej miestnosti, ktorá vznikla pravdepodobne odstránením steny predeľujúcej dve menšie miestnosti. Nevstal, a ako som prechádzal celou miestnosťou až k nemu, sledoval ma chladným pohľadom. Neponúkol ma, aby som si sadol, nuž som si sadol sám.

– Dal som si vás zavolať, – povedal povýšene.

– Mýlite sa, – odpovedal som mu. – Prosili ste, aby som sa prišiel s vami pozhovárať, a to je možné, ak mi chcete povedať niečo dôležité.

To ho nenaladilo priateľskejšie. Z roly korektného právnika síce nevypadol, ale kútiky úst sa mu stiahli do arogantného úškrnu, ako keď veľkostatkár zabíja čas rozhovorom s najchudobnejším čeľadníkom. Možno si tú aroganciu neuvedomoval, ale dvíhala adrenalín.

– Ide o môjho klienta, riaditeľa Peterzéna. Musím vás požiadať, aby ste prestali šikanovať jeho i jeho rodinu.

– Pokiaľ viem, nikoho sme nešikanovali.

Pohľad veľkostatkára prikazoval čeľadníkovi, aby nevzdoroval.

– Keď vyjde najavo, aký darmožráč je syn pána Peterzéna, jeho povesť obchodníka by mohla utrpieť. Nijakú krádež neoznámil a želáme si, aby ste okamžite prestali pátrať po zmiznutých umeleckých dielach.

Zízal som naňho. Áno, myslel to vážne. Povedali by ste, že je prvý apríl.

– Chcete hádam dirigovať prácu polície? – spýtal som sa a cítil som, ako do mňa vstupuje zlosť.

Zvláštne, ako ľahko sa viem v poslednom čase rozčúliť. Bäckman si nasadil okuliare v kostenom ráme, ale nevystrašil ma nimi. V Spolku pre ochranu detí to má asi ľahšie.

– Myslím na renomé galérie. Pre pána riaditeľa je to zlá reklama, ak ho v jeho činnosti ruší polícia. A polícia by mala dobre vedieť, čo pre niekoho znamená dobrá povesť. Ak vy obhajujete renomé vášho zboru, tak mne sa vidí, že ja mám právo obhajovať pána Peterzéna. Vyjadril som sa dostatočne jasne?

Vstal som.

– Mám inú prácu, ako márniť tu s vami čas. Nepleťte sa do našej rutinnej práce.

– Pretože odopierate vziať na vedomie fakty, dovoľte mi aspoň dobrú radu. V mene môjho klienta som nútený obrátiť sa na vyššie miesta, aby zastavili vaše vyšetrovanie.

Zasmial som sa, ale nie preto, že by som sa bavil.

– Najhorší vtip, aký som v tomto roku počul! Myslíte si, že ja sám môžem začať alebo skončiť nejaké vyšetrovanie? Pracujem podľa príkazov. Ak chcete niekomu pohroziť, tak sa obráťte ha komisára Rudu, ktorý sa vám buď vysmeje, alebo vás vyhodí.

Oči čierne ako uhoľ už nemohli väčšmi sčernieť, dokonca sa mi videlo, že mu stmavlo aj beľmo. Ale aj tak som v jeho pekne modulovanom hlase nemohol objaviť ani náznak zlosti. Pravidlo číslo jeden pre Veľkého muža: Nestrať sebaovládanie!

V Anglicku kravata, vo Švédsku zdvorilosť za každých okolností.

– Schválne mi nechcete rozumieť. Vášmu šéfovi oznámite, že nejde o nič nekalé, a preto treba vyšetrovanie skončiť, to som mal na mysli.

Chvíľu mlčal, ale nemohol sa zdržať.

– A prepáčte, keď vám poviem, že sa mi nepáči váš tón. My právnici veľmi dobre vieme, čo sa z právnického hľadiska smie a čo nie.

– Áno, ste veľmi múdri, – odpovedal som. – Máte zvláštnu stavovskú morálku. Všetci podvodníci, ktorých poznáme, majú okolo seba stádo úslužných právnikov. Otvorene priznávate, že radíte ľuďom, ktorí by už pätnásť rokov mali šiť vrecia v base. Viete, že sa previnili, viete, že patria k spodine, ale strašne radi od nich prijímate nehorázne peniaze a pred väzením ich ochránite právnickými úskokmi. Všetky podvodnícke podniky, čo vznikli výlučne len na to, aby pripravili obyčajných ľudí o nasporené peniaze, majú od začiatku až po bankrot za poradcu toho či onoho známeho právnika, ktorý dohliadne na to, aby podvodníci boli jediní, ktorí neprídu o peniaze.

– Teraz už ale dosť, – povedal Bäckman a v hrdle akoby mu zaškrípala ľadová triešť. Zdvihol sa, stáli sme oproti sebe za drahým písacím stolom a zazerali na seba. Mal som pocit, že so mnou by si nikdy nechcel zahrať squash. Keď som usúdil, že už sme sa na seba dosť nazízali, obrátil som sa, vyšiel som z kancelárie a on mi nepovedal ani do videnia.

÷

O tretej hodine som nastúpil do služby na Sergelovom námestí a pripravil som sa na dlhé a nudné čakanie na Bimba Boströma. Spoločnosť mi robil kolega, ktorého som neveľmi poznal, ale zdal sa mi pokojný a trpezlivý, čo je potrebné pri sledovaní. Na Sergelovom námestí som nikdy neslúžil rád, a teraz v daždivom novembri sa mi úloha videla ešte menej povzbudzujúca. Hoci som sa vyhol letným fetošom, bandám, čo sa rozťahovali na schodišti a otvorene obchodovali so silnými drogami a silou svojich princípov o slobode vábili nič netušiacich mladých ľudí, aj teraz sa tu našlo dosť biedy na to, aby sa človeku skazila nálada.

Opovrhovaní pracujúci ženúci sa v tisíckach z práce a do práce placho alebo rezignovane pozorovali bandu pivárov, čo vyprázdňovali plechovku za plechovkou a prázdne hádzali cez plece. Obšmietajúci sa hašišmani, ktorých existencia bola jediným dlhým tancom, jedna udalosť splývala s druhou a ich mozgy sa pohojdávali v mäkkej bavlne. Zlodejíčkovia vyťahovali tranzistory a kamery a ja som vedel, ako ľahko k nim prichádzajú. Treba sa len poprechádzať po obchodnom dome a pobrať si veci. Keď predavač zareaguje, vždy sa nájde niekto v blízkosti, kto jej alebo jemu pohrozí bitkou po pracovnom čase, ak urobia poplach. Už sa stalo nespočetne veľa ráz, že banda obkľúčila predavačku z obchodného domu a zbila ju, keď vyšla z východu pre zamestnancov, a pretože predavači nie sú platení za to, aby ich mlátili, často krádež radšej prehliadnu. Priekupníci si objednajú krádež dole za stĺporadím. O deň neskôr si prichádzajú po tovar, ktorého cena je desať percent zo skutočnej hodnoty. Často sa kradne aj bez objednávky, vtedy sa ukradnutý tovar ponúka priamo verejnosti. Je na počudovanie, ako často ľudia kupujú ukradnutý tovar, potom, čo sa zopár ráz opatrne rozhliadnu okolo seba. Takmer by ste si pomysleli, že všetci sú priekupníci, len ak je cena správna.

Vyhrnul som si golier na kabáte a zasa raz obišiel stĺporadie. Pristúpilo ku mne asi štrnásťročné dievča.

– Stovka, – povedala. – Rýchlik.

– Tu?

– Viem o jednej bráne. Tak čo, áno či nie?

Ustavične si šúchala dopichané predlaktie.

– Padaj, – povedal som unavene.

– Posero, – zahundrala ľahostajne a šla ponúkať služby niekomu inému.

Ak človek slúži dlhšie na Sergelovom námestí či na nejakom inom v centre, vidí, ako tie dievčence rýchlo upadajú. Spočiatku, keď boli spolu so vzrušujúcimi kamarátmi, násilne sa smiali všetkým vtipom, aby ukázali, že k nim patria. Detsky okrúhle tváričky a jasné naivné oči, ešte nedávno spávali s medvedíkom v posteli. O mesiac neskôr: vychudnuté telíčko, bledá tvár a studené, tvrdé oči, čo šacujú druhých podľa ceny, akú sú schopní zaplatiť, večná túžba po ďalšej dávke, ďalšej a ďalšej… Nie, nemal som rád Sergelovo námestie, ale mojou úlohou bolo nájsť Bimba, a Bimbo sa neukazoval.

Služba na hlavnej stanici znamenala teplo a zbavili ste sa väčšiny fetošov. Teplo však priťahovalo aj opilcov a policajti zasahovali asi tridsaťkrát za dvadsaťštyri hodín, odvliekli ich dole na malú policajnú stanicu na prízemí, zapísali si ich a odtransportovali do hlavnej budovy na Regeringsgatan.

Tretí večer sme strážili spolu s Pellem a Pelle bol ospalý.

– V noci som jazdil rallye, – zazíval. – Skončil som tretí, ale zišiel som z cesty. Krucifix, nové dvere ma budú stáť tri stovky. Gullana sa zblázni. Idem na kávu.

Pomaly som vchádzal do obrovského vestibulu. Okolo čierneho železného zábradlia postávali ako zvyčajne Turci s temnými kostnatými tvárami, zakaždým sa tvárili prekvapene, akoby nechápali, že sú v inej krajine. Ďaleko odtiaľto ležali ich horské dediny, kde mali priateľov, rodinu a v myšlienkach boli u nich. U ľudí, s ktorými sa vedeli zhovárať, ktorým sa zdôverovali so svojimi problémami, u rodákov s rovnakými tradíciami a rovnakým pohľadom na život. Možno sa po niekoľkých rokoch vrátia a porozprávajú im, že ich život vo Švédsku bolo len umývanie riadu a postávanie okolo železného zábradlia na železničnej stanici, kde prstami ustavične preberajú tie svoje ružence.

Keď som obišiel stĺp, aby som nazrel do malej haly, kde bol východ, zazrel som chlapa, ktorý si práve sadal do kresla čističa topánok. V rukách držal noviny, ale zbadal som, že napäto sleduje dlhé rady skriniek na úschovu batožín. Cúvol som a zakýval na Pelleho. Pozrel na chlapa a vybuchol:

– Lump jeden, zasa si dal narásť fúzy! Zoberieme ho?

– Nie, čaká na niekoho. Chcem vedieť na koho.

– Privolám posilu.

– Stačí, ak dáš znamenie kamere. Johansson nás má pod dohľadom.

Pelle sa obrátil k jednej z deviatich televíznych kamier a urobil smerom k nej pantomimické privolávajúce gesto. Bimbo zaplatil za čistenie topánok, postavil sa vedľa fotoautomatu a ďalej predstieral, že číta noviny. Prišli k nám dvaja uniformovaní policajti a ja som im objasnil situáciu. Mlčky sme tam všetci štyria stáli a čakali, takisto ako aj Bimbo.

Vtom prišiel muž, na ktorého sme všetci čakali.

Göran Peterzén kráčal pomaly pomedzi skrinky na batožinu a v ruke držal kľúčik.

Číslo na kľúčiku porovnával s číslom na skrinke pre batožinu, hľadaná skrinka bola jedna z najväčších. Bimbo odložil noviny a s pokojným úsmevom na úzkych perách pozeral na Görana.

– Kto je to? – zamrmlal Pelle.

– Syn majiteľa galérie.

Göran odomkol skrinku a vytiahol odtiaľ veľkú škatuľu. Spuchnutá tvár sa skrivila od námahy, škatuľa musela byť ťažká. Potom z vrecka vytiahol veľkú hnedú obálku a vložil ju do skrinky. Pomaly sa mocoval so škatuľou a Bimbo ho nenápadne nasledoval.

– V poriadku, – povedal som. – Ideme.

Policajti obstali Bimba, ktorý sa zatváril prekvapene.

– Čo to má znamenať?

– Máme niekoľko otázok.

– Prepustili ma z chládku. Nemáte na mňa nič.

– Potom je to dobré. Odpovieš nám na otázky a pustíme ťa.

Mrzuto pokrčil plecami a zdalo sa, že sa podriadil. Göran Peterzén bol tiež prekvapený, ale nebol ani vystrašený, ani zmätený.

– Čo máte v tej škatuli? – spýtal som sa ho.

– Usudzujem, že veci z galérie. Časť krádeže. Sošky, zdá sa, lebo je to bohovsky ťažké.

Z čela si utrel pot, videlo sa mi, že na jeho tvári sa potu darilo. Ani som sa nevypytoval, sám pokračoval: – Poslali mi list, aby som zaplatil tridsaťtisíc babiek, potom mi vrátia zmiznuté predmety a v obálke bol aj kľúčik. Vraj medzi ôsmou a deviatou večer si môžem tie veci vyzdvihnúť.

– Ale…

Bimbo sa náhle vyšmykol a rozbehol sa do veľkého vestibulu.

– Zostaň tu, Pelle, – skríkol som a spolu s policajtmi som sa pustil naháňať Bimba.

Bimbo sa obzrel a videl nás približovať sa. Nemal šancu ubziknúť východom, lebo sme mu odrezali cestu. Vyrútil sa na nástupište desať, kde sa ľudia chystali nastúpiť do lokálky. Na druhej koľaji pomaly zastavoval iný vlak. Bimbo odsotil nabok akúsi ženu a naskočil doň. Automaticky sme sa rozdelili a naskočili do rozličných vozňov, aby sme ho dolapili. Pretože práve prichádzal ďalší vlak, nemohol vyskočiť na druhú stranu a ďalej ujsť cez koľajnice. Mali sme ho. Videl som, ako policajt búcha na záchodové dvere.

– Zamkol sa tam.

– Zožeňte sprievodcu.

Zakričal som Bimbovi:

– Nemá to význam. Vyjdi, lebo inak vyrazíme dvere.

Podľa očakávania poslal ma tam, kam sa zvykne posielať.

Policajt sa vrátil so sprievodcom v pätách. Ukázal som na dvere.

– Otvorte ich.

Sprievodca vyzeral vystrašene a žmúril cez okuliare.

– Je ozbrojený?

– Neviem. Dajte mi kľúč, otvorím sám.

Podal mi nástrčkový kľúč a ukázal, ako ním treba narábať.

– Stačí len skrútnuť.

Čo stvára tam ten vnútri?

– Rozbíja okno, – skríkol policajt. – Asi chce ujsť oknom.

Roztvoril som dvere a namieril na Bimba pištoľ. Ruka mu vyletela, zazrel som, ako sa v nej čosi ligoce. Potom vystrel ruky dohora a nevinne sa usmial.

– Nestrieľajte. Nikdy nenosím zbraň.

Vlak na druhej koľaji urazil posledné metre a s trhnutím zastal. Prišiel aj druhý policajt a obidvom som povedal: – Vezmite ho na policajnú stanicu. Hneď prídem. Vyhodil niečo von oknom.

– Upokojte sa, chlapci, – povedal Bimbo, keď ho policajti pevne chytili za ruky. – Nikdy nevyvádzam. Som mierumilovný človek.

Vliezol som medzi vagóny a pozeral, ale dopadalo sem iba svetlo z okien vagóna. Pod vlakom bolo tma ako vo vreci a práve som si chcel ísť po baterku, keď som zbadal hneď pri koľajnici malý predmet.

Kľúč. Obracal som ho. Kľúč sa nehodil do skrinky na batožinu. Bol skôr od nejakého bytu. Ušiel Bimbo len preto, aby ho zahodil? Prečo znamenal preňho nebezpečenstvo? Keď ho vyhodil von oknom, pravdepodobne padol medzi dva vagóny a potom na koľajnicu, horná časť kľúča bola sploštená, akoby po nej prešli kolesá. Ale s vedomím, že Bimbo vie mlčať, bude kľúč pre nás asi nevyriešiteľnou záhadou.

Pelle s Göranom Peterzénom stáli ešte tam, kde som ich zanechal, so škatuľou pri nohách.

– Dolapili ste ho? – spýtal sa Pelle.

– Už je na stanici. Myslím, že na kriminálku pôjdeme všetci spolu, nech sa aj Ruda zabaví.

Göran pozrel na hodinky.

– Bude to dlho trvať? O dve hodiny mám ísť na žúr.

– Všetko stihnete. Pelle, zájdi, prosím ťa, dole a dohodni sa so službukonajúcim, ako ďalej. Zavolaj aj na kriminálku, nech zoženú Yngveho a postarajú sa o odvoz Bimba.

– Bohovský žúr, – mrmlal Göran a zapálil si cigaretu.

– Nechcel by som ho prepásť.

O hodinu neskoršie sme sedeli s Pellem u Rudu a podávali služobné hlásenie. Rudu sme odtrhli od obeda, ale nesťažoval sa. Také už bolo naše povolanie. Obzeral si kľúč.

– Ten je na betón od nejakého bytu, kde sa schováva Lacke Sjöö. Alebo možno…

Zasmial sa.

– A čo keby sa tak hodil do dverí na galérii? To by bola sranda. No, Bimba si necháme na neskôr, hoci bude, samozrejme, mlčať. Doveďte sem toho nášho nočného vtáčika.

Göran Peterzén sa hneď pustil Rudovi vysvetľovať, že istý večierok si nevyhnutne vyžaduje jeho prítomnosť a bol by vďačný za stručné otázky.

– Moje otázky sú vždy stručné, – zahrmel Ruda, – len odpovede bývajú zvyčajne zdĺhavé. Ako ste prišli ku kľúčiku od skrinky?

– No, dostal som list a v obálke bol aj kľúčik.

– Máte ten list?

– Čo? Nie, odhodil som ho, prirodzene.

– Prirodzene. Bol písaný rukou? Alebo na písacom stroji?

– Rukou. Pevným písmom. Akoby ho písal nejaký chlapec.

– Aký to bol papier? Malý, alebo veľký? Biely, alebo farebný? Nevšimli ste si na ňom niečo zvláštne?

Göran si trel spuchnuté líca.

– Obyčajný biely papier. Myslím, že sa tomu hovorí A4.

– Aha. A obálka?

– Hnedá.

– Obyčajná hnedá? Dobre. V liste teda stálo, že si v určitý čas večer môžete prevziať umelecké predmety zo skrinky a tam ste mali vložiť aj obálku s peniazmi. Ale ak ste už mali kľúčik, stačilo vziať si škatuľu, a basta. Načo by ste platili? Korisť je predsa vaša.

– Nie je to celkom tak. V liste bolo napísané, že mi vrátia len polovicu a druhú polovicu mi dajú, ak všetko prebehne hladko. Pozrite, komisár, naťahujete čas. Žúr…

– Bolo na obálke niečo napísané? Meno, alebo nejaký podpis?

– Nič.

– Čo ste mali urobiť s kľúčikom od skrinky potom, ako ste tam vložili peniaze?

– No, mal som ísť do vestibulu, kde sú príchody vlakov, a postaviť sa k fontánke s pitnou vodou, čo má zemeguľu navrchu, a nejaký chlapík si mal prísť po kľúčik.

To bola pravdepodobne Bimbova úloha. Ruda si vyšparchal ucho, čo robieval zvyčajne, keď premýšľal.

– Ale prečo by ste mali zaplatiť tridsaťtisíc za veci, ktoré vám patria? Aj keď nepriamo, ale sú vaše.

Göran vyzeral naraz ľstivo.

– No, rátal som, že ich predám otcovi. Majú oveľa väčšiu hodnotu a chcel som trhnúť na tom ešte nejaké peniaze navyše.

– Naozaj ste si mysleli, že váš otec by tie veci od vás kúpil, keď si myslí, že ste mu ich ukradli?

– Otec tára. Börjesson, právnik a Inga by ho iste prehovorili.

Čo škrípalo v jeho príbehu? Možno hovoril pravdu, ale samotná historka sa mi akosi nepozdávala. Ruda nebol vôbec spokojný.

– Dovolíte mi pozrieť sa na váš zväzok kľúčov?

Göran mu začudovane podal zväzok kľúčov a Ruda si ich poprezeral. Čosi zašomral a vrátil mu ho.

– Neviete, kam patrí tento kľúč? – spýtal sa a podal mu kľúč so sploštenou hlavičkou.

Göran mu venoval letmý pohľad.

– Som beznádejný prípad, pokiaľ ide o kľúče. Nevidím v nich nijaký rozdiel. Sorry. Ale, drahý komisár, som z niečoho obvinený?

– Nie. Iste však pochopíte, že sme museli dostať odpovede na otázky, ktoré sme vám položili.

Göran pozrel na hodinky a zastonal. Pred sebou už určite videl spoločnosť, ktorá sa za ním umára túžbou.

– Spoznali by ste zmiznuté veci? Mohli by ste ich identifikovať?

– Prirodzene! Börjesson o nich stále mlel, aj Inga.

– Tak otvorte škatuľu a povedzte nám, či sú to tie predmety.

Göran si vypýtal nožnice a prestrihol hrubé šnúry.

– Budú to zrejme tri sošky od Arneho Jonesa. Potom si myslím, že by to mohla byť bronzová figúra od anglického výtvarníka…

Zohol bočné strany škatule a skamenel. Pozeral do škatule. Potom sa bez slova zvalil na zem.

Rozbehli sme sa k nemu. Vtom som pochopil, prečo Göran Peterzén omdlel. Ja som takisto nemal od toho ďaleko.

V priesvitnom igelitovom vrecúšku ležali v škatuli zvyšky človeka, ktorý sa volal Rulle Boman.

Nasledujúci deň vyzeral dokonca aj Ruda unavene. Pracovali sme celú noc a teraz čítal služobné hlásenia.

– Vedel si, že Rulle mal dcéru? – povedal. – Má osemnásť rokov a býva v Handene. Správu o smrti otca prijala pokojne.

Striasol sa.

– Prisámvačku, nezávidím súdnym lekárom, ktorí ho budú skladať dokopy.

Odložil vedľa seba papiere a pozrel na mňa prepadnutými očami.

Keby som aspoň pochopil, čo sledovali tým, že mŕtvolu poslali Peterzénovmu synovi. Prečo práve jemu? Verím jeho táračkám o liste a o tých vecičkách, a potom je to ešte nepochopiteľnejšie.

Göran sa musel zrieknuť žúru, a keď sa spamätal zo šoku, vypočúvali sme ho ešte intenzívnejšie, ale nedostali sme z neho viac, ako sme už vedeli. Na Rudovu otázku, kde zohnal tridsaťtisíc korún, odpovedal, že mu ich požičal istý známy. Prezradil nám aj jeho meno, čiže sme si to mohli overiť, a všetko súhlasilo. Göran mu sľúbil desaťpercentný úrok za mesiac. O liste s obálkou tvrdil, že ich odhodil do odpadovej šachty, dvaja naši pracovníci si to šli overiť, ale nič nenašli, a vtedy si spomenul, že ich odhodil do koša v hale istej reštaurácie. Aj tam sme sa pokúsili hľadať, ale kôš bol už prázdny a smeti odvezené.

Naše oddelenie nevyšetruje vraždy, ale pretože my sme pátrali po Lackem Sjööovi, na prípade sme pracovali spoločne. Ruda vstal, ponaťahoval si veľké, ťažké telo a nahlas zívol. Perom ukázal na mapu Štokholmu, zavesenú na stene.

– Prečesali sme štvrte na severe, ale tamtamy zapracovali a všetci kamsi zdúchli. Zatkli sme niekoľkých hľadaných, ale samé malé rybky.

Ešte sme prečesali ostatné štvrte, aj miesta, kde by sa mohol ukrývať utečenec z väznice. Jestvujú rozličné prázdne byty, kde sa môže utečenec prezliecť a stretnúť s niekým, kto mu dá peniaze alebo kľúč od ďalšieho bezpečného úkrytu. Ruda zoškriabal všetky prostriedky a nariadil raziu v nádeji, že chytia Lackeho, ale ako sa často stáva, razia sa nevydarila.

– A čo ak mŕtvola nebola určená pre syna, – povedal som.

– Čo tým myslíš?

– Odosielateľ sa možno domnieval, že Göran odnesie škatuľu do galérie. Zatelefonuje oteckovi a spoločníkovi a všetci budú pri tom, keď sa škatuľa otvorí.

Ruda mrzuto vzdychol.

– Dočerta, nič neviem. Bolinder zašiel ráno do galérie vyskúšať kľúč, či sa ta hodí, ale nikde sa nehodil. Naše nádeje sa rozplynuli. Peterzén frflal a chcel vedieť, čo to má znamenať, a ten Börjesson sa mu pokúsil predať obraz, skôr ako prišiel na to, kto Bolinder je. Bolinderovi! Čo má na stene prišpendlený obrázok z vianočného kalendára.

– Ešte vždy veríš, že ide o čiernu banku?

Ruda zamával papierom.

– Peterzén priznal dane za 98 000 korún, jeho žena za 45 000, Börjesson len za 52 000 korún. Aspoň z toho, čo priznali, – doložil ostro s myšlienkou na upadajúcu švédsku morálku, týkajúcu sa daní. – Ale mňa zaujalo, ako sa to vyvíjalo. Galériu Cecília zriadili roku 1937 Cecília a Folke Peterzénovci. Ona zjavne zdedila nejaké peniaze a vložila ich do firmy.

– A stačilo to aj na poistku pre syna, – pripomenul som.

– Žena zomrela roku 1945 a manžel po nej nedostal ani halier. Chlapca vychovávala teta, otecko mu telefonoval každú sobotu a vypytoval sa, ako sa mu darí. Roku 1947 a 1949 mu hrozila exekúcia a konkurz, čo sa odvtedy pravidelne opakovalo každé tri roky. Zakaždým sa mu podarilo vyriešiť vec kompromisom, alebo sa s daňovým úradom dohodol na amortizácii. Roku 1961 im vypli telefón, lebo nezaplatil účet. Roku 1965 bol vystavený novému konkurzu, ale podarilo sa mu odvrátiť úpadok, hoci to viselo na vlásku. Zaujímavé, čo?

– Iste to bude ešte zaujímavejšie. Pokračuj. Čo sa stalo roku 1966?

– Od roku 1966 sa firma ustavične vzmáha, otvára nové pobočky, Peterzén si kupuje luxusné autá a začína cestovať do cudziny. Čo sa, dočerta, stalo toho roku 1966?

– Predsa spoločník Börjesson. Nevložil do kšeftu veľa peňazí?

– Börjesson vstúpil do firmy iba pred tri a pol rokom a nemá viac ako dvadsať percent akcií. To s tým spoločníctvom je značne prehnané. Ako som sa dozvedel, akcie kúpil dosť lacno, ale možno to nie je pravda. Chlapík má v umeleckých kruhoch slušnú povesť, hoci nikto netvrdí, že je najväčším lúmenom na svete.

Rudu som dobre poznal a videl som na ňom, že sa upäl na jednu teóriu.

– Čo si myslíš, Yngve? Dovoľ úbohému zamestnancovi vypočuť si zopár múdrych slov z úst génia.

– Trhni si nohou! – vybuchol Ruda. – Ale máš pravdu, dosť som premýšľal o Peterzénovi seniorovi a požiadal som ho, samozrejme zdvorilo, aby sem prišiel a odpovedal mi na niekoľko otázok. Mimochodom zdvorilo, telefonoval mi jeho právnik Bäckman a sťažoval sa na teba. Tvrdil, že si sa správal bezočivo.

– Áno.

– Veľmi bezočivo.

– Isteže.

Ruda zívol, až mu zapraskali široké čeľuste.

– Dobre, – zasupel. – Poniektorí právnici sa stávajú odpornou zberbou. Ale aby som sa vrátil k obchodníkovi s umeleckými predmetmi, myslím si, že roku 1966 podľahol pokušeniu umiestňovať kradnuté umenie v cudzine. Po toľkých rokoch si vytvoril kontakty s ľuďmi, ktorí kupujú a veľa sa nevypytujú. Peterzén bol takmer na mizine, ale len čo predal obrazy, náhle sa stal z neho majetný muž. Priekupníci neplatia zlodejom veľa a veľké mená stoja mastné peniaze. Zachutilo mu a rozbehol sa vo väčšom rozsahu, ale obrazov sa nedá ukradnúť až toľko, tak začal zbierať aj iné, čo sa oplatí. Zbohatol, ale je to opatrný generál a nechce byť na očiach. Ideálna osoba pre činnosť čiernej banky. Požičiava tým, ktorí to potrebujú, a berie za to nehorázne úroky, ale to nič, lebo aj tí, čo si požičiavajú, trhnú na tom pekné peniaze. Myslím si, že Peterzén financuje zločiny, ale navonok si zachováva slušnú fasádu. Preto si do firmy pribral Bäckmana ako právnika a aj Börjessona. Bäckmana, aby mal v poriadku účtovníctvo a krytý chrbát, a Börjessona, ktorý sa stará o umeleckú časť. „Spoločník“ sa zapodieva obrazmi, kupuje a predáva. Peterzén sám cestuje do cudziny a zarába veľké peniaze. Som si stopercentne istý, že financoval tú lúpež, ktorej si sa zúčastnil…

– Nezúčastnil!

– Teda, pri ktorej si bol, a myslím si, že má prsty aj v zmiznutí a rozkúskovaní Rulleho. Možno bol Rulle príliš nervózny na to, aby žil.

– Alebo sa Peterzén obklopil väčšími hrdlorezmi, ako sa nazdal, a tí zabili Rulleho bez jeho príkazu.

Yngve mykol mocnými plecami.

– Spýtam sa ho, keď príde. Milo, zdvorilo a bez postranných myšlienok sa ho spýtam, či je podvodník. Uvidíme, čo odpovie.

Zaklopanie na dvere, Sune Bengtsson strčil dovnútra hlavu.

– Som pripravený, Roland.

– Zašijete Lennartssona?

– Dúfam.

Ruda vylovil ďalší papier.

– Sune, ty si to už iste čítal, ale pre Rolanda je to asi novinka. Bo Lennartsson bol zamestnaný v menšom štokholmskom strážnom podniku. Je to malý, ale dobre prosperujúci podnik. Poznám majiteľa. Raz som sa s ním stretol v Ríme, – doložil v presvedčení, že to dokazuje bezúhonnosť šéfa strážneho podniku. – Lennartsson získal miesto na základe falošných dokladov, ale prišlo sa na to až mesiac po tom, ako dostal kopačky. A tak sa majiteľovi videlo, že to už nemá nijaký význam, len by to možno bolo zlou reklamou pre jeho firmu, keby to zahlásil polícii. V každom prípade bol Lennartsson najhorším strážnikom, akého kedy zamestnali. Nespoľahlivý, zákerný, vždy mal za lubom nejakú lotrovinu. Raz šiel šéf na kontrolu a prekvapil Lennartssona v riaditeľovej pracovni s fľašou whisky a dvoma dievčatami, čo boli oblečené ako na fotografovanie do Playboya. Milého Lennartssona vyhodil, len tak zaplieskalo. Priveďte ho sem. Chcem sa dozvedieť, čo vie o Lackem a Bimbovi.

So Sunem sme sa vybrali na Wittstocksgatan. Šiel s nami aj adept, mladý muž, ktorý sa u nás zaúčal. Naše táraniny počúval tak intenzívne, že sme mali pocit, akoby sa každé slovo učil naspamäť, aby ho mohol použiť, keď raz sám bude školiteľom. Nazdával sa zrejme, že náš rozhovor o zvýšených cenách mäsa je tajný kód.

Sune si očistil okuliare a pozoroval bránu.

– Kedysi tu býval náš reprezentant v bridži. Bol šikovný, ale na môj vkus pri hre priveľmi riskoval.

Sune svojím analytickým mozgom bol vynikajúcim hráčom bridžu a vyhral mnoho turnajov. Ticho sme sa viezli výťahom. Adept stál oddane za našimi chrbtami, ledva dýchal.

Ak bol Lennartsson doma, neotváral. Po piatom zvonení sa Sune obrátil k adeptovi.

– Ako si povedal, že sa voláš? – spýtal sa toho, kto nám to nepovedal.

– Ach, Wahlén.

– Počuj, Wahlén, strať sa a zožeň zámočníka. V najbližšej budove je obchod s tabakom, požičaj si od nich telefónny zoznam a pozri, kde nájdeš najbližšieho zámočníka.

Adept neisto vzhliadol.

– Odkiaľ si? – zavzdychal Sune.

– Z Åmålu.

– Spýtaj sa predavača, iste ti pomôže. Kúp nejakú maličkosť, bude spokojný.

Adept odbehol s výrazom na tvári, akoby mu zverili stráženie štátnych odznakov.

– Sú čoraz mladší a mladší, – vrčal Sune.

– Možno to len my sme čoraz starší a starší, – namietol som.

– Ešte nám chýba niekoľko rokov do dôchodku, ale pomaly sa naň už začínam tešiť. Mám pekné plány.

– Čo také? Chystáš sa na cestu okolo sveta?

– Naopak. Chcem si prestavať záhradnú chatku, aby som v nej mohol bývať aj v zime, a potom sa do nej zavriem so šachovými problémami a analýzami bridžových partií a možno napíšem knihu…

Zdalo sa mi, že Suneho hlas sa stráca v diaľke. Chata! Chata na leto! Gräskö! Zavolal som Torstenovi do Unileveru, ale oznámili mi, že je na služobnej ceste v Holandsku. Aby som upokojil majiteľa, zavolal som mu a povedal, že už je to na dobrej ceste, ale trochu ma znepokojil, lebo mrmlal čosi o iných kupcoch, a že súri. Gräskö sa mi nesmie vyšmyknúť z rúk!

Adept Wahlén prichádzal, fučiac hore schodmi, so starším sivovlasým chlapom.

– Zámočník! – povedal Wahlén a vyzeral, akoby z klobúka vyčaril králika.

Sune sa preukázal policajným preukazom a vysvetlil mu situáciu. Zámočník mlčky prikývol a bez obáv pristúpil k dverám. Ukázal sa ako šikovný remeselník, lebo o päť minút boli dvere otvorené. Sune mu podpísal potvrdenku a všetci traja sme vošli do bytu. Wahlénove oči lietali po izbách ako lastovičky. Vyzeral, akoby si myslel, že sa tu koná výročný kongres mafie. Sune zapískal.

– Nemá to tu zlé. Podaktorí si to vedia zariadiť.

Nijaké stopy po Lennartssonovi, ale ani nič nenaznačovalo, že by sa bol vyparil. Skrine boli plné elegantného šatstva, posteľ bola riadne ustlaná. Sune zdvihol vankúš a vytiahol spod neho priesvitnú nočnú košeľu.

– A čo tu robí toto?

Na moje prekvapenie sa adept začervenal až po korienky vlasov. Vzdychol som. Ako sa môže z niekoho, kto sa takto červená, stať policajt vo veľkomeste? Dokonca ani v Åmåle by sa mu líca nemali sfarbiť.

– Iniciálky?

– Vyzerá to na RT.

– Ritva Torellová. Dcéra armády a Červeného kríža. Lennartsson sa jej zdá milý, šarmantný a skvelý.

– Niet divu, že ostal starým mládencom. Pozrieme, či nemá v zásuvkách nejaké zaujímavé písomnosti?

Sune bol skvelý vyšetrovateľ na mieste činu a v našom oddelení bol iba dočasne, ale z provizória sa zrejme stane trvalý stav, lebo Ruda ho nechcel pustiť nazad. Pristúpil k písaciemu stolu, vytiahol zásuvku a podal mi časť papierov, čo v nej ležali. Adept sa prizeral s obrovským záujmom.

Nepočuli sme, kedy sa otvorili dvere. Chcel som práve dačo povedať Sunemu, keď som zazrel Lennartssona. Stál pred pootvorenými vchodovými dverami. Sune a adept si všimli, kam sa dívam. Lennartsson stál nehybne s rukami na operadle stoličky. Zjazvená tvár mu sčervenela od zlosti.

– Čo tu robíte? – zasyčal.

Adept vykročil k nemu.

– Ste Lennartsson? Ak áno, máme v úmysle zadržať vás…

Lennartsson sa náhle pohol a my sme sa rozbehli k nemu.

Adept Wahlén stál pri ňom najbližšie. Lennartsson hodil doňho stoličku, vybehol dverami a zabuchol ich za sebou. Stolička trafila Wahléna do žalúdka, zvalil sa na zem. Sune v tesnom závese sa oňho potkol a ja som zasa zakopol o Suneho nohy. Keď sme sa konečne vymotali na schodište, počuli sme už len buchnúť bránu. Sune vrhol na adepta jedovatý pohľad a obaja sme sa ozlomkrky rútili dolu schodmi. Vonku na ulici sme zazreli zahnúť za roh taxík s Lennartssonom. Moje auto som zaparkoval na nesprávnom mieste, nemohol som hneď vyraziť vpred, ale musel som najprv cúvnuť a manévrovať pomedzi rady áut. Zadychčaný Wahlén naskočil do auta a placho sa utiahol do kúta a tváril sa, akoby tam ani nebol.

Z diaľky sme zaregistrovali, že Lennartsson vyskočil z taxíka a rozbehol sa k odenplanskej stanici metra. Aj keby sme sa napokon dostali dolu, dovtedy by stade určite odišlo niekoľko vlakov rozličnými smermi.

Stratili sme ho.

Cesta späť na kriminálku bola nekonečným utrpením pre adepta Wahléna, čo zaryto hľadel na dlážku auta. Sune sa zhováral sám so sebou, ale nepochyboval som, o koho si obtiera jazyk.

– Ste Lennartsson? Ak áno, máme v úmysle zadržať vás. Čo? Yngve nám to ani neuverí. Keď s touto historkou vyrukujeme, určite nás požiada, aby sme počas pracovného času nenasávali. Ste Lennartsson? Ak áno, máme v úmysle zadržať vás. A mali sme ho na dosah ruky. Čo sa stalo? Ste Lennartsson? Ak áno, máme v úmysle zadržať vás… Požiadam o predčasný odchod do dôchodku.

Len čo auto zastavilo, Sune vystúpil prvý a vypálil posledný prísny jedovatý pohľad na Wahléna, čo sa odtiaľ usiloval vypariť. Zasmial som sa a zľahka som ho udrel po pleci.

– Neber si to tak. Viem ešte, ako sa zelenáčovi začína. Časom sa to zlepší. Len sa nepokúšaj hrať na šikovného, kým si nebudeš istý, že to naozaj zvládneš.

Wahlén mi opätoval úsmev a zdalo sa, že zo životnej odvahy získal čosi nazad, asi ako keď odsúdencovi oznámia, že poprava sa odkladá z tretej hodiny na štvrtú.

Na ceste do svojej kancelárie som začul Suneho, ako nosovým hlasom zvestuje Simonovi: – Doslovne tak to povedal. Ste Lennartsson? Ak áno, máme v úmysle zadržať vás. Nežartujem. Prečo nezostal v Åmåle?

Bolinder náhlivo prešiel popri mne a vyzeral uštvane.

– Je Yngve voľný? – spýtal som sa ho.

– Je tam obchodník s umeleckými predmetmi. Prekrucovač zákona je samozrejme s ním.

Hoci nad dverami svietilo červené svetlo, zaklopal som a vošiel dnu. Folke Peterzén sedel na stoličke pre návštevníkov. Tvár mal sivú a vyzeral nezdravo. Vedľa neho sedel Bäckman a bedlivo ho pozoroval. Počul som, ako Peterzén odpovedá Rudovi na otázku.

– Je to pravda. Postrelil som pištoľou istého človeka.

Právnik Bäckman hneď zasiahol. Predstieral, že ma nevidí. Ruda prikývol, naznačil mi, že si mám sadnúť a počúvať.

– Pred pätnástimi rokmi, ale bol to náhodný výstrel. Stojí to aj na výstrižku, ktorý máte pred sebou. Ten človek bol ľahko ranený a krátko na to pán Peterzén zo streleckého klubu vystúpil.

– Máte ešte pištole? – spýtal sa Ruda.

Obchodník s umeleckými predmetmi unavene pokrútil hlavou. Všetka životná sila v ňom vyhasla, dokonca sa mi videlo, že sa mu vankúši bruško, čo sa inokedy usiloval vtiahnuť až k chrbtici.

– Predal som ich. Už som sa viac o ten šport nezaujímal.

Právnik sa zdvihol.

– To by vám už mohlo stačiť. Môj klient vám prejavuje viac ako ochotu. Pán Peterzén má žalúdočné ťažkosti a z lekárskeho hľadiska…

Ruda urobil veľkolepé gesto.

– Ale ja vás predsa nezdržiavam, pán riaditeľ. Ďakujem vám, že ste prišli. Žiaľ, musím si vyhradiť právo, že sa prípadne obrátim na vás s ďalšími otázkami.

Peterzén prikývol a vstal. Zhrbený kráčal k dverám. Bäckman prešiel okolo mňa, akoby ma ani nebol videl.

– Čo bolo s tou zbraňou? – spýtal som sa, len čo sme s Rudom osameli.

Ukázal mi fotokópiu novinového výstrižku z roku 1958.

– Dahlman natrafil na túto maličkosť celkom náhodne, keď prešetroval Peterzénov register. Zaplatil pokutu za neopatrnosť. Bola to maličkosť a nič inšie, ale chcel som mu dať najavo, že o ňom vieme všetko. Všimol si si, ako zle vyzeral?

– Áno. A ako inak prebiehalo vypočúvanie?

Ruda sa nechtami poškrabal po strnisku a s grimasou pohodil šticou.

– Žalostne. Len čo chcel Peterzén odpovedať, už tu bol Bäckman a všetko pokazil. Môj klient sem a môj klient tam. Poriadne sa obracal za svoj honorár. Chytili ste už Lennartssona?

Zaváhal som.

– Áno aj nie. Sune ti mal vyrozprávať celú tú smutnú historku, ale zrejme sa ešte musí posťažovať viacerým.

Stručne som mu porozprával, čo sa stalo, a pripravil som ho, že Sune bude opakovať Wahlénovu vetu do aleluja. Ruda rezignovane mávol rukou.

Nestojí to za to, zlostiť sa. Mládenec sa aj tak ide od hanby prepadnúť, aspoň dúfam. Poradím sa s Nordom, či nevyhlásime pátranie po Lennartssonovi. Stáva sa čoraz dôležitejším: Prirodzene, budeme strážiť aj jeho byt, ak by sa vrátil, a to nie je vylúčené, lebo si nič nevzal so sebou.

÷

Tri dni usilovného pátrania nás nedoviedli k nijakému výsledku. Samá voda. Jednu noc som strážil Lennartssonov byt, ale neobjavil sa, a tak sme predpokladali, že niekde má náhradný byt.

Štvrté ráno som šiel na jednu adresu na Götgatan, keď som sa znezrady zrazil s Cillou. Najprv chcela popri mne prejsť, ale napokon zastala a hľadeli sme na seba. Ani jeden z nás nič nepovedal. Bola trochu zrelšia, ako som si ju pamätal, tvár a postava sa jej zaokrúhlili, ale pristalo jej to, a zočí jej naďalej vyžarovalo vážne teplo.

– Ako sa máš? – spýtala sa napokon.

– Dobre. A ty?

– Tiež.

– Fajn.

Zase sme stíchli.

– Videl som v novinách, že si sa vydala. Pred šiestimi rokmi či kedy?

– Asi tak.

– Kde robí tvoj terajší muž?

– Je spojár.

– Taák. Muž, čo chodí každý večer načas domov, samozrejme.

Prikývla.

– Áno, domov chodí každý večer, – zopakovala nevýrazne.

– Triezvy.

– To si nemusela povedať.

– Možno nemusela, – povedala, ale neospravedlnila sa.

Prešľapovala na chodníku, aby udržala teplo v tom drsnom raňajšom chlade a chcela ísť ďalej. Ale ja som ju nechcel pustiť, chcel som sa s ňou zhovárať.

– Tvojho muža… máš ho rada?

Úsmev, o ktorom ani nevedela, rozžiaril jej vážnu tvár, a tento úsmev kedysi patril mne. Na začiatku nášho vzťahu, až kým som nedosiahol, že pohasol. Zdalo sa mi, že siaham po ňom, chcel som skríknuť, aby sa usmiala na mňa, Rolanda Hassela, svojho bývalého manžela. Ale to bolo dávno a medzitým bolo priveľa bolesti.

– Sixten je dobrý, – povedala prosto.

– Šťastie pre teba. Máte deti?

Počul som sa, ako sa mi hlas mení na hlas vyšetrovateľa, čo ona neznášala. Chcela už odísť, ale odpovedala mi na otázku. V hĺbke duše som cítil kameň.

– Dve dievčatká.

– Ako fajn, – povedal som ironicky. – V chalupe je teda veselo!

Nedotklo sa jej to. V mojej bolestnej chuti raniť som pochopil, že ju už raniť nemôžem.

– Áno, je nám veselo.

– Ja som zas večne na protialkoholickom liečení.

Zľahka mykla plecami.

– Aha, tak teda už nie si u polície.

Chytil som ju za rameno a povedal nahlas, takmer som kričal: – Pozri na mňa, Cilla, pozri sa vo svetle. Či vyzerám ako alkoholik? Prestal som piť ešte skôr, ako sa skončil náš rozvod.

Pozerala na mňa tmavými očami, kým som nepustil jej ruku.

– Prepáč, – zamrmlal som. – Nechcel som na teba kričať.

– Isteže, – povedala ľahostajne. – Už musím ísť. Ahoj.

Ešte chvíľu som stál a civel za ňou. Ahoj. Nie: maj sa dobre, alebo: daj na seba pozor. Len ľahostajnosť a ahoj, čo znamenalo ahoj navždy. Nahnevala sa na mňa, nesmútila za mnou, nič, bol som jej iba nekonečne ľahostajný.

Človek, ktorého som hľadal, nebol doma. Mrholilo. Na kriminálku som šiel pešo. Bol som unavený. Potreboval som dovolenku. Ak sa mi pošťastí kúpiť ten pozemok, vezmem si týždeň dovolenky a začnem upratovať, čistiť, stolárčiť a robiť plány na leto. Možno si naplánujem dovolenku s nejakou inou ženou, ku ktorej by som mohol byť milý, ktorej by som sa mohol zdôveriť…

Ruda mal tiež pochmúrnu náladu, čo bolo preňho nezvyčajné.

– Prešľapujeme na mieste, – vzdychol. – Nenapredujeme. Nemám toľko ľudí, aby sa mohli zaoberať len týmto prípadom.

Zdalo sa mi, že držíme v rukách dobré karty, ale ukázalo sa, že to boli len šeplety.

– A čo Bimbo Boström? Ako prebiehal jeho výsluch?

– Radšej o tom ani nehovorme. Tvári sa tak nevinne, že by si ho takmer poslal na sväté prijímanie. Ustavične omieľa, že naňho nič nemáme, že ho máme pustiť na slobodu, a čertvie, či napokon nebudeme nútení tak aj urobiť, ale ľahko sa nevzdáme. Vraví, že na hlavnej stanici bol čírou náhodou. Vraj sa mu páči ruch, čo tam vládne. Vraví, že keď k nemu pristúpili dvaja policajti, znervóznel, vraj patrí k nervóznym typom, a ušiel, lebo prepadol mentálnej panike. Zdochliak, naozaj povedal mentálnej panike a tie slová vychutnával, akoby boli namočené v sirupe.

– A kľúč, čo vyhodil von oknom?

– Aký kľúč?, – vraví a vypliešťa oči. Vraví, že v tej istej mentálnej panike rozbil vo vlaku okno, aby odtiaľ ušiel, ale že ho tam chytili. Tvrdí ďalej, a vyzerá pri tom naozaj ako anjel, že kľúč tam musel byť už predtým a že ho pravdepodobne stratil nejaký cestujúci. Áno, Bimbo je skvelý. Mohol by ísť za herca.

Zaňuchal som vo vzduchu.

– Aká zvláštna vôňa.

– Peterzénove cigarety. Fajčí nejaký špeciálny druh dovážaný z Argentíny. Predvolal som si ho, ale zase mal v závese Bäckmana. Nedá sa s tým ani pohnúť.

Zízal na kôpku papierov na písacom stole.

– A tu sa vŕši celá kopa nevyriešených vecí.

Poznal som dobráka Rudu. Len čo si posťažuje pred chápavým človekom, znova pohne rozumom, nájde nové cestičky, rozvinie staré návrhy, povypytuje sa viacerých ľudí. Vyšetrovanie musí ako vždy pokračovať.

Zazvonil telefón, slúchadlo zdvihol s nevôľou, akoby sa obával, že mu pribudnú nové starosti. Náhle sa vzpriamil na stoličke.

– Čože? Ihneď ju pošlite hore.

Pomaly položil slúchadlo.

– Zase prichádza slečna Torellová. Som zvedavý, či má nejaké novinky o našom šarmantnom Lennartssonovi.

Dvere sa otvorili a dievčina vošla so známou vetou:

– Nechcem sa do ničoho zapliesť.

Ruda sa prejavil otcovsky, upokojujúco a basovým hlasom si mrmlavo získaval jej dôveru.

– Sadnite si, slečna Torellová. Nechcete kávu? Nie? Kriminálneho inšpektora Hassela poznáte.

Oblizla si pery a krátko kývla hlavou smerom ku mne.

– Nuž, prečo k nám prichádzate?

Naklonila sa k písaciemu stolu a rukou si podoprela bradu.

– Je to isté, že sa moje meno nikde nezjaví? Že ostanem v anonymite?

– Vypočujeme si, čo nám poviete, a potom uvidíme, čo sa dá robiť. Ale zaručujeme vám bezpečie, – povedal upokojujúco a jeho hlas bol nežný, akoby učil v prípravnej škole abecedu.

– Chcete vedieť, kde je Bo?

S Rudom sme si vymenili takmer nezbadateľný pohľad. Teda predsa jej ide o Lennartssona.

– Veľmi radi. Viete to?

– Nie ja, ale…

Hánkami si potrela líce, zrozpačitela.

– Je to trochu zložitejšie, viete. Bo ma pustil k vode, v poriadku. Ale Bo má známeho, čo… No, rozumiete mi…

Ruda prikývol, usmial sa vševedúco, isto a skúsene. Pokojne mohol robiť redaktora v rubrike zaoberajúcej sa srdečnými problémami čitateľov.

– A ten známy sa vám veľmi zapáčil.

Ritve Torellovej sa uľavilo.

– Práve to. Stig je taký milý, ani si neviete predstaviť. Tancuje ako boh.

– A tento boh vie, kde sa Lennartsson ukrýva?

– Áno, ale neodvážil sa prísť na políciu sám. Obáva sa represálií. Tak sa to hovorí?

– Presne tak. Ale ako sa s ním môžeme spojiť?

Zahryzla si do plnej spodnej pery.

– Môžete sa s ním stretnúť na mieste, kde vás nikto neuvidí. Stig sa obáva Boa a… Áno… a je v tom aj iné.

– Povedzte. Len otvorene.

– Stig by chcel za informáciu niečo dostať. Nie veľa. Zopár stovák, ale hovorí, vraj je to preňho také veľké riziko, že by z toho chcel aj niečo mať.

Celkom obyčajný udavač, ale Ruda ju ubezpečil, že ak informácie budú pravdivé, určite ho odmeníme.

– Chce sa s vami stretnúť zajtra ráno o šiestej a ja vás tam doveziem autom. Ak chcete, prídem sem po vás.

– O šiestej!

Pohodila hlavou dozadu a hrdo pozrela.

– Stig je robotník a v továrni sa začína pracovať o siedmej. Ak sa chcete s ním pozhovárať, musí to byť predtým.

Ruda i ja sme na ňu prekvapene pozreli. Vyrukoval ako prvý s otázkou.

– To je ale obrovský skok, čo ste urobili, slečna Torellová, od luxusu s Lennartssonom presedlať na robotníka.

Pozrela mu smelo do očí.

– Na Boovom luxuse mi ani tak veľmi nezáležalo. Bola to len pozlátka. Nič, na čom by sa dalo stavať. Stig si ma chce vziať za ženu a je strašne zlatý. Hlavné je, že sa máme za čo najesť.

– Všakže? No dobre, prídite po nás ráno, niekoho už zoženiem.

Odišla a Ruda na mňa spokojne pozrel.

– Už si predo mnou nesťažuj na mládež. Tu to vidíš. Dievča, čo sa uspokojí s kašou a bravčovým kolienkom, hoci bolo zvyknuté na kaviár a lososa. V každom prípade je tu aspoň nádej. Dúfam, že si ranný vtáčik?

– Samozrejme. Aby som si privyrobil, roznášam ráno noviny Dagens Nyheter. Kto pôjde so mnou?

– Myslím, že Simon. Aspoň raz nebude musieť ráno prebaľovať.

÷

Ale Simon rád prebaľoval malého, ako sa mi zdôveril s nadšeným úškrnom nad galošovitou bradou. Bolo niekoľko minút pred šiestou a my sme stáli v raňajšej tme a triasli sa v ostrom vetre. Drobne mrholilo, vzduch bol nasýtený vlhkosťou.

– Naďa si ráno rada pospí, – povedal, – takže o Sergeja sa vždy postarám najprv ja.

– Bude sa volať Sergej?

– Už sme ho pokrstili. Strašne utešený drobec, – povedal zasnene a zrejme túžil vrátiť sa ku hopkajúcemu detskému telíčku, ktoré by pudroval, prebaľoval a na oplátku by od malého dostal úsmev.

– Ako môžete deviati bývať v takom malom bytíku? Je dvojizbový, ak sa nemýlim!

Simon si šúchal dlane a sliedil dolu po Kungsholmsgatan.

– Dva a pol izbový. Je to otázka organizácie. Rozdelíš si deti podľa pohlavia a veku a usiluješ sa, aby sa znášali. Mať mnoho detí je radosť. A aspoň omladneme aj my.

Pohladkal sa po ružovej plešine a usmial sa. Pelle sa ho raz vážne spýtal, ako môže mať toľko detí, keď žijú v takých stiesnených podmienkach, a Simon mu pokojne vysvetlil, že Naďa pochádza z oveľa početnejšej rodiny a je zvyknutá na to, že členovia rodiny nemajú pred sebou nijaké tajnosti. Pelle mu odpovedal, že jeho Guliana by nikdy s takým dačím nesúhlasila.

Rozheganý sivo nalakovaný Volkswagen pribrzdil a cez sklo som zazrel Ritvinu tvár. Otvorila nám dvere a Simon vliezol namáhavo na zadné sedadlo. Takéto autíčko nebolo robené na jeho mieru. Ritva mala na sebe nohavicový komplet a krátky kabátik z lacnej kožušiny.

– Kde máte priateľa?

– Doveziem vás k nemu. Nepotrvá to dlho.

Prešla po Kungsholmsgatan ku Kronoberskému parku a zabočila doľava na Polhemsgatan. Nápadne často pozerala do spätného zrkadielka, zjavne sa obávala, že nás sledujú ľudia, ktorých sa obával jej priateľ.

– Kde pracuje?

Urobila neurčité gesto.

– Vo fabrike… patrí k firme LM, myslím. Robí pri bežiacom páse.

Prešla dlhou zvažujúcou sa ulicou a potom zabočila na Severné nábrežie.

– Ideme k nemu domov?

Zavrtela hlavou, z nejakého dôvodu znervóznela, zneistela.

– Nie, domov nie. Stig si myslí, že by vás tam tí druhí mohli uvidieť, a on sa strašne bojí. Zvolil si iné miesto na stretnutie.

Šoférovala mlčky a viac som sa jej nevypytoval, nechcelo sa jej zhovárať. Náhle urobila prudký oblúk a zamierila do Ralambshovu, sprava sme mali park a zľava záliv Riddarfjärden. Auto šlo pozdĺž plota s ostnatým drôtom po nábreží. Pod Västerským mostom zamierila na parkovací priestor a zastala.

– A sme tu.

Vystúpila a my sme ju nasledovali. Simon dychčal, akoby absolvoval tréning na bicykli. Ukázala smerom k plotu.

– Stig je v lodenici.

Pomaly sme zišli dolu a ja som sa zvedavo obzeral okolo. Už celé roky som tu nebol, hoci to boli moje najobľúbenejšie miesta, kde som sa hrával ako dieťa. Simonovi som ukázal malý záliv, na opačnom brehu bolo vidieť smedsuddskú vilu, kde kedysi pôsobil umelecký kolektív, teraz bola ponorená v ošarpanej ľahostajnosti.

– Odtiaľto sme plávali až na Južné nábrežie, – povedal som.

– V lete tu vždy plachtili plachetnice a úžasne sme sa vyťahovali, keď sa nám podarilo doplávať k Långholmskému kúpalisku.

– V tejto vode ste sa kúpali? – zarazene ma prerušil Simon.

– A prežili sme to. Vidíš, aký som svieži a jarý. Zavše sme prebehli po Västerskom moste, vliezli sme do vody z južnej strany, kade sa plavili veľké lode, aby sme zažili vlnobitie.

– Keď som prišiel do Štokholmu, Västerský most ešte nestál, – povedal Simon zamyslene. – Mama mi rozprávala, že na ostrov Kungsholmen sa prechádzalo po pontónovom moste. Vždy som si myslel, že Västerský most je úžasný klenbový most. Typický pre Štokholm.

– To ste sa sem museli presťahovať skoro. Otec bol taxikárom, a keď som sa s ním viezol, vždy mi rozprával o meste. Miloval Štokholm, Štokholm jeho čias. Hovoril mi, že keď roku 1935 otvorili Västerský most, oveľa ľahšie sa dostali do mesta. A okrem toho je to oblúkový most, a nie klenbový, a ak sa dobre pamätám, jeden oblúk meria dvestoštyri metrov a druhý stošesťdesiatosem.

– Keď ťa vyhodia od polície, ešte vždy môžeš robiť sprievodcu, – zahundral Simon.

Na plote visela tabuľa s názvom lodenice: Štokholmská jachtárska spoločnosť a hmlisto som si spomínal, že tu bola aj v čase môjho detstva. Dvierka v plote boli pootvorené a na nich visela tabuľa s čiernymi písmenami, ktorá varovala pred zlými strážnymi psami. Nevideli sme nikoho, ani psov, ani ľudí. Na vode sa hojdala jediná loď, všetky ostatné boli vytiahnuté na breh. Loď, veľký drevený motorový čln s dechtovým palubným prístreškom, bola uviazaná na najširšom prístavnom móle.

– Stig je na lodi, – vysvetľovala slečna Torellová. – Dostal sa sem z Lilla Essingenu, aby si bol istý, že ho nikto nesleduje.

– To je ale opatrný mládenec, – podotkol Simon. – Ale asi dobre vie, čo robí.

Kráčali sme po štrku k mólu. Vo vnútri ohradenia sa začínal mostový oblúk. Z mohutného betónového základu sa ťahali štíhle oblúky dohora, klenuli sa do stredu vody a zasa graciózne vyliezali a zbiehali sa do južného piliera. Pri jednom základe sa tlačilo päť plechových popolníc, pri druhom bola obrovská červeno-biela bója. Jesenné práce boli skončené a bolo očividné, že lodenica sa pripravuje na prezimovanie.

Lodný žeriav stál so zvesenými ramenami, možno unavený množstvom lodí, čo poprenášal, za ním sa krčilo niekoľko bielych bójí a povedľa niekoľko roztratených zelených lavičiek. Dva vlečné vozíky odpočívali vedľa strážnej búdky podobnej stánku a pri vetchých drevených prístreškoch stáli sudy natreté na bielo a pár zelených sudov na olej. Studený vietor kmásal na vysokom stožiari nemilosrdne lanom, zdalo sa, že túži po prvých jarných dňoch, keď mu znova bude robiť spoločnosť vztýčená zástava jachtárskej spoločnosti.

Prístavné mólo pozostávalo z dvoch dlhých drevených mostíkov, v strede s trávnatou vyvýšeninou dláždenou kameňmi a na drevených mostíkoch stáli stoličky, drevený stôl a vysoké úzke lampy. Ako sme sa blížili k lodi, naše kroky opustene klopkali po dreve.

– Ak chceš mať motorový čln, tak len z dreva, – povedal Simon. – Drevo je čosi celkom iné ako plast. Plast vôbec nevonia ako loď. Keď sa vezieš na člne z plastu, máš pocit, že si vo fabrike.

Slečna Torellová kráčala za nami a povzbudila nás.

– Stig by mal mať pre vás termosku s kávou.

– Fajn, – odpovedal Simon. – O tomto čase sa človeku žiada čosi teplé v žalúdku.

Skočili sme na loď a obzerali sa po robotníkovi Stigovi s termoskou kávy. Neobjavili sme ho však.

Namiesto toho sme uvideli hlaveň pištole namierenú na nás a za ňou dvoch chlapov.

– Vitajte, – spokojne povedal Lacke Sjöö. – Čakali sme na vás.

Druhý chlap bol Bo Lennartsson a on držal v ruke pištoľ. Obrátil som sa k Ritve Torellovej.

– Gratulujem, – povedal som trpko. – Čistá prácička! Nevinnými kukadlami sa ti podarilo obalamutiť dvoch skúsených policajtov. Zaslúžila by si si Oscara.

Zahryzla si do pery a vyzerala trochu zahanbene. Ako sme len mohli s Rudom uveriť jej historke? Mali sme vedieť, že dievčina, ktorá privoňala luxusnému životu, sa nikdy nevráti do sivej každodennosti, a ak, tak len v románoch na pokračovanie, nikdy nie v skutočnom živote. Mali sme to vedieť a aj sme to vedeli, ale mladé dievča s veľkými očami vie vrátiť vieru už v dávno stratené ilúzie.

– Šikovná ženská, – pochválil ju Lennartsson. – Myslím, že ten rozdrapený policajt celkom skrotol. Lacke, vytiahni im kolty.

Aj keby nebol povedal kolty, videl zrejme priveľa slabých westernov. Lacke mi strčil ruku pod sako a vylovil môj walther a rovnaký manéver použil aj pri Simonovi. Prezeral si zbrane. V hlbokých očiach sa mu zračilo opovrhnutie.

– Aušus! Dopekla s nimi.

Chytil zbrane a s výsmechom ich šmaril cez zábradlie do vody. Čo som ho videl naposledy, neholil sa, strnisko mu už narástlo na riadnu bradu a úzke fúziky boli nepestované a zanedbané.

– Čo od nás chcete? – spýtal sa Simon neutrálne, takmer akoby ho to ani nezaujímalo.

Nebál sa a vyzeral duchom neprítomný, ale poznal som ho dobre, a preto som vedel, že ešte nikdy nebol tak v strehu ako v týchto chvíľach.

– Na teba kašleme, – odvetil Lacke. – Ale s tvojím spoločníkom sa musíme vážne pozhovárať.

Lennartsson sedel od nás na takú vzdialenosť, že sme nemali šancu prekabátiť ho, a nespúšťal z nás oči ani na zlomok sekundy. Lacke nedbanlivo vstal a z vnútorného vrecka na kabáte vytiahol čosi podlhovasté, čierne. Zaregistroval som vírivý, svišťavý úder a obušok so strašným tresknutím dopadol na Simonovu plešivú hlavu.

Simon zastonal a kolená sa mu pomaly podlomili. Ešte sa usiloval na nich udržať, pozrel na nás s čudne zmäteným výrazom na tvári. Vyskočil som, ale vtom som začul Lennartssonov hlas, zlovestný a agresívny:

– Stoj, ináč ťa pošlem do horúcich pekiel!

Simon sa so zachraptením zvalil na dlážku, bezvládne telo mu znehybnelo.

– Chceli ste sa s nimi len pozhovárať! – skríkla Ritva hystericky. – Vraveli ste, že sa im nič zlé nestane!

– Na tých dvoch sa dá vždy spoľahnúť, – povedal som jej.

– Nepovedali by pravdu, ani keby sa o to pokúšali. Lennartssona to nazlostilo, ale Lacke sa zabával. Gagotavo sa rehotal.

– Si podarený. Takých, ako si ty, mlátime v base ako žito. Náhle ma obuškom udrel po zápästí. Zabolelo ma to, až som od bolesti skríkol, Lacke sa očividne pri tom bavil. Ritva sa rozplakala.

– Sľúbili ste mi, – vzlykala. – Keby som to bola vedela.

– Budeš robiť to, čo ti prikážeme, – zrúkol Lennartsson.

– Drž papuľu a nebuč, alebo sa ti tiež zachcelo výprasku Lackeho hračkou?

Lacke na ňu žiadostivo pozrel a úzke oči mu zasvietili.

– Pre mňa za mňa, – povedal dôrazne. – Mala by si sa naučiť poslúchať.

Zošuchla sa na lavičku v člne a teraz si uvedomila, akej chyby sa dopustila.

– Čo s nimi urobíte? – spýtala sa a zavzlykala.

– Vypumpujeme zo snoriča, čo vie, a určite nám všetko pekne porozpráva, ak nechce, aby sme odpravili jeho kamaráta.

Simonovo obrovské telo sa trochu trhlo a zasa ležal bez pohybu. Zvláštne nehybne. Je mŕtvy? Starký Simon, Simon so svojimi siedmimi deťmi, na ktoré bol taký hrdý. Simon so svojou ženou Ruskou, čo sa vždy široko, teplo, matersky usmievala, keď som sa s ňou stretol. Simon, čo vždy zmiernil napätú situáciu vhodnými slovami. Simon, ktorého sme mali všetci radi.

– Zabili ste ho, – povedal som ticho.

Lacke vyhodil z člna vedro, naplnil ho ľadovou vodou a vylial ju na Simona. Zajasal som, keď som zbadal, že veľké telo sa pohlo.

– Nezabijeme ho. Ešte nie. To závisí od teba, – povedal Lacke.

Výsmešný rehot sa stratil, teraz bol len zlý, nebezpečný a dokonca sa mi zdalo, že aj Lennartsson sa zľakol hrozby, ktorá vyžarovala z jeho kamaráta.

– Urobíme si okružnú jazdu loďou. Malý výlet na miesto, kde nás nikto nemôže počuť.

Lacke vyskočil na pevninu, aby uvoľnil kotvové lano. Ritva sedela napätá na lavičke a videla, ako Lacke odväzuje loď. Prudko sa nadýchla a pozrela na Simona, ležiaceho na chrbte, ktorý civel do vzduchu sklenými očami.

Náhle vyskočila z miesta, kde sedela.

– Zabijete ich! Nechcem byť pri tom, – kričala.

Nečakane vyskočila z lode a bežala po móle k východu.

Lennartsson zrúkol na Lackeho, ktorý spočiatku nevedel, o čo ide.

– Chyť ju! Dovedie sem políciu!

Lacke sa pustil za ňou. Bol očividne lepším bežcom ako ona a videl som jej zúfalý výraz na tvári, keď sa obrátila a zbadala svojho prenasledovateľa. Obzeral som sa, či neuvidím na ceste nejakých ľudí, ale bolo ešte priskoro a počasie bolo tiež zlé. Lacke preskočil vyvýšeninu v strede a pokračoval v behu po protiľahlom drevenom mostíku. Na pevninu sa dostal skôr ako ona. Východ ležal jeho smerom, skočil ta a rozkročmo s rozpaženými rukami na ňu čakal.

Ritva zastala ako ochrnutá. Pred ňou stál Lacke a strážil jedinú únikovú cestu, vedel to a usmieval sa takým úsmevom, že ju prinútil cúvnuť niekoľko krokov. Pomaly kráčal k nej, hompáľajúce ruky so zovretými tvrdými päsťami vyzerali ako kladivá. Chytila sa za hrdlo. Zúfalo sa obzerala, aby našla cestu, kade by mohla utiecť. Ale jedinú cestu blokoval Lacke.

Vysoký plot s ostnatým drôtom viedol hlboko do vody a bol pripevnený o betónový základ. Betón končil pri jednom pilieri, z ktorého sa klenul oblúk, a pilier obopínal železný plot, čo z každej strany vyčnieval niekoľko metrov cez okraj základu. Nepočul som ju, ale videl som, ako sa jej ústa sformovali do žalostného výkriku. Tackavo cúvala a potom vyskočila na strmý betón a začala liezť na plot.

Lacke sa znova rozbehol, aby ju dostihol, kým prelezie, ale nedostihol ju. Keď bol pri plote na betónovom vrcholku, ona sa už spúšťala na začiatok obrovského oblúka a pomaly po ňom liezla dohora.

Lennartsson sledoval naháňačku, ale bol ešte vždy priďaleko odo mňa, aby som sa odvážil dačo podniknúť. Predstieral som, že som šokovaný, a sadol som si na lavičku, kde predtým sedela Ritva. Vrhol na mňa letmý pohľad, skonštatoval, že nie som preňho nebezpečný, a tak ďalej napäto sledoval Lackeho a dievčinu.

Ruka mi pomaly skĺzla na dlážku, pomaly, pomaly. Prsty sa ovinuli okolo rúčky vedra. Ešte kúsok… tak… Nespúšťajúc z Lennartssona oči, pevne som schmatol vedro.

Simon znova zastonal a zdvihol sa na lakte, pokúsil sa pozviechať. Lennartsson naňho pozrel a v tom okamihu nebol pripravený. Vedrom som švihol do vzduchu a vzdialenosť postačila na to, aby som ho trafil do predlaktia. Prsty sa mu otvorili, zbraň opísala oblúk vo vzduchu a dopadla do vody. Z toho jazera bude pomaly hotová zbrojnica!

Lennartsson otvoril ústa do prihlúpnutého úškrnu, ako som sa naňho zahnal, ale nemal som čas poprosiť ho o prepáčenie. Udrel som ho z celej sily do brady, úder prijal mlčky. Hlavou mu myklo a so vzdychom stratil záujem o okolitý svet. Pravá ruka ma od úderu bolela. Pästné súboje v televízii alebo vo filme sú podvody, aj keď brady a lícne kosti napriek očakávaniu vydržia, prstové kostičky zväčša popraskajú. Môj čas bol pridrahý na to, aby som Lennartssona niekam zavrel a zaspieval mu uspávanku.

Ritva sa pomaly driapala hore po mostovom oblúku a videl som, že aj Lacke sa šplhá za ňou. Postrehol som, že tvár má meravú, a keď pozrela dolu do vody, všimol som si, že jej drobné telo sa zachvelo hrôzou.

– Simon, musíš sa dostať na pevninu.

Zdrapil som ho, pokúsil sa mi pomôcť, ale bol ešte priveľmi omámený, ruky ani nohy ho neposlúchali. Vytiahol som jeho trup na mostík, skočil som na pevninu a vliekol ho bezohľadne preč od lode. Kľakol som si a naklonil som sa nad jeho tvár.

– Simon! Počuješ, čo ti hovorím? Musíš mi okamžite pomôcť. Dievčaťu hrozí smrteľné nebezpečenstvo.

Slabo zamihal očami, nevedel som posúdiť, či ma počul, alebo nie. Nechal som ho tak a aj ja som prebehol po mostíku na breh.

Ani teraz nebolo za plotom široko-ďaleko nikoho. Okolo mňa prefrčalo auto so zapnutými svetlami, kričal som a mával rukami, ale nevšimlo si ma, pokračovalo v ceste do mesta.

Čoskoro Lacke dievčinu dostihne. Čo urobí? Zhodí ju dolu? Pod ňou bolo mólo, a keby teraz spadla, istotne by sa zabila. Mólo šikmo vstupovalo do vody a pod druhým mostovým oblúkom bola len voda. Lacke trochu skĺzol, musel nájsť oporu v stĺpe, aby sa nezrútil on sám, a Ritva si aspoň na chvíľku mohla odpočinúť.

Hore sa na betón, chytiť sa plota a preliezť ho. Nebol som od zeme ani päť metrov, ale bolo neuveriteľné, ako vysoko sa mi to už teraz zdalo. Podo mnou sa trblietala tmavá a studená voda a na hladine som uvidel niekoľko riedkych olejových škvŕn. Plot sa ohýbal pod mojou váhou, keď som sa naň musel zavesiť a prehodiť sa cezeň.

Ritva ma nevidela. Už sa viac neodvážila pozerať dole. Ocitla sa tak vysoko, že stĺp bol široký už len meter a oblúk sa opieral o mostový oblúk. Stál som na neveľkej betónovej plošinke a zoskočil som dole na sivý kovový oblúk. Bol meter široký, ale zbadal som, že od dažďa je klzký, a aby som nespadol, musel som sa šplhať oveľa opatrnejšie. Na kovovej ploche v rovnomerných radoch vytŕčali hlavice nitov, ale niežeby som v nich našiel oporu, len zvyšovali riziko šmyku, lebo boli klzkejšie ako ostatná plocha. Po piatich, šiestich metroch som dosiahol stĺp, čo pokrýval šírku oblúka. Nemohol som ho poriadne oblapiť, len som sa k nemu tesne pritlačil a malými, maličkými krokmi som ho obkročil.

Ritva sa už vyššie nemohla vyšplhať. Kričiac od strachu, hľadela na približujúceho sa Lackeho a z pohybov jeho rúk som vypozoroval triumf. Medzi obidvoma mostovými oblúkmi sa ťahali priečne kovové trámy, ale boli priúzke, aby sa cez ne mohlo prejsť, a o nič sa nedalo na nich zachytiť. Rozkročmo si sadla na najvyšší trám a pravidelne presúvala ruky, o ktoré sa opierala, posúvala sa na druhý oblúk.

Dopracoval som sa k druhému stĺpu a zasa ma čakala rovnako náročná a nebezpečná procedúra, aby som ho obkročil. Most sa nestavia na to, aby sa ľuďom pohodlne liezlo po oblúkoch. Majú sa predsa prechádzať po moste, kde ich chráni zábradlie. Inakšie by sa mohli zrútiť. Spadnúť hlboko…

V pamäti sa mi vynorilo číslo. Najvyššia výška mostového oblúka Västerského mosta je tridsaťsedem metrov. Pri lete vzduchom z takej výšky sa stihnete otočiť veľa ráz. Stihnete v závratných sekundách vidieť, ako sa približuje hladina vody. Možno zúfalo bojovať, aby ste dopadli na nohy a mali šancu zachrániť sa. Vynikajúci skokan by mal ešte šancu. Ale Roland Hassel nie je vynikajúci skokan. A čo ak sa ponoríte do vody tak hlboko, že sa nad vami uzavrie voda a viac sa nevynoríte…

Štveral som sa ďalej dovrchu, už som bol nútený liezť štvornožky. Lacke sa chystal pustiť za Ritvou po úzkom tráme, ale neodhodlal sa na posledné decimetre oblúka, len jej chcel odrezať cestu na ďalší priečny trám.

Až keď som sa poriadne chytil hrany, odvážil som sa pozrieť dole. Pod sebou som mal mólo a videl som, že sa Simon pozviechal a tacká sa na pevninu. Ale videl som aj, že na lodi sa zdvihol Lennartsson. Buď bol silnejší, než som predpokladal, alebo som precenil svoju silu.

Pri plote som konečne zazrel niekoľko ľudí. Dvaja chlapi ako prilepení pozerali na nás, akoby z prízemia hľadeli na zábavnú udalosť. Simon prišiel k nim a počul som ho kričať, aby zalarmovali políciu. Obidvaja chlapi sa odlepili od plota, chvíľu bezradne stáli a potom sa rozbehli k veľkej vile zarastenej vysokou trávou na druhej strane cesty. Nebýval tam kedysi starosta Fant? A nebol to predtým známy umelecký salón?

Fant. Umelecký salón. Na čo to myslím? Zrejme je to tým, že keď sa bojíme, hlavou sa nám premieľajú myšlienky a spomienky. A ja som sa bál. Bál som sa, že spadnem do vody a utopím sa. Alebo sa zrútim dolu na mólo a rozdrúzgam sa. Trvá to už pridlho, už pridlho sa šplhám. Keď musíme reagovať v okamihu, nestihneme sa báť, konáme inštinktívne a podľa rutiny. Ale takto… Meter za metrom hore po klzkej, šmykľavej kovovej ceste za na smrť vystrašeným dievčaťom a za pomstychtivým chlapom.

Začul som zvuk štartovaného motora a videl som, ako sa Lennartsson pomaly odráža od móla. Zamieril pod oblúk a niečo zakričal Lackemu, ktorý sa obrátil a až teraz ma objavil. Zovrel pery do zlostnej grimasy. Teraz už nemal prevahu nado mnou, a vedel to. Ak by sa ma pokúsil sotiť dole, asi by pri tom zletel aj sám. Pravdepodobnosť bola rovnaká.

Ale potom objavil aj Simona, ktorý teraz na vlastnú päsť, nedbajúc na malú nosnosť plotu, začal sa namáhavo šplhať, aby mi pomohol. Lacke sa rozhodol, že sa radšej sám dostane do bezpečia, skôr ako ho dostihnem. Posúval sa chytro po priečnom tráme až do stredu, asi po miesto, kde vyliezla Ritva, a preliezol na druhý oblúk. Tam ho už nezastavíme, mal voľnú cestu dolu.

Keď som bol teraz tak blízko pri Ritve, všimol som si hrôzou stuhnuté črty jej tváre. Klátila sa na úzkom tráme a krátko, nepravidelne dýchala. Pokúšala sa posunúť dopredu, ale ruky ju už neposlúchali. Zízala dolu do hĺbky a z jej pohľadu som vyčítal závrat.

– Nepozeraj dolu! – zakričal som na ňu. – Pozeraj sa sem. Nehýb sa. Nepozeraj dolu!

Nepočula ma. Sedela zaujatá závratom, akoby ju priťahovala hĺbka. Šplhal som sa ďalej k nej. Posledný krátky stĺp sa obliezal nesmierne ťažko. Nado mnou, vo vzdialenosti niekoľkých metrov, som už mal spodnú časť mostovky Västerského mosta. Hrubé rúry sa ťahali ako spiace hady a neďaleko visela údržbárska lávka.

Simon to mal dosť ťažké. Liezol k nám a šlo mu to veľmi pomaly. Nech sa stane čokoľvek, sem hore príde už neskoro. Motorový čln krúžil pod mostovým oblúkom. Lennartsson z nás nespúšťal oči, sledoval, ako sa veci vyvinú.

Ritva sa jednou rukou pustila trámu a chytila sa za čelo, vyzerala, akoby sa jej chcelo zvracať. Pootvorenými ústami pregĺgala a pregĺgala.

– Drž sa! – skríkol som. – Nepozeraj dole!

Ale hĺbka ju fascinovala, hypnotizovala. Mnohí ľudia sa boja len pri neistých výškach. Môžu stáť na Empire State Building a pozerať tristo metrov dolu s úsmevom, ak cítia blízkosť bezpečného zábradlia. Ale ak by museli balansovať zopár metrov nad zemou a nemali by sa čoho chytiť, boli by strachom bez seba. Jesenné povetrie tu hore bolo drsnejšie a kov na oblúku ma chladil ako ľadovec. Z Ritvinho hrdla sa vydral tenký piskľavý zvuk. Aj druhou rukou si chytila čelo, akoby si chcela zakryť výhľad do hlbiny. Jej telo sa knísalo vo vetre. Dlhšie už nemohla udržať rovnováhu. A možno jej to už bolo jedno, nemala síl bojovať proti svojmu strachu.

– Doboha, – hundral som nezmyselne, – doboha…

Nohy som zakvačil okolo trámu, posúval som sa k nej.

– Drž sa! Hneď som pri tebe!

Jej hlava a trup sa klátili čoraz väčšmi. Počul som jej slabý nárek.

– Ritva…

Nohy sa jej uvoľnili z kŕčovitého zovretia okolo trámu. Privrela oči, tvár mala bielu ako sneh. Načiahol som za ňou ruku. Cítil som, ako sa mi kožuštek kĺže pomedzi prsty.

– Drž sa… Ritva.

Hodil som sa dopredu a zachytil jej padajúce telo. Ožila, len čo zacítila ľudský dotyk a pevne sa mi zakvačila o rameno. Bolo to na mňa však priveľa a nevládal som sa udržať. Spadol som na trám a pevne som sa musel zachytiť nohami a jednou rukou, aby – som sa udržal.

Ritva visela voľne vo vzduchu a kŕčovitým zovretím ma držala za ruku.

– Pokús sa vytiahnuť.

Videl som jej oči blízo mňa a bolo to, akoby som hľadel do tmavých studní.

– Neboj sa. Pôjde to. Postupne sa vyťahuj hore.

Ale nevládala, visela mi na ruke ako olovo. Simon pozrel na nás, ale poradiť si so zákonom zemskej príťažlivosti nevedel. Nemohol liezť rýchlejšie, ako liezol, a potrvá to ešte veľmi dlho, kým nás dostihne. Pridlho.

Napol som všetky svaly a pokúsil som sa ju pritiahnuť k sebe, aby som ju dočiahol druhou rukou, ale nebol som až taký silný. Obaja sme už nemali silu. Hrana trámu sa mi nemilosrdne zarezávala do ruky, ktorou som sa držal, ale ešte raz som sa pokúsil vytiahnuť ju.

– Ritva, počúvaj ma. Rob, ako ti hovorím. Nevážiš veľa, ale máš silu a môže sa ti to podariť. Pusti sa jednou rukou a premiestni si ju vyššie na rameno. Potom pusť druhú ruku a rúčkuj. Počúvaj ma, Ritva. Ritva!

Iba na mňa pozerala, ale nereagovala. Potom som začul, že sa k nám niekto šplhá.

Ale bol to nesprávny chlap a liezol z nesprávnej strany. Lacke čupel na oblúku a pozeral na nás. Videl, v akej polohe som uviazol, a bolo mu jasné, že Simon nás nikdy nedostihne.

V ruke držal topánku. Z úzkych očí som mu vyčítal, čo má v úmysle.

Udrie ma po ruke, ktorou sa držím, aby som sa pustil. A potom sa spolu s Ritvou zrútime do hĺbky.

Po prvom údere ma prsty pálili ako oheň.

– Dopekla s vami!

Lacke ma nenávidel. Znovu ma udrel po ruke a takmer som sa pustil, už som nechcel cítiť bolesť po údere a od toho, ako sa mi hrana trámu zarezáva do dlane. Už nevydržím viac úderov. Ritve sa vydral z hrdla slabý piskľavý zvuk, ako mi tam visela na ruke.

Pod mostovým oblúkom sa rozľahol výstrel, Lacke, prichystaný udrieť znova, sa zarazil. Obaja sme pozreli dolu pod oblúk. Za plotom stálo hliadkové vozidlo a pri plote obkolesujúcom betónové základy stáli policajti s vytiahnutými pištoľami.

– Toto je výstražný výstrel, – skríkol ten, čo strieľal. – Prestaňte, lebo inakšie strieľame naostro.

Lacke odhodil topánku a zošuchol sa nazad na trám. Pozrel na Ritvu a kopol do nej. Potom vyliezol zase na oblúk a šmýkal sa dolu.

– Stojte! – zakričal policajt, ale Lacke si ho nevšímal. Policajt otáľal s výstrelom, Lacke nebol ozbrojený a myslel si asi, že ho aj tak dostane. Iná cesta dolu neviedla. Ale pod Lackem krúžil motorový čln, a keď bol Lacke asi desať metrov nad hladinou, skočil. Prskajúc vynoril sa z vody a plával k člnu, čo pri ňom zastavil.

– Strieľajte do motora! – kričal Simon.

Policajt strelil, ale minul cieľ o niekoľko metrov. Lennartsson vytiahol Lackeho na palubu a odplávali smerom k Essingenu. Simon pevne oblápal stĺp a reval na najbližšieho policajta.

– Skočte do vozidla a zalarmujte ostatných. Musíme ich chytiť, skôr ako vylezú na pevninu.

Ja som však stratil záujem o Simona a ostatných policajtov. Kopanec, ktorý Lacke uštedril Ritve, ju rozhojdal, kymácala sa v strachu z toho, čo cítila, že príde. Zošuchla sa o kus nižšie. Prsty sa jej čoraz väčšmi otvárali.

– Ritva… – zastonal som.

Ale teraz už nič nepomáhalo. Na krátky okamih sa naše pohľady stretli a akoby sa jej vrátilo vedomie.

– Povedal, že sa so mnou ožení, – povedala tenkým monotónnym hlasom.

Jednou rukou sa pustila, lapla vo vzduchu a potom spadla. Pri páde nekričala, len sa nečujne rútila z tridsaťmetrovej výšky. Visel som v tej istej polohe a díval som sa za ňou. Boli sme presne nad rozhraním móla s vodou.

– Voda… padni do vody…

Moje nezmyselné slová zneli smiešne. Dopadla ťažko chrbtom na mólo, odrazila sa a zošmykla sa do vody. Zmizla v hlbine, ale potom sa vynorila chrbtom na hladinu. Ako tam ležala s roztiahnutými rukami, vyzerala ani ukrižovaná.

÷

– Ale prečo ráno o šiestej? Prečo práve v tom čase?

Dva dni na to sme sedeli so Sunem Bengtssonom v Rudovej kancelárii, dva dni naplnené neúspechmi a sklamaním. Motorový čln našli pri mostíku v Lilla Essingene. Nebol uviazaný, len narážal o okraj mostíka a prúd ho mohol odplaviť kamkoľvek.

Napriek tomu, že čln našli už zopár hodín po tom, ako vyštartoval spod Västerského mosta, stopa sa tam skončila. Čln je len čln, nemá nijaké osobné príslušenstvo. Či ho ukradli, alebo majiteľom bol niekto zapletený do prípadu, to sme sa nedozvedeli. Chlapci z laboratória našli len odtlačky Lackeho prstov, to nás však nijako neobšťastnilo, a ostatné sa nedali identifikovať.

Preliezli sme ulice v Lilla Essingene krížom-krážom, pýtali sa ľudí, či nevideli dvoch chlapíkov vystupovať z člna a či nevedia, kam sa podeli, výsledky však boli mizerné. Nebolo teraz vhodné obdobie na pátranie po lodiach.

Ruda buchol päsťou po stole. V poslednom čase pracoval aj po nociach a pod očami sa mu naliali tmavé kruhy.

– Prečo ste sa mali stretnúť práve o šiestej? Muselo to mať nejaký dôvod.

– Prečo? – namietal Sune. – A čo ak jednoducho rátali len s tým, že cesta pri lodenici bude tak zavčasu ráno pustá.

– Prosím. Ale aj tak si myslím, že ten čas mal svoj význam.

Pelle vošiel dnu s nejakým papierom v ruke. Tváril sa nadurdene, lebo musel pracovať po nociach a jeho žena to nemala rada. Ruda sklamane zavrčal a hlásenie nedbanlivo hodil na stôl.

– Zase nič. Pelle obehal s fotografiou všetkých členov lodenice a popýtal sa ich, či motorový čln nepoznajú. Nula bodov.

Sune si napravil okuliare.

– A teraz čo, Yngve? Čo urobíme? Zasa raziu?

– Asi hej, ale aj tak z toho asi nič nebude. Len nechápem, ako to máme zvládnuť pri tomto nedostatku ľudí. Vyčerpal som už takmer všetky prostriedky a nemôžem predsa nútiť ľudí, aby do aleluja robili nadčasy.

– Presne tak, dnes večer idem domov, – povedal Pelle vzdorovito. – Vieš, že Gullane sa chce len v noci…

– Stačí, stačí, tvoje dôvody poznáme. Sexom posadnutí policajti sú hanbou pre zbor. Ako užitočnú sebadisciplínu by si mal pracovať každú noc celé tri týždne. Bolo by to dobré pre tvoju morálku.

– Tak pôjdem pracovať na poštu, – hundral Pelle. – Pekná uniforma, pravidelný pracovný čas a nijaké riziko, že dostaneš po papuli.

– Namiesto toho ťa dohryzú psy. Ale chlapci, začína ísť do tuhého. Pátranie po nových utečencoch z Hallu, potom po tých dvoch z Långholmu, ďalej po tých, čo naposledy vylúpili banku a pri tom ich odfotografovali. Tých už dajako dolapíme, ale zvyšok…

÷

Z rozličných väzenských zariadení sa každoročne uskutoční päť až šesťtisíc útekov. Našou úlohou je nájsť utečencov a vrátiť ich nazad. Je to naša práca a vyžaduje si čas. Mnohí utečenci sa vyberajú domov a tam na nás čakajú. Túžili len po dni slobody, po štyroch stenách domova, po leňoške, v ktorej snívajú o dni, keď sa nebudú musieť obávať, že im zazvoníme na dvere. Nerozčuľujú sa, prijímajú nás poslušne a ospravedlňujúco, poobzerajú sa po domove a pokojne nás nasledujú.

Mnohí však nemajú domov, kam by utiekli. Mnohí utečú z náhleho impulzu, nevediac, kam sa poberú. Jednoducho už ani jeden deň nevydržia za mrežami, utečú kamkoľvek, len nech nepočujú rinkot kľúčov v dverách ciel. Nachádzame ich premrznutých, hladných v parkoch, na člnoch, v podchodoch, bez peňazí a bez priateľov. Často sú spokojní, že sa vrátia nazad do zariadenia, kde je teplo a dostanú jesť, kým ich neprikvačí znovu túžba po slobode, ktorá ich premôže.

Utečenci zväčša nie sú nebezpeční a nespôsobujú nijaké väčšie problémy. Často ani nevedia povedať, prečo vlastne utiekli. Stáva sa napríklad, že väzeň povedzme po troch rokoch trestu utečie, hoci do prepustenia mu chýbajú dva dni. Pochopiteľne, mnohí túžia po rodine. Chcú sa stretnúť so svojimi ženami, vidieť svoje deti, chcú sa presvedčiť, že doma je všetko v poriadku. Keď je veľa mužov pohromade, rozhovor sa vždy krúti okolo žien a väzni jeden druhého doberajú: „Iste nesedí doma a nepreberá ruženec, keď si v base…“ Vo väzňovej hlave víria myšlienky. Vie, že mu je žena verná. Myslí si, že to vie. Veď ako inak? Ale čo ak nie je? Čo ak spoznala niekoho iného? Čo ak ho chce opustiť? Musí sa to dozvedieť, musí ujsť a presvedčiť sa, či naňho čaká, alebo či je jeho podozrenie oprávnené.

Ale potom existuje ešte skupina utečencov, ktorí sa pripravujú na nové zločiny, udržiavajú kontakty za múrmi väznice a vedia o bytoch, v ktorých sa môžu ukryť. Po takých treba pátrať, dolapiť ich čo najskôr a znova zavrieť, skôr ako sa stihnú dopustiť nových trestných činov. Mnohí jedinci majú vynikajúce spojenia, za ich útekmi sa skrývajú veľké finančné prostriedky, a keď sa dostanú na slobodu, je o nich najlepšie postarané. Sú to najmä ľudia, ktorých si ktosi objedná na určitú prácu. Medzi takýchto patrí aj Lacke Sjöö…

÷

– Ako sa má Simon? – spýtal som sa.

– Pár úderov obuškom predsa mocného policajta nepoloží, – odsekol Ruda, ale mäkším tónom doložil: – Má päť dní voľna, hoci to ani nechcel, a poslal som ho na röntgen hlavy. Keby sa mu dačo stalo, nech ma boh ochraňuje pred Nadiným hnevom.

– Mňa bolí ruka, – oznámil som mu, aby som vzbudil súcit, ale Ruda sa rozhorčil.

– Nefňukaj mi tu! Ak si myslíš, že dostaneš päť dní voľna, príšerne sa mýliš! Bolí ťa ruka! Strč si ju v noci do chladničky.

– Tá dievčina Torellová, – začal Sune a ja som mu skočil do reči.

– Áno, čo je s ňou?

Po nociach ma prenasledovali nočné mory, videl som, ako padá a znovu padá a cítil som, ako zovretie na mojej ruke poľavuje. Ruda vyzeral ešte väčšmi skľúčený a zamrmlal:

– Slečna Torellová je stále v bezvedomí, ale dúfajú, že sa čoskoro preberie.

Zatváril sa súcitne.

– A keď sa aj preberie, má zlomenú chrbticu. Nikdy sa už nepohne.

– Chcem sa s ňou zhovárať, len čo to bude možné, – povedal som. – Musí predsa vedieť, kde sa zdržiava Lennartsson.

Nedotýkalo sa ma ani trochu, že mám vypočúvať dievča, ktoré totálne ochrnulo. Potrebovali sme informácie a museli sme ich získať akýmkoľvek spôsobom, inak to v našej práci nešlo. Roland Hassel ako súkromná osoba môže pre ňu plakať, ale policajt Roland Hassel musí klásť otázky.

– Ako ďaleko ste s prípadom Rulleho Bomana? – spýtal sa Sune.

– Ani o krok ďalej ako minule. Telo bolo neuveriteľne zmasakrované. Nebola to práca odborníka. Nechcem zachádzať do detailov. Tí chlapíci, čo píšu obdukčné správy, si nedávajú pred ústa servítku, môžem vám povedať len toľko, že ho dokatoval amatér.

– Možno Lacke Sjöö, – zamrmlal som. – Prisúdil by som mu hocičo.

Chvíľu sme sedeli mlčky, Pelle zrazu pozrel na hodinky a tvár sa mu rozžiarila. O tri hodiny pôjde domov. Ruda sa chytil za ušný lalôčik a pobzukoval si Santa Luciu.

– Rolland, zájdi do galérie Cecília a poobzeraj sa tam trochu. Spýtaj sa na Lennartssona.

– Neopúšťa ťa myšlienka na Peterzéna?

– Jasné, že nie. Môj policajtský nos… – Ukázal na svoj hrubý červenkastý krumpeľ –… mi hovorí, že majiteľ galérie tají informácie, na základe ktorých by sme vedeli Lennartssona nadlho zašiť. Znervóznel. Možno aj syn by vedel k tomu dačím prispieť, ktovie?

– V každom prípade niečím pitným, – odpovedal som. – Ten chlap ma zaujíma. Musí sa predsa pamätať na obdobie s Lennartssonom, a keby mu fungovala tá jeho zalkoholizovaná pamäť, iste by sme sa dozvedeli, kde by Lennartsson mohol bývať, alebo skrývať sa. Mimochodom, odpísal si domnienku o čiernej banke v tejto súvislosti?

Ruda sa tváril spokojne, ako vždy, keď sa jeho intuícia potvrdila.

– Mám pre vás novinky, mládenci. Spolu so Sörenom a Sallem sa chystal utiecť z Hallu aj ďalší väzeň. Fín, volá sa Aaro Mäkinen, ale v poslednej chvíli sa z toho vyvliekol. Fetuje, hoci len trochu, a zdraplo ho slepé črevo, nazdával sa, že nadišla jeho posledná hodina. Zobrali ho na ošetrovňu a zrazu sa len začal spovedať. Len sa to z neho sypalo, priznal tri veľké krádeže v antikvariátoch a mnoho iných menších vlámaní. Mäkinena pokladali za tvrdého chlapíka, ale keď šlo do tuhého, zmäkol ako vosk.

– Ako často, – zamrmlal Sune.

– Mäkinen tiež vytáral, že mal ujsť spolu s tými dvoma. Bolo dohodnuté, že bude pracovať pre nejakú osobu, ktorej meno nevedel, dva mesiace. Potom mal dostať falošný pas a vycestovať do ktorejkoľvek krajiny. Cestovné: šesťdesiattisíc dolárov!

– Tristotisíc korún! – prerušil ho Pelle a na okamih zabudol aj na Gullanino náručie.

– A to nie je všetko, – zubil sa Ruda ako prívetivý dedo Mráz so žmurkacou bábikou pod plášťom. – Mäkinen povedal tiež, že mal zorganizovať nejaké fušky a zúčastniť sa na nich a okrem toho mal preskúmať návrhy na vlámania, s ktorými prišli ostatní, a overiť, či sú uskutočniteľné. Ďalej mal preskúmať, či by sa ukradnuté predmety najprv nepredali vo Švédsku, alebo či sa musia prepašovať do cudziny. No, je to čierna banka?

Prikývli sme. Rudov krumpľový nos vetril dobre.

– Potom vieme, ako sa do toho dostal Rulle, – povedal som. – Úbožiak, vôbec nepatril k tvrdým chlapíkom, zrejme ho prinútili ísť s nimi, keď Mäkinen vybuchol. A nepovedal Mäkinen nič, čo by ukazovalo na Peterzéna, keď si taký presvedčený, že je šéfom toho všetkého?

Ruda si sťažka vzdychol.

– Človek nemôže dosiahnuť všetko. Ale podľa môjho skromného úsudku – a čerta, ak je to len skromnosť – všetko ukazuje na majiteľa galérie. A ďalší dôvod myslieť si, že tu ide o hŕbu peňazí, je skutočnosť, že doteraz sme pri výsluchoch z tých, ktorých sme zašili, nedostali ani slovo. Mlčia ako hrob. Po toľkých nátlakových výsluchoch by sa mali už zlomiť, alebo aspoň preriecť, ale veľké peniaze vždy pomáhajú. Sú v strehu noc i deň.

Pelle vyskočil a zdesene prerušil Rudu:

– Ešte mi ostáva niečo urobiť, skôr ako padne. Uvidíme sa zajtra ráno.

Rozbehol sa k dverám a Ruda za ním zavolal:

– Pozdravuj Gullanu a nezabudni si najprv vyzuť lyže.

– Aké lyže? – začudoval sa Sune, ktorý zväčša číta iba bridžové a šachové časopisy.

Ruda sa ani neuškrnul, len pozrel obviňujúco na chlapa, čo nepočul jednu z najstarších hlúpych historiek, aká jestvuje.

– Ech, doparoma, nemáme čas vysedávať tu a rozprávať si vtipy. Máš veľa práce, Roland? – spýtal sa a pokúšal sa, aby to znelo ohľaduplne.

– Nie, ale budúci štvrtok mám nejaké povinnosti. Nie veľa, len tak na dopoludnie.

– Pozrieš sa teda na Peterzénovcov? Poznáš ich najlepšie a nazdávam sa, že je dobrým pravidlom nechať ľudí privyknúť si na svojich policajtov, potom ich pozývajú na krstiny, svadby i päťdesiatiny. Systém malý domáci policajt.

– Pokiaľ ide o Peterzénovcov, svadbu už majú za sebou, ale ešte vždy mi zostáva nádej na krstiny, i keď obchodník teraz akosi chátra. Ráno sa s nimi posekám. Teraz musím pomôcť Bolinderovi s jedným Bulharom, čo bodol svojho kumpána a zmizol aj s jeho dievčaťom. Je to vlastne Simonova práca, ale ten má teraz hlavu na odpočinku.

Ruda pozeral zadumane do povaly a ruky mal zbožne zopnuté nad vytŕčajúcim bruchom.

– Nemôžeme ho sem predsa zavolať, keď dostal päť dní voľna. To sa veru nedá. Ale na druhej strane…

Prenechal som ho šéfovským starostiam, nech si ich lúska, mal som však pocit, že Simona uvidím v kancelárii skôr, ako sa predpokladalo.

÷

Asi o pol jedenástej nasledujúci deň som bol pripravený znovu potrápiť svojou návštevou galériu Cecília. Karlavägen bola zahalená do jemnej hmly a holé čierne konáre sa vystierali do olovenej oblohy. Cez výklad som nevidel vo výstavnej sieni ani dušu a vošiel som dnu. Očividne si nevšimli, že sa otvorili dvere, lebo za závesom, čo predeľoval miestnosti, som počul rozzúrený hlas pani Peterzénovej:

– Ako si to mohol urobiť za mojím chrbtom! Ako si to mohol vyviesť!

A potom som počul ostré plesnutie zaucha na niečom líci.

Odkašlal som si a vtedy nastalo v galérii mŕtve ticho. Na kratšej stene, kde predtým visel obraz od Fontanu, bolo prázdne miesto. Teda nejaký úbohý popletený zazobanec ho mal doma a usiloval sa statočne si nahovoriť, že tie krivolaké čiary sú Veľké umenie. Spoza závesu vyšiel Bäckman, mal na sebe plášť a pod pazuchou aktovku na spisy. Nastrojený úsmev zmizol ako tráva za požiaru v prérii.

– Čo tu robíte?

Hlas mal taký nepriateľský, že by som mohol zavolať na OSN.

– Počujem nejakú bitku.

Cez plece vrhol pohľad k závesu a našpúlil pery.

– Ste čoraz bezočivejší.

– Neurážajte ma, – povedal som, – lebo pošlem za vami svojho advokáta.

Do výstavnej siene vošla Inga Peterzénová. Pokúsila sa vyhladiť zlostné vrásky, ale jednostaj vyzerala, akoby prehltla pripálenú kašu.

– Chcem sa zhovárať s vaším mužom, – povedal som. – Ak je to on, čo sedí tam vnútri…

Bäckman zasupel, zovrel aktovku a na okamih som sa nazdal, že ju do mňa hodí.

– Žiaľ, musím ísť, lebo mám dôležitú poradu, inakšie by som tu ešte zostal.

– Myslím, že sa bez vás zaobídeme, – povedal som mierne.

– Ale mohli by ste mi tu nechať aspoň svoju fotografiu?

Videl som na ňom, ako zvažuje, či sa nemá ešte raz sťažovať Rudovi, alebo či nemá zavolať priamo ministrovi spravodlivosti. Zvyčajne nedráždim ľudí, rozhodne nie v službe, ale s Bäckmanom sme už od začiatku stáli na vojnovej nohe, a ani mi na um nezišlo urobiť prvý krok. Obrátil sa k pani Peterzénovej, dokonca jej pohrozil ukazovákom.

– Dávaj pozor, aby Folke neodpovedal na otázky tohto fičúra. Nech povie, že ja musím byť pri tom.

Oči čierne ako uhoľ ma poctili posledným zničujúcim pohľadom, a keď vychádzal, pokúsil sa buchnúť dverami, ale samozatváracie zariadenie na dverách mu prekazilo jeho úmysel. Pani Peterzénová pomaly pozerala za ním. Rozhodol som sa frontálne zaútočiť.

– Je váš muž naozaj tam vnútri?

Pomaly prikývla a vo svojej zlosti bola taká atraktívna, že napriek jej plavým vlasom pripomínala temperamentnú Mexičanku, ženu, ktorá city ukrýva hlboko vo svojom vnútri, ale náhle vzbĺkne ako oheň.

– Prečo ste ho udreli?

Sýtomodré oči po mne šľahli.

– A čo s tým máte spoločné vy?

– To ešte neviem. Ale čím viac viem, tým mi je jasnejšie, čo sa ma týka. Je nesmierne zaujímavé dozvedieť sa, prečo manželka udrie manžela v prítomnosti tretej osoby. Nazlostilo vás niečo, čo povedal Bäckman? Ak žena udrie svojho manžela medzi štyrmi očami, dá sa to pochopiť. Ale ak to urobí pred svedkom, značí to, že sa neovládla a musela mať na to vážny dôvod. Vyjadril som sa jasne, prečo chcem poznať dôvod na to zaucho?

Náhle vyzerala takmer pobavene a dokonca sa chabo usmiala.

– Pch… Folke robí zavše bláznivé obchody. Išlo o isté umelecké diela, ktoré sme naposledy kúpili v Portugalsku, mysleli sme si, že nám za ne dobre zaplatia. Teraz som sa však dozvedela, že môj manžel ich predal za babku, a ani sa so mnou o tom neporadil. Preto som sa neovládla. Tie obrazy sa mi totiž páčili a chcela som, aby nám za ne riadne zaplatili.

– Cestúvate spolu?

– Často. Niekedy cestuje Folke sám, ale stáva sa, že idem miesto neho, keď nemá čas. Nie je to protizákonné, alebo ako?

– Rozhodne nie dnes ráno. Chcem sa s ním zhovárať.

– Pre mňa za mňa. Ak je to nevyhnutné.

– Ani to ešte neviem.

– Môj muž je trochu unavený, tak buďte stručný.

Majiteľ galérie Folke Peterzén nevyzeral len trochu unavený.

Predtým svieže a ružové líca sa mu sfarbili do siva a jasné oči sa zastreli. Nemotorne si prešiel rukou po hebkých sivých vlasoch.

– Nie ste vy od polície? – povedal a dokonca aj hlas mu znel sivo.

Bol oblečený rovnako mladistvo a elegantne ako pred časom, ale zdalo sa, že oblečenie stratilo preňho význam, a širokým zlatým náramkom nezmyselne potriasal, akoby šlo o istý druh terapie.

– Áno, som policajt. Zase ide o Lennartssona. Je veľmi dôležité, aby ste sa rozpamätali na všetko, čo o ňom viete.

Tupo na mňa zažmurkal.

– Aký Lennartsson?.

– Zamestnali ste ho u vás.

Svitlo mu, prikývol, aby sám seba utvrdil o tom, že už vie.

– Mladý Bo Lennartsson, áno. Pracoval tu.

– Prečo ste ho zamestnali? Podľa informácií nevedel nič. Aký dôvod ste mali zamestnať ho?

Bledá tvár, na ktorej sa slabo dal na líci rozpoznať odtlačok piatich prstov, sa obrátila pomaly ku mne.

– Nespomínam si, – zašepkal.

– Nevydieral vás? Neprinútil vás, aby ste ho zamestnali?

– Nechajte ma na pokoji, prosím vás…

Brada mu klesla až na prsia a oči sa mu náhle zaliali slzami. Nezotrel si ich, len mu stekali na nohavice ako priezračné kryštáliky. Nevzlykal a ani inak sa nezdalo, že by plakal, len slzy sa mu kotúľali po tvári.

– Si unavený, Folke. Ľahni si na chvíľu, – povedala mu manželka a jej hlas bol už mierny ako letný vánok, ale keď prehovorila ku mne, vánok sa zmenil v októbrový vietor.

– Buďte taký láskavý a odíďte. Dajte nám pokoj.

Nemohol som urobiť nič iné, len sa vzdialiť. Zavolal som Yngvemu, oznámil som mu všetko a on zavrčal: – Mal si ho trochu pritlačiť.

– Ako? Z ničoho sme ho neobvinili, aspoň oficiálne. Ani sme ho nezadržali. Ale mám pocit, že čochvíľa sa nervovo zrúti.

– A jeho stará? Myslíš, že niečo o tom vie?

– Stará! Premýšľam, ako by sa jej páčilo, keby som ju tak oslovil. Asi nie veľmi, a poviem ti, prečo mu strelila, aspoň podľa mňa?

– Moje uši sú ti k dispozícii.

– Len si ich nechaj. Podľa mňa sa práve so všetkým priznal svojej paničke a svojmu právnikovi, lebo už viac nevládal. Až teraz si uvedomil rozsah toho, čo urobil, a s akými typmi sa spolčil. Keď všetko šlo hladko, peniažky sa kotúľali a on si prácu len objednával, bolo všetko v poriadku, ale teraz, keď zblízka videl, čoho sú schopní, ľutuje, ale už je neskoro.

– Ak chce vystúpiť, uvidí, že sa to ľahšie povie, ako urobí. Človek sa nevyvlečie z organizácie, kde mnohí zarábajú na tom, že tam iní ostávajú. Budú mu ohrozovať život.

– Možno to už aj urobili. Vyzeral, akoby bol dostal výstrahu.

Až do jednej som pomáhal Simonovi s jednou jeho prácou. Išlo o svedka vlámania, ktorý polícii nechcel povedať, čo vie, a vyparil sa. Simon dostal tip, že príležitostne býva u svojej sestry, a tam ho aj našiel. Ležal na posteli a hľadel do povaly. Vysvetlil som mu, že musí svedčiť, ale ak sa bojí represálií, postaráme sa o jeho bezpečnosť.

Ani o toto mu však nešlo. Sestra mi povedala, že jej brat je mimoriadne hanblivý a hrozí sa predstavy, že by sa mal ukázať v súdnej miestnosti pred ľuďmi, ktorí budú naňho zízať. Bola to rozhodná žena s pevnou vôľou, a keď som jej vysvetlil, aké je dôležité, aby to urobil, prisľúbila, že sa o to postará.

÷

Kým som sedel v grile a napchával sa špagetami, premýšľal som, prečo som tak jednoznačne predpokladal, že chlapík sa obáva represálií, ak by svedčil. Nuž, lebo taký je Štokholm v súčasnosti. Pomsta a represálie, diktované ani nie tak osobnými pocitmi, skôr ako propagačný prostriedok na zaručené mlčanie. Pre istých ľudí v istých branžiach bolo najdôležitejšie, aby zlatý dážď, ktorý sa denno-denne sype z ich rohu hojnosti, neustával. Objaví sa slabý článok, naznačí, že sa vyspovedá, možno pre výčitky svedomia, pre vieru, alebo preto, že to sľúbil žene. Vtedy mu pohrozia a varujú ho. Ak chlap aj napriek tomu spieva, zasiahnu najbezohľadnejším spôsobom, pretože aký dosah by malo varovanie ďalšej osoby, ak tá vie, že predošlému udavačovi sa nič nestalo? Ale ak naopak vie, že tým, ktorých varovali, zlámali hnáty, zmasakrovali telo, tvár dorezali britvou, alebo ich doráňali bicyklovými reťazami, tak si to ten, ktorého varovali, dvakrát rozmysli, kým dačo vyzradí.

Taký je systém a vybudovali ho podľa vyskúšaných zahraničných vzorov, podučili sme sa rýchlo a efektívne. Pomsta sa nemyslí osobne, pre vykonávateľov je to len a len príkaz. Na obeť sa nepozerajú ako na človeka, ale výlučne ako na hrozbu ich organizácii, a za každú cenu ho musia umlčať, asi ako keď sa vymieňa brzdový systém na aute, ak máme podozrenie, že nefunguje. Zavše tu, prirodzene, zohráva úlohu aj osobná nenávisť, ale to je na počudovanie veľmi zriedkavé.

Obete zväčša nejdú na políciu, kde by zahlásili, čo sa stalo. Hoci sú poznačení na celý život, predsa len žijú. Vedia, že keby zradili napriek bitke, podľa pravidiel hry by ich odstránili. Vylížu sa z rán, pobudnú nejaký čas v nemocnici, zadovážia si protézy a pokúšajú sa dajako pretĺcť.

Štokholm dneška. Jedny večerné noviny písali, že polícia vyšetruje realitnú kanceláriu, ktorá pomocou nastrčených nájomníkov získala dvadsať miliónov za pózovacie bordely. V novinách polícia zverejnila, že vie o svedkoch, ktorí z obavy radšej mlčia. Ale ak sa rozhodnú svedčiť, sľubuje im ochranu. Bude ťažké nájsť svedkov a bude ťažké poraziť takúto firmu. Riadnu zákonom registrovanú firmu s kanceláriami, s účtovným mi knihami, ktorej riaditeľom je chlap s mnohými titulmi.

Poznal som tie domy a aj niekoľko osôb, ktoré by nám mohli pomôcť, ale ústa sa im pretiahli, keď sme ich prosili o dôkazy. Vedeli, že ich nebudeme môcť strážiť vo dne v noci a skôr či neskôr sa dozor odvolá. A potom by boli bezbranní.

Predtým – a tie časy nie sú až tak dávnominulé – si ľudia vybavovali účty medzi sebou v uzavretom svete organizovanej zločinnosti. Ale dnes keď sa obyčajný, poctivý občan zapletie do niečoho veľkého a má v úmysle vypovedať, tak ho niekto navštívi, alebo mu telefonicky poradí, aby mlčal. Často to stačí, aby si uvedomil, že bude lepšie nemiešať sa do ničoho.

Štokholm dneška. Milióny za drogy a kúpené alebo vynútené mlčanie. Milióny za bordely a kúpené mlčania Milióny za hazardné hry a kúpené mlčanie. Milióny čiernej banky a kúpené mlčanie.

Göran Peterzén býval na Odengatan, takmer na jej konci, kde sa už začína Eriksplan, v strede najhoršej dopravnej tepny pokiaľ ide o výfukové plyny. Na druhej strane Torsgatan som videl bývalé kino Lorry, čo malo kedysi najliberálnejšieho uvádzača, ktorý púšťal dvanásťročných výrastkov na zakázané filmy, a tam som ako dieťa videl mnohé horory. Bolo to jediné kino, na ktoré som si spomínal, že malo sálu, zvažujúcu sa dole k plátnu. Dnes – samozrejme bingo.

Kráčal som hore na tretie poschodie v dobre udržiavanom dome so zelenohnedým mramorovým schodišťom a čerstvo natretými stenami a zábradlím moreným do hneda. Asi dvadsaťpäťročný muž s unavenými črtami v bledej tvári, oblečený v svetlohnedom športovom kožuchu, vystúpil z výťahu a potkol sa, keď sa blížil ku mne. Ešte raz som zazvonil.

– Aj ty sa máš stretnúť s Göranom?

Prikývol som a zazvonil som znova. Mladý muž zívol, až mu zapraskali čeľuste.

– Dokelu, žeby sa už vyparil? Úžasné, keď si pomyslím, aký bol včera v noci nadratý.

Uškrnul sa a šťastne povedal:

– Ešte stále som pod parou!

– Nevieš, kam mohol ísť?

Zalistoval v spomienkovom kalendári.

– Pozrime sa, dnes je štvrtok? Štvrtok… Galéra alebo New York, vieš, tá nová putika na Humlegårdsgatan.

Pokladal ma za kamaráta z mokrej štvrte a štuchol ma priateľsky do žalúdka.

– Omrkneš večer žúr u Guggeho? Prasačinky, aké si nezažil. Príde Goldie aj Kickana. A, vieš, Kickana…

Funivo sa zarehotal, keď spomenul Kickanu. Na okamih som bol zvedavý na šikovnosť dievčaťa, ale Kickana by určite nemala veľký záujem obveseľovať kriminálneho inšpektora, ktorý sa cítil o sto rokov starší na žúry s prasačinkami.

– Aha. Príde aj Bo Lennartsson?

Nezaváhal na zlomok sekundy, kým potriasol zamyslene hlavou?

– Kto je to? Nepoznám ho. Musím si ísť odľahčiť. Uvidíme sa možno to night.

Keď odchádzal, netváril sa už tak priateľsky. Žeby mu Lennartssonovo meno zazvonilo v uchu? Možno. Ale nebolo nič ťažšie, ako dešifrovať ľudské reakcie, pretože ľudia nie sú racionálni a nesprávajú sa podľa šablóny, ako si myslíme.

Galéra alebo New York, veď sú blízo seba. Našiel som miesto na parkovanie na Strandvägen a prešiel po Nybrogatan dolu na Östermalmské námestie. Tvrdošijne daždivé počasie zapríčinia to, že som si svetlý plášť do dažďa nevymenil za zimník, hoci plášť bol na golieri a na rukávoch taký špinavý, že som každé ráno váhal, či si ho ešte môžem vziať. Zastal som pred oknami reštaurácie Galéra vedúcimi do ulice a hľadel som dnu, hoci hostí bolo vidieť veľmi nejasne. Keď som vošiel dnu, ihneď som natrafil na šatnára, ktorý ma silou-mocou chcel za korunu vyzliecť z kabáta.

– Len niekoho hľadám. Görana Peterzéna.

– Disponent Peterzén sedí tam v boxe. Vezmem vám plášť? Nie je príjemné vojsť do reštaurácie taký premoknutý.

Pri stole v jednom z boxov, ktorý vyzeral ako kajuta, sedel syn majiteľa galérie a vôbec sa nemusel hanbiť za to, čo si objednal. Keď som prichádzal, zdvihol pohárik s koňakom a spúšťal ho pôžitkársky dolu tučným hrdlom. Spuchnuté líca sa mu leskli ako natreté olejom do šijacieho stroja.

– Pozrimeže, dokelu, nie je to Hassel? Posaď sa a cíť sa dobre.

Ako môže niekto vyzerať taký vyžitý v jeho veku? Vlasy sivé ako oceľ k tomu, samozrejme, prispievali, ale aj tak to bol výkon vyzerať viac na päťdesiatjedenročného ako na tridsaťjedenročného. Oproti nemu bol tanier s dopoly dojedenou porciou a plný pohár piva.

– A čo váš spoločník?

Urobil zhovievavé gesto.

– Ten šašo! Telefonovali mu a musel zmiznúť. No, sadni si a poklebeť mi o niečom príjemnom. Jedol si?

– Áno. Kambalu s vínovou omáčkou. To si vždy dávam vo štvrtok.

– Bohovské, – povedal ohromene. – Majú fízli teraz také dobré platy? Ale trochu kávy ešte do seba vleješ, či nie?

Objednal kávu a pohár remy martin pre seba.

– Obchodníci si tiež nežijú zle.

– Isteže, dokelu… Žijeme len raz.

Zdá sa, že si sa už spamätal zo šoku, – poznamenal som a spuchnutá tvár sa mu odporne skrivila, akoby mu čašník doniesol pohár najlacnejšej pijatiky.

– Už o tom rozkrájanom chlapíkovi nechcem počuť. Nedali ste mi ani chvíľu pokoj. Samé výsluchy, ale čo viem ja o tom všetkom?

Vraždu Rulleho Bomana sme nevyšetrovali my, ale komisár Nord so svojím manšaftom.

– Nie, nebudem hovoriť o Rullem. Naopak, o Boovi Lennartssonovi.

Ani tento predmet rozhovoru však nebol populárny.

– Povedal som všetko, čo o tom viem. Zbláznim sa, ak budete pokračovať.

– Premýšľaj. Musel povedať všeličo, stretával si sa s ním v galérii, keď tam robil, a žiadame len jedno…

– Žiadame, žiadame! Neviem nič. A teraz prestaň, lebo zdrhnem do Honolulu. Hlavný, platím.

Namosúrene na mňa pozrel.

– Idem na hajzel. Nečakaj na mňa, len ak by sa ti tu bláznivo zapáčilo. Musím ísť domov a chvíľu si oddýchnuť, aby som mal sily na večerné radovánky.

– Stretol si sa teraz niekedy so svojím otcom?

Vstal.

– Starkého som videl včera. Vyzeral pod psa, ale možno je to len chrípka, alebo čo to práve letí, Börjesson vraj leží doma chorý, vravela mi Inga.

Ťažké telo sa cestou na toalety hojdavo prevaľovalo. Hlavný prišiel s účtom na malom tanieriku a položil ho na stôl. Pozrel som si ho a skonštatoval, že ak by obed bol najvyššou cenou policajnej lotérie, lístky by sa vypredali už pred obedom. Najprv boli nápoje, slabikoval som čarbanice hlavného – citrónová vodka a alexander. Predkrm s fľaškou bieleho a hlavné jedlo s pivom a štyrmi štamperlíkmi tuhého a potom káva s koňakom pre Görana a s dvoma kockami cukru pre mňa.

Aký príjem vlastne má Göran Peterzén, aby si mohol dovoliť taký výstredný život? Koľko mu každý rok vynáša galéria ako dividenda akcií? Vec dozrela, aby som to prešetril, hoci som vedel, že informácie o príjme sú skreslené. Rozhodol som sa počkať naňho a spýtať sa ho, aj keď sa podľa toho, čo povedal, zblázni. Neveril som, že by otec doňho strkal toľko peňazí, ale možno pani Peterzénová má mäkké srdce na nevlastného syna, aj keď je zopár rokov starší ako ona.

Prišiel hlavný a poškuľoval na stôl. Predpokladal som, že chce, aby sa už zaplatilo, a dúfal som, že sa Göran nevyparil bez zaplatenia. Chcel by som vidieť Rudovu tvár, keby som mu predložil tento účet.

– Hľadáte pána Peterzéna?

– Áno, má telefón. Dolu v šatni.

– Hneď sa vráti, predpokladám.

– Odkážte mu, že sa s ním chce zhovárať pán Lennartsson. Je to veľmi dôležité.

Opatrne som vydýchol nosom, aby som nevyprskol.

– Prevezmem hovor zaňho. Čakáme naň totiž spoločne.

Hlavný ma poslal do telefónnej búdky za šatňou. Ozval som sa chrapľavým hlasom.

– Haló.

– Ahoj, to som ja. Aha, tak predsa si v Galére? Ty, žúr bude doma u Guggeho.

Mládenec zo schodišťa! Nová slepá stopa. Vzápätí mi hlas prešiel do normálnej polohy.

– Prepáčte, stal sa omyl, ale pánu Peterzénovi odkážem, čo ste povedali. Do videnia.

Napriek jeho ostrým námietkam som zložil slúchadlo a vrátil sa do boxu, kde už zase trónilo beztvaré Göranovo telo.

– Myslel som si, že si už odišiel, – povedal a zrejme v duchu doložil, že v to aj pevne dúfal.

– Žúr je doma u Guggeho, bude tam aj Goldie s Kickanou. A vieš, Kickana…

Vypleštil na mňa oči.

– O čom to, dofrasa, hovoríš?

– Volal ti sem akýsi mládenec a oznámil tieto famózne novinky. Poznáš ešte nejakého iného Lennartssona? Tak sa totiž ohlásil.

– Nepoznám… pokiaľ, prirodzene…

Zasmial sa a tučné líca sa mu natriasali.

– Musel to byť Lelle. Lennart Song, tak ho voláme. Zvykne imitovať Sammyho Davisa juniora. Mizerne, ale keď máš trochu v hlave, ujde to. Volá sa vlastne Karlsson. A ty si si samozrejme myslel, že ma hľadá Bo… Ťahaj dočerta, veď je to bohovské! Skvelé.

Zapálil si cigaretu, pri prvom sluku sa rozkašlal a potom potiahol zhlboka a lačne. Pľúca musel mať začmudené ako komín. Urobil som veľkodušné gesto ponad stôl.

– Predpokladám, že takto jedávaš každý deň.

– Viac-menej. Žijeme len raz.

– Už si to raz povedal. Odkiaľ máš na to peniaze?

Cigaretový popol sa mu striasol na oblek, ale bolo mu to jedno.

– Zakaždým ti to predsa vysvetľujem.

– Nechoď na mňa zasa s doživotnou rentou. Len za obed vycáluješ viac, ako mnohí zarobia za mesiac. Koľko ti každý rok obnáša galéria? Stačí to na toto všetko? Nemusíš mi odpovedať, ale mňa tieto otázky zaujímajú.

Ako na truc zakýval na hlavného a objednal si whisky sour. Nebude predsa trocháriť.

– Mám vlastné kšefty, – zašomral. – Pomimo, ale nevybľaboc to hneď daňovému úradu.

– O aký druh práce ide?

Začkalo sa mu, rukou si zakryl ústa a tváril sa, akoby som ho bol pri niečom prichytil.

– Prepáč, to od šalátu. Predávam obrazy na vlastnú päsť. Možno mi neuveríš, ale v umení sa vyznám, a ak sa správne obraciaš, peniaze si zarobíš. Dva alebo tri dobré obchody za mesiac bez potvrdenky, a môžeš si slušne žiť.

– Páči sa ti Fontana?

Sivomodrý cigaretový dym stúpal dohora, premýšľal o svojom názore naňho.

– Rozhodne patrí k špičke, – bol jeho výrok.

Bez ľútosti som sa s ním rozlúčil a šiel som na kriminálku, kde ma čakalo trochu úradovania. Na nezdanené kšefty Görana Peterzéna som kašlal. Pokiaľ ide o dane, podvádza celé Švédsko bez rozdielu, a ak by nám všetkých zahlasovali, my by sme sa zaoberali len tým, že by sme sa navzájom zatvárali a ulice a námestia by boli pusté ako sibírska tundra. Až pri písaní služobného hlásenia som si všimol, ako málo som vydoloval z návštev u seniora a juniora Peterzénovcov.

Pravdepodobne len správu, že Kickana je v životnej forme, ale to Ruda určite nebude pokladať za podstatné.

V tú noc som mal službu, strážili sme predajňu áut Scancia. Dostali sme tip, že sa tam chcú vlámať a ukradnúť všetko pojazdné, ale už svitalo, a nič sa nestalo. Nasledujúcu noc som mal voľno, vtedy prichytili pri čine dvoch lupičov, skúseného vlamača a mladého vystrašeného zajaca pri svojej prvej nočnej akcii.

Ruda mi pridelil nové úlohy. Simon sa vrátil do práce skôr, ako bolo dohodnuté, a bol rád, že nemusí celé dni pomáhať Nadi s praním.

Nasledujúcu stredu prišiel Ruda za mnou do môjho kumbálku.

– Slečna Torellová sa prebrala z bezvedomia a chce sa s tebou stretnúť.

– Dobre. V ktorej nemocnici leží?

– V danderydskej.

Pod jeho masívnou telesnou schránkou zapraskala stolička. Chytil sa za šticu a vzdychol.

– Napredujeme pomaly, Roland, prekliato pomaly. S Torellovou to skús pekne a vytiahni z nej dačo. A čo robí pozemok v Gräskö?

– Včera som znova odovzdal formuláre do banky. Brat sa mi podpísal ako ručiteľ. Ale možno je už aj predaný.

– Ty smoliar. Už sa teším na to, ako budeme sedieť na verande, v ruke pohár vína.

– Dostaneš pohár do obidvoch rúk! Nič nové o Lackem?

– Začínam uvažovať, či je ešte vo Švédsku. Možno si už hovie v Južnej Amerike a vymýšľa masky na karneval. V noci sme uskutočnili raziu v tých istých štvrtiach ako minule a parádne sme prekvapili tých, čo neverili, že to tak rýchlo zopakujeme. Zadržali sme pokútneho obchodníka asi stredného kalibru a dvoch Juhoslovanov zásobených takým množstvom zbraní, že by to stačilo pre celú rotu. Šťastie, že sme ich prekvapili, inakšie by lietali guľky. Ale nijaký Lacke ani Lennartsson.

– Ako ďaleko sa dostal Nord?

– Má niekoľko stôp, ale ešte sa nevie, kam povedú. Perbacco, už by sa rýchlo malo niečo stať!

– Čo znamená perbacco?

– Doboha! Tvoje citlivé uši neznášajú horšie talianske nadávky.

– Tvoja prezieravosti ťa ctí. Aké vážne je to so slečnou Torellovou? Pozbiera sa?

Ruda sa tváril nevýrazne, pochopil som, že sa nechce rozcitlivieť.

– Zlomená chrbtica, ako som ti už povedal, plus ďalšie zranenia. Už nikdy nepohne ani prstom. Ak prežije, a to nie je také isté, budú ju musieť kŕmiť po celý jej ochrnutý život.

÷

Kým Ritvu Torellovú upravovali, chvíľu som čakal v čakárni, kde boli dvaja ľudia. Muž s malými naježenými fúzikmi, rovným držaním tela a rozhodnými ústami. Tak veľmi vyzeral ako major, že to mohol byť len jej otec. Vysoká elegantná žena so sivobelasými vlasmi mala cez plecia prehodený kožušinový plášť. Bolo na nej vidieť, že veľa plakala. Muž zakašlal a skúmavo na mňa pozrel.

– Poznáte Ritvu? Našu dcéru?

– Áno, poznám ju.

Podal mi ruku a stisk ruky bol prekvapujúco slabý, ak som vzal do úvahy, že je pri vojsku.

– Major Torell. Moja žena.

– Hassel, – odpovedal som mu, zamlčiac titul a povolanie.

Pani Torellovej sa triasol hlas, akoby sa jej celý čas zvieralo hrdlo.

– Viete, vie – te, ako je to s naším dievčaťom?

– Počul som.

Pery sa jej skrivili a oči sa zúžili do plaču.

– Je to strašné…

Muž ju chytil za ruku, utešoval ju nemotorne, ale nežne.

– No tak! Karina… neplač už… čo sa stalo, už sa neodstane, a nič sa s tým nedá robiť.

– Je to vôľa božia, – vzlykala žena a mužovi sa stiahla tvár do netrpezlivej grimasy, akoby sa mu nepáčilo, že žena použila tie slová.

Sestrička vyšla z izby a naznačila mi, aby som vošiel. Kývol som rodičom dievčaťa, ktorí tu teraz strávia veľa času. Život ich dcéry sa zmenil a cez ňu sa zmenil aj ich život.

Ritva ležala vo veľkej posteli, prikrývka jej siahala až po bradu. Pod prikrývkou som rozpoznal obrysy niečoho, čo spevňovalo jej drobné telo. V miestnosti bola ešte jedna posteľ, ale tá bola prázdna. Na stolíku vedľa Ritvinej postele stála váza s kvetinami a ovocie, čo sa nosieva pacientom, keď sú návštevné hodiny, hoci všetci vedia, že pacient to nemôže zjesť, ale patrí sa to. Plavé vlasy mala pristrihnuté nakrátko, tvár bola biela a napätá.

– Poď bližšie, – namáhavo povedala tichým hlasom.

Poobzeral som sa po stoličke.

– Ak si sadneš, otoč mi hlavou, inakšie ťa neuvidím.

– Postojím.

– A ja to nemôžem, – povedala ticho a privrela oči.

Chvíľu som mlčal a pozeral na ňu.

– Nespýtaš sa ma, ako sa mám? – povedala.

– Ako sa máš?

– Ďakujem, dobre. Takto sa patrí odpovedať, pravda? Trochu som prechladnutá, ale to prejde.

Stíchla, nazdal som sa, že sa rozplače, ale oči mala jasné a suché.

– Vieš, že som ochrnula? – povedala zrazu.

Mykol som plecami.

– Nemusíš klamať. Ochrnula som. Rodičia mi sľúbili, že sa o mňa postarajú. A keď už na to nebudú stačiť, budú pristarí, existujú domovy pre také balíky, ako som ja.

Keďže som jednostaj nič nevravel, pokračovala:

– Vieš… veľa som premýšľala… možno existuje hriech a trest, ako mama hovorí… V každom prípade sa podrobím osudu. Nebudem si sťažovať, nech sa stane čokoľvek.

To vravela teraz, keď ležala v nemocnici, nadopovaná utišujúcimi prostriedkami, a myšlienky sa jej premieľali spomalene a keď je ľahké ukolísať svoju osobnosť. Ale keď sa bude musieť prispôsobiť skutočnosti, keď jej mladé údy plné chuti do života zaihrajú v tele a ona bude musieť volať o pomoc, aby jej pootočili hlavou, čo bude potom? Teraz sa podrobila, lebo to bolo ľahké. Zúfalstvo prichádza, keď to býva ťažké. Neodpovedal som jej ani na to.

– Teba ale nezaujíma môj zdravotný stav, – pokračovala takmer vecne. – Chceš prirodzene informácie o mojom bývalom snúbencovi Boovi Lennartssonovi?

– Máš nejaké?

– Bývala som v bytíku v Lilla Essingene, moji rodičia o tom nevedeli. Mysleli si, že bývam u matkinej priateľky, ale tam som bola iba zriedkavo. Brogata 13 v Essingene. Bo má samozrejme odtiaľ kľúč. Na menovke stojí Brundin. Bo povedal, že je to prenajaté z druhej ruky. Zo skrine vyber tašku a v nej nájdeš kľúč. Dlhý, úzky kľúčik.

Vylovil som z tašky zväzok kľúčov a ten pravý som si strčil do vrecka.

– Bola si nezvyčajne odvážna, – povedal som.

– Nebola som odvážna. Bála som sa.

– Bola si odvážna. Len si nemala šťastie.

Ritva privrela oči, ledva som ju počul.

– Áno. Len som nemala šťastie.

÷

Ruda zajasal nad kľúčom z bytu na Brogata v Essingene.

– Čln sme našli predsa pri Lilla Essingene. Chlapci, chlapci, konečne dačo, do čoho sa môžeme zahryznúť. Hneď sa tam rozbehneme.

Privolal vozidlá i ľudí.

– Moja pištoľ je už v poriadku? Radšej používam vlastnú ako požičanú.

Potápači vytiahli z dna pri mostíku naše pištole, našli aj Lennartssonovu smith and wessonku. Naše putovali do opravy, tá tretia do laboratória na preskúmanie.

– Hotovo. Pohni sa, ideme.

Ruda fučal ako starý cirkusový kôň a o chvíľu som sedel na zadnom sedadle hliadkového vozidla a viezol sa na Brogata v Essingene. Ulica sa zmenila na hlavný dopravný prúd spájajúci malý husto obývaný ostrov s pevninou, ktorý tak dostal ďalší príspevok k už aj predtým zlému životnému prostrediu. Číslo tridsať ležalo v strede ulice. Vyskočili sme z vozidiel a vbehli do brány. Ruda dirigoval dunivým basom.

– Ljung, ty sa schovaj vo dvore a dávaj pozor, aby tade nikto neušiel. Borgman zostane tu dole na schodoch a postráži, aby nikto nešiel po schodišti. Zvyšok za mnou.

Brundinov byt bol na druhom poschodí, a ako sme kráčali hore schodmi, nikoho sme nestretli. Pred dverami sme vytasili zbrane. Ruda strčil do dverí kľúč a otvoril. Vrútili sme sa dnu.

Byt bol prázdny. V dvoch izbách a kuchyni bolo pusto ako na stanovišti taxíkov na Nový rok. Ruda sa práve chystal spustiť ukážku zo svojich najhrubších nadávok, keď som ukázal na kúpeľňu. Spod dverí sa predieralo svetlo a začuli sme zvuk tečúcej vody.

– Ak sa niekto kúpe a napĺňa si vaňu vodou, alebo sa sprchuje, nepočul asi, že sme vošli, – povedal som ticho.

Ruda prikývol, tvrdo zabúchal na dvere kúpeľne. Voda prestala tiecť.

– Už si doma? Hneď prídem, miláčik…

Ženský hlas. Čakali sme. Dvere sa otvorili a z kúpeľne vyšlo dievča s mokrými vlasmi, mokrou pokožkou a jej úsmev bol rovnako provokatívny ako reklama na Darwinove zobrané spisy v Evanjelickom poslovi. Okrem toho úsmevu nemala na sebe celkom nič.

Uskočila, ruky automaticky zdvihla hore, aby si zakryla vrchnú časť tela. Potom sa zvrtla, dovolila nám skonštatovať, že aj z druhej strany je jej telo rovnako pekne tvarované, a vbehla do kúpeľne, kde sa zamkla.

– Kto ste? – skríkla. – Začnem kričať, ak neodídete. Susedia privolajú políciu.

– To nemusia, – odpovedal Ruda dobrosrdečne cez dvere.

– My sme totiž od polície.

Nastalo ticho.

– Od polície? Čo chcete?

– Býva tu pán Bo Lennartsson a pán Sjöö? Prišli sme ich zatknúť pre rozličné trestné činy.

Znovu ticho.

– Tu nebýva nikto s takým menom.

– Neverím vám. Vyjdite z kúpeľne.

– Nikdy. To by ste museli najprv vyraziť dvere.

– Milá slečna, jedno, ako sa voláte, určite to aj urobíme, nezaváhame ani na okamih a nikto nám v tom nezabráni. Vyjdite.

Dvere sa pomaly otvorili a videl som, ako sa najbližšie stojaci strážnik sklamane zatváril, lebo sa zahalila do kúpacieho frotírového plášťa. Bezočivo pozerala na naše vytiahnuté zbrane.

– Chcete ma zastreliť?

– Radšej nie, – odpovedal Ruda pokojne. – Kde je Lennartsson a Sjöö?

– Povedala som vám, že tu nikto taký nebýva, – zasyčala.

– A ja som vám povedal, že vám neverím. Koho ste tu čakali?

– Svojho snúbenca.

Gaštanové vlasy padali dievčine až na chrbát. Vyzerala lacno a vulgárne, mala priveľké ústa, priširoké oči a priveľmi vyzývavé telo. Ale iste existovalo veľa chlapov, ktorí by pre ňu skočili do ohňa.

– Ako sa volá váš snúbenec?

Šikmé oči sa prešibane zúžili.

– Volá sa – no – Bengt Andersson.

– Bengt Andersson! Milá moja, prečo ste povedali Bengt? Prečo ste si radšej nevybrali meno Erik, mali by ste potom najfrekventovanejšiu kombináciu mien vo Švédsku. Ako sa voláte vy? A nepovedzte mi, že Anderssonová.

– Nechápem…

– Ako sa voláte! – opakoval Ruda a náhle zdrsnel, až sa dievčina vystrašila.

– Solveig Grenová.

– Bývate tu dlho?

– Len pár dní, ale…

– Kedy príde Lennartsson domov?

– Tu nebýva nijaký…

Zazvonil telefón, pozreli sme na seba. Dievčina sa pomaly zosúvala na posteľ a vzápätí sa nečakane vrhla k telefónu, zdvihla slúchadlo.

– Bo… sú tu poliši s búchačkami.

Ruda sa naklonil a vytrhol jej slúchadlo. V tej chvíli vyzeral nebezpečne, ale dievča víťazoslávne vystrčilo bradu.

– Teraz tu môžete stáť aj s tými svojimi smiešnymi pištoľami.

Chápal som Rudove pocity. Mali sme Lennartssona a Sjööa na dosah ruky, a znova nám ufrnkli pomedzi prsty.

– Oblečte sa! – povedal jej Ruda a vnímal som, ako sa mu tlmený hlas trasie.

– Nemôžete ma prinútiť, aby…

– Milá slečna Grenová. Jediný protest, jediná hlúposť, a sama poputujete do basy. Zoberte si zubnú kefku, lebo u nás pobudnete zopár nocí.

Videla, že to myslel vážne, a tak ticho vošla do izby, postavila sa do kúta a obliekla sa.

– Kumlin, zoberte ju do auta a choďte na kriminálku. Vezmite so sebou Ljunga aj Borgmana. My zatiaľ prečešeme byt.

– Som… som zadržaná? – spýtala sa krotko.

– Si, signorina a dúfam, že vám tam bude čo najhoršie. Zmarili ste nám akciu, na ktorú sme dostali tip od predošlej Lennartssonovej snúbenice, čo leží v nemocnici so zlomenou chrbticou.

– Ale… to iste nezavinil Bo. Klamete. Je obchodníkom, a ak aj chybne vyplnil daňové priznania, nemusíte ho hneď naháňať s pištoľami.

No vyzerala už bojazlivo, vedomá si toho, čo spôsobila. Rudov hlas znel unavene, keď jej odpovedal: – Všetko, čo sa toho chlapa týka, je úbohé. Ako dlho ste boli jeho snúbenicou?

– Tri – tri dni.

– Kedy ste sa s ním zoznámili?

– Pred troma dňami…

Ruda vzdychol.

– Bože, aká vie byť láska slepá! Presťahovali ste sa k nemu hneď?

– No, áno.

– Kde ste sa s ním zoznámili?

– V Gotskej pivnici. Chodievam si tam zatancovať. Ale aj tak neverím, že by Bo urobil niečo protizákonné.

Jej oči blúdili z Rudu na policajta v uniforme. Vyhliadka, že sa dostane do väzby, sa jej pravdepodobne nevidela. Čo by povedali kumpáni v Gotskej pivnici?

– Druhý chlap, Lacke Sjöö, aj ten tu býval?

Kývla hlavou a po širokých ústach jej preletel úsmev.

– Rozhodne nie v noci. Býva niekde inde.

– Kde? Povedzte pravdu, slečna Grenová. Vo vašom položení je to skutočne to najlepšie.

– Neviem. Túto noc sa ta mal presťahovať aj Bo. Vravel, že toto ubytko je náhodné a že mi ukáže, ako má vyzerať skutočný byt.

– Neodniesli odtiaľto posledné dni nejaké veci?

– Ako to mám vedieť? Cez deň som tu nebola. Pracujem predsa. Sedím v baliarni v Prippse.

– Vzali ste si na dnes dovolenku?

Pokusne zakašlala.

– Ráno som sa hodila na maródku. Cítila som sa mizerne.

Ruda kývol na policajta.

– Berte ju a spíšte s ňou protokol. Vypočujem ju, keď sa vrátim.

Dievčina sa pred zrkadlom starostlivo nalíčila a zdalo sa, že jej to prinavrátilo odvahu. Tak vyzývavo sa usmievala na Kumlina, že mu bolo ťažko prísne sa tváriť. Vyšli a Ruda a ja srne pozreli na seba.

– Gotská pivnica je najlepšia putika v meste, ak chceš zbaliť nejakú kosť, – povedal som.

– Vďaka za tip. Ty to musíš vedieť. Ale ako, doparoma, Roland, ako môže človek, po ktorom je vyhlásené pátranie, pokojne vojsť do podniku a preflámovať tam celú noc? A tak naliehavo ho hľadáme.

– Taxíkom ta, taxíkom nazad a potom doma celý čas. Niekedy tam býva i päťsto ľudí a nikto nemá chuť ani záujem sliediť po ľuďoch, po ktorých je vyhlásené pátranie.

– Zrejme musíme nasadiť pátračov do všetkých štokholmských zábavných podnikov, – zahundral Ruda zachmúrene.

– Čoraz viac hľadaných si pokojne hoduje a tancuje, kým si nohy nezoderie, a my nemáme dostatok pracovných síl, aby sme ich naháňali. Ale aj tak si myslím, že bolo od Lennartssona odvážne tak otvorene sa pretŕčať.

– Odvážne?! Len sa mu žiadala nová kosť. Veď už niekoľko dní bol bez „snúbenice“.

Prehľadali sme byt, zariadený jednoduchým nábytkom, ktorý sa zrejme kupoval z ponuky katalógu nábytkárskej fabriky. Pochopil som, že tento byt Lennartssonovi priveľmi pripomínal chudobné časy na Piprensarvägen.

Ritva povedala, že byt prenajali z druhej ruky a po právoplatnom majiteľovi sme našli jasné stopy, posudzujúc podľa obsahu skríň a šatstva, išlo o staršieho muža.

– Tí diabli, pravdepodobne všetko odvliekli, – povedal Ruda, vytiahol niekoľko zásuviek a vylovil obrusy s monogramom OB.

Ale o tri hodiny neskôr nebol výsledok až taký mizerný. Tri nové nápadné vetrovky patrili Lennartssonovi a kožená vesta bola asi Lackeho. Našli sme aj osobné veci ako holiace strojčeky a rozličné kozmetické fľaštičky. Topánky a košele.

V telefónnom notese v predsieni sme objavili množstvo mien a telefónnych čísel, pravdepodobne bol Brundinov, ale Ruda sa rozhodol vziať ho a dať prešetriť všetky čísla.

Ďalší nález bol ešte zaujímavejší. Štyri pištole, všetky od jedného výrobcu a rovnakého kalibru, a debnička so strelivom. Na spodku debny s bielizňou sme našli balíček, a keď sme ho otvorili, ovanul nás dych bohatstva. V novinovom papieri boli zabalené zväzky peňazí, narátali sme deväťdesiattri tisícoviek a dosť stoviek.

– Úlovok vezmeme na kriminálku, – rozhodol Ruda. – Byt treba strážiť. Máme malú nádej, ak Lennartsson a Sjöö nie sú spolu, že Lennartsson nebude môcť Lackeho varovať a ten sem príde.

Prešetrenie Brundina prišili na moje triko a nasledujúci deň som hlásil Rudovi: – Oskar Brundin trpí na psoriázu a už päť týždňov je v kúpeľoch na Tenerife. Zhováral som sa s ním dnes ráno a zostane tam rok. Má šesťdesiatsedem rokov a je novopečený dôchodca. Pracoval ako daňový úradník štátnych stavieb a pôsobil sviežo a spokojne. Nie je ženatý, v byte býval sám už mnoho rokov. Keď sa rozhodol odcestovať na Tenerifu, potreboval peniaze. Prenajal byt na zvyšok roka cez firmu, čo našiel podľa inzerátu v Dagens Nyheter. Za byt mu platili tristo korún týždenne a to sa mu videlo dobre zaplatené, ale znepokojil sa, keď som mu oznámil, že zničili jeho veci.

– Doparoma, to je teda dobre zaplatené, – dudral Ruda.

– Toľko sa dá dnes dostať? A so svojím nájomníkom sa nestretol?

– Nie, peniaze dostával poštou, ale firma ho ubezpečila, že nájomníci majú najlepšie odporúčania. Brundin si presne nespomenul, ako sa firma volala, ale prečítal som mu všetky inzeráty v novinách a zazvonilo mu, keď počul meno Univerzálny domov. Celý čas bolo obsadené, keď som sa tam pokúšal dovolať, nuž som ta zašiel. Univerzálny domov sídli na Torsgatan, takmer pri Norden Stationsgatan, v bývalom obchode s tabakom. Tam, kde bola predajňa, je teraz čakáreň a malý sklad za ňou sa zmenil na sprostredkovateľňu. Stoličky, malý stolík, dva telefóny a mnoho spisov. Stiesnené podmienky, ale dosť miesta pre poukážky na peniaze.

– Špekulant, samozrejme, – povedal Ruda rozčarované.

– Čakal si niečo iné? Čakáreň bola plná cudzincov, prisťahovalcov, čo nemajú strechu nad hlavou. Gréci, Maďari, Juhoslovania a všetci, na ktorých títo špekulanti prenájomcovia zarábajú ťažké peniaze. Sprostredkovateľ sa volá Stridh a dáva sa titulovať riaditeľom.

– Ach, títo riaditelia! – frflal Ruda. – Hoď kameň so zaviazanými očami, a trafíš riaditeľa. Iste sa prenáramne potešil, keď ťa uvidel. Vytiahol aj koňak?

– Že či! Keď som mu ukázal preukaz, zbledol, zavrel dvere do čakárne a vyhodil Turka, ktorý bol práve na rade. Nikdy som nevidel chlapa s väčším neporiadkom vo svojich papieroch! Čosi nepredstaviteľné. Naozaj sa pokúšal nájsť, komu prenajal ten byt, ale nakoniec sa priznal, že všetky papiere staršie ako jeden mesiac vyhadzuje. Aj poukážky na sumy, čo vytiahol od zákazníkov, ale potil sa a ubezpečoval ma, že daňové priznania má napriek všetkému v poriadku. Povedal som mu, že preskúmame jeho podnikanie za päť rokov dozadu, a vyzeral, akoby prehltol debničku citrónov. Chcel nám pomôcť a namáhal si hlavu do prasknutia, ale komu prenajal byt na Brogatan tridsať, si nespomenul.

Ruda chvíľu uvažoval a trel si pritom ušný lalôčik.

– A zase sme sa dostali na začiatok. Dofrasa, že tá sopľanda Solveig Grenová stihla zdvihnúť ten telefón!

Pred oknami dul vetrisko a drobný dážď omýval okenné tabule.

– A ty si niečo zistil? – spýtal som sa a Ruda sa povystieral a s pôžitkom zívol.

– Dnes si zavčasu ľahnem, sľúbil som to Rút. Peniaze nie sú z toho lupu, na ktorom si sa zúčastnil…

Už mi to bolo jedno, neopravil som ho a na jeho tvári sa zračilo rozčarovanie.

–… lebo vedúci pobočky s istotou tvrdí, že túto číselnú sériu na tisícovkách u nich nemali. Dvadsať tisícoviek bolo zviazaných vo zväzku v číselnom poradí. Zbrane nie sú hlásené ako kradnuté a prikláňam sa k názoru, že sú z cudziny. Čakám na správu z laboratória o odtlačkoch prstov, možno ich držala v ruke nejaká zaujímavá osoba. Peniaze boli zabalené v novinách Blekinges Dagblad zo štrnásteho augusta tohto roku. Prečo práve tieto noviny? Možno v nich niečo stálo, prečo si ich chceli uschovať. Prikázal som Sunemu, aby sa na to pozrel.

– V prípade, že Brundin nie je z Blekingu a nekúpil si ich, aby sledoval lokálne správy, a neodložil si ich len tak, ako sa odkladajú staré noviny.

– Prečo nie? Prečo by aj táto stopa nebola rovnako nanič ako všetky ostatné?

– A čo kľúč?

– Ech! Vyskúšali sme ho hádam v celom meste, už by mohol pasovať len do nejakého pokútneho pornoklubu. Roland, ak máš čas, pomôž Sunemu s novinami. Tá práca najväčšmi žerie čas. Nevieš vlastne, čo máš hľadať.

Sune bol vďačný za pomoc a bolo to tak, ako povedal Yngve, každý riadok bolo treba preštudovať a čas rýchlo ubiehal. Presne o piatej Sune vstal.

– Dnes večer sa v klube začína vianočný turnaj. Budeš tu ešte dlho?

Cítil som sa unavený, ale nemal som chuť spať. V poslednom čase som veľa pracoval, mal som práce plné zuby. Chcel som vidieť okolo seba šťastných ľudí. Svetlo a hudbu. Čo keby som zašiel do Gotskej pivnice…

– Ešte chvíľu. Len dokončím túto stranu.

Ale keď Sune odišiel, odložil som noviny nabok, založil som si ruky za zátylok a zaklonil sa na stoličke. Cítil som sa opotrebovaný, pod psa, a po dovolenke ani chýru. Banka mi ešte neodpovedala, ale predstavte si, zaryť sa tak lopatou do vlastnej zeme!

Na druhej strane, zaryť či nezaryť, žiadala sa mi časovo dosiahnuteľnejšia vzpruha. Prekonal som plachosť a zavolal som Líze, a keď sa ozvala, jej hlas znel tak prepiato a nadšene, že nádej mi znova rozbúšila srdce, ktoré túžilo po omilostení.

– No nie, veď je to Roland! A čo chceš?

– Líza, nemohli by sme sa večer na chvíľu stretnúť?

Zasmiala sa a znelo to, akoby pritom niečo popíjala.

– Prepáč, policajtík. Som zadaná. Rozumieš, mám návštevu, ktorú som pozvala na drink. Ako inak, jasné, že je to šikovný chlapík!

Rukou ťažkou ako olovo som položil slúchadlo a jej smiech doliehal ku mne, až sa spojenie prerušilo. Naklonil som sa, hlavu som si podoprel rukami a civel som na stenu.

O pol ôsmej nakukol dnu Ruda.

– Padám. Chceš sa tu usadiť?

– No a čo?

– Len som myslel…

Nevraživo som naňho pozrel.

– Čo si si myslel? Že Roland Hassel umiera od hladu na svojej stoličke? A nikto mu nepodá jedlo, aby prežil?

Rudove viečka akoby opuchli a zrazu bol odmeraný.

– Pre mňa za mňa tu môžeš aj zapustiť korene.

– Jasné, dokelu! – vyhúkol som. – Zapustím tu korene a zrastiem s touto prekliatou stoličkou a s týmto prekliatym povolaním v tomto prekliatom živote. Daj mi pokoj a dovoľ mi tu splesnivieť!

Ruda chcel niečo povedať, ale potom si to rozmyslel. Bez slova privrel dvere a počul som, ako ťažkým krokom ide po chodbe. Zahanbil som sa, vstal som a otvoril dvere.

– Yngve!

Obrátil sa a ja som podišiel k nemu. Nepovedal som nič. Pozrel na mňa, odmeranosť sa stratila a zase mi bol priateľom. Buchol ma do pŕs a zamrmlal: – Prihlás sa na kurz taliančiny. Upokojíš si nervy a máš aspoň program.

Keď som zase sedel vo svojej kancelárii, mal som takú zlú náladu, že som sa neodvážil ani pozrieť von oknom z obavy, že by som v ňom zhliadol vlastnú podobizeň. Zozbieral som papiere a postavil stoličku na svoje miesto. Ešte päť minút v tejto miestnosti, a obráti sa mi žalúdok.

Zazvonil telefón.

– Hassel, – ozval som sa stručne a hrubo.

Spoznal som jasný, trochu prenikavý jadrný hlas Elona Börjessona.

– Börjesson, neviem, či sa pamätáte. Som spoločníkom v galérii Cecília.

– Pamätám sa. Čo chcete?!

Hovoril tak čudne bodro.

– Niekto od polície sa vypytoval nedávno na istý kľúč. Na celkom špeciálny kľúč. Je to ešte aktuálne?

– Áno je. Ako to?

Zachichotal sa ako stará slečna.

– Viem, skadiaľ ten kľúč je.

Zovrel som slúchadlo. Konečne sa čosi robí.

– Skadiaľ teda je?

Ďalší chichot.

– Je to strašne smiešne. Aj vy sa schuti zasmejete, keď to uvidíte. Nemohli by sme sa stretnúť v meste a potom by som vám to ukázal?

Vedel som, kde Ruda schoval kľúč, a mohol som si ho vziať.

– To môžeme, ale povedzte mi, odkiaľ je a nechichocte sa.

Nevedel sa ovládnuť, chytil ho záchvat smiechu. Panenka skákavá, díva sa na Laurela a Hardyho, alebo čo?

– Nepokazíme si veselé prekvapenie. Určite sa popučíte.

– To ste už raz povedali, a dosť o tom pochybujem. Nemôžete s tým už prestať… No dobre, kde sa stretneme?

Premýšľal.

– Je to kus cesty, ale predpokladám, že máte auto. Počkajte… viete, kde je Engelbrektsgatan?

– Prirodzene.

– Ak pôjdete z Karlavägen dole na Engelbrektsplan, uvidíte približne v strede červenožltý dom. Číslo neviem, ale je tam tabuľa s nápisom Poisťovňa. Čo na to poviete?

– Dobre, ale prečo práve tam? Mohol by som predsa prísť po vás.

Znovu ho premohli smiechoty.

– Vybavujem čosi v tom dome. Hodí sa vám to o pol deviatej?

Hodilo sa mi to, a tak sme sa dohodli, že sa stretneme pod bránou.

Asi o štvrť hodiny dorazil Ruda domov a ja som mu oznámil, kto mi volal.

– Ten prekliaty kľúč… bolo by dobre dozvedieť sa jeho tajomstvo.

– Podľa Börjessona to vyzeralo, akoby bol od zadného východu z domu rozkoše. Môžem si ho teda vziať?

Mám veľkú chuť ísť s tebou, ale dnes večer nemôžem. Rút pozvala na večer nejakých hostí. A ja som sa nádejal, že sa dostanem do postele! Kľúč si zober a pozri sa, či niekto ešte nie je v službe, aby šiel s tebou. Ak je to len hlúposť, ani mi nevolaj, ale keby sa ukázalo, že je to dôležité, zvoň na poplach.

Naoko som obišiel kancelárie, či nenaďabím na nejakého kolegu, ale všetkých akoby odfúklo, a ja som vôbec nemal chuť na spoločnosť. Našiel som jedine adepta Wahléna, čo trápil ukazovák písaním na stroji, ale nechal som ho na pokoji.

S kľúčom vo vrecku som sa zaviezol do centra. Dážď zosilnel, ale Kungsgatan žiarila a na mokrom asfalte sa zrkadlili svetlá, pred kinami sa tlačili ľudia. Autá motorizovaných mladistvých sa plazili pozdĺž chodníkov ako plechové aligátory na love za korisťou a sem-tam zastali, aby zhltli našminkovanú dievčinu.

Päť minút pred pol deviatou som prechádzal po Sturegatan a zabočil na Karlavägen doľava, kde tmavé stromy Humleského parku driemali nad zabudnutými tajomstvami. Pomaly som prešiel dolu po Engelbrektsgatan, a keď som zbadal tabuľu Poisťovňa, zastal som a vyliezol von z auta. Brána bola prázdna a tmavá, Börjesson ešte neprišiel. Kúsok povyše niekoľko mužov v sivobielych kombinézach zo zastrešeného mikrobusu vykladalo kefy a škatule. Na mikrobuse bolo červenými písmenami napísané: Štokholmské reklamy a plagátový servis. Krčili sa v daždi a na chodník vyhodili niekoľko plátenných vriec.

Pred bránou zastal taxík, vystúpil z neho muž a zaplatil. Keď sa otočil a spýtavo pozrel na dom, spoznal som v ňom Börjessona.

Mal však vyjsť z domu, veď tam mal čosi vybaviť.

– Pán Börjesson, – zvolal som.

Niekoľkými skokmi vhupol pod bránu, sňal si klobúk a striasol z neho dažďové kvapky.

– Čakáte dlho? – spýtal sa.

– Prišiel som trochu včaššie. Prečo ste prišli taxíkom?

– Prečo by som ním nemal prísť? Toto počasie sa na prechádzku nehodí.

Muži v kombinézach sa od mikrobusu dostali až k butiku, susediacemu s bránou, kde sme stáli, plagáty držali na rukách a plátenné vrecia sa im hojdali na krátkych šnúrach. Börjesson na mňa začudovane pozrel.

– No teda?

– Iniciatívy by ste sa predsa mali chopiť vy. Kľúč som priniesol.

– Kľúč?

Zízal som naňho. Po chrbte mi prebehli zimomriavky.

– Aký kľúč? – pokračoval rovnako spýtavo.

Počul som sa, ako mi hlas vybehol o oktávu vyššie.

– Volali ste mi predsa, že mi ukážete, odkiaľ ten kľúč je.

Börjesson urobil krok ku mne a na tvári sa mu zračil otáznik.

– Predsa vy ste mi volali, aby som prišiel.

Stáli sme a civeli na seba. Ničomu som nerozumel. Prečo by nás sem dakto chcel prilákať? Ak prirodzene…

Obrátil som sa na ulicu a siahol som pod kabát. Neskoro.

– Stojte ticho, inak vás odkrágľujeme.

Muži v kombinézach zaplnili bránu. Zdvihli plagáty a ukázali nám, že sú ozbrojení. Zatisli nás hlbšie pod bránu.

– Čo to znamená? – skríkol Börjesson prenikavo.

– Drž papuľu!

V tmavej bráne sa ťažko dali rozpoznať tváre chlapov, ale čo som videl, ma vôbec nepotešilo. Hrubé, primitívne, brutálne črty. Hrdlorezi, posluhovači. Jeden z mužov rýchlo rozviazal plátenné vrece a vytiahol odtiaľ dve kombinézy.

– Oblečte si ich, a nijaké drahoty.

Börjesson si nervózne hmatkal po kabáte.

– Čo chcete…

Hlaveň pištole sa mu priblížila ku krku.

– Rob, ako ti kážeme, a bleskove!

Börjesson si so zmätenou tvárou zobliekal tmavomodrý kabát a aj ja som si pomaly zvliekal plášť do dažďa. Keby sa mi podarilo strčiť ruku pod sako, kým…

– Vezmi im zbrane, Timmy.

O sekundu som už zase nebol majiteľom svojho služobného walthera. Bolo to už druhý raz v krátkom čase a začal som premýšľať, aký vlastne mám z neho úžitok, keď ma zakaždým oň oberú tak ľahko ako malé dieťa o maškrtu. Muž otľapkal aj Börjessonovo sako.

– Nikdy som nemal zbraň! Zbláznili ste sa! Zbraň a ja nejdú dokopy, dúfam, že to chápete.

– Mlč, – povedal som. – Navleč si kombinézu.

Vhupli sme do kombinéz a pozapínali si gombíky. Zvážil som šance na útok, boli však nepatrné. Jedného by som možno zneškodnil, ale zostával ešte druhý, ktorý by iste neváhal strieľať. A bez rizika, lebo ich pištole mali tlmiče.

– Kráčajte pomaly a pokojne k mikrobusu. Fízel, otvoríš bočné dvere a nasadneš, a nie aby ti napadlo revať. Vezmite si každý nejaké plagáty a držte ich v rukách a nezabudnite, že ideme za vami.

Jeden z mužov napchal naše kabáty do plátenného vreca. Poťažkal som plagátový bal v ruke. Jednému by som ním vyrazil pištoľ a druhého by som kopol. Nebol som však sám a neodvážil som sa riskovať Börjessonov život.

Nebolo to zle vyrátané. Ak by nás aj niekto z auta, z okna či z humleského parku videl, pomyslel by si, že sme lepiči plagátov. Takéto práce sa často robievajú v noci a nič podozrivé na tom teda nie je. Otvoril som široké zadné dvere a vliezol som do mikrobusu.

– Vlez ďalej do voza, – prikázal mi hlas za chrbtom.

Urobil som niekoľko krokov. Vnútri bolo tma, a kým si oči zvykali, nerozoznal som nijaký detail. Na dlážke auta bola rozprestretá tenká vlnená prikrývka. Börjesson liezol ťarbavo, štuchli doňho, až sa vkotúľal do vozidla. Jeden z chlapov nastúpil do prednej kabínky a ten, čo sa volal Timmy, skočil do vozidla a zabuchol za sebou dvere. Zostalo úplne tma. Hmatkal som dokola a pocítil čiesi rameno.

– Kto je to? – spýtal sa Börjesson fistulou.

Neurčito som zahuhňal a pritlačil som sa k stene. Vozidlo sa trhnutím rozbehlo. Nečujne som sa plazil smerom, kde som videl, že sa usadil Timmy. Tak. Teraz bude odo mňa asi meter. Napol som svaly na skok.

V taunuse sa rozsvietilo.

– Čože si si, fízel, vymyslel?

– Nech to bolo čokoľvek, vyhoď si to z hlavy!

Na zrolovaných prikrývkach opretí o prednú kabínku sedeli Lacke Sjöö a Bo Lennartsson. V rukách nonšalantne držali pištole. Koľko zbraní vlastne majú? Dobre som predsa vedel, že keď zatúžiš v Štokholme po strelnej zbrani, kúpiš ju rovnako ľahko ako liter mlieka. Timmy sa uškrnul, keď si všimol môj prikrčený útočný postoj.

– Lennartsson! – vyskočil Börjesson. – Čo to má znamenať?

Lennartsson vstal a blížil sa k svojmu bývalému šéfovi.

– Akoby si to nevedel.

– Ubezpečujem vás…

Lennartsson ho náhle pištoľou udrel po ústach a Börjesson vykríkol od bolesti. Chytil sa za ústa a pomedzi prsty sa mu rinula krv.

– Udavači zle dopadnú. To si mal vedieť.

Zasa si sadol a spokojne pozeral na Börjessona, ktorý sa pokúšal utíšiť bolesť tým, že si dlaňou trel pery. Lacke mi naznačil, aby som si sadol vedľa Börjessona. Auto zastalo, možno svietila červená, lebo hneď sa rozbehlo nanovo.

Kam sme mali namierené?

Lacke vstal, podišiel ku mne a na okamih som si myslel, že ma udrie, ale len na mňa civel a potom sa obrátil a zasa si sadol. Ale zdalo sa mi, že čaká, kedy na mňa dôjde rad. Nepatril som medzi idoly Lackeho Sjööa.

– Ritva leží v nemocnici, – oznámil som Lennartssonovi.

– Aha, vydržala, – povedal ľahostajne.

– Zlomila si chrbticu. Nikdy sa už nepohne.

Smial sa a Lacke akoby s tým súhlasil, Timmy sa tiež uškrnul, len aby zapadol do veselej spoločnosti.

– Zavinila si to sama. Tá opica si myslela, že nám zdrhne. Škoda len, že Lacke sa už nestihol zbaviť aj teba.

– Taká škoda to až nebola, – povedal Lacke a nespúšťal zo mňa úzke oči. – Potom by som nemal zábavu na tejto okružnej jazde.

– Zadržali sme Solveig Grenovú, – pokračoval som vo výpočte starých lások.

– No a? Ženských je dosť.

Auto sa rozbehlo na plné obrátky a šli sme rýchlejšie. Sme na nejakej výpadovke zo Štokholmu? Ako dlho už ideme? Stratil som predstavu o čase. Cítil som, ako sa do vozidla vkráda napätie. Niekam nás vezú, podľa ich spokojných pohľadov, ktoré si medzi sebou vymieňali, som tušil, že nás čaká niečo zlé. Börjesson spustil ruku a zamrmlal: – Dopúšťate sa kolosálnej hlúposti. Nič som neurobil a chcem vás upozorniť na…

Lennartsson podišiel k nemu. Börjesson sa vystrašene pozrel na pištoľ a pritisol sa až k stene auta.

– Nebite ma, – zafňukal.

Lennartsson poťažkal zbraň, postrehol som, ako ho teší pohľad na človeka, ktorý sa pred ním plazí.

– Tentoraz ťa ešte ušetrím. Hoci udavačov treba tĺcť, kým nesčernejú. Ale nedráždi ma.

Mikrobus zahol a spomalil.

– Našli sme vašich deväťdesiattri tisícoviek, – povedal som, aby som videl, ako zareagujú.

Lacke sa smial a úzke fúziky mu trčali ako štetiny.

– Poliš, nechaj si tie drobné, – klokotal.

– Zabudli sme na ten malý balíček pri sťahovačke, – prifarbil Lennartsson, – ale človek nemôže myslieť na všetko. Taká malá suma ľahko vypadne človeku z pamäti.

– Nepreháňaj, – povedal som pokojne. – Dobre by ti padli, najmä keď si zvyknutý zarábať tridsať halierov na hodinu za lepenie vrecúšok, či nie, Lacke? A tam aj patríš. Teda sa tu nenadrapuj, že sa topíš v peniazoch. Si úbohý väzenský potkan.

Podráždil som ho, a to som aj mal v úmysle. Chcel som si potvrdiť istú teóriu. Vyrútil sa na mňa so zdvihnutou pištoľou.

– Odstrelím ťa, ty smradľavý fízel!

Vyskočil som a postavil som sa rozkročmo so spustenými rukami pred neho.

– Streľ teda, – povedal som. – Takýto terč musíš trafiť dokonca aj ty.

Ukazovákom odistil. Börjesson nás sledoval veľkými vyplašenými očami. Krvavá stružka schla a vinula sa mu ako červený pramienok od kútika úst až dolu na krk. Žalúdočné svalstvo mi stuhlo ako ľadovec, ťažko sa mi dýchalo. Napol som svaly na hrudi, pripravený prijať guľku. Krátky silný úder a potom neznesiteľná bolesť. Aspoň tak som počul od tých, ktorí to zažili. Ako som mohol byť taký hlupák? Nespúšťal som z Lackeho oči, aj keď sa mi v nich zahmlilo. Len nezamdlieť, pomyslel som si. Len nezamdlieť!

– Lacke!

Lennartssonov hlas bol ostrý a Lacke pomaly sklonil zbraň. Nepríčetná zlosť z neho opadla a dokonca sa krátko zarehotal.

– Si idiot, poliš! Netušíš, ako blízko si mal od prederaveného rešeta.

Börjesson vzdychol, keď napätie povolilo, a dokonca aj drsnému Timmymu sa očividne uľavilo. Znova som si sadol, a pokúsil som sa vyzerať pokojne, hoci žalúdok som mal naďalej stuhnutý. Lackeho správanie mi potvrdilo dve veci. Predovšetkým, ak usúdi, že ma má zabiť, alebo mu prikážu to urobiť, nezaváha ani na okamih. Niekedy chlapi, navonok vyzerajúci tvrdo, nevedia zabiť, zastavia sa pred tým posledným, pred neodvolateľným, vyhasiť ľudský život. Ale Lacke k takým typom nepatril. Zabil by ma bez výčitiek svedomia, a práve mi to potvrdil.

Po druhé bolo jasné, že Lennartsson ani Sjöö sa nevydali na túto jazdu z vlastnej vôle. Dostali príkaz, a preto som predpokladal, že z toho pravdepodobne vyviazneme živí. Niekto sa chce s nami stretnúť. Navrhne nejakú dohodu? Obchodnú transakciu?

Alebo nás zabijú až po rozhovore? Ale čo znamená toto všetko? Prečo ma chcú zabiť? Zdalo sa to nezmyselné. Čím som sa stal pre nich nebezpečný? Nuž, odpoveď sa zrejme čoskoro dozviem.

Vozidlo zaradilo dvojku a vošli sme na okruh.

– Nemám s vami nič spoločné, – povedal Börjesson ticho, ale Lennartsson si ho teraz nevšímal.

Napínal sluch a videl som, že pozerá na hodinky. Teda čoskoro sme na mieste.

Ale kde? Kam nás to vezú?

Vozidlo spomalilo, vlieklo sa takmer krokom a cesta sa zdala hrboľatá. Potom sme zastali. Muž z prednej kabíny vyskočil a otvoril nám zadné dvere.

– Von s vami, zdochliny, – komandoval Lacke.

Börjesson vstal a strčili ho do chrbta, až sa zgúľal na zem za auto. Zoskočil som. Timmy ma nasledoval a nespúšťal zo mňa oči. Lialo, počuli sme, ako kvapky dopadajú na nejakú plechovú strechu, kdesi v blízkosti. Striasol som sa. Dážď a slabý vietor prinášali chlad, ktorý prenikal cez tenké kombinézy.

Stáli sme pred vysokou oceľovou bránou s ostnatým drôtom. Lennartsson a Sjöö sa pred bránou ticho zhovárali. Boli sme zrejme na nejakom kopci, lebo v diaľke som rozpoznal vysvietené cesty, kde som videl svetlá uháňajúcich áut. Zdalo sa mi, že v diaľke, tam, kde sa dalo vytušiť more, vidím zrkadlenie vody.

Lennartsson strčil kľúč do obrovskej visacej zámky a otvoril bránu.

– Vstúpte, chlapci, a cíťte sa tu ako doma.

Reflektory mikrobusu aspoň trochu nasvecovali cestu, po ktorej sme kráčali v tme. Ani nie tak ďaleko za bránou sa dvíhali obrysy akejsi stavby s lomenou strechou.

Nechýba domu kratšia stena? Namáhal som si oči, ale všade len neprehľadná hmla.

– Iste chcete vidieť, aké to tu máme príjemné, – ozval sa krákorivý Lennartssonov hlas.

– Dobre, že je tma, aspoň nevidím ten tvoj škaredý rypák! – odvetil som.

– Ale uvidíš ho, – povedal. – Hneď ho uvidíš.

Börjesson sa schoval za mňa. Dážď padajúci na jeho tvár mu rozmočil stružku krvi.

– Čo sa robí? – zašepkal.

Mykol som plecami.

– Neviem, ale asi nebudú chcieť kupovať umenie.

– Ako môžete teraz žartovať? – vzdychol.

– Žartovať? Keby ste tušili, ako málo chuti mám na žarty.

Muž, ktorý šoféroval, priniesol baterku a kráčal smerom k budove. Svetlá auta zhasli. Na chrbte som zacítil pištoľ.

– Len aby si nič nevymýšľal, – zachrčal mi Lacke do ucha.

Svetlo baterky sa mihotalo, stratilo sa a ja som počul, ako niekto zoskočil na drevenú dlážku. Šikmo za mnou stáli čudné hrozivé prízraky. Ako prehliadka pravekých zvierat s vypuklými chrbtami, skupina mäsožravých príšer, ktoré čakajú na znamenie vodcu, aby sa na nás vrhli a roztrhali nás na máme kúsky.

Náhle sa zapálil rad svetiel a reflektorov. Aj keď som teraz jasne videl celý priestor, všetko ostávalo záhadné.

– Však tu máme príjemne? – uškrnul sa Lennartsson.

Z pravekých zverov sa vykľulo šesť obrovských nákladiakov doplna naložených kameňmi. Na budove som zasa videl, že steny a strecha sú z vlnitého plechu. Videl som, že v strede budovy sa k nám obracia plechová stena a pred ňou bol akýsi otvor.

– Urobíme si príjemnú okružnú prechádzku, – povedal Lennartsson. – Špeciálna turistická obhliadka.

– Počuj, ty červenovlasá opica, – povedal som mu dúfajúc, že ho vydráždim. – Kde sme to vlastne?

Smial sa a jeho odpoveď ma ohúrila.

– Nepochopil si to? Sme vo farstskom kameňolome.

– Kameňolom…

Börjessonov hlas akoby sa stratil v daždi.

– Choďte pekne za Timmym, a nijaké vývrtky, inak s vami zatočíme.

Börjesson sa tackal za mužmi a elegantné čierne topánky sa mu na cestičke zašpinili od hliny. Dostali sme sa na vrchol akéhosi kopca a zastali sme pred ďalším plotom.

– Pozrite dolu! Nevyzerá to odtiaľto senzačne, alebo ako, páni? Iste, mesiačik nesvieti, ale máme tu dobré reflektory.

Umelé osvetlenie osvietilo obrovské oplotené priestranstvo.

V diaľke bolo niekoľko vyhĺbených jám ponášajúcich sa na krátery a na ich dnách sa utvorili ílovité kaluže. Okolo nás sa dvíhali haldy kamenia a štrku. Vytvárali pohorie ako v alpskej krajine. Lennartsson bol zrejme nadchnutý svojimi vedomosťami a hovoril poučujúco ako učiteľ.

– Na druhej strane je drvička, kde sa spracúvajú väčšie kusy. Z tejto vychádza takmer piesok.

– Prečo sme tu?– povedal Börjesson a hlas mu znel duto.

– Dozvieš sa to, neboj sa. Ešte na niekoho čakáme, ty odporný udavač!

– Nikdy som nič nepovedal… nechápem… mýlite sa…

Lacke pristúpil k nemu, pritlačil ho o plot a rukou ho udrel po tvári. Nevyzeralo to na silný úder, ale Börjesson skrivil tvár od bolesti a z nosových dierok sa mu spustila krv.

– My sa nemýlime. Ale ty si urobil chybu. A to sakramentskú!

Lacke pustil Börjessona, ktorý padol na zem a ostal sedieť pri plote. Bielu kombinézu mal zablatenú a premočenú.

Na koho čakáme? Máme sa s ním stretnúť aj my? Čo chcú od nás?

Popri haldách štrku sa tiahli transportné pásy na vysokých betónových stĺpoch, zatiaľ čo patemosterové zdvíhadlo stúpalo po žltej konštrukcii. Dráhy boli zastrešené vlnitým plechom a na ich konci sa dali tušiť jamy, kde sa piesok i štrk vŕšil do kopcov.

– Nechcete o kameňolome vedieť viac? – spýtal sa Lennartsson a vyzeral, že by nás strašne rád poučil.

– Viem, ako funguje kameňolom, – odvrkol som mu stroho.

– Ale čo ak to nevie tvoj kumpán udavač?

– Tomu to vysvetlím sám, aby sme nemuseli počúvať tvoj odporne spokojný hlas. Počuj, a ako vieš, že sem nikto nepríde?

Zatváril sa ešte spokojnejšie, akoby som pochválil farbu jeho červených vlasov.

– Kedysi som tu pracoval ako nočný strážnik, viem, že o takomto čase sem nikto nepríde. Teraz sem dokonca nechodí ani strážnik, ani psy, ako sa vyhrážali. Mám odtiaľto kľúč a viem, ako to všetko funguje.

– Pochopiteľne, ako nočný strážnik si sa dostal k rozličným kľúčom.

– Keby som chcel, za noc by som mohol zhrabnúť milión, – odpovedal a vyzeral hrdo, akoby mohol ukradnúť rovno korunné klenoty.

Pravdepodobne to bola pravda. Nepoctivý nočný strážnik má jedinečné možnosti preskúmať miesta, kam by sa dalo vlámať.

Obaja chlapi, zrejme pomocníci, za celý čas nepovedali ani slovo. Lacke im dal znamenie a Timmy sotil Börjessona na cestičku, po ktorej sme kráčali ďalej. Druhý muž sa volal Silas, ako som počul.

– Tú krásu vám ukážeme obom, – povedal Lennartsson.

– Človek sa učí až do smrti. Choďte!

Lennartsson kráčal ako prvý a my s Börjessonom sme v daždi šli za ním. Sprievod uzatváral Lacke a tí dvaja. Ako sme prechádzali okolo stromu s nízkymi konármi, čosi mi zišlo na um. Tmavé holé konáre sme museli podliezť, a keď sa Börjesson prikrčil, bol som na rade ja. Predstieral som zakopnutie a Lacke na mňa zrúkol, aby som sa pohol. Chytil som ovísajúci konár, potiahol som ho dopredu a nečakane ho pustil Lackemu do tváre. Vzápätí som sa hodil do blata a potom som vyskočil. Stihol som však ubehnúť len pár metrov, a už ma Silas dolapil. Napriek jeho zdanlivo neohrabanému telu bol pružný ako panter. Zdrapil ma a viac-menej odniesol nazad na cestičku. Pocítil som, že má silu atléta. Bez slova ma zasa postavil na zem, jeho ruky ma však ustavične oblápali a ja som sa nemohol ani pohnúť. Lacke hneď ku mne priskočil, videl som však, že Lennartsson mu stihol čosi zašepkať do ucha. Lacke vyzeral ako besný, ako vždy, keď ho niekto vyhecoval. Zlosť ním lomcovala do nepríčetnosti.

– Mal by som ťa zabiť, – povedal, ba skôr zasyčal. Zaťal zuby s takou silou, až mu svaly na krku navreli ako povrazy.

– Tak ma teda zabi! Nemôžem ti v tom nijako zabrániť, – povedal som mu.

Nevedel som, čo to do mňa vliezlo, prečo som sa odvážil vyzvať ho, aby to urobil. Možno z akéhosi zúfalého vzdoru, možno mi bolo ľahostajné, či žijem, alebo či umriem. Lacke mi jednu zavalil, isteže, líce mi sčervenelo, ale to bolo všetko. Nerozumel som tomu. Zbraň mu dávala moc, a on ju nevyužil. Bol som predsa policajt a vedel som, že policajtov nenávidí.

– Počkaj, fízel, ešte prídeš na rad! Nemaj strach! Tvoj čas príde oveľa skôr, ako si myslíš.

Prinútili nás kráčať ďalej a zrazu sme sa ocitli pri drviarni. Börjesson vyzeral bezdycho vystrašený, a keď otvoril ústa, vo svetle lampy som si všimol, že v rade zubov má tmavú dieru. Ustavične tam liezol jazykom, akoby sa čudoval, že mu chýba zub.

– Čoskoro uvidíte niečo veselé, – zubil sa Lennartsson.

– Držte sa kraja cestičky.

Dostali sme sa pod strechu, dážď bubnoval po plechu. Všetko bolo do najmenšieho detailu osvetlené silnými reflektormi. Pravdepodobne sa tu pracovalo aj na nočné smený a robotníci museli mať dobré svetlo, lebo práca bola veľmi nebezpečná. Pre Börjessona bolo toto prostredie celkom nové a nevoňalo mu. Bol ďaleko od svojej vily, ďaleko od Karlavägen, ďaleko od ľudí jeho sorty, ďaleko od pekného umenia, ďaleko od priateľov.

– Tadeto sa sypú kamene dolu, – ukázal Lennartsson a Börjesson sledoval jeho prst ako myš fascinovaná hadom.

– Prečo sme tu? – spýtal sa a pre chýbajúci zub šušlal.

– Prečo ste nás sem zavliekli? Si blázon, Lennartsson, a to ti poviem, že…

Lackemu sa na tvári nepohol ani sval, len ho pištoľou udrel po ústach a Börjesson klesol stonajúc na oceľový chodník.

– Vstaň, – prikázal mu Lacke a Börjesson sa tackavo postavil na nohy.

Klátil sa na mieste, tvár akoby sa mu scvrkla, na líci sa mu zjavila červená opuchlina. Sťažka dýchal a vyzeral, akoby mal zamdlieť. Chvíľu sme mlčky stáli ako meravé bábky bez úloh.

Od kraja budovy, kde železný prah oddeľoval zeminu od betónu, sa ťahal žľab so šikmými železnými bránami z každej strany okolo transportnej dráhy. Najprv strmý zráz, zužujúca sa dráha s vysokými bočnicami na krajoch, ktorá ústila napokon do otvoru v zemi. Dole v hlbine sme zazreli oceľové čeľuste, ktoré drvili kamene.

– A tu máte drvičku, priatelia, – informoval nás Lacke a napriek tomu, že slová pôsobili príjemne, ich význam bol všetko iné, len nie príjemný.

Aj mňa trápilo to isté čo Börjessona. Prečo nás sem zavliekli? Len aby sme sa tu stretli s nejakou osobou? A nie je to čudné miesto na stretnutie? Keď som videl chladné ligotavé oceľové zubiská čeľustí v drvičke, začalo ma štekliť v žalúdku.

Prinútili nás kráčať ďalej po oceľovom chodníku. Prešli sme okolo deliacej steny, aj okolo tej z vlnitého plechu, a zrazu sme hľadeli dolu do priepasti. Keď sa človek pozrel dolu, chodník sa mu zrazu zdal úzky a zábradlie neisté. Börjesson si oblizol doráňané pery a odstúpil dozadu k stene, zdalo sa, že ho chytá závrat.

Nad úrovňou zeme boli steny z betónu, pod tým drsné hrboľaté zrázy. Dolu do hlbiny viedlo točité schodište, okolo zhrdzaveného vodovodného potrubia, a od drvičky na druhom konci sa ťahala takisto zhrdzavená dráha. Vedel som, že tu sa kamene znovu drvia na ešte menšie kúsky, padajú dolu cez mrežu, znova sa drvia a tak ďalej, až nakoniec je z nich jemný piesok, ktorý vychádza na transportnom páse.

Na konci budovy bola plechová stena, celkom hladká, s vypíleným štvorhranným otvorom, ktorým viedol chodník ďalej. Od vnútornej steny budovy prechádzalo cez dieru železné vreteno a na jeho druhom konci som zazrel upevnený reflektor.

– Reflektor je nakrivo, – povedal Lennartsson. – Skĺzol sa dolu. – Lacke, nastav ho tak, aby to z cesty nevyzeralo podozrivo.

Lacke prestrčil trup cez dieru a napravil reflektor.

– Nezleť dolu, – povedal Lennartsson.

– Nie je to ani taká výška. Len niekoľko metrov, – funel Lacke, a keď bol znova pri nás, naznačil nám, aby sme sa vrátili tou istou cestou, ktorou sme sem prišli.

Všade ležala hrubá vrstva prachu, na zábradlí, na dlážke oceľového chodníka, na stenách. Jemný biely poprašok.

– Stop, – prikazoval Lennartsson. – Zastavte. Ukážeme im, ako funguje drvička? Nedovolíme, aby naši hostia prepásli takúto príležitosť.

Zasa sme boli nad otvorom drvičky a Börjesson sa musel pevne držať zábradlia, aby stál vzpriamene. Večerné udalosti ho poriadne poznačili a krv na tvári sa mu zmiešala s prachom na červenobielu kašu. Silas zoskočil na neveľkú doštenú plošinku, ktorá obklopovala otvor drvičky. Bol tam pult s tlačidlami a lampkami. Timmy zamieril k najbližšiemu nákladiaku a nasadol do kabíny.

– Teraz to zahrmí. Zapchajte si uši, – vyzval nás Lacke prezieravo. – Bolo by škoda, keby ste stratili sluch, prišli by ste o veľkú srandu.

Silas stisol tlačidlo a kamene ležiace na transportnom páse sa pomaly posúvali k otvoru drvičky. Oceľové čeľuste klapli niekoľko ráz naprázdno, až kým nedostali prvý prísun kamennej potravy. Hore zo šikmej plechovej strechy sa ťahali laná a na nich viseli štvorhranné zvukovo izolačné dosky v rade za sebou ako prestieradlá po praní.

Hluk bol príšerný. Kamene rachotili, akoby chceli vykričať svoj strach pred cestou do drvičky. Čeľuste iskrili a z otvoru vyletúvali úlomky.

Nákladiak cúval pomaly až k železnému prahu a tam zastal. Náves sa pomaly dvíhal. Čoraz vyššie a vyššie. Všetci sme hľadeli na náklad kamenia a balvanov. Akoby chvíľu váhali, potom sa náves zdvihol a celý náklad sa zosunul do žľabu.

Zvuk trhal uši. Börjesson sa schúlil a videl som, ako mu pery nariekajú: „Nie… nie.“ Znelo to, akoby rozzúrený obor mlátil okolo seba obrovskou palicou a akoby sa steny a strechy rúcali pod nepríčetnými údermi. Bol to zvuk, ktorý by nijaký iný neprehlušil. Boli ste uzavretý vo svete mučivo katastrofálneho rámusu. Zo zosunutého nákladu sa dvíhal oblak piesku a prachu.

Pomaly, pomaličky sa kamene pretlačili až k otvoru drvičky a balvany sa prevaľovali cez seba ako tučné, vypasené ropuchy. Keď sa časť nákladu rozdrvila na kusy, Silas stisol tlačidlo a hluk utíchol. Čeľuste znehybneli. Ticho bolo také nápadné, také naozajstné, že ste pocítili tlak na ušných bubienkoch a pomaly zasa vnímali normálny svet. Taký normálny, ako len mohol byť s dvoma ozbrojenými chlapmi za chrbtom. Lennartsson sa uškŕňal a z kučeravých vlasov si vytriasal kamenný poprašok.

– Tu by si chcel makať, čo? Ty odporný udavač, pre teba by bolo lepšie drviť kamene, ako drístať o veciach, o ktorých si drístať nemal.

Börjesson ustavične civel meravo do diery a kŕčovite zvieral železné zábradlie.

– A teraz poďme. Na chlapíka si počkáme inde.

Börjesson sa nechcel pustiť zábradlia, ale Lacke ho udrel pištoľou po prstoch, a on vykríkol od silnej bolesti.

Dážď vonku ešte zosilnel. Börjesson sa tackal po cestičke uprostred radu a ja som šiel za ním. Bolo síce tma, ale svietili lampy a reflektory, takže som sa neodvážil pokúsiť sa znova o útek. Zaviedli nás na chodník vedúci dolu popri plote, kde sme uvideli ďalšiu budovu, akúsi betónovú škatuľu.

– Zlezte dolu schodmi!

Timmy vzal baterku a zasvietil na vchod do pivničného priestoru. Lackemu sa zdalo, že Börjesson kráča pomaly, nuž ho kopol, až sa Börjesson skotúľal dolu schodmi. Timmy obišiel ležiaceho a vzlykajúceho Börjessona a odomkol ťažké dvere.

– Dnu s vami, vy svine, – povedal Lennartsson a sotil ma do pivnice.

Börjesson sa ledva zdvihol, ale aj jeho postrčili a spadol na mňa.

– Príjemnú zábavu! – skríkol Lacke výsmešne. – Môžete si zahrať človeče, nehnevaj sa!

Dvere sa znovu zavreli, kľúč sa skrútol v zámke a počul som, ako sa kroky vzďaľujú, až zanikli v daždi. Börjesson si sadol na zem, oprel sa o stenu a začal usedavo a zúfalo plakať. Mal prečo. Bili ho, kopali, sácali. A mne sa ušlo len zaucho a zopár miernych štuchancov. Nepríjemná myšlienka sa mi zahryzla do mozgu ako pijavica, nešetria si ma pre dačo diabolskejšie? A čo by to mohlo byť? Nie…

Ďalej sa mi nechcelo rozmýšľať. Musí predsa existovať nejaké východisko. Dohmatkal som sa v polotme k dverám a vedľa nich som našiel vypínač. Svetlo z dvadsaťpäťwattovej žiarovky v bielej guli visiacej z cementovej povaly mi neodhalilo nijakú únikovú cestu. Okrem dverí tu boli len rovné cementové steny. Pivnica bola hlboká, steny presahovali výšku troch metrov. Hore v jednom rohu bolo malé sklené okienko, ale primalé na to, aby tade niekto mohol vyliezť von. Bol to skôr otvor ako okno. Pri stenách sa vŕšili drevené debny rôznej veľkosti, ktoré používali zrejme na balenie.

Dvere boli masívne ako na trezore štátnej banky. Nijaké pánty, len kľúčová dierka, pánty boli zrejme z vonkajšej strany. Poprezeral som si debny, ale boli prázdne, nebolo v nich nijaké náradie, ktorým by som sa mohol pokúsiť preraziť dvere. Dolámal som jednu debnu, vytrhol som latu, ale dvere priliehali tesne, nebola v nich nijaká škáročka. Šmaril som latu o stenu a Börjesson pozrel na mňa.

Iná cesta ako cez dvere neexistovala, a jediné, čo sme mohli urobiť, bolo čakať. Sadol som si na zem vedľa Börjessona, až teraz som zbadal, aký som premočený. Silný dážď prenikol cez kombinézu i cez šaty pod ňou.

– Prečo hovoria, že ste udavač? – spýtal som sa.

Sťažka zavrtel hlavou, zrejme už dávno nemyslel na umenie.

– Neviem, – mrmlal bezvýrazne. – Neviem…

– Zamiešali ste sa do pokútnych obchodov?

Znova beznádejne zavrtel hlavou. Jazyk mu zasa bleskovo našiel medzeru medzi zubmi. Vraví pravdu? Ale teraz sme obaja na jednej lodi, v tej istej hre, ktorej som nerozumel, a nemal by mať predo mnou tajnosti. Na druhej strane, možno dúfal, že z toho vyviazne s celou kožou, a tak nechcel nič priznať pred policajtom.

– Ako vás vylákali na Engelbrektsgatan?

Brada mu ovisla na prsia.

– Som taký unavený, – zašepkal.

– Spať môžete inokedy. Kto, dofrasa, nie je unavený?

Börjesson sa pokúsil vzchopiť a zhlboka si vzdychol.

Myslel som si, že to vy mi telefonujete. Mali sme sa tam stretnúť… vraj je to dôležité… Myslel som si, že sa dozviem…

– Čo ste sa chceli dozvedieť?

Pozrel dolu na drsnú dlažbu.

– Nič, – povedal ticho a takmer nezrozumiteľne. – Nebolo to nič.

Nechcel mi to prezradiť.

– Váš hlas nie je ťažké napodobiť, – povedal som zamyslene, – je taký svojrázny. Možno aj môj.

– Áno, myslel som si, že ste to vy, – opakoval ticho.

– Čo viete o svojom spoločníkovi?

Neodpovedal, bol duchom neprítomný, a tak som ním zatriasol.

– Čo viete o svojom spoločníkovi, pánu Peterzénovi? – spýtal som sa znova.

– O Folkem? Čo viem… A čo by som mal vedieť?

– Podozrievame ho, že je šéfom čiernej banky. Banky, čo disponuje ilegálnymi peniazmi.

– Čierna banka, – povedal tupo. – Neviem, čo je to… Folke je môj spoločník.

– Ale vy máte predsa oveľa menej akcií. Ako sa teda môžete nazývať jeho spoločníkom?

Zdalo sa, akoby sa mu pred očami zahmlilo.

– Sme spoločníci…

Chytil sa za nos a rozbité ústa. Spodná pera sa mu rozochvela.

– Bili ma, – vzlykal. – Oni ma bili.

Nevzdával som sa. Pokúšal som sa ho upokojiť chlácholivým hlasom ako pestúnka.

– Počúvajte, Börjesson. Musí predsa existovať dôvod, prečo vás pokladajú za udavača. Musíte o niečom vedieť a museli ste sa niekde prerieknuť. Čo viete a kde ste sa preriekli?

Nepočúval ma, len si ohmatával spuchnuté líce.

– Bili ma…

Zrejme sa dostal do šoku, a tak som sa rozhodol chvíľu počkať, kým sa pokúsim znova. Ak, samozrejme, budem mať toľko času. Ak tá osoba nepríde predtým. Čo urobia potom s Börjessonom? A čo so mnou? Ešte pred chvíľou som si navrával, že mi je jedno, či žijem, alebo som mŕtvy. Mýlil som sa však. Chcel som žiť, a to dlho. Chcel som si kúpiť pozemok v Gräskö a požičať si od brata čln a chodiť na rybačku. Ležať na vode, plávať, opaľovať sa na slnku a vidieť, ako sa trbliecu vlnky. A chcel som zaseknúť navijak a potom sa pomaly doplaviť k mostíku a tam hrdo ukázať niekomu úlovok. Jej. Žene, čo by sa na mňa usmiala a povedala mi, že som šikovný.

Bolo to vlastne to jediné, čo som chcel od života, ale bolo to zároveň asi aj veľa, dostatočný dôvod, držať sa ho zubami nechtami.

– Börjesson, – znova som začal, ale bol taký zahĺbený do svojho sveta prízrakov, robil grimasy, akoby sa uhýbal pred zovretou päsťou či pred pištoľou.

Myšlienky mi vírili v hlave. Myslel som na Lennartssona. Mal zamestnanie, kde málo zarobil a oslepila ho vidina úspechu, a celkom akceptoval pravidlá, ktoré platili, aby si udržal bohatstvo. Najhorší zločinci sú takí, čo nemali peniaze a privoňali k nim, pomyslel som si. Urobia čokoľvek, aby unikli návratu do všednej existencie, a nijaká obeť im nie je priveľká, len aby si mohli udržať luxusný život. Všetko je dovolené a nič zakázané. Ráta sa jedine výsledok, a ten znamená vždy viac peňazí.

Börjesson sa schúlil dopredu a divo vzlykal. Zľahka som ho pohladkal po chrbte. Šok ho možno pomaly prejde.

– Uvidíte, že všetko bude zasa dobré, – upokojoval som ho, ale nemalo to nijaký účinok.

Nikdy som nebol dobrým utešovateľom, nikdy som nevedel nájsť vhodné slová.

Z Lackeho trestného registra mi bolo jasné, že je to odporné indivíduum, narušený chlap, o ktorom sa nikdy nedá vedieť, čo v ktorej chvíli vyvedie. Mohol urobiť, čo mu len zišlo na um, a jeho myšlienkové pochody boli celkom iné ako u iných ľudí.

– Ako sa cítite? Je vám lepšie?

Ešte ma nevnímal. Börjesson bol otrasený.

Timmyho a Silasov život som poznal naspamäť. Takých som už poznal veľa. Myslelo im to pomaly, a tak ustavične trpeli pocitom menejcennosti. Škola bola pre nich utrpením, rovnako ako aj pre ich učiteľov, a jediný spôsob, akým sa vedeli v živote presadiť, bolo, že si rešpekt vyboxovali. Po skončení školy boli odkázaní len na tie najhoršie roboty, kde sa síce najväčšmi nadreli, ale aj najmenej zarobili. Keďže sa chceli presadiť, boli zvyknutí pobiť sa pre to, čo chceli dosiahnuť.

Vždy sa ich niekto ujal. Ľudia, čo ich zneužívali, lebo sa im hodila ich hlúposť spojená so silou a bezohľadnosťou. Robili, čo im iní prikázali, a dosiahli to, čo chceli: totiž u vyhliadnutých obetí videli, že sa ich boja a že sú to slabosi. Zrazu pocítili, že niečo znamenajú, že sa s nimi ráta a vzbudzujú rešpekt. Nepýtali sa, či sú príkazy nemorálne, alebo či sú neľudskí. Robili len to, čo im povedali, a boli spokojní s takou slávou. Timmy a Silas boli pre spoločnosť stratení a vlastne do nej ani nikdy nepatrili. Poznali len prostredie, v ktorom žili, mali však akúsi slabú predstavu o špinavej, úmornej alternatíve, a ani vo sne im nenapadlo, aby to zamenili. Takých, ako sú Timmy a Silas, sa rodí veľa. S nesprávnymi rodičmi, s nesprávnou výchovou a s nesprávnym štartom do života vždy nájdu nejakého poručníka, ktorý ich zláka na trestné činy.

Börjesson si utrel oči.

– Ničomu nerozumiem, – zamrmlal, ale hlas mu znel už takmer normálne.

– Robí Peterzén pokútne obchody? – spýtal som sa ho rýchlo.

– To… neviem… hoci…

Znova zmĺkol.

– Predtým ste povedali, že ste si mysleli, že sa niečo dozviete, keď sa so mnou stretnete. Čo to bolo?

Sťažka žmurkol niekoľko ráz. Potom si zdĺhavo, trasľavo vzdychol.

– Nuž, pán Hassel, naozaj som si myslel…

Hlas mu znova vypovedal službu.

Na schodoch sa ozvali kroky. Dvere sa otvorili a znova sme hľadeli na dve namierené pištole. Lacke a Lennartsson vošli dnu a boli rozžiarení ako deti pri oberaní vianočného stromčeka. Lacke sa široko usmieval, ale v úzkych čiernych očiach sa zračil divý výsmech.

– Hore sa, chlapci, – povedal Lennartsson. – Ideme na bohovskú zábavu.

Vstali sme a ja som cítil, ako som od drsného, vlhkého chladu celý stuhol. Lennartsson bez slova natrčil ku mne ruku.

Z vrecka som pomaly vytiahol kľúč a položil mu ho na dlaň. Dôkladne si ho poprezeral a strčil si ho do vrecka.

– Myslel si si, že som naň zabudol? – spýtal sa ironicky.

– Čerta ma zaujíma, čo si si myslel, – povedal som mu unavene.

– Srandovanie ťa rýchlo prešlo, čo? Už nie si taký vtipný, ako si bol u mňa doma, čo?

Ukázal som mu dlhý nos, len aby som niečo urobil.

– Môžeme sa ta vrátiť, potom uvidíš, aký viem byť srandista, – navrhol som mu, ale nemal som úspech.

– Von, a držte papuľu!

Znova sme museli ísť von do dažďa a hore pri schodoch nás už čakali Timmy a Silas ako tiene. Börjesson znova upadol do šoku a kráčal ako námesačník.

– Už prišla tá tajomná osoba? – spýtal som sa.

– Do toho ťa je hovno. Ostatne… Ešte neprišiel, ale dostali sme inštrukcie.

Zasa sme stáli pred drviarňou a postrkovali nás zasa k otvoru.

– Jedna fúra navyše neuškodí, – povedal Lennartsson a oči mu svietili.

Timmy vhupol do najbližšie stojacieho auta a cúvol až k okraju. Začalo mi byť zle. Zmocnila sa ma hrozná predtucha blížiacej sa katastrofy. Börjesson akoby tú hrôzu prežíval spolu so mnou. Dýchal otvorenými ústami a vyzeral takmer ako imbecil. Znovu sa ozval ohlušujúci lomoz, keď náklad kameňov padal do žľabu, a to ešte Silas nespustil drvičku. Stál na plošine a pozorne hľadel na Lackeho, akoby čakal na rozkaz. Lacke ši stal tesne za Börjessona.

– Naozaj si myslíš, že sa tu dajú drviť len kamene?

Börjesson prehltol a pozrel naňho veľkými vystrašenými očami.

– Drvička veľa vydrží. Rach, a už je žula rozdrvená na kúsky.

Lacke položil ruku na Börjessonovo plece.

– Predstav si, keď sa tam dostanú kosti? Rach, a už sú z nich len kúsky, kúsočky. Skúsime to?

– Čo ste si to vymysleli? – skríkol som.

Hlas som mal ostrý a neprirodzený, akoby to kričal iný človek. Börjesson nič nechápal.

– Čo tým myslíte… Nechápem…

– Tak vám to vysvetlím jasne a zreteľne, – pokračoval Lacke. – Hodíme ťa do drvičky spolu s kameňmi, chápeš. Nie je to najkrajšia smrť, akú si možno predstaviť, priznávam, ale žiaľ, nemáš inú voľbu.

Lennartsson sa zachichotal.

– Aspoň si ušetríš peniaze na náhrobok. Tu máš všetky kamene zadarmo.

To nemôže byť pravda. To nesmie byť pravda. Börjesson pozrel do otvoru drvičky a náhle pochopil význam Lackeho slov. Zastenal, spadol k stene, ale nezamdlel. Timmy podišiel k nám a v rukách mal nylonovú šnúru.

– Nechajte ma, – kvílil Börjesson.

– Ľutujem, ale udavač musí umrieť, ako si zaslúži. Mal si na to myslieť skôr. Teraz už je neskoro, Börjesson.

Lacke sa bláznivo rozrehotal a Lennartsson sa k nemu pridal. Len na Timmyho hlúpej tvári sa nepohol ani sval.

– Dopekla s tebou, udavač!

Timmy sa zrazu zohol a oblapil Börjessona. Ten sa metal, ale bolo to ako zápas muchy proti slonovi. Timmy vôbec nevnímal jeho nešikovné a slabé údery. Börjessonovi zviazali len nohy, ruky mal voľné. Timmy zdvihol zviazaného muža a odniesol ho k otvoru. Lacke zakričal:

– Najprv ťa rozdrvíme na hrubšie kusy, potom budeš čoraz menší a na konci bude z teba len červenkastý piesok. To bude všetko, čo zostane z udavača Börjessona. Malá kôpka červenkastého piesku. Pod transportný pás posunieme auto, piesok tu potom zopár rokov ostane a raz ním možno niečo zasypú. Adiós, udavač Börjesson.

Börjesson zreval v nekonečnom zúfalstve:

– Nič som neurobil… neviem nič… to nemôžete so mnou urobiť… Nechajte ma žiť!

Pohľad upriamil na mňa a zašepkal:

– Chcem ísť domov…

Drviaca mašinéria sa dala do pohybu a pohltila všetky okolité zvuky. Videl som, ako jeho pery odriekajú modlitbu, keď ho Timmy držal nad kameňmi, pripravenými skĺznuť do diery. Potom ho Timmy pustil.

Zastavte to! – zrúkol som, ale svoj výkrik som počul len ja.

Cítil som slepú zbesilosť. S nijakým človekom nemožno takto zaobchádzať. Uráža to ľudskú dôstojnosť.

Udieral som divo okolo seba a zrazu som pocítil, ako mi na chrbát pritláčajú hlaveň pištole, ale bolo mi to fuk. Už som sa nemohol dívať, ako sa Börjesson pomaly posúva s kameňmi čoraz bližšie k oceľovým čeľustiam. Timmy skočil ku mne. Udrel som ho, ale chytil ma za ruku a zovrel ma tak pevne, že som mohol akurát tak kopať nohami, ale to bolo všetko.

Keby aspoň stratil vedomie, aby som sa nemusel dívať do jeho rozšírených očí, v ktorých sa zračila všetka hrôza sveta. Usiloval sa prevaliť za kamene, ale boli veľké a rozličnej veľkosti. Posúval sa ďalej, kus po kuse, čoraz bližšie k smrti rozdrvením. Rukami oblapil kameň, pokúšal sa vyzdvihnúť naň a Lacke sa jeho úsiliu len smial. Kamene sa skotúľali nabok, keď sa zúfalo pokúšal dostať sa dole z transportného pásu.

Zrazu som si všimol Lennartssona. Už sa nesmial, lež zbledol a skúmavo sa zahľadel na Lackeho. Naklonil sa k nemu a čosi mu zakričal do ucha. Lacke sa k nemu obrátil a urobil pohŕdavé odmietavé gesto. Lennartsson si zakryl ústa a lesklými bojazlivými očami pozeral, ako sa ich obeť posúva čoraz bližšie k smrti. Lennartsson skríkol a zachytil som jeho výkrik, slová, ktoré tu poletovali ako motýle v dunení.

– Zastav to…

Lacke pokrútil hlavou. Lennartsson prudko naznačil Silasovi na plošine, aby zastavil stroj, ale ten sa držal Lackeho príkazu a tlačidla sa ani nedotkol.

Börjesson nadvihol trup, a keď zistil, že je od otvoru vzdialený len pol metra, zazdalo sa mi, že zavyl. Z drvičky odletovali úlomky. Kamenná triešť a prach mu zašpinili líca. Börjesson odtláčal kamene nabok a ťahal sa dopredu, pokúšal sa prebrázdiť pomedzi kamene na okraj transportného pásu.

Ale teraz sa mu to už nepodarí. O niekoľko sekúnd spadne do diery. Čeľuste mu začnú drviť nohy a potom ho rozdrvia celého na máme kúsky ako kamene.

– Prestaňte! – reval som.

Nikto ma nepočúval. Zúfalo som sa pokúšal vyslobodiť, ale Timmy ma pevne držal. Počul som sa, ako vzlykám celý bez seba od zúrivosti a obchádzali ma mrákoty. Börjesson pritiahol kolená k sebe a vymrštil ich, pošťastilo sa mu vytiahnuť sa na neveľký kameň, ale to len o čosi odsunul svoj ortieľ. Roztiahol ruky a prstami sa mu podarilo dosiahnuť železný okraj, ktorého sa pevne zachytil. Silas pozrel spýtavo na Lackeho, ale ten potriasol hlavou. Nikto nemal do toho zasiahnuť. Börjesson bol odsúdený. Ležal tam so zviazanými nohami a balvany sa pomaly kopili pri ňom a ťažili ho. Pozrel na nás, jeho oči úpenlivo prosili o zmilovanie, boli tmavé, bezodné v bielej doráňanej tvári.

– Zastavte to! Zastav…

Hlas sa mi zlomil uprostred slova a nedostal som zo seba ani hlásku. Hrdlo sa mi zovrelo, vychádzalo z neho iba syčanie, ale všetko aj tak zaniklo v strašnom lomoze. Silas pozrel na odsúdeného na smrť a bolo mu to ľahostajné, tak by sa díval aj na rybu ležiacu na suchu v posledných záchvevoch. Börjesson už dlhšie neudržal bremeno pomaly sa hromadiacich kameňov, čo sa vŕšili nad jeho telom. Prsty sa pustili opory a on rezignoval, už sa nepokúšal uniknúť svojmu osudu. Účty so životom si nevyrovnal a už to ani nestihne. Rukami si chytil hlavu, zakryl si uši a zažmúril oči, aby nevidel a nepočul hrmot kameňov, keď sa stretnú s čeľusťami. Veľký balvan žuchol dolu do diery a iskry sa rozprskli ako malé rakety v prachu.

Lennartsson to už nevydržal. Rozbehol sa k Lackemu, mykol ním a kričal mu do ucha slová, ktoré som nepočul. Lacke sa ho striasol a fascinovane zízal na Börjessonove posledné centimetre života. Pás s kameňmi a človekom sa pomaly posúval a vtedy Börjesson pozrel na nás posledný raz. Kričal a aj cez dunenie zaškrípal jeho výkrik ako zub píly. Kráčal som s ním, prežíval som jeho hrôzu a hrôzu pred smrťou, takouto smrťou.

Nohy mu trčali nad dierou a odfrkujúce kamenné úlomky ho bodali do nôh. Lacke vôbec nevyzeral na to, že by chcel drvičku zastaviť. Börjesson prevísal cez veľký kameň, mykalo to ním, bol na ceste do otvoru.

Vtedy Lennartsson zdvihol ruku a vystrelil. Výstrel po výstrele sa zavrtával do Börjessonovho tela, súčasne, ako neodvolateľne padol pomedzi čeľuste. Možno Börjesson umrel skôr, ako drvička urobila svoju prácu. Nevedel som to iste, ale úpenlivo som sa modlil, aby umrel skôr, ako ho rozdrvia čeľuste. Lacke pozrel na Lennartssona, na tvári sa mu však nepohol ani sval a pohľad sa mu rýchlo vrátil k drvičke.

Pomedzi kamene sa zdvihla ruka, zazrel som aj bledú tvár a dúfal som, že sa v nej zračila smrť, biela kombinéza zasvietila, a bolo po všetkom. Börjesson zmizol. Človek Elon Börjesson, ešte pred niekoľkými sekundami muž z mäsa a kostí, ktorý vážil hádam deväťdesiat kíl, živý, snívajúci, ktorý dúfal, chybil a v jeho živote sa striedali radostné okamihy, starosti, poznanie, a teraz – kúsočky, ktoré sa posúvali po transportnom páse.

Do otvoru sa zosunulo za ním viacero kameňov, a keď už celý náklad zmizol v drvičke, Lacke konečne naznačil Silasovi, aby mašinériu zastavil, a Silas stisol tlačidlo. Timmy uvoľnil zovretie, ale bol ustavične ostražitý, keby som sa pokúsil znova prebiť na slobodu. Cítil som sa taký slabý, až sa mi roztriasli kolená. Lennartsson sa naklonil ponad zábradlie a zvracal na drevenú dlážku. Lackeho pohľad bol pohŕdavý, ale nepovedal nič.

– Doboha… doboha… – stonal Lennartsson.

Lacke ho vzal za plece a potriasol ním.

– Poliša treba zavliecť zase do tej pivnice, kým veď vieš kto nepríde. Nestoj tu a nešabľuj pre jedného udavača.

Lennartsson kráčal za mnou smerom do pivnice, ale jeho krok bol neistý a ruka s pištoľou mu bezvládne ovísala. Oči mu spuchli a zdalo sa, že kráča v mrákotách. Dážď mi bičoval tvár a chlad akoby ma oslobodzoval. Odomkli dvere a Timmy ma vsotil ďaleko do pivničnej miestnosti. Lacke sa postavil do dverí.

– Teraz si videl, ako to môže dopadnúť. Vyklopíš všetko, čo vieš, inak budeš robiť Börjessonovi spoločnosť na vrcholku pieskovej haldy.

Masívne dvere sa znova zabuchli a osamel som. Zvalil som sa na zem, obrátil som sa na chrbát a civel som dohora. Nechcel som zavrieť oči, ani na chvíľku ich privrieť, lebo len čo som ich zavrel, videl som pred sebou Börjessonov posledný zúfalý pohľad, ktorým ma spaľoval.

Ako to ten Lacke myslel? Veď som im nemal čo povedať, čím by som si zachránil život. Čo si myslia, že viem? Vari viem viac, ako si uvedomujem? Urobil som niekde chybu? Pravdepodobne. Urobil som veľa chýb. A ak im nemám čo povedať…

Prevalil som sa na bok a pri pomyslení na drvičku som zastonal. Rozhodol som sa, že radšej sa dám zastreliť pri pokuse o útek, akoby som mal poputovať do otvoru drvičky.

Ale čo ak mi zviažu nohy…

Lacke mi povedal, že inak ma stihne rovnaký osud ako Börjessona. Inak… Ale aj keby som im neviem čo porozprával, nebolo pravdepodobné, že by ma Lacke potom pustil na slobodu. Postaral by sa, aby som zmizol a najjednoduchšie predsa bolo hodiť ma medzi kamene. O jedného svedka by bolo menej, a navyše nenávidel ma.

Čudné myšlienky mi chodili po rozume. Ak by predsa len jestvoval večný život a večná duša, nie je spätá s telom? A čo ak telo rozdrvia na tisíc kúskov a zasa na ďalšie kúsky, kde sa podeje duša? Večná duša… Ja, Roland Hassel, som tam ležal a myslel na svoju večnú dušu!

A okrem toho Roland Hassel sa možno budem volať už iba krátku chvíľu. O mesiac bude Lacke ukazovať na haldu štrku a povie niekomu: „Tam hore leží jeden fízel a pod ním jeden udavač. Z oboch je už len štrk.“ A po niekoľkých rokoch, keď budú robotníci lopatou hádzať štrk na pristavený nákladiak, jeden z nich možno poznamená: „Aký je tento štrk zvláštne červený! A pozri, rovnako aj zopár centimetrov pod ním. Pochopiteľne, červená farba.“ Tomu druhému to bude fuk, lebo robia úkolovú prácu a blíži sa koniec pracovného času. Nie. Dokonca aj toto bol len bláznivý sen, nádej na akúsi identitu po smrti. O niekoľko hodín sa krvavá farba zmení na hrdzavohnedú a dážď a vlhkosť zmyjú všetky stopy po dvoch mŕtvych mužoch.

Vstal som a tackal som sa miestnosťou, akoby som mal morskú nemoc, kričal som, ruky som si na drsných stenách doráňal až do krvi. Teraz mi došlo, prečo mi Lacke zatiaľ nechcel veľmi ublížiť. Nechcel, aby som bol natoľko dobitý, žeby som nemohol hovoriť. Nezáležalo na tom, či ma zmláti alebo nie. Aj tak napokon umriem a v okamihu mojej smrti sa mi pomstí za všetky krivdy, ktoré som mu kedy spôsobil.

Nevedel som zniesť tú myšlienku. Zatackal som sa a padol som na zem, ale tá čierna mĺlkvota trvala len pár sekúnd.

Ani Lennartsson to nevedel zvládnuť. Bol síce zločinec najhrubšieho zrna, ale toto už bolo aj naňho priveľa, aj on mal istú mieru, a tá sa tu prekročila. Čo sa s ním stane? Pripustí Lacke, aby Lennartsson uhol? Nuž, ale to nie je môj problém. Keď nastane pre Lennartssona rozhodujúca chvíľa, ja už budem možno dávno rozdrvený.

V malom okienku nado mnou sa zažalo svetlo. Je tam teda ďalšia miestnosť a niekto do nej vošiel. Svetlo osvietilo aj debny okolo mňa. S námahou som ich naskladal na seba a vyšplhal som sa po nich hore. Nedostal som sa až k okienku, musel som si urobiť pevnejší podstavec a vystavať si z debien vežu. Ani neviem, prečo som bol taký zvedavý. Veď na tom už vlastne vôbec nezáležalo. Možno mi išlo len o to, aby som sa niečím zamestnal a už nemyslel toľko na Börjessona a na vlastný koniec.

Postavil som si veľmi neistú stavbu, balansoval som na hornej debne, ale dovidel som cez okienko.

Videl som akúsi stroho zariadenú kanceláriu, bol v nej len písací stôl a stolička. Lennartsson stál pred písacím stolom a s niekým sa zhováral, a napriek tomu, že živo gestikuloval, vyzeral akosi čudne bez života. Neznámy, čo sedel na stoličke, mu asi niečo odpovedal, lebo Lennartsson ho pozorne počúval a potom mu znova niečo hovoril. Tabakový oblak sa šíril z miesta, kde neznámy sedel. Potom som zazrel ruku, ktorá akoby zdôrazňovala nejaký argument.

A vtedy mi už bolo všetko jasné.

Lennartsson diskutoval ďalej, rozčúlil sa a tiež si zapálil cigaretu. Ruka sa znova mihla a Lennartsson sa obrátil, aby vyšiel z miestnosti.

– Prekliaty fízel!

Nepočul som, že sa pivničné dvere otvorili, a teraz som videl Lackeho oči žiariace nenávisťou a za ním Silasa a Timmyho. Lacke namieril na mňa pištoľ.

– Okamžite zlez dolu!

Nemohol som zostať stáť na neistých debnách, musel som opatrne zliezť na zem. Lacke podišiel ku mne a pozrel na okienko a potom na mňa.

– To bolo od teba veľmi sprosté, – povedal s dôrazom na každej slabike. – Na čo ti to bolo treba. Práve som sa dozvedel, že už ťa nepotrebujeme, lebo to, čo sme sa chceli od teba dozvedieť, už aj tak vieme.

Ustúpil o krok a kývol ku mne. Timmy a Silas ma zdrapili za ruky, každý z jednej strany.

– Pozrel si do tej miestnosti, a tým si si sám podpísal rozsudok smrti, – pokračoval Lacke. – Polícia zasa raz uverejní inzerát, že prijme policajta, a nebudú to mať s náborom ľahké. Chlapi, berte fízla zasa do drviarne.

Znova sme vyšli na dážď. Dolu po chodníku do drviarne.

Hrboľatá, hlinistá, dažďom rozmočená cestička. Zavše som sa pokĺzol, ale moji dvaja strážcovia ma pridržali. Nepopustili ani na okamih a na útek sa nedalo ani pomyslieť. Utiecť, aby ma trafila milosrdná guľka. Smrť by prišla trocha skôr, ale unikol by som nerovnému zápasu.

Keď sme prišli k drviarni, počul som naštartovať auto na parkovisku za plotom a videl som, ako akési auto mäkko odchádza po blatistej ceste.

Niekto sedel v aute. Opieral sa o mäkké operadlo. Možno si pustil rádio a pobzukoval si melódiu. Niekto, čo sa nezmení na rozdrvené kúsky.

Objavil sa Lennartsson a Lacke ukázal na mňa a vysvetľoval:

– Hádaj, koho som našiel visieť pod povalou ako pavúka? Tohto tu, ako zízal na teba a vieš na koho? Áno, pán policajt Hassel.

– Dofrasa! – povedal Lennartsson, ale v hlase mu nezaznelo ani oduševnenie, ani skutočné rozhorčenie.

– Takže pokračujeme v zábave. Spustíme tú srandičku. Škoda, že nemáme aj ohňostroj. Pozdravuj Belzebuba, keď sa s ním stretneš.

Timmyho ruky ma znova schytili a zovreli, ani som sa nemohol pohnúť. Silas sa rozbehol k nákladiaku, cúvol až k okraju a vyklopil náves s nákladom kamenia. Díval som sa naň, ako tam ležal v očakávaní, kým sa transportný pás znova dá do pohybu. Možno aj ja tam budem ležať. Vedľa veľkého balvana, čo vyzeral akoby ho doviezli z granitového lomu. Alebo možno vedľa tej malej kôpky pieskovcových kameňov? Všetky tie hrany a ostré hroty pocítim na svojom tele.

Silas podišiel k nám a spýtal sa:

– Tak čo, mám to spustiť?

Počul som ho už povedať dačo? Môže robot hovoriť?

– Hneď to bude. Zviaž aj jemu nohy.

Silas zamieril k autu a vrátil sa s nylonovou šnúrou, zrejme takou istou, akou zviazali aj Börjessona. Vari sa to všetko zopakuje?

– Tak to spusť!

Keď sa Silas dostal na plošinku a stisol tlačidlo, znovu sa rozľahlo hrôzostrašné dunenie. Počul som húževnaté a rytmické chráp… chráp… oceľových čeľustí.

– Prestaňte! – zreval som z celej sily.

Ale nikto ma nepočúval. Bol som len vecou, ktorá má zmiznúť tak, aby ju nikdy nenašli. Silas sa ku mne sklonil, aby mi obkrútil okolo nôh šnúru. Kopol som ho do ramena. Uškrnul sa a urobil niekoľko krokov dozadu. Otočil som sa na mieste a Timmyho som zrejme musel prekvapiť, lebo jeho zovretie povolilo. Hodil som sa na oceľový chodník a prekoprcol som sa dopredu a potom som vstal. Lacke mi bol v pätách a Lennartsson stál predo mnou. Váhavo namieril na mňa pištoľ, ale videl som mu na očiach, že už má dosť toho zabíjania. Udrel som ho do zápästia a pištoľ mu spadla medzi kamene.

– Chyť ho! – zavyl Lacke.

Rozbehol som sa po oceľovom chodníku smerom k štvorhrannému otvoru v kratšej stene. Timmy bežal za mnou, ale keď som bol už pri stene, rýchlo som sa zvrtol a nohou som ho kopol do žalúdka. Timmy sa chrčivo zrútil na úzky, pružný oceľový chodník. Zbadal som Lackeho rozzúrenú tvár a videl som, ako niečo kričí, ale nepočul som ho, a vtedy zodvihol zo zeme pištoľ a začal po mne strieľať. Ale ťažko sa strieľa, ak je človek rozzúrený. Netrafil ma. Guľka narazila na vlnitý plech a zunivo sa odrazila.

V okamihu som sa vrhol cez otvor v stene. Pocítil som, ako mi Timmyho ruka už-už dosahuje nohu, ale nestihol ju zovrieť. Zbehol som niekoľko metrov po zráze a podarilo sa mi skotúľať niekoľko metrov dole, tak ako to robia parašutisti pri pristávaní. Nič som si nepolámal.

Nový výstrel z otvoru. Zazrel som Timmyho, ako vylieza z neho a drží sa vretena, na ktorom bol upevnený reflektor. Pred drviarňou sa už nerozliehal taký hrozný lomoz.

Napravo za skalným výstupom bol prudký asi desaťmetrový zráz, napravo sa vŕšili haldy štrku a kameňa. Po jednej z nich som sa spúšťal dolu, potkol som sa a udrel som si ruku, znova som sa pozviechal a šmýkal som sa ďalej. Silný dážď spôsobil, že každý kameň bol klzký, ale napriek tomu som skákal dolu po príkro sa zvažujúcej drvine. Minuli ma dva výstrely. Posledný kúsok som sa prekotúľal a dostal som sa k úpätiu, kde ma už výstrely netrafia. Timmy a Silas ma prenasledovali, ale očividne postupovali opatrnejšie ako ja. Zvliekol som zo seba bielu kombinézu, čo bola pre nich vynikajúcim terčom, a začal som sa šplhať hore po ďalšej halde štrku. Bolo v nej veľa piesku a nohy sa mi zabárali až po členky. Od námahy som fučal a cítil som sa strašne unavený, ale nohy ma niesli ďalej. Na vrchole haldy som na chvíľu zastal a obzrel som sa. Hore v otvore budovy som zazrel Lackeho, ktorý po mne sliedil s pištoľou pripravenou na výstrel, ale zdal sa mi čudne vzdialený. Mašinériu zastavili a jediný zvuk, ktorý som teraz počul, boli kvapky bubnujúce po kameňoch. Silasa ani Timmyho som nevidel.

Skotúľal som sa dolu a štrk bol veru tvrdý koberec. Na úpätí haldy som sa dostal priamo do svetla reflektorov nasmerovaného k vyhĺbeným šachtám. Zasa niekto vystrelil, a tak som začal kľučkovať. Lacke ma zjavne objavil, ale keby ma teraz trafil, bola by to náhoda.

Od šácht sa ťahala rovná plocha k plotu, ktorý sa črtal v diaľke, ale predsa bol blízko. Neodvážil som sa zastať, ale každé nadýchnutie bolo pre mňa utrpením a v pľúcach ma pálilo. Blato mi čvachtalo pod nohami, neodvážil som sa priblížiť k šachtám, aby som nezletel do jednej z nich, keby sa mi náhodou pod nohami uvoľnila zemina.

Meter za metrom som sa blížil k plotu a nakoniec som sa dotkol pletiva. Drviareň som už odtiaľto nevidel, len obrysy obrovských háld a rovné línie transportných pásov. Myslel som si, že ruky mi neunesú váhu tela, keď som liezol hore na plot a nohy sa mi kĺzali po otvoroch pletiva, ale boli ešte vo mne rezervy, o akých som nemal ani potuchy, no z vrcholu plota som sa zvalil na druhú stranu ako ťažké vrece. Ostnatý drôt mi roztrhal nohavice a z hlbokého škrabanca sa mi rinula krv.

Ale čo taký škrabanec… Ocitol som sa v lesíku a bežal som pomedzi kmene stromov. Zem bola pevnejšia, ale keď som sa potkol a spadol, neudrel som sa, mal som pocit, že som padol do machu.

Stratil som orientáciu a asi hodinu som blúdil, kým som nenarazil na širokú cestu, ktorá sa nečakane vynorila predo mnou. Po nej sa blížilo auto s rozsvietenými svetlami, ale nedostal som sa na cestu skôr, ako prešlo okolo. Na druhej strane cesty, asi päťsto metrov ďalej, som v tme zazrel dom. Tackal som sa k nemu. Z domu sa vykľula jednoposchodová drevená vila, rozoznal som na bielo natreté hrany. Pes sa rozbrechal a na hornom poschodí sa zapálilo svetlo. Dotackal som sa až k dverám, oprel som sa a zabúchal som na ne päsťou. Vystrašený ženský hlas:

– Kto je to?

Niekto chraptivým a drsným hlasom vysúkal zo seba: – Som policajt. Telefón… muším telefonovať.

Zavŕzgali schody. Dvere sa opatrne otvorili a svetlo z baterky mi osvietilo tvár.

– Bože môj… Pozri, Mille, ako vyzerá… poďte dnu! Vtackal som sa v zablatených topánkach na naleštenú dlážku.

– Čo sa stalo? Vyzeráte celkom zničený!

Izba sa so mnou hojdala a nevidel som toho, kto sa mi prihováral, napriek rozsvietenému svetlu.

– Podopri ho, Mille! Nevidíš, že zamdlieva?

– Telefón! – chrčal ten drsný hlas.

– Tu. Vykrútim vám číslo. Bože môj… čo sa stalo?

Aké číslo má Ruda domov? Čísla mi vírili v hlave a pokúšal som sa usporiadať ich. Ruda už iste spí. Pery artikulovali telefónne číslo a číselník sa vrtel. Slúchadlo mi priložili k uchu. Potom som začul ten známy príjemný bas:

– Ruda.

Skôr ako som spadol na dlážku, počul som, ako chrapľavý hlas mrmle:

– Yngve… tu je Roland… príď sem… hneď…

– Nech ma parom vezme, ak sa mu ešte netrasú ruky! Dajte mu šálku silnej kávy, prosím vás.

Žena mi hneď podala pariacu sa šálku kávy a ja som si z nej uchlipol. Netrasú sa mi ruky, netrasú!

– Som v poriadku, Yngve. Ale vďaka za kávu.

Mal som tri hodiny času na zotavenie, a to stačilo. Ruda s hliadkovými vozidlami dorazil sem pred trištvrte hodinou, vtedy som už ležal preoblečený v posteli. Ruda si vypočul moje nesúvislé rozprávanie, potom s ostatnými zmizol, predtým ešte zavolal po posilu a špecialistov. Vila patrila manželom Magnussonovcom, bol to bezdetný pár stredných rokov a hneď som zacítil, ako sa jej materskosť presúva na mňa. Správala sa ku mne ako k malému dieťaťu a ja som sa tomu nebránil. Pripravila mi teplý kúpeľ a potom mi obaja pomohli do vane. Vyutierala ma frotírovým uterákom do sucha a Mille Magnusson mi požičal nejaké svoje šaty. Celý čas ma vynukovala kávou, zrejme to bol pre ňu všeliek, v ktorý verila. Ruda sa vrátil a sadol si na stoličku vedľa mňa a pozoroval ma nepokojnými očami.

– Vieš, nebolo to ani také náročné, myslím fyzicky, – povedal som. – Veď som vo švungu a trénujem v jednom kuse, kondícia mi nechýba. Ale nezvládol som to, čo sa stalo tam hore.

Ruda zaodŕhal a priškripnutým hlasom zamrmlal: – Nie, chápem ťa. Všeličo som už v živote zažil a videl, ale toto presahuje všetko.

– Našli ste… našli ste zvyšky Börjessona?

Ruda pozrel na pani Magnussoňovú a ospravedlňujúco povedal: – Rád by som sa pozhováral s pánom Hasselom osamote. Je to služobný rozhovor, rozumiete.

Usmiala sa a vstala.

– Som telefonistka, viem, že služobné tajomstvá sa nesmú prezrádzať. Poď, Mille.

Len čo sme osameli, Ruda si sťažka vzdychol a povedal mi: – Mládenci prezreli navŕšený štrk, vyhrabali z neho zvyšky textílií a kovové kúsky, zrejme z hodiniek. Aj inšie, samozrejme, ale o tom nechcem hovoriť, lebo sa mi obracia žalúdok.

– Máš… – začal som, ale hneď ma prerušil.

– Áno, urobili sme všetko, čo sme mali urobiť.

Zívol som.

– Koľko je hodín?

Vstal.

– Pol tretej. Pôjdeme poňho?

Aj ja som vstal a plátenné sako zapraskalo. Magnusson bol rovnako vysoký ako ja, len užší v pleciach.

– Na to môžeš vziať jed, že ideme. Dúfajme, že nestihol utiecť.

Chvíľu sme sa na seba dívali a potom mi Ruda položil ruku na plece.

– Naozaj som rád, že si sa z toho dostal, – povedal ticho.

– Aj ja, – odpovedal som a usmial som sa naňho.

Striasol zo seba sentimentálnosť, ktorá mi dobre padla, a zahundral: – Boli tam štyria chlapi?

– Áno.

– Z toho dvaja ozbrojení?

– Áno.

Premýšľajúc zavrtel hlavou.

– Tebe sa hádam pritrafil zázrak, bratku. Ešte ti prischne prezývka Oceľový muž.

– Bol by som rád, keby si chvíľu slovo oceľ nespomínal, – odpovedal som s hrôzou. – Hneď musím myslieť na tie oceľové čeľuste v drvičke.

– Tak teda ideme, – povedal a ústa sa mu prísne pretiahli.

– Ideme po Folkeho Peterzéna.

÷

Cesta k Peterzénovcom nám trvala asi pol hodiny. Ustavične lialo a štokholmské ulice boli pusté, iba kde-tu sa zjavil náhliaci sa nočný chodec, chvejúci sa zimou pod dáždnikom.

– Fajn ľudia, tí Magnussonovci, – povedal som.

– Mhm, a ako fajn, že bývajú pri Magelungene, – odpovedal roztržito.

– A čo tie indivíduá Silas a Timmy? – spýtal som sa.

– Niet po nich ani stopy, ale je vyhlásené pátranie prvého stupňa. Lacke a Lennartsson musia tiež uviaznuť v sieti. Dúfajme, – doložil s povzdychom.

Päť minút po tretej pribrzdilo auto pri chodníku, kde už čakalo ďalšie. Vyliezol z neho Sune Bengtsson.

– Musel som ešte stihnúť inú prácu, tak som nemohol prísť hneď sem.

Poklopal ma zľahka po chrbte a povedal:

– Gratulujem. Mal by si začať športkovať.

Bolo to od neho nezvyčajné gesto a cítil som sa potešený a šťastný, že ma zasa možno rátať medzi živých.

– Klopaním som zburcoval kuriča, brána je otvorená. Ruda, ja a Sune a dvaja uniformovaní policajti sme vošli po schodoch do patricijského domu. Meno Peterzén sa ligotalo na medenom štítku. Ruda zazvonil, palec od zvonca ani neodtiahol. Dvere sa zrazu prudko rozleteli a stála v nich pani Peterzénová v župane. Vlasy mala rozpustené, a hoci bola odlíčená, aj tak bola atraktívna ako prv. Chytila sa za hrdlo gestom, ktoré sa mi videlo trochu teatrálne, ale v skutočnom živote mnohé gestá vyzerajú ako divadlo.

– Čo preboha…

– Je váš manžel doma?

– Áno, spí. Spí celú noc.

Ruda vliezol dnu, odstrčil ju nabok a vošli sme dnu.

– Zobuďte ho!

– Ale…

– Zobuďte ho!

Pozrela na Rudu, potom sa zvrtla a vošla do spálne. Ruda sa neostýchal, jednoducho šiel za ňou. Podrmala manžela za plece.

– Folke! Sú tu policajti. Zobuď sa!

Zamrmlal čosi a obrátil sa, ale napokon si sadol na posteli, ospalo žmurkal očami a ufňukane vybuchoval: – Čo je? Prečo ma nenecháte spať?

– Vstaň a odpovedz im na otázky.

Zdalo sa, že až teraz si všimol našu prítomnosť, a brada mu ovisla.

– Čo to má znamenať? Nie je to narušenie súkromia? Budem sa…

– Len vstaňte a odpovedzte nám na otázky, to je jediné, čo máte urobiť.

Pani Peterzénová bola nesmierne nervózna a pozerala hneď na Rudu, hneď na svojho manžela. Prehltla naprázdno a jazykom si navlhčila plné pery. Peterzén protestoval nahlas a energicky, ale naostatok sa musel pobrať von. Spálňa bola veľká a priestranná a v kúte stál cvičný bicykel ako memento dôležitosti telesného pohybu.

Bez pýtania, či bez dovolenia sme si sadli na stoličky do obývačky zariadenej gustaviánskym nábytkom a obchodník s umeleckými predmetmi sa šomrajúc usadil na leňošku.

– Boli ste celý večer doma, pán Peterzén?

Hodvábny župan si ovinul okolo seba a na červenom opasku si uviazal uzol.

– Áno, celý večer som bol doma. Bol som nezvyčajne unavený, a tak som si ľahol a spal som. Prečo?

Keď mi Ruda kývol, šiel som do predsiene a priniesol som odtiaľ károvaný blejzer, čo visel na vešiaku. Pod vešiakom stál na novinách pár čiernych topánok. Boli špinavé od hliny a vlhké.

– Sú tie veci vaše? – spýtal sa Ruda.

– Áno, ale…

– Kde máte nohavice?

Peterzén ukázal smerom do spálne.

– Visia na vešiaku. Prečo sa zaujímate o moje šatstvo?

Doniesol som aj nohavice. Dole na manžete boli zablatené a takisto vlhké.

– Moje šaty nezvyknú takto vyzerať, – povedal obchodník a na čele sa mu zjavila ustarostená vráska.

Spôsobíme mu ich ešte aj viac.

– Ale teraz vyzerajú takto. Skúste. Nedávno ich mal niekto na sebe.

Ruda podal nohavice Peterzénovi, ktorý sa chytil manžety a zízal na svoje prsty, akoby si myslel, že odpadnú. Zasiahla jeho manželka a rýchlo, až prirýchlo povedala: – To si si musel urobiť, keď si šiel za Göranom.

– Aha, – zasiahol Ruda mierne. – Teda nebol celý večer doma?

– Ale to bolo dosť zavčasu, nemyslela som si, že aj to vás zaujíma. Folke, nebol si dnes u Görana tak okolo pol siedmej?

Muž namrzene prikývol.

– Áno, bol som u toho darebáka, ale o pol hodiny som bol už nazad.

– Myslel som si, že sa nestýkate, – povedal Ruda.

Peterzén urobil zlostný posunok.

– Ani sa nestýkame, ale zavolal mi a prosil ma, aby som k nemu zašiel na rozhovor. Ukázalo sa však, že to nebolo nič dôležité, a tak som uňho nemal čo robiť.

– Kde máte auto?

– Stojí v garáži za rohom. Ale…

– Musím vás požiadať o kľúče od auta.

– Sú vo vrecku blejzra.

Žena si hrýzla nechty a vrhala skúmavé a zamyslené pohľady na manžela. Priniesla si pohár, zdvihla ho proti svetlu, a skôr ako si doň niečo naliala, utrela jeho okraj. Ruda podal Sunemu kľúče od auta.

– Choď dole a prezri ten jaguárček. Vieš, čo treba hľadať, a vráť sa čo najrýchlejšie.

Sune zmizol a Ruda sa spýtal:

– Môžem si zatelefonovať zo spálne?

Otázka bola zbytočná, lebo odmietnutie by neprijal, a ona urobila len chabé gesto smerom k spálni. Ruda vošiel dnu a zabuchol za sebou dvere. Peterzén na mňa pozrel a nezmyselne opakoval: – O siedmej som už bol zasa doma.

– Aha, – odpovedal som.

Obrátil sa na svoju ženu.

– Inga. Povedz im, že som celú noc spal.

Potľapkala ho po líci, ale nič nepovedala, namiesto toho odvrátila pohľad.

– Prečo ste tu? Nechápem…

– Komisár sa hneď vráti a povie vám to.

– Je to niečo nepríjemné?

Otázka znela tak jednoducho a mňa pochytila zvláštna chuť smiať sa. Nepríjemné! Pri mužovi rozdrvenom na márne kúsky to znelo, ako keby historik označil morovú epidémiu za maličkú nepríjemnosť. Ruda sa vrátil a zamieril priamo k Peterzénovi, čo pozrel naňho v náhlom strachu.

– Informoval som sa o tom, aké počasie bolo v Štokholme dnes večer a v noci, – povedal Ruda a jeho bas znel ako najnižší tón čela. – Do pol ôsmej trochu popŕchalo a potom sa riadne rozpršalo. Ale dovtedy neboli ulice veľmi mokré. Teda k synovi ste šli autom o pol siedmej, zotrvali ste uňho pol hodiny a potom ste sa vrátili domov a auto ste zaparkovali v garáži. Chcete nám nahovoriť, že vtedy ste si takto zašpinili nohavice i topánky?

Peterzén vyzeral dosť unavený, keď opakoval:

– Nechápem.

– Ale chápete, na čo narážam. Mimochodom, kde máte plášť?

– Folke má len tenký plášť do dažďa. Visí v kúpeľni.

– Prečo?

Zaváhala a bojazlivo pozrela na svojho manžela.

– Lebo bol taký strašne mokrý? – pokračoval Ruda.

– Ten… raz-dva je suchý, – slabikovala a necht od palca jej musel asi chutiť, lebo si ho ustavične oblizovala.

Sune Bengtsson sa vrátil a jeho bezvýrazná a nič nehovoriaca tvár bola neutrálna ako zvyčajne, keď podával Rudovi hlásenie.

Kolesá sú zablatené a hlina sa tam dostala tento večer, lebo je vlhká v celej konzistencii. V aute na dlážke pri sedadle vodiča sú stopy po zablatených topánkach a vzorka na odtlačku vyzerá na prvý pohľad zhodne s týmito topánkami.

– Folke! – zvolala Inga Peterzénová. – Prečo si…

– Čo? Pokračujte, čo ste chceli povedať, – vyzval ju Ruda.

Pozrela na koberec a potriasla hlavou. Dlhé svetlé vlasy jej padali až na župan a namiesto obhrýzania nechta si začala obkrúcať okolo ukazováka a palca pramienok vlasov. Ruda pokračoval v krutej hre, čo sa musela odohrať.

– Cigarety akej značky fajčíte?

– Canasta.

– Sám ich dovážate, alebo ako? Cez obchodníka s tabakom?

– Áno, ale to je teraz dovolené.

– To nepopieram. Ale viete ešte o niekom, kto fajčí canasty?

– Nie, neviem. Možno nejaký Juhoameričan, čo je na návšteve vo Švédsku. Sú silnejšie ako zvyčajné cigarety.

– Máte doma cigarety tejto značky?

– Áno. Inga, nedoniesla by si mi tabatierku z nočného stolíka? Hoci nechápem…

Inga vzdychla a pomaly vošla do spálne a vrátila sa s plochou tabatierkou zo zlata. Ruda ju otvoril a vytiahol odtiaľ cigaretu a pozorne si ju prezrel.

– Pozrite sem, – ukázal. – Názov Canasta siaha takmer na koniec cigarety.

Z vrecka vytiahol hnedú obálku, otvoril ju a opatrne vysypal na stôl jej obsah. Päť ohorkov. Vyfajčených, ale z každej zostalo asi po jednom centimetri. Peterzén vstal a chcel si vziať ohorok, ale Ruda mu vtom zabránil.

– Ak sa dobre prizriete, uvidíte písmená Ca na časti z nich a na ostatných len malé a. Je to rovnaké písmo ako na cigaretách z tabatierky. Súhlasíte so mnou, že ide pravdepodobne o cigarety rovnakej značky?

Peterzén prikývol a zopäl ruky, akoby sa mu zdalo, že nastala vhodná chvíľa na modlitbu.

– Kde ste to našli? – spýtal sa.

– Myslíte si, že som vás nevidel? – povedal som mu drsne. – Z kameňolomu ste sa hneď vyparili, z kancelárie rovno do svojho auta. Rozlúčili ste sa s Lennartssonom, a vtedy ešte nevedel, že sa mi podarilo nakuknúť cez okienko v pivnici. Teraz ušli a nechali vás v štichu, ale to je typické pre tých zloduchov. Ani si nedali námahu, aby vás varovali.

– Kameňolom? Lennartsson? Varovali?

– Nehrajte tu divadlo, – zasyčal som. – Blejzer s týmto vzorom a tento zlatý náramok si nemožno pomýliť.

Peterzén sa ocitol v sieti, a hoci o tom pravdepodobne vedel, chcel dohrať hru do konca.

– Môj zlatý náramok? Ten, čo leží na nočnom stolíku pri posteli?

– Vari máte viac takých náramkov s hodinkami?

– Samozrejme, že nie.

Bezmocne pozrel na svoju ženu.

– Chápeš to, Inga?

Mykla plecami.

– Folke, – začala. – Azda by bolo najlepšie…

Vzápätí zmĺkla, ale bolo na nej vidieť, že jej pokus stáť pri manželovi nebol úprimný.

– O akom kameňolome to hovoríte? – spýtal sa Peterzén zasa, keď sa mu nepodarilo získať manželkinu podporu.

– Farstský kameňolom. To miesto, kde ste pomocou Lennartssona a Lackeho dali zavraždiť svojho spoločníka Elona Börjessona.

Peterzén zbledol a klesol na stoličku. Rukami sa chytil za srdce a hlas mal bezvýrazný a dutý.

– Elon je mŕtvy…

Ruda usúdil, že predstavenie by sa malo skončiť.

– Pán Peterzén, zatýkame vás pre podozrenie z vraždy Elona Börjessona a podozrievame vás tiež, že máte na svedomí aj vraždu Rulleho Bomana. Neskôr vám povieme, z čoho ešte vás podozrievame. Buďte taký láskavý a oblečte sa, zabaľte si zopár toaletných vecí.

Jeho žena sa k nemu náhle rozbehla. Oči je blčali a strelila mu zaucho.

– Ty idiot! – vykríkla. – Naozaj si si myslel, že sa vyvlečieš z vraždy!

Sune Bengtsson a uniformovaní policajti odviedli Peterzéna. Bol to zlomený muž. Kráčal ako omámený, akoby vôbec nechápal, čo sa to s ním robí.

Inga Peterzénová sa rozplakala. Zostali sme s ňou sami a Ruda sa jej otcovsky a pokojne prihovoril: – Povedzte nám všetko. To pomáha…

– Viete… bolo to tu akési čudné… v poslednom čase… Folke bol taký… taký čudný…

Nechali sme ju, nech sa vyplače a nakoniec už len vysilene vzlykala.

– Pani Peterzénová, ako to bolo dnes v noci? Kedy vlastne prišiel váš manžel domov?

Smrkla a utrela si nos papierovou vreckovkou.

– Chvíľu pred vami. Chytro sa vyzliekol a ľahol si do postele. Najprv si vzal tabletku na spanie.

– Aby to vyzeralo, keď sa tu objavíme, že je rozospatý, – dodal Ruda.

– Áno a potom… potom mi povedal, aby som tvrdila, že bol celý večer i noc doma.

– Spoliehal sa na manželkinu pomoc, – zahundral Ruda.

– Ale netušil, čo všetko vieme o ňom aj o jeho podnikaní. Ako to bolo s jeho synom?

– Neviem. Nebola som doma. Vrátila som sa od kaderníčky čosi po siedmej, muž prišiel vzápätí za mnou a povedal mi, že bol práve u Görana.

– Telefonoval mu niekto dnes večer?

Zase sa vysmrkala a napriek tvári poznačenej plačom bola mimoriadne pekná. Žena, pre ktorú by bol muž schopný spáchať vraždu!

– Áno, bolo asi tak pol jedenástej, myslím. Možno jedenásť. Ľahla som si a nepozrela som na hodiny, potom sa obliekol a odišiel.

Znova sa rozplakala a uslzené oči obrátila na nás.

– Čo bude so mnou? – zašepkala.

Ruda sa pomrvil, akoby sa mu nepohodlne sedelo, a vzdychol. Vedel som, čo si myslí. Chytiť zločinca je jedna vec. Urobili sme to, lebo to je naša všedná práca. Ale upokojiť rodinu, ktorú sme pripravili o jedného jej člena, to bolo nesmierne ťažké a tragika zločinu nikdy nevyznieva tak strašne ako práve v takejto chvíli. Ruda sa vyhol odpovedi.

– Zájdeme aj za vaším nevlastným synom a pozhovárame sa s ním. Nemáte náhodou kľúč od jeho brány?

Priniesla kabelku a podala Rudovi kľúč priviazaný o krúžok červenou stužtičkou.

– Nech sa páči. Zavše ta zájdem, aby mu byt celkom nespustol.

Napriek plaču sa slabo usmiala.

– Žije typickým životom starého mládenca…

– Ďakujeme. Musíme vás požiadať, aby ste mu netelefonovali a neoznámili mu, že ho navštívime. Potrebujeme, aby nebol pripravený na výpoveď.

Vstala a zrazu vyzerala, že je na konci so silami.

– Vezmem si tabletku na spanie a pokúsim sa zaspať. Neodvažujem sa zostať hore.

÷

Ťažko si bolo predstaviť niečo ospalejšie, ako bol Göran Peterzén. Oči ledva otváral, malátne, spuchnuté črty akoby ešte oddychovali a pomaly sa dostávali do pôvodného stavu, napriek majiteľovmu ubezpečeniu, že nespal. Ako zívol, uvideli sme celý rad zaplombovaných zubov.

– Čo máte, chlapci?

– Potrebujeme vašu výpoveď. Je to dôležité.

Göran mávol rukou.

– Poďte dnu, ale vyzerá to tu strašne. Predvčerom sme tu žúrovali a ešte sme to nestihli upratať, ba ani umyť riad.

– Žúr s prasačinkami? – spýtal som sa ho so záujmom.

Rukou si prešiel po lesklých sivých vlasoch a pokúsil sa znova riadne zívnuť.

– Nie, ale aj tak sme to tu roztočili. Sadnite si, ak máte kde.

Ruda odložil zo stoličky prázdnu koňakovú fľašu a sadol si. Ja som si našiel miesto medzi porozhadzovaným šatstvom na pohovke.

– Dáte si pohárik, keď už ste tu?

Ruda poďakoval a Göran dlho hľadel na fľašu, ale nedotkol sa jej. Ruda mu stručne vysvetlil, prečo sme zatkli jeho otca, Göran počúval a na jeho spuchnutej tvári sa zjavil výraz smutnej rezignácie.

– Cítil som, že so starcom nie je čosi v poriadku, – povedal tlmene.

– Jeho žena mala rovnaký pocit.

– Áno, bol ako šibnutý, ale myslel som si, že to bolo preto, lebo už senilnie.

– Bol u vás dnes večer?

Göran vstal a podišiel k barovej skrinke, otvoril dvierka a vytiahol odtiaľ fľašu rumu s trochou na dne. Nalial si obsah do obyčajného pohára a prevrátil ho na ex do seba. O piatej ráno! Zatváril sa tradične ako po vypití pijatiky a hral sa s prázdnym pohárom.

– Zatelefonoval mi a povedal, že sa chce so mnou zhorávať. Pochopiteľne, najprv som sa začudoval, lebo starec prerušil so mnou styky, ale bol som zvedavý, čo chce. Prišiel okolo pol siedmej, ale nebol som z neho múdry. Drístal len samé nepodstatné veci.

– Teda neprišiel za vami s niečím konkrétnym?

Göran podržal fľašu proti svetlu a vyzeral sklamane, lebo z nej nemohol vydolovať ani kvapku.

– Správne. Spýtal sa ma, či nechcem odcestovať do cudziny a zostať tam zopár rokov. Vravel čosi o Španielsku, vraj je tam výborne a že by mi riadne cvakal, ak nejaký čas nevkročím do Švédska.

Zasmial sa nad týmto absurdným nápadom.

– Ale načo, dofrasa… mám tu všetkých kumpánov. V Štokholme sa mi vedie bohovsky. S tými toreadormi by to nebolo ono.

Folke Peterzén sa teda rozhodol poslať svojho syna na cesty bez vývozného práva. Prečo? Aby potom naňho zvalil vinu, keby ho odhalili?

– To bolo všetko?

– Áno. Potom starec odišiel. Vypil som niekoľko drinkov a šiel som si ľahnúť. Bol to namáhavý týždeň. Večer je zasa žúr, čo mi riadne vypumpuje šťavy. U Rexa a jeho brata je to vždy tvrdý chlebík.

Synovi ani nezišlo na um, aby prerušil svoj zábavný život, lebo otca mu zadržali pre vraždu. Premýšľal som, čo by mu v tom mohlo zabrániť. Štrajk v obchodoch s alkoholom. Ruda zrejme myslel na to isté. S odporom pozeral na Görana.

Teda tak. Ale teraz ide o inú vec. Podozrievame vášho otca, že stál na čele mocnej čiernej banky, ktorá financovala zločiny a zakaždým z toho zhrabla zisky. Vedeli ste, že obchody vášho otca nie sú najčistejšie?

Náhle vyzeral Göran rozhodne.

– Už nepoviem ani slovo. Nič. Napokon, je to môj otec. A vlastná krv nie je voda a tak ďalej. Na súde budem zrejme musieť vypovedať, ale teraz budem mlčať.

– Neznamená to, že predsa len čosi viete? Keby tomu tak bolo, vaše svedectvo by bolo dôležité.

– Páni, som unavený a chce sa mi spať. Viac vám už nič nepoviem.

Odišli sme od Görana, ktorý iste zháňal novú fľašu na útechu.

÷

Prípad Peterzén sa uzavrel aspoň pre mňa. Čakala ma hŕba práce a už som sa musel vrhnúť do ďalších pátračiek. Peterzéna ustavične vypočúvali, ale ukázalo sa, že má choré srdce. Medzi jednotlivými výsluchmi boli dlhé prestávky a vždy bol prítomný aj advokát Bäckman. Počul som, že obchodník je v zlej kondícii a sotva odpovedá na otázky.

Samozrejme, pátrali sme aj po Lackem a Lennartssonovi, aj po tých dvoch zabijakoch, ale bezvýsledne. Rozdrvený piesok z Farsty sa analyzoval a výsledok bol pozoruhodný. Časť rozdrvených kovových kúskov patrila bezpochyby Börjessonovi, ale našli sa aj čiastočky zlata. Börjessonove hodinky boli kovové. Na základe informácií sme vedeli, že mal dvoje hodiniek, jedny kovové a druhé zlaté, ale tie nechal doma. Žeby zlaté pero? Manžetové gombíky? Pero bolo značky Parker Jotter bez prísady zlata a manžetové gombíky na košeli nemal. Naproti tomu Lennartsson mal honosné zlaté náramkové hodinky. Stopli sme si čas bežiaceho transportného pásu a zistili sme, že ak Lacke vhodil Lennartssona do drvičky, keď som utiekol, stihol sa do chvíle, ako som počul drvičku zastať, rozomlieť na máme kúsky. Lennartsson sa prejavil ako slaboch v rozhodujúcom okamihu a Lacke si možno myslel, že by nedržal jazyk za zubami, keby na to prišlo. V takom prípade, smrť pre Boa Lennartssona!

Jedno predpoludnie som sa na chodbe zrazil s advokátom Bäckmanom a na počudovanie sa pri mne zastavil, aby si so mnou pohovoril, všetko nepriateľstvo medzi nami akoby odvial vietor. Vyzeral dosť skľúčene a znepokojene skôr pre svojho klienta ako pre mňa.

– Ťažko znáša výsluch, – povedal pochmúrne.

– Je taký slabý?

– Nemyslím, – vzdychol. – Veď vždy toľko trénoval. Behal, hral golf, plachtil a cvičil. Je to srdce.

– Ako sa má jeho žena?

Mykol výrečne plecami.

– Pokúša sa starať o galériu, ale vyčerpáva ju to. Samozrejme, pomáham jej, nakoľko mi to čas dovoľuje. Je v tom teraz veľký zmätok, keď sa pán Peterzén ani Börjesson nestarajú o normálny chod. Šťastie, že ste z toho vyviazli, pán Hassel. Bola to strašná historka tam vonku vo Farste. Ale teraz, keď ste chytili Lackeho, veci sa pomaly hádam dajú do poriadku.

Bola to pre mňa veľká novinka.

– Chytili sme Lackeho?

– Áno, práve som sa to dozvedel od komisára Rudu.

Vymenili sme si niekoľko zdvorilých fráz a potom som sa rozbehol k Yngvemu. Ruda prekypoval na stoličke a vyzeral spokojne, akoby bol vyhral tri kilá kávy v kávovej lotérii. Zopäl ruky okolo veľkého brucha a zbožne povedal: – Haleluja, nášho milovaného Lackeho máme v suchu. Sadni si Roland, ak máš čas, a vypočuj si mravoučné rozprávanie.

– Kto ho chytil? A kde?

– Simon s Pellem. Sláva patrí Pellemu. Odteraz si môže rozprávať o svojom milostnom živote s Gullanou koľko chce, a nepreruším ho. Aspoň nie tak často. Vieš iste, že sme sa spojili so všetkými cestovnými kanceláriami v meste a požiadali sme ich, aby nám oznámili, keby sa im čosi nevidelo, lebo sme verili, že sa budú pokúšať utiecť za hranice. A odrazu zavolá akási dievčina z cestovnej kancelárie Tjäreborg, Pelle prevezme hovor a ona mu začne rozprávať, že vlastne to možno je len hlúposť, ale aj tak.

Predvčerom prišiel k nej zákazník a chcel si rezervovať miesto niekde do Španielska a hneď to aj vyplatil. Ponúkla mu sedemstokorunový zájazd do Benidormu a on súhlasil a dohodli sa, že po letenky si príde nasledujúci deň, lebo lietadlo letí ráno. Keď odišiel, zistila, že sa zmýlila v cene hotela a že cena je o sto korún vyššia, tak sa ho pokúsila vypátrať, ale nenašla ho ani na udanej adrese, ani telefónne číslo nesedelo. Keď prišiel nasledujúci deň po letenku, povedala mu, že ho zháňala. Vtedy spustil hromy-blesky a tvrdil, že sa práve presťahoval a pošta ešte nepozná jeho novú adresu a že telefón, ktorý si už objednal, nie je ešte zapojený. No keď si zanadával, zaplatil a odišiel. Dievča zdôraznilo Pellemu, že by to mohlo byť aj tak, ako jej to ten chlap povedal, že je to dokonca pravdepodobné, ale aj tak nám to chce oznámiť.

O šiestej ráno boli Simon s Pellem v Arlande, pretože Pelle mal pocit, že akcia sa vyplatí. Simon strážil halu a Pelle si sadol k pasovej kontrole. Chlapík, čo si objednal letenku, sa volal Valdemar Hansson a zrazu dokvitol a odovzdal pas. Svetlovlasý, hladko oholený, v letnom obleku a s kamerou okolo krku. Colník mu pozrel do pasu a nijakú chybu nevidel. Všetko sa zdalo v poriadku a Pelle si už myslel, že je to bluf, ale potom si povedal, že sa s Hanssonom bližšie pozhovára a požiadal ho, aby počkal. Podišiel k nemu a vytiahol služobný preukaz a vtedy Hansson vytiahol pištoľ a nastalo hotové rodeo. Nablízku bol ale Pelle a odzbrojil ho. Veď vieš, Pelle a to jeho jiu-jitsu, Sjöö nemal šancu.

– Priznal niečo?

– Ak vynecháme nadávky, nepovedal nič a vraj ani nič nepovie. Ale najzaujímavejší bol jeho pas. Je falšovaný, ale taká perfektná prácička, že ho sotva rozpoznať od pravého. Jeho zhotovenie muselo stáť kopu peňazí. Keby sa dievčina nebola zmýlila o sto korún a potom to nezbadala, tak by sme ho nikdy neboli zašili.

Ako fajn, že ten chlap je už za mrežami. Mimoriadne odporný typ a nikdy nezabudnem na jeho ľahostajnosť, s akou sa díval na Börjessona bojujúceho o svoj život.

– Stretol som sa s Bäckmanom na chodbe. Naozaj ste z Peterzéna nič nevypáčili?

– Najčastejšie vraví, že sa nepamätá, alebo nechápe, o čom hovoríme. Chlapík je na konci. Finito. Dokonca prekrucovač zákona Bäckman pokladá jeho situáciu za neudržateľnú. Dôkazy sú nad slnko jasnejšie.

– Čo si zistil o jeho činnosti?

Mal som iné na práci, ale prípad Folke Peterzén ma zaujímal, bol som doň dosť zapletený. Noviny popísali celé stĺpce a prenasledovali ma na interview a fotografie, ale poznal som Rudov názor na publicitu policajtov, a tak som ustavične omieľal to isté, nijaký komentár. Ruda objednal kávu.

– S Nordom sme prebrali všetko, čo tu máme, a vidíme to takto. Galéria bola perfektnou zámienkou pre činnosť čiernej banky. Rozličným spôsobom mohli narábať peniazmi doma i v cudzine. Kontá vo Švajčiarsku sú iste také, že sa dvere na trezoroch takmer nedajú zavrieť.

– Prečo nám oznámil, že mu syn ukradol tie predmety?

– Pravdepodobne Göran Peterzén prišiel na otcove nekalé obchody a Peterzén chcel svojho syna zastrašiť, napokon Göran aj predtým vždy čosi potiahol z galérie. Teraz to už inak nešlo, len ho privrznúť tvrdšie. Syn mal pochopiť, že má držať zobák. Vtedy sa do toho priplietol Rulle Boman.

– Myslíš, že Peterzén zastrelil Rulleho?

– Prirodzene, nie vlastnou rukou. Peterzén nie je z tých, čo nosia pri sebe strelnú zbraň. Ale videl ťa ísť na palubu lode, kde sa stretol s utečencami, ktorým zaplatil útek, a diskutovali o plánoch do budúcnosti. Od Lackeho a ostatných sa dozvedel, že si policajt, a zrátal si, koľko je dve a dve. Rulle je strašne nervózny – a ty si policajt. Myslel si, že Rule spieval. Nech Rulleho odbachol ktokoľvek, bolo to na Peterzénov príkaz. Zostal v aute, aby skontroloval, či všetko prebehlo hladko, a keď videl Rulleho vytackať sa na pevninu, tak ho len stiahol do jaguára.

– Myslíš si, že Rulle zomrel v aute?

– Asi, inak mu je vždy k službám Lacke, ten pištoľník. Peterzén sa rýchlo zbaví tela, myslím si, že nerád vidí krv. Ale majstrovsky spriada plány a prikáže, nech telo pošlú jeho synovi a potom by si s ním prehovoril a zabezpečil by si tak jeho mlčanie. Myslím si, že ak by Göran otvoril škatuľu doma, Lacke a jeho prisluhovači by sa postarali o tie kusy, ale najprv sa museli presvedčiť, či sa ich výstraha neminula s účinkom. Keď ktosi otvorí škatuľu, o ktorej si myslí, že je v nej umenie, a namiesto toho tam nájde rozkrájaného Rulleho, to musí každého umlčať.

– Pôsobí to zrejme ako silný prostriedok, – zahundral som.

– Iste, je to silná káva, ale v hre sú obrovské peniaze a okrem toho mali takpovediac jedno telo navyše.

– Börjesson bol do toho tiež zapletený. Ale nakoľko?

– To nevieme, ale to sa ešte ukáže. Oznámil si nám, že Börjesson zomrel preto, lebo bol udavačom. Ale to ešte neznamená, že pracoval pre nás. Možno sa spojil s konkurenciou a chcel speňažiť kontakty. Börjesson bol iste do toho zapletený až po uši a my to musíme dokázať.

– A mňa chceli zabiť, lebo si mysleli, že niečo viem, čo by mohlo byť pre nich nebezpečné. Neviem si predstaviť, ako sa mohli nazdávať, že ak by som vysondoval nejaké tajomstvá, že by som to nezahlásil hneď vám.

– No, mal si kľúč a vzali ti ho. Myslím si, že možno ťa ani nechceli zabiť, ale napokon boli nútení tak urobiť, lebo si veľa videl.

Mal som nejasný pocit, že niečo tu nehrá. Musel pre to existovať ešte ďalší dôvod. Videl som niečo, z čoho som vyvodzoval iné výsledky? Možno som ustavične chodil okolo toho a vedel som niečo, čo som si vôbec neuvedomoval? Možno raz udriem palicou o stôl v domove dôchodcov a zakrákam, keď sa mi oživí pamäť.

– Keď ťa Lacke videl, ako zízaš do miestnosti nad pivnicou, a pochopil, že si videl Peterzéna, už nemohli nad tebou len tak mávnuť rukou.

Ruda si na prst obkrúcal sivú kučeru a hundral:

– Myslím si, že Peterzén je slabinger. Zarábal peniaze, ale neuvedomoval si dôsledky. A keď mu došlo, s akými chlapíkmi sa spolčil, zlomilo ho to a ochorel. Je to celkom prirodzené, ak nechceme priznať svoje chyby, utiekame sa do choroby. Potom ho nik nemôže obviniť. Ale my ho obviníme a už sa teším na ten proces.

÷

O tri dni som mal večer voľno a bol som doma u Torstena. Ešte vždy som nedostal z banky odpoveď, ale Torsten udržiaval kupca krásnymi sľubmi a ten ešte pozemok nikomu nepredal.

Mal som teda nádej, že pozemok bude môj, a zrazu som sa cítil pokojný a uvoľnený, keď som sa vrátil domov. O pol jedenástej som si dal pivo a sadol som si do kresla, aby som si pred spánkom vypočul hudbu. Nová nahrávka Tommyho Dorseyho mi láskala uši a jeho medová trúbka spôsobila, že myšlienky mi príjemne plynuli. Videl som sa v člne a potom ako zacítim trhnutie šnúry, keď sa chytí šťuka. Tá prekrásne sa lesknúca voda…

Zobliekol som sa a ľahol som si, ale ťažko sa mi zaspávalo. Uvažoval som nad tým, ako spáva teraz obchodník s umeleckými predmetmi? Obáva sa nastávajúceho súdu? Vidí pred sebou svoje obete? Pochopil, že každá bankovka, ktorú uschoval, je pofŕkaná krvou? Kajá sa? Nebolo by lepšie, keby sa bol pretĺkol sám, ako sa spojiť s ľuďmi bez svedomia?

Ale prečo sa nepriznáva? Veď dôkazy sú, ako povedal Ruda, nad slnko jasnejšie.

Slnko, odblesk slnka na hladine vody… trblietavá voda…

Čo je to s tou vodou? Prečo mi táto myšlienka ustavične vŕta v hlave? Nemá to nič spoločné s vodou v Gräskö. Hoci sa trblieta. Ale to bolo v každom prípade…

Posadil som sa na posteli a zahundral som:

– Lesknúca sa voda!

Zažal som lampu a postavil som sa pred zrkadlo.

– Roland Hassel, ty si ten najväčší idiot, – povedal som jasným a zreteľným hlasom sám sebe.

Zasa som musel olúpiť Rudu o nočný spánok. Telefón zvonil niekoľko ráz, kým sa Ruda ozval. Pevne som zovrel slúchadlo a pevným hlasom som mu povedal: – Tu je Roland. Yngve, chytili sme nesprávneho vraha!

Bolo štvrť na dve v noci, ale Göran Peterzén vôbec nevyzeral ospalý. Mal na sebe tmavohnedý župan s lesklou hodvábnou obrubou. Keď nás uvidel, vyzeral, akoby uvažoval, či nám nezavrie dvere pred nosom, ale Ruda mu v tom zabránil.

– Musíme sa s vami zhovárať, pán Peterzén.

S nevôľou otvoril dvere natoľko, že sme s Rudom a ešte ďalšími dvoma policajtmi mohli vojsť dnu.

– Prečo ste prišli ku mne, nemáte po nociach inej roboty? – povedal a znelo to drsne a sebaisto, hoci oči mu nepokojne pobehovali.

– Ale áno, máme dosť inakšej roboty, – vysvetlil mu Ruda, – a nedá sa povedať, že by sme bohvieako túžili po konverzácii s vami.

Göran si hrýzol spodnú peru a náhle sa zatváril, akoby mu bolo niečo zišlo na um. Obočie sa mu stiahlo.

– Prichádzate… prichádzate kvôli otcovi?

– Do istej miery.

Zachmúrene prikývol.

– Chápem. Nezvládol ten nátlak. Mal slabé srdce.

Göran vzdychal a vyzeral, akoby si už v duchu objednával u krajčíra čierny oblek.

– Čože, každý tam raz skončí. Čudné, ale nepociťujem smútok. Bude to asi tým, že sme sa s otcom dosť málo poznali.

– Myslíte si, že váš otec je mŕtvy? – spýtal sa Ruda, prekvapený oddanosťou syna.

– Ale… veď ste práve…

– Nikto tu nič také nepovedal. Ale do istej miery ide o vášho otca. Je totiž nevinný.

Göran si sadol na pohovku, keď na ňu dopadlo to ťažké tučné telo, celý sa do nej zaboril. Na vypuklom nízkom čele som zbadal drobné perličky potu.

– Nevinný? Ale všetko svedčilo proti… povedali ste… otca ste zatkli, lebo…

Rudov zrak vedel preniknúť až na dno duše, ak chcel, a teraz veru chcel.

– Pekne ste nás previezli, pán Peterzén.

– Previezol?

– Prišli sme vás zatknúť. Vy ste skutočným páchateľom! Ale nie jediným!

– Zbláznili ste sa! – zastenal Göran. – Naozaj ste sa zbláznili.

– Požiadajte pani Peterzénovú, aby sem prišla.

– Tu nikto nie je, len ja…

Ruda sa naňho vyrútil.

– Nemyslite si, dočerta, že som Sherlock Holmes! Ale v predsieni visí jej kožuch a v tejto zime si nijaká ženská kožuch nezabudne. Roland, požiadaj ju, nech sem príde.

Göran pozeral na mňa bez slova, ako idem k dverám do spálne. Spuchnutá tvár sa mu leskla od potu a ustavične si ju utieral rukávom. Silno som zaklopal na dvere a zvýšeným hlasom som povedal: – Pani Peterzénová, buďte taká dobrá a vyjdite. Je tu polícia.

– Nikto tam nie je, – povedal Göran vysileným hlasom.

Gentleman nikdy nevojde do cudzej spálne, navyše ak vie, že je tam žena. Ale gentleman by sa nikdy neuplatnil u polície.

V spálni bolo tma, a tak som zažal lampu, čo nemilosrdne osvietila rozostlané postele a pohodené kusy šatstva. Na jednej posteli som pod prikrývkou zazrel akúsi kôpku a prihovoril som sa jej: – Pani Peterzénová, prestaňte sa hrať na schovávačku. Oblečte sa a vyjdite. Týka sa vás to rovnako ako Görana Peterzéna.

Ani sa nepohla a asi si namýšľala, že je pštros, a keď bude ticho a nehybne ležať, asi odídem a vykašlem sa na ňu. Poodhrnul som prikrývku. Tvár zaborila do vankúša, zľahka som sa dotkol jej plavých kučier. Podľa toho, čo som zazrel, usúdil som, že pred zimou ju chránia jedine vlasy. Hoci na druhej strane, v spálni ani nebolo veľmi zima.

– Pani Peterzénová, čakáme na vás, buďte taká láskavá a poponáhľajte sa.

Keď som privieral dvere do spálne, od postele som začul šramot a predpokladal som, že vstáva. Göranove pery sa pohli, ale nedostal z nich ani slovo. Ruda mi naznačil, aby som si sadol. Štyria policajti a jeden milenec zízali na dvere do spálne.

Ticho bolo ťaživé, a keď konečne vyšla, vydýchli sme si, dokonca Göranovi akoby sa bolo uľavilo. Obliekla sa dôkladne a vedel som si ju predstaviť, ako tam vnútri sedí, češe sa a líči, a potom už vie, že nemôže naťahovať čas a je prinútená čeliť skutočnosti. Bez slova si sadla na pohovku vedľa Görana a chytila ho za ruku.

– Vitajte, pani Peterzénová, – povedal Ruda ironicky.

– Múdre, že ste strávili noc tu, aspoň sme si ušetrili jednu cestu.

Jej oči boli ako sopky a predpokladal som, že Ruda sa cíti ako doma s Etnou a Vezuvom nablízku.

– Mimochodom, šatstvo, – pokračoval Ruda, – aj vy sa musíte obliecť, pán Peterzén. Nemôžeme vás zatknúť v pyžame a župane.

– Göran neurobil nič také, za čo by sa mal hanbiť, – namietla Inga a hlas mala zachrípnutý a dutý ako deravý hrniec.

– Potom máte na to asi celkom iné kritériá ako my, – odpovedal Ruda.

Göran si posťažoval.

– Ako ma môžete podozrievať… Nič som neurobil… dobre, s Ingou sa milujeme, ale to nie je trestné…

Ruda vzdychol a útrpne pozoroval potomka kráľa Oidipa.

– To nás teraz ani tak veľmi nezaujíma. Obvinený ste z niečoho celkom iného.

Göran si náhle prekrížil ruky a povedal vzdorovito ako dieťa, ktoré márne dranká cukríky.

– Nepohnem sa odtiaľto, kým mi nepoviete, z čoho ma obviňujete, lebo som nič neurobil. Keď ma odvlečiete, budem kričať. Noviny sa zaplnia článkami o brutalite policajtov.

– Radi poslúžime, – zahundral Ruda.

Göran trochu zneistel.

– No, – zašomral napokon, – hodina viac či menej… Roland, povedz mu, prečo ho zatýkame.

– Ide o tvoje vlasy, – povedal som Göranovi.

Neveril tomu, akoby sa nazdával, že je to nejaký žart.

– Moje vlasy?

– Áno. Sú sivé. A suché. Vo svetle nevrhajú nijaké odblesky. A pokiaľ viem, nikdy si ich nepomáduješ. Minule, keď sme zatkli tvojho otca, si povedal, že celý večer si bol doma a dosť skoro si si šiel ľahnúť. Vtedy som si všimol, že tvoje vlasy sa leskli ako striebro, hoci som ešte nevedel prečo. V noci som nevedel zaspať, premýšľal som, a zrazu sa mi všetko odhalilo v plnom rozsahu a pochopil som aj to ostatné.

– Mhm, – povedal Ruda hlbokým hlasom, ale ignoroval som jeho poznámku a pokračoval som: – Sivé vlasy sa lesknú ako striebro, len ak sú mokré. Ale tvoje vlasy nemohli byť mokré, ak si vravel pravdu a celú noc si spal. Prečo si klamal? A vtedy mi došlo, že si mohol byť napríklad vonku na daždi.

– Pokračuj, – povedal Ruda uznanlivo, akoby čakal, že urobím premet a poprosím o rybičku ako delfín. – Som lenivý, aby som zniesol pána Peterzéna dolu schodmi. Vyzerá to, že je riadne ťažký.

Obézny Göran túžobne pozrel na barovú skrinku, ale neodvážil sa ta zájsť a naliať si. Inga Peterzénová ho chlácholivo hladkala po pleci.

– Tak, – zašepkala. – Len nech tára. Zažalujeme ho za urážku na cti.

– Potom som začal premýšľať aj o inom, – pokračoval som. – Keď som ťa stretol v Galére, stôl bol prestretý pre dvoch. Povedal si, že si tam sedel s nejakým tvojím známym, ale ten musel odísť. Neklamal si, len si zamlčal pohlavie. Keď som stál pre reštauráciou a hľadel dnu, ty a Inga Peterzénová ste ma zbadali. Vzápätí Inga zmizla a stretol si sa s ňou neskôr.

Inga Peterzénová si vzala kabelku a vytiahla odtiaľ škatuľku cigariet. Zapálila si, žiadostivo si potiahla a vydýchla dym.

– V tej reštaurácii som nebola, – zahundrala.

– Keď hlavný priniesol účet, prezrel som si ho, – povedal som. – Zaujímalo ma, čo všetko si skonzumoval. Najprv si mal dva aperitívy, z toho jeden bol likér. To si objedná len žena alebo začiatočník, a keď som si pomyslel na tvojich známych, to nebolo pravdepodobné. Likér je typický ženský nápoj! Sedel si teda s nejakou ženou, a ktorá zo žien mala záujem, aby som ju s tebou nevidel?

S náhlou trpkosťou som si uvedomil, že mnohé ženy by odišli, len čo by som sa zjavil ja, ale odplašil som tú myšlienku.

– V tejto situácii sa len jediná žena mohla takto rozhodnúť, a to Inga Peterzénová.

Fajčila a pozorovala ma spod privretých viečok. Vystrúhala pohŕdavú grimasu.

– Idem do reštaurácie, do ktorej sa mi zachce a v spoločnosti, akej sa mi chce. Do toho vás nič nie je.

Päsťou som udrel po stole, zvýšil som hlas a zlosť zo mňa vytryskla nečakane a vlastne aj nevoľky: – Na to môžete vziať jed, že ma do toho voľačo je! Boli ste v Galére, alebo nie?

– Roland, – napomínal ma Ruda, ale vôbec som si ho nevšímal.

– Boli ste tam, alebo nie?

Göran bojazlivo slabikoval:

– No, ona… bola so mnou… nazdali sme sa, že by to nebolo dobré, keby ste nás videli spolu… že by ste si mohli niečo myslieť…

÷

Stál som tam bez slova, a keď ma zlosť trochu prešla, obrátil som sa na Rudu a usmial som sa. Úsmev neopätoval a ja som uvažoval, či ma nechcel prerušiť. Policajt by nemal ziapať a kričať, ale veď oni ma takmer zabili. Keď som pokračoval, môj hlas znel znova mäkko a pokojne a Ruda si zasa sadol.

– Keď som si začal dávať veci do súvisu, tak som si spomenul aj na ďalší detail. Pri mojej prvej návšteve v galérii ste pili kávu. Pani Peterzénová má taký strach z bacilov, že si odmietla zamiešať kávu lyžičkou, ktorú jej podal vlastný muž. Ale vtedy, keď ste ma navštívili vy dvaja, si fajčil. Náhle si čosi začul na dvore a rozbehol si sa k oknu. Cigareta spadla na koberec a Inga Peterzénová ju zdvihla a pokojne ju fajčila ďalej. Do úst si strčila teda cigaretu, ktorú mala v ústach iná osoba. Ak také dačo urobila, musela mať k nemu veľmi blízko. A vtedy mi svitlo: čo ak celý čas vravel Peterzén senior pravdu. Čo ak ho celý čas podvádzali iní. A čo ak si len v jednom jedinom bode neklamal, Göran?

Inga Peterzénová sa oprela dozadu, až sa jej sukňa vyhrnula o kúsok, ale momentálne som nemal nijaký záujem o nohy, nech by boli akokoľvek pekne formované.

– Môžem si naliať za pohárik? – zachrčal Göran.

– Nie, – odvrkol som mu. – Nemôžeš si naliať. Budeš pekne sedieť a počúvať, čo ti poviem, a potom s nami odídeš dobrovoľne.

Chvíľu bolo ticho. Inga Peterzénová vyzerala, akoby mi chcela odporovať a chystala sa vziať fľašu z barovej skrinky, ale rozmyslela si to.

– Pri rozličných príležitostiach si mi opakoval, že tvoj otec to už v hlave nemá v poriadku. A čo ak to bola pravda? Ak zabudol na to, čo si mal zapamätať, napríklad, kto mu dal tip, že budeš na lodi. Ak začínal byť senilný, potom veru nebol primeranou partiou pre mladú, atraktívnu ženu.

Pani Peterzénová si oblizla pery, ale nepovedala nič.

– Peterzén bol dva razy starší ako jeho žena a robil všetko preto, aby vyzeral mladistvo. Uštval sa fyzicky, len aby sa mu vrátila mladosť, ale teraz vieme, že jeho telo bolo už len mydlovou bublinou. Fyzicky bol totiž oveľa starší ako v skutočnosti a duševne takisto. No a posledné šoky len urýchlili tento proces. Neklame, keď vraví, že si nič nepamätá. Peterzén nikdy nemal s čiernou bankou nič spoločné. Potom to ale musel byť niekto iný z galérie, a do úvahy pripadá len žena plná energie, ktorá sa intímne stýka so svojím nevlastným synom. Skvelý párik!

– Nebuďte bezočivý! – zahundrala Inga Peterzénová.

– Ničomu nerozumiem, – ubezpečoval nás Göran a utieral si cícerky potu…

– Je to asi dedičné, – poznamenal som. – To ty si strážil loď. Ty si videl, ako odtiaľ vyšiel tvoj otec a potom vošiel dnu nejaký chlap a to som bol ja. Od Rulleho si sa dozvedel, kto som. Keď sa Rulle vrátil na loď, vtedy ti pravdepodobne navrhol tvoj verný druh Lacke, ktorému si umožnil utiecť z väzenia, že by ste s ním mali skoncovať, lebo sa naňho nedá spoľahnúť. Možno si trochu váhal, lebo ty netúžiš až tak veľmi vraždiť. Ale Lackemu si dal voľnú ruku a asi to bol aj on, čo si vzal Rulleho do parády, keď sa dotackal na palubu.

– Nikoho som nezabil, – povedal Göran prázdnym, suchým hlasom.

– Nie vlastnou rukou. Na to nemáš odvahu a vtedy nastupuje tá príhoda s Rullem v škatuli: Lacke si myslel, že nevydržíš, zmäkneš, a pretože ide o veľké prachy, niet tu miesta pre muža na špici, ktorý by bol mäkký. Poslali ti škatuľu s Rullem a ty si pochopil, že to bolo varovanie. Rovnaká situácia, ako sme si mysleli, že si ju pripravil svojmu otcovi, ale skôr sa to hodí na teba…

– Ty si sa zbláznil! Zbláznil! Doparoma, Hassel… musím sa dačoho napiť!

– Nie, – povedal som. – Nedostaneš ani kvapku.

– Dajte si dúšok. Potrebujete ho, – povedal Ruda.

Obrátil som sa k Rudovi, naše pohľady sa skrížili, ale ja som sa vzdal prvý. Göran sa vrhol k barovej skrinke, otvoril si fľašu whisky Vat 69 a vytiahol široký pohár. Mlčky ponúkol aj Inge, ale ona si zapálila novú cigaretu a potriasla hlavou. Göran sa tak chvel, že musel držať pohár oboma rukami, aby dostal do seba alkohol. S prázdnym pohárom v ruke si sadol vedľa svojej nevlastnej matky i milenky zároveň.

– Zabudli ste na jednu vec, – prerušila ma uštipačne. – Na dosť dôležitú vec.

– Nemyslím. Na čo som zabudol?

– Že ste môjho manžela videli vo Farstskom kameňolome. To ste sám povedali a zrejme nemáte v úmysle toto svedectvo odvolať.

– Ja nič neodvolávam.

– Tak vidíte!. – povedala triumfálne. – Ak ste videli môjho manžela, tak s tým Göran nemôže mať nič spoločné.

Göran sa toho chytil ako slamky, ale bola to veru pritenká slamka pre také tučné telo.

– Áno, presne tak. Predsa si ho videl… ja som nikdy nebol vo Farste. Ani dobre neviem, kde Farsta je.

Zasmial sa, neradostne, ako keď niekto dostane povolávací rozkaz.

– Komisár Ruda ma nazval Oceľovým mužom, lebo sa mi odtiaľ podarilo ujsť. Oceľový muž polície, a na to som sa niekedy aj cítil. Ale ujsť sa stadiaľ nedalo. Strážili ma profesionáli. Dvaja silní, rýchli, bezohľadní hrdlorezi a dvaja chlapi s pištoľami, z ktorých aspoň jeden bol schopný za peniaze na cigarety zastreliť aj vlastnú matku. Utiecť takýmto profesionálom môže len hrdina seriálu alebo James Bond. V skutočnosti však James Bond neexistuje. Len policajti, ktorých v takejto situácii buď zastrelia, alebo zabijú iným spôsobom.

– A tebe sa to napriek tomu všetkému podarilo, – zahundral Göran a bez pýtania zasa šiel k barovej skrinke a nalial si whisky.

– Áno, iste, ja som to prežil, – povedal som a pokračoval som, zdôrazňujúc každú slabiku: – Lebo bolo zámerom, aby som ušiel.

Žltohnedú whisky prevrhol do seba, až mu vytiekla z kútikov úst. Palcom si utrel cícerok a oblízal si ho.

– Ako to myslíš? Aby si ušiel?

Jeho hlas znel unavene a takmer ľahostajne.

– Isteže. Celú tú prekliatu maškarádu, celú tú mašinériu ste si vymysleli, aby ste ma oklamali a cezo mňa obalamutili aj políciu.

Znova bolo v izbe ticho. Ruda pozoroval Ingu Peterzénovú, ktorá zahasila ohorok a siahla po ďalšej cigarete. Dvaja uniformovaní policajti sedeli ako štafáž na tvrdých stoličkách pri dverách. V duchu som prešiel všetky udalosti a cítil som, ako sa vo mne znova dvíha zlosť, ale hlas som si ešte kontroloval.

– Vráťme sa k tomu, čo povedal tvoj otec, keď sme ho zatkli. Povedal, že bol nezvyčajne unavený a šiel si skoro ľahnúť.

– Často býval ospalý, – zahundrala jeho žena a pohŕdavo vyfúkla tabakový dym do povaly.

– Pre mladú ženu to istotne nebola nijaká slasť, – odpovedal som, – ale nemohol byť ani čulejší, keď ste mu dali uspávacie prášky. Nepovedal, že bol unavený, a šiel si ľahnúť, ale že bol nezvyčajne unavený. Všimnite si výber slov. Nezvyčajne unavený. Vy, pani Peterzénová, ste v okamihu zatelefonovali Göranovi, ktorý pricválal ako Ivanhoe. Neviem, čí to bol nápad, ale to nie je ani také podstatné a asi mal v tom prsty aj Lacke. A tie prsty boli dosť bezohľadné.

– Aký nápad? Aké prsty?

Göran sa ešte bránil. Posledné kŕčovité smrteľné šklbnutie.

– Oboch vás informovali, že mňa a Börjessona odvliekli do Farsty. Pekne ste spolupracovali, ty a tvoja milenka, a nech sa prepadnem, ak ste sa pri tom aj neuškŕňali. Bola to pre vás veľká sranda, pre vás oboch…

– Roland!

Rudov hlas ma varoval a ja som sa pribrzdil.

– To nie je pravda! Nič z toho nie je pravda! – nariekal Göran.

Inga ho potľapkala po líci a pozrela na mňa. Mal som jej poskytnúť ešte viac materiálu na žalobu za urážku na cti.

– Pani Peterzénová zozbierala všetky tie veci, čo si vzal so sebou. Balíček s ohorkami manželových cigariet, jeho vzorkovaný blejzer a jeho zlatý náramok, obul si si jeho topánky a vzal kľúč od jaguára. Vyrazil si do kameňolomu a tam si si sadol za písací stôl v tej kancelárii.

Náhle začala byť pekná pani Peterzénová vulgárna a znelo to odporne, pristalo jej to asi ako obryni bikiny.

– Ťahajte konečne dopekla!

Postavil som sa pred ňu a všimol som si, že Ruda sa znepokojil. Zrejme sa obával, že ju udriem. Ale to potešenie jej nedožičím.

– Ja som tam bol, – povedal som ticho, ale dôrazne. – Videl som peklo. Peklo, kde Elona Börjessona rozdrvili na štrk. A verte mi, ak má peklo niekoľko stupňov, tak toto bolo to najhoršie.

– Chudák Elon, – vzdychol Göran. – Prečo by som sa ho chcel zbaviť? Nemal som s ním nijaké nevyrovnané účty. Vôbec nerozumiem, čo mi chceš povedať. Tvoja fantázia je odporná.

– Zabili ste Börjessona z dvoch dôvodov, – povedal som.

– Po prvé, bol pre vás už príťažou, lebo ste sa obávali, že objaví vaše podvody. Börjesson bol poctivec a jeho by ste si nekúpili. Po druhé, chceli ste, aby som uveril, že sa zaplietol do všetkého a voľakde táral, teda že bol spoločníkom tvojho otca v čiernej banke, ale ho sklamal. Zabili ste ho, lebo práve v tom svete, kam údajne patril, sa udavači takto zabíjajú, alebo ich umlčia inak. To bolo prvý raz, čo som sa dal vami oklamať.

Göran odplával k barovej skrinke a pán Vat 69 nanovo vykonal tichý milosrdný skutok.

– Už je čas, aby sme šli, – povedal Ruda.

– Hneď. Hneď to skončím, – povedal som.

– Ja nikam nepôjdem, – striasol sa Göran, na ktorom sa zrazu prejavil účinok alkoholu, – nemám čo priznávať.

– Len sa priznaj, uľaví sa ti, – povzbudil som ho a všimol som si, že mi v hlase zaznieva výsmech. – Spoveď je veľký vynález katolíkov a mnohí sa dali na túto vieru len preto, lebo je také príjemné priznať sa. Prečo sa o to nepokúsiš?

– Prestaň! – zvrieskol Göran. – Si odporný…

Vyceril som zuby do zúrivého úškrnu, a keď som hovoril, čoraz väčšmi som zvyšoval hlas. Nemohol som si pomôcť. Bolo to vo mne.

– Ešte raz som sa dal vami oklamať. Všetko to bolo bohovsky vymyslené. Sedím si v pivnici, keď zrazu vidím, ako sa nado mnou zažne svetlo. Sú tam debny a bolo aj dosť ťažké vyliezť na ne a pozrieť cez okienko. Vedeli ste však, že to urobím. Lacke stál za dverami a počúval, ako sa naťahujem s debnami a iste sa na tom výborne zabával! Zrejme ste si dali záležať na tom, aby všetko klapalo. Videl som tam Lennartssona, ako sa s niekým zhovára, potom ruku s Peterzénovým vzorovaným blejzrom a na nej jeho zlatý náramok. To celkom stačilo, aby som vyvodil z toho dôsledky správne pre vás a chybné pre nás. Rozmýšľal som, ako dlho ste to museli nacvičovať, aby stôl stál tak, že som nemohol zazrieť tvár toho, kto sedel za písacím stolom a že bolo vidieť len gestikulujúcu ruku. Ty si potom nasadol do auta a mňa odvliekli znovu k tej odpornej drvičke, kde sa mi podarilo s ich pomocou utiecť. Ale urobili ste chybu, z ktorej vyplýva, že plán predsa len nebol až taký perfektný, a keby som nebol taký ľahkoverný, bol by som na to došiel oveľa skôr. Poviem vám, čo vás zničilo…

Ruda vstal a chytil ma za plece, celkom jemne a ja som sa trochu upokojil, ale nie veľmi.

– V kancelárii sme našli päť ohorkov z cigariet značky Canasta. Práve jednu fajčíte, pani Peterzénová, ale váš muž nefajčil jednu za druhou. A aj keby fajčil jednu za druhou, nejaký čas by to trvalo, kým by vyfajčil päť cigariet. Dvadsať minút? Polhodinu? Ale od chvíle, keď sa v miestnosti nad pivnicou zažalo svetlo až po chvíľu, keď som počul naštartovať jaguár, prešlo tak desať minút, maximálne štvrťhodina. Teda dotyčný tam nemohol tie cigarety vyfajčiť. Ohorky tam jednoducho musel niekto narafičiť.

Göran si nalial ďalšiu whisky. Pozrel som naňho a potom som mu násilným gestom vyrazil pohár z ruky. Pohár i nápoj skončili na stene a Göran na mňa vystrašene pozrel cez spuchnuté malé oči.

– Ničoho si sa neštítil, – reval som. – Zachoval si sa ako ten posledný hajzel, ako zloduch prvého rangu, medzi ktorých patríš, ty a tvoja odporná samica!

Ruda mi dal štuchanec a ja som sa k nemu obrátil. Prudko som mu vysvetľoval: – Viem! Viem! S takou sviňou sa nehodno babrať! Ale keby si bol videl, ako Börjessona kvôli nim rozdrvili na máme kúsky. A keby si bol videl, ako bojoval o svoj život, keby si bol videl jeho posledný pohľad, kým zmizol spolu s kameňmi v otvore. A keby si…

Potriasol mnou a teraz nezniesol nijaké odvrávanie.

– Aj ty si v šoku. Teraz drž klapačku! Už nechcem počuť od teba ani slovo.

Nespúšťal zo mňa oči. Vzápätí sa dostavila reakcia a mne sa roztriasli kolená.

– V poriadku, – zamrmlal som ticho. – Ako chceš.

Ruda sa obrátil k Göranovi a drsne mu povedal:

– No čo? Máme vás odniesť, alebo pôjdete s nami dobrovoľne?

Göran nervóznymi pohybmi chvatné pozbieral svoje šatstvo a jachtal:

– Isteže… len si dačo na seba navlečiem… robíte chybu… som nevinný… môžem si vziať so sebou fľašku… nie… aj tak… len skočím do nohavíc… nechápem vaše úmysly… zajtra ráno ma prepustíte…

Inga Peterzénová sedela a prehrabávala sa v cigaretovej škatuľke. Rudov hlas znel rovnako drsne, keď jej povedal: – Pani Peterzénová. Vy tiež pôjdete s nami. Ste zadržaná z podozrenia spoluviny.

Pozrela naňho spod ofiny. Vstala, mykla plecami a vyšla si po kožuch. Ako prechádzala popri mne, vrhla na mňa nenávistný pohľad a dôrazne povedala: – Ešte to oľutujete!

Ruda pozeral za ňou, keď ju spolu s Göranom odvádzali uniformovaní policajti. Jeho ostré oči sa obrátili na mňa.

– Ešte desať sekúnd a mali by dôvod, aby ťa zažalovali.

– Prepáč, – povedal som ťažko. – Nevedel som si pomôcť.

– Komu to pomôže? Roland, si šikovný policajt, ale jakživ sa ďalej nedostaneš. Pusť z hlavy policajné kurzy pre komisárov. Bez sebaovládania nikdy nemôžeš prevziať zodpovednosť za druhých.

– Prepáč, – zopakoval som.

Bolo to jediné, čo som mu mohol povedať a nebolo toho veru veľa.

÷

O niekoľko dní sa chcel Ruda so mnou zhovárať.

– Možno ťa bude zaujímať, že pani Peterzénová začína mäknúť.

– Priznala sa?

– Bäckman sa s ňou zhováral a zrejme si uvedomila, že sedieť nie je bohviečo. Priznáva, že pomohla Göranovi Peterzénovi s tými vecami, ako si jej to vykričal. Ale vraví, že jej nepovedal, na čo to je, a vraj ťa len chcel vystrašiť. Všetko zvaľuje na Görana a chce, aby to vyzeralo tak, že ju oklamal.

– Myslíš si, že to na súde prejde?

Ruda si zamyslene šparchal ucho.

– Myslím, že nie, ale človek nikdy nevie. Možno. Môže dokonca dostať podmienečne, ak na to pôjde zle.

– A ak všetko zvalí na Görana, tak to znamená, že s ním to vyzerá biedne?

– Biedne nie je pravé slovo. Má asi takú šancu ako snehová guľa v pekle. Je odpísaný. Dnes sme prehľadali jeho byt a našli sme osemdesiatpäťtisíc korún v bankovkách, skrytých na rôznych miestach. Našli sme aj potvrdenia o vkladoch z troch bánk vo Švajčiarsku, z dvoch talianskych bánk a z jednej španielskej. Dokonca aj do Private-Banken v Kodani si uložil peniaze. Všetky účty a potvrdenia sme našli za roztrhnutou tapetou.

Teda pre Görana sú kocky hodené.

– Potom ti chýba už len jeho priznanie.

– Presne tak, ale to ešte príde. Keď dáme dokopy všetky výsledky vyšetrovania aj výsluchov, všetko ukazuje naňho, hoci jeho starí známi, Lacke a kompánia, držia zo starého zvyku ústa. Bráni sa tak smiešne, že advokát, ktorý dostane jeho prípad, ho iste poprosí, aby si vzal iného. Urobil veľavravné gesto, aby ukázal, ako hlúpo sa Göran bráni.

– Tvrdí, že sa šiel v noci osprchovať, lebo nevedel zaspať, a preto mal mokré vlasy. Počul si už dakedy takú somarinu, že človek si stane pod sprchu, keď nevie zaspať! Potom zasa, že dôkazy proti nemu do jeho bytu narafičili a že ani jeden z účtov nespoznáva. Žaluje políciu, že sa sprisahala proti nemu, aby z neho urobila obetného baránka. Príma chlap!

– S tým sa ďaleko nedostane. Ako prijal Peterzén senior správu, že je voľný?

Ruda sa hral s perom a škrabkal sa vo vlasoch.

– Folke Peterzén zomrel včera večer, – povedal ticho.

– Nevydržalo mu srdce. Ani sme mu nestihli povedať, že sme sa zmýlili, ale zdá sa mi, že tomu aj tak vôbec nerozumel.

Chvíľu sme ticho sedeli, každý so svojimi myšlienkami. Bolo to hádam takto lepšie. Keby som bol na jeho mieste, asi by som si zvolil radšej smrť, ako sa dozvedieť, že vlastný syn si prenajal vrahov a pokúsil sa naňho zvaliť vinu. Syn, čo bol milencom vlastnej manželky, ktorá sa zúčastnila na komplote proti nemu.

– Počul si niečo o Ritve Torellovej? – spýtal som sa a Ruda mi prikývol.

– Prežila to, ale tá prvá diagnóza sa potvrdila. Je celkom ochrnutá.

– Tá epizóda na Västerskom moste bola ich prvým pokusom oklamať ma, – povedal som. – Nič iné v úmysle nemali. Keby ma tam boli dostali, spojili by sa s Börjessonom, prilákali ho ta a zavraždili by ho o niekoľko dní skôr. Prostredie bolo možno iné, ale plán asi rovnaký.

– Pravdepodobne. Aj to sa pokúsime z neho vyžmýkať.

– Rozmýšľal som aj o inom, Yngve. Keď Göran mal priniesť peniaze do batožinového boxu na stanici, požičal si ich a my sme mali slovo toho človeka, ktorý mu pôžičku poskytol. Ale tridsaťtisíc muselo byť preňho predsa maličkosťou.

– Samozrejme, že to bola preňho maličkosť, – odpovedal Yngve, – my sme mali len jeho tvrdenie, že nemal peniaze. Ďalej sme to ani neprešetrovali, ale to ešte môžeme urobiť. Myslím si, že Göran Peterzén si naozaj požičal peniaze, aby šiel naisto, ak sa niečo nepredvídané prihodí. Bol taký obozretný so všetkým a všetko mal naplánované tak dôkladne, prečo by nie aj v tomto prípade?

Ruda ukázal prstom na mňa.

– Vieš vlastne, prečo sme sa dali oblafnúť? Poviem ti to, môj milý. Bolo to preto, lebo nie sme zvyknutí na prefíkaných zločincov. Sme zvyknutí, že vražda sa stane v náhlom pominutí mysle a vraha dolapíme niekoľko dní nato, zúfalého a bezradného. Sme zvyknutí na jednoduché súvislosti a riešenia, lebo deväťdesiatdeväť percent ťažkých zločinov je prostých. Skôr či neskôr páchateľa dolapíme. Obstoja iba takí, čo sú celkom bezohľadní a veľmi šikovní.

Vzdychol si a doložil:

– A vodí sa im čertovsky dobre!

Vstal som.

– Čakám niekoľko telefonátov, Yngve. Naozaj mi je ľúto, že som sa pri Göranovi dal tak strhnúť.

– Potrebuješ dovolenku. Ako to vyzerá s tvojím pozemkom?

– Dnes večer sa to dozviem.

– Veľa šťastia. Máš nejakú robotu na Strandvägen?

– Možno. Prečo?

Ruda mi podal fascikel s papiermi.

– Zabudol si ho tu Bäckman a potrebuje to na obhajobu pani Peterzénovej. Buď taký dobrý a zanes mu to. Zrejme to ešte musí obrúsiť, aby obhájil členov rodiny Peterzénovcov.

÷

Advokáta Bäckmana som zastihol práve na odchode zo svojej kancelárie.

– Vďaka, je to od vás milé. Zoberiem si to domov a prečítam si to pri obede.

Zamkol dvere, zišli sme dolu na ulicu a potom sme kráčali po Strandvägen. Celý čas rozprával, ale skoro vôbec som nepočul, To nemôže byť pravda! To nemôže byť pravda!

–… asi budeme môcť dokázať, že pani Peterzénová nevedela…

Rudove slová mi zazvonili v ušiach: „Obstojí len ten, čo je celkom bezohľadný a veľmi šikovný…“

Kráčali sme k zaparkovaným autám pri nábreží. Krv mi búšila v žilách a ja som sa cítil, akoby som mal horúčku.

–… obchody musia bežať tak, aby galéria neutrpela nijakú ujmu, a je dôležité, aby…

Zastal pri svojom striebrosivom BMW. Pozrel som naňho a môj hlas bol rozmazaný: – Pán Bäckman, môžem sa pozrieť na vaše kľúče? Na tie, čo ste mali v kancelárii?

Začudovane na mňa pozrel a vytiahol krúžok s dvoma kľúčmi, urobil zopár krokov a potkol sa. Krúžok mu vyletel z ruky a oblúkom spadol do vody.

–… aké hlúpe, ale tu vždy leží kopa harabúrd. Šťastie, že včera nám namontovali novú zámku, lebo tá stará bola pokazená, a šťastie, že moja sekretárka má kľúč od kancelárie a môžeme si dať urobiť duplikát, navyše to bol starý kľúč, bezcenný…

V advokátových čiernych ligotavých očiach sa dal vyčítať posmech.

Obrátil som zrak na čiernu vodu Nybrovikenu. Hlboko v bahne a v presypoch, kde ho nikdy nebudeme môcť nájsť, ležal kľúč.

Kľúč s trošku sploštenou hlavičkou.

Vedel som o ňom iba to, že sa volá Nilsson alebo Hansson a že údajne býva na Maria Prästgårdsgatan 6. Ani nebolo vlastne také dôležité, aby som ho vypátral za každú cenu, mohol však byť celkom malým ohnivkom v komplikovanom pátraní a jeho svedectvo by azda mohlo posunúť vyšetrovanie o nejaký ten centimeter dopredu. Samozrejme, iba ak by čosi povedal. Keď dnes ľuďom ukážete policajný preukaz, kŕčovite zovrú pery a nedostanete z nich ani slova, akoby sa báli, že sa nakazia besnotou, ak otvoria ústa pred policajtom.

Dom na Prästgårdsgatan označený číslom 6 nijakého človeka príliš neobveselí, a keďže som už od rána nemal ktovieakú náladu, bol som zvedavý, ako sa tento deň skončí.

Stál na predposlednej plošine schodov vedúcich na Fredmansgatan: tri sivé unudené poschodia so zádumčivými puklinami a namrzene sa tváriacimi oknami. Brána obitá plechom niesla stopy po kopancoch celých generácií rozzúrených nájomníkov. Namiesto skiel bol na bráne lepiacou páskou pripevnený špinavý kartón.

Naľavo od nej viedli ďalšie dvere do opusteného skladu. Cez dopukané sklo som tam v prítmí zazrel káru s nápisom „Singapur Expres“ na boku. Na múre medzi bránou a dverami sa dobre zhodli lepiči plagátov: Na väčší žltý nalepil ktosi menší plagát s dekoratívnou krvavou škvrnou, takže výzvy z oboch plagátov splynuli do jednej a nechtiac tak vytvorili komický kontrastný efekt: „Príďte na Tantosove slávnosti“, „Zvrhnite šacha“!

Brána sa napodiv dala otvoriť a so škripotom odriekala pokorné ospravedlnenie, že obťažuje. Chodba bola tmavá, ale dalo sa ešte rozoznať, že steny sú úplne hladké. Na konci presvitalo sivobiele svetlo označujúce vchod do dvora a tým smerom som sa zrejme mal pobrať, keď som sa chcel dostať k nájomníkom.

Budova bola až príliš zrelá na asanáciu, ale pravdepodobne tu ešte bývali statočné duše, ktoré ako lodní kapitáni odmietli opustiť potápajúcu sa loď. Dvor bol smutný, no rozhodol som sa šetriť si slzy na nejakú verejnú príležitosť. Vošiel som do domu. Čierne a biele dlaždice, špinavé a obdraté, obyčajné zábradlie z okrúhleho dreva a skoro ako všade aj tu vybielené steny s pásom štylizovaných kvetov asi meter nad schodmi, ktorý oddeľoval inak dobre zachovanú bielotu stien od chorobne zelenej, splesnivenej dolnej časti steny.

Ale o poschodie vyššie nebolo už všetko také všedné. Akiste tu býval dajaký fotograf, ktorý okupoval celé poschodie pre seba. Na stenách viseli plagáty a rôzne výzvy, v oknách dokonávali kvety, ktoré by boli potrebovali viac vody a lásky.

Ich čiernohnedé stonky prevísali z kvetináčov a zdalo sa mi, akoby už aj prestali dýchať.

Ošúchané drevené dvere mu slúžili ako nástenka. Visel tu členský preukaz Zväzu nájomníkov a rôzne džínsové nálepky sa tu tlačili s výstrižkami cestovných prospektov a množstvom vizitiek od ľudí zo široka-ďaleka. Lístok z automatickej váhy oznamoval, že pán fotograf váži 68,5 kg. Dokonca dve náplaste „Salvekvick“ čakali na nešťastie, ktoré sa hocikedy môže prihodiť. Rozličné lístky s odkazmi a užitočnými telefónnymi číslami, medzi nimi napodiv i staré policajné, napísané neobyčajne energickým rukopisom. Ale najintímnejšia z toho všetkého bola fotografova korešpondencia s lekárom sociálnej medicíny a pracovníkom zo sociálneho úradu. Nepochybne raz požiadal sociálny úrad o pomoc a chcel týmto byrokratom nastaviť krivé zrkadlo. Texty úradných listov komentoval pod čiarou vlastnými ironickými poznámkami. Bol to možno vtipkár, možno zúfalec.

Nech už bol hocikto, v každom prípade nebol doma a to ma mrzelo. Policajti však vláčia so sebou plné vrecia zvedavosti, a tak som si musel pomôcť, ako sa dalo. Jeho jediný sused na poschodí tiež nebol doma, preto som chtiac-nechtiac vyklusal ešte o jedno poschodie vyššie.

Na najbližších dverách stálo „Ström“, a keď sa otvorili, ukázalo sa, že Ström je mladé dievča s vlasmi svetlými ako žito, svetlosivými očami, oblečené v župane.

– Hľadám niekoho, kto sa volá Nilsson alebo Hansson. Nevieš azda, kde býva?

– Nevyznáš sa náhodou v petrolejovej peci?

– Tak trochu.

– Bolo by fajn, keby si mohol pomôcť Ackemu. Už ho čerti berú. – Z bytu sa ozývali tlmené mužské nadávky.

– Prekliata pec, bodaj by ju…

– Upokoj sa, Acke, kavaléria už nastupuje, – zakričala dievčina.

Byt bol zariadený pozbieraným staromódnym nábytkom, aký vídať pri smetiakoch. Napriek tomu nevyzeral zle. Možno sa to dnešnej mládeži takto páči. Ťažko mi je to posúdiť. Niekedy som sa už cítil zrelý na prelom storočia.

Acke ležal na handrovom pokrovci na doskovej dlážke a krvou podliatymi očami zízal na petrolejovú pec. V izbe bolo cítiť petrolej. Bol to asi dvadsaťpäťročný dobre stavaný muž s ryšavými vlasmi a bradou.

– Nemôžem to zapáliť, – chrčal. – Tá čertovská pec nehorí!

Drepol som si vedľa neho a pokúšal som sa spomenúť si, ako moja mama zakurovala v podobnej peci v našom byte na Drottningholmsvägen.

– Zle si nastavil horák. Pozri, takto… Skús teraz, uvidíš, že to pôjde. Ale opatrne!

Škrtol zápalkou a na horáku sa rozhorel malý modrý plamienok. Dievčina od radosti zatlieskala. Acke si utrel ruky od petroleja a upil si piva z fľašky, aby tak oslávil víťazstvo.

– Musíme už veru myslieť na zimu, – povedal. – Tuto Anje som hovoril, že nechcem tráviť ďalšiu zimu v tejto potkanej diere bez dobrej pece. Ak má človek zamrznúť, nech je to radšej vonku, keď má dobre pod čapicou. Nie dnu medzi štyrmi stenami.

– Bývate tu už dlho? – opýtal som sa.

– Už štyri roky. Je to tu síce v centre, ale zato peklo. Búda už melie z posledného.

– Hľadám tu nejakého Nilssona alebo Hanssona. Neviete, kde býva?

Acke mi ponúkol zvyšok piva vo fľaši a zdalo sa, že sa veľmi nehnevá, keď som odmietol. Trochu sa zamyslel a pehavými prstami si šklbal ryšavú bradu.

– Do minulého mesiaca býval na prízemí nejaký chlapík. Nevolal sa Nilsson?

– Ale, Acke, určite sa ti od petroleja pomútil rozum. Veď ten sa volal Martinez a bol z Kuby.

– Jasné, dočerta! Tesne vedľa. Toľko ľudí tu zasa nebýva, žeby som si ich takto musel pliesť. To má naozaj pravdu.

– Je to dačo dôležité? – spýtala sa Anja.

Mimovoľne som siahol do vnútorného vrecka s úmyslom dokázať, že som kriminálny inšpektor Roland Hassel s právom vypytovať sa, keď som na stene zbadal plagát. Bol to plagát made in USA zobrazujúci prasa v policajnej rovnošate s klobásou namiesto obuška a psa, ktorý sa obrovskými vycerenými zubmi zahryzol prasaťu do nohy, a k tomu nápis „I like pigs“. Hneď mi bolo všetko jasné. Ďalšia rodina, kde je policajt predovšetkým prasaťom a až potom človekom.

– Nie, – odvetil som nenútene. – Chcel som mu iba odovzdať pozdrav od známeho, ktorého som stretol v zahraničí.

Zaželal som im príjemnú teplú zimu a o niekoľko minút som opäť stál na dlhých uličných schodoch a rozhodol som sa prenechať Nilssona alebo Hanssona svojmu osudu.

Zima podľa kalendára síce ešte nenastala, ale na začiatok októbra bolo neobyčajne chladno a určite tí ľudia múdro urobili, že si chystali pec. Striaslo ma zimou, keď som schádzal dole schodmi. Kríky na obidvoch stranách už stratili väčšinu zeleného lístia a ich halúzky osirelo trčali spoza plôtika z kovaného železa. Ostatné domy na Maria Prästgårdsgatan boli dobre udržiavané a čerstvo vybielené a zdalo sa mi, že sa po nociach tajne radia, ako sa zbaviť svojho ošarpaného príbuzného.

Auto som mal zaparkované kúsok odtiaľ, a preto som prešiel na druhú stranu Bjömgårdsgatan. Na rohu stál obchod, ktorý ľudia nazývali „Krajčír Bo“. Pred jeho vchodom som zbadal povedomú postavu muža obráteného ku mne chrbtom, ako sa pozerá cez výklad na dvoch mladých mužov, ktorí vnútri sedeli so skríženými nohami na stole a odušu šili.

Na upútanie pozornosti stála vo výklade prastará singerka a niekoľko paličkovým písmom napísaných ceduliek oznamovalo okoloidúcim, že sa tu šijú ľudové kroje, košele, blúzy a sukne a že ide o renomované pánske a dámske krajčírstvo. Bolo však zrejmé, že ich srdcovou záležitosťou je predovšetkým šitie ľudových krojov, pretože pod firemným názvom stálo v polkruhu napísané „Krajčírstvo ľudových krojov“. Táto myšlienka sa mi páčila. Mladí odhodlaní muži sa chopia starého remesla a živia sa ním!

– Ale veď je to Hassel!

Muž sa obrátil a zatváril sa nadšene. Prinútil som lícne svaly do takého istého úškrnu ako on, ale keďže som Emila Gottfridssona nemal príliš v láske, úsmev sa im čoskoro rozplynul ako volebné sľuby po voľbách.

– Ahoj, Mille, máš sa?

Niežeby ma to čo len trochu zaujímalo, ale čo sa už človek môže opýtať starého podvodníka a udavača? Najviac sa mi bridila jeho servilnosť. Tá bola taká mastná, že by pokojne mohol za ňu získať od margarínového koncernu osobitný príplatok k starobnému dôchodku.

– Ďakujem za opýtanie. Výborne!

Kývol som hlavou a pokračoval som v chôdzi. Bez vyzvania sa pripojil. Boí to muž v pokročilom strednom veku, zaoblených tvarov s lepkavým úsmevom nad zajačou bradou. Vždy kul nejaké nekalé plány, vždy mal dajaké želiezko v ohni a často sa púšťal do vecí, ktoré poriadni chlapi nechcú robiť. Ako všetci udavači aj on žil nebezpečne. Vlastne ťažko pochopiť, že sa ešte niektoré ráno nezobudil s rozbitou papuľou a dolámanými hnátmi, keď už udal toľko ľudí polícii. Málokedy žiadal veľké sumy, ale keď potreboval zopár stoviek, vydal každého, kto mal niečo na rováši, polícii napospas, známych, priateľov, ba dokonca aj vlastných príbuzných.

– Ako idú kšefty? – opýtal som sa ho, len aby sa rozhovor neskončil.

– Obchodníci to dnes nemajú ľahké, – vzdychol si.

– S čím práve obchoduješ? So šlohnutými hodinkami ako pred dvoma rokmi?

Jeho prižmúrené oči zvážneli a líca sa mu cnostné zachveli.

– S tým som už skončil. Som teraz počestný muž. Vinu som si odpykal, – ohradil sa a znelo to ako záverečné takty kajúcnej náboženskej piesne.

Len tak ďalej. Určite ti v kostole zapália sviečku. Prešli sme mlčky niekoľko krokov. Vtom som uvidel svoje auto a rozmýšľal som, ako sa Gottfridssona striasť bez toho, aby som ho musel poslať tam, kde beztak raz skončí. Ale možno aj ja.

– Som teraz v ovocnej branži. Predávam vo veľkom a tak. Zišli by sa mi dajaké peniažky, aby som mohol prevziať menšiu zásielku pomarančov. Môže sa z toho vykľuť výnosný obchod.

– Bohužiaľ, nie som úverová banka.

– Nie, nie. To určite nie. Od priateľov si nikdy nepožičiavam. Ale možno by som ti ja niečo mohol…

Zastavil sa a poškrabal sa za uchom. Toto judášske gesto mi bolo povedomé. Niečo sa dialo.

– Myslím, že poznám adresu jedného chlapíka, s ktorým by ste sa na vašom pátracom oddelení určite radi pozhovárali.

– Koho máš na mysli?

– Klasa Åkerlinda.

– Mandel!

S ním by sme sa veru naozaj radi pozhovárali! Veď ho naháňame už skoro pol roka. A keby sme ho dolapili, zneškodnili by sme jedného z najväčších priekupníkov s ukradnutými vecami v Štokholme. Napriek tomu, že sme presnorili všetky možné kúty, nenašli sme po ňom ani stopy.

Åkerlind bol vlastne tiež priekupníkom, ale na vyššej úrovni ako Mille. Podľa toho, čo som počul, dostal prezývku Mandel preto, že sa podobá na istého kriminálnika Karlssona v mladých rokoch, ktorý mal onoho času svoje dlhé prsty vo všetkom, z čoho sa rýchlo dali vytĺcť peniaze. Mandel však nepatril k tým novým tvrdým a brutálnym chlapíkom, ktorí sa živia galvanizovanými klincami. Naopak, bol mäkký a bojazlivý a mal veľký odpor voči násiliu všetkého druhu.

– Kde býva?

– Tu, celkom blízko. Ale dúfam, že chápeš…

– Čo stoja tie tvoje pomaranče?

– Môžem ich mať za tristo päťdesiat.

– Ak sa vieš jednať, dostaneš ich aj za tristo.

Figliarsky žmurkol ľavým okom, akoby chcel naznačiť „medzi nami obchodníkmi“, a už som čakal, že mi ešte aj podá pravú ruku a zakričí „platí“. Otvoril som dvere na aute.

– No tak, naskoč, ukážeš mi cestu.

– To nepôjde. Mne býva v aute zle, pošabľujem ti ho. Ako som už povedal, je to tu veľmi blízko.

Samozrejme som nechcel, aby mi ovracal auto, a tak som s Millem musel šliapať pekne ďalej. Prišlo mi na um, či by som nemal zavolať Rudovi a informovať ho o tomto tipe. Keď som obďaleč uvidel trafiku, opýtal som sa Milleho:

– Na akej ulici to vlastne býva?

Bol v rozpakoch a rozpačito si odkašlal.

– To presne neviem, ale poznám dom a pamätám si cestu. Vieš, Hassel, bolo to totiž tak, že sme s Mandelom vypili zopár pohárikov v krčme na Mariatorget. Tam sme sa stretli. Poznáme sa však ešte z Österåkeru. Potom ma ešte pozval k sebe domov na pohárik. Ak mám byť úprimný, tá cesta sa mi zdala trocha kľukatá. Nohy sa nám už poriadne plietli.

Povedal som mu, aby ma počkal vonku. Vošiel som do trafiky, dopredu som zaplatil sedemdesiat öre mladej vysokej čiernovláske, čo sedela za pultom a čítala z týždennej ponuky romantiky a dobrodružstva. V trafike nebola hovorňa, takže som musel použiť aparát na malom stolíku vedľa pultu.

– Tu komisár Ruda.

– Tu je Roland. Mám šancu zatknúť Mandela. Sme práve na ceste k nemu.

Rudov bas zaburácal od nadšenia.

– Skvelé! Kde si vyhrabal adresu?

– Mille Gottfridsson. Potrebuje za tri stovky kúpiť pomaranče.

– Pomôžem mu vypľúvať kôstky. Ale nemám tu, dočerta, nikoho, koho by som ti mohol poslať. Budeš musieť trocha počkať, kým sa niekto vráti.

– Netreba, Mandel nie je nebezpečný.

Inak podľa predpisu policajt nikdy nesmie robiť akciu sám. Riziko sa mi však teraz zdalo byť také malé, že by sa dala urobiť výnimka, a Ruda s tým nakoniec, i keď nie veľmi ochotne, súhlasil.

– No dobre. Troška si možno poplače, keď ťa uvidí. Pohni kostrou, Rolle. Ja zatiaľ preňho pripravím krásny dotazník. Povedz mu, že ho už čakám. Dostane kávu a koláč, ako obyčajne.

Zložil som slúchadlo a chcel som odísť. Predavačka sa zrazu postavila a napla ako luk a ešte aj jej chrbát vyjadroval nevôľu. Stiahla pery, a keď prehovorila, zneli jej slová, akoby každé z nich predtým opláchla v kyseline soľnej.

– Ty si policajt, však?

– S odpustením, áno.

Ohnutými prstami šibrinkovala vo vzduchu akoby mi chcela vypichnúť oči. Ničomu som nerozumel. Iste nemám šťastie na ženy, no doteraz zvyčajne vydržali niekoľkominútovú dávku Hassela bez toho, žeby z nich striekal adrenalín.

– Zúčastnila som sa na demonštrácii v Mullvadene, – syčala. – Prišli ste na vašich prekliatych koňoch, s obuškami, prilbami, vyvliekli ste nás na ulicu, šliapali ste po nás a bili po tvárach. Celú tú krásnu štvrť ste zrovnali so zemou.

– Polícia nezrovnala nijakú štvrť, – odporoval som, ale zbytočne: kázal som hluchému.

Hrabla do pokladničnej zásuvky, schytila niekoľko mincí a celou silou ich do mňa hodila. Niežeby mi to bolo uškodilo, ale na demonštráciu svojho rozhorčenia si zvolila prvotriedne gesto.

– Vezmi si svoje prekliate peniaze. Od policajta peniaze nechcem.

Mince zostali ležať na dlážke. Sedemdesiat öre je sedemdesiat öre, ale všetko má svoju hranicu. Už druhý raz v tomto týždni som dostal vyžrať za Mullvaden. Ako dlho bude musieť polícia ešte pykať za nariadenie komunálnej správy?

– Gestapo, – kričala za mnou, keď som vychádzal z trafiky.

– Len preto, že niekto rád kope do psov a detí, nemusí byť hneď gestapákom, – namietol som a veľa nechýbalo, a bola by do mňa hodila Revue týždňa.

Vonku ma čakal Mille so svojou úlisne vyškľabenou tvárou. Bol som rozhodnutý, že keď Mille čo len pípne o Mullvadene, dostane, čo mu patrí. To mi však zrejme nehrozilo, pretože sa ho debata o tejto udalosti nedotkla.

– A čo teraz, – osopil som sa naňho, pričom sa mi nálada stále zhoršovala.

– Šli sme po tejto ulici. Pamätám sa na to.

Mal na mysli Wollmar Yxkullsgatan. Kráčali sme bez slova. Zdá sa, že vycítil, že práve nemám chuť vymieňať si s ním zážitky z detstva. Možno bol však sám zaujatý svojou obchodnou transakciou s pomarančmi.

Prechádzali sme okolo komplexu polikliník „Mária“, ktoré určite nikdy nemuseli lákať pacientov inzerátmi. Všade naokolo bolo vidieť ľudské vraky, zvyšky, ruiny ľudí, čo sa trasúc vnárali do svojich snov o ďalšej fľaške. Naproti nemocničným budovám sa dvíhala moderná stavba Obvodnej správy Söderu a pred ňou na niekoľkých plôškach zelene stáli lavičky pre unavených obyvateľov tejto štvrte.

Lavičky boli obsadené niekoľkými študentmi alkohológie rozličného pohlavia a veku. Na jednej z nich stáli tri fľašky fínskej vodky, o ktorú sa bratsky delili. Mladší muž v saku lodného kapitána s pletenou lyžiarskou čapicou na hlave práve zdvihol jednu z fľašiek, s láskavým pohľadom ju priložil priamo k ústam a pôžitkársky si z nej upíjal. Ostatní jeho kamaráti pritom s otvorenými ústami a prosebnými očami žobrali o svoj prídel. Pod lavičkou ležala na chrbte žena stredných rokov a chrápala. V jednej ruke držala polovičku párku. Opuchnutú červenú tvár mala zamazanú horčicou.

Chodci videli tento výjav, ale nevšímali si jeho aktérov.

V tejto štvrti to bol každodenný jav a s tým sa bolo treba naučiť žiť.

– Nechápem, že môžu toľko chľastať, – povedal Mille zhnusene. – Mne by také voľačo nikdy neprišlo na um.

– Nevravel si náhodou, že ste sa s Mandelom tak sťali, že si zabudol jeho adresu? – namietol som.

Zamyslel sa a zistil, že sa ako obyčajne, keď sa zhovára s policajtom, opäť preriekol. Začal čosi neurčité mrmlať, že si síce doma občas vypije, ale že sa nikdy neožiera na ulici.

Za rohom na Roselundsgatan bola štátna monopolná predajňa alkoholu a hneď vo vedľajšej budove na dohod fľaškou od kliník pre alkoholikov Úrad sociálnych vecí. Vždy som si myslel, že tieto tri inštitúcie tvoria perfektný cynický trojuholník. Tu nejde iba o pokušenie. Pre štát to nebol rozhodne zlý kšeft. To, čo ľudia dostali ako sociálnu podporu v jednej budove, vydali za pálenku v druhej, takže štát mohol cez vysoké dane z predaja alkoholu vyinkasovať vyplatené sociálne výdavky späť. Mnohí, premnohí idú po prepustení z protialkoholickej liečebne „Mária“ priamo do predajne alkoholu. Neďaleko je aj pošta, kde si možno vyzdvihnúť avizované poukážky na peniaze, ktoré vedľa zasa možno premeniť na tekutú formu. V tejto oblasti mesta sociálna politika a jej dosah na ľudí úplne zlyhali.

Šli sme hore kopcom po druhej strane Roselundsgatan. Mille sa opäť poškrabal za uchom a navrhol pokračovať bočnou uličkou Samaritgränd. Na vrchu sa bezradne obzeral. Napravo od nás stála veľká budova elektrárne podobajúca sa tržnici, ale Mille urobil niekoľko váhavých krokov doľava.

– Bol to nejaký doktor Abrahamsson, – uvažoval nahlas.

– Azda ulica dr. Abelina? – snažil som sa mu pomôcť.

Očami sledoval rady domov dole druhou ulicou a zrazu sa rozžiaril. Ukázal prstom na jeden z domov a povedal, že spoznal automat na stene domu. Bol to automat na antikoncepčné prostriedky. Čudoval som sa, prečo si zapamätal práve tento. Možno to súviselo s nostalgickými spomienkami na mladšie, chudobnejšie, ale šťastnejšie dni jeho života.

– Teraz už môžeš ísť sám, – povedal ospravedlňujúco.

– Dúfam, že ma chápeš.

Pochopil som. Udavač samozrejme nechce, aby ho videli v spoločnosti policajta.

– Ak to s Mandelom štimuje, pošle ti Ruda zajtra groše. Bývaš ešte stále na tej istej adrese?

– Pravdaže.

Na chvíľu sa zamyslel.

– Na dverách nemá meno Åkerlind. Myslím tam, kde býva Mandel. Byt si prenajal asi z druhej ruky.

To ma vôbec neprekvapilo. Osoba, po ktorej sa pátra, žije zväčša pod cudzím menom.

Mille zvraštil čelo a hrabal sa vo zvyškoch svojej pamäti.

– Je to hneď na prvom poschodí. Nešli sme výťahom. Ach, teraz mi to prišlo na um! Na dverách stojí Wijk.

Odobral som sa od neho bez ľútosti. Dom bol dobre udržiavaný a meno na štítku súhlasilo: S. Wijk. Rozopol som si kabát a sako. Nie preto, že by Mandel mohol byť nebezpečný, skôr zo zvyku mať vždy revolver poruke. Príslušník pátracieho oddelenia sa často stretáva s ľuďmi, ktorí sú rozhodnutí prebiť sa radšej na slobodu, ako sa dať zavrieť.

Zazvonil som a o chvíľku sa otvorili dvere. Muž bol o niečo mladší ako ja a veľmi elegantne oblečený. Nemal som potuchy, kto to môže byť. Mandel však rozhodne nie. Netušil som ešte, že sa mi práve od tohto muža dostane zadosťučinenia za Mullvadčanov a za iných, ktorí nemali radi moje zamestnanie a mňa. Muž žiaril ako maják a roztiahol ruky do typického francúzskeho gesta objatia.

– Vitaj, – povedal s najširším úsmevom, aký som kedy videl. – Ohromné, že ťa stretávam.

Srdce mi poskočilo, lebo ma obyčajne takto príliš často nevítajú. Bol som si však istý, že si ma s niekým mýli. Vkročil som do predsiene. S prehnanou zdvorilosťou mi pomohol z kabáta a neustále ma ubezpečoval, ako ho to nekonečne teší, že sa so mnou môže stretnúť.

– Pod ďalej a sadni si. Dáš si niečo?

– Bohužiaľ, som tu autom.

Aj tomu sa srdečne zasmial, akoby som bol povedal niečo žartovné. Tohto muža by asi nebolo ťažké zabávať. Zdal sa byť príjemným spoločníkom, pred ktorým by som hádam aj ja vyrukoval s niektorou zo svojich málopočetných historiek. Mal typický obchodnícky výraz tváre, okolo očí vrásky od častého smiechu, ale ostražitý pohľad obchodníka, keď zavetrí dobrý kšeft. Pohyboval sa síce ako športovec, no v tvári bol bledý od častého pobytu vnútri a na čele bolo vidieť, ako mu pulzujú tepny.

– Sadni si, chlapče, – vyzval ma. – Nemal by som ťa vlastne oslovovať chlapče, lebo si asi starší ako ja.

– Ak sa ti chce volať ma starký, tak si poslúž, je mi to úplne jedno, – odpovedal som mu.

Vybuchol v rehot. Moje vtipkárske sebavedomie vzrastalo.

– Človek dnes počuje toľko všelijakých bláznovstiev, – povedal, utierajúc si slzy z očí. – Strašne mám rád, keď ma niekto niečím prekvapí. To je aj môj štýl.

Nalial si do pohárika a symbolicky si s vodičom pripil. V byte vládla atmosféra starých ľudí. Všetko tu bolo upratané a starostlivo uložené. Napriek tomu som však na lesklých tmavých mahagónových plochách nábytku zbadal čerstvú vrstvičku prachu. V izbe sa vynímal pevný stôl so štyrmi na tmavo morenými stoličkami s vysokými operadlami a sedadlami obtiahnutými zelenou látkou. Stál tu aj veľký bielizník z dreva takej istej farby a hnedý bufetový stolík prestretý dlhým tkaným obrusom. Vedľa mosadzného fajčiarskeho stolíka čupeli dva bucľaté fotely, na stene viselo ťažké zrkadlo v zlatom ráme, imitácia talianskeho štýlu. Nikde však neviseli fotografie, hoci na stenách boli jasnejšie štvorhranné plôšky, kde predtým viseli obrazy. Osobný, a predsa neosobný starý byt.

– Nemyslíš si, že už bolo načase, aby sme sa konečne stretli? – spýtal sa muž a upil si.

– Osobný kontakt je vždy najlepší, – pripustil som.

Na čo som sa to vlastne dal? Čo to tu vediem za tajomný rozhovor? Kto je tento chlapík? Za koho ma pokladá? Jediný správny postup by bol povedať priamo a skautsky otvorene, kto som, a opýtať sa ho, ako sa na čestného švédskeho policajta patrí, kde by som našiel Mandela. Bol som však zvedavý. Ak je to Mandelov kumpán, nemôže byť na škodu, ak v rozhovore budem pokračovať. Možno sa tak voľačo užitočné dozviem o Mandelovej činnosti, nejaké informácie, ktoré by som však z neho ani kliešťami nevytiahol, keby som sa pred ním vyťahoval, že som policajt.

– Veru tak. Z očí do očí. Nikdy som neviedol rád reči cez tretiu osobu a musíš uznať, že sa v tej našej veci už hodne potáralo.

– Máš úplnú pravdu.

Muž sa zdal byť spokojný s mojou ústupčivosťou. Vypil pohár a nalial si znova z tmavozelenej karafy. Podľa vône som usudzoval, že je to suché martini.

– Koľkých by si mohol pre začiatok poskytnúť? – opýtal sa a v jeho hlase zaznel nový tón.

Zdalo sa, že sme prešli na vážnu obchodnú debatu. Prelúdium sa skončilo. Teraz išlo o peniaze. Váhal som s odpoveďou a snažil som sa vyzerať ako finančný magnát Wallenberg na výročnom zasadnutí akcionárskej spoločnosti. A to práve ja, čo si sotva viem kúpiť noviny bez pocitu, že ma zasa ošmekli.

– Toľko, koľko bude treba, – odpovedal som.

– Mal by si sa vyjadriť presnejšie. Chcem presný počet.

– A ty? – kontroval som.

Pokýval trochu hlavou. Akiste som mu nebol ľahkým orieškom. Zapálil si cigaretu a vyfúkol zamyslene niekoľko obláčkov dymu. Želal som si v tomto okamihu mať takú poriadnu cigaru, aby som ho v tejto elegantnej póze mohol tromfnúť.

– Zdá sa, že trh je tak strašne veľký, že to postačí pre nás oboch, a ešte aj zvýši, – povedal pomaly. – Ja nemám rád násilie.

– A kto ho má rád?

Zošpúlil pery a oči sa mu zúžili na škáričky. Odpovedal som s výrazom, ktorý nasadzuje hráč pokeru, keď vie, že ostatní si myslia, že blufuje, a preto sa ho snažia vykúpiť.

– Ale do peňazí som zato detsky zbláznený, – povedal.

– Sme si stále viac podobní, – odvetil som.

– Môžem byť úprimný?

Odpovedal som mu, že si naozaj nič vrúcnejšie neželám ako jeho úprimnosť. A ja som si ju naozaj želal.

Vstal a prešiel sa niekoľko krokov po wiltonskom koberci. Na dlážku mu padol popol z cigarety a z jeho nevšímavosti som usúdil, že upratovanie má akiste na starosti Mandel.

– Tebe sa vlastne strašne dobre darí, hoci si v kšefte iba krátky čas. To je jedna vec. Je však ešte veľa vecí, ktoré nepoznáš, na ktorých sa môžeš ľahko popáliť. Ja poznám túto branžu zvonka i zvnútra. Poznám jej slabiny a viem, ako sa s nimi vysporiadať. Rozumieš?

– Len pokračuj, počúvam.

– Mám teda obrovské skúsenosti, ktoré sa dajú vyvážiť zlatom. Nuž, a mám aj ľudí, ktorí poznajú svoje remeslo. To tiež trvá, kým sa vypracujú. Ver mi, nie je to dobré, keď hneď zo začiatku dostaneš príliš silný vietor do plachiet. Môžeš si veľmi ľahko začať namýšľať, že nemôže dôjsť ku krachu, ale naozaj mi ver, že sa to môže stať veľmi ľahko. Pamätaj na moje slová.

Urobil som gesto, ktoré ma k ničomu nezaväzovalo. Bolo to gesto vďačného poslucháča, ktorý vie oceniť, čo práve počul, ale ktorý sa nechce viazať.

– Koľko grošov si tohto roku zarobil? – opýtal sa.

Predpokladal som, že keby sa dozvedel pravdu o mojom policajnom plate, pokladal by to za nový žart, avšak obdobie smiechu mal už za sebou.

– Práve tak na slanú vodu, – odvetil som.

– Dočerta, – vyhŕkol. – Nemôžeme predsa stále okolo toho chodiť ako mačka okolo horúcej kaše.

– A čo ty? Môžem od teba počuť nejaké cifry?

Oblizol si pery a uvažoval, či proti všetkým pravidlám predavačov koní predsa len nemá vyjsť s tromfami ako prvý.

– Stiahol som tri celé dva, – odpovedal a napäto ma pozoroval, aby mu neušla moja reakcia.

Nevedel som, ako sa mám zatváriť, a tak som pokračoval vo Wallenbergovej úlohe a iba som prikývol.

– Tri a dva čoho?

– Vylisoval som z toho dva milióny a milión dvesto mám ešte v obehu. O. K., teraz si na rade ty.

Ktosi zazvonil. Zvraštil čelo a dal si hlt martini. Pozreli sme na seba a obidvaja sme dúfali, každý z iného dôvodu, že sa hosť vzdá a odíde. Ale zvonenie bolo vytrvalé a prenikavé, a tak sa muž nakoniec zdvihol.

– Určite to zasa je len nejaký ten svedok Jehovov. Je to hotový mor. Počkaj, hneď ho poženiem.

Vyšiel do predsiene a otvoril dvere. Počul som iba tiché mrmlanie a z neho som nevedel vyrozumieť, kto je návštevník, ale počul som, ako hlas môjho milionára vyšiel do falzetu. Potom sa dvere znovu zatvorili. Muž sa vrátil do izby v tvári celý červený od zlosti a jeho hlas znel prenikavo.

– Kto dočerta si? Čo to má vlastne znamenať?

Nadišiel čas mojej veľkej šou. Zamával som svojím preukazom a červeň jeho tváre sa zmenila na farbu voskového papiera.

– Kriminálny inšpektor Roland Hassel. Viem, že tu býva Klas Åkerlind, ktorý je známy aj pod menom Mandel. Kde je?

Mužove ústa vyzerali, akoby v nich mal zlatú rybku.

– Man-mandel… nič neviem.

– O čom nič nevieš?

– Ja som si iba vypožičal byt… bolo to tak, že… no vieš, taký malý kšeft.

– Dvoj-trojmiliónový, čo?

Bezmocne sa na mňa pozrel. Zdvihol som sa a podišiel som o krok k nemu. Odrazu sa na mňa prekvapivo vrhol a rugbyovým spôsobom mi vrazil hlavou do žalúdka. Začal som lapať po vzduchu, predklonil som sa a počul som sám seba stonať. Muž mi podložil nohu, strčil do mňa z celej sily a súčasne mi päsťou vrazil jednu do brady. Úder nebol silný, ale stačil na to, aby pre mňa svetlo na niekoľko okamihov zhaslo.

Keď som sa opäť pozviechal, bol som v byte sám. Vyrútil som sa na chodbu, ale nezačul som ani ozvenu po zatvorení brány. Na schodišti i na ulici bol vzduch po útočníkovi na verejného činiteľa chemicky čistý. Nič iné mi nezostávalo, ako sa odšuchtať späť do bytu a zavolať odtiaľ Rudu a bez prieťahov vyjsť s farbou von. Podľa očakávania nebol nerozhodnosťou svojho podriadeného príliš nadšený.

– Viete, aký dôležitý je pre nás Mandel, – šomral Ruda svojím hlbokým basom. – Keby to Rolle nebol zblbol, mohli sme ho mať zašitého. A nielen jeho, ale možno dokonca aj tých najväčších priekupníkov s ukradnutým tovarom v meste.

Vzdychol som si. Nie preto, že by som bol čakal súcit, ale trochu sympatie mi veru predsa len mohol poskytnúť.

– Dal som sa prekvapiť, – povedal som kajúcne.

– Kto to bol?

– Neviem.

– Čo hľadal v tom byte?

– S niekým sa tam mal stretnúť.

– A s kým?

– Nemám ani potuchy.

– Nepovedal ti, kde by sme našli Mandela?

– Ani slova.

Ruda na mňa zízal. V duchu som si zopakoval tú malú konverzáciu. Mal naozaj dôvod vyvaľovať oči. Veľa užitočného som veru ponúknuť nemohol. Yngve Napoleon Ruda si povzdychol a znelo to, ako keď uniká vzduch z leteckého balóna.

– Múdro, ako sa možno stať členom klubu tvojich obdivovateľov? – mrmlal si popod nos.

Simon Palm, Sympaťák, sa smial a jeho zvonivý smiech vedel zvyčajne uvoľniť napätú atmosféru. Jeho holé temeno sa lesklo vo svetle lampy a mal zvyk hladkať si dlaňou plešinu, akoby sa chcel presvedčiť, či azda predsa len dajaké páperie sa nevzoprelo prírodným zákonom a nepretlačilo sa na povrch.

– Všetko bude zasa v poriadku, Yngve. Rolle chcel byť príliš horlivý, to sa môže každému stať. Viem o viacerých prípadoch, keď si sám takto naletel. Ako to len bolo s tou Maďarkou, ktorú…

– Nože si zavri klapačku, – prerušil ho Ruda drsno.

– Nebudeme teraz pretriasať staré hriechy.

Simon so svojou bradou ako galoša mal naozaj čo zatvárať. Iba sa usmial a Ruda mu úsmev opätoval a ja som si poznamenal, že musím zo Simona vytiahnuť, na čo vtedy Yngve naletel. Mohlo by to byť zaujímavé.

Ruda pokladal Mandela za takého dôležitého, že kvôli nemu zvolal do svojej pracovne miniporadu. Okrem mňa a Simona bol prítomný Pelle Pettersson a Sune Bengtsson. Chcel tam mať ešte ďalších troch, ale tí boli v teréne.

– Ten barák samozrejme strážime. Ale po tom, čo sa stalo, si to Mandel určite dobre rozmyslí, kedy sa ta znovu vráti.

– Komu vlastne patrí ten byt? – vyzvedal som sa. – Zdá sa, že on sám nájomnú zmluvu určite neuzavrel.

– To nie. Poveril som Suneho, aby to zistil. Tak povedz, čo si sa dozvedel.

Sune si napravil okuliare a kontroloval údaje v svojich papieroch. Špecializoval sa vlastne na vyšetrovanie miesta činu, ale Ruda si ho vypožičal do pátracej skupiny a odmietol ho potom vrátiť. Mozog má ako elektrónkový počítač a celý život analyzuje vo svojom voľnom čase šachové a bridžové partie. Iba v posledných rokoch sa stal chalupárom a začal svoju myseľ zamestnávať problémami jednotenia a hnojenia umelými hnojivami. Je to samotár a zdá sá mi, že mu to tak celkom vyhovuje.

– Byt bol prenajatý Samuelovi Antonovi Wijkovi, – oznamoval svojím presne dávkovaným hlasom. – Narodil sa roku 1902, umrel v sedemdesiatom ôsmom.

– On je mŕtvy? Dočerta, veď… – nezdržal sa Pelle.

Suneho okuliare sa zableskli.

– Ak dovolíš, aby som pokračoval, príde aj vysvetlenie. Ako dobre vieš, všetko má svoje vysvetlenie.

Pelle očervenel a jeho prudká povaha ryšavca sa vzdula, ale Ruda sa ho hneď snažil pohybom ruky upokojiť. Pelle bol presvedčený, že Sune má nielen mozog, ale aj srdce ako počítač, a čoraz ťažšie sa im darilo skrývať vzájomnú antipatiu. Spolupracovali, ak to bolo potrebné, ale ináč sa stránili jeden druhého, ako len mohli. Mali úplne rozdielne povahy a Ruda musel večne hrať úlohu zmierovateľa. Robil to s ľútosťou v srdci, pretože neznášal zvady medzi personálom.

– Pokračuj, Sune, – povedal a poškrabal sa na krumpľovitom nose s veľkými pórmi.

Sune si znova napravil okuliare a odkašlal si.

– Wijk má dvoch synov, ktorí bývajú neďaleko ulice dr. Abelina. Keď otec umrel, neoznámili jeho úmrtie nájomcovi, ale pomocou inzerátu prenajali byt na obmedzený čas tretej osobe.

– Chceli si zrejme takto zriadiť ilegálny byt, – ozval sa Simon.

– Presne tak, – pokračoval Sune zhnusene svojím suchým hlasom. – Mali v úmysle spáchať zločin.

Pre Suneho bolo všetko ťažkým zločinom, proti čomu mal text zákona nejaké výhrady, a nikdy nechcel uznať, že jestvujú okolnosti, ktoré niekedy vysvetľujú niektoré činy. Sune neprijímal nijaké vysvetlenia. Vedel by zatknúť človeka, ktorý zabudol zaplatiť v krčme pivo.

– Mladší syn bol veľmi nervózny, keď som s ním hovoril, a prezradil mi, že chceli počkať, kým pre nich maklér nájde vhodný spôsob na zdanlivú výmenu.

– Dúfam, že si hovoril aj s maklérom, – zamiešal sa Pelle.

– Samozrejme, ale ten tvrdo zapiera, – odpovedal Sune namrzený na toľkú tvrdohlavosť.

Ruda si zívol a rozpačito sa potľapkal po svojom veľkom brušisku, konkrétnom to výsledku kuchárskeho umenia jeho manželky Rút.

– Vykašli sa na makléra. Jemu sa na kožu len tak ľahko nedostaneme. Prenajali byt Mandelovi sami?

– Áno, Mandel sa im ozval na inzerát a veľmi bratom vyhovoval. Mandel im povedal, že je zriedkakedy v Štokholme a že preto nepotrebuje nijakú menovku a že byt bude ponajviac potrebovať na prenocovanie. Nájomné zaplatil na štvrť roka dopredu. Štyritisíc osemsto korún, a to podľa bratov nie je nijaká prehnaná suma.

Bratia teda odniesli z bytu všetko, čo malo z dedičstva nejakú cenu, a nechali v ňom iba toľko, aby mohli byt prenajať ako zariadený.

– Akým menom sa im predstavil? – opýtal som sa.

Sune vedel byť uštipačný a sarkastický, ale nemal zmysel pre humor. Napriek tomu sa mu okolo tenkých pier rozihral sotva badateľný úsmev.

– Palm, – odvetil. – Herbert Palm.

Simon rozhorčene zafunel.

– Ten lotor si vypožičal moje meno! Možno ho za to zažalovať? Čert s ním! Aj tak prejavil ten darebák nečakane dobrý vkus.

Ruda si sňal hrubé okuliare z rohoviny a zízal na vybielený plafón. Čosi si mrmlal popod nos svojím hlbokým basom. Po jeho odchode do penzie policajný spevácky zbor určite stratí jeden zo svojich oporných pilierov.

– Chcel by som vedieť, čo má teraz Mandel za lubom. Keď vychádzam z toho, čo tu povedal Rolle, tak musí ísť o niečo veľké. Ty si nemal dojem, že ide o bežné priekupníctvo s ukradnutým tovarom, však?

Trocha som zaváhal. Sune si zapálil cigaretu a Pelle demonštratívne odháňal od seba dym.

– Zdá sa mi, – odvetil som, – že o bežné priekupníctvo tu zrejme nejde. Skôr o veľké peniaze, ale povedal by som, že ten chlapík bol z inej branže.

– Teraz už v každej branži ide o veľké peniaze, – hundral Ruda ustarostene.

– Narkotiká? – vyzvedal sa Pelle.

Sune nesúhlasne vrtel hlavou.

– To asi sotva. Mandel sa neodváži zapliesť narkotikárom do remesla. Je na to príliš zbabelý a okrem toho je to vec, ktorá mu príliš nevonia.

– Nakoniec nemusí byť do veci vôbec zapletený, – namietol Simon, – pretože ho tam Rolle vôbec nestretol.

– Ale byt je jeho, takže musí figurovať aspoň na okraji celého prípadu.

Ruda sa nahol nad písací stôl a premeral si nás šéfovským pohľadom.

– Mandel je dôležitý. Musíme ho dostať! O tom už nebudeme diskutovať. Hľaďte, aby som ho tu mal čo najskôr, celého a čerstvo vyumývaného a poučeného presne podľa predpisu. Rolle, ty sa vrátiš so Sunem späť do bytu. Mám tam už ľudí, ktorí tam robia bytovú prehliadku za prítomnosti obidvoch bratov. To, čo patrí Mandelovi, na to sa poriadne mrknite. Vy ostatní sa musíte uspokojiť s tým, že budete mať neustále oči na stopkách.

– Dobrá rada nad zlato, – povedal Simon a dvihol sa.

– Človek ich aspoň nemusí zatvárať ako zvyčajne.

Sune a ja sme zišli k policajnému parkovisku, kde stála moja simka, auto, ktoré mnohí, vrátane mňa, už považovali za zrelé do múzea. Nie som však príliš mámomyseľný, ako sa obyčajne hovorí, keď ľudia nemajú peniaze na nové. Rachotí síce, ale ide. Pri zriedkavých príležitostiach, keď som potreboval zaimponovať nejakému dievčaťu, najal som si nejaký nový rýchly taxík, ktorých bolo nadostač.

– Chceš paradajky? – opýtal sa Sune, keď som s rachotom zaradil jednotku.

– Paradajky?

– Mám tohto roku fantastickú úrodu a sám to nemôžem všetko spotrebovať. Dánska sorta. Postavil som na jar malý fóliovník.

– Ďakujem, rád si zoberiem.

– V pondelok ti donesiem kilo. Rozrezané na plátky sú výborné na obložené chlebíčky.

– So šachom si už úplne prestal?

Za okuliarmi mu zažiarili oči.

– Predstav si večer na vidieku. Vonku je tma, v záhradke sa už nedá nič robiť. Vtedy si zapálim v kozube oheň a vytiahnem si analýzy šachových partií. Vtedy začínam žiť!

V Suneho matematickom svete nebolo miesta pre ženu. Keď si ja pomyslím na vidiek, na otvorený kozub s ohňom a na tmu vonku, smerujú moje myšlienky niekam úplne inam. Vždy krúžia okolo Eriky, ktorú som sklamal.

Zaparkoval som auto na Wollmar Yxkullsgatan a Sune bojoval s neposlušným bezpečnostným pásom, ktorý sa vždy zadrhával. Práve keď som mu už chcel pomôcť, zbadal som vysokého muža s riedkymi vlasmi, ako sa vkráda do brány…

– Pozri, Sune, – zašepkal som vzrušene. – Mandel sa vracia domov.

Sune nadával a zúfalo trhal záchranným pásom. Nečakal som naňho a vyskočil som z auta. K domu na ulici dr. Abelina, kde Mandel býval, som musel prebehnúť popri štyroch bránach, čo je dosť ďaleko na to, aby Mandel stačil zmiznúť, ak by sme nemali mimoriadne šťastie. A to sme veru nemali. Kedy ho vlastne máme?

Na schodoch som stretol Bolindera, ktorý na mňa zízal zhora. Zadychčane som sa ho opýtal, či nevidel Mandela. Bolinder vyceril zuby ako vlk a nazlostene odvetil:

– Dočerta! Otvorili sme dvere a vidíme, že práve niekto maže dole schodmi.

– Okolo mňa neprešiel.

– Počul som, akoby buchli dvere do dvora.

Na dvore som sa mohol pokochať konštrukciou na prášenie kobercov, dvoma brestmi v mizernom stave, zabudnutým kočíkom na bábiky a niekoľkými špinavými zvyškami vriec. Šikovnejšie Mandel zmiznúť ani nemohol.

Skúšal som ostatné dvere na dvore. Jedny som našiel otvorené. Cez chodbu, kde boli odstavené bicykle, som sa dostal do iného dvora, odtiaľ ďalšou, svetlo omietnutou chodbou von na Roselundsgatan. Všade plno ľudí, ale nikto sa nepodobal na toho, na koho som striehol.

Mandel mi ušiel už druhý raz.

Znechutený som sa vracal späť. Pri Mandelovom byte som našiel Suneho, ako sa zhovára s Bolinderom. Pokrútil som skleslo hlavou. Suneho pery sa zúžili do jedinej prísnej čiary. Znova si zastrčil cigaretu, ktorú si chcel zapáliť.

– Dom niekto stráži?

– Samozrejme, – prisvedčil Bolinder. – V bráne na druhej strane ulice stojí jeden chalan. Myslím, že sa volá Lindström.

Na Lindströma som sa trochu pamätal. Jeden z tých novších a mladších v pátracom oddelení. Večne zachmúrený, prchký, akoby mu celý život bol jednou veľkou urážkou. A vôbec sme mu neimponovali.

– Nie, nevidel som ho. No a čo?

Sune niekoľkokrát preglgol a videl som, ako sa mu napli krčné svaly. Ani ja som z Lindströma nemal príliš veľkú radosť.

– Dostal si príkaz, – povedal Sune pomaly a dôrazne, – strážiť tento dom, a keď sa objaví Mandel, okamžite ho zaistiť. To bola tvoja jediná úloha. Ako je možné, že si ju nesplnil?

– Dočerta, človek si musí občas aj pofajčiť, keď tu tvrdne celé hodiny a zíza do prázdna ako sprostý. Na tom predsa nie je nič zvláštne.

– Počuj, ty, ty, myslíš si, že ja som takto nepostával a celé noci neprebdel? Ale keď prišiel chlapík, na ktorého som bol nasadený, tak som ho aj zatkol.

Lindström naňho pozeral úkosom.

– Keď si taký šikovný a taký bohovsky múdry, tak sa sám môžeš postaviť sem do tejto brány a strážiť, prosím.

Sune sa len pozeral a nezmohol sa ani na slovíčko. Lindström sa ešte viac zamračil.

– Vieš, ako to bude vyzerať na pátracom oddelení, – zamiešal som sa aj ja do rozhovoru, – keď si takto budeme plniť svoje povinnosti? – Bolo však vidieť, že Lindström nemá príliš náladu na „večer otázok a odpovedí“, lebo sa tváril veľmi znechutene.

– S takými esami ako vy pôjde všetko ako po masle.

– Nehodíš sa k nám, – povedal Sune nevraživo. – Takýto pokles úrovne nesmieme pripustiť.

Lindström pokrčil plecami a začal odriekať slová moderného zaklínadla:

– Pokúste sa ma vyhodiť, potom uvidíte. Mám za sebou odborovú organizáciu a potom sú tu ešte Åmanove zákony.

– Poď, Roland, – povedal Sune a bolo vidieť, že mu tie reči trochu vyrazili dych. – Vráťme sa hore do bytu. A ty, Lindström, stráž dom, a keď ti Mandel ešte raz ubzikne, tak poletíš aj so svojím Åmanom, len sa tak bude za tebou prášiť.

Bola to neúčinná hrozba a Sune to vedel. Asi mu však dobre padlo, že to mohol povedať, hoci závet krajského náčelníka Åmana je beztak nedotknuteľný. Lindström si nenútene zapálil malú cigaru, akoby chcel naznačiť, že jeho pozícia je neotrasiteľná.

Sune a ja sme sa vrátili k bráne, vyšli sme hore schodmi k Bolinderovi, ktorý nás tam čakal. V byte boli dvaja muži stredných rokov a mne bolo hneď jasné, ktorý je nervóznejší. Mal pohľad postreleného zvieraťa, splašene pobehoval po izbe a stále pokašliaval do papierovej vreckovky. Predstavil sa trasľavým hlasom ako Gôsta Wijk.

Jeho brat bol kresaný z trocha tvrdšieho dreva, ale ani on sa necítil dobre. Vyzeral rozpačito a nedôverčivo. Volal sa Carl Erik Wijk.

– To s tým prenajatím, – začal Gôsta prehnane úctivo,

– o tom sa porozprávame s majiteľom domu ešte dnes, prosíme iba o zhovievavosť, aby sme…

– Čuš, prosím ťa, – povedal brat. – Nemusíš to stále omieľať. Načo si vôbec otvoril hubu? Svojou utáranosťou vždy všetko pokazíš.

– Ale, Kalle, nechápeš, že…

– Otec bol lakomec až do svojej smrti. A práve teraz, keď sme mali šancu vytĺcť na tom byte nejaké prachy, všetko vytáraš. A vôbec, si mi dlžný.

– Kalle, to nemôžeš myslieť vážne. Ty…

– K tomu sa možno ešte vrátime, – povedal Sune. – Vytriedili ste už, čo patrilo vášmu otcovi a čo sa sem dostalo neskôr?

Bratia prikývli a mladší z nich ihneď prejavil úslužnosť ako farársky synáčik na konfirmácii.

– Áno, už sme s tým hotoví. Dali sme si na tom záležať. Môj brat a ja sme sa usilovali, to vám môžem zaručiť.

Brat zazeral naňho s nevôľou a iba krátko povedal:

– Nie je toho zasa tak bohovsky veľa. Starého papiere sme pobrali väčšinou už predtým a ten nový nájomník tu zasa tak veľa nemal. Celý krám sme vyložili tam na stôl.

Na stole boli dve kôpky. Otcova, „starého“, pozostávala z troch starých účtov, ku ktorým punktičkársky krasopisne pripísal „zaplatené“ a dátum, a zo zabudnutého fotoalbumu v hnedom koženom obale. Zalistoval som v ňom: Pán Wijk v najlepších rokoch. Nijaký lakomec, nijaký „starý“, ale širokoplecí, usmievajúci sa mladý muž, držiaci za ruky dvoch chlapcov na nejakej pláži. Chlapci na fotografii – teraz muži stredného veku, snažiaci sa z otcovej smrti vytĺcť nejaké peniaze – s obdivom hľadeli na svojho otca. Na deke mladá žena vedľa koša s jedlom, z ktorého práve vyberá obložené žemle a šťavu. Šťastná rodina spred mnohých rokov na žltnúcej fotografii. Vzdychol som si. Wijk zažil aj šťastné roky. Čo len ponúknem budúcim záujemcom o moje fotografie ja?

Druhá kôpka nebola oveľa väčšia a pokiaľ som mohol vidieť, vynímali sa v nej predovšetkým detské plienky Bambino vo veľkom rodinnom balení, ktoré možno dostať za zníženú cenu. Sune všetko na stole starostlivo vytriedil, a keď bol hotový, obrátil sa k bratom.

– Ďakujem vám, to je všetko. Možno sa ešte ozveme.

Mladší z nich sa dokonca uklonil, keď odchádzal, starší iba zvraštil čelo a zahundral:

– Nemám rád, keď ma niekto vyhadzuje. Veď je to predsa náš byt!

Váš? Naozaj?

Zahryzol si do pery a mrmlal:

– Vlastne ani nie. Taký hlupák, ten môj brat.

Bolinder sa opýtal, či ho ešte potrebujeme. My sme však vedeli, koľko má práce, veď bol jedným z nás, a tak sme mu povedali, že môže odísť.

Spolu so Sunem sme si ešte raz prezreli nájdené veci. Reklamné brožúrky sme najprv prekontrolovali, či v nich nie sú nejaké poznámky a potom sme ich odložili ako bezcenné.

– Čo si myslíš, čo to môže byť? – opýtal sa Sune, prezerajúc si nejaký papier proti svetlu. Pokiaľ som dobre videl, išlo o výpožičný lístok na nejakú počítačku, ale Suneho zaujímala predovšetkým zadná strana. Niečo tam bolo slabo a nečitateľne naprieč papierom napísané.

– Vyzerá to, akoby mu bol niekto telefonoval, a niečo si narýchlo poznamenal na prvý papier, čo mal poruke, – komentoval som. – V takých prípadoch človek obyčajne píše celkom nečitateľne.

Sune, ktorý by takto nečarbal, ani keby padol do ľadovej prieruby a musel by písomne požiadať o pomoc, pochybovačne zamrmlal. Ja som však trval na svojom a on, keďže poznal môj úbohý rukopis, nakoniec pripustil, že azda predsa len jestvujú ľudia, ktorí majú sklon k čarbaniu.

– Je to úplne nečitateľné, – povedal nakoniec Sune. – Dáme to dešifrovať na kriminálke.

O chvíľu nato radostne zvolal:

– Tu je voľačo, čo nám možno pomôže dostať sa trocha ďalej.

V ruke držal akýsi preukaz v priesvitnom obale, čosi medzi občianskym a nákupným preukazom, ale bez fotografie. Bol vystavený na meno K. Manfred Åkerlind. S rodným číslom, úhľadne napísaným vedľa mena, a s nedbanlivým podpisom vpravo dole. Preukaz oprávňoval na nákupy vo veľkoobchodnej firme C. B. Logander, akc. spol. Snabbgrosset, a firma, ktorú reprezentoval Åkerlind, sa nazývala „E. Andersson, Podn. akc. spol.“

– Čo je to snabbgrosset? – spýtal sa Sune.

– Tam nakupujú tí, čo majú nejaký obchodík alebo nejakú inú predajňu, – odvetil som.

– Ale v akom len obchode môže Mandel pracovať?

Sune sa zachmúril a klopkal si preukazom po nechte palca. Ponúkol som sa, že sa pokúsim rozriešiť hádanku.

– Skočím teraz k Loganderovcom a zistím to. Ty sa môžeš zatiaľ vrátiť na kriminálku s ostatnými papiermi.

Sune sa zrejme vedel zaobísť aj bez mojej pútavej spoločnosti a bez otáľania sa rozhodol, že sa na kriminálku vráti metrom. Lindströma sme pristihli v cukrárni, kde sa napchával zákuskami a so záujmom čítal úplne ohmataný a obdratý Hemmets Journal. Vošli sme dnu, a hoci tam boli ešte iní hostia, počul som druhý alebo tretí raz v živote Suneho zahrešiť. Zahrmel ako hrom:

– Čo tu, doboha, zasa robíš?

Lindström dôkladne olízal z lyžice marcipán a kútiky úst mu klesli skoro až na bradu.

– To si už ani nemôžem skočiť na kávu?

– Ty ešte stále nechápeš, že si v službe? Máme ti azda vtĺkať do hlavy služobné predpisy?

Lyžičkou si znova nabral zo zeleného marcipánu.

– Aj keď som policajt, nemusím ešte byť otrokom. Ak si človek nemôže občas urobiť prestávku, tak sa rýchlo zoderie.

Napchal si ústa zákuskom a jazykom si na podnebie pôžitkársky pritlačil šľahačku a vanilkovú plnku. Veľa nechýbalo a Sune by si bol začal trhať svoje riedke chumáče vlasov. Ja som ho chápal. Mal som sto chutí hodiť Lindströmovi ten zákusok do tváre.

– Toto ale zahlásim, – povedal Sune so zdržiavanou zlosťou.

– Tak to zahlás, – povedal Lindström bezstarostne.

– Aj tak si myslím, že sa ten chlapík už nevráti. Veď tu bol iba nedávno. To je predsa jasné ako facka.

Ešte sme mu vytmavili, že o tom, čo je jasné a čo nie, nerozhoduje on. Lindström iba pokrčil plecami a siahol znova po časopise.

Sune ma odprevadil k autu. Cestou otvoril ústa, akoby mi chcel niečo povedať, ale rozmyslel si to. Bez slova vykročil smerom k metru. Dokonca aj jeho chrbát prezrádzal, aký je tým zhnusený, že v našom oddelení máme takých policajtov, ako je Lindström.

V telefónnom zozname som si zistil, že firma C. B. Logander, akc. spol., má svoje sídlo v priemyselnej oblasti Ulvsunda, a tak som šiel autom cez Västerbron, aby som sa dostal na Drottningsholmsvägen.

Pochmúrna stará budova Ústredného väzenia na Långholme pôsobila na mňa ako vždy skľučujúco. Pamätám sa, keď sme sa tu počas vojny prechádzali s otcom, vždy sme sa zastavili a pozerali na túto budovu. V rade zamrežovaných okien sa občas mihla nejaká tvár alebo ruky a spomínam si, že som sa vtedy celý triasol od napätia. Otec povedal, že väzni sú ľudia ako ostatní, ale v svojej chlapčenskej fantázii som videl, ako sa po kamenných chodbách naháňajú beštiálni vrahovia s krvavými nožmi.

Teraz už bolo väzenie opustené, a keď si prezeráte bývalé staromódne väzenské cely, pobúri vás, že bolo donedávna dovolené zatvárať sem ľudí. V nových väzeniach v Halle a Kumle som sa však rozprával s mnohými bývalými basistami z Långholmu, ktorí túžili vrátiť sa späť do útulného „Holmu“. Slzy sa im tisli do očí, keď rozprávali o svojich bývalých celách, asi tak, ako keď švédski Amerikáni spomínajú na svoje detstvo v starej vlasti.

Ani Rudovi sa nové betónové obrovité väzenia vôbec nepáčili a možno sa tiež stal obeťou mýtu o långholmskom väzení ako o dome radosti a šťastia práve tak ako tí, ktorých sme tam poslali. – Kumla nivočí ľudí, – hundral. – Nikto sa tam nepolepší a my ich potom musíme znova naháňať.

Ako obyčajne som na to nemal nijaký názor. Bol som policajtom a nijakým sociálnym kurátorom.

Veľkopredajňa C. B. Logandera bola nízka dlhá budova z vlnitého plechu, podobná maštali, s veľkorysým priestranným parkoviskom. Zo skladu vychádzal sťa jazyk dlhý betónový chodník, zaprataný kovovými vozíkmi. Nad vchodom do predajne sa skvel zďaleka viditeľný nápis, vyzývajúci kupujúcich, aby vstupovali do skladu vždy iba s vozíkmi. Dvere do predajne pozostávali z dvoch drevených krídel s gumenými lištami v strede a pri vchádzaní sa dali roztlačiť vozíkom. Keď som vošiel do predajne, zbadal som, že tam nie je veľa zákazníkov. Zopár ľudí si napĺňalo vozíčky z políc, napchatých tovarom vo veľkom balení a špeciálnymi príležitostnými ponukami. Možno som práve prišiel medzi dvoma predajnými špičkami. Predajňa mala iba jednu pokladnicu a pri nej sedela unudená staršia žena. Pod pokladnicou som si prečítal výzvu, aby kupujúci pre evidenciu nakúpeného tovaru vždy najprv predložili preukaz. Podišiel som k pokladníčke, ktorá automaticky rozospato vystrela ruku za preukazom, ale musel som ju sklamať.

– Kde by som mohol nájsť pána Logandera? – opýtal som sa.

Poškrabkala sa na brade a vyzerala, akoby si chcela spomenúť, ktorý tovar momentálne ide zle na odbyt.

– Ktorého z nich?

– Je ich viacej?

– Pán a pani.

– Kto je šéfom firmy?

To bola ďalšia ťažká otázka, lebo si vzdychla, akoby nemala dnes svoj deň.

– Pán Logander je vedúcim prevádzky, ale ak ide o sťažnosť, môžete sa obrátiť aj na iných v kancelárii.

– Chcem sa sťažovať u pána Logandera.

Kývla hlavou smerom k regálom.

– Tam voľakde musí byť. Myslím, že vybaľuje kraby v chladiarenskej miestnosti.

Ďalšie dvere viedli do miestnosti, kde si chtiví maloobchodníci mohli vyberať zmrazený tovar z dlhých mraziacich pultov. Bol som v miestnosti sám. Vládla tu zima, ale celkom znesiteľná. Dvere sa prudko otvorili a vošiel muž nesúci hromadu kartónov s mrazenými grónskymi krabmi, ktoré starostlivo nakladal do jedného z mraziacich pultov.

– Pán Logander?

– To som ja.

Utrel sa do sivého plášťa a podal mi ruku. Vyzeral na dobrého päťdesiatnika, mal podlhovastú konskú tvár, nápadne zažltnuté zuby a nakrátko ostrihané prešedivené vlasy. Jeho oči však boli pokojné, ba až mierne.

– Si od Magnussonovcov, však? – opýtal sa.

Ukázal som preukaz a videl som, že je prekvapený.

– Polícia? A ja som si myslel, že si od firmy Magnussonove keksy! Nuž, čím môžem poslúžiť?

Policajti tykajú ľuďom len vtedy, keď majú dôvod si myslieť, že to ľudia od nich v danej situácii očakávajú, ale v skutočnosti je čoraz menej ľudí, ktorí trvajú na vykaní.

– Ide o jedného zákazníka vašej firmy, o ktorom by som potreboval nejaké informácie.

Nuž, dobre. Ak budeme môcť, tak… Ale poďme radšej do kancelárie. Zoberiem ešte zopár kartónov, dobre? Tie mrazené grónske kraby sú teraz veľmi hľadané.

– Mne bohvieako nechutia, – povedal som úprimne.

– Asi ich príliš dlho rozmrazuješ. Stačí ich dať do sita, strčiť najprv na minútu pod tečúcu teplú vodu a potom ešte na minútu pod studenú. Potom sú perfektné.

Doniesol ešte zopár kartónov, ale neponúkol som sa mu, že mu pomôžem. Nepatrí to do pracovnej náplne policajtov, ale slušnou konverzáciou som bol ochotný poslúžiť promptne.

– To aj vedúci prevádzky musí takto drieť v sklade?

Zasmial sa a potriasol hlavou, akoby som bol povedal niečo hlúpe.

– Čo sa dá robiť. Som na to zvyknutý. Mám vlastne celkom solídne ekonomické vzdelanie, ale dávam prednosť práci v predajni, kde som v priamom styku šo zákazníkom. Som praktický a aj doma som bol k tomu vedený. Aj môj otec bol taký. Prvý prichádzal na pracovisko a posledný odchádzal domov.

– Firmu založil tvoj otec?

– Starý otec, roku 1919.

Spočítal kartóny a odhadoval, či to bude stačiť alebo či zákazníci rozoberú tovar, len čo sa vzdiali. Napokon sa rozhodol priniesť ešte zopár kartónov, aby nemusel zažiť najväčšiu hanbu obchodníkov – byť bez tovaru. Tentoraz som s ním zašiel do mraziarenskej miestnosti, aby som mu robil príjemnú spoločnosť.

– Firma ide dobre?

Urobil malú grimasu, ktorá mohla znamenať čokoľvek, a otvoril si kartónmi dvere.

– Veľkoobchod sa síce začína sľubne rozvíjať, ale konkurencia zo strany veľkých firiem Dagab a Martin Olsson je veľmi tvrdá. Nie sme ešte dlho v tejto branži. Iba niekoľko rokov, ale ukazuje sa, že sme vsadili na správneho koňa. Inak by sme sa boli sotva udržali.

Hovoril možno pravdu. Ináč dnešní obchodníci väčšinou spustia taký žalospev, že spevy proroka Jeremiáša a Jóba znejú v porovnaní s nimi ako rozpustilé šlágre švédskych spevákov pop-music: nadčasy, konjunktúra, straty, stúpajúce ceny ropy, energetická kríza, nízka rentabilita, vysoké sociálne výdavky a všemožné zlovestné útoky zo strany vlády. Niečo na tom je. Mňa platí štát, takže tomu ani veľmi nerozumiem.

– Čím sa zaoberala firma predtým, než prešla na veľkopredaj?

Vystrel sa a pravou rukou sa chytil za kríže. Tvár sa mu stiahla od bolesti.

– Môžem ti povedať, že sa tu nadriem ako kôň. Vlastne aj teraz obchodujeme zväčša s tým istým tovarom ako predtým a ešte dovážame korenie a koloniálny tovar zo stredomorských krajín. Môj starý otec mal dobrý nos. Hneď po prvej svetovej vojne precestoval Stredomorie, vytvoril si kontakty a podpísal množstvo zmlúv s jedinečným právom predaja istého tovaru, o ktorý sa vtedy ľudia vo Švédsku doslova trhali. Tieto zmluvy ešte stále platia. Občas sa ideme dole pozrieť, aby nás tam nejaký konkurent nevytlačil. Sám už teraz nevládzem toľko cestovať a nedajú sa robiť ani také obchody ako kedysi. No o obchodné styky sa treba starať ako o dojča, to už patrí k veci.

Rozpačito sa na mňa pozrel.

– Roztáral som sa a možno ťa to vôbec nezaujíma. Veď poznáš staré porekadlo čo na srdci to na jazyku. Prepáč, že som ťa obral o čas.

– Prosím ťa, veď nie som platený od hodiny.

– Nie, nie, ale občas je napriek tomu čas vzácny. Kancelária je napravo od regálov na múku, na medziposchodí.

Šiel predo mnou a ukazoval cestu. Videl som, že celý čas sleduje očami tovar v regáloch a za chôdze ho automaticky napráva. Jeho prsty boli neustále zamestnané. Raz posunul nejaký balík na správne miesto, alebo naložil zopár plechoviek na seba, inokedy vyrovnal rad fliaš a ani pritom nespomalil krok.

Kancelária nebola nijakým architektonickým zázrakom, skôr pripomínala fotografie kancelárií z jubilejných firemných vzorníkov tridsiatych rokov. Chýbal vlastne iba šéf kancelárie v typickej veste s cigarou v ústach a mrožími fúzami.

Pozdĺž stien tu stáli tmavé police so starostlivo označenými rýchloviazačmi. V miestnosti bol veľký písací stôl z brezového dreva s doškriabaným povrchom. Okolo neho stáli stoličky potiahnuté v sedacej časti zelenou kožou a pred ním dlhý pult, ktorého vrchná časť bola tiež z brezového dreva. Pri užšej stene kancelárie stálo niečo, čo sa podobalo na staromódny písací pult. Elektrické písacie stroje a malé kalkulačky sa do tejto atmosféry hodili ako päsť na oko.

– Treba sa držať tradícií, – povedal Logander s istou hrdosťou v hlase a ukázal rukou na kanceláriu, no súčasne akoby sa ospravedlňoval:

– Väčšina zariadenia je fakticky ešte z čias môjho starého otca.

Za písacím stolom starého otca sedeli štyri osoby a tri z nich boli vážne zabraté do práce s faktúrami a objednávkami. Štvrtý bol asi dvadsaťročný mladík, ten s rukami za hlavou zízal do povaly. Bol nápadne snobsky oblečený a v porovnaní s ním sa javili ostatní ako sivé vrabce.

– Moja manželka Marja, – predstavil svoju ženu Logander a správal sa pritom ako na oficiálnom prijatí. Častejšie som si všimol, že niektorí ľudia očividne preháňajú svoju ochotu voči polícii možno preto, že majú chronicky zlé svedomie.

Pani Loganderová vyzerala rovnako stará ako jej manžel, možno o niekoľko rokov mladšia. Mala hladké, matné svetlé vlasy, ktoré sa jej okolo uší trocha kučeravili. Mala vysoko položené lícne kosti, tenké smutné pery, suchú pokožku, ktorá sa na niektorých miestach šúpala. Jej jasnomodré oči sa zdali veľmi unavené. Mdlo a bez sily mi stisla ruku.

– A toto je môj švagor Ulrik Ahlin, – pokračoval Logander v predstavovaní zamestnancov.

Ahlin bol o jedno desaťročie starší. Tvár ako mesiačik, vlasy na úteku v neusporiadaných útvaroch, jedno ucho ako karfiol, brada detsky malá s malou jamôčkou, ale ústa energické, a v hnedých očiach mohol človek ľahko vytušiť myšlienky a iniciatívu.

– Teší ma, – povedal nadšene a potriasol mi ruku. – A s tým tovarom to zariadime.

Akiste si tiež myslel, že som zástupcom nejakého keksového magnáta, ale Logander to asi prepočul, a ani ja som ho neopravil.

– A tu máme moju sestru Astrid, Ulrikovu manželku, samozrejme. Nepracuje u nás na celý úväzok, pretože jej vlastný záujem je veľmi vzdialený od našej branže. Astrid totižto…

– To predsa nikoho nemôže zaujímať! Osopila sa naňho sestra a s nevôľou mi ledabolo podala ruku, len aby urobila zvyklostiam zadosť.

– Prosím? Samozrejme. Ako myslíš. Zdalo sa mi iba, že by mohlo byť zaujímavé to spomenúť.

– Ale mne sa to zasa vôbec nezdá byť vhodné.

Mala asi šesťdesiat rokov a nechápal som, či je preto taká namrzená, že je Loganderovou sestrou alebo manželkou Ulrika Ahlina, a či preto, že tu pracuje iba na polovičný úväzok. Roztrpčenosť sa jej zarezávala do čela a ustarostenosť sa rozložila do vrások okolo bezkrvných pier. Sklamanie vykreslilo sieť vrások pod napuchnutými smutnými očami a jej hlas poznačený celou biedou tohto sveta. Narýchlo som sa usiloval predstaviť si, ako asi manželský pár Ahlinovcov trávieva večery doma, ale tým som sa našťastie nemusel dlho zapodieval. Logander mi ukázal aj posledný exemplár v miestnosti a jeho srdečnosť pritom trochu ochabla.

– A to je Peter, syn môjho švagra a mojej sestry. Študuje a niekoľko dní v týždni je tu na praxi.

Peter bol jediný, ktorý mi nepodal ruku. Iba kývol hlavou na pozdrav a zrejme nemohol ruky odlepiť od zátylku. Byť tak mladým dievčaťom, určite by sa mi páčil. Dobre vyzerajúci mladý muž, skrátka fešák s hladkou lesklou pokožkou so slabým bronzovým nádychom a tmavými hlbokými očami. Ústa a brada mu však dodávali mäkký, nezrelý výraz.

Ahlin sa zahľadel na odnož svojho rodu.

– Praxovať možno aj na diskotéke, však? – pokúšal sa Ahlin prejsť do humorného tónu, ale zostalo len pri pokuse.

– Ale, Ulrik, – ozvala sa jeho manželka a z jej hlasu bolo cítiť, že sa asi dotkol citlivého miesta.

Marja Loganderová vytiahla veľký hárok papiera s množstvom kolónok a symbolov a čosi doň vpisovala.

– Veľkosť obratu je závislá od ceny a sortimentu tovaru. Keby sme tak…

Logander zdvihol ruku na znak, že ju chce prerušiť, a zdvihol obočie.

– Pán Hassel nie je firemným zástupcom. Je policajt.

Manželke vypadlo pero z ruky a ústa sa jej stiahli do úškrnu.

– Prečo si to, Jonas, preboha, nepovedal hneď?

Logander chcel odpovedať, keď Ulrikovi Ahlinovi konečne svitlo. Vyskočil zo stoličky a vykríkol:

– Polícia!

Jeho oči vyzerali zrazu choré. Trasľavou rukou si prešiel po čele, akoby ho náhle zalial pot, á jeho výkrik prešiel postupne do bezmocného blábolenia:

– Polícia, panebože, to nemôže byť pravda…

Nastalo dlhšie ticho. Všetci sme hľadeli na Ahlina a zdalo sa, že si je vedomý, že stojí v centre pozornosti. Klesol odovzdane na stoličku a pokúšal sa kŕčovite vylúdiť úsmev.

– Prišlo to tak odrazu, – hundral si popod nos a znelo to, akoby som ho krátko predtým požiadal o ruku.

Vrhal na mňa prosebné pohľady a súkal zo seba:

– Musí to byť práve teraz… nedalo by sa to odložiť… viem, že som to zanedbal, ale mali by ste mi dať ešte šancu.

– Ale, milý Ulrik, o čom to vlastne hovoríš, – opýtal sa ho švagor Jonas. – Pán Hassel sem prišiel kvôli jednému nášmu zákazníkovi.

Ahlinova brada poklesla o niekoľko centimetrov a jachtajúc povedal:

– Neodoberieš mi teda vodičský preukaz?

– Keď dovolíš, tak nie.

Zahryzol si do pery, akoby sa hanbil.

– Viete, dostal som totižto urgenciu za všetky prípady nedovoleného parkovania a myslel som, že vás to už prestalo baviť. Zabudol som zaplatiť niekoľko stovák. Čo by som si len počal bez vodičského preukazu?

Peter, pokračovateľ rodu, opovážlivo zvolal:

– Typický otec!

Astrid Ahlinová zovrela pery a v duchu súhlasila so synom, iba ho trocha opravila na menej osobný variant: „Ach tí muži.“

Táto scéna mi pripadala smiešna, ale vôbec nie radostná. Zasa sa policajt stal strašiakom ako kedysi ježibaba pre deti. Chcel by som okolo seba vidieť radosť a spev, keď sa zjavím, aby deti tancovali a mávali zástavkami, aby ľudia kričali „hurá“ a vyhadzovali klobúky. A aby slnko vyšlo spoza mrakov. V skutočnosti som však mohol byť šťastný, ak prešiel deň bez toho, aby sa niekto nepokúsil ma udrieť alebo napľuť mi do tváre.

Vyhrabal som Mandelov nákupný preukaz a hodil ho na pult. Všetci piati sa nahrnuli okolo neho a hľadeli naň, akoby som im predvádzal nejaké vzácne exotické zviera alebo vzorku nového druhu keksu.

– No a čo má byť? – opýtal sa Logander. – Pokiaľ dobre vidím, je pravý.

– Mali ste už falzifikáty? – opýtal som sa.

– Niektorí sa pokúšali nás oblafnúť neumelými napodobeninami. Ľudia sú schopní všetkého, len aby ušetrili niekoľko korún. Ale tento preukaz sme vyhotovili my, o tom niet pochýb.

– O takýto preukaz treba najprv požiadať, však? Predpokladám, že to nie je len tak, že sem niekto príde a hneď ho aj dostane.

– Samozrejme nie, – odpovedal Jonas Logander odmerane. – Máme na to osobitné tlačivá.

– Môžem ich vidieť?

Jeho manželka Marja chvíľu čosi na regáloch hľadala, potom vytiahla rýchloviazač označený písmenami Åb – År a nalistovala patričný obal. Otvorila ho a podala mi ho. Tlačivo bolo stručné. Mandel v ňom uviedol svoje meno, osobné číslo a meno a adresu firmy, ktorá mala podľa všetkého svoje sídlo vo štvrti Spånga. Bola tam aj kolónka na približnú hodnotu ročného nákupu, kde Mandel uviedol sumu 20 000 korún. Ďalej bolo treba uviesť, či záujemca má trafiku, a samozrejme, že aj tú mal. Ako ináč. Na tlačive bola okrem toho výzva, aby sa nákupný preukaz ukladal na bezpečné miesto, pretože ide o cenný papier, a že jeho prípadnú stratu treba okamžite hlásiť. Celkom naspodku sa skvel ten istý podpis ako na nákupnom preukaze. To bolo všetko. Tlačivo bolo vyplnené v máji, to je zhruba pred pol rokom.

– Kto z vás s ním hovoril? – opýtal som sa.

Začudovane na seba pozreli. Peter sa vrátil do svojej obľúbenej polohy s rukami zopnutými za hlavou. Zopakoval som otázku zreteľnejšie.

– Niekto z vás predsa musel túto záležitosť spracovať. Niekto z vás predsa musel hovoriť s tým chlapíkom, aby vedel, ako má to tlačivo vyplniť. Musel predsa prísť sem do kancelárie a hovoriť s niekým z vás. Kto z vás má na starosti tieto žiadosti? Predpokladám, že prácu máte zadelenú.

Jonas Logander, akiste reprezentant celej rodiny, si rozpačito odkašlal do dlane, ktorú si potom utrel o dlhý skladníčky plášť.

– To sa dá naozaj predpokladať, ale nie je tomu tak. Sme malá firma a v začiatočnej fáze rozvoja a všetci musíme zaskakovať tam, kde nás najviac treba. Zo začiatku sme si mysleli, že Marja by prípadne…

Prerušila ho.

– Áno, pôvodne som sa mala starať o žiadosti. Som však chorľavá, nestojím za veľa, takže všetci si rozdelili moju prácu.

– Marja, – povedal mierne jej manžel, – nesmieš takto hovoriť. Všetci predsa vieme, koľko pre firmu robíš.

– To vôbec nie je pravda a nestrápňuj sa tu, prosím ťa.

Ich rodinné problémy ma nezaujímali a tvrdohlavo som sa preto vypytoval ďalej:

– Musíte si predsa vedieť spomenúť na zákazníkov. Kto z vás sa pamätá, že hovoril s tým mužom?

Hľadeli na žiadosť, akoby v nich mala vyvolať spomienku. Jonas prvý prestal napínať pamäť.

– Odvtedy už uplynulo šesť mesiacov a máme zaregistrovaných vyše dvetisíc zákazníkov. Ďalších osemsto musíme ešte spracovať. Treba však povedať, že aj keď mnohí z nich si u nás iba doplňujú nákupy, musia mať nákupný preukaz. U Åkerlinda ide, pravda, o malú firmu, podľa všetkého o jednu z najmenších, a naozaj si neviem spomenúť, že som jeho žiadosť vybavoval.

– Veru ani ja, – ozvala sa jeho manželka odmerane.

Ani manželia Ahlinovci sa na nič nepamätali a syn Peter zasa vravel, že sem chodí tak málo, že je nepravdepodobné, aby bol mal s tým do činenia. Otec naňho rýchlo pozrel, akoby chcel naznačiť, že vo veľkoobchode takéto závažné veci nemožno zveriť neskúseným amatérom, ako je on.

– Neinformujete sa o svojich zákazníkoch? – pokračoval som zarputilo. – Ak áno, rád by som tie informácie videl.

Jonas vytiahol spod pultu dve hrubé knihy v čiernom obale.

– V každom jednotlivom prípade nie je možné žiadať údaje o zákazníkovi telefonicky. Išlo by to príliš do peňazí a je to aj dosť komplikované. Máme tieto dve knihy, ktoré každoročne vydáva istá informačná kancelária a ktoré obsahujú údaje o nesolventnosti firiem. Každé dva týždne vychádzajú nové dodatky, takže informácie sú vždy čerstvé.

– O Åkerlindovi teda nebol nijaký záznam?

– Zrejme nie.

– A čo firmy? Ani od nich nevyžadujete nejaké bližšie údaje? Môže sa predsa stať, že nejaká firma s vaším tovarom vôbec neobchoduje a nemala by potom byť ani oprávnená u vás nakupovať.

Logander si zasa priložil dlaň k ústam a odkašlal si. Bolo vidieť, že on ako vedúci prevádzky sa považoval aj za šéfa firmy, pretože jemu pripadla ťažká úloha brániť farby firmy.

– To určite, máte pravdu. Ale mnohé podniky majú závodné jedálne a varia pre svojich zamestnancov a v takomto prípade môžu u nás nakupovať za rovnakých podmienok. Čo sa týka informácií, je to tak, že ľuďom dôverujeme. Firmu možno založiť veľmi ľahko, dokonca aj zo žartu, ale dnes sa už nikto nemôže vyhnúť dôsledkom svojich podvodov vďaka osobnému číslu. Pokiaľ daná firma nie je uvedená v našej knihe, znamená to, že má zelenú a že jej možno vystaviť nákupný preukaz.

– Je to dosť ľahkomyseľné, – prehodil som zamyslene.

Loganderovi poklesli plecia a viac ako inokedy sa podobal na koňa.

– Možno máte pravdu. Ako som však už predtým povedal, konkurencia je veľmi tvrdá a v tejto začiatočnej fáze vývinu našej firmy nemôžeme si dovoliť byť príliš akurátni.

Zrazu mi prišlo na um, že by sme na čele s Rudom mohli v našom oddelení vytvoriť akúsi policajnú obchodnú spoločnosť a získať tak nákupný preukaz vo veľkoobchodnej predajni. Pre toho, čo si doma sám pečie chlieb, by kilo pšeničnej múky vyšlo o korunu lacnejšie.

– Naozaj mi niekto z vás nemôže poskytnúť informácie o Åkerlindovi alebo o firme, ktorú údajne reprezentuje? Neviete ani, kto spracoval jeho žiadosť?

Osamel som medzi piatimi nemými sochami.

– Keď nie, nedá sa nič robiť. Tento papier si beriem so sebou. Môžete mi iste aspoň povedať, za koľko u vás nakúpil i odkedy má nákupný preukaz?

– Mali by sme to vedieť povedať ihneď, ale práve meníme systém našej evidencie, takže vám ten údaj môžeme dať k dispozícii až o niekoľko týždňov, – povedala hlava celého podniku Jonas Logander.

– Bol to môj nápad, – poznamenal Ulrik Ahlin po dlhšej odmlke. – Nový systém bude oveľa lepší a efektívnejší, pretože nám umožní zjednotiť viacej rutinných prác do jediného postupu.

– Ó bože, aký si ty len múdry, – zasyčala posmešne jeho manželka. – Odhalíme ti bustu.

– Len čo budem mať žiadané údaje, skontaktujem sa s tebou, – prisľúbil Jonas Logander.

S tým som sa musel uspokojiť. Menej som už naozaj nemohol dosiahnuť.

÷

Večer som si išiel zatancovať do podniku, v ktorom, podľa nadšených novinových článkov, sa schádzali najprístupnejšie dievčatá. Možno je to pravda, ale pre mňa sa tam taká nenašla, hoci som si na preplnenom parkete oddrel svoje.

Musím však priznať, že nemám ktovieako vyvinutý rytmus. Vystačí mi vždy tak do jednej štvrtiny melódie, potom už iba akosi ťarbavo prešľapujem z boka na bok. Ani spôsobom svojej konverzácie mnohé ženy nenadchnem. Je to však nedostatok, ktorý zdieľam s viacerými mužmi. Nejaké dievča by predsa len malo prejaviť nadšenie nad existenciou. Rolanda Hassela. Vlastne som tušil, akú robím chybu. Chcel som si nájsť novú Eriku a bol som privážny v situáciách, keď bolo treba žartovať a tárať dve na tri. Preto ma ako suchára vždy ohrdli.

Jednu brunetku so smutnými očami a rovným nosom som viac ráz vyzval do tanca. Už to, že mi odpovedala viacslabičnými slovami, ma povzbudilo. Pri poslednom tanci som zamrmlal čosi o odprevadení a práve vtedy kývla hlavou na nejakého muža, ktorý energicky vykrúcal nejakú blondínu, a povedala mi, že ju domov zásadne odprevádza iba jej manžel.

A tak som sa za tmavej jesennej noci musel terigať domov a doma na Drottninggatan sa utešovať novovydanou stereoplatňou s Tommym Dorseyom. Nech je Dorseyov trombón sebalepší, niet na ňom veľa čo objímať, ak má človek práve takú náladu.

Na druhý deň zvolal Ruda do svojej pracovne novú miniporadu, na ktorú zavolal Simona, Suneho a mňa. Ešte zavčas rána som Rudovi odovzdal Åkerlindovu žiadosť a medzitým už dostal aj výsledky vyšetrovania.

– Jestvuje akciová spoločnosť E. Andersson, Podn., akc. spol., a majiteľom je akýsi Einar Andersson, narodený roku 1908. Je jediným akcionárom a ide o starý päťtisíckorunový podnik. Podľa registračného zápisu má sa firma zaoberať hĺbením výkopov a podobnými prácami.

– Aký má firma obrat? – pýtal som sa.

– Ani halier. Podľa údajov z Patentového a registračného úradu bola posledných päť rokov úplne nečinná. Ale aj predtým dosahoval obrat firmy iba niekoľko korún, približne toľko, čo zodpovedá činnosti jednej osoby.

Ruda chvíľku cmúľal rohovinový rám svojich okuliarov. Sune netrpezlivo pozrel na hodinky, ale neodvážil sa prerušiť niť komisárových myšlienok. Ruda nakoniec opäť oprel svoje ťažké telo na operadlo otáčavej stoličky.

– Budeme sa asi musieť pozhovárať s tým pánom Anderssonom. A teraz k tej nečitateľnej čmáranine na prospekte, ktorý sa našiel medzi Mandelovými vecami.

Ukázal zväčšeninu krátkeho písaného textu. Ktosi vyplnil na inom papieri pravdepodobné línie ceruzkou a navrhol rôzne varianty Mandelovho textu.

– Zdá sa nám, že ide o adresu. Vyzerá to na Ringvägen 37. Počuj, Sune…

– Ani nápad! Trčím až po uši v niekoľkých dôležitých prípadoch. A vôbec, nechce sa mi po všelijakých adresách.

– Je to ale strašne dôležité!

Sune urazene hľadel spoza svojich hrubých okuliarov.

– Ak mi povieš, čo v mojej práci nie je dôležité, tak to môžeš s zveriť Lindströmovi. Namýšľam si, že ja sám dokážem určiť mieru dôležitosti svojich úloh.

Ruda si vzdychol a znelo to, akoby niekto zatrúbil na tube.

– Poznáte už moju zásadu: kde nieto priekupníkov, nieto ani zlodejov. Ak sa zbavíme tej priekupníckej pliagy, možno sa nám podarí znížiť aj počet krádeží hoci iba o niekoľko málo percent. Ale aj to je niečo! Ak dolapíme Mandela, budeme môcť udrieť aj na hallströmsku bandu, a preto musíme toto jednoducho uprednostniť.

Podobné litánie sme počuli už veľa ráz a Suneho sa vôbec nedotkli. Znova sa pozrel na hodinky a vstal.

– Mám sa teraz stretnúť s niekoľkými ľuďmi a nemám už čas tu dlhšie sedieť. Ohlásim sa.

Ruda ľahostajne hľadel na zatvorené dvere a mne sa zrazu zachcelo šéfa trochu potešiť.

– Yngve, som ti k službám vo dne v noci, v zime i v lete. Odložím všetko nabok, len aby som uspokojil tvoje malé vrtochy.

Ani sa neusmial a nemal vlastne prečo, lebo môj výstup beztak nebol vtipný. Suneho reakcia bola v súlade s otvorenou atmosférou na pátračke a aj Ruda si zvykol odpovedať tým istým tónom. Začal vyzerať unavene, a keď som ho v poslednom čase videl rozžiareného, tak to bolo vždy, keď hovoril o svojom nastávajúcom dôchodku voľakde v milovanom Taliansku.

– V poriadku, Rolle, – zamrmlal duto. – Má vôbec zmysel v tom pokračovať?

Simon a ja sme sa na seba pozreli. To bol nový tón u Rudu. Začína rezignovať. V takom prípade to s ním vyzerá zle.

– Oddelenie sa mi akosi vymyká z rúk. Už to nie je ako predtým, keď som tu nastúpil. Taký Lindström… a on nie je jediný. Prichádza sem čoraz viac Lindströmovcov a ja im nerozumiem. Neviem s nimi vôbec hovoriť. Sme na rozličných rovinách. Naše predstavy o práci policajta sa úplne rozchádzajú.

– Niečo na tom je, – povedal Simon, – ale stále je dosť tých, s ktorými sa môžeš dohovoriť, takže nemusíš hneď hádzať flintu do žita.

Ruda si malíčkom špáral v ľavom uchu, z ktorého mu trčali šedivé štetiny. Vyšpáraný ušný maz roztržito rozotieral na okraji koša na papier. Zachvel sa.

– Nejde len o to, – hundral, – je tu ešte strašne veľa iných vecí, ktoré dnes nemôžem zniesť a ktoré jednoducho nechápem.

Chvíľu ticho sedel a v mierne zovretých dlaniach krútil palcami. No potom sa v ňom zasa prebudil zmysel pre povinnosť a jeho hlas začal znova dunieť.

– Vykašlime sa na to. Sústreďme sa radšej na nášho starého priateľa Mandela a na jeho úmysly. Vy dvaja pôjdete najprv do Spångy a porozprávate sa s tým kráľom rozkopávačov Anderssonom. Keď tam budete hotoví, zistíte, či tá dešifrovaná adresa nejako súvisí s naším prípadom. Potom od vás chcem pozitívnu správu a Mandela pekne zabaleného v balíku, omotaného špagátom s pekným držadlom na nosenie.

Šli sme mojím autom. Simon nijaké nemal. Tvrdil, že ak má človek sedem detí a ôsme je na ceste, tak to stačí. Keby mal ešte aj auto, s ktorým sú beztak iba starosti a stojí kopu peňazí, bolo by možno tou slamkou, ktorá by mohla zlomiť chrbticu policajného osla. Poznal som jeho manželku, Rusku Naďu, ženu s obdivuhodným temperamentom, ktorým by sa dali hory prenášať. Úplný opak pokojného Simona, ktorý sa nedal nikým vyprovokovať.

– Kedy Naďa čaká dieťa? – opýtal som sa ho, keď sme sa práve viezli po Ulvsundavägen.

– Asi o tri mesiace. Pri tamtom kruhovom objazde musíš odbočiť doprava.

Na kolenách mal rozprestretý plán mesta pre taxikárov a ukazovákom sledoval cestu.

– Čo to tentoraz bude? Chlapec, alebo dievča?

– Naďa sa rozhodla pre dievča a mám pocit, že jej to aj vyjde. Posledné dieťa bol chlapec a zmena by dobre padla.

– Koľko má teraz?

Nad bradou ako galoša sa rozlial nežný úsmev.

– Sergej má už jeden a pol roka. Strašne zlatý chlapčisko! Mal by si vidieť, čo ten vystrája, keď Naďa trocha pobrnká na mandolíne.

– Rodia sa vám tesne po sebe, len čo je pravda, – poznamenal som. – Chcete vari sami zaľudniť zemeguľu?

Simon zívol. Nie každú noc sa mu ušlo spať osem hodín, ale nikdy sa nesťažoval.

– Naďa chce mať veľa detí a má pravdu. Z čoho by ti štát platil penziu, keby sa vo Švédsku nerodili deti?

– Teraz by ste sa naozaj mali rozhodnúť a zohnať si väčší byt. Desať ľudí v dvoch izbách a kuchyni!

Pokrčil plecami.

– Teraz doľava a pri benzínovom čerpadle znovu doľava. Izby sú veľké a k tomu je ešte malá jedáleň, ktorú máme ako rezervu pre každý prípad. Cítime sa dobre takto pokope a aj pre deti nie je zlé, keď sa naučia žiť spolu a brať na seba ohľad. V lete pôjdeme asi všetci do Leningradu. Naďa tam má príbuzných, ktorí nemôžu cestovať, a tak musíme dovtedy niečo našetriť. Druhou ulicou doprava a potom rovno. Počuj, keď budeme hotoví u Anderssona, skočím sa na chvíľu pozrieť k Nadi, ako sa má. Bývame v tej istej štvrti.

– To sa volá nedovolené vzdialenie sa zo služby a ja o tom Yngvemu napíšem obšírne hlásenie.

Uškeril sa, bol to nesmierne milý úškrn. Pamätám sa na časy, a nie je to vlastne ani tak dávno, keď by som sa bol pred svojimi kamarátmi na kolenách plazil a žobral o takýto úškrn, ak by som ho takto mohol získať. Stál som vtedy mimo kolektívu a úplne som už strácal pôdu pod nohami. Ale to všetko je zabudnuté a odpustené, aspoň dúfam, hoci v mojej pustej duši sa nájdu ešte rany, ktoré sa akosi nechcú zahojiť.

Byt Anderssonovcov sa ukázal byť vilou zo začiatku storočia, možno renovovanou počas vojny. Do veľa ráz premaľovanej fasády, popretkávanej puklinami, vyhrýzol zub času množstvo malých i väčších dier.

Pozemok bol veľký, taký, aké kedysi bývali, ale pomaly už začal zarastať krovím. Rástli tu ríbezľové, egrešové a malinové kry, ovocné stromy, tu i tam sa tiahli záhony s astrami a nechtíkmi, no očividne tu chýbala starostlivá ruka hospodára. Nespútaná príroda akoby vytušila svoju príležitosť a opäť preberala vládu nad organizovanou pestovanosťou.

Nejaká staršia žena sa predsa len snažila odhodlane zhrabať opadnuté lístie do veľkého pleteného koša, ale vždy po niekoľkých pohyboch malými hrabľami sa musela o ne oprieť a vydýchnuť si, takže väčšina lístia mohla i naďalej zostať ležať v pokoji. Mala na sebe vrecovité tmavomodré dlhé nohavice a voľný vlnený sveter s červenou vzorkou a na rukách veľké záhradnícke rukavice. Keď sme vošli, pozrela na nás a zdalo sa, že nám je vďačná, že môže na chvíľu prestať hrabať.

– Čo si želáte? – opýtala sa.

– Chceli by sme hovoriť s pánom Einarom Anderssonom, ak je doma.

– O čo ide?

Museli sme s farbou von a ukázať naše preukazy, aj keď spravidla neradi zaťahujeme do vecí rodinných príslušníkov toho, od ktorého chceme nejaké informácie. V tomto prípade to inak nešlo. Zdá sa, že táto pani mala v dome úlohu strážneho psa. Pokojne prikývla bez zvyčajného preľaknutia.

– Tak teda polícia!

– Potrebovali by sme nejaké informácie a dúfame, že pán Andersson nám možno bude vedieť pomôcť.

Pochybovačne pokývala hlavou.

– Také celkom jednoduché to nebude.

– Je doma?

– Áno, sedí v hale.

– Poďme teda za ním, – povedal Simon.

– Ako chcete. Na rohožke si ale najprv utrite topánky, lebo tu v záhrade je plno blata.

Kým si vyzúvala gumené čižmy, Simon a ja sme si odušu utierali topánky, aby sme ukázali, že sme čistotní policajti. Žena mala ošľahanú, šľachovitú, kožovitú tvár, úzke, skoro stále prižmúrené oči a trocha priširoký sedlovitý nos. Vyzerala priateľsky, ale udržiavala od nás akýsi odstup.

V miestnosti, ktorú by sme trocha starobylo mohli nazvať sálou, sedel jej manžel vo foteli s vysokým operadlom a uprene hľadel pred seba. Bol pekne oblečený. Na bielej košeli sa vynímala kravata s veľkým uzlom a tmavomodrú vestu mal zapnutú na posledný gombík. Lícne kosti sa mu leskli po nedávnom holení. Žena šla rovno k nemu, položila mu jednu ruku na plecia a hlasno zvolala:

– Einar, títo dvaja policajti chcú s tebou hovoriť.

Strhol sa. Najprv sa pozrel na ňu a potom neisto na nás. Priložil si dlaň k uchu a trocha sa naklonil smerom k nám.

– Čo? – vyrazil zo seba zachrípnutým stareckým hlasom.

Simon a ja sme si bez vyzvania sadli na pohovku vedľa starcovho fotela. Simon vylúdil svoj najsrdečnejší úsmev, ktorý vie roztancovať skaly, no ja som napaiek tomu v starcových modrých gombíkových očiach nezbadal nijakú reakciu.

– Viete, ide o vašu akciovú spoločnosť, pán Andersson…

– Čo?

Muž sa bezmocne pozrel na manželku a ona potichu poznamenala:

– Einar v poslednom čase veľmi zle počuje. Musíte kričať, aby vás počul.

Simon sa nadýchol a jeho melodický hlas sa vznášal po miestnosti:

– Ide o vašu akciovú spoločnosť, pán Andersson. Poznáte niekoho, kto sa volá Åkerlind? Tvrdí, že pracuje pre vás.

Andersson preglgol. Na jeho chudom krku poskočil ohryzok. Jeho žena prižmúrila oči a zhlboka sa nadýchla. Jej tvár prezrádzala na niekoľko sekúnd hlboký zármutok. Simon sa opýtal ešte raz, ale muž bol rovnako bezradný ako predtým.

– Pán Andersson, poznáte tohto pána?

Simon vytiahol Mandelovu fotografiu a ukázal ju Anderssonovi. Ten ju vzal váhavo do ruky a hľadel na ňu, akoby nevedel, čo si s ňou počať.

Simon ukazoval prstom na fotografiu:

– Volá sa Åkerlind. Videli ste ho?

Andersson úplne stratil záujem o fotografiu. Vypustil ju z rúk, obrátil sa znova k manželke a opýtal sa:

– Prišiel už Anton?

– Nie, Anton nepríde, – zakričala.

– Chcem, aby prišiel, – pokračoval žalostným hlasom.

– Tvoj brat Anton je už dvanásť rokov mŕtvy, Einar.

Nastalo dlhé ticho. Simon zdvihol fotografiu a zastrčil si ju znova do náprsnej tašky. Pozreli sme sa na seba. Tu sme sa už naozaj nič nemohli dozvedieť! Vstali sme. Na stole vedľa fotela ležala baterka. Starec ju vzal do ruky a striedavo ju zapaľoval a zhášal. Žiarovka sotva svietila.

– Batéria. Kúpim nové batérie. Ihneď. Ešte skôr, ako príde Anton.

Opatrne mu vzala z rúk baterku a on neprotestoval. Ľahko ho potľapkala po líci.

– Budeš mať nové batérie, Einar.

Vyprevadila nás von, ale ešte skôr, ako sme stihli vyjsť z izby, zaujal Andersson znova svoju meravú polohu a hľadel rovno pred seba a jeho pohľad bol pritom hrozivo prázdny. Najpríšernejšie na tom bolo, že to mohla byť vízia budúcnosti. Veď nemáme nijaké záruky.

– Nuž tak je to, – povedala žena pevným hlasom, ktorý nepripúšťal nijaký súcit. – V posledných rokoch úplne zosenilnel. Pamäť sa mu občas vráti, ale aj tak funguje nanajvýš minútu. Pamätá sa len na to, čo sa stalo dávno predtým. Musím ho opatrovať ako malé dieťa.

Zahľadela sa na zeleno natreté dosky verandy a vzdychla si:

– Aký to len predtým bol chlapisko. Nikto sa mu nevyrovnal. Nikdy sa neunavil a staral sa o mňa od rána do večera. Kým budem vládať, budem sa oňho starať, ale dlhšie ako niekoľko rokov to už sotva pôjde.

Sama už cítila, ako sa jej vetchosť vkrada do údov, a my sme chápali jej zúfalstvo nad tým, že ona a jej muž sa budú musieť dať opatrovať niekomu inému a ona bude musieť polihovať s mučivými otázkami: Kto ho oholí, kto mu vyperie košeľu, kto uviaže kravatu a kto zapne vestu?

– Pani Anderssonová, – povedal Simon, – neviete náhodou, či dakto firmu vášho manžela nejakým spôsobom nezneužil?

Chvíľku váhala a rozmýšľajúc hrýzla si dolnú peru.

– Áno, – odvetila tichým hlasom. – Myslím, že áno.

– Bolo to tak, – pokračovala pani Anderssonová. – Einar mal občas jasné chvíle, keď sa s ním dalo celkom rozumne rozprávať. Ale vždy len krátky čas. Mohlo to byť asi… počkajte, musím si spomenúť, asi tak v novembri minulého roku, keď som musela odcestovať k sestre do Bollnäsu. Ťažko vtedy ochorela. Veď viete, vtedy treba pomôcť. Pre Einara som na ten týždeň zohnala domácu ošetrovateľku, aby sa oňho postarala, kým budem preč. Celý čas pri ňom, samozrejme, nebola. Nie, v septembri to bolo. Áno, v septembri.

– No a potom?

Nerada o tom hovorila, pretože vedela, že to postaví jej muža do nepriaznivého svetla, ale chápala, že nemá iné východisko. Bola okrem toho príliš čestná, aby mlčala o tom, čo vie.

– Keď som sa vrátila domov, ošetrovateľka mi povedala, že Einar musel mať nejakú návštevu, pretože bolo v izbe cítiť dym, a v kávovej šálke, ktorú ktosi použil ako popolník, našla niekoľko ohorkov cigariet. Einar pritom nikdy nefajčil.

– Opýtali ste sa ho, kto ho navštívil? – opýtal som sa.

– Pravdaže som sa ho na to opýtala. On sa však iba tajnostkársky usmial a ukázal mi štyri tisícky a povedal: „Zato si môžeš kúpiť kožuch.“ Načo by mi však taký kožuch bol… Viackrát som sa pokúsila dostať z neho odpoveď, ale išlo to s ním stále viac dolu kopcom, až sa nakoniec už ani na peniaze nepamätal.

– Máte na to nejaké vlastné vysvetlenie? – opýtal sa Simon.

– Nie, nemám, – povzdychla si, zúfalo rozhodiac rukami.

– Ale od koho mohol Einar dostať peniaze? To musí dajako súvisieť s jeho firmou. Odkedy je v dôchodku, nepracuje a nijaké iné príjmy nemáme a ani z bytu nič nezmizlo.

– Nebolo vám ešte niečo nápadné?

– Neviem, či to s tým nejako súvisí, ale asi pred ôsmimi mesiacmi dostal Einar akýsi úradný list. Myslím, že sa to týkalo daní z nadhodnoty. Vyzeralo to tak, akoby si niekto myslel, že Einar znova začal pracovať. List som zahodila a odvtedy sa nič takého už neopakovalo.

Viac nám už nemohla poskytnúť a my sme sa poďakovali. Znovu začala pomaly zhrabovať lístie a zdalo sa mi, že je zhrbenejšia, ako keď sme prišli, ale mohol to byť aj optický klam.

– Čo si o tom myslíš? – opýtal sa ma Simon, keď sme opäť sedeli v aute.

– Niekto, napríklad Mandel, potrebuje firemnú tabuľu pre svoje podnikanie. Starú renomovanú firmu, za ktorú sa môže ukryť. Starý pán Andersson sa na to perfektne hodí. Dostane štyri tisícky a za to podpíše kopu papierov a pravdepodobne aj rôzne splnomocnenia, ktoré sa potom u notára podľa zákona aj overia. S týmito papiermi môže dotyčný, napríklad Mandel, robiť obchody a sám zostať v pozadí. Keď náhodou obchody nevyjdú, zvalí to na Anderssona. Splnomocnenia sú vystavené na meno nejakého gaunera malého kalibru, ktorý sa neodváži ani pípnuť a je šťastný, že dostane zopár grošov.

Simon síce prikyvoval, no bolo vidieť, že tuho rozmýšľa.

– To si zhruba aj ja myslím, ale vec má ešte jeden háčik. Ty vychádzaš z toho, že Mandel nikdy nerobil také obchody, pre ktoré by potreboval čestnú firemnú tabuľu.

– To sedí. Myslím si, že by Mandelovi ruky odpadli, keby sa dopustil niečoho čestného, – odpovedal som.

Simon pokračoval v svojej úvahe:

– Ak niekto potrebuje pre svoje obchody dobre renomovanú firmu, znamená to tiež, že terajší Mandelov obchodný partner je tiež čestný obchodný partner. A to predsa nesedí. Ja si myslím… zastav, preboha. Sedíme si tu a fantazírujeme… Zastav, prosím ťa, pri tom stánku. Nakúpim niečo domov. Kým vybehnem hore, môžeš sa tu obrátiť. O chvíľu som späť.

Ako sa ukázalo, Simonova chvíľa trvala pätnásť minút, ktoré som strávil rozmýšľaním. Prebral som najprv pracovisko, potom Mandelove pochybné chodníčky, ale postupne, ako obyčajne, som sa dostal k sebe a k svojmu samotárskemu životu. Cítil som, že nie som stvorený pre staromládenectvo, ale vyzerá to, že to tak už zostane. Kde, dočerta, sa len mohla prepadnúť Erika, že ju nikde nemôžem nájsť? Je ešte stále v Štokholme? Je vo Švédsku, je na svete?

Simon sa hodil vedľa mňa na sedadlo a simka zastonala, že s ňou tak nevľúdne zaobchádzajú. Žiaril od spokojnosti a jeho šťastie som vnímal ako soľ do otvorenej rany.

– Zaniesol som im trocha cukríkov a niekoľko časopisov s obrázkovými seriálmi. Je to neuveriteľné, čo dnes už pýtajú za tieto seriálové plátky. Človek môže kvôli Fantómovi a Káčero vi Donaldovi ľahko vyjsť na mizinu. Deti sa už o ne dajako podelia.

– Čo sa tak vyškieraš?

Neprítomne sa hladkal po bruchu.

– Naďa robí na večeru mäsové pirohy. Chlapče, od nej by som sa mal čo učiť! Stačí si na ne pomyslieť, a už sa mi zbiehajú slinky v ústach.

– Ty a Ruda ste zo dňa na deň tučnejší, lebo vaše ženy príliš dobre varia.

– Ty si zasa každý deň chudší, pretože žiješ na planej reštauračnej strave.

Viezli sme sa smerom do štvrte Söder a mlčali sme. Simon akiste sníval o orgiách za prestretým stolom, ktoré uňho čoskoro prepuknú. Mal úplnú pravdu. Komu by sa reštauračná strava neprejedla? A variť si iba sám pre seba je také nudné ako debata „Na aktuálnu tému“ v televízii.

Simon sa s nevôľou odtrhol od pirohovej plnky a opäť sa vhĺbil do štúdia plánu mesta pre taxikárov. Mne sa zdalo, že trocha preháňa, pretože ak policajt spamäti netrafí zo štvrte Spånga do Söderu, mal by požiadať o preloženie do kancelárskej služby.

– Číslo 37… Začína mi svitať, – mrmlal si.

– Čo takého, nože von s tým!

– Zdá sa mi, že s tou adresou nie je čosi v poriadku. Pred niekoľkými rokmi som tu kdesi naháňal nejakého zbehnutého chlapíka a…

Vtom udrel dlaňou do plánu mesta.

– Už to mám! Z Ringvägen vybieha taký kúsok ulice smerom k Roselundsgatan, ktorý medzitým premenovali na Sköldgatan, ale na dome zabudli odmontovať staré označenie Ringvägen 37.

Keď som z Hornsgatan zatočil do Ringvägen, videl som chlapcov na Zinkensdamme: niektorí hrali futbal, iní zasa trénovali skok do výšky a všimol som si, že Fosberryho flop sa už ako štýl úplne presadil. Závidel som im. Boli mladí, svaly a šľachy nabité energiou a život mali pred sebou. Vlastne som závidel všetkým všetko. Mohol som byť spokojný, že som zdravý a že mám strechu nad hlavou. Buď veselý, Roland! Usmievaj sa na svet a ten sa bude usmievať na teba. Pochop predsa, že život je ako veľká opereta. Ach, ty môj bože!

– Tu musíš vojsť do ľavého jazdného pásu, – povedal Simon, ktorý sa ako mnohí nemotoristi vedľa vodiča vždy zmenil na dopravného pedanta.

Výbežok terajšej Sköldgatan viedol dolu smerom k trochu zanedbanému parku. Simon ukázal na dom, ktorý akoby postavili z protestu proti stavaniu takých typov novostavieb, a zdalo sa, že v tomto proteste spočíval jediný zmysel jeho existencie. Nad vchodom naozaj visela tabuľka Ringvägen 37.

– A bývajú tu vôbec nejakí ľudia? – opýtal som sa.

– Veď sú ľudia, ktorí bývajú aj v jaskyniach, – odpovedal Simon. – V Sörmlande žije vraj nejaký chlapík, ktorý býva v strome.

Vystúpili sme z auta a niekoľkými schodmi sme zišli po málo trávnatom svahu. Naľavo od domu stáli plechové búdy a kôlne a napravo nejaká stavba z tmavého dreva, pripomínajúca senník z Dalarna. Pred vchodom do domu ktosi postavil kŕmidlo pre vtákov, na ktorom boli zvyšky starého chleba.

Budova mala jedno poschodie, a keď sa človek trocha započúval, mohol počuť jej vzlykot nad tým, že jej vonkajší vzhľad je rovnakým dôkazom pominuteľnosti sveta ako pocit vyslúžilej striptérky v šatni, po tom, čo jej pokus o návrat na scénu publikum ocenilo piskotom a výkrikmi fuj. Samotnú strechu sme zhora nevideli, ale usudzujúc podľa štítu, musela vyzerať ako kostra. Pod odkvapom odpadla omietka na veľkých plochách, zo steny povypadávali celé kamene, takže dažďu a vlhkosti už nič nestálo v ceste. Drevené trámy boli také prehnité, že keď sa človek prizrel pozornejšie, neustále z nich padali piliny odhnitého dreva.

Okolo popraskaných okenných rámov zízali hlboké pukliny a úsilie o udržanie tepla v takomto byte muselo byť márne. Prievan v dome bol iste taký silný, že jeho obyvatelia museli priviazať ľahšie kusy nábytku, aby sa v tom víchre nekývali.

Obzrel som sa dookola. Je vôbec možné, aby niekto platil nájomné za bývanie v takomto dome? Černotou sa škeriace rozbité okná zdá sa dokazovali opak. Nemihlo sa predsa len niečo v okne na poschodí? Nebol som si istý. Mohol to byť aj odraz svetla.

Zrazu vyšiel z domu územčistý muž s rozhodnou tvárou a šiel nám oproti. Bol v penzijnom veku a vyzeral na praktického človeka. Na sebe mal tesársku kombinézu, vetrovku a šiltovku. Poobdivoval naše tváre na policajných preukazoch a kývnutím hlavou nám dal znamenie, že je nám k dispozícii.

– Dobrá robota byť policajtom! Štátny chlebík nie je síce hojný, ale aspoň istý.

– Veru tak, ten je vždy malý, – súhlasil Simon. – Koľkí bývajú v tejto búde?

– Teraz tu bývam iba sám. Nasťahoval som sa sem pred dvadsiatimi rokmi. Mesto vtedy sľubovalo, že dom zrenovujú. Dom patril mestu a bol som rád, že môžem zostať bývať vo štvrti Söder, veď viete. Nuž a odvtedy ani prstom nepohli. Na dome nič neopravili a teraz, zdá sa, je už neskoro. Príliš ho už vzala skaza. Musím sa obzrieť po niečom inom.

Zahľadel sa na kŕmidlo pre vtákov a na malý trávnik.

– Ale v lete je tu veľmi pekne. Viete, človek si na to zvykne, že tu skoro nič nefunguje. Okrem toho som dosť málo doma. Od minulého roku chodím po montážach.

– Nie sú tu naozaj iní nájomníci?

Muž si obradne zapálil ohnutú fajku, vsŕkol do seba močku a dal si poriadneho šluka.

– Na niekoľko bytov na poschodí sú tuším vystavené nájomné zmluvy, ale sotva tam niekto býva. Musím však povedať, že… – Muž ukázal rúčkou fajky na poschodie. –… že v poslednom čase tu ktosi robil strašný rachot na schodišti. Pobehovali tu také čudné typy. Keď som ich pozdravil a snažil sa k nim byť priateľský, jednoducho bez slova odbehli. Už-už som bol rozhodnutý, že zavolám na bytový úrad a zahlásim to, ale tým je aj tak všetko jedno. O nič sa nestarajú.

– Poďme sa tam pozrieť, – navrhol Simon.

Na schodišti zavadzala odmontovaná plynová pec a vyradená chladnička. Museli sme medzi nimi kľučkovať. Niektoré dosky na schodišti chýbali a boli iba núdzovo nahradené doskami voľne položenými na dvoch balvanoch.

– To narobili potkany, – vysvetľoval muž. – Niekedy vedia byť strašné. Minulú zimu to bola hotová pliaga. Dúfam, že to tohto roku nebude také. Nasypal som im do dier jedu.

Na poschodie sme už vychádzali sami. Zadržali sme dych, lebo sme mali pocit, že by sa nám pri strmšom kroku celý dom zrútil na hlavu.

– Ako po bombardovaní, – hundral Simon.

Na poschodí, kde sa cez diery v múre dalo vidieť von, sme zbadali, že niekto sa načierno a veľmi nedbalo napojil na elektrické vedenie. Tri drôty s poškodenou izoláciou, cez ktorú presvitali medené drôtiky, viedli k jedným z dvier. Kontrolóra z elektrárne by z toho šľak trafil, keby to videl.

– Zlepšovák na zníženie výdavkov za elektrinu, – poznamenal som.

– Ďakujem ti za tip. Elektrina v poslednom čase naozaj pekne zdražela.

Pri dverách bol síce zvonček, ale nefungoval, a tak som ja, keďže som mal najútočnejšie policajné päste, zabúchal na dvere. Ticho. Nič nebolo počuť. Po menovke na dverách zostal iba hrdzavý fľak. Znova som zabúchal, tentoraz energickejšie, tak ako nás to učili na druhej hodine v policajnej škole. Ešte stále hrobové ticho.

Simon naklonil svoje masívne telo a pokúšal sa nazrieť cez otvor na listy, ale uhol bol príliš malý. Potom chvíľu načúval a vraštil čelo.

– Je tam ticho. Ale čo keď…

Prezeral som si zámku a zistil som, že ešte patrí k tým starým dobrým typom, ktorých sa poisťovne boja ako čert svätenej vody a vlamači za ňu ďakujú bohu.

– Vojdeme? – opýtal som sa.

Simon prikývol a ja som vytiahol policajnú legitimáciu v tvrdom obale a vsunul som jeho okraj do medzery medzi dvere a zárubňu a opatrne zatlačil. O päť sekúnd boli dvere otvorené.

Simon si rozopol sako a ja po ňom tiež. Museli sme byť na všetko pripravení. Prudko som otvoril dvere, vbehli sme do miestnosti a postavili sa každý na jednu stranu dvier.

Miestnosť bola malá, ale tislo sa v nej dvadsať ľudí. Na dlážke tesne vedľa seba ležali nafukovacie matrace. Boli to muži neurčitého veku tak asi medzi tridsať až päťdesiat rokov.

Niektorí, zakrytí dekami až po uši, ležali na matracoch, no väčšina z nich stála v skupinke vedľa okna. Nehýbali sa, boli ako skamenení a mal som nepríjemný pocit, že som v dajakom kabinete s voskovými figurínami.

– Polícia, – vykríkol Simon.

Ani to ich však nerozhýbalo a zdalo sa, že sa boja čo len nadýchnuť. Uprostred miestnosti stála elektrická piecka, ktorá však sotva stačila ohriať nohy najbližšieho ležiaceho.

– Chceme vám dať niekoľko otázok, – pokračoval Simon.

Práve tak sa mohol prihovoriť hoci tej peci. Boli to muži odkiaľsi z juhu, s tmavou kožou a olivovou pleťou, s čiernymi vlasmi a hustými fúzami a medzi nimi aj muži jemnejšieho výzoru. India? Pakistan?

– Pozná z vás niekto meno Klas Åkerlind? Volajú ho tiež Mandel.

Simon prešiel do prísnejšieho tónu, hoci nám obidvom bolo jasné, že je to úplne zbytočné. V miestnosti bolo zima, a nielen preto, že cez okenné škáry prenikal zvonku jesenný chlad. Museli sme však konať svoju povinnosť, a tak sme im ukázali Mandelovu fotografiu a zopakovali otázku, či toho muža nevideli.

Ani len hlavou nezakývali, iba stáli alebo ležali bez pohnutia. Simon bol v pomykove a ja som ho chápal. Zdalo sa nám nevhodné odtiaľ len tak odísť, ale čo iné nám ostávalo? Po týchto mužoch, pokiaľ sme boli informovaní, sa nepátralo, a ak im práve nebolo do reči, nikto ich nesmel nútiť.

– Asi sa ešte stretneme, – ukončil celý výstup Simon a z jeho úst to znelo veľmi neškodne.

Za dverami sme na chvíľku zastali a počúvali. Opäť sa nič nedialo. Zvnútra sa neozval jediný zvuk. Nevedeli sme síce, na čo čakáme, hádam sme chceli začuť nejaký hlas ako dôkaz, že ide o živých ľudí, ale dôkaz neprišiel. Vybrali sme sa teda späť k autu a Simon sa pozrel na hodinky.

– Je síce už dosť neskoro, ale Rudovi by sme to ešte mali zahlásiť. Ničomu nerozumiem.

Pohrúžení do myšlienok viezli sme sa autom na kriminálku. Zastihli sme tam ešte Rudu, práve keď sa chystal odísť na kurz taliančiny pre pokročilých. S učebnicami pod pazuchou vyzeral neobyčajne chlapčensky. Keď si nás vypočul, odložil knihy. Bolo nám jasné, že hodina bude prebiehať za komisárovej neprítomnosti.

– Zvolajte všetkých z oddelenia, – povedal úsečne. – Musíme sa o tom porozprávať.

Našiel som však iba Bolindera, Suneho, Pelleho a Rolfa Öhmana. Simon a ja sme museli ešte raz referovať o tom, čo sme zistili.

– Viete, páni, čím to asi zaváňa? – opýtal sa Ruda, keď sme skončili.

– Nie. Čím to teda zaváňa? – opýtal som sa.

Ruda zvraštil huňaté obočie a monotónne povedal:

– Obchodom s otrokmi!

Simon prvý pochopil to, čo nám už dávno malo byť jasné.

– Chápem, máš zrejme na mysli poloilegálne pracovné sily.

Ruda neprítomne pozrel do povaly.

– Nie, ja mám na mysli obchod s otrokmi. Viete, že Švédsko ako jedna z posledných krajín takzvaného civilizovaného sveta zakázalo obchodovanie s otrokmi? Máme teda v tomto smere veľmi dobré tradície. Ty hovoríš o poloilegálnych pracovných silách, Simon. To je niečo celkom iné. Mnohí Fíni sú u nás takouto pracovnou silou. Nemajú síce všetky sociálne vymoženosti, ale nakoniec svoje peniaze dostanú, a dokonca nezdanené. Vedia, do čoho idú, a myslia si, že sa im to oplatí. Ale otroci…

Rolf Öhman sŕkal kávu z plastikového pohára. Jedine jemu chutila vlažná garbiarska trieslovina, ktorú tu nazývali kávou.

– Nie je už teraz ľahké dostať vo Švédsku pracovné povolenie a povolenie k pobytu, – pokračoval Ruda. – Ale ako turista tu môže tri mesiace zostať hocikto, kto sa na hraniciach preukáže pár tisíckami. Stačí teda dokázať, že má prostriedky na financovanie pobytu. Ak je práve bez prachov, môže sa najbližším spojom pekne vrátiť.

Vedel som, že Sune by na to povedal, že sú si sami na vine, a Pelle by určite navrhol, aby sme im nejako pomohli, ak sa dá, ale obaja sa teraz zdržali poznámok.

– V našej krásnej blahobytnej spoločnosti je dosť všelijakej roboty, ktorá každému dobre živenému Švédovi príliš nevonia. Buď je príliš špinavá, ťažká alebo zle platená. Tu na scénu prichádzajú obchodníci s otrokmi a ponúkajú firmám pracovné zmluvy na takéto práce.

– E. Andersson, Podn., akc. spol., – vpadol som do reči. – Anderssonovu firmu prerobili na podnik sprostredkujúci takéto služby.

Ruda súhlasne prikývol a prešiel si tučnými prstami cez čoraz šedivejšie vlasy.

– Tak to vyzerá. Ide najmä o upratovanie, odvoz odpadkov, umývanie riadu a vôbec o práce vo vlhkom a špinavom prostredí, spojené s lopotou a drinou. Je to výnosný trh. Sprostredkovateľ pozháňa pracovné sily z najchudobnejších častí Grécka – a tam také naozaj sú – z najchudobnejších oblastí Turecka – aj tam sú chudobné provincie – z najchudobnejších častí Pakistanu a Bangladéša, a tam sú iba chudobné oblasti. Pre nich je to otázka prežitia. Vystroja ich pasom a cestovným lístkom do zasľúbenej zeme a tam sa ich potom ujmú a vopchajú ich do otrockých lágrov.

– Ale veď si tuším povedal, že na hranici sa musia preukázať dvoma tisíckami, aby ich sem vôbec pustili, – prerušil ho i rozpačito Pelle.

Ruda sa cynicky usmial nad Pelleho ľahkovernosťou.

– Je jasné, že tí ľudia nikdy toľko peňazí pokope nevideli, ale k tým peniazom si ani len dobre nepričuchnú. Pred cestou ich naozaj dostanú, ale len čo prejdú cez švédsku colnicu, otrokár ich o ne zasa oberie. Otrok nemá čo mať vlastné peniaze. Samozrejme, že podľa pracovnej zmluvy, ktorú doma uzavrel, dostane nejakú biednu almužnu. Musí si z nej však platiť stravu, a tá je prehnane drahá, a nekresťanské nájomné za dva štvorcové metre, ktoré naňho pripadnú v nejakej špinavej nocľahárni.

Na chvíľu sa odmlčal. Začali sme sa znechutene mrviť. Samozrejme, že sme poznali tieto neuspokojivé pomery, ale naozaj sme nemali nijaký dôvod zasiahnuť skôr. A teraz nám Ruda ukázal holú, nepríjemnú pravdu. Bolo teraz na nás, aby sme sa chopili veci.

– Tí zamestnávatelia musia byť poriadne svine, keď dokážu takto zneužívať biedu iných, – rozhorčoval sa Pelle.

Ruda súcitne prikývol svojou veľkou hlavou.

– Myslíš si, Pelle, že tá špinavá robota, ktorú tak výstižne volajú „negerská“, sa urobí sama od seba, ako keď šibneš čarovným prútikom? Hádam len neveríš, že by sa ti podarilo presvedčiť našu nezamestnanú mládež, aby prijala takú prácu? Čerta rohatého! A dospelých? Tí ti tiež povedia svoje, neboj sa. Ale niekto túto robotu urobiť musí! A keď v takej situácii príde dajaký chlapík a ponúkne sa, že sa o to svinstvo postará za nejaký paušálny mesačný poplatok, je majiteľ firmy v siedmom nebi. Nezaujíma ho, s akými sprostredkovateľmi má do činenia, a možno sa to nikdy ani nedozvie. Dôležité preňho je, že sa robota spraví.

– Nehádž zasa všetkých do jedného vreca, – poznamenal Simon a Ruda sa opravil:

– To je pravda, všetci to tak nerobia. Je ich však toľko, že otrokári na tom zarábajú milióny.

– A čo odbory? – namietol Öhman nesmelo.

– Odbory robia, čo môžu. Ale ako sa s tými otrokmi môžu skontaktovať? Veď sú jeden deň tu, druhý tam, ako príležitostní robotníci. Stretnúť sa s nimi je asi taká fuška, ako keby si mal jazero Mälaren precediť cez čajové sitko.

Pelleho ryšavé vlasy sa rozhoreli ako praskajúci táborový oheň – ako vždy, keď sa vzrušil.

– Dofrasa, prečo sa sami nebúria. Veď musia predsa vidieť, ako sa majú ostatní. Môžu predsa porovnávať. Stačilo by jediné slovo na polícii a s tými, čo ich zneužívajú, sa zatočí, len tak hvizdne.

– Tak to vôbec nefunguje. Len si predstav úbožiaka z Turecka alebo z nejakej vypálenej usadlosti v Bangladéši. Jediné, čo o Švédsku vie, je to, čo mu otrokári natrepali do hlavy. Vychádza z nesprávnych premís. A po troch mesiacoch sa v krajine začína zdržiavať ilegálne. Bojí sa, že ho zavrú na mnoho rokov, a on pozná iba väzenia u nich doma. Tam veru väzni nemajú spoločenskú miestnosť s televízorom, to teda nie. Je na smrť vystrašený a poslúcha svojho otrokára ako pes, ktorý sa bojí bitky. A kdesi v kútiku duše mu tlie nádej, že sa mu predsa podarí zarobiť dajaké vlastné peniaze, za ktoré si bude môcť doma, kde žijú jeho priatelia a príbuzní, dačo kúpiť, z čoho bude môcť žiť. Možno, pravda, z toho vznikol skvelý obchod, ale, páni moji…

Silnou mäsitou rukou buchol Ruda na stôl a hlas mu klesol do najnižšej polohy.

– Myslím si, že by sme sa predsa len mali držať švédskych zákonov, a tie obchod s otrokmi zakazujú. Okrem toho ja osobne takéto metódy nenávidím, ale podľa toho sa, pravda, vo svojej robote riadiť nemusíte.

Čím nám vlastne dal na vedomie, že máme z toho vychádzať.

– Vravíte teda, že Mandel sa tiež zapojil do obchodu s otrokmi? – poznamenal zamyslene Sune. – Ale to sa naňho veľmi nepodobá.

– Peniaze každého zmenia. Možno je iba spojkou. V každom prípade je do veci zasvätený a pre nás je teraz dvojnásobne dôležité, aby sme ho čo najskôr zbalili a dobre vyspovedali, až sa mu bude z kečky pariť.

Spomenul som si na rozhovor s neznámym mužom v byte na ulici Dr. Abelina vo štvrti Sóder. Musel byť z tejto branže a pokladal ma za váženého kolegu. Mandela musel však poznať, pretože bol v jeho byte, ale potom nemohol byť Mandel nijakým veľkým bossom. Spomenul som tieto svoje úvahy a zistil som, že Ruda si nad tým už tiež lámal hlavu.

– Ako som povedal, na všetky otázky dostaneme odpoveď, keď tu bude pekne sedieť na výsluchu. Tí ľudia na Ringvägen musia predsa vedieť, kde je. My ich zatiaľ ubytujeme tu. Koľkí chcú dnes večer robiť nadčas? O chvíľu vyrazíme.

Simon odmietol a aj Pellemu jeho Gullana pripravila iný program. Všetci ostatní sme však boli ochotní zúčastniť sa pohonu na otrokov.

– Akej národnosti môžu byť títo ľudia? Čo si myslíte?

– Zdá sa, že to budú Gréci a Turci, ak sa vôbec dokážu znášať, – odvetil Simon a ja som k nim pridal ešte Pakistancov a Indov.

– Možno aj nejakí Juhoslovania, ťažko ich rozoznať.

Ruda si sadol k telefónu a pokúšal sa zohnať tlmočníkov. Zohnal však iba gréckeho a tureckého, a aj tí neboli veľmi kvalifikovaní, museli však stačiť. Potom prikázal pristaviť veľké skriňové nákladiaky a požiadal o ďalšie posily.

– Nepotrebujeme viac chlapov, – radil som. – Na tých vystrašených úbožiakov by stačil jediný ašpirant policajnej školy.

– Práve preto, že sú vystrašení, ťažko vedieť, ako budú reagovať, – odpovedal Ruda. – Dokonca aj zajac hryzie, keď je v úzkych. Avanti, signori!

Bolo už skoro pol siedmej, keď sme nasadli do áut a vyštartovali smerom k Söderu. Bol som zvedavý, ako bude táto akcia prebiehať. Naklušú pekne do áut, ako som predpokladal, alebo sa budú biť o to, čo si namýšľajú, že je sloboda? Väčšinu z nich som si zapamätal ako riadnych chlapov, a keby sa predsa len rozhodli pre boj, mohla by z toho nakoniec byť poriadna ruvačka.

Sedel som vedľa Rudu. Usmieval sa a mal výbornú náladu. Rozprával nám, že si cez Vianoce objednal cestu do Ríma a že námietku, že v tom čase v Ríme býva svinská zima, nepokladá za podstatnú.

– To nič! V tom meste je každé počasie dobré. Je tam toho veľa, čo si človek môže pozrieť vo vnútri, ak by náhodou malo snežiť. A tie ohromné malé reštaurácie!

– Nie je v Ríme v poslednom čase veľa násilia?

Trochu sa zamračil.

– Áno, bohužiaľ. Ako všade inde na svete. Ale v každodennom živote nestretneš priateľskejších ľudí ako Talianov.

– Len si daj pozor, aby tvoja Rút nepadla do osídiel nejakého chlapíka s mandľovými očami, ktorý vie šepkať pekné komplimenty.

Usmial sa pri tej absurdnej myšlienke, že by jeho manželka mohla dať prednosť nejakému uhladenému mladíkovi so zamatovou pokožkou, šepkajúcemu romantické slová, pred urasteným, hranatým, bruchatým švédskym policajtom s hrboľatou pokožkou a mohutným basom.

– To sú len také reči! Veď jej občas polichotím, že dobre varí, a nikdy jej nezabudnem zaželať šťastné Vianoce, takže ju vlastne úplne rozmaznávam. Chlapci, sme na mieste!

Autá sa parádne zoradili pred starým barákom. Ruda vydal niekoľko úsečných povelov a jedna skupina pod Bolinderovým vedením obsadila zadnú časť domu, kým my, s komisárom na čele, sme sa vrútili do domu.

Na schodišti Ruda vrazil do plynového sporáka a potichu odriekal dlhú nadávku, ale statočne napredoval ďalej. My sme šli poslušne za ním. Na schodišti bola tma, no v slabom svetle prichádzajúcom cez oblok z ulice sa ligotali tri drôty ako štíhle telá hadov.

Pred dverami do bytu sme vytvorili polkruh a Ruda zabúchal. Presne ako som čakal, zopakovala sa situácia z minulej návštevy: v miestnosti bolo ticho ako v hrobe. Ruda ešte raz zabúchal a teraz už prehovoril jasnou úradnou rečou:

– Otvorte! Tu polícia!

Ale ani to nepomohlo a ja som v duchu videl, ako sa tam zbehli do kútov, ako sa pritláčajú o stenu, a tí, čo ležia na nafukovačkách, si ako pštrosy pretiahli deky cez hlavu. Ruda zalomcoval dverami. Nič. Nezostalo mi nič iné, ako mu puzdrom s policajnou legitimáciou demonštrovať svoje vlamačské schopnosti.

Vovalili sme sa dnu.

Miestnosť bola prázdna! Ľudia boli preč, nafukovačky, prikrývky, radiátor – všetko zmizlo! Dokonca i holá žiarovka, ktorá visela na drôte z povaly, bola vykrútená. Niektorí policajti sa pobavene na seba usmievali.

– Vtáci vyleteli z hniezda, – zahundral som, a bola to vonkoncom zbytočná poznámka.

Nadarmo sme v miestnosti hľadali stopy po otrokoch. Nebolo tam naozaj nič, čo by svedčilo o tom, že iba nedávno tu boli dajakí ľudia. Keby mi to Simon nemohol dosvedčiť, mohol by si Ruda azda myslieť, že som mal len halucinácie v novom záchvate opilstva.

– Na prízemí býva dajaký chlapík, – pripomenul som mu.

– Možno ten niečo videl.

Policajný oddiel zbehol zasa dole schodmi a Ruda sa opäť udrel, teraz pre zmenu o chladničku. Nič mu už neprekážalo, aby zahrešil nahlas a od srdca.

Keď sme už boli dole, vracal sa onen muž práve z obchodu s dvoma veľkými taškami v rukách. Ľutoval, že nám nemôže pomôcť, ale je práve piatok a on v piatok vždy nakupuje.

– Chodím vždy do nákupného centra Obs. Viete, dobre mi padne mať občas plno ľudí okolo seba, a keď toho nakúpim trocha viac, je to potom aj o niečo lacnejšie. Odišiel som hneď po vašej prvej návšteve a nič zvláštneho som tu nevidel ani nepočul.

Dodal, že sa mu výhodne podarilo kúpiť mrazené hovädzie filé. Hoci Ruda mal inokedy vždy porozumenie pre jedlo, vôbec ho táto informácia nezaujímala. Naostatok nám prikázal zohnať nejakých svedkov zo susedných domov a so zamračenou tvárou sa vrátil na kriminálku.

Netrvalo to dlho. Susedov nebolo veľa, a ani tí nám nemali čo povedať.

Krátko pred deviatou sme boli hotoví a oddiel sa rozišiel. Sune sa ponáhľal, lebo chcel ísť na chatu. Ostatní mali svoje rodiny alebo sa tešili na piatkové po vyrazenie. Zostal iba Roland Hassel. Čím si už tento muž mohol obohatiť svoj život?

V opere dávali Pucciniho. Bolo by to niečo pre mňa? Nie, nemal som chuť. Príliš kultúrne a vzdelávacie. A čo tak činohra? Aha, hrajú tam dajakú „perlu dramatického umenia“. Tiež nič? Možno by bodol koncert, také pohladkanie sluchu starým dobrým Brahmsom? Ani to nie? To som si mohol myslieť! Si úplne nemožný, Roland, hrubý, neotesaný, vulgárny ťulpas. Nedáš zasa prednosť dajakému tanečnému lokálu, aby si si tam našiel voľajaké príjemné dievča? Čo, ty s tým súhlasíš? Naozaj sa ti chce behať po všetkých lokáloch? Pre takých, ako si ty, by vlastne mali predávať permanentky.

No, len si choď, ale pamätaj si, že Brahmsa nemôžeš počuť každý deň.

Doma som sa oholil, osprchoval a patrične vyparádil. Vybral som si svetlomodrú košeľu, uviazal o niečo tmavšiu modrú kravatu s ružičkovou vzorkou a k tomu som si obliekol elegantný, neutrálne modrý oblek od firmy Gulin. Ešte som sa starostlivo učesal a svoju toaletu som ukončil rýchlym očistením topánok papierovým obrúskom. Držte sa, dievčatá, ešte netušíte, aké šťastie vás očakáva. Zvodca Roland bude ako na bežiacom páse dobýjať dievčenské srdcia.

Nechcem tvrdiť, že by ma to bolo nejako osobitne vzrušova lo, že si idem zatancovať. Bude to určite drahý špás. Taký večer v tanečnom lokále si dnes už vyžaduje osobitný amortizačný plán. Možno nejaká zaberie práve tam, kde by som práve nechcel. Možno to však vyjde. Uvidíme!

Vonku bolo sychravo, a tak som sa čo najviac zahalil do pršiplášťa. A teraz kam? Všade je rovnaká tlačenica, všade je rovnako hlučno a nafajčené. V Bolaget na Grev Turegatan som už dávno nebol a podľa spoľahlivých prameňov má zmena potešiť.

Pomaly som kráčal smerom na Sergelovo námestie. Tak neskoro večer tu bolo celkom pusto. Niekedy som mal večer nepríjemný pocit, že som jediným žijúcim človekom v celom centre, tak dokonale odstránili možnosti bývania v jadre mesta. Moje topánky s koženou podošvou duto klopali po kamennej dlažbe. Dolné priestranstvo námestia, takzvané Plattan, okupovali ako zvyčajne narkomani. Tu sa kupovalo a predávalo a ako platidlo sa ponúkali peniaze, cenné predmety alebo vlastné telá. Na hornom priestranstve bol už jesenný chlad príliš veľký na to, aby sa tu dala tráviť noc.

V jednej z uličiek smerom k Sveavägen bolo počuť rozzúrené hlasy. Rozhodol som sa prejsť tade bez povšimnutia, nech sa tam deje čokoľvek. Mal som voľno, bol piatok večer a sám beztak nemôžem zabrániť všetkým bitkám v Štokholme.

Bol som však nútený zasiahnuť. Skupina asi piatich, šiestich mladých mužov tlačila k stene uniformovaného policajta. Jeden z mladíkov šibrinkoval vo vzduchu fľaškou s odrazeným hrdlom a vyhrážal sa, že ňou rozfaklí policajtovi tvár. Policajt bol ešte veľmi mladý a celý zmeravený od strachu. Dostať tak rozbitou fľaškou medzi oči, to nie sú žarty. Ale aj mne sa mohlo ujsť. Kolegovi však treba pomôcť. Pribehol som k skupinke.

Odstrčil som jedného z mladíkov a postavil sa vedľa policajta. Ľavou rukou som chytil zápästie muža, ktorý sa zaháňal fľašou, strhol som mu ruku šikmo dolu. Jeho prsty sa automaticky roztvorili, fľaška mu vypadla na zem a rozbila sa.

– Zmiznite odtiaľto, ale rýchlo! – zreval som.

Nebola to životu nebezpečná skupina. Niektorí z nich mali pod čapicou a strašne z nich páchlo. Mládenec s fľaškou bol však širokoplecí s býčou šijou a zúril. Hľadeli sme na seba ako kohúti a ja som sa usiloval neuhnúť jeho pohľadu. Zovrel päste, ja som sa naklonil trocha dopredu a s napnutými svalmi som sa pripravoval na útok.

– Z vás oboch teraz vytlčieme kosti, – jačal.

Aj ostatní sa vyhrážali, ale ja som sa staral iba o toho širokoplecého s býčou šijou. Keďže neudrel hneď, bol možno prístupný argumentom. Možno.

– Ja som tiež policajt, – povedal som a hľadel som mu pritom uprene do krvou podliatych očí. – Ak sa mňa a môjho kolegu čo len dotkneš, pôjdeš za napadnutie úradnej osoby na niekoľko rokov do väzenia. Môžeš dostať desať rokov za pokus o vraždu. Som svedok.

– Choď dopekla!

– Dáme vám šancu zmiznúť.

– Myslíš si, že sa ťa bojím, ty poondený policajt?

V jeho hlase som postrehol kňučavý tón, už neznel tak rozhodne. Pristúpil som k nemu o krok bližšie, takže moja tvár sa ocitla iba niekoľko centimetrov od jeho páchnúceho ksichtu.

– Zmizni, – povedal som krátko.

Bol to okamih pravdy. Keby mi teraz bol rýchlym úderom vrazil jednu do žalúdka, nebol by som mal šancu. Odhadol som ho však správne. Túto situáciu nevedel zvládnuť. Prvý nával zúrivosti voči uniformovanému policajtovi, spôsobený alkoholom, pominul. Obrátil sa ku kamarátom a chrapľavým hlasom zvolal:

– Chlapci, nemá to zmysel naťahovať sa tu s nimi. Dajme si radšej ešte jednu rundu. S policajtmi sa môžme pohrať inokedy.

Skupina sa s hundraním vzdialila. Ich širokoplecí vodca s býčou šijou možno stratil autoritu, ale bol na slobode a vyhol sa obvineniu z pokusu o vraždu. Mladý policajt si utrel spotené čelo.

– Ďakujem ti, – ozval sa slabým hlasom.

Hovoril typickým västgötským nárečím. Až teraz, keď sa situácia upokojila a keď som si ho mohol pozrieť pozornejšie, mi pripadal ako čerstvo konfirmovaný.

– Čo sa stalo? – opýtal som sa ho.

Oblizol si suché pery, upravil si blúzu uniformy a hmatom zistil, či má ešte na boku obušok.

– Máme teraz veľa ľudí na dovolenke a na maródke, takže som dostal tento úsek. Stáli tu a chľastali. Prišiel som k nim a upozornil som ich, že sa to nesmie.

Vedel som si predstaviť, aj keď som pri tom nebol, že ho hneď poslali do kelu plus do horúcich pekiel, a on mi to vzápätí potvrdil.

– Keď neposlúchli moju výzvu, chytil som toho, ktorý držal v ruke fľašku. Ten ju hneď rozbil o stenu a ja som si myslel, že ma tým sklom zareže.

– Zapamätaj si, kamarát, že sa nikdy nesmieš nikoho dotýkať, ak to nie je absolútne nutné. Ľudia sa rozzúria, keď to urobíš. Súvisí to s ich sebavedomím.

Vyšli sme na Sveavägen a môj nový priateľ sa placho obzeral na všetky strany, akoby sa bál nového útoku inej bandy ožranov vyzbrojených fľašami. Pokúšal som sa ho upokojiť tým, že si už na dnešný večer určite vyčerpal prídel.

– Človek vlastne nevie, ako má reagovať. Jedna vec je sedieť na hodine a počúvať a niečo celkom iné keď potom takto prídeš do terénu, – vzdychal.

– Koľko máš rokov?

– Dvadsaťjeden. Volám sa Lars Roos. Hovoria mi Lasse.

– Druhá vec, na ktorú nikdy nesmieš zabudnúť, keď sa zapletieš do nejakej bitky, že sa musíš sústrediť na jedného človeka, na toho, ktorého považuješ za vodcu. Kto je vodca, zbadáš podľa toho, ako sa ostatní naňho pozerajú. Ak nad ním zvíťazíš, zvíťazil si nad všetkými.

Chvíľu ma bez slova počúval.

– Nemám vôbec chuť stále sa biť s ľuďmi. Nechcem už byť v Štokholme. Je to tu hrozné.

– Má to však aj svoje výhody, – povedal som a podali sme si ruky. Zaželal som mu všetko dobré.

Pochopil som, že je jeden z mnohých, ktorý by z hlavného mesta odišiel, len čo by sa mu naskytla príležitosť. Situácia poriadkovej polície v Štokholme je odstrašujúca. Na policajnej stanici Klára, ktorá má najväčší obvod, sa ročne vystrieda vyše tretiny policajného personálu. Prichádzajú sem rovno z policajnej školy, absolvujú so sebazaprením svoje povinné roky služby v Štokholme a potom ich tu už nič neudrží. Znova sa rozpŕchnu do vidieckych okresov. Samozrejme, že tam majú nižší plat, ale tam ich považujú za ľudí a tak s nimi aj zaobchádzajú. Tam sa nemusia zakaždým strachovať o holý život, keď sa zjavia na ulici.

Poriadková polícia v Štokholme má azda najnižší vekový priemer medzi policajnými silami na celom svete. Zboru chýba veľa ľudí a jeho vedenie musí neustále improvizovať so službami a žobrať u podriadených, aby robili nadčasy. Aký to už má význam, že sú na papieri zabezpečené potrebné funkcie, keď niet personálu, ktorý by o tieto miesta stál. Je to iba hra s číslami a slovami.

Kedysi mal novopečený policajt možnosť chodiť do služby spolu so starším skúseným kolegom, ktorý ho naučil, čo vedel, a ukázal mu, ako sa dajú zvládnuť situácie bez násilia, ako možno vhodným prihováraním sa a žartovným slovom na deväťdesiatpäť percent zmierniť agresívnosť ľudí.

Teraz už niet takých starých, skúsených kolegov-učiteľov. Posielame do služby dvadsaťročných mladíkov bez najmenších životných skúseností, nezrelých a bez vnútorných predpokladov pre prácu, ktorá si vyžaduje maximálne uplatnenie najlepších ľudských vlastností. Samozrejme, že takýto mladý, neskúsený človek, ktorého na dôvažok neustále umára neurčitý strach, potom reaguje protiagresiou, pretože inak to ani nevie. A tak v napätých situáciách dochádza k násiliu, hoci by to malo byť naopak.

Neprejde jediný deň, že by niekto policajtov neurazil, nevysmial sa im, nešikanoval ich alebo dokonca ich neopľul. Majú odporné pracovné prostredie. Na policajnej stanici Klára stoja dve odvšivovacie zariadenia, ktoré túto situáciu charakterizujú. Šatstvo mnohých zatknutých musí do týchto pecí, kým sa nerozhorúčia na takú teplotu, pri ktorej vši dochnú, ale policajti sa nikdy necítia celkom čistí. Chytil som nejakú voš? Na telo, do vlasov? Znova pod sprchu, vari piaty alebo šiestykrát za deň, pre istotu.

Napriek tomu však iba zriedkakedy zanechajú toto povolanie. Kdesi v hĺbke duše si predsa len myslia, že to má svoje opodstatnenie. Iba v Štokholme nechcú pracovať, pretože tu pociťujú pri práci neustály strach. My kriminalisti z pátracieho oddelenia sme fyzicky vari najviac ohrození, pretože sme stále na stope ľuďom, ktorí sa nechcú dať zatknúť a ktorí sú pripravení brániť svoju slobodu za každú cenu. Keby som však mal začať odznova a keby som vedel, čo ma čaká, nikdy by som sa nechcel stať poriadkovým policajtom v Štokholme.

Kým som takto uvažoval, prešiel som poriadny kus cesty po Kungsgatan. Zrazu som mal neurčitý pocit, že ma niekto sleduje. Skúsený policajt získa pre také čosi šiesty zmysel. V meste človek zriedkakedy kráča dlhší čas v rovnakom takte ako iný, pretože raz sa pozrie do výkladu, inokedy sa zastaví pred dajakým plagátom. Keď však počuje akúsi ozvenu svojich krokov, rytmus iných krokov, ktorý sa zhoduje s rytmom vlastných, spozornie a začne mu to byť podozrivé.

Obrátil som sa. Všade samí chodci. Nie je to niekto z tej fľaškovej bandy, kto sa chce pomstiť, hoci oneskorene, ale predsa len pomstiť? Nikoho podozrivého som nevidel. Ľudia sa už začali valiť z druhého predstavenia v kine Rigoletto a všetci splývali v dave, v ktorom sa každý jednotlivec ľahko stratí. Asi som sa predsa len mýlil ako veľa ráz predtým.

Pri vchode do Bolaget som zaplatil hriešne vysoké vstupné, zavesil do šatne pršiplášť a šiel na WC, aby som si umyl ruky. Hassel bol pripravený dobyť tanečný parket. Ale najprv niečo rýchlo pod zub, lebo mi škŕkalo v bruchu. Sadol som si za stôl a chcel som si objednať pivo a nejaký chlebík.

Práve keď som dočítal malý jedálny lístok, zdvihol som zrak a môj pohľad sa stretol s pohľadom Ulrika Ahlina. Jeho mesiačiková tvár bola akási mdlá, karfiolové ucho mal rozpálené do červena, pretože si ho neustále trel pravou rukou. Inak rozhodné ústa mal nahlúplo pootvorené. Bol poriadne opitý. Vysoké poháre a niekoľko fliaš na jeho stole prezrádzali, že nasával gin. Zdvihol som sa a presadol si k nemu.

– Môžem si prisadnúť? – opýtal som sa.

Zízal na mňa a hľadal ma v pamäti medzi tvárami náhodných známych. Nakoniec prikývol, ale bez viditeľného prejavu radosti. Sadol som si oproti nemu. Musel toho vypiť dosť, pretože jeho sklené oči plávali v alkohole. V podstate som si ho vôbec nemusel všímať. Patril vlastne do môjho pracovného času, ale zachcelo sa mi trocha sa porozprávať, skôr ako to poriadne roztočím na parkete.

– Myslel som si, že tanečné lokály priťahujú iba tvojho syna, – povedal som.

Tupo hľadel na mňa a ja som už-už chcel zopakovať svoje slová, pretože som si nebol istý, či ma pri tej hudbe, od ktorej mi išli uši prasknúť, a pri svojej opitosti vôbec rozumel.

– Môj syn, ten… – zvolal a kývol rukou.

– Rád si zakrepčí, čo?

– Ten si myslí, že celý život je len samá diskotéka. Nikdy nebude dospelý. Nevyznám sa v ňom.

– Ale…

– Alebo ho poznám príliš dobre. Mamičkin miláčik! „Chyť mamičku za ručičku, poď sem k mamičke.“ Vždy len preč od zlého otecka.

Zasmial sa, ale nebol to radostný smiech.

– Človek nemôže urobiť ani jednu chybu v živote, – pokračoval.

– No, neviem, – namietal som. – Človek vlastne robí samé chyby.

Pokýval hlavou a ovlažil si hrdlo gin-tonikom.

– Pred sedemnástimi rokmi som urobil chybu. Jedinú, mizernú, spontánnu, hlúpu neveru. Mohol som držať jazyk za zubami. Ale ja, idiot, som sa Astrid s plačom priznal. Jediný poondený raz.

– A neodpustila ti?

Ulrik hľadel meravo na poloroztopené kúsky ľadu. Nebol príliš inšpirujúcou spoločnosťou, s ktorou človek túži stráviť príjemný večer v žiarivo osvetlenom podniku, ale chápal som, že sa potrebuje vyrozprávať práve v tomto okamihu. Mal som teda úlohu spovedníka a rád by som mu bol dal aj rozhrešenie a za trest sa pomodliť desať zdravasov.

– Nechce sa dať rozviesť. Bohvie prečo. Žobrem a žobrem o odpustenie, ale ona sa na mňa iba pozerá svojimi kamennými očami. Raz som doslova kľačal pred ňou na kolenách a objímal jej nohy. Prosil som ju, nech ma radšej zabije, ak mi nemôže odpustiť. A vieš, čo urobila? Bez slova vošla k sebe do izby, kde spáva, odkedy sa odo mňa odsťahovala. Bývam vlastne v takom iglu. Astrid ma nenávidí.

– Ale prečo sa s ňou nerozvedieš, – opýtal som sa. – Veď to nie je bohvieaký život.

Zúfalo sa na mňa zahľadel a zašepkal:

– Ty nič nechápeš. Si hlúpy. Nerozumieš, že ju milujem? Nikdy by som sa nedokázal od nej odlúčiť.

Ulrik vypil do dna a jazykom vylízal vnútro pohárika, aby ani kvapka nevyšla nazmar. Odrazu sa jeho opitá tvár lišiacky usmiala.

– Ty si policajt, však? No nie je to tak?

– Áno, je to môj chlebíček.

Dôverne sa ku mne naklonil a ja som si zadarmo mohol pričuchnúť k jeho ginovému dychu.

– Sú veci, o ktorých by si určite chcel vedieť viac. Vieš, čo je sladká pomsta? Myslia si, že ma dostali, ale ja som ich všetkých obabral.

Večer začal byť zaujímavejší, ako som predpokladal. Opatrne som preladil hlas do sladkého tónu.

– Naozaj? Čo to len môžu byť za strašné veci?

– Strašné! Áno, to je správne slovo. Ty ani netušíš. Nemám na to vôbec nervy, aby som pokračoval. Vieš, je to tak…

– Objednal si ešte nejaký gin?

Žena, ktorá sa pýtala, mala asi päťdesiat rokov a určite už vykonávala toto povolanie v časoch, keď prišli do módy prvé džínsy. Jej plavé vlasy boli rovnako pravé ako jej perlový náhrdelník a ten bol taký pravý ako jej čierna ligotavá, umelohmotná taška s krokodílou vzorkou. Jej hlas znel hrubo, ako keď odpilujete hrdzavú skrutku.

Ulrik Ahlin obrátil ku mne svoju mesiačikovú tvár a ticho povedal:

– Toto je Gerda.

– Teší ma. Ahoj, Gerda.

– Gerda a ja chceme byť teraz sami.

Už mi ľudia aj jemnejšie naznačili, aby som sa pratal, a tak mi nezostalo nič iné, ako sa zdvihnúť a zahrať im ešte dojemnú scénu rozlúčky. Zdalo sa, že ma Ulrik už vôbec nevníma, a Gerdino vyschnuté hrdlo túži po novom drinku.

Klesol som na stoličku pri jednom z voľných stolov a konečne som si mohol objednať pivo a zopár obložených chlebíkov so syrom. Ulrikova nedospievaná pieseň otvárala nové horizonty. Sedel som v Bolaget a bez nároku na nadčasové hodiny som sa snažil spočítať dva a dva a dospieť tak k známemu číslu štyri.

O jeden chlebík neskôr som predsa len prestal rozmýšľať o práci, veď aj zmysel pre povinnosť má svoje hranice. Lokál bol plný tancachtivých dievok a ja som si vzal na mušku jednu brunetu, ktorá akoby prahla po Hasselovej spoločnosti. Ukázalo sa však, že to bol optický klam. Aj keď možno po niekom vrúcne túžila, tak bohužiaľ nie po mne. Okrem toho bola veľmi málo hudobne založená, takže sa nám nohy ustavične plietli v nesprávnom rytme. Asi po pätnástich neohrabaných „prepáč“ sa utrpenie nakoniec skončilo a mohol som ju odprevadiť späť k stolu a vôbec som nemal dojem, že by bola túžila po „da capo“.

Asi o pol hodiny neskôr som sa pokúsil zabiť trocha času pri rulete. Našťastie som s diablom hry nikdy neuzavrel pokrvné bratstvo. Po niekoľkých ľahostajne prehraných desaťkorunáčkach som sa vrátil na svoju operačnú základňu, kde som si chcel dať ešte jedno pivo a pátrať po novej obeti.

O päť minút neskôr som mal spoločníčku. A ešte akú!

Vedľa nej sa zdala Sophia Lorenová iba popoluškou, Brigitte Bardotová zlou macochou, Ursula Andressová jej hrbatou sesternicou z vidieka a nové hviezdičky na filmovom nebi iba lekárskou ukážkou nesprávnej výživy.

– Môžem si prisadnúť? – opýtala sa zvonivým hlasom.

– Ak počuješ nie, tak to nie je odo mňa, – odvetil som chrapľavo.

A toto stvorenie, o ktoré by sa bol pobil Don Juan s Casanovom aj počas krátkej dovolenky z pekla, len aby sa s ňou mohol intímne stretnúť, si sadlo k môjmu stolu. S veľkým úsilím som sa pokúšal pozbierať zvyšky svojich nenarušených duševných schopností.

– Volám sa Mona Lindblomová, – predstavila sa. – Mona s o. Strašne sa mi nepáči to švédske å. Taký smiešny krúžok nad nepodareným a.

– Ja som Roland Hassel. Roland s R. Pekné písmeno!

– Hrala sa so svojím dokonalým malíčkom a svojimi perami ako malina vylúdila úsmev, ktorý by si mala nechať patentovať.

– Môže mi môj malý Haslíček ponúknuť niečo dobrého na pitie?

– Kávu, čaj, kakao, ovomaltínu, čo si len tvoje srdiečko zaželá.

– Jestvuje vraj niečo, čo sa volá whisky.

– Naozaj? Tiež som počul také chýry. Môžu byť pravdivé?

– Ak do pohára pridáme ľad, tak je to „on the rocks“.

– Musíme si dať pozor, aby sme, takto na jeseň, neprechladli. Žime však odvážne!

Iba som tak táral dve na tri a sotva som si uvedomoval, čo vlastne hovorím. Kto to len povedal, že mala vlasy ako pradená zlatého hodvábu? Teraz je mi už jasné, kto ho inšpiroval. Bol to ten istý básnik, ktorý sa rozplýval nad priesvitnou smotanovou pokožkou, očami sťa modré otvory do božského neba, ústami ako ružový letný sen, amorovým oblúkom horných pier… Mohla mať asi dvadsaťpäť rokov, takže som jej vlastne mohol byť predčasne zrelým oteckom, ale od tohto faktu som ju chcel v každom prípade ušetriť.

Dostali sme nápoje, hoci som si namojveru nevedel spomenúť, kedy som ich objednal, a hviezdy nado mnou svietili žiarivým svetlom.

– Ak si chceš zatancovať, nemusíš ma o to ani požiadať.

– Vraj či chcem! – Pre mňa to bola legálna príležitosť objať pravou rukou jej driek a ľavou držať jej teplú dlaň a opatrne si ju privinúť k sebe. Aj bez úplatku začal orchester hrať starý lepák a ona sa ku mne pritúlila a ja som skoro zabudol dýchať.

Dodala mi tanečného sebavedomia a zrazu som mal pocit, že viem tancovať. Bola motýľom, kúskom nádherného vzduchu, ktorý som držal v náručí, a nech som strúhal aj tie najkomplikovanejšie kroky, nemala nikdy problémy pohotovo sa prispôsobiť. Keď sme dotancovali, chytil som ju, akoby bola zo skla, a opäť sme si sadli.

– Čo inak porábaš, keď nie si tu v Bolaget?

– Som u mravnostnej polície, – odpovedal som, – a tu som služobne.

Bola to dostatočne zretušovaná pravda, aby sa mohla chápať ako žart. Aj sa zasmiala.

– Mravnostná polícia? Myslím, že by som jej kadečo mohla porozprávať.

– O tom vôbec nepochybujem. A ty, čo tak porábaš?

Trochu si zívla a mňa pochytil ako obyčajne strach, že ju nudím. Muselo to však byť od dusna a nedostatku kyslíka, pretože vzápätí opäť vyzerala ako predtým.

– Robím tak trochu modelku. Možno sa dostanem k Eileen Fordovej do New Yorku.

– Dúfam, že do Ameriky nepôjdeš dnes večer, však nie?

Červeno nalakovanými nechtami sledovala líniu mojej brady. Jej oči nadobudli lesk, po ktorom som už dlho lačnel. Jej hlas mi obaľoval srdce hodvábnym papierom a obväzoval ho lesklou šnúrkou.

– Nie, Haslíček môj. Dnes do New Yorku nepôjdem!

Zatancovali sme si zo štyri-päť ráz a cítil som, že s čoraz väčším záujmom láska moje vlasy na zátylku. Tie čudesné zvuky, ktoré bolo možno počuť v lokále, to bolo moje chrochtanie od rozkoše.

– Čo myslíš, nemali by sme odtiaľto už odísť, – opýtala sa ma a Sartre by nebol vedel sformulovať zmysluplnšiu otázku týkajúcu sa ľudskej existencie.

– Bývam na Drottninggatan, – krákoral som. – Celkom blízko pri El Sombrero. Azda by sme mohli… ak by si chcela…

Jej mihalnice poklesli do polozvodnej polohy.

– Viem, čo máš na mysli. Uvidíme. Ale noc sa iba začína. Nechceš ísť so mnou do malého súkromného klubu, ktorý tu poznám, a trocha si ešte vypiť? Myslím, že je veľmi príjemné začať novú známosť niekoľkými drinkmi na uvoľnenie.

Keby mi bola navrhla cestovať na Mesiac, aby sme okúsili chuť mesačného piesku, bol by som okamžite začal zháňať kozmický skafander. Zaplatil som a prvý raz som sa vôbec nerozčúlil kvôli cenám alkoholu vo švédskych zábavných podnikoch.

Bolo príjemné opäť dýchať čerstvý vzduch. Chytila ma pod pazuchu a kráčali sme smerom k Östermalmskému námestiu. Pokračoval som v bohapustom táraní a viac ako inokedy mi záležalo na tom, aby mi jazyk zradne nevypovedal službu, a cítil som sa, akoby som predtým nikdy nebol býval v spoločnosti dievčaťa. Odpovedala stručne, ale veľmi milo.

– Sem ideme, – povedala, keď sme zabočili na Kommendörsgatan.

Brána bola starým hrdým znakom nejakej patricijskej rodiny, ktorá v tomto dome zrejme kedysi bývala. Bola stále zamknutá, aby ľudia z iných štvrtí a rôzni tuláci zbytočne nedrali schody. Vedľa brány bola umiestnená tabuľka s deviatimi očíslovanými tlačidlami ako na elektronickom vreckovom počítači. Vytlačila na nej štvorčíselný kód tak rýchlo, že som ho nestačil zaznamenať. Brána sa otvorila a my sme vošli do vstupnej haly, ktorá už mala dôvod smútiť za svojou krásnou minulosťou a bola iba kulisou pripomínajúcou staré krásne časy.

Mona sa tu pohybovala ako doma. Zišli sme o pol poschodia nižšie, kde nás obklopila úplná tma. V tme sme šmátrali k akýmsi dverám, o ktorých som predpokladal, že povedú asi do pivnice. Ak má človek silný charakter a vysokú morálku, nie je nijaké umenie tápať v tme ruka v ruke s pekným dievčaťom a ísť pritom priamo k cieľu. Ja som jedno ani druhé nikdy nemal.

Chytil som ju za ruku, privinul k sebe a bozkával som ju tak vášnivo, že som počul zvuky vlastného fučania. Neodpovedala na moje bozky, iba sa cez ne chichotala a vŕkala ako holúbok, ale neprotivila sa.

– Si akýsi rozkokošený, – šepkala a opatrne ma odtláčala.

– Veď vieš od čoho, – dychčal som zachrípnuto.

Ale tento zlatý okamih sa skončil a aj ja som uznal, že sa tu nemôžem na tmavom schodišti objímať a bozkávať s dievčaťom. Toto obdobie bláznivých mládeneckých rokov mám už dávno za sebou. Cez môj vzrušený mozog prebleskol pocit veľkej škody a nenahraditeľnej straty. Takýmto spôsobom som aspoň spoznal množstvo rozličných brán.

Mona zaklopala na dvere dohovorený signál a zrazu som mal pocit, že práve ideme na schôdzu tajnej politickej organizácie v cárskom Rusku. Dvere sa odchýlili, Mona vkĺzla dnu a mne nezostávalo nič iné, ako ju nasledovať, ak som nechcel stratiť šancu, ukázať jej, ako luxusne taký Roland Hassel býva na Drottninggatan.

Miestnosť mala asi tridsať metrov štvorcových a zariadená bola väčším počtom malých stolov a stoličkami z tŕstia. Aj tu vládol duch temnôt. Na každom stole stála malá lampka, ktorá červeným svetlom osvetľovala len veľmi ohraničený priestor a v jej svetle hostia vyzerali ako na slnku upečené strašidlá.

– Dve veľké whisky, – povedala Mona nejakej osobe, ktorá sa zjavila pri stolíku.

Spokojne sa obzrela okolo seba.

– Je to tu celkom fajn, však? Nikdy sa tu nezatvára.

Za stolmi som postupne rozoznal ďalších päť-šesť strašidiel. Všetci hovorili pomaly, tlmenými hlasmi a vyzeralo to ako v čakárni u lekára. Vedel som, že pred niekoľkými rokmi bolo v Štokholme veľa súkromných klubov. Ich úlohou bolo servírovať pijatiku tej časti Štokholmu, ktorá si nikdy v noci nelíha. Pomaly však začali strácať pôdu pod nohami pre veľký počet novovznikajúcich nočných klubov, ktoré napriek vysokým cenám ešte stále boli lacnejšie ako títo ilegálni podnikatelia. Ale tajnostkársky pocit, že patríte k privilegovanej skupine, mal samozrejme i naďalej svoju príťažlivosť. Nápoje prišli na stôl a postava zahalená v prítmí rázne povedala:

– Deväťdesiat korún.

Mal som sto chutí opýtať sa, či práve predáva akcie tohto podniku, ale zdalo sa mi, že Mona by takýto žart príliš neocenila.

Vytiahol som svoju čoraz tenšiu peňaženku a on schňapol podávanú stovku. Desiatka, ktorú mi mal vydať, bola samozrejme tiež v háji. Ale tak je to správne. Naši pracujúci majú nárok na riadnu odmenu za prácu.

Bez slova sme si pripili a ja som sa opäť odvážil vziať ju za ruku a zopakovať jej svoj návrh na zmenu prostredia. Ak si chce len vypiť, môžem ju obslúžiť zo svojej „preplnenej“ barovej skrinky. Mona sa podráždene obzrela po lokále.

– Dnes večer je tu akosi mŕtvo. Hrávala sa tu vždy aj ruleta.

– Súhlasím, neďaleko odtiaľ… – pokúsil som sa ju vylákať preč.

Vystrčila roztopašné konček jazyka a ohrnula nos.

Zažiadalo sa mi nahnúť sa ponad lampu a vyinkasovať ešte jeden bozk.

– A propos, ruleta, – povedala rozvážne. – Všimla som si, že si hral ruletu v Bolaget. Ako sa ti tam darilo?

– Ako vidíš, nemusel som sa zastreliť v záhrade.

– Počuj, Haslíček, ja som do rulety priam zbláznená. Je to úžasne napínavé. Nemohli by sme si ísť trochu zahrať? Len na chvíľočku.

– Chceš ísť späť do Bolaget?

– Nie, to nie. Ale ozajstnú ruletu. Tu v blízkosti je jedna nádherná ruleta.

Chvíľu som mlčky sedel a potom som pomaly povedal:

– Ty naozaj poznáš veľa tajných lokálov v tomto meste.

„Mona sa zasmiala a svetlo lampy sa na chvíľu odrazilo od jej hviezdnych očí. Pocítil som, že ma už tak nespaľuje túžba po nej ako predtým.

– Vieš, ja, ja… mňa to jednoducho vzrušuje, keď hrám ruletu, rozumieš? Neoľutuješ, čestné slovo. Naozaj!

Toto ubezpečovanie vybočovalo z rámca jej doterajšieho vyjadrovania, až mi to pripadalo trochu smiešne. Nuž a čo na tom! Ešte vždy bola omračujúco krásna a ja som sa pristihol, že súhlasím s jej nastávajúcim, pre mňa takým vítaným vzrušením.

– Poďme teda hneď, – zvolala nadšene, – ak si tu, pravda, nechceš dať ešte jeden pohárik.

Moja peňaženka v saku tlmene vykríkla „nie“, ale zbytočne sa znepokojovala. Zdvihli sme sa a ona si pružným krokom, hojdajúc bokmi, vykračovala predo mnou a z prítmia miestnosti sa vnorila do ešte tmavšej chodby, vedúcej k dverám na schodište. Akiste očakávala nový útok, ale akosi mi teraz bozkávanie neprišlo na chuť. No čo, neskôr to bude iné, nahováral som si. Keď sme potom na nočnej ulici kráčali bok po boku, väčšina príjemných fantázií sa mi znovu vrátila.

– Ruleta je na Sturegatan, – povedala. – Neďaleko Stureplanu. Aj to bol predtým súkromný klub, ale teraz tam majiteľ namiesto toho postavil ruletu.

– Vieš, kto je majiteľom? – opýtal som sa.

Krátko sa zasmiala, bez toho, že by mi odpovedala na otázku. A ja som na jej odpovedi príliš nástojiť nemohol. Rozum a etiketa vravia, že ak chceme zviesť nejaké dievča, treba nechať policajný preukaz doma v zásuvke písacieho stola.

Na druhej strane nemohlo byť na škodu, aby som si prezrel jeden z tajných hráčských brlohov.

Pred niekoľkými rokmi bolo v Štokholme množstvo čiernych hráčskych brlohov. Po energických policajných zásahoch sa ich počet znížil, ale v poslednom čase sa opäť rozrástli ako huby po daždi a ruleta v nich sa rozkrútila na plné obrátky. Polícia na všetko nestačí, pretože je veľa iných vecí, ktoré sa pokladajú za dôležitejšie.

Aj táto brána bola zamknutá, ale tentoraz Mona vybrala z kabelky kľúč a otvorila. Všimla si moju prekvapenú tvár, a keď sme na chodbe čakali, kým príde výťah, kývala mi samopašne kľúčom pred nosom.

– Ak si tu štamgast, dostaneš kľúčik. A vôbec, rada hrám ruletu. Však ma pokladáš za veľkú hriešnicu?

– Je veľa druhov hriechov, – odvetil som.

Výťah prišiel a my sme sa pomaly viezli hore. Nečakane sa ku mne privinula a dala mi jazýčkový bozk a potom zašepkala:

– Ten hriech, na ktorý ty myslíš, mám aj ja strašne rada!

Nechápal som, prečo sa mi od vzrušenia nerozbúchalo srdce.

Bolo to príjemné a nič som proti tomu nemal, ale to bolo všetko, čo som cítil. Vari už starnem? Mám si zabezpečiť miesto v starobinci s pekným výhľadom?

Nachádzali sme sa v typickej úradnej budove a pre majiteľa herne to musela byť samozrejme veľká výhoda. Cez deň bol lokál prázdny a v noci počas plnej prevádzky nebol tam zasa nikto, kto by sa mohol cítiť vyrušovaný. Výťah sa zastavil na piatom poschodí a Mona ma pustila z objatia. Zazvonila pri dverách s nič nevraviacou menovkou „Švédsky import“. Tri krátke a jedno dlhé zazvonenie. Zasa mi to začalo veľmi pripomínať cárske Rusko a cítil som sa ako socialistický agitátor, ktorého príchod už očakávajú. Otvoril nám muž stredných rokov, s unavenými očami. Najprv sme vošli do prázdnej haly, kde sa muž postavil pred ťažké dvere a čakal. Pozrel som nad seba a zbadal som malý televízny monitor. V zámke šťuklo, dvere sa otvorili a my sme vošli priamo do zasľúbenej zeme.

Tak pozoruhodne to zas vnútri nevyzeralo, aby dievča s výzorom ako Mona muselo byť práve tu stálym hosťom. Krupier mal síce na sebe čierny smoking, aby hosťom pripomenul Monte Carlo, ale určite bol fľakatý a šitý na inú postavu.

Miestnosť bola jasne osvetlená akiste preto, aby sa predišlo prípadným obvineniam z falošnej hry. Uprostred stála ruleta a na dvoch zelených plstených kobercoch, položených okolo nej, sa tiesnilo zo desať ľudí, hoci inde mali dosť miesta. Asi to patrí k hre, aby hráči stáli tesne vedľa seba, aby sa mohol človek podieľať na očakávaní tých druhých.

V malom výklenku stáli na stolíku fľašky s alkoholom a poháre. Keď si hráči môžu zadarmo vypiť, hrajú o viac peňazí. Zopár ďalších dvier viedlo do iných miestností a steny boli pokryté obdratým červeným zamatom. V jednej vypnutej lampe bočného osvetlenia vysoko v kúte bol ukrytý televízny monitor. Ostatní návštevníci si ho azda ani nevšimli, ale mojej pozornosti neušiel. Veď mojím zamestnaním bolo pozorovať.

– Poď, – povedala Mona a dychtivo sledovala guľku zo slonovej kosti. V duchu som si želal, aby taký pohľad venovala Rolandovi Hasselovi.

Šikovne sa tlačila cez hlúčok, ťahajúc ma za ruku, až som sa ocitol vedľa nej pri rulete. Krupier ju pozdravil kývnutím hlavy ako starú známu a bola to jediná dôvernosť, ktorú prejavila jeho nehybná kamenná tvár. Patril k mužom mladšieho stredného veku a určite preklínal deň, keď sa narodil.

S profesionálnou zručnosťou rozdal žetóny a výhru zhrabol do banku. Ozvalo sa obvyklé zašumenie vyvolané sklamaním, že nejaký „systém“ opäť raz zlyhal, alebo spokojnosťou, že sa niekomu podarilo obrať šťastenu o trochu zlata. V miestnosti však bol iba jeden výherca istý – koleso rulety.

Nezistil som hneď, ako vysoko sa hralo, ale po niekoľkých hrách som podľa množstva vymieňaných žetónov usúdil, že ide o stredné vklady. Nešlo teda o ruletu, kde by sa boháči chceli zbaviť svojich peňazí, ale ani o ruletu pre chudobných amatérov.

– S akým vkladom začneš? – spýtala sa ma Mona.

– Práve s takým, s akým aj skončím – nulovým.

Dlho na mňa zízala.

– Dočerta… ty nechceš hrať ruletu?

– Neodvážim sa. Keď musím rozmieňať peniaze, dostávam vyrážky a vredy.

Krupier neustále monotónne oznamoval čísla. Ľudia načahovali ruky a žetóny rôznej farby sa hromadili na zelenej plsti. Ja som však odmietol hrať. Bolo to tu nezákonné a zúčastniť sa na takejto akcii bolo v rozpore s morálnym kódexom príslušníka policajného zboru. Okrem toho ma hra nezaujímala. Ale aj keby moje priestranné svedomie dokázalo prehliadnuť slovo zákona, mal som ešte tú výhodu, že ma hra nezaujímala.

– Teda ták, – zvolala Mona. – Taký si ty teda vtáčik.

– Ty si len pokojne zahraj, Mona. Budem tu stáť pri tebe a od radosti kričať, keď sa ti podarí získať „en pleine“.

Posledný raz sa ma pokúsila poláskať hlasom.

– Haslíček môj, nezahráš si aspoň trošku? Kvôli mne… aby sme sa dostali do formy.

– Nikdy som nebol v lepšej forme, Mona, a teším sa, keď ty dosiahneš svoju vrcholnú formu.

Zrazu sa zmenila na celkom inú ženu. Stála blízko mňa, ale zreteľne som cítil, že zrazu vyrástol medzi nami hrubý múr a ona akoby ešte stále mala ruky plné malty. Pochopil som, že by nikdy nešla ku mne na byt na Drottninggatan, aby mi pomohla umyť riad, ale čo som už mal robiť. A vôbec, bola naozaj taká pekná po všetkom, čo sa prihodilo? Odkiaľ som len vzal tie pradená zlatých vlasov? Sú svetlé a dosť! Na svete je nadostač krásnych plavovlások.

– Takže budem asi musieť hrať sama, zašomrala.

– Nuž, život vie byť niekedy krutý, – prehodil som.

Celá táto zábava ma už začínala otravovať. Mona ešte chvíľu čakala, či azda predsa len nejakou bankovkou neprispejem na výmenu žetónov. Zahryzla si do dolnej pery a jej hviezdne oči sa zatiahli ťažkými búrkovými mrakmi. Keď sa však človek pozrel do nich hlbšie, neboli v nich hviezdy. Možno bola krátkozraká, lebo ich neustále prižmurovala.

Pomalými zdržanlivými pohybmi otvorila úzku tašku z krokodílej kože a vybrala z nej podlhovastú úzku peňaženku, zhotovenú z kože toho istého plaza. Podala krupierovi dve stokorunáčky a on jej bez slova prihrnul kôpku zelených štvorhranných žetónov. Mona nimi označila tri priečne rady. Prehrala! Obrátila sa ku mne a ja som videl, ako veľmi sa usiluje zasa vyzerať zvodne, a prekvapovalo ma, ako rýchlo stráca svoju atraktívnosť.

– Mávaš občas šťastie?

– Podľa toho na čo. Minulé leto som pred obchodným domom Ahlens vyhral tri škatule kávy.

– Nechce sa ti vyložiť niekoľko žetónov namiesto mňa? Mám taký pocit, že mi prinesieš šťastie.

To som jej naozaj nemohol odmietnuť, veď to boli jej peniaze a zákon tiež netreba brať vždy doslovne. Vymenil som si s ňou miesto a náhodne pokryl niekoľko čísel žetónmi.

– Prinesiem zatiaľ nejaký drink, – zašepkala mi Mona do ucha. – Zatiaľ si môžeš zahrať.

Videl som, ako prišla k výklenku a naliala do pohárov so širokým dnom dve poriadne whisky. Kým sa vrátila, odohral som niekoľko hier. Opatrne sa ku mne predrala a podala mi pohár.

– Ako ti to išlo? Sme bohatí?

– Ja som bohatý ako vždy, a v akej situácii si ty, to ešte neviem. Myslím, že niektoré číslo sadlo.

Skontrolovala situáciu a urobila oceňujúcu grimasu.

– Pozrime sa! Niečo som predsa len vyhrala. Už neodškriepiš, že si dieťa šťasteny!

Ale ten neviditeľný múr bol ešte stále medzi nami. Nevedel som, či sa prinútila byť ku mne milá iba zo zdvorilosti, alebo si povedala, že ešte počká, či jej v Hasselovej spoločnosti predsa len nekynie nejaká možnosť. Čo ja viem?

– Ak nehráš preto, že si švorc, tak ti môžem vybaviť kredit.

V tomto podniku mi dôverujú!

– V čítanke pre národné školy predsa stojí, že človek sa nemá zadlžovať, má milovať svoju vlasť a kráľa. A podľa týchto zásad aj žijem.

– Teda tak, – mrmlala si popod nos a mne bolo jasné, že práve dohorel posledný plamienok jej ohnivej lásky.

Venovala sa teraz čisto iba hre a dokonca aj z jej chrbta som cítil, ako veľmi sa chce zbaviť svojho prívesku, a ja som jej želaniu chcel vyhovieť. Zívol som a trochu som sa pretiahol. Ktosi ma zdrapil ťažkou rukou za plece a odtiahol zo skupiny hráčov. Niekoľko krokov som sa potkýnal, no potom som sa rýchlo obrátil. Predo mnou stál muž, ktorého som predtým v herni nevidel. Z očí mu sršal jed.

– Teba poznám, boha ti! To je tvoja vina, že…, ale to je teraz aj tak fuk. Čo tu, dočerta, robíš?

Mona podišla k nám, ale nezdalo sa mi, že by chcela tomu chlapíkovi vypichnúť oči za to, že ublížil jej Haslíčkovi.

– Čo to má znamenať? – opýtala sa.

Muž nahnevane na mňa kývol hlavou.

– Tento tu je policajt z kriminálky. Teraz budeme musieť zavrieť aj toto kasíno. Dočerta!

Mona na mňa chvíľu hľadela, akoby bola práve pred chvíľou zhltla veľký citrón.

– Ty si teda policajt. Policajt! A ja som sa skoro… S policajtom!

Mierne som sa jej uklonil. Večer bol už beztak pokazený, a tak som si mohol dovoliť zahrať ešte malú komédiu.

– Ženské, čo sa vyspali s policajtom, musia chodiť so zvončekmi na zápästiach, aby varovali ľudí. A ty, Mona…

Naklonil som sa k nej a ukazoval prstom.

– Tu na svetle ti vidieť vrásky na hrdle. Niečo by si s tým mala robiť. Pobozkala si vari ropuchu?

– Vyhoďte ho, – syčala.

A ja som sa poklonil ešte hlbšie ako predtým.

– Pôjdem aj sám. Ak i naďalej budeš používať tento krycí make-up, nikto neuhádne, že už máš vyše štyridsať.

Aby som sa vyhol vyprevádzaniu, šiel som rýchlo k zamknutým dverám, ktoré sa samy otvorili, len čo som sa k nim priblížil. Niekto ma teda sledoval na monitore. Ľúbezne som sa usmial do skrytej kamery a zakýval na pozdrav ako šoumajster. Pršiplášť vyhodili za mnou a dvere medzi mnou a hráčskym brlohom sa zavreli.

Pomaly som schádzal dolu schodmi a ani som presne nevedel, akú mám náladu. Čo sa vlastne stalo? Nemohol som sa k Mone správať trochu galantnejšie? Určite som u nej mal šance. Po neobyčajne sľubnom začiatku bolo asi moje sklamanie príliš veľké. Nuž, mám svoje požiadavky na ženy, a ak sa nesplnia, obdarím ich hasselovským chladom. Čo sa dá robiť, viem byť k ženám nepríjemný!

Keď som schádzal k bráne, prekĺzol okolo mňa výťah. Všimol som si to, ale nevenoval som tomu zvláštnu pozornosť. Na prízemí z neho vyskočili dvaja muži, ktorí vyzerali, akoby ich bola príroda pôvodne predurčila stať sa gorilami, no v poslednej chvíli si svoj úmysel predsa len rozmyslela. Vrhli sa na mňa a zatlačili ma k stene.

– Teraz ti trochu vypulírujeme ksicht, – zavrčal jeden z nich.

Nič som nechápal. Zdalo sa mi to úplne mimo celého rámca. Stalo sa, pravda, že policajtov občas vyhodili z ilegálnych herní. V poriadku! Ale aký to má význam ešte ma aj dokaličiť, keď sa už nešťastie prihodilo?

– Len nehovorte, prosím vás, „vypulírovať ksicht“. Znie to strašne vulgárne, – vyrazil som zo seba.

Jeden z nich sa pritlačil na mňa a pridržal mi ruky. Tykadlá toho druhého mi prezerali sako. Nemohol som to brať vážne. Situácia mi pripadala akási smiešna.

– Pusťte ma, chlapci, – povedal som. – Som strašne šteklivý.

Jeden z nich sa odhodlal k smrtiacemu úderu, ale dosť dlho mu to trvalo, takže som ho stačil kopnúť do holennej kosti. To zaručene zabolí a on naozaj zrúkol od bolesti ako býk tesne pred zabitím a poskakoval na jednej nohe po schodišti. Ten druhý ma držal v oceľovom zovretí, ale ani on nemal svoj deň. Znovu sa mi zišiel policajný výcvik v jiu-jitsu. Rýchlo som sa vystrel. Urobil protipohyb. Vtedy som úmyselne padol na dlážku a on mi v tom nemohol zabrániť. Hneď som ho zdrapil za päty a potiahol som. Zašermoval rukami a stratil rovnováhu. Keď som sa zdvihol, prudko som ho udrel do žalúdka. Bola to obyčajná dedinská ruvačka. Stále som nevedel brať situáciu vážne.

– Ahojte, bolo to príjemné stretnutie, – povedal som a nikým neobmedzovaný som vyšiel na ulicu.

Stony vnútri utíchli. Zišiel som na Stureplan a zastal som vedľa škaredého betónového hríba. Zdvihol som hlavu k blikajúcim hviezdam a nahlas som zvolal:

– Svet je bláznivý.

Bolo načase vrátiť sa do môjho opusteného bytu. V tej chvíli mi už spoločnosť nechýbala. Tešil som sa, že si sám pospím v mäkkej posteli.

Keď som prešiel hodný kúsok po Mäster Samuelsgatan, náhle som sa prudko zastavil. Zasa som mal pocit, že ma niekto sleduje.

Jonas Logander stál pri jednej zo svojich políc a ukladal na ne do radu plechovky s krabmi. Vedľa neho stál unudený Peter Ahlin a zdalo sa mi, že v pracovnom čase je to jeho normálny výraz.

Peter, je dôležité, aby všetky plechovky boli ľahko dosiahnuteľné. Nie príliš hlboko do police. Ak zbadáš, že prvý rad plechoviek sa vypredal, treba ihneď druhý posunúť dopredu, alebo ho doplniť novými.

– Dobre, dobre, – vrčal Peter.

Jonas vystrel zodratý chrbát a založil si ruky vbok. Z jeho hlasu zaznievala výčitka.

– Čo som ti povedal? Počúvaš ma vôbec?

Peter pokrčil plecami.

– Vravel si niečo o konzervách, však?

– Peter, pocestuješ k všetkým našim obchodným dodávateľom! Spoznáš svet a ľudí, budeš mať zabezpečenú budúcnosť! Naozaj si myslím, že by si mal…

– Čo, dočerta, odo mňa stále chceš? Veď je to strašná nuda! Koho už len zaujímajú tvoje konzervy s poondenými krabmi? Ja sa naozaj snažím, strýko, ale som ešte príliš mladý a také hlúposti ma jednoducho nezaujímajú.

Jonas ma zbadal, ako sá za vozíkom plným balíkov cukru nevýrazne usmievam.

– Ach táák, máme zasa policajnú návštevu? Nechceš náhodou pracovať v našom sklade?

– Dnes práve nie. Ale ak ponuka platí…

– Spoľahlivých a šikovných ľudí vždy potrebujeme. Takých, ktorí majú o prácu záujem.

Narážka platila zrejme synovcovi a ten sa zlostne uškrnul, akoby bol práve otvoril plechovku so skazenými krabmi. Zdá sa, že práve usúdil, že bude lepšie opäť zaliezť do kancelárie, založiť si ruky za hlavu, pozerať sa do povaly a snívať o dobrej diskotéke.

– Majte sa, – zašomral a odpochodoval.

Jonas ho sledoval ustarosteným pohľadom.

– Tí mladí dnes nemajú nijaké nadšenie. Robia si, čo chcú. Keď si človek pomyslí, koľko sme my museli robiť, aby sme to niekam dotiahli. Pečené holuby im lietajú do úst!

Nezávidel som tomu mladíkovi! Pečený holub bohviečo nie je. Radšej som zaviedol rozhovor na dôležitejšie veci.

– Ide o informácie o Åkerlindovi, ktoré si mi sľúbil pripraviť. Neohlásil si sa a mal si na to dosť času. Potrebujeme ich pre vyšetrovanie.

Jeho konská čeľusť poklesla a ústa mu na chvíľu vyzerali, ako keď kôň chniape za vreckom s krmivom.

– Mali byť samozrejme pripravené, ale… vieš, mala to urobiť Marja, ale ona príliš nevládze. Prepáč!

– Čo ju vlastne trápi? – opýtal som sa, hoci ma to nemalo prečo zaujímať.

– Keby sme len vedeli! V tom je vlastne problém. Niečo ma s pľúcami. Hlien sa jej neuvoľňuje z pľúc a každé ráno jej musím päsťami búšiť do chrbta, aby sa jej uľavilo. Tú techniku ma naučili v nemocnici. Je to vlastne hrozné.

Roztržito preložil niekoľko konzerv s haringami.

– Je veľmi náchylná na všetky možné infekcie. Za posledné tri roky mala štyrikrát zápal pľúc.

– Určite berie aj nejaké lieky, – poznamenal som so samozrejmosťou bežného Švéda, ktorý prepadol slepej viere vo všemohúcnosť piluliek.

– Proti tomu nie sú lieky. Má vraj voľajakú veľmi zriedkavú chorobu, ktorú sa akiste nevyplatí vedecky skúmať. Ak by sa aj podarilo objaviť príčinu choroby a liek proti nej, nemal by tento objav veľkú publicitu a sotva by sa našla nejaká firma, ktorá by sa podujala liek vyrábať, lebo by na tom nemohla zarobiť. To znamená, že sa do výskumu vôbec neoplatí investovať.

Z jeho hlasu bolo cítiť nevraživosť a v duchu som sa pýtal, či jeho princípy slobodného podnikania nesiahajú len po brány farmaceutických firiem. Určite mal dôvod byť roztrpčený a určite mal pravdu aj v tom, že málokto má chuť bádať v oblasti, ktorá mu neprinesie bohatstvo a slávu alebo aspoň interview v televízii.

– Je mi ľúto, – povedal som so svojím vrodeným zmyslom pre takt a správanie, – ale to nás nesmie odviesť od našej práce.

Nepočúval ma. Neprítomne hľadel do prázdna.

– V Mexiku je vraj voľajaký lekár, ktorý má mať liek proti Marjinej chorobe. To som sa, pravda, musel dočítať sám a naši lekári nad tým, samozrejme, iba kývnu rukou. Podľa nich sme vo všetkom najlepší na svete. Keby som mal dosť peňazí, postaral by som sa veru, aby sa dostala do jeho nemocnice.

– Určite, – poznamenal som a moja ohľaduplnosť bola už takmer vyčerpaná, a na to netreba veľa.

– Ale tie údaje o Åkerlindovi by sme chceli mať čo najskôr.

S nechuťou sa vrátil k svojim povinnostiam.

– Prepáč. Informácie, hej. Astrid sa toho ujala, keď Marja ochorela. Je možné, že to už má u seba.

– Je vo svojej kancelárii?

– Nie, je na svojom druhom pracovisku, kde má tiež polovičný úväzok.

– Kde to je?

Rozpačito si odkašlal a tváril sa, akoby mal vzápätí prezradiť nejaké zahanbujúce tajomstvo.

– Pracuje v štokholmskom teráriu.

– Čože? – vyhŕkol som. – Medzi tými hadmi na Vasagatan?

– Áno, Astrid sa vždy zaujímala o plazy. Fakt je, že niečo také študovala po skončení gymnázia a chcela sa na univerzite venovať výskumu plazov, ale potom sa zoznámila s Ulrikom a všetky plány sa rozplynuli.

Pred niekoľkými rokmi som bol v teráriu s deťmi môjho brata Torstena, ale skoro nič si z tej návštevy nepamätám. Vari iba to, že som odtiaľ chcel čo najskôr zdúchnuť.

– V posledných rokoch, keď sa vzťah medzi ňou a Ulrikom trocha narušil, záčala znovu študovať. Je presvedčená, že terárium je pre ňu najlepším zamestnaním, a má to ešte tú výhodu, že za to, čo ju zaujíma, dostane aj zaplatené. Príjemné s užitočným, rozumieš, čo myslím.

– Príjemné?

– Myslím, že ťa chápem. – Z jeho hlasu som vyrozumel, že Loganderova firma nerozšíri svoj veľkoobchodný sortiment o živé zmije.

Bol čas obeda. V malej samoosluhe som si dal „dnešné menu“ a ani som ho poriadne nedojedol, už som naň zabudol. Rozmýšľal som, či údaje o Mandelových nákupoch v Loganderovom veľkoobchode naozaj tak súria. Ruda bol tvrdohlavý. Tvrdil, že čím viac vieme o jeho podnikaní, tým skôr ho môžeme zaistiť.

Bol pondelok a ja som mal náladu zodpovedajúcu nudne strávenému víkendu a začínajúcemu sa pracovnému týždňu. Stále som si nebol na čistom, či ma naozaj niekto sledoval, alebo nie. Mal som iba taký pocit, nič viac! A pocity je ťažko konkretizovať. Snívalo sa mi o Mone, ktorá sa písala s o, a vo sne sa mi ešte stále zdala chutná ako marcipán, a keď som sa zobudil, zistil som, že žujem roh plachty, a roztrpčovalo ma, že som nebol iniciatívnejší. Čo bolo, bolo. Nič z toho som neoľutoval. Ibaže nerád žujem plachtu.

Chcel som Rudovi urobiť radosť, a tak som zahol na Vasagatan, aby som sa dozvedel, aké informácie mi Astrid pripravila. Ak ich ešte nebudem mať pripravené, prísne ju pokarhám. Toto je na policajnej práci to najlepšie: možno komandovať iných, a tí nesmú ani pípnuť.

Zaparkoval som do medzery medzi dvoma autami na Klarabergsleden a zbehol po schodoch na Vasagatan. Stokholmské terárium sa nachádza v prízemnej, na hnedo natretej drevenej budove hneď vedľa kancelárií firmy Bygg-Oleba, umiestnených v jednoposchodovom, tiež drevenom, ale na modro natretom dome. Obidva domy sú ako dve zablúdené ovečky medzi všetkými modernými budovami a pôsobia ako dve sestry v krinolínach na diskotéke.

Nad vchodom do budovy visí široká tabuľa so štylizovaným zeleným chameleónom s dlhým, úzkym červeným jazykom po vydarenom love na nejaký hmyz.

Najprv som kráčal po chodbe obloženej na bokoch vlnitým plechom. Ale po niekoľkých metroch sa provizórny výzor chodby zmenil a plech vystriedal betón. Podľa pevných betónových stien som usúdil, že tu prechádzam asi do nového bloku.

Cez otvorené železné dvere do malej pokladne som videl Ahlinovú, ako s niekým telefonuje. Vošiel som, ona na mňa pozrela prázdnym pohľadom a ďalej sa venovala rozhovoru, podľa všetkého s nejakým učiteľom biológie, ktorý chcel mať osobitnú zľavu pre veľkú a pravdepodobne aj veľmi neposlušnú triedu.

Čakanie som si krátil prezeraním vysvietených výstavných panelov na kratšej stene miestnosti naproti pokladni. Vystavovali tu niekoľko druhov hadích koží, vypchaté korytnačky, kostru užovky na čiernom pozadí drevenej debničky, vysušené škorpióny, vretenicu v liehu, preparát predstavujúci vývoj plazu od embryonálneho štádia až po nového spoluobyvateľa našej planéty, rozrezanú jedlú žabu, kostry iných žiab, vysušené krokodílie mláďatá a všeličo iné, čo ma ani zamak nenadchýnalo.

– Tak to budete mať za desať korún, – vysvetľovala, keď sa s učiteľom konečne dohodla na vstupnom.

– Chcel by som s tebou hovoriť, – povedal som.

V tomto prostredí vyzerala oveľa menej ustarostená, ale aj tu ju voľačo gniavilo. Chvíľu trvalo, kým mi záblesk v jej očiach prezradil, že ma konečne správne zaradila. To urazilo moju márnomyseľnosť. Čo všetko musia ľudia vytrpieť!

– Aha, polícia!

– Zastúpená mojou vzácnou osobou. Ide mi o informácie o Åkerlindovom nákupe u Loganderovcov od čias, keď sa zaregistroval u firmy. Vraj by si o tom niečo mala vedieť.

Sklopila mihalnice a chvíľu na mňa hľadela, až som sa začal cítiť ako jeden z preparátov na paneloch.

– Ak chceš, môžem ti ukázať výstavu, – navrhla. – Práve tu nemáme nijakých návštevníkov.

– Bol by som rád, keby som sa tomu mohol vyhnúť, – povedal som úprimne.

Potichu sa zasmiala a zatvárila sa pobavene.

– Máš strach z hadov?

– Mám? Ani presne neviem. Možno, ale nešlo o dajaký výrazný chorobný, neprekonateľný strach, ibaže pri pohľade na tieto zvieratá som vždy pociťoval akýsi chlad, a viem aj prečo. Počas druhej svetovej vojny, presnejšie roku 1943, dostal som sa v lete do detského prázdninového tábora na Ostrove detí v Štokholmskom zálive.

Moji rodičia sa tešili, že na jedno leto vypadnem z kamenného mesta, no ja som tým príliš nadšený nebol. Už vtedy som tak miloval Štokholm, že som nemal nijaké rajské pocity z toho, žé vidím trávu a stromy namiesto ulíc a námestí.

Starší a skúsenejší v tábore, ktorí tvorili akúsi smotánku a mali menších, slabších a nesmelých vychovávať k tvrdosti, si tam mohli bačovať, ako sa im zachcelo. Pamätám sa, že v to leto bol hlavný šéf tábora istý muž ťažko nakazený nacistickými ideálmi. Hoci mu už horelo pod nohami, pretože sa vojnové šťastie práve obracalo, mohol si ešte vždy dovoliť utláčať druhých a brániť sa argumentom, že „kamarátska výchova“ plodí ľudí tvrdých ako žula, akých bude treba po budúcom začlenení Švédska do tretej ríše. Ak sa niekto sťažoval, čo s ním vyvádzali starší, dostal výprask remeňom. Každý musel vydržať, a kto sa žaloval, tým pohŕdali, a teda si zaslúžil ďalšie trápenie.

Jedným z najobávanejších spôsobov, akým starší mládenci zaháňali nudu, bolo chytanie užoviek, ktoré potom kládli do postele tým, ktorých chceli vychovávať. Jedného večera si za obeť vyhliadli mňa. Vošiel som do veľkej spoločnej ubytovne. Bolo tam prítmie, čítanie nebolo dovolené a všetci museli zaľahnúť zhruba v rovnakom čase.

Okolo mňa si čosi šuškali, ale nevšímal som si to. Cítil som sa tu dosť osamotený, pretože som si ešte nestačil nájsť priateľa a veľa slov som cez deň veru neprehovoril. Túžil som sa vrátiť do mesta, domov, ale keď som o tom napísal rodičom, vrátil mi veliteľ tábora list a napomenul ma, aby som sa prejavil pozitívnejšie. Tvrdo cenzuroval všetky listy.

Odhrnul som prikrývku a ľahol som si do postele. Uplynulo niekoľko sekúnd. Zrazu som pocítil, že sa okolo mňa ovinulo zo sedem-osem hadov, a v tej chvíli som myslel, že je so mnou koniec. Inak som väčšinu zážitkov z Ostrova detí zabudol, ale tento mi navždy zostane v pamäti, ten udúšajúci strach, ten ohromujúci šok, pri ktorom mi išlo srdce vyskočiť z tela.

– Chcel by som iba niekoľko údajov o Åkerlindovi, – povedal som.

– Práve teraz máme fantastickú zbierku plazov, – poznamenala. – Určite jednu z najlepších v Európe.

Vstala zo stoličky v pokladnici, mlčky predo mnou vošla do terária a ja som ju váhavo a bez nadšenia nasledoval.

Celá miestnosť bola natretá trávovozelenou farbou a mala rozmery asi ako bežná samoobsluha potravín. Z povaly svietilo niekoľko žiariviek, ale väčšina svetla prenikala z osvetlenia hadích schránok. Uprostred miestnosti stála malá konštrukcia, zhotovená zo zelenej preglejky, do ktorej boli vstavané ďalšie hadie schránky.

Priamo oproti vchodu bol menší bazénik s niekoľko decimetrov hlbokou vodou. Plávali v ňom korytnačky, na ktoré vyvaľovalo oči krokodílie mláďa, odpočívajúce na kameni. Zvlhčovač vzduchu supiac vydychoval gejzíry vodnej triešte a zabezpečoval exotickým zvieratám dýchateľný vzduch.

Naľavo od vchodu bol bazén pre krokodíly, kde oddychovalo niekoľko pravekých plazov spolu s väčšími korytnačkami. Bazén mal okrúhly tvar, bol obohnaný mantinelom zo zeleného plastu a vnútri obitý akousi hnedastou mäkkou tkaninou tiež z plastu. Uprostred bazéna trčal z vody okrúhly ventil a od neho smerom k zadnej časti a k stene viedla široká drevená lavička, na ktorej ležal mohutný krokodíl. Zdalo sa mi, že ma pozoruje privretými očami nad hrozivo sa škeriacou tlamou, akoby uvažoval, či si mnou nemôže obohatiť jedálny lístok.

– Pozri, – povedala Astrid Ahlinová a jej hlas znel takmer zamilovane, – tuto je diamantový štrkáč. Nie je nádherný? Žije v Severnej Amerike a dorastá do dĺžky dva a pol metra.

Had ležal zvinutý pri obloku, akoby lano sedelo na vajciach, a kresba na jeho sivohnedom chrbte sa podobala na kockovanú stuhu. Všimol som si, že jeho chvost sa končí akýmsi rapkáčikom.

– Je to asi riadne jedovatá potvora, – poznamenal som, len aby som voľačo povedal.

– Hej, ten je veľmi jedovatý, ale iba štyridsať z tisícpäťsto uštipnutých umiera. Proti uštipnutiu už existuje dobré sérum.

Postúpila k ďalšej sklenej schránke a musel som ju nasledovať.

– Čierna mamba je neuveriteľne rýchly had, – vysvetľovala. – V buši sa vie pohybovať až dvadsaťkilometrovou rýchlosťou za hodinu. A je aj veľmi agresívna, najmä počas párenia.

– Nuž, a kto vtedy nie je agresívny? – namáhavo som sa pokúsil nadľahčiť situáciu, ale ona ohrdla moju poznámku.

V schránkach ležala tráva, mach, cyprusové vetvičky a holé kusy kmeňov. Had sa nehýbal a zdalo sa mi, že sa podobá na čierny bič. Astrid ma poučila, že dorastá do dĺžky štyri a pol metra. Veril som jej. Niekoľko metrov jeho tela sa oddelilo od kmeňa a voľne sa vznášalo vo vzduchu. Jeho hlava sa dotýkala sklenej schránky, pričom mu z papule v pravidelných intervaloch vyšľahoval rozštiepený jazýček. S hrôzou som si uvedomil, že ma od najjedovatejšieho hada na svete delí iba niekoľko milimetrov skla.

– Je to obyčajné obločné sklo? – pýtal som sa a zdalo sa mi, že mám dostatočný dôvod na túto otázku.

– Áno, plexisklo nie je vhodné. Rýchlo sa doškriabe, a preto sa na celom svete používa obločné sklo. Ešte sa nestalo, žeby ho niekto rozbil.

– Počkaj, kým sa to narkomanom dostane do uší. Ti vám to tu rozoberú. Bude to pre nich výzva.

– Na to tu majiteľ má afrického psa, rodézskeho ridgebaeka. Ten tu stále leží. Je špeciálne vycvičený na hady, narkomanov a opilcov.

Znelo to celkom zábavne, ale akiste to bolo mienené iba ako vecná informácia. Potom mi predstavila plaza, ktorý vyzeral celkom nenápadne, ale podľa toho, čo mi povedala, tiež patril do diabolského plemena.

– Je to najjedovatejší had Južnej Ameriky a žije iba na malom ostrove v santoskom zálive na východnom pobreží Brazílie. Ostrov sa volá Quemada Grande a had má meno Bothrops Insularis.

– Sľubujem, že sa tomu ostrovu vyhnem, – povedal som.

– Tento Bothrops Insularis je jediným exemplárom mimo juhoamerického kontinentu a majiteľ terária, Olle Rosenqvist, ho dostal od profesora Flavia da Vonseca a doktora Alphonsa Hogeho z Instituto Butantan v São Paule. Nie je to fantastické? Jediný exemplár! Pekné háďa! Živí sa vtákmi, ktoré po uštipnutí ochrnú.

– Myslím, že radšej vezmem nohy na plecia.

Ona však mala pre mňa ešte veľa lahôdok: lesklé kobry s čiernymi a bielymi papuľami, zelené mamby, kobry zo Sumatry, japonské vretenice, obrovské pytóny sieťové, ktoré ako povrazce svalov odpočívali na dne schránok, všakovaké druhy štrkáčov, ale všetky rovnako smrteľne jedovaté, dlhočizného krovinára, ktorý si priniesol pohľad akiste z najhorúcejších pekiel, rôzne druhy vreteníc, medzi ktorými, nerozumiem prečo, chýbala práve domáca švédska vretenica. Podľa Astrid Ahlinovej je takmer neškodná. Veľa ďalších potvor som sa ani neopovážil zapamätať si zo strachu pred strašnými snami.

– Dá sa zostaviť zoznam najnebezpečnejších hadov sveta, – pokračovala. – Tie najväčšie sú obyčajne aj najjedovatejšie. Počkaj, či ti ich budem vedieť všetky spamäti vymenovať: kobra kráľovská, tajpan, užovka tigria, čierna mamba, čierna krajta, krovinár, koralovec antarktický a Bothrops Insularis. Olle Rosenqvist je najväčším znalcom hadov nielen vo Švédsku, ale azda v celej Európe, a všetky hady si chytá sám. Doteraz chytil vyše 4500 hadov. Pozri, vidíš tam koralovca antarktického v tej schránke?

Ukázala na hada s krátkym hrubým telom, ktorý číhal na hnedom piesku za sklom.

– Vyzerá ako vretenica, ale v skutočnosti je to užovkovitý had. Jedovaté užovky patria medzi najjedovatejšie hady. Koralovec antarktický uštipne všetko, čo sa mu dostane do cesty. Je skutočne nebezpečný. Ale nie o tom som chcela hovoriť. Vieš, prečo ma také sivomodré oči, akoby boli spenené?

– Asi sa mu kalí zrak, – hádal som, ja, čo som o tomto hadovi nemal ani potuchy.

– Nie, ten iba zvlieka kožu. To je u všetkých hadov rovnaké. Vidno im to na očiach. Štyri-päť dní pred zvlečením kože majú sivomodré oči a po zvlečení sa im zrak opäť vyjasní. Po celý ten čas neprijímajú potravu a sú vtedy aj najjedovatejšie. Ostatne aj Bothrops Insularis sa bude čoskoro zvliekať. Dnes ráno som mu to zbadala na očiach.

– To mi už naozaj stačí, ďakujem. Nemohli by sme sa teraz radšej vrátiť k tým údajom o Åkerlindovi?

Ale Astrid Ahlinová bola vo svojom živle a nedala sa zastaviť.

– Musíš sa ešte pozrieť na náš nádherný exemplár kobry kráľovskej. Olle Rosenqvist má jednu už štrnásť rokov a je už úplne krotká.

Strhol som sa.

– Čože? Aj hada možno skrotiť?

– Veru hej! Práve kobra kráľovská najskôr skrotne. Mal by si vidieť, ako sa vopchá Ollemu do rukáva a cez šiju prelezie do druhého rukáva. Olle mi sľúbil, že mi to tiež dovolí raz vyskúšať.

Na sklenú stenu dosť priestrannej a vysokej schránky vyklopkala akýsi signál. Meter za metrom sa začalo dvíhať pružné hadie telo. Neohrabane napnutá hranatá hlava sa kývala smerom k nám a na konci rozdvojený jazyk neustále šľahal z papule.

– Čo je dnes nového, kráľu? – maznala sa s ním ako s milovaným dieťaťom.

– Ako preboha môže také monštrum vôbec skrotnúť? – vyhŕklo zo mňa.

– Súvisí to pravdepodobne s vylučovaním adrenalínu. Hady majú neuveriteľne jemný čuch a každú nervozitu ihneď zacítia. Keď si však pokojný a nefajčíš, zvyknú si hady na tvoj pach a vôbec ti neublížia.

– Fajčiť síce nefajčím, ale keby som tu s nim ostal osamote, ukázal by som mu, koľko adrenalínu viem vylúčiť, – odpovedal som.

Astrid fascinovane hľadela na vlniace sa hadie telo.

Podľa účinnosti uštipnutia nepatrí kobra kráľovská medzi najjedovatejšie hady sveta, ale je to kanibal, lebo žerie iné hady. Pri napadnutí uštipne 40-50 ráz tesne vedľa seba, ako šijací stroj, a rovnako uštipne aj človeka.

Pri pokladnici búchali noví návštevníci, že chcú vstupenky. Musela sa vrátiť. Bol som šťastný, že jej pritom môžem robiť spoločnosť. Prešli sme okolo sklených schránok so škorpiónmi a jaštericami najrôznejšieho druhu. Starší pán priúčal svojho syna tajomstvám prírody a chlapec hľadel na zvieratá ako očarovaný.

– Škorpión nie je veľmi nápadný, – vysvetľoval. – Ale pamätám sa z čias, keď som ešte pracoval ako expert v Organizácii spojených národov, že všade, kde sa vyskytuje, naháňa ľuďom strach a hrôzu, a to celkom oprávnene. Vidíš jeho chvost? Na konci mu trčí malý tenký výbežok. To je jeho jedovaté žihadlo. Človek po uštipnutí umiera ako nič.

– Aj ty si videl takéto, otec?

– Veľa, – odpovedal otec sebavedome a syn obdivne potichu zapískal.

Astrid vydávala komusi z veľkej bankovky, zatiaľ čo som čakal, kým bude konečne hotová. Mal som možnosť vypočuť si ešte viac z poučného výkladu znalého otca.

– V tejto schránke môžeš vidieť jednu z mála jašteríc, ktoré sú jedovaté. Túto volajú kôrnatec jedovatý a na veľké prekvapenie má v dolnej čeľusti jedovaté zuby. Vyzerajú ako malé rohy.

– Aj také si videl, otec?

– Iba niekoľko kusov. Keď som bol v Mexiku.

Čo si ty všetko nezažil, otec!

Noví návštevníci vošli do terária a ja som si sadol na drevenú stoličku vedľa Astrid. Prehliadka sa skončila a bolo mi jasné, že sa už nebudem musieť pozerať na jej skrúcajúcich sa miláčikov. Konečne som sa mohol trocha uvoľniť, hoci mi tie užovky z detských liet ešte stále chodili po rozume.

– Ako je možné, že sa žena zaujíma o hady?

Oprela sa o operadlo stoličky a pohrávala sa pritom s perom.

– Hady majú veľa svojrázneho, čo je ťažko vysvetliť tomu, kto ich nemá rád. Nijaký iný živočích nemá toľko variácií tvarov a farieb od leskločiernej až po najmatnejšiu zeleň. Aj ich tvary sú enormne funkčné. Čo do pohybu patria tiež k najgracióznejším živočíchom. Oči nikdy nezažmúria, sú vždy v strehu. Stačia si samy pre seba. Niet lepších objektov na štúdium správania zvierat.

– Nevravel už starý pán Freud, že had je sexuálnym symbolom?

Jej nadšenie začalo pomaly upadať a pred sebou som zasa mal tú zatrpknutú a ustarostenú ženu, s ktorou som sa stretol v kancelárii ich rodinnej firmy. Hlas jej vyschol a nadobudol pôvodnú ostrosť.

– Typické, – zasyčala. – Vy muži myslíte len na to. Nič nechápete. Všetci ste hlupáci. Naozaj ničomu nerozumiete. Máte len jediný záujem. Ste odporní a zlí.

Chcel som jej povedať, že keby som ja osobne mal odstupňovať svoje záujmy, určite by som pred zvíjajúcimi sa hadmi uprednostnil to, o čom podľa nej stále rozmýšľam. Pochopil som však, že rovnako ako svojho muža aj mňa pokladá za beznádejný prípad, a tak som sa rozhodol, že toto interview skrátim.

– Ako je to s tými údajmi o Åkerlindovi?

Mlčky otvorila kabelku a podala mi zložený papier. Ležal na samom spodku a napriek tomu, že sa pri otváraní odo mňa odvrátila, zbadal som čosi, čo som zrejme nemal vidieť.

– To je dôverný materiál, – zavrčala. – Nemám vlastne nijaké právo ho vydať. Potvrď mi, že si tie údaje prevzal a že ich nezneužiješ.

Bolo to smiešne, ale aby som ešte viac nevyhrotil beztak zlú situáciu, podpísal som potvrdenie, ktoré už mala pripravené. Stále som však musel myslieť na jej kabelku.

Prečo má Astrid Ahlinová v kabelke pištoľ?

– Dobre teda, – funel Ruda. – Podarilo sa nám zistiť nájomníka bytu na Sköldgatan 37. Volá sa Albín Karlsson a býva tam od roku 1968.

– Je do toho tiež zapletený? – opýtal sa rozvážne Simon. – Albín Karlsson je pre mňa nové meno.

Ruda si stiahol cez okrúhle bruško vestu. V posledných rokoch tvrdošijne nosí oblek s vestou. Možno preto, že si namýšľa, že mu pridáva na vážnosti. Nebolo však takej vesty, ktorá by zaodela túto časť tela svojho majiteľa. Jej dolný koniec sa vždy vyhrnul.

– Albína sme našli v Hälsinglande, v protialkoholickej liečebni, v jednej z jeho obľúbených. Hovorili sme s ním a povedal nám, že pred niekoľkými rokmi naozaj podpísal nájomnú zmluvu so Štokholmom, ale že vraj pred dvoma rokmi prehral v pokeri nájomné právo a že odvtedy tam nebýva.

– V pokeri? – vyhŕkol Sune a v jeho hlase bolo cítiť pohŕdanie hráča bridžu nad takou jednoduchou hrou. – To predsa nie je dovolené.

Pozreli sme na seba. Bol Sune naozaj taký naivný, ako sa občas zdalo? Ako obhliadač miesta činu nemal páru medzi odborníkmi, a aj ako policajt bol po mnohých stránkach perfektný, ale bol udivujúco naivný, keď sa dostal mimo rámca toho, čo poznal.

– Prosím ťa, – zašomral Ruda. – Jasné, že je to zakázané, ale povedz to podtrundženému alkoholikovi s piatimi kartami v hrsti, keď hrá o strechu nad hlavou.

– S kým prehral ten byt? – opýtal sa Pelle.

Ruda pokrčil mocnými plecami.

– Na to sa on už nepamätá. S niekým z nejakej novej bandy, s ktorou sa stretol na lavičkách na Gullmarsplane. Jediné, čo mu zostalo v pamäti, bolo, že mal tri desiatky a dve šestky a jeho protivník štyri dvojky.

Pelle si súcitne vzdychol. Ešte predtým, ako stretol svoju Gullanu, ktorá v ňom prebudila iné vášne, bol náruživým hráčom pokeru a pamätám sa na jeho pondelky, keď si od známych požičiaval peniaze, aby mohol vyžiť do ďalšej výplaty.

– Ďaleko sme sa v tejto veci nedostali, – povedal Ruda.

– Rovnako zle to vyzerá aj s Anderssonovým splnomocnením pre Åkerlinda a sprostredkovateľskú firmu, však, Rolf?

Rolf Öhman si odkašlal. Zriedkakedy ho poverovali prácami v teréne, pretože sa špecializoval na úradnícke papierovanie. Aj takých treba a on sa vypracoval, takže mu už ani nebolo zaťažko to priznať. Ale pred niekoľkými rokmi by boli iba mučením vynútili zo mňa obvinenie, že vyzerá trocha ulízane.

– Ak je to naozaj tak, že niekto prevzal a ďalej vedie firmu E. Andersson, Podn., akc. spol., od jej majiteľa Anderssona, musí predsa na príslušnom poštovom úrade predložiť splnomocnenie, aby mohol prevziať všetky zásielky. Prešiel som všetky poštové úrady v rajóne. A nič. Nikde nie je zaregistrovaný.

– Tak potom musíš hľadať mimo rajónu, – povedal pokojne Simon.

Rolf urobil malú grimasu a zavrel obal so spismi.

– To sa ľahko povie. Bol by to poriadne veľký rajón, keby som mal prekutať celú krajinu.

Ruda zrazu udrel päsťou do stola a rozčúlene zvolal:

– To by už bol naozaj vrchol, keby najlepšia policajná jednotka krajiny nevedela vypátrať tú figúru Mandela! Veď to nie je typ, ktorý zalezie do diery a tam potom čuší. Rád strieda úkryty a my by sme mali byť schopní dolapiť ho niekde medzi dvoma skrýšami.

– Skôr alebo neskôr ho chytíme, viem to, – povedal Simon presvedčivo, ale Ruda sa nechcel dať utešiť.

– Chcem ho mať tu teraz. A nielen pre jeho priekupníctvo, ale predovšetkým kvôli tým otrokom. Chcem to poriadne rozvíriť! Hovoril som už s odborármi a sľúbili mi, že urobia všetko, čo je v ich silách, ale upozornili ma, že to vôbec nebude ľahké. Obchodníci s otrokmi sa vedia dobre brániť.

Bola to bežná šéfovská kázeň, a keďže sme už nemali čo prejednávať, vyjadril Ruda všeobecné želanie, aby sme dočerta pohli rozumom a napli všetky sily a konečne ho zaistili. Prikývli sme, ale súčasne sme si pomysleli na všetko ostatné pátranie, na ktorom sme sa zúčastňovali.

Údaje, ktoré som získal od Astrid Ahlinovej, nám tiež vď’mi nepomohli. Åkerlind nakúpil za jedenásťtisíc korún, ale z údajov nevyplývalo čo. Počas niekoľkých mesiacov navštívil Loganderovcov štrnásť ráz a nakúpil u nich tovar za rôzne sumy. Posledný nákup urobil koncom septembra.

Simon a ja sme medzitým dostali príkaz zaistiť a doviesť nášho starého dobrého známeho a skúseného basistu Stor-Masena, ktorý občas ušiel z väzenia, aby mohol niekoľko dní stráviť s rodinou. Jeho manželka zakaždým zohnala pre túto príležitosť iný byt. Dostali sme stopercentný tip, že sa tentoraz zdržiava na Óstermalme, v byte na treťom poschodí jedného z tých starých domov, ktoré boli určené na luxusnú asanáciu, aby sa potom mohli predať za veľké peniaze po majetku posadnutým členom vyšších príjmových kategórií. Povedal som to Simonovi a Simon sa iba zasmial. Vravel, že ľuďom nemožno prikázať, ako naložiť s peniazmi, ak riadne platia dane. Simona nikdy nič nerozčúlilo a túto vlastnosť som mu od srdca závidel.

Tentoraz prezrádzala menovka na dverách, že tu býva akýsi Löfström. V byte sa nič nepohlo, no s tým sme už mali svoje skúsenosti, veď sme to nerobili prvý raz. A tak Simon zakričal do listového otvoru na dverách:

– Masen, tu polícia! Veď vieš, aký rachot to narobí, keď budeme musieť vyvaliť dvere.

Zdalo sa mi, že z bytu k nám doľahol hlboký vzdych. Zámka cvakla a otvoril nám sám Stor-Masen. Mal na sebe vrecovité domáce nohavice a svetlé tričko s fľakmi od jedla.

– To ste vy? Takto aby som sa zberal, čo?

Vošli sme ako nepozvaní hostia, a veru sme nimi aj boli. Zjavila sa aj jeho manželka Märta a v pozadí som zbadal ich deväťročného syna, ktorý si placho prezeral nesympatických ujov.

– Práve si pochutnávam na hovädzine, – povedal Stor-Masen. – Môžem to dojesť? Märta varí lepšie ako v base.

Mal som už na jazyku svoje obvyklé nie, ale Simon rozhodil rukami a urobil gesto, ktoré sa asi musel naučiť od manželky Nade:

– Len sa pokojne najedz! Dopraj si.

– Môžem vám urobiť kávu? – opýtala sa pani Märta a my sme si ako starí známi posadali za prestretý stôl. Doniesla nám čerstvo uvarenú kávu a ešte teplý pocukrovaný koláč.

Rozhovor sa krútil okolo toho i onoho, ale najviac okolo Stor-Masenových starostí s izbovými kvetmi, ktoré mu nechcú kvitnúť. Ukázal nám niekoľko cyklámenov, no Marta sa nám hneď zdôverila, že ju kvety príliš nezaujímajú.

– S cyklámenmi mám len samé trápenie, – sťažoval sa Masen. Neviem prečo, ale všetky mi časom zvädnú.

– Asi ich príliš často polievaš, – povedal mu Simon. – Šetri trocha vodou, a hneď sa budú mať lepšie.

– Naozaj? Počula si, Märta? Buď s tou vodou opatrná, kým budem preč.

Utrel si ústa a zívol.

– Iba sa prezlečiem. Ide na mňa akási únava, ale vôbec netúžim po väzenskej posteli, to teda vôbec!

Zamilované sa pozrel na svoju ženu a trocha nemotorne ju pohladkal po líci.

– Najlepšie sa mi veru leží pri tebe.

Usmiala sa naňho a jej oči vraveli, že si myslí to isté. Kým sa v spálni prezliekal, Märta nám rozprávala, čo rád je, a prosila nás, aby sme oznámili väzenskej správe, že zo silno korenenej stravy máva tráviace ťažkosti.

– Poďme teda, – povedal Stor-Masen, keď vyšiel z izby s malou taškou v ruke a oblečený do tmavého obleku. – Ozvem sa ti, Märta, čoskoro. Maj sa mi zatiaľ dobre. A ty, môj Hasse…

Objal syna a rozstrapatil mu vlasy.

– Poslúchaj mamu a pomáhaj jej, ako len budeš vládať. Však otecko zasa príde, len čo bude môcť, a opäť sa uvidíme.

Po schodoch sme zišli k autu a Stor-Masen nám pyšne rozprával o peňaženke z plátna, ktorú mu ušil syn. Ukázal ju Simonovi, ktorý ju nezabudol poobdivovať.

Stor-Masen by už sotva vedel žiť na slobode. Nemal nijaké zázemie, do ktorého by sa mohol stiahnuť, a nikto mu nechcel dať nijakú prácu. Riadil sa podľa zákona najmenšieho odporu, a len čo mu niekto zavolal, či by sa nechcel zúčastniť na dajakej stopercentnej akcii, bez všetkého sa pridal.

Bolo to jedno z mnohých nedramatických zatknutí, ktoré robíme. Sú však aj iné. S revolvermi, nožmi, dýkami a inými zbraňami, ktoré ohrozená osoba napochytre schmatne v byte, keď chce uniknúť našim rukám. Raz sa jeden muž pokúsil prebojovať na slobodu ťažkým kladivom. Najhoršie je, že sa mu to aj podarilo!

Už večer o siedmej som ležal v posteli a ako zvyčajne som zízal do povaly a želal som si byť niekde inde. V televízii nedávali nič, čo by ma zaujímalo, na flám som nemal peniaze, rádio ma nelákalo, na knihy som bol príliš unavený, noviny som dočítal, stereogramofón a magnetofón nefungovali a pre spoločenské hry som nemal partnera. Nezostávalo mi teda nič iné, ako civieť na plafón.

Keď sa pri bytových dverách ozval zvonček, vyskočil som. Brána bola celých dvadsaťštyri hodín zavretá, pretože Drottninggatan patrí k tým častiam Štokholmu, kde otvorená brána znamená teplé miesto pre tulákov, miesto, kde sa možno vyspať z opice, alebo kde si narkomani môžu pichnúť svoju dávku. Inak však zámka medzi jednotlivými opravami nikdy nefungovala dlhšie ako týždeň.

Na chodbe stáli dvaja muži. Najprv som sa nazdával, že sú to reprezentanti dajakej americkej organizácie Armády spásy, pretože boli slušne oblečení, ale usmievali sa úsmevom, ktorý nesľuboval spásu. Ježiš určite nepatril k ich dôverným známym.

– Chceme s vami prejednať istú obchodnú záležitosť, Hassel, – povedal menší.

Mal okolo štyridsať a riadne sa potil, asi ako obložený chlebík zabalený do igelitového vrecka v staničných bufetoch. Ten druhý stál v pozadí a ruku mal zastrčenú za fazónku saka a možno držal v ruke zbraň. Nebol som si nimi celkom istý, a tak som sa rozhodol, že sa do toho obchodného rokovania pustím.

Vošli do bytu, ani si nepýtali dovolenie, a ja som im v tom nemohol zabrániť. Hoci boli trocha pri sebe, ako už muži stredného veku od príliš mastného jedla bývajú, mali v sebe akúsi mačaciu pružnosť, z čoho som hneď vyrozumel, že s obyčajnou bitkou tu sotva vystačím.

Ten druhý mal pod pazuchou aktovku, a keď vošiel, pocítil som jeho dych ako úder na čuchové bunky. Mohol by si zarábať ako reklama na smradľavé syry.

– Ak mi chcete ponúknuť nejaké dielo na splátky, tak vám musím povedať, že som už všetky prečítal, – povedal som.

Ten prvý nesúhlasne zakýval hlavou a ja som nič iného neočakával. Mal také hrubé okuliare, že som mal dojem, že sa pozerám do akvária.

– Nie sme z tejto branže, Hassel. Dobre vieš, prečo sme tu.

Vôbec mi neboli sympatickí, a tento pocit bol nepochybne obojstranný. Pochopil som, že ma chcú zastrašiť, čo zrejme patrilo k ich pracovným metódam.

– Ak robíte anketu pre Gallupov ústav, či používam zubnú pastu, tak by som najprv poprosil jeho, aby si očistil zuby, – a ukázal som na muža so smradľavým dychom.

To sa mu páčilo ešte menej a videl som, že som ho zasiahol na citlivom mieste. Muž z celej sily zovrel tašku, až mu prsty obeleli. Ten druhý sa však iba krátko zasmial a jeho smiech znel, ako keď niekto čistí odtok umývadla.

– Anketu nerobíme, ale ty musíš zacvakať.

– Kieho čerta mám zaplatiť?

Sňal si na chvíľu okuliare a uvážlivo cmúľal rám. Potom si znovu založil na nos to svoje akvárium a jeho malé potkanie očká sa znova zväčšili.

– Herné dlžoby sú čestné dlžoby, ako sa vraví. Úzkostlivo však dbáme na to, aby sa dlžoby aj čestne vracali.

Roztržito si najprv očistil lupiny z pliec a potom natiahol ruku a ten druhý mu podal aktovku. Pomaly ju otvoril a ja som bol zvedavý, čo mi asi ukáže.

– Nedávno si bol večer v hráčskom klube, však?

– Je to celkom možné, – pripustil som.

– Dobre, že to nepopieraš. Aspoň sa o tom nemusíme zbytočne dohadovať. Inak sa fotografie výborne podarili. Niekoľko kópií si bez všetkého môžeš nechať.

Hodil na stôl niekoľko zväčšenín a videl som na nich sám seba, ako vykladám žetóny na zelenú hraciu plochu rulety. Svetlo v miestnosti bolo dostatočne silné a fotografia bola krásne ostrá a jasná. Nebolo pochýb: Roland Hassel hral v nelegálnej herni!

– Majú dobrú ostrosť, – pochválil som fotografie. – Dokonca na nich vidieť, že som takmer čerstvo oholený.

– To nás teší. Snažíme sa používať najmodernejšiu techniku. Amatérstvo sa tu nevypláca.

Ten druhý zatiaľ neprehovoril ani slova, iba svojím dychom zamoroval ovzdušie. Zrazu mu čosi zachrčalo v hrdle a ja som čakal, že konečne povie niekoľko rozumných slov, no nakoniec si to rozmyslel a nechal rokovať kamaráta.

– Ďakujem za tip, – povedal som. – O fotografie nemám záujem. Ale ak ma chcete vydierať takouto maličkosťou, mali by ste zmeniť zamestnanie. Môžem to všetko veľmi ľahko vysvetliť.

Muž, ktorý vystupoval ako šéf, nadvihol polmesiačikové obočie za okuliarmi a tváril sa veľmi začudovane.

– Nechápame, že máš vôbec svedomie zdráhať sa zaplatiť. To nie je od teba čestné. Predstav si, že by všetci odmietali zaplatiť svoje dlžoby. Kam by sme takto došli? Vypukol by chaos a anarchia.

Celý čas sa usmieval a to nerobilo z neho príjemnejšieho spoločníka.

– O. K. – povedal som. – Von s tým, ak máte niečo na predaj.

– Milý Hassel, tu vôbec nejde o predaj. Veď som to už jasne povedal a dúfam, že si nesedíš na ušiach. Musíš si však vyplatiť dlžobné úpisy. Tak to totiž funguje. Človek podpíše, a ak prehrá, musí sa starať, aby dlžoby zaplatil.

– O čom to vlastne hovoríš?

– Ts, ts, ts, Hassel! Musíš bezpodmienečne začať brať nejaké lieky proti zabúdaniu.

Chvíľu sa hrabal v aktovke, potom vyložil na stôl päť hárkov papiera, ale postavil sa tak, aby som ich nemohol zdrapnúť. Jeden z nich bol originál a ostatné fotokópie. Zrazu mi svitlo, čo so mnou zamýšľajú. Keby som sa náhodou aj dostal k papierom, boli by pre mňa, okrem originálu, bezcenné. Originál tam ležal, aby mi ukázali, že to s tými ostatnými nie je bluf.

Ale to bolo aj všetko, čo som vlastne pochopil. Päť exemplárov dlžobného úpisu, ktorý čierne na bielom dokazoval, že som si dovedna požičal štyridsaťosemtisíc korún, a pod tým môj podpis. A bol to naozaj môj podpis. Dokonca mi dovolili, aby som si ho pozrel celkom zblízka, keď usúdili, že nemám v úmysle použiť násilie.

– Pekné peniaze, Hassel, – povedal muž a tváril sa súcitne. – Na rulete sa peniaze veru rýchlo rozkotúľajú. Bolo by treba varovať mládež.

– Toto som ja nikdy nepodpísal, – povedal som.

– Popieraš, že je to tvoj podpis?

– Podobá sa naň, ale… –

A teraz dobre počúvaj! Už sme počuli toľko lží, že by sme mohli o nich napísať knihu. O ďalšie už vôbec nestojíme. Jediné, čo nás zaujíma, sú peniaze. Hard cash! Si nám dlžný štyridsaťosemtisíc. Náš šéf je síce poctivec, ale má bohužiaľ horúcu hlavu…

– Preto vysiela svoje gorily, namiesto aby prišiel sám, – zahundral som.

Vyzeral urazene a pohľadom prosil svojho druha o morálnu podporu, ale ako odpoveď iba ďalšie závany z jeho úst.

– Nie sme nijaké gorily. Vieš dobre, že jestvujú rozdielne sociálne prostredia. My patríme k obchodníkom. Náš šéf má údajne aj také typy, ktoré ty nazývaš gorilami. Vraj to nie sú príjemní chlapíci. Už pri pohľade na nich sa trasiem, od strachu. Na svete sa dejú strašné veci.

Za celou vecou muselo byť niečo, čo sa mi zatiaľ nepodarilo postrehnúť. Rozhodol som sa, že sa budem tváriť, akoby som sa podrobil ich požiadavkám, a už trocha žalostnejším hlasom som povedal:

– Nemám nijaké peniaze. Iba svoj policajný plat.

– Tak čo potom tak ľahkomyseľne hráš ruletu? Starý Shakespeare to pekne vystihol, keď povedal, že kajúcnosť rýchlo bledne. Musím sa ťa, bohužiaľ, opýtať z mosta doprosta: Kedy chceš zaplatiť svoje dlhy?

– Veď toľko peňazí neušetrím ani do smrti.

Zdalo sa, že rozmýšľa nad odpoveďou. Bolo to zjavné divadlo. Už keď sem vkročil, musel predsa vedieť, že peniaze nemám. Zbalil dlžobný úpis a fotografie do aktovky a podal ju tomu druhému, ktorý si ju silno, ale pritom nežne privinul na hruď ako dlho nezvestného brata.

– No dobre, – povedal napokon. – Máme toľko uznania. Nakoniec peniaze tiež nie sú všetko. Dlžoby možno platiť aj iným spôsobom. Koniec koncov, nebol by si jediným policajtom, ktorý takto spláca svoj dlh. Ak rozumieš, čo mám na mysli.

Prikývol som a stará známa zlosť mi začala stúpať v žilách ako miazga v stromoch.

– Chceš, aby som predával policajné tajomstvá a zradil svoje povolanie?

Prevrátil oči za akváriom.

Z tvojich úst to znie nekamarátsky. Veď ja viem, ako lipnete na svojej profesionálnej cti. Nie ste vlastne ničím iným ako príliš dospelými skautmi. Ozaj, aj pri polícii treba začať ako vĺča? Ale do toho nás vlastne nič. Splnili sme si povinnosť a my, dvaja Mauri, pomaly pôjdeme.

Zamieril k dverám.

– Ste obyčajné svine, – zakričal som za nimi.

Obrátil sa a krátko sa uklonil. Zdalo sa, že ho môj výbuch potešil. Akiste v tom videl dôkaz, že ma majú v hrsti.

– Nemal by si tak pohŕdať sviňou. Dôležité zviera! Z hľadiska fyziológie výživy. Čo by si napríklad Dáni počali bez možnosti vyvážať slaninu. Čoskoro sa ti zasa ohlásime. Ešte jedna vec, Hassel…

Na chvíľu mu zamrel úsmev na tvári.

– Veľmi by sme ocenili, keby táto naša obchodná transakcia zostala medzi nami, predovšetkým kvôli tebe. My ľahko oželieme naše výdavky. Ty by si však sotva zniesol dôsledky svojej zhovorčivosti, keby mala ohroziť nás.

Okolo úst mu znova pohrával úsmev.

– Trochu pomoci z tvojej strany, a dostaneš späť svoje dlžobné úpisy. Úplne bez problémov, fakt. Dávať a brať je naším mottom. Želám ti ešte príjemný večer, a keď sa ti bude snívať o rulete, zapamätaj si, že už nikdy nesmieš podpísať nijaké úpisy. Najstaršia dlžoba sa bude splácať ako prvá.

Konečne vypadli a ja som tam zostal so svojou nevybúrenou zlosťou. Zazvonil telefón a ja som doň zareval také haló, že sa muselo zvlniť telefónne vedenie. Na druhej strane telefónu sa nik neozval. Najprv som chcel praštiť slúchadlo do vidlice, ale vtom som predsa len začul slabý povzdych, a tak som slúchadlo rýchlo pritlačil k uchu. Potom sa ozval ešte jeden zvuk, akoby chcel volajúci čosi povedať, no nevedel sa odhodlať. Potom zložil.

Tento vzdych som predsa poznal!

– A čo si ty o tom myslíš? – opýtal sa Ruda.

Sedeli sme sami dvaja v jeho pracovni a ja som mu porozprával o návšteve tých dvoch mužov. Celú noc som rozmýšľal, pravda, nie iba o dlžobných úpisoch.

– Neviem ti povedať, či tí dvaja muži vedeli, že dlžobné úpisy sú falošné. Možno poctivo verili, že sú pravé, ak môžem vôbec hovoriť o poctivosti v súvislosti s nimi. Kto ich však mohol poveriť touto úlohou?

– Majiteľ klubu?

– Možno. Ale prečo? V každom prípade ma v tom podniku odfotografovali.

Ruda súhlasne zašomral.

– To dievčatko bolo do veci samozrejme tiež zapojené. Ako sa len volala?

– Mona, písané s o. Určite v tom tiež mala prsty. Dostala ma. Požiadala ma, aby som namiesto nej vyložil žetóny na ruletu, aby to vyzeralo, že hrám ja sám. Ona sa vtedy zo záberu vytratila. Nebol to teda môj šarm, ktorý na ňu v Bolaget zapôsobil.

Povedal som to bez trpkosti a Ruda poznamenal, že to celkom dobre chápe, a ja som si zasa pomyslel, že trochu menej pochopenia pre túto skutočnosť by mi bolo lepšie padlo.

– Niektoré veci sú mi veľmi podozrivé, – povedal som zamyslene. – Mal som, napríklad, pocit, že ma na ceste do Bolaget niekto sleduje.

– Nevravel si, že si v tom podniku stretol Ahlina?

– Hej, sedel pri gine a bol už riadne nadratý.

Porozumel som Rudovej otázke. Rozmýšľal som. Keď som vošiel do Bolaget, vyzliekol som si pršiplášť a išiel som si na záchod umyť ruky a prekontrolovať výzor, aby náhodou zle uviazaná kravata alebo zvyšok zubnej pasty v kútikoch úst nevyvolal posmech medzi krásavicami toho domu.

– Nie je to, samozrejme, vylúčené, – povedal som, – že si ešte rýchlo stihol sadnúť za nejaký stôl a zahrať sa na opilca. Ale mal pred sebou ten gin…

– A potom prišla Mona?

– Áno, prišla ako víla a vstúpila do môjho úbohého života. To nemohla byť náhoda. Niekto jej musel povedať, aby sa ma ujala.

– Hm, a ten niekto mohol byť Ahlin.

– Ale prečo? Vôbec nechápem súvislosť.

Ruda sa zasnene zahľadel na jediný umelecký kus, ktorý nám miestnosť ponúkala, na litografiu od maliara X, ktorú vyhral v lotérii Zväzu výtvarných umelcov.

– Ten náš milý Ulrik Ahlin ma začína trochu zaujímať. Jestvuje však oveľa jednoduchšie vysvetlenie, ktoré nakoniec môže byť aj správne. Tvoja Mona mohla vedieť, že si policajt, a zahrala sa na sirénu, aby zlákala policajta do siete.

Zdvihol ťažké telo zo stoličky a začal sa prechádzať po miestnosti. Bol to nezvyčajný pohľad, lebo Ruda patril k ľuďom, ktorí sedia na stoličke ako prilepení.

– Obaja dobre vieme, čo sa v posledných rokoch v policajnom zbore odohralo. Už dávnejšie som povedal, že keď odídem do penzie, pokúsim sa celú robotu vypustiť z hlavy. No na tieto záležitosti chcem zabudnúť čo najskôr. Vieš, čo všetko sme museli zatušovať. Posledný prípad je z minulého týždňa. Karstenssona sme preložili do malého, menej dôležitého oddelenia, namiesto aby sme ho kopli dolu schodmi a potom to ešte každú hodinu zopakovali.

– Karstenssonovi sa ťažko dalo niečo dokázať, – namietol som.

Ruda mal náchylnosť červenať sa, najmä jeho líca s veľkými pórmi vždy rýchlo rumeneli. Teraz však horeli ako svetlá majáka. Spomenul som si zrazu na Karstenssona. Niekoľkokrát sme sa stretli na strelnici. Dlhý, tichý, celkom elegantný typ s ustarosteným pohľadom.

– Najprv sa priznal, ale potom všetko odvolal, akoby ho tie slová pálili, keď zavetril šancu, že môže zostať, pretože v zbore nechceli, aby ešte aj tento škandál vyšiel najavo. Veď vieš, odkiaľ takéto príkazy prichádzajú.

Chvíľku sme mlčali. U Rudu to nebola iba zlosť, malo to hlbšie korene. To, čomu celý život veril, sa začínalo pomaly rozpadávať. Iba s námahou pokračoval:

– Už nevieme, na koho sa môžeme spoľahnúť. Vždy je to nejaký darebák na dajakom dôležitom poste, ktorý je podplatený a vyzrádza dôverné informácie o našich zásahoch. Dočerta, Rolle, už ma to naozaj nebaví.

Mňa už síce neprekvapovalo, čo mi tu rozprával, ale aj tak to bolo nechutné. Pred niekoľkými rokmi som sám odhalil informátora v našom zbore, ktorý nás predal za niekoľko tisícok, a pamätám sa, že by som ho bol vtedy vedel zabiť. Čo sa dá robiť! Niežeby zrada bola teraz každodenným javom, ale dnes už nikto nenakreslí kríž na bránu, keď niečo také zistí.

Čo je už plat policajta v porovnaní s niekoľkými tisíckami nezdaneného príjmu mesačne? A vieš, ako sa takí policajti vyťahujú z kaše, keď sú až po uši žadlžení? Veď ti to nakoniec tiež po lopate povedali. A mnohí naozaj hrajú, podpisujú dlžobné úpisy a odušu nás zrádzajú, len aby sa zbavili ich goríl. Okrem toho idú naši drahí gangstri ruka v ruke s najkrajšími dievčatami, a tie sa už vyznajú vo svojom remesle.

Ťažko dýchal a o chvíľu si sadol. Jeho mohutnosť bola vždy pôsobivá, no zdalo sa, že mu hruď a plecia už trochu ochabli.

– Hovorí sa síce, že aj policajti sú iba ľudia. Musím ti však povedať, Rolle, že za mojich čias vyžadovali od nás oveľa viac. Nemali by tak ľahko podliehať pokušeniu.

Mlčal som. Rudove oči čoraz hlbšie zapadali za veľké vačky pod očami.

– Čo si myslíš, ako by som mal reagovať? – opýtal som sa.

– Len sa neprenáhli. Čakaj, a uvidíš. Mám taký dojem, že nám na to dá odpoveď aj Mandel, keď ho chytíme.

Začal čosi písať do spisu a chcel tým akiste naznačiť, že mám už vypadnúť do mesta naháňať a zaisťovať všetkých, po ktorých je vyhlásené pátranie. Voľačo mi však ešte ležalo na srdci, o čom som si chcel s ním pohovoriť. Nemal som veľa priateľov, na ktorých som sa mohol obrátiť. Veľmi ma to tlačilo a potreboval som uľaviť svojmu ubolenému srdcu.

– Včera mi v byte zvonil telefón, – povedal som.

– No a? To nie je predsa nič zvláštne.

– Tá, čo volala, nič nepovedala, ale som presvedčený, že to bola…

Váhal som. Bol som o tom naozaj taký presvedčený, ako som sa tváril?

– Zdalo sa mi, že to bola Erika, – povedal som nesmelo.

Ruda ma už poznal. Vstal a začal ma búchať po chrbte. Bolelo to, pretože jeho obrovské laby poznali iba túto jedinú intenzitu búchania, no aj tak ma to potešilo.

– To je tá, čo si bol do nej taký buchnutý?

– Nemôžem na ňu zabudnúť.

– Mojej Rút i mne sa tiež veľmi pozdávala. Tak čo, chlapče, kedy sa s ňou zasa stretneš? Preboha, dávaj si tentoraz lepší pozor na karty a nepremárni si tak ľahko šancu.

– Ty to nechápeš, Yngve! Nepovedali sme si ani slovo. Opäť zložila slúchadlo. Ak to vôbec bola ona.

Ale Ruda sršal optimizmom.

Znovu ti zavolá. Bol to iba malý pokusný balón, aby sa vyzvedela, či vôbec žiješ. Chcem počuť vyzváňať svadobné zvony. Ak budete mať chlapca, môžete ho pokrstiť po mne – Yngve. Je to pekné a slušné meno pre chlapca. Pôjdem mu za krstného otca. Rút mu určite podaruje striebornú lyžičku, a kým dorastie, môžete mu pomaly zozbierať celý príbor. Sú to dobre investované peniaze, ver mi.

Povzdychol som si. Dopredu oslávené víťazstvo je predohrou porážky.

– Prosím ťa, netáraj hlúposti!

– Ak to bude dievča, môžete ju nazvať Rút. Aj to sa hodí. Krátke a dobré meno pre formuláre, pretože keď dorastie, nebude na tejto zemi nič okrem formulárov. Môže nás navštíviť v Taliansku a nabrať tam trochu bronzu.

Znovu som dostal buchnát, ktorý mi vyrazil dych.

– V pokoji sa s tým dievčaťom dohodni. Aj ty sa dáš do poriadku, keď budeš musieť chodiť domov a jesť poriadnu domácu stravu.

÷

Rudovo prekypujúce nadšenie ma trochu nakazilo. Veľa z toho, čo povedal, bolo nelogické a skôr želaním ako skutočnosťou, no v mnohom bol určite aj kus pravdy. Ak volala Erika, mohla naozaj sondovať. A práve jej som musel zarevať do telefónu to strašné haló. Keby bol môj hlas znel nežne, a to je tiež zbožné prianie, možno by sa bola predsa len odvážila voľačo povedať.

Oprel som sa o operadlo služobnej stoličky a v duchu som sa povzniesol nad všetky spisy a akty, čo ležali predo mnou na stole. Čo ma po ľuďoch, ktorých sme naháňali kvôli vyšetrovaniu, podozreniu zo zločinnosti, kvôli útekom. Nech si len trčia vo svojich úkrytoch, ako dlho sa im zachce.

Erikina ruka v mojej. Jej pery na mojich. Jej šepot pri mojom uchu. Jej úsmev, jej jemnosť, jej radosť zo života. Jej láska.

Trochu som sa pomrvil. Zrazu sa mi ťažko pokojne sedelo. Ja som sklamal jej lásku. Možno mi však dá ešte možnosť. Chlapec, ktorý by sa volal Yngve! Možno, no prinajlepšom druhým, ba až tretím menom. Dievča s menom Rút. To by azda aj išlo. Nakoniec, mohli by sme mať obidvoje: dievča aj chlapca.

Zvuk telefónu odplašil sen. Zízal som na Bellov vynález a cítil som, ako mi vysychajú pery. Mohla by to byť opäť ona? Urobila druhý pokus, aby si zistila, či ten divý zver už dostal svoj denný prídel mäsa a je ochotný sa rozprávať?

– Tu kriminálny inšpektor Hassel, – ohlásil som sa a snažil som sa do hlasu zamiešať leto, zeleň, slnko, tak ako to robia poprední speváci tanečných piesní.

S Erikou to však nemalo nič spoločné. Leto sa zmenilo na jeseň, slnko sa skrylo za mraky a zeleň zvädla. Zo slúchadla zaznel naolejovaný hlas a nebolo veru ťažké spoznať v ňom muža s mojimi dlžobnými úpismi.

– Dúfam, že si sa v noci dobre vyspal. Niet nad dobrý spánok. Ľudia majú po ňom dobrú náladu. Od istého lekára som počul, že to dajako súvisí s funkciou hypofýzy. Malá čudná vecička, tá hypofýza.

– O čo ide? – prerušil som ho drsno.

– Náhoda riadi naše životy, Hassel. Čírou náhodou polícia predviedla istého muža na výsluch, a dokonca ho i zaistila, čo nám vôbec nie je po chuti, ak sa smiem tak vyjadriť. Keďže však ten úbožiak sedí za mrežami, je tu pre teba príležitosť odrobiť si nejaký ten groš. Možno polovičku sumy.

Zasmial som sa do telefónu a dúfal som, že v tom bude počuť zatrpknutosť.

– Ty si naozaj myslíš, že sa môžem vlámať do väzenia a šlohnúť ti tam tvojho väzňa a zmiznúť s ním ako Robin Hood? To si potom zle odhadol možnosti policajta.

– Milý môj, dobre ma počúvaj! Nie je to môj väzeň. Skôr by mal byť tvoj alebo väzeň polície. Samozrejme poznám možnosti polície. Rád by som sa bol sám stal policajtom, keby mi nebol chýbal dajaký centimeter telesnej výšky. Vždy som túžil môcť tak raz riadiť dopravu na Vasagatan. Kde sa len podeli starí príjemní policajti? Nie, ty urobíš niečo veľmi jednoduché. Je to také jednoduché, že je to až na smiech.

Čakal som, kým skončí s frázami a pristúpi k veci. Zrejme potreboval ukázať svoju duchaplnosť. Takých ľudí je veľa.

– Tak ma rozosmej, – povedal som.

– Tvoje šťastie je aj mojím šťastím. Ten úbožiak vo väzení sa volá Thassos Athanasios a jeho príbuzní určite oplakávajú jeho smutný osud. Podozrievajú ho z mnohých nepekných vecí. Ale pozor, iba podozrievajú. Osobne ho poznám. Je to skutočný anjel, preto sa mu aj ťažko oblieka sako, lebo mu zavadzajú krídla. Doma v jeho byte je skrytých niekoľko dôležitých papierov, ktoré by mali zostať skryté, alebo lepšie povedané dostať sa do povolanejších rúk, ako sú ruky polície. Rozumel si ma?

– Úplne. Ty a tvoj šéf zaplatíte dvadsaťštyritisíc korún za tieto papiere.

– Zasmial sa hlbokým hlasom.

– Vždy sa mi páčila chápavosť policajtov. A ty si mi tento dojem nepokazil.

– Prečo si po tie papiere nejdeš sám?

– Je možné, dokonca skoro isté, že je dom pod vaším dohľadom. My sa tam jednoducho nedostaneme. Policajtovi však nie je ťažké dostať sa dnu. Tak čo, nie je to smiešne ľahké? Zazurčí nám jarný potôčik?

Nemal som čo stratiť, keby som sa zatváril, že súhlasím, a preto som si hlboko vzdychol:

– Dočerta, kde býva ten chlapík?

– Predpokladám, že sa vyznáš v Tranebergu?

– Určite.

– Výborne. Dom stojí v štvrti, ktorá sa volá Sandvik, a je označený písmenom G, G ako Gustáv, náš milovaný kráľ, ktorého život sme ochotní brániť telom a dušou. Sám som tam nebol, ale povedali mi, že dom je skvelou ukážkou architektúry z prelomu storočia.

– Čo sú to za papiere a kde sú skryté?

– V šatníku v spálni je vľavo dolu pri polici na topánky voľná dlážková doska. Zdvihni ju a vezmi, čo tam leží. Práve to chceme.

– A čo potom? Komu mám dať tie papiere?

– Pošli ich v hnedej obálke poste restante, Štokholm 1, na meno… Prečo nie Lundgren? Dobré jadrné švédske meno. Povedzme Egon Lundgren.

– A čo moje úpisy?

– Pošleme ich obratom poštou. Originál. Si si istý, že si všetko správne pochopil?

– Áno, – odpovedal som slabým hlasom, – všetkému som rozumel. Len ma neokabáť s tými úpismi. Potom si ma nepraj!

Túto vyhrážku pokladal zrejme za dôkaz, že ma má v hrsti, a práve to som chcel dosiahnuť. Znovu sa zasmial a od spokojnosti sa išiel rozplynúť.

– Moje sľuby sú hodnoverné, ako stojí v Písme. Obchod je obchod!

Ponáhľal som sa k Rudovi a zreferoval som mu o tomto rozhovore. Zrazu bol vo svojom živle. Začal obtelefonúvať svojich kolegov, vedúcich jednotlivých oddelení a robil si poznámky.

– Čertovsky zaujímavé. Toho Athanasiosa zaistili pre hrubé ublíženie na tele nejakého jeho krajana a podozrievajú ho z veľkých poštových a bankových podvodov. Nevydá však zo seba ani hlások. Je, pije a spí a mlčí ako hrob. Vo vrecku mu našli grécky vodičský preukaz vystavený na jeho meno, inak by sme meno nevedeli.

– Je zapletený aj do iných záležitostí, pretože hráčsky syndikát sa ho snaží dostať na slobodu.

– Určite si myslia, že zaspieval a že sme z neho vytiahli adresu. Namojdušu mám sto chutí ísť s tebou do Tranebergu, ale musím ísť v jednej záležitosti za policajným riaditeľom. Zober si však, napríklad, Suneho, ak je tu, a choďte priamo do tej vily a potom mi o tom podaj hlásenie.

Sune nebol vo svojej miestnosti. Simon povedal, že to, na čom práve robí, môže ešte chvíľu počkať a že je ochotný ísť so mnou.

Vonku bolo sychravo a na simke som mal okrem iných porúch pokazené aj kúrenie. Simon zložil svoje ťažké telo na sedadlo a triasol sa od zimy. Ako obyčajne aj teraz mal na tvári malé ranky po holení. Pomyslel som si, že mu deti pri holení akiste nedajú pokoj a určite ho ťahajú za nohavice, takže sa zákonite musí porezať.

– Vyznáš sa trochu v Tranebergu? – opýtal som sa ho. – Už roky som tam nebol.

– Ja som tam tiež dlho nebol. Dajako to už zvládneme.

Šli sme cez traneberský most a odbočkou do Tranebergu.

Simon hľadel do taxikárskej automapy a hladkal si obrovskú plešinu.

– Zdá sa, že do Sandviku nevedie nijaká cesta. Budeme asi musieť ísť peši. Choď teraz po Svartviksvägen.

Cesta viedla popri vode a čoskoro sme sa vzdialili od nájomných domov, z ktorých musel byť pekný výhľad na jazero. Nejaká veľká stavebná firma vykúpila podľa všetkého celú túto zastavanú plochu, okolo ktorej sme práve išli. Za plotom, ktorý plochu ohraničoval, bolo vidieť staré, už veľmi poškodené domy bývalých slumov s rozbitými oknami, ako čakajú na svoj osud. Medzi nimi aj stará vyslúžila továrenská budova firmy Conserton s obrovským komínom, ktorý tu stál ako pamätník znečisťovania ovzdušia v minulosti.

– Zdá sa mi, že ideme zle, – poznamenal som. – Asi sme zašli už príliš ďaleko.

– Choď ešte kúsok. Mapa je práve na tomto mieste prehnutá a nemôžem presne zistiť, kde vlastne sme.

Pozdĺž cesty boli prístavy pre malé lode a športové lodenice jachtárskych klubov. Stáli tu aj opustené veľké vily so zatlčenými oblokmi a poškodenými dverami.

– O tieto domy a pozemky bude určite veľká bitka, – povedal som. – Poloha je neobyčajne príťažlivá.

Simon uprene hľadel do mapy.

Cesta sa rozdeľovala a rovno pred nami stála veľká žltá dvojposchodová budova s dvoma veľkými zasklenými verandami nad sebou, podobajúca sa veľkostatkárskemu sídlu. Dom sa zdal čerstvo renovovaný a aj krídla budovy boli podľa všetkého postavené iba nedávno. Na poštovej schránke som si prečítal Johannelundský dvor.

– Radšej vystúpim a opýtam sa.

Simon sklamane zašomral, že nenašiel cestu podľa mapy. Viackrát ju obrátil, akoby z nej chcel vylákať jej tajomstvá. Ja som zatiaľ prešiel cez ulicu smerom k hlavnému vchodu do budovy. Ešte som ani nestihol zazvoniť, a už mi otvorila svetlovlasá, mladá, čerstvo vyzerajúca dievčina s teplým úsmevom.

– Ahoj, – pozdravila.

– Ahoj. Chceme sa dostať do Sandviku. Nevieš, kde to je?

– Pravdaže viem. Musíte sa vrátiť späť po Svartviksvägen a sledujte pravú stranu cesty. Keď uvidíte viacero drevených domov, označených vždy jedným písmenom, ste na správnom mieste.

– Ďakujem. Pekne sa tu býva, však? – udržiaval som ďalej rozhovor, ale okrem toho som si to aj naozaj myslel.

Za panským sídlom bola veľmi blízko voda, iba niekoľko minút cesty od brehu. Dievča súhlasne prikývlo a začalo ma zaujímať. Čo to len je za novodobú šľachtu, ktorá si mohla dovoliť kúpiť a zrenovovať takýto veľký dom?

– Je tu naozaj nádherne, – povedala a zaľúbeným pohľadom sa obzrela po okolitej prírode.

– Bývaš tu sama v tom baráku? – opýtal som sa jej znenazdajky.

Zasmiala sa a v jej pohľade tancovali malí škriatkovia.

– Hádam si len nemyslíš, že som panská dcéra?

– Práve to som si myslel, – priznal som sa.

– Johannelundský dvor je ústav pre narkomanov, – povedala. – Ešte tu nie sme dlho a stále si svojpomocne dokončujeme vnútorné zariadenie.

Znovu na mňa pozrela iskrivým pohľadom.

– Vidím, že si prekvapený. Dobre teda. Ja sama som dlhé roky bola narkomankou. Teraz však je už všetkému koniec, i keď je to niekedy ťažké.

– Tak veľa šťastia… – bolo jediné, na čo som sa zmohol, a ona zatvorila dvere.

– Zvnútra som počul zvuk píly a buchot kladiva.

Nádej teda naozaj umiera posledná, i keď mne ako policajto vi sa situácia narkomanov javila beznádejná, najmä keď som si pomyslel na trosky dievčat na Sergelovom námestí, na heroinistické korzo na Bibliotheksgatan a na všetky ostatné smutne známe miesta v Štokholme. Telesné a duševné ruiny v roztrhaných šatách s telami posiatymi ranami. Jediné, čo im chodí po rozume, sú peniaze na ďalšiu dávku a jediné, čo ponúkajú za niekoľko desiatok korún, sú ich vlastné telá.

Napriek tomu možno takúto nešťastnicu vrátiť životu, vytiahnuť ju na svetlo, aby sa znovu usmievala pekným teplým úsmevom, znovu pílila a zabíjala klince, robila niečo užitočné v kolektíve. V duchu som súhlasil s Rudovým názorom, že Hasselova metóda je jedinou účinnou liečebnou metódou.

Ale to nestačilo. Pochytila ma normálna zúrivosť pri myšlienke na všetkých pokútnych obchodníkov s narkotikami a pašerákov narkotík. Mnohých nešťastníkov možno ešte zachrániť, ale mnohí, vlastne väčšina, sa už nikdy nevynoria na svetlo. Musia znášať temnotu a smrad pekla. Policajt by vlastne nikdy nemal nenávidieť. Mal by vykonávať čisto iba svoju povinnosť. Takéto stanovisko mi však vôbec nevyhovuje. Neviem sa s tým zmieriť. Je toho veľa, čo v tejto spoločnosti nenávidím.

– Tak čo, dozvedel si sa niečo? – vyzvedal Simon.

– Keby mal Björn Waldegård teba za spolujazdca, určite by zablúdil aj na ceste medzi Štokholmom a Trosou, – odpovedal som mu a on sa iba usmial a hodil mapu na zadné sedadlo.

– Ja mám iné kvality. Viem napríklad napodobniť lokomotívu v plnej rýchlosti a viem výborne pískať na prstoch. To majú moje deti rady.

Po niekoľkominútovej jazde som uvidel prvý dom so zreteľným veľkým písmenom na štíte. Hadiaca sa cesta nás viedla napravo hore až na kopec, kde stálo pár roztrúsených drevených domov, každý so zreteľným písmenom na štíte.

Dom označený písmenom G bol žltý, jednoposchodový, ohlodaný zubom času. Zo stien sa odlupovala farba a niekoľko okien bolo vybitých. Určite by sa v ňom pohodlne ubytovalo zo päť-šesť nájomníkov, ale dom sa zdal opustený. Hneď za géčkom stál ďalší dlhý jednoposchodový dom, natretý na tmavočerveno, s viacerými vchodmi. Nad celým okolím vládla atmosféra pustnutia, hoci tie domy boli aj v tomto stave celkom pekné.

Z tmavočerveného domu vyšla mladá rodina. Muž dlháň, s lyžiarskou čiapkou na hlave, mal okolo krku viackrát obkrútený šál. Žena mu čosi rozprávala, spolu sa smiali a hľadeli na dieťa v kočíku, ktorý žena tisla pred sebou.

– Opýtajme sa tamtoho, – navrhol Simon a chopil sa patentovanej, osvedčenej a poctivej metódy prezvedania sa u ľudí.

Zišli sme na cestu a pozdravili sme sa, no povolanie sme im neprezradili. Držal som sa trochu v úzadí, pretože Simon ma ďaleko predčil v schopnosti dosiahnuť, aby mu ľudia otvorili svoje srdcia.

– Hľadáme jedného chlapíka zo Sandviku, – povedal Simon.

– Tu sa všetci navzájom poznáme, – vysvetľoval mu. Hovoril s miernym prízvukom nejakého cudzieho jazyka, ktorý som nevedel identifikovať. Bol trochu zdržanlivý, ale ani Simon príliš nenaliehal. Postavil sa na špičky, akoby chcel čo najviac vychutnať výhľad, poobzeral sa dookola a povedal:

– To bývanie vám naozaj možno len závidieť.

– Ktovie, ako dlho to tu ešte tak bude, – odpovedal muž. – SVB, spoločnosť pre výstavbu bytov, kúpila všetky tieto stavebné pozemky a chce tu postaviť nové sedemposchodové budovy.

– To nie sú bohvieaké ružové vyhliadky, – súcitil Simon.

Žena šla s detským kočíkom pomaly dopredu, zatiaľ čo muž sa zastavil, akoby sa chcel pozhovárať o svojich bytových problémoch. V duchu som začal frflať, pretože som chcel iba vedieť, kde býva ten Grék, kým Simon prejavoval priateľský záujem o mužove starosti. Muž pokračoval:

– Odbor zdravotníckej starostlivosti tu zakázal stavať vežiaky kvôli letisku Bromma. Kým budú lietať fokkery, nesmie sa tu stavať, a my sa každý večer modlíme za to, aby fokkery nikdy lietať neprestali.

– Prepokladám, že SVB chce ľudí z domov čo najskôr vysťahovať, – vyzvedal ďalej Simon.

– Každý boží týždeň dostaneme návrh na výmenu bytu, – povedal muž. – Chcú nás odtiaľto vysťahovať, ale my sa bránime zubami-nechtami. Už sa nám vyhrážali, že ak sa neodsťahujeme do Nového roku, nedostaneme náhradné byty, a niektorí ľudia sa samozrejme zľakli a vzali, čo im ponúkali. Niektorí však majú iba zmluvy, že tu môžu bývať, kým sa nezačne ich dom búrať, rozumiete. Ale ja a so mnou aj mnohí iní máme riadne nájomné zmluvy a nás len tak ľahko nezastrašia.

– Veru, myslím si, že sa oplatí bojovať za takéto bývanie, – povedal Simon.

Muž si stiahol šál trochu nižšie pod ústa, takže som videl, že má krátku čiernu bradu.

– Je to tu ako na dedine, hoci sme fakticky blízko mesta. Pre naše dievčatko bude dobre, keď tu bude môcť vyrastať. Chodia sem zajace a líšky a pod tamtým domom žije jazvec, ktorý je už skoro krotký. Postavil som si tu saunu a od skorej jari chytám v jazere do siete ryby. A platím 150 korún nájomné mesačne, a to je, zdá sa mi, celkom prijateľné. Nemáme veľa peňazí a musíme sa s manželkou poriadne obracať, aby sme ako-tak vyžili, ale chceme byť čo najviac spolu. Myslím, že človek by nemal drieť od svitu do mrku, aby mal dosť na nájomné, a ani príspevky na nájomné nie sú celkom premyslené do dôsledkov. Človek sa má vedieť postarať o seba sám.

– Hm, v tom máš asi pravdu, ale my tu zháňame jedného chlapíka, ktorý sa volá… – pokúsil som sa vpadnúť do rozhovoru.

– A čo kúrenie, nie je drahé? – prerušil ma Simon.

– Vôbec nie. Máme kachle a na okolí je dostatok dreva. Celú minulú zimu sme mali 24 stupňov v byte a kúrili sme iba v kachliach. Jasné, že sú trocha problémy s údržbou domu. Pršalo nám do bytu a SVB nechcela opraviť strechu. Odsťahujte sa, navrhli nám namiesto toho. Vyhrážal som sa im však, že sa budem sťažovať na odbore zdravotníctva, a tak potom prišli a opravili to. Ale presne iba tých niekoľko štvorcových centimetrov, kadiaľ prenikala voda. No čas aj tak pracuje pre SVB. Pokúšajú sa vysťahovať ľudí pod rôznymi zámienkami, a len čo niekto dom opustí, hneď ho zabarikádujú. Potom príde kadejaká čvarga, vlámu sa dovnútra a hneď nato SVB vyhlási, že dom sa musí zbúrať kvôli pokusom o vandalizmus. Taký osud čaká aj géčko.

Obrátili sme sa smerom k domu G a Simon sa zatváril prekvapene.

– Hovoríš, že ten dom je úplne opustený?

– Ešte nie celkom, býva tam už len jeden nájomník.

– Je to Grék?

– Nie. Pokiaľ viem, je Švéd. Už tam býva dlhé roky. Hľadáte azda nejakého Gréka?

– Áno, Thassosa Athanasiosa. Nevieš, či náhodou nebýva v géčku?

Muž si odkašlal do dlane a prenikavo sa pozrel na Simona. Ale Simon, ak chce, vie sa zatváriť ako žoviálny vidiecky obchodník, a tak sa iba uškrnul, aby rozptýlil obavy svojho spolubesedníka.

– Čo od neho chcete? Ste azda z SVB?

– My? Ešte to by chýbalo! Máme mu len odovzdať nejaké pozdravy z Grécka. Jeho bratanec ma požiadal, aby som ho navštívil.

– Aha, rozumiem. Viete, to je tak, že ten Grék sa tam nasťahoval bez riadnej nájomnej zmluvy, ale ja si myslím, že takto je to vždy lepšie, ako keď dom stojí prázdny a pustne. Býva celkom hore vpravo. Odtiaľto možno vidieť jeho oblok, ale myslím si, že nie je doma, lebo som ho už niekoľko dní nevidel.

Manželka už naňho netrpezlivo kývala. On si zrazu uvedomil, že má povinnosti voči rodine, náhlivo sa s nami rozlúčil a bežal k detskému kočíku.

– Nemôžeme sa tu celý deň motať, – poznamenal som trochu nahnevaný. – Čo nás po závratných obchodných transakciách SVB?

– Mám dojem, že by bol polícii sotva prezradil, kde ten Grék býva. Nevidel si, že tunajším bol viac naklonený ako nám? Ušetrili sme vlastne čas, lebo by sme boli museli prekutať všetky prázdne byty.

– To by sme mali hneď, – hundral som, keď sme už zasa kráčali hore smerom k domu G.

– Možno, – povedal Simon pokojne. – Ale mne sa náhodou páčia ľudia, ktorí si sami vedia postaviť saunu, loviť ryby do siete a ktorí majú tak radi svoju rodinu, že sa radšej uskromnia v byte za stopäťdesiat korún nájomného mesačne, len aby nemuseli drieť od svitu do mrku na nájomné v luxusnejšom byte.

– Veď sa sem môže vrátiť, keď budú vežiaky hotové, – povedal som. – Má na to právo.

– Právo? To určite, ale peniaze nie. Vklad je už teraz určite niekoľko stotisíc a k tomu svinsky drahé nájomné. Tí, čo nemajú peniaze, skončia vo štvrti Tensta, a nech skapem, ak sa tam dajú chytať ryby do siete.

K tomu som nemal čo dodať. Bez slova sme otvorili provizórnu zámku a vyšli sme hore drevenými schodmi. Pokúsili sme sa zažať svetlo, ale v tejto časti domu elektrický prúd odpojili. Grékova izba bola bez menovky a nič iné sme ani nečakali. Dvere boli tiež zamknuté, ale stačilo do nich silnejšie drgnúť, aby sa otvorili.

Byt pozostával z jednej izby a kuchyne a Grék musel mať veľmi malé nároky na pohodlie, keď tu vedel bývať: drevená stolička, podlhovastý kuchynský stôl s obdratým voskovým plátnom, pripnutým pripináčikmi, na bielo natretá posteľ z latiek s matracmi, ktoré trčali spod červenej deky, a balík gréckych novín. V malej kuchyni stál veľký čierny železný sporák a jedna chladnička prastarého typu.

– Určite musí mať ešte ďalší byt, – poznamenal som. – Ak spolupracuje s veľkými bossmi, určite zarobí pekné peniaze.

– To nie je také isté, Rolle. Títo všelijakí poskokovia sa neváľajú v peniazoch, ale patrí to už k morálke v takých spolkoch, že vlastnému človeku pomôžu z kaše, aj keď stojí na najnižšej priečke. Tí sa im zasa odvďačia absolútnym mlčaním. V tom je sila organizovanej spoločnosti.

– Omerta, či tak dajako sa to volá v talianskej mafii, – zamrmlal som. – Spálňa, dočerta, veď je tu iba jediná izba. Možno mali na mysli iba spací kút niekde blízko postele. Nie je na užšej strane postele nejaký šatník?

Tie dvere som si nevšimol. Otvoril som ich a vybral šaty, čo tam viseli. Medzi obyčajnými oblekmi bol jeden z jasnozeleného zamatového plyšu a jedna košeľa žiarivých farieb, takže Grék prežíval aj veselé chvíle vo víre osláv.

V prázdnom šatníku som si drepol, a keďže som vedel, čo hľadám, nebolo veľkým umením nájsť uvoľnenú dlážkovú dosku. Nadvihol som ju a prstami som skúmal priestor pod susednými doskami. Nahmatal som hrubú obálku, podal som ju Simonovi a hľadal ďalej, ale moje prsty narážali už iba na prázdnotu.

– To je všetko, – konštatoval som a zdvihol som sa.

Simon vyložil obsah obálky na kuchynský stôl. Boli v nej dosť neohrabane vyrobené avíza o platbách, niekoľko pečiatok a o niečo šikovnejšie vyhotovené žírové poukážky.

– Toto sú dôkazy o jeho podvodníckej činnosti, – povedal som.

Ale Simona zaujímali viac niektoré iné papiere, a tak som sa naklonil ponad jeho plece.

– Niežeby som vedel po grécky, – povedal zamyslene, – ale čo na to povieš?

Zdalo sa, že ide o nejaké tabuľky s číslicami napísanými pod sebou. Ceruzkou boli k tomu pripísané voľajaké poznámky po grécky, ale celkom hore bol jeden riadok po švédsky. Jedno meno. E. Andersson, Podn., akc. spol.

Grécky tlmočník preložil materiál a sekretárka napísala preklad na stroji. Bolo pol šiestej a Simon sa už nepokojne pozeral na hodinky, ale Ruda sa s veľkým záujmom pohrúžil do čítania papierov.

– Zaujímavé, – hundral si popod nos a šúchal si ušný lalôčik. – Tlmočník si myslí, že Grék posielal príbuzným pravidelne peniaze, pretože sa tu uvádzajú grécke krstné mená. Môže ísť o meno jeho matky a sestry.

– Ale veď nejde o veľké sumy, – poznamenal som.

– To nie, ale keďže peniaze posielal pravidelne, predsa sa časom niečo nazbieralo. Som zvedavý…

Simon vstal.

– Keď už hovoríte o menách… Musím ešte stihnúť nakúpiť kopu vecí. Dnes totiž oslavujeme meniny. Musím doniesť domov nejaké dobroty.

Ruda sa naňho namrzene pozrel.

– Chceš zdrhnúť z roboty, keď sa nám konečne niečo rysuje?

– Samozrejme, čakal si niečo iné? – uškrnul sa Simon.

Ruda sa nezdržal a tiež sa usmial. Poznali sa skrz-naskrz. Navzájom vedeli o slabostiach i silných stránkach toho druhého. Ruda si myslel, že by sa Simon mal uchádzať o vyššiu funkciu a absolvovať kurz policajných komisárov, ale Simon bol so svojím životom úplne spokojný.

– Bude najlepšie, ak zmizneš, lebo nás tu Naďa ešte všetkých metlou vymláti.

Simon sa naozaj ponáhľal a bolo vidieť, že myslí už iba na lízanky a sladké drievka. V ich rodine sa všetky oslavy brali vážne. Zlepšuje to spolupatričnosť a vytvára tradície, tvrdili Simon a Naďa.

– Aj ty ideš nakupovať sladkosti? – opýtal sa ma Ruda.

– Mám karamelky, a to mi stačí.

– Tak dobre, musíme si to celé ešte raz poriadne premyslieť.

Palcom zaklopal niekoľko ráz na papier.

– O chvíľu začneme vypočúvať Gréka, a už dopredu viem, ako nám na všetky otázky odpovie. Ukáže nám jednu z najprázdnejších tvárí, aké sme kedy v tejto budove videli. To, že podvádzal, je jasné, ale to druhé…

– Myslíš na tú sprostredkovateľskú firmu?

– Hm, tá nám vyskakuje všade, ako ten čert zo škatule. Máš nejaký nápad?

– Možno, ale taký celkom malý. Na túto firmu sme predsa po prvý raz narazili v súvislosti s Loganderovým veľkoobchodom. Nemali by sme si ešte zistiť, či aj ten Grék nebol uňho registrovaný? Či viacerí nemali preukaz na nákupy u Logandera a či práve títo netvoria Anderssonovu sprostredkovateľskú firmu?

Ruda sedel nehybne ako Budha s rukami voľne zopnutými na bruchu. Oči mal prižmúrené a špúlil mäsité pery. Vyzeral, akoby bol zaspal, ja som však vedel, že intenzívne rozmýšľa. Potom si odfúkol: – Loganderovci! Prečítal som si všetky tvoje hlásenia a počul som, čo si mi o nich rozprával. Ktovie, či sa Mandel aj s nimi dajako nespolčil. Počuj, zájdi tam ešte raz. Prvé, čo zajtra urobíš, bude, že skontroluješ všetky registrácie. To nie je hlúpa myšlienka, Rolle. Je možné, že pod hlavičkou Anderssonovej firmy tam nakupuje celý regiment.

Telefonicky si objednal kávu a obložené chlebíky. Vedel som, že noc bude preňho dlhá. Spolu s ostatnými sa pokúsia z Gréka vytiahnuť niečo o jeho podvodoch a ľuďoch, čo stáli za ním.

– Čo urobíme s tým Lundgrenom? – opýtal som sa.

– S akým Lundgrenom, dofrasa?

– No s tým, ktorému mám poslať poste restante ten materiál. Dáme strážiť poštu Štokholm 1?

Ruda urobil rukou odmietavý posunok.

– Ach, nemyslíš si, že sa dovtípili, že si ich okabátil?

– Možno…

– Už si na teba brúsia zuby a rozmýšľajú, ako by sa ti čo najlepšie pomstili. Dúfam, že si poistený proti pracovnej nehode? – povedal Ruda milo.

Duto som sa zasmial. Také úvahy som mal už aj ja.

Ruda zvážnel.

– Nemyslím si, že sa o to pokúsia, lebo čo sa stalo, už sa neodstane. A ty si v každom prípade policajt a pohár horkosti už musí poriadne pretiecť, kým sa odhodlajú k takému kroku. Ale keď chceš mať na najbližší čas ochranu, tak ju samozrejme dostaneš.

– Myslím, že je to zbytočné. No aj tak ti ďakujem. Zaobídem sa aj bez nej. Asi máš pravdu. Prečo by ma vlastne mali vytrestať? Veď vedia, že som konal iba svoju povinnosť. Možno sa však pokúsia zo mňa vyžmýkať tých štyridsaťosemtisíc.

– Môžeš si ich požičať z môjho prasiatka, – navrhol mi Ruda. – Ale teraz vážne. Nie, to určite neurobia! Tie dlžobné úpisy mali byť iba škripcom, a keď videli, že škripec nezabral, tak sa aj potvrdenky stali bezcenné.

Šiel som k dverám. Zastavil som sa a obrátil sa k nemu.

– Yngve!

Obrátil ku mne sústredenú tvár, pričom si ukazováčikom označil riadok, ktorý práve čítal.

– Čo je?

– Myslíš, že by som mal požiadať o zaradenie do vyššej funkcie?

Z jeho tváre sa mi nepodarilo nič vyčítať. Jeho pohľad bol úplne neutrálny. Nemohol ma za moje ambície aspoň buchnúť po chrbte, alebo sa aspoň povzbudivo na mňa usmiať?

– Chceš sa stať komisárom?

– Vieš, roky idú. Môj brat Torsten to už dotiahol u firmy Unilever dosť vysoko a nebolo by od veci, keby som mu mohol ukázať, že aj ja viem urobiť kariéru vo svojom fachu.

– Je to tvoj jediný dôvod? Ukázať, že si na niečo súci?

– Mne však postačuje na to, aby som sa ťa opýtal na tvoj názor.

Pomaly sa nahol nad písací stôl a oprel sa oň lakťami. Ešte stále som z jeho výzoru nemohol zistiť, čo si o celej veci myslí.

– Dnes sa od vedúcich pracovníkov veľa vyžaduje. Viac, ako si myslíš. Bohvie, či sa ešte oddá o to usilovať, keď si predstavíš všetku tú zodpovednosť a malý priestor pre vlastnú iniciatívu. Chceš ísť tvrdošijne za tou vecou?

– Neviem. Iba som o tom začal trochu uvažovať.

– Uvážil si, či máš všetky vlastnosti, ktoré by komisár mal mať?

– A čo si myslíš ty? To je pre mňa podstatné.

Rysoval sa súboj s fleuretmi. Ruda si sňal – okuliare s kosteným rámom a chvíľku sa s nimi pohrával. Chcel čosi povedať, ale rozmyslel si to a zasunul fleuret do pošvy.

– Rolle, snaž sa nájsť voľakde tú svoju dievčinu. Hneď ti bude lepšie. A teraz chcem pracovať. Zajtra mi podáš hlásenie, dobre?

Z toho som nebol o nič múdrejší. Vrátil som sa do svojej miestnosti a rozhodol som sa dokončiť dnešnú robotu. Hrabal som sa bez záujmu v spisoch a prekladal ich z miesta na miesto, len aby som niečo robil.

Jednu vec som však ešte mohol vybaviť, a to zavolať Jonášovi Loganderovi a požiadať ho, aby zalistoval v registri svojich zákazníkov a pripravil mi nazajtra údaje, ktoré od neho potrebujem. Zavolal som mu domov, ale nikto na tom čísle nedvíhal telefón. No Hassel sa len tak ľahko nevzdá, je ako pijavica, a tak som skúšal šťastie s Ulrikom Ahlinom, ktorý podľa telefónneho zoznamu býval v Norrmalme. Ozvala sa Astrid a z jej hlasu som vycítil, že nie je bohvieaká šťastná, že jej prskám do slúchadla.

– Ulrik nie je doma, – povedala tak úsečne, že sa jej slabiky potkýnali na jazyku.

– Kedy sa vráti?

– Neviem. V podniku majú inventúru a všetci by mali byť tam.

– A ty nie si pri takejto dôležitej veci?

Do toho ma nič nebolo a dala mi to aj patrične najavo.

– Nemiešaj sa do cudzích záležitostí. Ako Ulrika poznám, vráti sa domov zajtra ráno, osem hodín po skončení inventúry, keď urobí inventúru aj na iných miestach.

– Taký plaz! – zvolal som dôrazne. – Ale keby som sa teraz doplazil do podniku a vyňuchal ho tam, mohol by som ho trocha uštipnúť.

Chvíľu bola ticho.

– Strašne duchaplné, – povedala a jej hlas bol taký mŕtvy ako hlas televízneho moderátora Yngve Holmberga.

Zložila slúchadlo bez ďalších komentárov, ale napriek tomu som sa dozvedel, čo som chcel vedieť. Je pravda, že som k nej nebol slušný a uvedomujem si, že slušnosť by mala byť alfou a omegou každého správneho policajta, ale momentálne som na to nemal náladu. Občas mám také hlúpe nápady. Keď je už niekto komisárom, asi sa vie lepšie ovládať.

Najprv som si však dal veľkolepú večeru pozostávajúcu z mletého mäsa zvaného „dánsky biftek“, skvelých zemiakov so zvyškami sivých šupiek po chemickom šúpaní a s tmavými fľakmi svedčiacimi o ich starobe a k tomu pohár slabého vlažného lyckholmského piva z tohoročnej úrody. Napokon som dal zabrať ešte zubom, keď som nimi trhal kusy vysušeného žitného koláča. Pri vychádzaní zo samoobsluhy na Hantverkargatan som sa ešte raz rozcítene obzrel po lokáli. Stačilo raz, nikdy viac už sem nevkročím. Krátke stretnutia majú často akýsi rozladený pôvab.

Bolo už sedem preč, keď som prišiel k Loganderovmu veľkoobchodu v Ulvsunde. Parkovisko pre zákazníkov bolo ako vymetené a vozíčky stáli pekne zoradené. Veľká brána bola zaistená železnou závorou s pevnou zámkou. Videl som však, že dnu sa svieti, a keď som obišiel budovu, zbadal som dvere, ktoré mohli byť vchodom pre zamestnancov, a tie boli otvorené.

Prvý mi prišiel do cesty Jonas Logander oblečený do sivého pracovného plášťa. V jednej ruke držal blok a v druhej veľké pero s reklamnými nápismi. Čelo mal zvraštené od starosti, či mu budú všetky konzervy a vrecká štimovať.

– Poriadna zaberačka, čo? – povedal som namiesto pozdravu.

– Kvartálna inventúra dá veru niekedy poriadne zabrať, – súhlasil. – Máme bohužiaľ aj dajaké straty. Ľudia kradnú ako straky, aj keď tu nakupujú vlastne iba obchodníci. Človek by si mohol myslieť, že kradnúť je pod ich úroveň.

– To viete, – povedal som, – začínajú špendlíkom a končia celou sadou. Nemohli by sme sa porozprávať?

– Medzi štyrmi očami?

– Nie je to nutné. Kde sú ostatní?

– V kancerálii. Chceme spracovať číselné údaje, kým tu doupratujú. Upratovanie sa začne už o chvíľu.

V kancelárii som sa stretol s celým klanom okrem Astrid Ahlinovej. Ulrik stál trochu obďaleč a do dlhého zoznamu zapisoval akési údaje. Podišiel som k nemu a potichu som sa ho opýtal: – Tak ako bolo v Bolaget?

Pozrel sa na mňa, no nijako nereagoval.

– Bolaget? Aký Bolaget?

– Tanečný lokál s takým menom. Stretli sme sa tam predsa!

Pomaly si oblizol pery a v jeho hnedých, úzkych očiach sa zjavil zvláštny záblesk, ktorému som nerozumel.

– My? My že sme sa tam stretli? To je zvláštne. A kvôli tomu si dnes večer prišiel? Alebo chceš len tak vyrušovať?

Zrazu sa na mňa pozrel ako na svojho nepriateľa a ja som si to zapísal za uši. Bola tam aj Marja, ale taká unavená, že sotva videla, no statočne zatínala zuby, aby dokázala, že predsa ešte vie pracovať, napriek utrápenému telu.

Peter Ahlin bol naproti tomu plný života. Mal na sebe síce tiež skladnícky plášť, ale zdalo sa, akoby sa mi za to chcel ospravedlniť. Pod plášťom som na ňom zbadal iné šaty, posledný výkrik módy (pre toho, kto má takéto výkriky rád), novoušité alebo kúpené v jednom z najmondénnejších butikov.

– Chcel by som vedieť jednu vec, – povedal som.

– Len nech to netrvá dlho, – ozval sa Peter. – Mám dosť inej roboty, ako tu plesnivieť.

– Kde sa chystáš dnes večer tancovať? – vpadol mu do reči otec.

Peter sa nevýrazne pozrel na otca.

– Hocikde. Len aby tam nebol nijaký tovar na inventarizáciu.

– Peter, – vzdychol si jeho starý otec, – pred desiatou určite nebudeme hotoví.

– Čo dočerta…

– Ak budeš poriadne makať, tak nám pôjde robota oveľa rýchlejšie od ruky. Pamätaj, že je to tvoja budúcnosť, chlapče.

– Aká budúcnosť! Ja mám plány stať sa rockovým spevákom. Je tu jedna skupina ktorá sa volá „Colonas“, a tým sa páči môj hlas. Uvažujú, že pôjdu na budúci rok na turné do NSR, a možno by som mohol ísť s nimi.

Marja sa naňho zahľadela unaveným pohľadom.

– Petrík môj, nezačínaj zasa. Nevládzem už počúvať tvoje táraniny, stále omieľaš to isté. Chcem ísť domov a poriadne sa vyspať, a preto ťa prosím, teraz rob!

Peter zavrel ústa a kútiky úst mu ovisli do tvaru polmesiaca. Prostredníkom a palcom chytil poznámkový blok, akoby sa bál, že sa od neho nakazí týfusom. Jonas obrátil ku mne svoju konskú tvár a spomenul si na povinnosti hostiteľa.

– Chcel si sa na niečo opýtať?

– Áno. Ide o firmu E. Andersson, Podn., akc. spol., veď viete, tú, ktorú údajne zastupoval Klas Åkerlind. Zaujímalo by ma, či vo vašom registri je pod touto firmou evidovaných viac osôb.

Marja dostala záchvat kašľa.

– Len nie dnes večer, preboha, – povedala utrápene. – To nemôžeš od nás žiadať. Máme azda teraz všetko nechať?

÷

Nemohol som to žiadať? Bol som naozaj neľudský? Taký netvor?

– Pravdaže to môžem žiadať, – povedal som. – Tieto údaje sú pre nás veľmi dôležité.

Peter si iba vzdychol, zatiaľ čo jeho otec mal naporúdzi riešenie.

– To nie je ani tak otázka chcenia či nechcenia, ale všetko máme teraz na počítačovej páske. Môžeme si to dať prehrať zajtra, keď naša servisná centrála bude mať otvorené. Skôr to však nejde.

Zrazu sa stal hrdinom a dokonca aj jeho syn hľadel naňho s obdivom. Porazený som bol ja, ale ani mi na um neprišlo vzdať sa len tak bez boja.

– Kedy otvára servisná centrála?

– O pol deviatej.

– Dobre. Očakávam od vás, že budete mať listinu pre mňa pripravenú najneskoršie hodinu potom.

Dobre som to povedal: „Očakávam od vás.“ Čo inými slovami malo znamenať: „Ináč si ma neprajte!“ To bolo všetko, čo som im v tej chvíli chcel povedať, a bolo už načase stiahnuť z boja jednotku pozostávajúcu z jediného muža. Začínal sa už večer a mal som iba veľmi neurčité plány, ako ho stráviť.

Ak je Erika v Štokholme, stretáva sa možno s niektorou svojou priateľkou, ktoré tu má. Mohol by som sa pokúsiť zatelefonovať im a dozvedieť sa od nich nejaké informácie. Aj keď sa nič nedozviem, možno jej tamtamy nakoniec donesú zvesť, že by sa s ňou Roland Hassel zasa veľmi rád stretol.

– Tak do videnia zajtra, – rozlúčil som sa srdečne, ale na tvárach som im videl, ako im už idem na nervy, asi ako učiteľ gymnastiky v rannej gymnastickej päťminútovke v rádiu.

Keď som prechádzal cez sklad k východu, začali upratovači s upratovaním. Asi päť-šesť osôb zametalo a umývalo dlážku. Jeden z upratovačov mi vošiel do cesty a na chvíľku prestal zametať, kým prejdem. Stál tam so sklopeným zrakom, a len čo som okolo neho prešiel, znovu sa obrátil chrbtom ku mne a pokračoval v práci.

Čosi mi v mozgu signalizovalo, aby som spozornel. Spomienky šramotili v hlave ako v automate. Stačilo povedať iba stop, keď sa želaný obraz zjavil pred očami. Hľadel som na zametača, ako sa každým záberom metly odo mňa vzďaľuje.

Vtom som si spomenul, kde som ho videl.

Bol to jeden z otrokov v tom starom dome vo štvrti Söder.

Bol som rýchly, ale zametač ešte rýchlejší. Zbadal moje prvé, trochu váhavé kroky smerom k nemu a hneď mu svitlo, že som ho spoznal. Keď som obehol veľký bal papiera pre domácnosť, ktorý mi stál v ceste, uvidel som už iba dlhé prázdne chodby a metlu na dlážke.

Musel tu byť ešte jeden východ a chvíľu mi trvalo, kým som ho našiel. Pred budovou nebolo ani živej duše. Trochu som tam zúfalo pobehoval, ale bez úspechu.

Ostatných upratovačov stihol už tiež ktosi varovať, pretože keď som sa vrátil späť do budovy, nebolo tam ani nohy. Pochopil som, že majitelia si dnes budú musieť asi pozametať sami. A to nie je všetko, čo budú musieť urobiť.

Keď som opäť vrazil do kancelárie, všetci na mňa hľadeli ako na strašidlo.

– Mysleli sme, že si už odišiel, – povedal Jonas a jeho vzdych bol taký hlasný ako rozhovor medzi dvoma nahluchlými.

– To ste sa teda zmýlili. Kto sú tí ľudia, čo u vás upratujú v sklade?

Pozreli sa na seba a Ulrik zopakoval otázku ako papagáj:

– Kto sú tí ľudia, čo upratujú v sklade?

Ani Jonas sa nedal zahanbiť.

– Kto tu upratuje sklad?

Udrel som dlaňou na dlhý písací stôl tak silno, že Marja sa strhla od ľaku a chytila sa za srdce, ale ja som teraz nemal porozumenie pre jej kŕče. Nech sa sťažuje v poisťovni.

– Chcem to vedieť teraz! Nie až zajtra, keď otvoria dajakú servisnú centrálu. A nechcem počuť, že sa na nič nepamätáte. Dávam vám jednoduchú a jasnú otázku: Čo sú to za osoby, ktoré upratujú v sklade? Vo vašom sklade, a v nijakom inom.

Zasa na seba pozreli, ale zdalo sa, že v tvárach ostatných nenašli nijakú útechu. Ako prvý sa napodiv ozval Peter. No keď som si vypočul jeho príspevok, môj údiv sa podstatne zmenšil.

– Určite sú to dajaké čierne papule, však? Zdá sa, že minulý týždeň som ich niektorý večer videl.

Marja celá zhrozená a pohoršená zašomrala unaveným hlasom:

– Nepáči sa mi ten výraz, Peter! Znie to, akoby si hovoril z pozície vládnucej rasy.

– Dočerta… veď dnes ich tak všetci volajú. Nemyslel som tým nič zlé. Tak potom cudzinci, ak to znie lepšie.

– Zamestnali ste ich vy? – opýtal som sa.

– Nie, to by sa neoplatilo, – vysvetľoval Ulrik. – Teraz ťažko niekoho nájsť. Najlepšie je zveriť to špeciálnej firme.

– Ako sa tá firma volá?

Ulrik sa uchýlil k svojej obvyklej taktike.

– Neviem to teraz povedať z hlavy a…

Vrhol som naňho jeden druh nahnevaného policajného pohľadu s osobitným prídavkom poplachového svetla a on uznal, že sa musí polepšiť.

– Môžeme sa, samozrejme, pozrieť do obalov s faktúrami.

– Nevolá sa náhodou Clean, alebo tak dáko? – navrhla Marja.

Ulrik listoval v obale s vyplatenými faktúrami, ktoré sa mu vynárali v mysli. Jonas nevyzeral na to, že by vedel, čo má robiť so svojou konskou tvárou, a vytŕčal bradu, akoby ju chcel ešte predĺžiť.

– Ták, a už to mám! Total-Clean! Tak sa volá tá firma. Ťažko si to zapamätať. Pracujú pre nás už vyše pol roka a iba raz do mesiaca prichádza faktúra. Nikdy ich človek vlastne nevidí. Myslím tých upratovačov.

– Myslím, že neupratujú celkom dobre. Sú to lajdáci, – ponosovala sa Marja. – Nie vždy je dlážka medzi regálmi čistá.

– Dnes človek nemôže mať príliš veľké nároky, – odpovedal Jonas. – Už nič nie je tak ako kedysi.

– Total-Clean, – povedal som zamyslene. – Môžem sa pozrieť na tie faktúry?

To, pravda, nebola nijaká otázka, bol to rozkaz, a on mi aj podal celý obal. Faktúry boli napísané na zlom písacom stroji a nebolo na nich ani riadka tlačeného textu, iba prosté oznámenie, že ide o faktúru za upratovacie práce a že peniaze treba poslať na poštové žíro.

– Ani adresa tu nie je, – zahundral som.

Ulrik si opäť vzal obal a pozorne hľadel na biely neutrálny papier formátu A 4.

– No a čo! V tejto branži nemajú zlatom orámovaný listový papier. Pre nás je dôležité číslo poštového žíra. Tam sa posielajú peniaze.

Vzal som do ruky telefónny zoznam a otvoril som ho pri písmene T a ukazovákom som hľadal firmu tohto mena, ale nič som tam nenašiel.

– Adresu predsa musíte mať. Čo ak sa budete chcieť napríklad sťažovať. Na koho sa potom obrátite? – opýtal som sa.

Zdalo sa, že to uznali, pretože Jonas sa hneď začal prehrabávať v niekoľkých obaloch, ale jeho úsilie vyzeralo veľmi bezkoncepčne. Akoby chcel iba zamestnať prsty, aby nevyšli z cviku. Peter prispel k tomuto úsiliu iba svojou dekoratívnou postavou, kým jeho teta prišla s dobrým nápadom.

– Samozrejme, že musíme mať adresu. Inak by to naozaj bolo veľmi čudné. Naozaj sme sa nesťažovali na upratovanie?

– Ja som sa sťažoval, – priznal sa Jonas, – ale svoj u sťažnosť som vyslovil niekoľko ráz priamo vedúcemu upratovačov. Vedel trochu po švédsky a sľúbil mi, že sa to zlepší. Najlepšie by, pravda, bolo, keby sme si mohli upratovať sami. Aspoň by to tu nejako vyzeralo.

Jeho manželka sa nepokojne pomrvila. Zdalo sa mi, že už dosiahla štádium, keď všetko pokladala za výčitku, pretože jej asi vyhovovalo hrať úlohu trpiteľky.

– Chceš povedať, že by som to mala robiť ja? Pretože nevládzem upratovať doma, mohla by som upratovať aspoň tu? Určite na to narážaš.

– Marja, veď vieš, že…

Zdalo sa mi, že bolo načase opäť predviesť poctivú ukážku policajnej brutality, a tak som dlaňou trocha potýral stôl a Marja tentoraz vyzerala, akoby som ju bol tresol mokrou handrou po tvári. Keby sa boli ešte viac rozrečnili, hrozilo by nebezpečenstvo, že na mňa medzi jednotlivými kolami svojho slovného súboja úplne zabudnú.

– Veď musíte mať voľakde ich ponuku. Vyhľadajte mi ju. Adresu by sme síce mohli zistiť aj na pošte cez číslo ich poštového žíra, ale pošta je teraz zatvorená, a ja adresu potrebujem práve teraz.

Ulrik mal už asi dojem, že som zašiel priďaleko. Založil si ruky vbok a spustil:

– Čo ťa oprávňuje k tomu, aby si nás tu takým spôsobom komandoval? A čo ťa do našich upratovačov? A vôbec, nie sme tvoji poskokovia.

Ale mu teraz dal, mysleli si určite ostatní a na chvíľku ich to zjednotilo proti spoločnému nepriateľovi Hasselovi. Marja energicky zatvorila obal. Dokonca aj inak prístupný a ochotný Jonas vytrčil svoju konskú čeľusť a zvraštil čelo.

– Ak chcete, – povedal som chladne, – môžem vám sem poslať najmenej desať policajtov a tí vám tu prekutajú každý kút, prezrú každý papier a prevrátia to tu všetko hore nohami. Môžu tu byť o tridsať minút a ja vás môžem žalovať za marenie úradného výkonu. Potrebujem údaje, ktoré považujem za veľmi dôležité pre naše vyšetrovanie, a keď sa zdráhate, tak…

Odpálil som jeden zo svojich najlepších pohľadov. Jonas kapituloval ako prvý.

– Dobre teda! Ty to vieš najlepšie. Nechceme mať s políciou viac do činenia, ako je nutné. Marja, pozri sa, prosím ťa, do obalu s ponukami. Do toho s ponukami služieb, nie tovarov.

– Myslíš si, že to neviem? – odvrkla mu. – Viem, chceš povedať, že som tu ešte len krátky čas a že sa nevyznám ani len v obaloch.

– Marja…

Neohrabane listovala v papieroch a všetci nedočkavo čakali ako na vytiahnutie opony v divadle.

– Tu je to. Ponuka má dátum 2. apríla a navrhujú nám v nej uzavrieť zmluvu na kompletné upratovanie budov. Ponúkajú tieto práce: prášenie, zametanie…

– Adresu! – zreval som.

– Banbrinken. Ale nemám ani potuchy, kde to môže byť.

Pritiahol som obal k sebe. Ponuka bola napísaná na tom istom papieri a tou istou starou rachotinou ako faktúry, bola tam však adresa a dokonca aj telefónne číslo, ktoré som si zapísal. Pod textom ponuky nečitateľný podpis. Začínal sa písmenom N a končil sa na is alebo us.

– Kto z vás vie, ako sa volá majiteľ firmy?

Ľudia, ktorým sa páči krútenie hlavou, by si teraz boli prišli na svoje.

– Možno to vie Astrid, – povedal Ulrik. – Mám jej zavolať?

– Nie, netreba, – odvetil som. – Ja si to už zistím sám.

÷

Keď som sa vrátil domov, pozrel som do telefónneho zoznamu, ale ako som tušil, číslo uvedené na známke bolo tajné. Pokúsil som sa spojiť aj s Rudom, ale nikto sa uňho nehlásil. Možno si šiel s Rút voľakde sadnúť. O pol hodiny som chcel opäť zavolať, no vtedy som si konečne spomenul, že Ruda bude ešte na kriminálke a že tam asi mangľuje toho Gréka. Nebolo to zasa také dôležité, aby som ho kvôli tomu musel vyrušovať. Prišiel som na istú súvislosť, ale tá sa dozajtra určite nestratí. Ako policajný pracovník nového razenia som sa preto rozhodol odložiť prácu nabok, pretože tak to bolo najpohodlnejšie.

Namiesto toho som venoval niekoľko hodín pátraniu po Erikiných známych v Štokholme. Niektorých som telefonicky zastihol doma. Niektorí ma požiadali, aby som išiel kade ľahšie a nechal Eriku na pokoji, iní ľutovali, že mi nemôžu pomôcť.

Tá posledná, ktorej som zavolal, klamala. Počul som to. Nie, nevidela Eriku a vraj o nej nemá ani potuchy, nevedela ani, kde býva, a odvtedy, čo zmizla, nedostala od nej list.

Odhaľovať lži však patrí k práci policajta. Jej hlas bol taký falošný ako filmová reklama. To zachránilo večer. Ak klamala, musela mať nejaký dôvod. Niekto jej musel zakázať povedať pravdu. Ten niekto chcel zrejme urobiť prvý krok sám bez toho, aby som sa ja do toho miešal.

Zobudil som sa okolo druhej v noci v mizernej nálade. Všetky moje staré pochybnosti sa znovu vynárali na povrch. Mám ju v živej pamäti, ako plakala a ako bola celá bez seba, keď sme sa stretli posledný raz. Bola zronená a ubitá. Bola to moja vina, a predsa len nie celkom moja. Inak som konať nemohol.

Nechcela to pochopiť, a teraz to nechápem ani ja sám. Ľútosť opäť prenikla hlboko do môjho vnútra a vyžierala diery do toho, čo už bolo prežraté. Obišiel som niekoľko ráz izbu, ale veľmi mi to nepomohlo. Bol som strhaný a na konci so silami. Cítil som sa ako pečeň Švéda na dovolenke na Kanárskych ostrovoch.

÷

O pol siedmej som sa zobudil znovu, už v trochu lepšej nálade. Noci vedia byť ťažké, keď je vonku tma a nemáte sa s kým pozhovárať. No len čo prvé svetlo začne rozháňať tmu a pomyslíte si, že čoskoro stretnete ľudí, rozplynie sa aj posledná vidina.

Rudovi treba pripraviť hlásenie. Rozhodol som sa však, že ho trochu rozšírim o návštevu v upratovacej firme Total-Clean. Po šálke kávy, dobrej na vyvolanie žalúdočných vredov, s kúskom nezdravého bieleho chleba a hrubým plátkom kalorického syra cítil som sa znovu vo forme a na počesť dňa som sa rozhodol obliecť si zelenú košeľu. Napokon iba tá bola čistá, takže voľba bola pomerne ľahká.

O štvrť na deväť som zaparkoval auto pri benzínovom čerpadle firmy OK na Bangårdsgatan. Môj otec bol taxikárom a veľmi mal rád Štokholm. Kým ešte žil, často ma brával na prechádzky. Šli sme ruka v ruke, iba on a ja, a rozprával mi rozličné zážitky a historky o domoch a uliciach. Mamu to nezaujímalo a môj brat Torsten už vtedy stále sedel nad knihami, preto sme chodili iba my dvaja. Tie hodiny spoločných prechádzok mi zostali v pamäti ako najkrajšie chvíle môjho detstva.

Banbrinken – rozprával mi vtedy otec – je jedna z najstarších ulíc vo štvrti Söder, možno najstaršia vôbec. Ešte zo stredoveku. Teraz som bol znovu na rohu Banbrinken a Bangårdsgatan a predo mnou stál dom s vežičkou.

Trochu nižšie som uvidel hlboké údolie, ktoré kedysi vypĺňalo jazero Fatburen a kde po jeho zániku vybudovali železnicu. Videl som aj tunel, ktorý pre túto železnicu postavili. Vchod do tunela bol síce už zamurovaný, ale červená brána naznačovala, že za múrom je tunel asi neporušený.

Rožný dom, pred ktorým som stál, je pamiatka na časy, keď tadiaľto prechádzala ešte železnica. Pôvodne sa volal hotel Göteborg, ale už vtedy to musela byť iba nocľaháreň nižšej úrovne. Otec mi trochu stíšeným hlasom rozprával, ako tento hotel zmenili na chlapčenskú polepšovňu, ktorú ľudia príznačne nazvali „škola pre handrárov“. Za jeho detstva škola ešte stále fungovala a mala strašnú povesť, takže mladším chlapcom prechádzal mráz po chrbte, keď im nejaký dospelý pohrozil, že ich pošlú do lindgrenskej polepšovne a že tam z nich už urobia poriadnych ľudí.

Teraz to bol obyčajný nájomný dom s fasádou omietnutou kedysi na žlto, ale na to by si dnes už sotvakto spomenul. Pomaly som kráčal po Banbrinken a hľadal vchod do firmy Total-Clean.

Na stenu nájomného domu ktosi plný nádeje napísal „Anarchia je poriadok“ a nakreslil symbol anarchistov A, a aby to všetci pochopili, zopakoval to ešte dva razy aj na iných múroch.

Susedný dom búrali alebo možno reštaurovali, pretože z neho ponechali iba holé múry bez omietky a vnútornej inštalácie. Lešenie premosťovalo celú ulicu a končilo sa pri nízkom žltom dome na druhej strane, ktorý tvarom pripomínal kus torty.

Medzi týmito dvoma domami sa vytvorilo akési nádvorie, na ňom ležali kopy všelijakého haraburdia a stál jeden kontajner so smetím. Na jednom z múrov domu, ktorý renovovali, bolo vidieť niekoľko štvorcových metrov starej maľby predstavujúcej krajinu s tmavomodrým kúskom neba a žiarivými kvetmi. Z drevenej búdy vedľa benzínového čerpadla vyšlo niekoľko robotníkov v montérkach. Jeden z nich niesol v ruke sochor, druhý sa pozrel na hodinky a zahrešil:

– Dofrasa, už zasa uplynul parkovací čas.

– Hoď tam mincu aj za mňa, – požiadal ho kamarát.

Ten druhý utekal hore ulicou k parkovisku vedľa nadchodu na Högbergsgatan, ktorý sa klenul nad veľmi frekventovanou mestskou dopravnou tepnou Söderleden.

– Máte tu prísne revízorky? – opýtal som sa.

– Človeku nedajú ani chvíľu pokoj. Keď príde do mesta autom, naháňajú ho ako prašivého psa. Ja však nemôžem cestovať verejnými dopravnými prostriedkami. Trvalo by mi to každý deň vyše dvoch hodín. Vo voľnom čase mám veru inú robotu, ako sa trepať domov vlakom.

Druhý robotník sa vrátil s uspokojujúcou odpoveďou, že si revízorka musela určite zlomiť nohu, pretože ju nikde nebolo vidieť. Ďalšia parkovacia hodina je v suchu.

– Kde by som tu našiel firmu Total-Clean? – opýtal som sa. – Má byť tu niekde na Banbrinken.

Hrabali sa v pamäti, ale nič ne vyhrabali.

– Sorry, chlapče, ale tento barak nám dal tak zabrať, že sme sa veru ešte nestačili ani obzrieť po okolí.

– Veru tak, – potvrdil ten druhý. – Plech sedí ako prikutý a klince sú hrdzavé ako fras!

Prešiel som Banbrinken niekoľko ráz hore-dolu a začal som mať pocit, že si zo mňa niekto zasa vystrelil. Vtom som na jedných dverách žltého domu zbadal úzku lepiacu pásku so slabo vytlačenými písmenami: Total-Clean. Páska bola nalepená pod prázdnou menovkou a človek ju mohol ľahko prehliadnuť.

Zvonček pri dverách nebol, a tak som energicky zaklopal. Nijaká odpoveď. Znovu som zaklopal, rovnaký výsledok. Cez malý oblok som nemohol pozrieť dnu, lebo ho zastierala stiahnutá žalúzia.

Skúsil som otvoriť dvere a tie našťastie nekládli odpor. Možno boli zamknuté, ale zámka bola asi chabá a na takú som nemohol brať ohľad.

Vnútri bola miestnosť prekvapujúco veľká, a keď som zapálil svetlo, uvidel som police a v nich potreby na upratovanie a čistenie. Na dlážke sa váľalo niekoľko fľakatých plášťov a vedľa pevného dubového písacieho stola prevrátená otáčavá stolička.

– Haló, – zavolal som, ale môj hlas narážal iba na holé kamenné steny.

Na písacom stole bolo všetko hore nohami. Na spisy a obaly niekto vysypal popolník, kôš na papiere bol obrátený naopak a na zemi ležal rozhádzaný papier. Opatrne som si prezrel jeden papier z písacieho stola. Vyzeralo to na koncept návrhu upratovacích služieb, ale horná časť bola odtrhnutá, takže sa nedalo zistiť, komu bol určený.

Na menšom stole vedľa písacieho stál prastarý písací stroj značky Halda Norden a zdalo sa, že to je majiteľovo celé kancelárske vybavenie. Zdvihol som slúchadlo telefónu a ten fungoval.

Skúšal som dvere, o ktorých som si myslel, že vedú do komory, práčovne a záchodu. Záchod bol špinavý a robil upratovacej firme veľmi zlú reklamu. Druhé dvere viedli do úzkej kutice, plnej metiel, kief a handier.

Tretími dverami som sa dostal do miestnosti skoro takej veľkej ako tá, z ktorej som práve prišiel. Bola bez nábytku. Uprostred miestnosti stálo veľké žlté vedro z umelej hmoty a pred ním kľačal muž, ktorému sa hlava strácala vo vedre. Vyzeralo to, akoby sa modlil k neznámemu bohu. Podišiel som k nemu a kvokol som si. Vedro bolo plné nejakej mútnej tekutiny. Zdvihol som telo za golier saka. Bolo ťažké a ochabnuté. Chlap spadol na zem a prevalil sa na chrbát. Vypučené oči meravo hľadeli do povaly, no nič nevideli. Ústa mal pootvorené a mútna tekutina mu z nich vytekala na dlážku. Ako dlho bol už mŕtvy, to som nevedel.

Ale konečne som našiel Mandela!





14

Celý nasledujúci deň som iba odpovedal na otázky kolegov z ostatných oddelení, a keď som sa konečne večer dostal domov, bol som taký vyčerpaný, že som prvý raz po dlhom čase ihneď zaspal. Ani v noci som sa neprebudil, nezízal do povaly a nerozmýšľal o svojom živote ako zvyčajne.

Na druhý deň ráno mi Ruda oznámil, že by sa potešil, keby som poctil jeho pracovňu svojou prítomnosťou, a takejto skromnej prosbe som samozrejme nemohol nevyhovieť. Mal oficiálnu poradu so všetkými účastníkmi pátrania a vydal im patričné rozkazy. S nami, čo sme teraz sedeli v jeho pracovni, diskutoval najradšej.

– Dnes vyzeráš akosi sviežo, – povedal svojím hrmotným hlasom. – Vari si celú noc nehľadal nejakú mŕtvolu?

– Ale hej, – odpovedal som srdečne, – a to som hneď našiel dve príma mŕtvoly, ale tie ležali mimo štokholmského policajného obvodu, takže ma veľmi netrápili a ani som ich neohlásil.

Niektorí sa usmievali nad takými rečami, ale Sunemu klesli kútiky úst. Nemal rád, keď sa žartovalo o smrti. Preňho bol mŕtvy človek klinickým faktom, telesným stavom, a načo o takej veci žartovať?

– Vieme už, kto je majiteľom upratovacej firmy? – opýtal sa Pelle.

– Samozrejme. Musel to byť čistý amatér, čo sa v papieroch pokúsil zotrieť po ňom stopy. Mali sme predsa číslo poštového žíra, a tak sme ho vystopovali za necelé dve minúty. Volá sa Jannis Nasilopoulos.

– Grék, jasné! – zahundral Bolinder.

– Mesto sa hmýri Grékmi a cudzincami, – povedal Sune. – Čoraz zriedkavejšie má človek do činenia so Švédmi.

– No a čo, – vybuchol Pelle. – Máme azda stáť na hraniciach a každému, kto k nám chce prísť, bachnúť colníckou lopatkou po gebuli, aby si ty, poondený reakcionár, nemal toľko roboty?

– Počuj, Pelle…

Ruda zareagoval ako zvyčajne. Buchol päsťou do stola a zreval:

– V tejto miestnosti sú hádky zakázané, obaja to veľmi dobre viete, Sunopoulos a Pellopoulos!

– To s tými spismi mysleli asi inak, – vpadol som do debaty. – Nemáš dojem, že vrah nechcel, aby sme sa niečo dozvedeli o zákazníkoch tejto firmy?

– Aj to svedčí o jeho naivite. Stačilo sa nám na pošte opýtať, kto všetko platil na poštové žíro. Veď to tak aj urobili a už o hodinu nám pošta predložila kópie všetkých platieb a tým aj presný zoznam zákazníkov firmy. Öhman už s väčšinou týchto firiem hovoril. Mám tu ich zoznam, ale veľa nového nám zatiaľ nepriniesol.

– Vyplýva azda z toho, čo si nám tu povedal, že Grék zmizol a že máme po ňom pátrať? – opýtal sa Simon. – Predpokladám totiž, že ho nevytiahneš zo zadného vrecka ako guľové eso.

Ruda nafúkol svoje tučné líca a vyfukoval vzduch cez zošpúlené pery.

– Nasilopoulos býva v Tenste, voľakde na Skäftingebacken. Jeho manželka nám povedala, že už tri dni sa neukázal doma a že sa preňho veľmi znepokojuje. Jej švédčina je mizerná, úprimne povedané skoro nulová. Ani domová prehliadka nič nepriniesla. O informácie o ňom sme požiadali aj grécku políciu, ale to chce čas. Obrátili sme sa samozrejme aj na Interpol, ale tým to trvá ešte dlhšie. Niekedy sa namojdušu čudujem, čo tí v tom Interpole robia. Leniví sú ako vši. Hrajú sa azda na „ruskú poštu“.

– Čo je to ruská pošta? – opýtal sa Sune.

– Je to skvelá hra, ktorú sme sa hrali ešte ako deti, – vysvetľoval Pelle a oči mu pritom iskrili. – Hralo sa na zálohy, a keď si dievčatá vyberali zálohy, tak…

– Pelle, Pelle, zabudni na to, čo povedal, – stonal Ruda. – Vždy sa ti podarí odvábiť nás na vedľajšiu koľaj.

Priniesli kávu a zákusky. Simon si s príslovečným apetítom vzal z ponúkaných kalórií. Ja som nabral odvahu na polovičku zákusku a hneď som pocítil, ako sa mi napol opasok.

– Vrahom je teda ten Grék, – vyzvedal sa Pelle. – Máme už na to dôkazy?

– Nie, nemáme. Vyhlásili sme po ňom celoštátne pátranie, a keď ho dolapíme, tak nám pekne porozpráva, aké šibalstvá mal za lubom.

– Kedy zomrel Mandel? – opýtal som sa.

Ruda listoval v papieroch a jeho silné okuliare v pevnom kostenom ráme sa mu zošmykli po hrboľatom nose.

– Presný čas smrti je vždy ťažko zistiť. Najčastejšie ide iba o približný odhad. To závisí od mnohých okolností, ale rozštvrťovači mŕtvol tvrdia, že smrť musela nastať medzi druhou a piatou hodinou ráno. Najprv ho niekto udrel niečím tvrdým po hlave, ale ako bezprostredná príčina smrti sa uvádza utopenie. Niekto mu po údere láskavo strčil hlavu do vedra s čistiacim prostriedkom. Pľúca mal plné tejto tekutiny.

Pokračoval bez slova v čítaní a Pelle si neodpustil poznámku:

– Zomrel aspoň vpútorne čistý.

– To bolo najnechutnejšie, čo som kedy počul, – zašomral Sune s dešpektom.

– A čo je s upratovačmi toho Gréka? – opýtal som sa. – Nenašli sa dajaké zoznamy jeho zamestnancov?

– Azda si len nemyslíš, že si viedol evidenciu pre dôchodkový úrad, – poznamenal Ruda. – To teda nie, platil predsa otrokov alebo lepšie povedané odbavoval ich omrvinkami. Pri prehliadke jeho kancelárie sa nenašlo jediné meno a nikto sa tam potom nezjavil, aby požiadal o prácu. Museli sa teda dozvedieť, čo sa stalo. Možno od Nasilopoulosa, alebo od niekoho iného. Všetky firmy, o ktorých vieme, že s ním mali zmluvu, sme dali strážiť, ale včera večer sa tam nijaký zametač neukázal. Niekam zaliezli a trasú sa od strachu, že sa dostanú do „brutálneho“ švédskeho väzenia.

Ruda začal rozdávať zväčšené fotografie.

– Toto je Nasilopoulos. Fotografie sme dostali z pasového úradu. Už štyri roky žije vo Švédsku. To je zatiaľ všetko. Rolle, chcem sa s tebou pozhovárať súkromne.

Ostatní odchádzali, aby začali pátrať po Grékoch a tých ostatných. Ruda sa tváril srdečne, aby ukázal, že rozhovor sa nebude týkať služobných záležitostí.

– Už si vyštúral to svoje dievča, Eriku?

– Ešte nie.

– Nie? A to si príslušníkom pátracieho oddelenia?

– Dobre vieš, že nemám jej osobné číslo, a okrem toho sa mi nechce po nej pátrať ako policajt.

– To chápem. Sám to vieš posúdiť najlepšie!

Pokrútil som ľútostivo hlavou.

– Veď to práve, že neviem. Keď ide o ňu, som úplne bezradný. Jasné mi je iba to, že sa s ňou zasa chcem stretnúť.

Ruda sa zatváril úradne a prešiel do oficiálneho tónu.

– O tom Grékovi mám isté pochybnosti, – povedal. – Môže byť Mandelovým vrahom, ale myslím si, že je iba menej významným členom dobre organizovanej skupiny podvodníkov. Inak by nebýval v takom malom byte v Tenste.

Prstami bubnoval po stole a ja zasa po operadle stoličky. Znelo to celkom dobre. Mohli by sme vystupovať v ľudových parkoch na estrádach.

– Rozmýšľal som o jednej veci, – povedal som pomaly. – Od Loganderovcov dostanem Mandelovu adresu, a keď k nemu prídem, je mŕtvy. Nemohla by tu byť dajaká súvislosť?

– Tiež som už na to myslel, – hundral si popod nos Ruda. – Tých ľudí si vezmeme neskôr na paškál. Najpravdepodobnejšie však je, že ten chlapík, čo ťa spoznal v sklade u Loganderovcov, vyplašil Gréka alebo niekoho iného a ten zasa považoval za nevyhnutné odstrániť Mandela ako nepríjemného svedka. Nedôverovali mu. Ani ja by som sa naňho veru nespoľahol, keby som mal utajiť veľkú organizáciu.

Začal si pospevovať a ja som hneď vedel, lebo ho už dobre poznám, že má ešte niečo na srdci. Vycítil som to aj z jeho striehnúceho pohľadu, ktorý mal vždy vtedy, keď mi chcel zveriť dajakú mimoriadnu úlohu.

– Čo robíš dnes večer? – opýtal sa.

– Nič zvláštne. Chceš ma vari pozvať na dobrú večeru? To by som veru nevedel odmietnuť.

Trochu ho to zmiatlo a bol v pomykove a mňa to zjavne potešilo. Nestáva sa totiž často, že sa niekomu podarí uviesť ho do pomykova.

– Ach, vieš… to je tak. Jasné, ale azda inokedy. Rút sa necíti celkom dobre.

Bez slova som ho počúval a čakal som, kým sa spamätá a dostane sa do svojej drsnej polohy.

– Ako som už povedal, niektorý iný večer. Nie to som však chcel povedať. Nemáš dnes večer chuť robiť? Ale tak, aby som nemusel teraz pobehovať a zháňať povolenie od odborov.

– Chuť veľkú nemám, ale predpokladám, že ty sa svojho zámeru len tak ľahko nevzdáš. Tak to vysyp!

Zrazu Ruda zvážnel a bol taký vážny, akého som ho už dávno nevidel. Hlas mu ešte zhrubol a oči sa mu nebezpečne zaleskli.

– Nedávno sa mi dostal do rúk rozbor kriminality u cudzincov a náš prípad tam dobre zapadá. Ide predovšetkým o to, ako zneužívajú cudzincov na kriminálnu činnosť. Túto správu vypracoval istý Grék, ktorý tu vo Švédsku žije už veľa rokov. Niečo z toho, čo uvádza, sme už poznali, ale mnohé veci sú pre nás úplne nové. Človeku je až zle, keď to číta. Myslím si, že medzi naším prípadom a touto správou sú zjavné súvislosti.

Na chvíľu sa odmlčal a ja som čakal na ďalšie inštrukcie.

– Dnes večer sa s ním stretneš, – povedal potom rozvážne. – Spolu s ním navštíviš Nasilopoulosovu manželku. Možno bude otvorenejšia voči krajanovi, ktorý od polície nedostáva honorár za tlmočenie. A ty tiež nebudeš vystupovať ako policajt.

– A čo ďalej?

Znovu začal bubnovať prstami po stole, ale tentoraz hral sólo.

– Ty máš dobrú pamäť na tváre. Pôjdeš so Spirosom do gréckeho nočného klubu. Maj oči otvorené. Šanca, že niekoho spoznáš, je mikroskopická, ale musíme ju využiť.

– Aj Simon ich videl. A nezabudni, že medzi nimi boli aj iné národnosti ako Gréci, – namietal som.

– Viem, ale niekde začať musíme. Ostatné ti už vysvetlí Spiros. Simona do takého klubu vôbec nepustia. Spiros býva na Hantverkargatan 33. O pol hodiny môžeš byť uňho. Jeho priezvisko je Koragerakis.

– Ale ja tam nemôžem len tak z ničoho nič prísť. Dúfam, že mu predtým pekne zavoláš.

Vážnosť sa mu na chvíľu vytratila z tváre. Iba zamrmlal:

– Urobil som to skôr, ako si sem prišiel. Cítil som, že máš chuť pracovať v nadčase.

÷

Dom na rohu Kungsholmského námestia a Hantverkargatan 33 sa mi odjakživa veľmi páčil a pokladal som ho za najkrajší dom Kungsholmu a za dôkaz, že obyčajný nájomný dom nemusí byť bez fantázie a taký jednotvárny ako domy, ktoré sa stavajú dnes.

Mal štyri poschodia a každé z nich bolo niečím pozoruhodné. Na prízemí dominovali veľké výklady Švédskej obchodnej banky a predajne rádioprijímačov. Na prvom poschodí boli ešte obloky po vojensky vyrovnané a upäté, ale na ďalších poschodiach už zahodili uniformu a mali mäkké oblúkovité tvary. Z dvoch strán ich ohraničovali bohato zdobené stĺpiky, spojené kamennými oblúkmi. Na bočnom múre umiestnil, architekt v kratších vzdialenostiach od seba zo štyri-päť stĺpov, aby tak vyvolal ilúziu dlhého stĺporadia, čo sa mu aj podarilo.

Na treťom poschodí boli oblúkovité okná rovnakého typu, ale bez stĺpikov.

Štvrté poschodie bolo o niečo nižšie a aj oblúkovité okná boli o niečo užšie, spolu so slepými obločnými výklenkami a dekoračnými líniami nad nimi vyzerali, akoby stáli plece pri pleci v dôvernej blízkosti. Medzi každým poschodím boli oddeľujúce dekoračné prvky, kamenné kvetinové obruby a okrídlené levy.

Tak má vyzerať dom, pomyslel som si vari už po stý raz, a nie ako tie masové kasárne, ktoré sa dnes navrhujú. Keď sa však pozriete na budovu vysokej školy architektúry na Őstermalme, musíte uznať, že študenti, ktorí študujú v takomto prostredí, sú schopní navrhovať prinajlepšom kasárne.

Muž v priečne pásikavom tričku, tak okolo tridsiatky, so živými čiernymi očami ako uhoľ a plecami ako zápisník otvoril dvere dokorán. Naširoko sa usmieval a demonštroval závideniahodný biely pravidelný chrup.

– Tuším si Roland Hassel.

– Nie, ja som Livingstone.

– In that case come in.

Byt bol priestranný a svetlý a na bielo natreté steny to ešte zvýrazňovali. Ak odhliadneme od knižníc, boli miestnosti tak skromne zariadené, že sa človek až zahanbil za vlastný preplnený byt.

– Sadni si. Čo si dáš? Pivo, alebo kávu?

– Kávičku, prosím.

– Dostaneš dobrú, grécku alebo tureckú, ako ju mnohí nazývajú.

Trvalo iba niekoľko minút, kým bola káva hotová. V malej medenej nádobke nechal zovrieť vodu a zalial ňou kávu v malých šáločkách. Ponúkol k nej veľa cukru, aby mala typickú chuť. Bola vynikajúca: silná a sladká a pritom vôbec neleptala žalúdkové steny.

– Prv ako sa rozhovoríme, chcel by som vedieť, kto si a koho vlastne reprezentuješ, – opýtal som sa ho.

Znova vyvolal vo mne závisť svojimi krásnymi zubmi.

– Moje meno už poznáš. Opustil som Grécko počas vlády junty, pretože ma považovali za nebezpečného intelektuála a pátrali po mne. Ničoho som sa nedopustil, iba som s priateľmi občas debatoval o slobode, ale to v tom čase úplne stačilo na zatknutie. Povolaním som inžinier v odbore dopravných a vodných stavieb. A pretože sa vo svojom odbore dobre vyznám, objednávajú si u mňa dosť veľa expertíz. Niekoľko večerov v týždni vyučujem svojich krajanov švédčinu. Bol som ženatý so Švédkou. Rozviedli sme sa, lebo sme si nerozumeli. Ale to robia aj Švédi.

Tento výrok mi bol náramne sympatický, a tak som zasalutoval šálkou.

– Aj ja som rozvedený. Hovoríš perfektne po švédsky.

– Myslím, že mám talent na reči. Vedel by som vyučovať švédčinu aj rodených Švédov, ak by to bolo potrebné. Viem, čo viem. Vy Švédi ste príliš skromní a nemáte odvahu ukázať, čo viete. To mi je cudzie. Ešte kávu?

– Kvapku, prosím.

Chvíľu sme mlčali a navzájom sme sa šacovali. Trvalo to iba niekoľko minút, kým som sa rozhodol, že sa mi tento chlap páči. Prekypoval činorodosťou a energiou a vyzeral veľmi spoľahlivo, slovom človek, ktorého nevdojak chytáme za ruku, keď niekde v blízkosti udrie hrom. Čo si on myslel o mne, to som nevedel, v každom prípade musel teraz so mnou vypiť kávu a ako hostiteľ sa mi venovať.

– Porozprávaj teda, o čo ide, – povedal som.

– Čo všetko ti už povedal tvoj komisár?

– Iba to, že mu z toho, čo si mu narozprával, naskočili zimomriavky na chrbte.

Vstal a prstami si prečesal lesklé čierne vlasy a energickými krokmi sa začal prechádzať po izbe, gestikulujúc rukami. Pri jeho erupciách som sa cítil švédsky hlúpy a ťažkopádny.

– Mojich krajanov zneužívajú hanebným spôsobom a mnohých vlákajú do situácií, ktoré by si nikdy ani len vo sne nevedeli predstaviť. Mám veľmi dobré styky s terajšou vládou v Aténach a v Štokholme som sa stretol s niekoľkými vládnymi činiteľmi. Doma v Grécku sa znepokojujú nad tým, že sa situácia našich ľudí vo Švédsku v poslednom čase zmenila.

– Týka sa to iba Grékov? – opýtal som sa.

– Nie, aj Juhoslovanov, Turkov a iných. Ale s nimi nemám do činenia. Len problémov s Grékmi je viac ako dosť. Nuž, kde mám začať? Vyjdime z toho, že Gréci majú iné tradície ako Švédi a pre mnohých je to šok, keď sem prídu pracovať a zistia, aký veľký je tu rozdiel v životnom štýle. Gréci sa radi stretávajú po večeroch, chcú byť spolu, vypiť si kávu a debatovať, debatovať, debatovať. Mám, pravda, na mysli gréckych mužov. Ženy musia pekne zostať doma.

Urobil grimasu, aby ukázal, že je to tradícia, v ktorej vyrástol.

– Je to tak, ako je. Každá zmena si vyžaduje svoj čas. V nijakom prípade sa však Grékom nechce sedieť doma a pozerať televíziu. Preto vyhľadávajú miesta, kde môžu byť spolu. Ale takých miest vo Švédsku niet. Kde však jestvuje dopyt, vždy sa dakto nájde, kto chce z toho vytĺcť peniaze. Začali tak vznikať lokály a kluby, kde sa Gréci schádzali, pili kávu a grécku anízovku a kde si mohli pohovoriť a zaspievať. Bola tam však aj ruleta a hracie stoly a majitelia ich nútili hrať, inak neboli vítanými hosťami. Nuž a keď chceli byť spolu, nemali iné východisko.

Od sledovania jeho pohybov po izbe ma rozbolel krk. Ako na tenisovom zápase.

– Nehrali, pravda, o vysoké sumy, ale naši Gréci nemajú peňazí nazvyš, a tak rýchlo prehrali celý plat. Ich manželky museli ísť na úrad sociálnej starostlivosti, aby získali peniaze na stravu a nájomné, a vieš si predstaviť, čo to asi znamená pre hrdú Grékyňu.

– Také čosi je vždy pokorujúce, bez ohľadu na to, odkiaľ človek pochádza, – poznamenal som.

Na vybielenej stene viseli malé hodiny, vsadené do tmavého dreva. Krehko odbili jedenásť a ich zvuk striebristo zanikol v tichu miestnosti. Spiros pokračoval:

– Keď muži prehrajú plat, môžu hrať na borg. Stačí sa podpísať na papier. Viac urobiť netreba, pretože pravý Grék pokladá nevrátenie dlhu za smrteľný hriech. Keby z nich niekto dlh nezaplatil, ostatní by ho navždy vylúčili zo svojho stredu. A dlhy takto postupne rastú. Jedného dňa dostanú potom ultimátum: Zaplať teraz, alebo urob, čo ti prikážeme.

– To veľmi dobre poznám, – povedal som.

Spomenul som si na tých štyridsaťosemtisíc, ktoré mi chceli prišiť. Situácia sa opakovala.

– Boli aj takí, ktorí sa zdráhali plniť ich príkazy. Zo začiatku. Potom ich poriadne zmlátili, alebo tyranizovali ich rodiny. To zabralo. Už sa ďalej nevzpierali. Tí, čo sa zadĺžili, buď poslúchali, alebo platili, no pritom peňazí nemali.

Zaťal päste a zrazu vyzeral tak zúrivo, že som pochopil, čo sa odohráva v jeho vnútri.

– Pokračuj, – povedal som ticho. – Čo musia robiť?

– Tie najhanebnejšie veci, aké si len vieš predstaviť. Hráčske brlohy sú iba fasádou, za ktorou sa skrýva ešte iná zločinnosť. Počestných dobrých Grékov nútia, aby sa stali zločincami. Splácajú svoje dlhy tým, že na príkaz mlátia iných, dozerajú na dievčatá pracujúce v prostitútskom priemysle, alebo sa zúčastňujú na najpodlejších gangsterských podujatiach.

Na niekoľko sekúnd sa prestal prechádzať, aby sa nabil novou energiou. Mozog mi začal rýchlo pracovať, až som mal pocit, že mi hlavu roztrhne. Tušil som, čo Rudovi chodilo po rozume.

– Niektorí Gréci dostali príkaz odcestovať so svojimi rodinami domov a zaplatili im dokonca aj cestu. Ale ďaleko nedôjdu. V Grécku ich čaká malý výbor, ktorý ich núti zúčastňovať sa na zločinnosti.

Čierne oči mal prižmúrené a videl som, ako trpí.

– Jednoduchí, bezúhonní Gréci, – šepkal. – Doma by ani muche neublížili. Žili by podľa prastarých životných pravidiel, ktoré im zanechali predkovia. Ale tu vo Švédsku, v novej vlasti, kde majú príležitosť zlepšiť si trochu svoje postavenie, tu sa z nich stávajú lotri, pasáci a gorily. Každý večer oberajú mojich krajanov o česť a hrdosť. Musíme tomu stoj čo stoj urobiť rázny koniec.

– Kto stojí v pozadí? Iba Gréci?

Vrhol na mňa ťažko vysvetliteľný pohľad.

– Vôbec nie. Určite sú v čelných pozíciách aj niektorí krajania, ale najviac na veci zarábajú praví, čistokrvní Švédi, pre ktorých sa tu otvoril veľký a ešte nerozvinutý trh.

– Zahŕňa táto činnosť aj obchod s otrokmi?

Spiros prikývol a zbadal som, ako sa mu pod tričkom napli svaly.

– Áno, komisár Ruda mi vysvetlil, čo pod tým slovom rozumie, a myslím si, že to je výstižné pomenovanie.

Zhrnul som to.

– Hovoríš, že Švédi spolu s niekoľkými Grékmi vsadili na hráčske brlohy, v ktorých títo ľudia tvojich krajanov najprv dostanú do finančnej závislosti, aby ich potom mohli nútiť do zločinnosti. Do tejto zločinnosti patrí okrem iného aj import ilegálnych pracovných síl. Podľa všetkého možno predpokladať, že organizátori obchodu s otrokmi spolupracujú s majiteľmi klubov v centre mesta.

– Určite spolupracujú. Jestvujú rôzne odnože a každý si riadi tú svoju a zarába pritom obrovské peniaze. Súčasne však má každý z nich prsty aj v podnikoch tých druhých. Tých, čo komisár Ruda nazýva otrokmi, my ostatní Gréci často nevidíme. Držia ich zatvorených na iných miestach. V Grécku ako aj na iných miestach Európy, sú ešte stále veľmi chudobné oblasti. Mnohí dedinčania sú analfabeti a ich jedinou nádejou, že sa voľačo v ich živote zmení, je odísť odtiaľ. Ale nech sú akokoľvek chudobní a nevedomí, sú to nakoniec Gréci, moji krajania, a ja ich nechcem vidieť zotročených. Chceš mi pomôcť ich oslobodiť?

To bola zásadná otázka, na ktorú som nemohol odpovedať záporne. Podľa všetkého by som so Spirosovou pomocou – nikto by sa, pravda, nesmel dozvedieť, že som policajt – mohol najprv zhromaždiť dostatok dôkazov. A keď sa to podarí, rozvinúť neskôr koordinovanú akciu. Ak by sme sa však príliš unáhlili, mohla by akcia zlyhať a polícia by narazila na zavreté ústa a vystrašené pohľady.

– Rád sa s tebou do toho pustím, – odpovedal som. – Čo tu máme nadnes večer naplánované?

Položil mi obidve ruky na plecia a mierne ma potriasol, a tento nezvyklý dotyk sa mi zdal prirodzený a teplý.

– Dnes večer uvidíš, čo znamená byť Grékom, – povedal s úsmevom.

Do Tensty sme sa viezli mojím autom. Mrholilo, a keďže opotrebované stierače na väčších plochách vodu nestierali, musel som sa sústrediť na jazdu. Policajt so zlými stieračmi je hanbou celého zboru, ale tú som mu urobil už toľko ráz, že ma to už ani nevzrušovalo.

– Jannis Nasilopoulos, – prehodil zamyslene Spiros, – ten musí pochádzať z Peloponézu.

– Ako to vieš, veď si tuším vravel, že ho nepoznáš.

– Ja ho naozaj nepoznám, ale vyplýva to z jeho priezviska. Ak sa priezvisko totiž končí na –poulos, pochádza jeho nositeľ obyčajne z Peloponézu.

– Do prípadu je zapletený ešte jeden Grék. Volá sa Athanasios.

– Tak sa narodil asi na Kýre. Ich priezviská sa končia na –sios.

– A tvoje priezvisko, Koragerakis?

– Priezviská na –akis označujú, že ich nositeľ pochádza z Kréty. Vieš, čo sa hovorí o Kréťanoch?

– Nie.

Usmial sa a štuchol ma do boku.

– Že Kréťania sú najsmelší ľudia na svete.

– Predpokladám, že to nie je iba samochvála.

– Na Kréte to nepovažujú za prehnané.

Nebolo ťažko sa v jeho spoločnosti cítiť príjemne a príjemne sa s ním aj zhováralo. Počas jazdy som však bol dosť málovravný, pretože som chcel najprv stráviť to, čo mi doteraz povedal. Boli to špinavé nite zamotané do odporného klbka. Pravdaže som poznal prisťahovalecké hráčske brlohy, ale myslel som, že to je ich spôsob, ako sa navzájom oberať o peniaze. To, čo mi Spiros rozprával, otváralo nové znepokojúce perspektívy a bolo novým dôkazom toho, že Štokholm je na ceste zaujať popredné miesto medzi veľkomestami v počte spáchaných závažných trestných činov.

Sotva by ste dnes už našli zločin, ktorý sa v Štokholme ešte nevyskytol. Situácia sa pritom zo dňa na deň zhoršuje a zločiny sú čoraz ťažšie a krutejšie. Bude mať teraz polícia do činenia aj s mafistickou zločinnosťou? Čoraz jasnejšie som chápal Rudovu túžbu za Talianskom, kvetmi v vtáčím spevom, za malými predmestskými reštauráciami s dobrým jedlom niekoľkokrát denne, za vínom, ktorým sa možno trochu podgurážiť, za ľuďmi, ktorí sa ľahko a radi smejú. Preč zo Štokholmu, preč od pašerákov heroínu, preč od pasákov veľkého formátu s vyše sto úbohými dievčatami v „stajni“ a preč od obchodníkov s otrokmi. Vzdychol som si. Do penzie mám veru ešte ďaleko.

– O čom rozmýšľaš? – opýtal sa Spiros.

– O tom, že niekedy nemám príliš veľkú chuť do života. V každom prípade ťa však nikto nenúti robiť veci, ktoré nenávidíš a ktoré robíš iba preto, aby sa nepomstili na tvojej rodine.

– A čo ty? Neriskuješ, keď všetko prezradíš polícii?

Melancholicky sa usmial a trochu sa na sedadle prikrčil.

– Ak zistia, že som to bol ja, nepomôže mi ani svätená voda. S tým musím počítať. Nemôžem predsa o tom všetkom vedieť a mlčať a zostať pritom čestný. Na švédskej polícii je dobré to, že nemá medzi sebou podplatených zradcov, ktorí by to mohli prezradiť.

Proti tomu sa dalo všeličo namietnuť, ale nepokladal som za vhodné zaťahovať ho do riešenia našich vnútorných problémov. Bol som otrávený duchom švédskeho policajného zboru; špinavá bielizeň sa má prať zásadne v najhlbšej policajnej pivnici.

– Ako sa ti to všetko podarilo zistiť? – opýtal som sa namiesto toho.

– Učiteľ je vždy tak trochu aj spovedníkom. Som azda jediný, ktorému sa odvážili posťažovať.

– Dozvedel si sa aj mená tých, ktorí sú do toho zapletení?

Hodnú chvíľu mlčal a s rukami založenými na prsiach uprene hľadel cez predné sklo.

– Nie, mená nepoznám, – povedal nezvučne.

– Nevieš dobre klamať.

– V mnohých veciach som dobrý a v mnohých zlý a sám rozhodujem o tom, v čom chcem byť dobrý a v čom zlý.

– Kam pôjdeme najprv?

– K Jannisovej manželke. Sľúbil som to komisárovi Rudovi. K Anne Nasilopoulouovej. Ešte skôr, ako sa na to opýtaš, ti chcem povedať, že ženská podoba priezviska je trochu iná ako mužská.

Keď sme sa blížili k Tenste, ešte viac sa rozpršalo. Urbanistov sme samozrejme nemohli viniť z nepriaznivého počasia, hoci smutné a pochmúrne počasie je pre túto štvrť symbolické. Tenstu ako štvrť vlastne odpísali. Ktorýsi poslanec mestskej rady navrhol, aby tu zrušili štátnu monopolnú predajňu alkoholu, pretože tu žije veľa alkoholikov, a ostatní obyvatelia toto opatrenie určite prijmú s porozumením. Nuž, ďakujem pekne. Čo je to len za postoj! V skutočnosti to iba znamená, že dobrá povesť Tensty sa takto opäť o niečo zhorší a že sa tým potvrdí mienka, že Tensta je smetiskom sveta. Takto vyženú odtiaľ aj tých, ktorí sa tu dobre cítia, riadne pracujú, riadne platia dane, pozerajú večer televíziu a pravidelne chodievajú autom cez víkend na chatu.

Ale obyčajný Svensson, chrbtová kosť spoločnosti, už nechce, aby sa naňho hľadelo ako na druhoradého občana len preto, že býva tu. Je to taký bludný kruh. Tí, ktorých by v Tenste mali radi, sa odtiaľto začali sťahovať, pretože tlač, ale i úrady túto štvrť očiernili. No keď sa títo odsťahujú, zostanú iba tí, ktorí zapríčinili to očierňovanie. Nikto sa nepokúsil spopularizovať Tenstu ako miesto, kde možno bývať v pohode v blízkosti prírody, s dostatkom služieb, a nikto nemá záujem vyvolať v obyvateľoch tejto štvrte hrdosť na to, že tu bývajú. Namiesto toho zrušili predajňu alkoholu. Zbohom, Tensta, vzdali sa už všetkej nádeje prebudiť ťa k životu.

Zaparkoval som na Skäftingegränd a prikrčení sme rýchlo prebehli od auta k bráne, aby sme sa skryli pred lejakom, ktorý sa práve spustil z celej sily. Podľa menovky na bráne býval Grék na druhom poschodí. Bez slova sme vošli. Na dvere výťahu ktosi nerovnými písmenami napísal: „Výťah nefunguje.“

– Kto teraz zacengá, spovedník alebo polícia? – opýtal som sa.

– Skús to ty, ale tvár sa, prosím ťa, civilne, – navrhol Spiros.

Vyčaril som svoj dobrotivý, diskrétny výzor kňaza, keď prijíma po sobáši malú bielu obálku, a zazvonil som.

Dvere sa najprv odchýlili a potom ich veľká a silná žena s bronzovou pokožkou a krikľavočervenými ústami otvorila dokorán. Z očí jej šľahali blesky. Pokročila ku mne, rozmáchla sa pravou rukou a zrazu som pocítil, že mi ide hlava odletieť z krku a že tu zostane visieť ako okrasa schodišťa. Z jej úst prýštili slová, z ktorých som nerozumel ani slabiku.

Spiros rýchlo skočil medzi nás a zabránil tak novému atentátu na moju úbohú hlavu. Bolo to najhoršie zaucho, aké sa mi ušlo od čias základnej školy, ale vtedy som si ho zaslúžil. Obidvaja divoko gestikulovali a ja som sa medzitým pokúšal zastaviť zvonenie v ušiach, aby som lepšie mohol vychutnať dramatické divadlo na vysokej úrovni.

Žena vošla do bytu a Spiros mi naznačil, aby som ho nasledoval. Možno mi aj niečo povedal, ale nič som nepočul, lebo zvony v ušiach vyzváňali ďalej. Ak je matkou, nech je boh milostivý jej deťom!

– Bol to omyl, – povedal Spiros. – Prosí ťa o prepáčenie.

Neisto som prikývol, pretože som si v nijakom prípade nemohol dovoliť jej to vrátiť. Žena otrčila hornú peru a chcela ma zrejme takto poprosiť o zhovievavosť. Znovu natiahla ruku, rýchlo som sa uhol, ale ako sa ukázalo, chcela mi týmto pohybom iba naznačiť, aby som si sadol.

Posadali sme si okolo stola, na ktorom ležala doškriabaná sklená tabuľa, a Spiros sa rozprával s paňou domu takmer bez jediného nadýchnutia. Byt mal tri izby a kuchyňu, a keďže všetky dvere boli otvorené, videl som, že miestnosti sú len veľmi skromne zariadené.

Namiesto kobercov pokrývali dlážku čínske rohože, z ktorých ešte stále nevyprchala vôňa živej trstiny. Nábytok museli určite kúpiť po častiach z druhej ruky, pretože sa vôbec k sebe nehodil. Jednotlivé kusy z rôzneho obdobia nevytvárali harmonický celok a jedinou výhodou tohto nábytku musela byť jeho cena.

V spálni som uvidel dvojposteľ zbitú z preglejky, ktorej povrch nebol ani len natretý. Na dvoch matracoch bola rozprestretá háčkovaná zelená prikrývka s veľkými okami. V obývačke, kde sme sedeli, stál starodávny čiernobiely televízor, jeden z tých, aké obchodníci darujú záujemcom, len aby získali trochu skladovacieho priestoru. Steny boli holé až na jeden farebný obraz znázorňujúci Akropolu, ktorý som vnímal u jeho majiteľov ako dojemný dôkaz túžby po domove.

– Vôbec nevie po švédsky? – opýtal som sa, pretože som sa tu cítil pasívny.

– Nie, nevie. Žije tu veľmi utiahnuto. Styk s vonkajším svetom má na starosti jej muž, Jannis. Povedal som jej, že patríš k vedeniu školy, kde vyučujem. Bojí sa polície a má policajtov plné zuby. Prevrátili jej celý byt hore nohami, keď hľadali nejaký usvedčujúci materiál.

– Čo to teraz vravela?

Žena si čosi hundrala popod nos a ja som pochopil, že sa pýta, či nám nemá urobiť kávu. Nechceli sme. Oprela sa o operadlo gauča a chvíľu si trela oči. Bolo mi jasné, že ju neustále vypätie a to večné vypytovanie muselo unaviť.

– Ešte asi pred rokom mal Jannis dobré miesto, – hovoril Spiros. – Pracoval v sklade v Rinkeby. Majú dve deti a tuto Anna bola doma pri nich. Potom sa niečo muselo stať, pretože Jannis začal po večeroch chodiť do dajakého gréckeho klubu. Vlastne jej to vôbec neprekážalo a nič proti tomu nemala. Tak to totiž má byť.

Sama v cudzom svete, obklopená jazykom, ktorý nerozumie, a vraj to tak má byť! Predsa sú len debaty o emancipácii žien na niečo dobré, pomyslel som si.

– Z bytu začali miznúť veci. Jannis mi nikdy nepovedal, čo sa robí, ale videla som na ňom, že je čoraz zúfalejší. Nakoniec jej už nedával ani peniaze na domácnosť a musela začať obchádzať jeden úrad sociálnej starostlivosti za druhým. Niekedy mala za týždeň iba sto korún na stravu pre seba a deti. Však vieš, ako to býva.

Nepoznal som to síce z vlastnej skúsenosti, ale vedel som si to dobre predstaviť. Treba dvakrát obrátiť každú korunu, na vábivý tovar možno poškuľovať iba z diaľky a ten tlkot srdca pri pokladnici, keď pokladníčka spočítava cenu nákupu, či peniaze vystačia.

– Jannis odišiel z toho skladu a povedal mi, že bude teraz vedúcim dajakej firmy, ktorá robí upratovacie práce. No napriek tomu nijaké peniaze domov nenosil. Často plakal, keď sa nazdával, že ho nevidím, ale on patrí ešte stále k tomu typu mužov, ktorí by sa svojej žene nikdy neposťažovali. Teraz už nebol niekoľko dní doma a nemám ani tušenia, kde sa mohol podieť.

– Nemohol od niekoho dostať príkaz, aby sa na nejaký čas skryl? – spýtal som sa viac-menej sám seba. – Nevidel ho nikto v spoločnosti inej osoby? Napríklad v spoločnosti nejakého Švéda?

Spiros sa krátko zasmial.

– Nie, to nie. Ale ona si práve myslela, že ty si jedným z tých, ktorí spôsobili jeho nešťastie, a preto ti strelila zaucho.

– Môže nám povedať ešte niečo dôležité?

– Viac už nevie. Chce iba, aby sa Jannis vrátil, že mu odpustí všetko na svete.

Veľa sme sa teda nedozvedeli, ale tak to už pri pátraní býva. Väčšina ľudí nám nemá čo povedať alebo lepšie povedané nechce nič povedať. V národnej škole deti učia, že sa má vždy vravieť pravda a že vždy treba mať čestný a priamy pohľad. Ale ľudia na to akosi zabúdajú, keď sa ich na niečo opýta policajt. Nevážia si už osvedčené životné skúsenosti svojich otcov. Muži dnes myslia iba na ženy a to druhé a ženy len na mužov a to druhé.

Zdvihli sme sa na odchod. Žena zostala sedieť, stratila o nás záujem. Tupo hľadela pred seba.

– Deti sú v škole? – opýtal som sa.

Spiros preložil otázku a žena stratila na niekoľko sekúnd kontrolu nad svojou tvárou. Zriedkakedy som videl výraz toľkého zúfalstva. Povedala čosi zachrípnutým hlasom a Spiros sústredene stiahol obočie.

– Poslala ich domov k starým rodičom do Grécka. Je tam chudoba, ale žijú tam medzi seberovnými. Nechce, aby jej deti vyzerali ako žobráci medzi švédskymi dobre živenými deťmi. Je teraz úplne sama.

Keď sme vyšli na ulicu, ešte stále pršalo, hoci už tak nelialo. Keď sme nasadli do auta, uvidel som svoju tvár v spätnom zrkadle. Na ľavom líci som mal otlačenú ohnivo červenú dlaň s jasne rozoznateľným palcom a všetkými prstami, a nech som si akokoľvek šúchal líce, odtlačok nie a nie zmiznúť.

– Som hladný, – povedal som, – ale takto do reštaurácie ísť nemôžem. Viem, čo by si ľudia pomysleli, a nikdy som neznášal, keď sa mi niekto vyškieral.

Spiros to chápal, a tak sme si urobili malú oslavu v mojej simke, každý s jedným cheesburgerom a fľašou pomarančového džúsu. Spiros si zotrel masť z kútikov úst a pozrel na mňa pohľadom, ktorý ma trocha zmiatol.

– Si už sýty a zrelý na to, aby si si konečne vypočul mená a informácie o tých, ktorí celú tú činnosť riadia?

Od prekvapenia som sa posledným kúskom cheesburgera skoro zadrhol.

– Len mi teraz nepovedz, že si o všetkom vedel. Načo potom boli dobré všetky tie rečičky?

– Ja tie mená naozaj nepoznám, ale zájdeme za jedným chlapíkom, ktorý býva tu v blízkosti. Sľúbil, že nám povie všetko, čo ťa bude zaujímať. Bol zapletený do väčšiny tých odporných prípadov, ktoré majú tí lotri na svedomí, a pozná tiež väčšinu tajomstiev. Včera večer sme sa o tom rozprávali a ja som mu povedal, že dnes prídem za ním domov s jedným policajtom v civile. Pripravil sa na to. Volá sa Nikos Gregoridis.

– A nemá strach?

Spiros prisvedčil:

– Určite má. Ale zajtra ráno emigruje do Ameriky a tam ho nenájdu. Zavčas ráno cestuje spolu s manželkou a zanecháva celý byt, tak ako je. Dlho na tej veci pracoval a teraz je konečne tak ďaleko a po dlhom čase sa prvýkrát cíti šťastný.

Otočil som kľúčikom v štartéri a vlial do seba posledný glg džúsu.

– Na čo vlastne čakáme? Povedz mi, ako mám ísť.

Nebolo to veľmi ďaleko a horel som od nedočkavosti. To bude sústo pre Rudu a možno aj mne sa za to ujde nejaká pochvala do žiackej knižky.

– Pochop, – povedal Spiros. – Chcel som, aby si sa najprv stretol s Annou Nasipoulouovou a až potom sa pozhováral s Nikosom. Mal som viac žien v rezerve, ale myslím, že Anna stačí. Chcel som totiž, aby si rovnako ako ja znenávidel tú odpornú mafiu, ktorá ničí mojich krajanov.

Nepocítil som však nenávisť, skôr policajnú pátraciu vášeň. Teraz ma už tak často nedrží to zvláštne napätie, keď som na stope nejakého veľkého prípadu.

Nikos býval na okraji Tensty. Aby sme sa v daždi čo najrýchlejšie dostali k bráne, museli sme najprv prebehnúť cez malý parčík.

Bol to výškový dom a na ôsme poschodie sme sa vyviezli výťahom. Horel som nedočkavosťou stretnúť sa s Nikosom a od netrpezlivosti som sa začal prechádzať po malom výťahu. Spiros sa iba usmieval, ale aj ja som chápal, že sa teší, že sa mu konečne črtá nejaký výsledok. Najprv rýchlou jazdou k Rudovi, potom blesková porada a napokon výjazd všetkými autami, ktoré budú k dispozícii. No a nakoniec výsluch tej čvargy.

Viackrát som zazvonil, ale dvere zostali zatvorené. Spiros bol znepokojený a aj on stlačil zvonček, ale palcom, akoby ten mal viac magickej sily. Nikto neotváral. Uchýlil som sa k osvedčenému spôsobu a priložil som ucho k otvoru na listy a načúval som. V byte niekto bol!

– Dočerta, čosi tu zase neklape, – zvolal som nervózne.

Spiros zaujal moje miesto a začal chrliť do štrbiny dajaké grécke vety. Nikto mu síce neodpovedal, ale o chvíľu sa dvere odchýlili a v medzere sme zbadali bledú tvár.

Spiros rečnil ďalej a dostal šeptom odpoveď.

– Ideme dnu, – povedal Spiros drsne.

Už v hale to zaváňalo zúfalstvom. Žena mala okolo päťdesiat rokov a za ňou sa zjavila ich dcéra, asi dvadsaťročná. Obidve mali mramorovobielu pokožku, ktorá ostro kontrastovala s lesklými čiernymi vlasmi, čo im rámovali tvár.

Nikosova manželka mala od plaču opuchnuté oči a chrčavo dýchala otvorenými ústami. Dcéra stála s ohnutým chrbtom, akoby čakala, že ju napadneme železným sochorom. Po dlhom uvažovaní ukázala žena hlavou na zatvorené dvere a zaliali ju slzy. Prikročila k dcére a objala ju. Stáli tam ako dve kamenné sochy znázorňujúce bolesť v nejakej klasickej dráme.

Spiros opatrne otvoril dvere spálne. Bolo tam prítmie, a keď zažal svetlo, počuli sme chrapľavý hlas:

– Zhasni, preboha!

Zhasil svetlo, ale podišiel k žalúzii a vpustil do izby trochu svetla, ktoré rozptýlilo tiene. Muž v posteli sa na nás pozrel jedným okom blčiacim horúčkou. Druhé mal prikryté veľkým obkladom.

– Nikos, toto je kriminálny inšpektor Roland Hassel. Vravel si, že by si mu chcel niečo porozprávať.

Prešlo niekoľko sekúnd. Nikos iba s námahou vysúkal zo seba slová, akoby jeho hlas narážal na nejaké prekážky.

– Nemám čo povedať.

– Nikos, povedz inšpektorovi všetko, čo si hovoril mne.

– Nič som ti nehovoril.

– Ale hej, Nikos, hovoril! Sľúbil si, že prezradíš aj všetky mená.

Nikosov hlas znel rovnako chrapľavo a ľahostajne.

– Nijaké mená nepoznám.

Spiros na mňa pozrel a hrýzol si dolnú peru. Videli sme iba Nikosovu hlavu, jeho telo bolo prikryté posteľnou plachtení. Na lícach mal modriny, jedna lícna kosť sa zdala rozdrvená, a keď hovoril, zbadal som, že mu vybili aj niekoľko zubov. Hovoril lámanou švédčinou, ktorú lámal o to viac, že rozprával len s námahou.

– Kto ťa, preboha, takto doriadil? – opýtal sa ho Spiros potichu.

– Nešťastná náhoda. Pošmykol som sa v kuchyni.

– Ale, Nikos…

– Choďte preč. Nemám vám už čo povedať. Dajte mi pokoj.

Bolo načase, aby som zasiahol ja.

– Som policajt, – opakoval som zbytočnú, už raz vyslovenú informáciu, – a je veľmi dôležité, aby si nám vyrozprával všetko, čo vieš. Ak ťa niekto prepadol a takto zranil, môžeme tú osobu zatknúť.

Neodpovedal, iba zažmúril oko, akoby tým chcel naznačiť, že ma nechce vidieť.

– Ak máš strach, môžem ti zabezpečiť policajný dozor na celý deň a celú noc, – pokračoval som a dúfal som, že môj hlas znie presvedčivo.

Zrazu Spiros strhol z Nikosa prikrývku. Obidvom sa nám zatajil dych. Na jeho tele neostalo veľa štvorcových centimetrov, ktoré by neboli obviazané, modré-alebo doškriabané.

– Prikry ma!

Sám sa o to pokúsil, ale ruky mu odmietli poslušnosť. Spiros ho opatrne zasa prikryl. Jeho tvár bola úplne sivá. Pohladkal Nikosa po dobitých lícach a drsne povedal:

– Čoskoro budeš zasa v poriadku a v Amerike ti potom bude dobre.

– Nejdem do Ameriky.

– Ale veď máš lístky a…

– Nemám nijaké lístky. A teraz choďte a nechajte ma na pokoji.

Spiros si sadol konca postele a jeho hlas znel ako namáhavý šepot:

– Nikos, vyhrážali sa ti azda, že to isté urobia aj s tvojou ženou a dcérou? Preto nechceš nič povedať?

– Nič neviem!

– Nikos, Nikos, nechápeš, že jediná možnosť ako tomu všetkému urobiť koniec je, že všetko porozprávaš tuto Hasselovi? Musíme konečne urobiť poriadok. Nie si jediný, ktorého toto môže postihnúť. Musíš nám predsa pomôcť!

Ale kázal hluchým ušiam.

– Pošmykol som sa v kuchyni, – cedil Spiros cez preriedené zuby.

– Musíš do nemocnice. Zavolám sanitku, – presviedčal som ho.

Prvýkrát trochu ožil. Nadvihol hlavu a vykríkol:

– Nikam nejdem. Moja žena a dcéra sa o mňa už postarajú. A teraz zmiznite, ihneď. Odíďte, chcem spať!

Spiros pomaly vstal a chytil ma za ruku.

– Nútiť ho nemôžeme.

Chvíľu sme ešte stáli a hľadeli naňho. Nevedel som, či si nás ešte všíma. Prižmúril zdravé oko a zdalo sa, že má čo robiť, aby udržal život vo svojom dolámanom tele. Pobrali sme sa so Spirosom preč. V hale stáli obidve ženy tak, ako keď sme vošli do bytu, a potichu plakali. Ani ony nám už nemali čo povedať. Cítil som sa taký bezmocný, bezradný a tušil som, že aj Spiros má podobný pocit. Vyšli sme z bytu. Ženy boli také zaujaté svojím bôľom, že si nás ani nevšimli, keď sme okolo nich prešli. Stáli tam so svojimi zmarenými nádejami na nový život v inej krajine a s ďalšou starosťou o muža, ktorý bol zlomený na tele i na duši.

Dážď, ktorý nám vonku šibal do tváre, bol príjemný. Zdalo sa mi, že už nemá zmysel navštíviť ďalších Grékov, a Spiros mi to ani nenavrhoval. Keď sme nasadli do auta, iba si zahundral popod nos:

– Zavez ma domov.

Prešlo asi desať minút, kým sa rozhovoril.

– Nikto, nikto okrem neho a jeho rodiny predsa nevedel, že majú zajtra zavčas ráno odcestovať. A predsa sa to dozvedeli a takto ho doriadili.

Od zúfalstva buchol päsťou do prístrojovej dosky.

– Rodinu majú ako rukojemníkov, a preto sa neodváži nič povedať. Keby len vedel pochopiť, že treba aj niečo riskovať, ak chceme niečo dosiahnuť. Túto organizáciu sa nám nikdy nepodarí rozbiť, ak všetci budú mlčať.

Na to som neodpovedal. Pamätám sa na podobnú situáciu, ktorú som zažil s Erikou. Riskoval som, aby som niečo dosiahol. A naozaj som vo svojom zamestnaní nakoniec niečo dosiahol, ibaže som stratil Eriku. Bolo to Pyrhovo víťazstvo môjho života!

– Príď po mňa o ôsmej, – povedal, keď som zastavil na Hantverkargatan.

– Má ešte nejaký význam ísť do toho nočného klubu?

Pokrčil plecami.

– To musíš sám rozhodnúť. Ak nemáš chuť, tak to potom nechajme. Ak si však myslíš, že by ti to mohlo v niečom pomôcť, som ti k dispozícii.

Chvíľu som uvažoval. Škodiť to nemôže a nakoniec voľný večer dajako stráviť musím.

– Prídem.

Zdalo sa, že chce ešte voľačo povedať, ale nakoniec si to rozmyslel. Pokrčil iba plecami a vystúpil z auta. Hľadel som za ním, ako vchádza do brány. Jeho mocná postava akoby stratila na sile, odkedy sme odišli od Nikosa a jeho rodiny, a jeho ruky, ktorými tak rád gestikuloval, hompáľali sa vedľa tela.

Ruda mlčky počúval moje hlásenie. Robil si nejaké poznámky, ale nevedel som, čo si tam píše. Keď som skončil, vzdychol si tak zhlboka, že sa jeho vypuklé brucho viditeľne nadvihlo.

– Mám taký čudný pocit… Naozaj, Rolle, ťažko sa mi o tom hovorí. Ako policajt som za tie dlhé roky už kadečo zažil. Bože, spomínam si na časy, keď krásavca Bengtssona považovali za ťažkého zločinca. Dnes by sa so svojím nevinným kádrovým profilom dostal aj na policajnú školu! Dúfal som, že ako komisár budem mať pred penziou do činenia s prostými, nekomplikovanými vraždami alebo niečím podobným. Namiesto toho dostanem na krk tých prekliatych obchodníkov s otrokmi.

Nevdojak si šúchal šiju, akoby obchodníci s otrokmi tam doslova sedeli a otravovali ho.

– Máš niečo nové o Jannisovi Nasilopoulosovi? – opýtal som sa.

– Áno, mám, a nie hocičo!

– Čo také?

Zvláštne sa usmial.

– Jannis je už štyri roky mŕtvy.

– Telefonovali mi z Atén, – povedal Ruda. – Niet pochybností o tom, že Jannis umrel pri autonehode vo svojej dedine asi deväťdesiat kilometrov na sever od hlavného mesta. Padol do priepasti, a keď ho vytiahli, boli z neho len franforce. O dva dni neskôr ho pochovali. Starý mládenec, rodičia sú mŕtvi. Povolaním pomocný robotník v továrni na výrobu kožených opaskov.

– Dočerta, kto je potom ten Jannis, po ktorom tak usilovne pátrame? – vyhŕklo zo mňa.

Ruda krútil v ruke okuliarmi z rohoviny.

– Môže to byť hocikto. Nie je to vlastne ani také neobvyklé. „Nášmu“ Grékovi horela doma pôda pod nohami a nemohol preto dostať pas. Zohnal si teda pas mŕtveho človeka, ktorý bol približne v jeho veku a trochu sa naňho podobal. Také veci sa stali dokonca blízko nás, vo Fínsku. Počuj, Rolle…

– Ten Nikos… myslíš si, že to má zmysel nechať si ho sem priviezť?

– To by nevydržal.

– Môžem zariadiť, aby ho sem doviezli sanitkou.

– Aj tak by nič nepovedal a riziko pre jeho rodinu by sa ešte zvýšilo. Už len pri podozrení, že Nikos by mohol niečo prezradiť, boli by tie ženy vážne ohrozené. Kým leží doma v posteli a ošetruje ho žena, sú si ním tí lotri istí.

Ruda si sklamane vzdychol, ale uznal to.

Myslím, že máš pravdu. Nič z neho nevytiahneme. Nuž, veľa šťastia dnes večer. Ak by sa niečo prihodilo, som doma.

Po pórovitej tvári sa mu rozlial starý známy výraz šťastia.

– Rút zohnala nový recept na Osso Bucco. Na červenom víne a malých cibuľkách. Nádhera! Zavolaj teda, ale nie medzi siedmou a deviatou, keď si budem pochutnávať na tejto špecialitke.

÷

Spiros načerpal z nejakého tajného prameňa nový elán do života a energia z neho zasa priam sršala. Ponúkol ma gréckym šalátom s čiernymi olivami a ovčím syrom. K tomu mi nalial švédskeho lyckholmu a on sám si doprial niekoľko pohárikov bieleho gréckeho vína.

– Poznám švédske zákony, – usmieval sa. – Preto šofér dostane iba slabé pivo. A teraz ťa musím prečarovať na Gréka.

– Ako sa to robí? Zvolá sa „viva Hellas“?

– To by ťa vyhnali. Vyzeráš príliš švédsky. Najprv musím trochu zmeniť tvoj výzor. Sadni si tam na stoličku vedľa drezu.

Váhavo som sa podvolil. Okolo krku mi za golier zastrčil uterák a začal ma šminkovať. Občas urobil krok dozadu a posudzoval svoje dielo.

– A teraz si nasadíme ešte toto, – povedal a odkiaľsi vytiahol čiernu parochňu a obrovské fúzy tej istej farby.

– A už nebudeš nikomu podozrivý.

– Ani za svet, – protestoval som. – Veď nie som v amatérskom divadle. Nedokázal by som zahrať ani len drevený klát v ľudovej divadelnej hre.

– Hral som v amatérskom divadle v Grécku. Je to veľmi ľahké. Len teraz pekne seď. Začiernim ti ešte aj obočie.

Nasadil mi parochňu a na sluchách mi ju jemne pritlačil. Potom natrel na fúzy dajaké lepidlo a prilepil mi ich pod nos. Podal mi zrkadlo.

– Tak čo, páčiš sa sám sebe? Dnes večer sa budeš volať Argiris.

Vyjavene som zízal na osobu, ktorú som nepoznával. Zdalo sa mi, že ma nalíčil príliš nahrubo. Cítil som sa ako zloduch z nemého filmu z roku 1915.

– To je prehnané, – jachtal som od prekvapenia. – Vyzerá to strašne. Veď ma okamžite vyhodia, keď uvidia tento môj idiotský ksicht.

– Vyzeráš skvele! – utešoval ma Spiros. – Lokál je slabo osvetlený a celý čas sa budeš držať mňa. Neboj sa, nikto si ťa ani nevšimne. Budeš mať oči na stopkách a zostaneš pekne v pozadí.

Obliekol som si pršiplášť, a keď sme schádzali dolu schodmi, cítil som sa akýsi rozpoltený. Kto som vlastne? Švéd Roland Hassel, alebo smiešna komediantská imitácia dajakého Argirisa? Oproti nám išla zadychčaná žena stredných rokov, vystupovala hore schodmi. Spiros slušne pozdravil a ona mu kývnutím hlavy pozdrav vrátila.

Zo slušnosti a z kolegiality som ju pozdravil tiež a čakal som, že ukáže na mňa prstom, vypukne v hurónsky smiech a zavolá všetkých susedov, aby aj oni videli najhorší divadelný výkon sezóny. Ale ona po mne iba šibla prázdnym pohľadom, ľahko kývla hlavou a fučala ďalej. Možno bola na jedno oko slepá a ktovie, či aj na druhom nemala beľmo.

V aute na ceste do toho brlohu v Tenste ma Spiros zasväcoval do budúcej roly. Bolo jasne vidieť, že mu to celé robí radosť, a človeku je vždy útechou, keď môže robiť radosť blížnym. Mlčky som načúval jeho slovám múdrosti.

– Drž sa trochu za mnou. Sadni si na stoličku tam, kde nie sú iné stoličky nablízku. Objednaj si niečo na pitie, aby si sa mal čím zamestnať. Naučiť sa musíš iba dve slová. Ak ti ponúknu niečo piť, povieš ne, to znamená áno. Ďakujem sa povie „efcharisto“. To sa ti tiež môže zísť. Tak čujme!

– Efcharisto.

– To ch treba vysloviť trochu viac vzadu, v hrtane, akoby si si chcel odkašlať. Takto. Skús to ešte raz!

Vyslovil som to ešte niekoľkokrát, kým bol so mnou ako-tak spokojný. Mne však bolo čoraz viac do smiechu. Vedel by Ruda niečo také absolvovať? Žeby to bol on spískal so Spirosom? To sa mi nechcelo veriť: Maskovaní policajti Rudovi nikdy veľmi nesedeli. Bol to predsa len Spirosov nápad.

Bolo už asi pol desiatej, keď sme prišli do oblasti, kde mal byť podľa Spirosa ten klub, jeden z mnohých. Auto som zaparkoval kus od neho a zvyšok cesty sme išli v slabom daždi peši. Rukou som si chránil tvár, aby mi voda nezmyla líčidlo a neurobila zo mňa pásikavého Švéda s falošnými fúzmi.

– Poznáš heslo? – opýtal som sa.

– Tu netreba nijaké heslo. Stačí byť Grékom a okrem toho ma dobre poznajú z videnia. Bol som tam už niekoľkokrát.

– Uvedomuješ si, – povedal som zrazu, kým sme došli k domu, – že sa možno dostávaš do veľmi nepríjemnej situácie? Ak ti lotri vedeli všetko o Nikosovi, vedia možno všetko aj o tebe.

Pokrčil plecami a zatváril sa tak, že bolo vidieť, že mu je tá predstava nepríjemná.

– Už som na to myslel, – zahundral. – Je to veľmi nepríjemný pocit. Je však už neskoro sa stiahnuť a vyzuť z toho.

Bol to obyčajný jednoposchodový dom. Najprv sme ho obišli, aby sme sa dostali na jeho užšiu stranu, vyúsťujúcu do akéhosi dvora. Schádzali sme po schodoch akoby do kočikárne. Na dverách, ku ktorým sme prišli, však visel lístok napísaný perom: „Nový grécky spoločenský klub“. Spiros niekoľkokrát zaklopal na dvere a dvaja muži mu otvorili. Pozorne sa zahľadeli na Spirosa, ktorý sa hneď rozrečnil, a potom nás kývnutím hlavy pozvali ďalej.

Miestnosť, do ktorej sme vstúpili, slúžila naozaj na odkladanie bicyklov. Jeden z mužov otvoril dvere obité hliníkovým plechom a z dverí sa okamžite vyvalila typická grécka hudba a spev. Vkĺzli sme dnu a dvere za nami sa zavreli.

Miestnosť bola prekvapujúco veľká a osvetlená, ako to už Spiros spomínal, milosrdne stlmeným ružovkastým svetlom.

Hudba prichádzala z gramofónu, ale zbadal som tam aj muža s dajakým nástrojom na kolenách, ktorý zrejme čakal iba na pokyn, aby mohol začať hrať.

Videl som, že plafón je dobre izolovaný, aby prevádzka klubu nerušila švédskych nájomníkov. Zdalo sa to veľmi ohľaduplné, ale urobili to predovšetkým z bezpečnostných príčin. V miestnosti stálo množstvo malých stolov s kaviarenskými stoličkami a malý bar, v ktorom sa podľa všetkého podávala iba káva v malých šáločkách. Pálenku som nikde nevidel. Pivnica sa hmýrila ľuďmi. Bolo tu rušno ako na aténskom trhu za vlažného letného večera.– Šiel som za Spirosom ako cvičený pes a bál som sa za ním zaostať viac ako krok. Povedal mi čosi po grécky, ale súčasne ukázal hlavou na niekoľko stolov s dvoma voľnými miestami. Sadli sme si.

Boli tu aj herné stoly: dva na ruletu a jeden na blackjack. Mnohí hrali na všetkých troch a podľa vkladov som usúdil, že sa nehrá o veľké sumy v porovnaní s bežnými herňami, ale boli obrovské vzhľadom na týždenné zárobky hráčov. Ktosi ma oslovil a ja som pred sebou zbadal chlapa so šikmým nosom a býčím krkom.

– Ne, ne, – povedal som a kŕčovito som sa usmial pod falošnými fúzmi.

Muselo to byť dobre, lebo sa o chvíľu vrátil s dvoma šálkami kávy, a tak som sa odvážil povedať aj:

– Efcharisto!

Muž čosi ďalej hovoril, ale Spiros mu skočil do reči a spustil naňho vodopád slov, takže muž sa po chvíli vzdialil. Nemal som ani potuchy, o čom sa tí dvaja dohadovali. Spiros sa však spokojne usmieval. Upíjal som si z kávy a ponad okraj šálky som pozoroval miestnosť.

Najprv sa mi zdali všetci rovnakí. Vyzerali ako Gréci. Ale muž vo foteli musel byť Švéd. K nemu prichádzali muži, keď sa im minuli peniaze pri rulete. Podal im papier na podpis, a keď mu ho vrátili, vyplatil im zväzok bankoviek. Všetko išlo veľmi hladko a diskrétne a sotva tomu niekto venoval pozornosť, pretože muž sedel za stĺpom.

Za barovým pultom visel zamatový záves. Občas sa zavlnil, keď zaň vchádzali alebo spoza neho vychádzali chlapi. Aj to sa dialo veľmi nenápadne, takmer nepozorovane. Zdalo sa mi však, že aj medzi vychádzajúcimi a vchádzajúcimi vidím niekoľko švédskych tvárí.

Všetci prítomní v herni boli muži. Medzi tými, ktorí nehrali, panovala veselá a nenútená nálada. Spiros začal dlhý monológ, aby simuloval rozhovor, a ja som mu občas prikývol a tváril som sa, že ma rozhovor nesmierne zaujíma. Zavše som do Spirosovho monológu vpadol nejakým „ne, ne“ a dúfal som, že to znie dostatočne presvedčivo.

Nikde som však nevidel nikoho, kto by sa čo len podobal na otrokov. V ružovom svetle som pozoroval tvár za tvárou, ale všetky mi boli cudzie. Hráč na buzuki začal brnkať na strunách a potichu si húdol nejakú melódiu, aby si pripravil hlas na vystúpenie.

– Teraz sa pozri, – pošepol mi Spiros.

Vedľa muža vo foteli stál akýsi Grék a nástojčivo o čosi prosil, dokonca vytrčil ruku ako žobrák. Muž vo foteli krútil pomaly hlavou a vyzeral veľmi znudený, ale Grék sa nedal odbiť. Muž vo foteli nakoniec vstal, podišiel k závesu a zmizol za ním. Ten druhý sa ponáhľal za ním a celý čas mal dlaň vytrčenú, akoby chcel do nej nachytať mannu padajúcu z neba.

Chytil sa do klepca. Úveru bol koniec a nemal už čo ponúknuť ako záruku. Budúce týždenné výplaty z dielne? Pohrdlivý úsmev ako odpoveď. Možno by sa našla dajaká iná robota, ktorou by vyrovnal dlh…

V klube ma najviac zaujala dobrá nálada. V tom bol asi celý vtip. Išlo naozaj o spoločenský klub a tí, čo nehrali ruletu, boli organizátorom naozaj vďační, ale dosť bolo tých, ktorí nevedeli odolať pokušeniu: No a podaktorí prehrali zasa toľko, že nehrozilo, že by bol obchod stratový.

Tak voľajako sa to začalo aj v Las Vegas. Herne v piesočnej a suchej púšti príliš nevábili. Ale dobré jedlá, nápoje, premrštený luxus a filmové hviezdy z celého sveta nonstop na javiskách prilákali do hotelov milióny ľudí. Išlo o to, podobne ako v tomto prípade, vytvoriť okolo herní príťažlivé atrakcie asi tak, ako keď pavúk upradie z pavučiny krásne srdiečko.

Kávu som už dávno dopil, hoci som ju naozaj chlípal iba po kvapkách a uvedomil som si, že sa tu už veľa zistiť nedá. Videl som, čo som vidieť chcel, a to, čo som dúfal, že tu objavím, som neobjavil.

– Načase, aby sme išli, čo povieš? – navrhol som Spirosovi.

Bol som už dosť unavený. Hráč na buzuki sa rozospieval na plné hrdlo. Príliš ma tým nedojal a dodnes tomuto nástroju akosi nemôžem prísť na chuť. Mnohí fajčili, vzduch od dymu hustol a zaplavoval moje neochotné pľúca.

– Hneď, – pošepol mi Spiros.

Nuž dobre, prečo by sme si nakoniec nemohli ešte chvíľu posedieť? Muž sa vrátil k fotelu za stĺpom, kde ho už čakali dvaja ďalší, ktorí chceli podpísať dlžobný úpis, aby dostali peniaze. Mňa však zaujímal viac muž, ktorý ho nasledoval a tiež zmizol za tajomným závesom.

Uplynula ďalšia hodina a nič sa nezmenilo. Lep pod fúzmi ma znervózňoval a pod parochňou mi bolo horúco. Už pridlho som bol Grékom a túžil som sa znovu stať Rolandom Hasselom bez líčidla, nahladko oholený a sedieť na dosah telefónu, v ktorom by sa mohla ozvať Erika.

Tupo som pozoroval záves. Znovu sa raz zavlnil a čakal som, že spoza neho sa vynorí jeden z tých mužov, ktorí tam po celý večer vchádzali a vychádzali. Tentoraz to však bola žena. Tlmene som vykríkol od prekvapenia a Spiros na mňa začudovane pozrel.

Spoznal som ju. Mona Lindblomová nepatrila k ženám, ktoré si možno s niekým pomýliť.

Videl som ju iba niekoľko sekúnd, kým sa opäť nevrátila za záves. Vstal som a pevným krokom som zamieril k závesu. Spiros sa znepokojený ponáhľal za mnou, ale ja som musel konať. Toto bolo skutočné, čosi, o čo sa dalo oprieť.

Za závesom bola úzka chodba, predpokladal som, že za ňou je ďalšia miestnosť, ktorú strážili traja muži. Vychrlili na mňa čosi po grécky a videl som, že vôbec nie sú mojou prítomnosťou nadšení. Zastavil som pri nich a pokúsil som sa ponad ich plecia objaviť Monu.

Spiros sa za mnou srdečne zasmial a položil mi ruku okolo hrdla a čosi vysvetľoval po grécky mužom. Potom ma zasa zaviedol do veľkého lokálu. Nezabránili nám odísť, ale ich pohľady prezrádzali nedôveru.

– Čo si sa zbláznil? – dychčal Spiros.

– Teraz musíme ísť!

Vypustili nás tým istým spôsobom, ako nás vpustili dnu. Bez akýchkoľvek problémov. Na moje pľúca plné nikotínu pôsobilo priam blahodarne, keď som sa znovu mohol nadýchať čerstvého jesenného vzduchu. Zhlboka som dýchal a hruď sa mi nadvihovala a klesala ako kováčske mechy.

– Musel som im povedať, že si opitý a že hľadáš záchod, – vysvetľoval mi Spiros. – Čo do teba vošlo?

– To bolo kvôli tej žene. Chcel som ísť za ňou. Bolo to dôležité. Mohla by nám kadečo vysvetliť.

– Ja som ju vôbec nezbadal, – prekvapene odpovedal Spiros.

– Sadneme si do auta a budeme čakať.

V simke bolo zima, ale ja som na takéto špehovanie zvyknutý a dokázal som nepohnute čakať a pozorovať klub. Spiros však už po dvadsiatich minútach nevedel obsedieť a neustále hľadal pohodlnú polohu pre svoje dlhé nohy.

– Noc je dlhá. Skús si trochu zdriemnuť, – poradil som mu.

– V studenom aute sa veru spať nedá, – odpovedal Spiros, ale už o desať minút bol v ríši snov.

Hodinu za hodinou som strážil východ z lokálu a pritom som nemyslel na nič. Ľudí prichádzalo stále menej, zato odchádzajúcich bolo čoraz viac. Okolo jednej sa zdalo, že vychádza jú už poslední, ale niekoľko oneskorencov sa ukázalo ešte o pol hodiny neskôr.

Viac ako hodinu bol úplný pokoj. Potom vyšla malá spoločnosť a ponáhľala sa k trom čiernym autám na parkovisku.

V jednom som spoznal muža z fotela za stĺpom. Trikrát skúsil, či dvere sú poriadne zavreté. Nasadli do áut a odišli.

O tretej hodine sa mi zdalo, že sa už neoplatí čakať ďalej. Možno sa jej podarilo odísť, kým som sa na chodbičke handrkoval so strážami. I keď som vedel, že je to zbytočné, vystúpil som z auta, zbehol po schodoch a skúsil som, či sú dvere zamknuté. Pravdaže boli. Na sedem zámkov! Obišiel som celý dom, či nenájdem aj iný východ z lokálu. Keby taký aj bol, musel by byť za jednou z brán, ktoré sa nedali otvoriť. Keď som naštartoval auto, Spiros sa ani nezobudil. Stuhnutý od zimy a rozladený som sa viezol domov. Pred Hantverkargatan 33 som zastavil na okraji cesty a drgol som do Spirosa. Strhol sa a zhlboka si zívol.

– Koľko je hodín? – opýtal sa.

– Tri dvadsať.

– Hm. Tak čo, zistil si dnes večer niečo?

– Možno, ešte neviem.

– Zavolaj mi, ak by som vám ešte v niečom mohol pomôcť.

– Dobrú noc.

– Dobrú noc, Spiros. Momentík, ešte máš u mňa svoje divadelné rekvizity.

– Tie mi môžeš vrátiť inokedy.

Šiel som teda domov ako Argiris s fúzmi prilepenými na hornej pere. Na ceste z parkoviska k svojmu bytu na Drottninggatan som uvažoval, čo som vlastne túto noc dosiahol. Niet pochýb, že som videl Monu, ale akú to má hodnotu?

Dobre, že bolo tak neskoro, aspoň som mal dôvod na to všetko už nemyslieť. Zámka v bráne bola opäť pokazená, ale tentoraz sqm nemusel vyhadzovať nijakého opilca alebo narkomana, ktorý si zvolil schodište za nocľaháreň. Už to bol dostatočný dôvod byť šťastný ako blcha.

Druhý dôvod byť šťastný bol, že som si mohol konečne strhnúť čiernu parochňu, mrožie fúzy a zotrieť líčidlo. Pod nimi sa ešte črtala stopa po zauchu, ale už nebola taká výrazná a mal som akú-takú nádej, že ráno budem ušetrený komentárov svojich kolegov, najmä Pelleho, ktorý má vycibrený ňuch na erotické dobrodružstvá.

O štvrtej som už ležal v posteli a oči mi klipkali. O niekoľko hodín som mal znovu vstať, ale toho som sa vôbec nebál. Nepoviem, boli časy, keď som si občas vypil a bolo priam utrpením zviechať sa po prehýrenej noci z postele. Ale keď dnes zazvoní budík, budem si po jednom pive a jednej káve azda aj pospevovať.

Keď však zvonenie preniklo cez závoj spánku až ku mne, bolo to posledné, na čo som si pomyslel. S opuchnutými zalepenými očami som vyjavene hľadel na svietiace ručičky budíka: Štyri dvadsať! Nechápavo som zízal na ciferník. Zošalel sa budík, či čo? Veď ručička budenia bola ako zvyčajne nastavená na siedmu.

Zaznel nový signál a pomaly mi svitalo, že zvuk prichádza od bytových dvier. Pozviechal som sa a bol som prekvapený, že sa po štvrťhodine spánku cítim ako storočný. Natiahol som si župan, pričom som trikrát nemohol trafiť do rukáva. Ak to je nejaký narkoman z centra, ktorý si pomýlil byt, tak nech si ma neželá.

Prudko som otvoril dvere. Mona Lindblomová a ja sme dlhú chvíľu hľadeli na seba bez jediného slova. Oblečené mala tie isté šaty ako vtedy, keď som sa s ňou zabával v Bolaget.

– Smiem, smiem vo-vojsť? – jachtala.

Ustúpil som nabok. Vpochodovala do haly, podala mi ruku a zamrmlala „ahoj“. Stisol som jej pravicu a cítil som, ako sa chveje. Jej oči boli neprirodzene veľké a jazykom si neustále oblizovala suché pery.

– Mám ti pomôcť ž kožucha?

Neodpovedala, iba mykla plecami a ja som jej pomohol zo sobolej farmy a kostýmového kabátika. Pod ním mala striebornú blúzku a sukňu žltkavej farby a okolo krku červenú šatku so sponou naboku.

– Ľahol som si, – povedal som a samému mi to pripadalo ako ospravedlnenie za to, že o takomto čase spím.

Zrazu sa začala triasť na celom tele a musela sa oprieť o stena, aby nespadla. Chrbtom ruky si utrela pot z čela a jej nalakované nechty vyzerali ako kvapky krvi. Chytil som ju okolo pása a ona ma objala okolo pliec a tak sme vošli do obývačky. Izba bola neuprataná, ale nepociťoval som práve teraz potrebu sa za to ospravedlňovať.

– Sadni si, – povedal som. Keď som ju pustil, klesla do jediného fotela, ktorý mám v byte.

Musela byť veľmi rozrušená alebo poriadne vystrašená. Pritlačila si dlane na líca, akoby chcela utíšiť rozbúrenú krv.

– Pre-páč, pre-páč, – jachtala, – ale…

– Čo sa vlastne stalo?

Pozrela sa na mňa a preglgla.

– Roland, vieš… môžem tu dnes u teba zostať?

Bola to celkom konkrétna ponuka, ale nerobil som si ilúzie, že ju priťahuje môj šarm. Stálo ma to však dosť námahy, kým som na to prišiel. Potom som jej položil štandardnú otázku, ktorú obyčajne človek kladie, keď je v pomykove.

– Vypiješ si niečo?

– Ďa-ďakujem, rada.

Vedel som, že niekde by som mal mať fľašku. Nakoniec som našiel lacný koňak, ktorý mi podaroval Bolinder po nejakom ťažení na Mallorke. Nalial som jej plný vodový pohár a podal jej ho. Sám som si nedal ani kvapku, ani len zo solidarity nie. Koňak ráno o pol piatej po pätnásťminútovom spánku, to patrilo k pôžitkom, ktorých som sa poľahky vedel vzdať. Mona vypila pol pohára na jeden dúšok, a keď pochytila dych, dopila zvyšok. Po druhom dúšku ju striaslo.

– Tak čo, Mona?

– Môžem tu teda zostať?

Pozrela na mňa široko roztvorenými očami.

– Prečo vlastne?

Hľadela na koberec a vylizovala kvapky koňaku v pohári.

– Som v srabe. Bojím sa zostať doma. Vieš, oni…

– Kto oni…

Zakryla si tvár dlaňami a začala detsky vzlykať. Zdalo sa mi, že ako stará omietka z nej zrazu opadla všetka rafinovanosť a dekadentnosť. Sadol som si na operadlo fotela a objal som ju okolo pliec. Oprela sa o mňa a plakala mi do župana. Keď mi už osud nedožičil byť švárnym zvodcom, bol som jej dobrý aspoň ako starý strýko.

– Som taká strašne unavená, Roland.

– Nechceš sa najprv trochu porozprávať?

– Zajtra ráno, sľubujem ti, všetko sa dozvieš. Ale nebude to nijaká pekná história. Tak hlúpo som sa zachovala!

Potľapkal som ju po zaslzenom líci.

– Kto ti dal príkaz, aby si sa v Bolaget so mnou skontaktovala?

– Roland, zajtra…!

– Kto ti povedal, aby si ma priviedla do hráčskeho klubu? Kto ti dal pokyn narafičiť to tak, aby som hral ruletu a mohli ma odfotografovať?

Už ani nepotláčala plač, ale bez zábran plakala a nedbala na to, že jej slzy zmývajú líčidlo a po tvári sa jej robia čierne jarčeky. Chytila ma za ruku, v zúfalstve ju objímala a nakoniec bozkávala končeky mojich prstov.

– Keď som odtiaľ odchádzal, napadlo ma niekoľko goríl, – povedal som zamyslene. – Bolo to naozaj idiotské. Prečo vlastne? Jeden z nich mi chcel uchmatnúť peňaženku. Nechceli si takto zadovážiť vzor môjho podpisu z niektorej legitimácie, ktoré má človek pri sebe, aby mi napokon mohli predostrieť sfalšovaný dlžobný úpis? Nebolo to tak, Mona?

– Nevieš si predstaviť, Roland, čo všetko som prežila. Nemôže to počkať do zajtra? Nevládzem, naozaj!

– Videl som ťa pred niekoľkými hodinami.

Prestala vzlykať a brada jej spadla. Ešte vždy bola pekná. Keby však chcela súťažiť o titul „Miss World“, potrebovala by celkovú renováciu.

– Ty si ma videl? – zašepkala.

– Čo si robila v tom gréckom klube v Tenste?

Očami jastrila po koňaku a ja som jej s radosťou nalial ešte za pohár Bolinderovho jedu. Nikdy som koňak osobitne neobľuboval, ani vtedy nie, keď som mal hrdlo úplne vyprahnuté. Vypila aj druhý pohár a ani okom nemihla.

– Dobre mi to padlo, – povedala potichu. – Už som pokojnejšia. Ďakujem ti. Naozaj som to už potrebovala.

– Čo si mala v Tenste za lubom?

Mona však už bola na konci so silami. Jednak sa strašne bála, keď sem prichádzala, a jednak už mala v sebe týždennú dávku koňaku pre pijana. Oči sa jej prevracali.

– Musím sa najprv vyspať. Som už ako mŕtva, – povedala, trochu bľabotajúc.

Pochytila ju hrozná predstava, až sa celá striasla.

– Mŕtva, ó bože…

Neisto sa zdvihla a podišla k môjmu starému gauču.

– Môžem tu teda túto noc spať?

– Túto noc? Veď je ráno! O.K.., pospi si tam, kde si. Nebudem taký veľkorysý a neponúknem ti svoju posteľ. Na gauč si veru neľahnem. Ten je strašne nepohodlný.

Jej štíhle telo sa sklátilo na gauč. Hlavu si oprela o tvrdo vypchaté operadlo. Zavrela oči, akoby sa lúčila s celým svetom. Zatriasol som ňou a ona sa na mňa zmätene pozrela.

– Mona, s kým si v spojení?

– Nechaj ma!

– Ešte chvíľku. Prenasledujú ťa?

– Áno, chcú sa mi pomstiť… bojím sa… bola som blázon.

– Kto ti dal rozkaz?

Bezradne na mňa pozrela.

– Mona, ak chceš, môžeš u mňa spať, hoc aj do súdneho dňa, ale povedz mi najprv meno.

– Ty ho aj tak nepoznáš… je to sám diabol…

– Toho som stretol už viackrát. Musí to byť jeden z jeho bratov.

Zhlboka sa nadýchla. Prevrátila oči a bolo vidieť, že o niekoľko sekúnd upadne do ťažkého omamného spánku. Niečo si ešte mrmlala popod nos, a tak som sa naklonil nad jej ústa: – Mona, čo to vravíš?

– Volá sa Ulrik, – povedala nejasne.

– Ulrik Ahlin?“

Niečo ešte zamrmlala a zaspala. Nechal som ju tak. Konečne som mal niečo rukolapné, o čo som sa mohol oprieť. Ulrik Ahlin! Bolo päť hodín a uvažoval som, či by som už nemal zavolať Rudovi. Keď som si však pomyslel, že zrána máva niekedy veľmi búrlivú náladu, radšej som od toho upustil.

Bol som unavený, no súčasne i nebol. Telo volalo po odpočinku, ale mozog pracoval na plné obrátky. Kus po kuse som zliepal mozaiku. Ulrik Ahlin spí kdesi mimo svojho manželského lôžka, no čoskoro sa možno zoznámi s výbornou štátnou bielizňou, vyvinutou a odskúšanou v spolupráci so Združením konzumentov s koeficientom obdierania 4, podľa škály od 1 po 5.

Posteľ ma lákala, a tak som si ľahol, aby som mohol rozmýšľať, čo ďalej. Obrazy sa stávali čoraz nejasnejšími, až mi začali splývať. Hoci som vzdoroval všetkými silami, pripojil som sa nakoniec k všetkým spáčom v týchto tichých ranných hodinách.

O siedmej zacengal budík. Vyskočil som a zdalo sa mi, že spím už týždeň. Opatrne som vyšiel do kuchyne, oholil sa a dal sa celý do poriadku, aby sa moja dámska návšteva mala na čo pozerať.

Chcel som ju vziať so sebou na kriminálku a bol som veľmi zvedavý, ako Ruda zareaguje, keď mu poviem, že ideme rovno z domu. Nuž, a jej tiež musím dopriať času, aby sa vyfintila, ako sa patrí, i keď holenie môže vynechať.

Silná čierna káva, zopár včerajších žemlí s maslom a kúsok obyčajného syra, to bolo všetko, čo som jej mohol ponúknuť. Keď je to dobré pre kráľovnú Alžbetu, musí to stačiť aj Mone. Jasné, že som sa na to kráľovnej nepýtal, ale predsa sa vie, ako prosto a ľudovo žijú kráľovné. Uplynú celé dni, a ani sa neporýpu v husacej pečienke.

Vôňa kávy mi poriadne šteklila nos a žalúdok sa mi od nedočkavosti celý skrúcal. Naložil som raňajky na podnos, ktorý som pre parádu prikryl červenou kockovanou servítkou. Bol som plný očakávania ako novomanžel v svadobné ráno. Možno nie celkom tak, ale takmer. Veď dnes, v týchto krušných časoch, musí byť človek osudu vďačný aj za maličkosti.

Chytil som podnos a chvíľu som ešte uvažoval, či nemám pridať aj horiacu sviečku. Všetko má však svoje hranice. Šaša som zo seba robiť nechcel.

– Dobré ráno, Mona, – povedal som blaženým hlasom, keď som otvoril dvere.

Izba bola prázdna.

Ruda si prezeral list, ktorý mi Mona nechala na konferenčnom stolíku. Bolo vidieť, že ho napísala v nervóznom chvate. Slová v ňom splývali, akoby nemala ani čas zdvihnúť pero medzi nimi.

„Ďakujem Ti, Roland, musím už ísť. Ak som dnes v noci niečo povedala, čo som nemala, zabudni na to. Neurobila som to však úmyselne. Nechcem Ťa do niečoho namočiť, za čo sa musím sama zodpovedať. Na všetko zabudni! Objíma Ťa Mona.“

– Aj ja teba, – hundral si Ruda popod nos a prstom sa špáral v uchu.

– To je jej spôsob vyjadrovania, – povedal som.

– Ľudia sa teraz všade strašne objímajú, – zašomral Ruda.

Na Rudu som veľmi netrpezlivo čakal, ako závodný kôň na štart, a len čo som na chodbe začul jeho ťažké kroky, hneď som ho chňapol a vyrozprával som mu svoje nočné a ranné dobrodružstvá.

– Si si tým celkom istý, že vyslovila meno Ulrik Ahlin?

– Úplne.

– Na betón? Iste chápeš… Mala pod čapicou a ty si tiež bol na smrť unavený.

– Naozaj to povedala. Sluch mi ešte zatiaľ dobre slúži, ak už iné nie.

Ruda zošpúlil pery a vydal zo seba známy basový tón, pripomínajúci melódiu veselej poľovníckej pesničky, ktorú policajný zbor obyčajne spieval na oslavách.

– Myslíš, že by sme ho mali vypočuť k prípadu vraždy Mandela?

– Ty si to vari nemyslíš?

– Niekoho vypočuť musíme, a to čo najskôr, a myslím, že je na rade Ulrik. Ako sa volá to dievča priezviskom?

– Lindblomová.

– Máš jej adresu?

– Bohužiaľ nie. Nikdy som sa k tomu nedostal, opýtať sa jej na adresu, keď sme sa stretli.

– To je prvá vec, čo má poriadny chlapec vyzvedieť, keď má rande s dievčaťom, – poúčal ma Ruda. – Alebo aspoň druhá. Nasadím Rolfa Öhmana, aby ju vypátral. Ty a Simon dovediete sem Ahlina. Budú ho asi vypočúvať chlapi z oddelenia pre násilné činy, ale aj ja sa budem snažiť byť pri tom. Zoberiete si jedno z našich áut. V tvojej káre predsa už nikoho nemožno voziť. Mal by si, dočerta, myslieť aj na naše renomé!

÷

V Loganderovej veľkopredajni sa obchodný ruch začínal veľmi zavčasu a tentoraz som tu videl viac zákazníkov ako predtým. Dievča v pokladnici kontrolovalo preukazy zákazníkov a registrovalo ich čísla. Svoj inokedy ľahostajný výraz tváre zamenilo tentoraz za sústredený. Nemusel som sa na nič vypytovať, pretože som sa tu cítil už ako doma, a tak sme si so Simonom vykračovali po chodbách isto a sebavedome. Prvý známy, na ktorého sme narazili, bol na moje prekvapenie Peter Ahlin. S unudeným svetáckym výrazom v tvári, ako fotograf, ktorý na filmovom festivale v Cannes nájde stratenú podprsenku, dvíhal práve kartón s margarínom na policu vo výške pása.

– Ahoj, Peter, – pozdravil som ho. – Je tu už tvoj otec?

Našpúlil hornú peru a urobil grimasu, ktorou chcel vyjadriť odpor.

– Neviem. Možno. To ma sem starý otec nakomandoval do tejto hroznej roboty.

– Je v kancelárii?

Kartón s margarínom mu padol na zem a on ho v zlosti zakopol pod najnižšiu policu, kde by isto bol ostal, kým by nezačal smrdieť.

– Na čo je to dobré? – ozval som sa, hoci sa ma to vôbec netýkalo.

Ospravedlňujúco sa usmial a ja som si zrazu uvedomil, že má aj istý pôvab, keď sa vymaní zo svojej večnej nevrlosti.

– Sorry, bola to naozaj sprostosť. Ale nejako ma to vzalo.

Túžobne pozrel na hodinky, akoby chcel pohľadom posunúť ručičky dopredu.

– Driem tu iba do pol jedenástej. Potom sa musím ísť učiť.

Nechali sme ho tam s jeho balíkmi. Určite bude musieť robotu dokončiť Jonas, pretože Peter si siahol do vrecka a povedal nám, že si chce vonku pred budovou dať zopár šlukov.

V kancelárii sedel Jonas, jeho manželka Marja a Ulrik. Marja práve kašlala do otvorenej účtovníckej knihy, Jonas telefonoval s nejakým dodávateľom a Ulrik triedil akési listiny do obalu. Jonas zložil slúchadlo a vykročil nám naproti.

– Tak čo? Dnes niečo špeciálne?

Simon sa naňho bezvýrazne pozrel. Mali sme doviesť na výsluch človeka, ktorý nebol veľmi zvyknutý na policajné procedúry, a to nie je nikdy príjemná úloha. Prenechal som mu slovo. Teraz na mňa prišla únava, no zívnutie sa mi podarilo potlačiť ešte dosť zavčasu.

– Chceli by sme hovoriť s Ulrikom Ahlinom.

– Čo odo mňa chcete? – ozval sa Ulrik.

Simon sa s ním ešte nestretol a podľa predpisov mu preto vykal.

– Vy ste Ulrik Ahlin?

– Veď som to už povedal. Čo…

– Žiadam vás, aby ste nás teraz nasledovali. Zoberte si sako a kabát.

– Prečo by som to mal robiť? Povedzte, o čo ide, a môžeme to vyriešiť na mieste.

– Ulrik, veď vieš, že na výsluch ísť musíš, – dohováral som mu. – Nie sme oprávnení ti o tom viac povedať. Hoď na seba sako a ideme.

Chvíľu stál bez slova a jeho polmesiačikové obočie sa zdvihlo v nemom údive. Potom si vyzliekol sivý kancelársky plášť, sňal z vešiaka sako a z otvoreného šatníka vybral kabát.

– Ideme, ale protestujem proti tomu, – hundral si popod nos.

Marja nepovedala ani slovo a zdalo sa, že nemá síl prehovoriť. Pritlačila si dlane na neduživé prsia, lebo ju zachvátil silný kašeľ. Muž ju búchal do chrbta, ale celý čas hľadel na nás a Ulrika.

– Čo to má znamenať? Máte vôbec právo len tak bez všetkého odviesť človeka z pracoviska?

– Plníme iba rozkaz. Tadiaľto, pán Ahlin! – povedal Simon.

Ulrik Ahlin si obliekal kabát a upokojoval švagra:

– O niekoľko hodín som zasa späť. Bude sa to akiste týkať našej firmy a o tom ich ja už viem poinformovať najlepšie.

Ulrik kráčal medzi nami a zdalo sa, že sa zmieril so svojou situáciou. Prechádzali sme cez sklad. Občas stratil nejaké slovo so známymi zákazníkmi, niektorých iba pozdravil. Nechali sme ho na pokoji a vždy, keď sa s niekým dal do reči, ostali sme diskrétne v pozadí.

V Amerike spútajú zatknutému ruky želiezkami, keď ho odvádzajú na výsluch. Možno, že je to tam odôvodnené, lenže my vo Švédsku máme našťastie iné predpisy. Človek má právo na voľnosť tak dlho, ako je to len možné.

Ulrik a Simon si sadli na zadné sedadlo. Zadné dvere sa znútra nedali otvoriť, ale mal som pocit, že to v tomto prípade nie je ani také dôležité. Ulrik aj tak nepomýšľa na útek. Nemá pravdepodobne ani tušenia, kde Mona strávila časť noci.

– Môžem tam dostať niečo na jedenie? – opýtal sa.

– Pravdaže, dokonca sa vraví, že tam veľmi dobre varia, – upokojoval ho Simon.

– Dúfam, že sa to až do obeda nepretiahne.

Zašiel som autom na dvor kriminálky a na ceste hore schodmi sme prechádzali cez všetky tie dvere z mreží, ktoré treba najprv odomknúť a potom za sebou zamknúť, Zbadal som, že Ulrik trochu zbledol, lebo je to mierne deprimujúce, keď za vami voľakto zamkne dvere.

Prijal ho Ruda a požiadal ho, aby si sadol. Výsluch sa síce mal konať na pátracom oddelení, ale čakalo sa ešte na dvoch kolegov z oddelenia pre násilné činy, ktorí mali viesť výsluch. Ruda medzitým začal s jednoduchými otázkami a Ulrik odpovedal jednoslabičné a vyhýbavo. Potom prišli tí dvaja z druhého oddelenia a Simon a ja sme odišli z miestnosti. Povinnosť sme si splnili. Nemal som však chuť začať inú robotu, lebo som bol nedočkavý, čo prinesie výsluch.

Odbavil som si niekoľko služobných telefonátov, aby som aspoň trochu uchlácholil svoje pracovné svedomie, ale bez akýchkoľvek výsledkov. Potom som sa dal do čítania starých aktov o ľuďoch, ktorých by som mal naháňať po uliciach a námestiach. Predo mnou defilovali tváre: Kåre Olsson, 43, podozrivý z podvodov voči Švédskej obchodnej banke, Helena Lillan Lindströmová, 17, útek z Výchovného ústavu pre mládež v…, Evert Modig, 63, nevrátil sa z krátkej dovolenky v…

Štvanci a vydedenci, zver na odstrel a ja som mal na nich poľovať. No a čo? Spoločnosť potrebuje svojich poľovníkov a ja som sa nemusel za nič hanbiť. Von s tebou, pes Hassel, neseď tu nečinne a neľutuj ľudí, ktorých chce mať spoločnosť za mrežami. Ak si sentimentálny, zájdi si do tanečného podniku Lorry a zatancuj si tango. Zoberme si, napríklad, takého Kåreho Olssona…

Vtom zacengal telefón.

– Tu je dozorný. Dve osoby hľadajú komisára Rudu. Ak by tam nebol, chcú hovoriť s tebou.

– Komisár je na výsluchu. Kto je to?

– Jonas Logander a Peter Ahlin.

– Nech prídu hore.

O chvíľu vyšli z výťahu a ja som odomkol sklené dvere. Zdalo sa, že im na chodbe nie je veľmi príjemne. Nečudo. Dokonca ani my, čo sme za to platení, sa tu nerozplývame od rozkoše.

– Čo si želáte? – opýtal som sa stroho.

Jonasova konská tvár bola zarmútená.

– Dúfam, že to nepovažujete od nás za trúfalosť, prísť sem na kriminálku, keď vám zatknú vlastného švagra. Chceli by sme vedieť, čo sa vlastne deje.

Peter išiel na vec priamejšie a jeho tmavé očarujúce oči zvodcu nepriateľsky iskrili.

– Čoho sa otec dopustil?

– A povedali sme také niečo?

– Tak ho potom pusťte!

– Tak veľmi ti na tom záleží?

Chcel som zistiť, ako táto otázka naňho zapôsobí. Nie preto, že by som čakal, že to prospeje vyšetrovaniu, ale len tak zo zvedavosti.

Peter si hrýzol príliš dlhý necht na malíčku.

– Nezabúdaj, že hovoríš o mojom otcovi.

– Nemôžeme sa pozhovárať ako dospelí ľudia? – opýtal sa Jonas a ja som naňho pozrel.

– Nezmýlil si si to tu náhodou s detskou škôlkou?

– Čo?… Nie… Som len trochu rozčúlený. Nemohli by sme si niekde sadnúť a pohovoriť si?

– Samozrejme. Poďme do mojej kancelárie.

Naše miestnosti sú také malé, že už pri troch osobách sú preplnené. Čakal som, kým začnú. Oni zasa naopak. A tak sme sedeli ticho v očakávaní, kto začne rozhovor. Práve, keď si Jonas odkašlal, aby konečne prerušil trápne ticho, otvoril Ruda dvere.

– Počuj, Rolle…

Jonas od prekvapenia vyskočil ako miništrant, ktorého farár pristihol v sakristii pri fajčení.

– Ste komisár Ruda, ktorý má na starosti tento prípad? Volám sa Jonas Logander a rád by som…

– Aký prípad?

Jonas sa naňho bezradne pozrel.

– Myslím svojho švagra Ulrika Ahlina.

– Prečo by mal byť prípadom?

– Mysleli sme totižto…

– Odpovie nám iba na niekoľkb otázok, nič viac. Sám vás potom o všetkom môže informovať, keď sa vráti na pracovisko.

– Hneď ho teda prepustíte?

– To som nepovedal. Povedal som iba, že po prepustení sám môže svojej rodine všetko porozprávať.

Jonas vyzeral, akoby šľapal vodu. Peter si upravil beztak už perfektný uzol kravaty a bezchybne sediaci golier košele. Bežnú diskotékovú eleganciu zamenil tentoraz za eleganciu salónneho leva možno na počesť svojej matky a otca.

– Príde teda otec dnes večer domov? Pre mňa je dôležité vedieť to.

– Prečo je to pre vás také dôležité?

Peter zrazu stratil istotu a možno sa aj trochu zahanbil.

– Otec má kľúče od auta. Potrebujem ho dnes večer.

Ruda si pri tomto dôkaze pravej synovskej lásky zľahka povzdychol a odpovedal policajným spôsobom: – Nemôžem vám nič sľúbiť. Uvidíme. Ešte niečo?

Peter a Jonas už nemali nijaké otázky a Ruda požiadal jedného policajta, aby ich vyprevadil z budovy. Ruda zavrel dvere a zhlboka si odfúknuc, klesol do jednej zo stoličiek pre návštevníkov, ktorá bola ako-tak pohodlná pre jeho mohutné telo.

– Tak čo, priznal sa? – opýtal som sa.

– Čerta starého! Ak sa potvrdí jeho alibi, nezostane nám nič iné, iba ho s mrazivým úsmevom prepustiť. Vypovedal, že celú noc strávil so ženou, ktorá sa volá Anna-Maja Wibergová, a udal nám aj jej adresu. Sune a jeden chalan z oddelenia pre násilné činy si už išli celú tú historku preveriť.

Nemal som viac dôvod vysedávať v pracovni. Čakala ma práca v teréne. Tam som mal uplatniť svoje sliedičské schopnosti. Ruda sa vrátil do miestnosti, kde prebiehal výsluch, a ja som hľadal v papieroch najaktuálnejší prípad.

Našiel som niekoľko hlásení o tom, že v centre mesta videli nejakých utečencov, a tak som sa rozhodol, že si to overím. Na Sergelovo námestie som sa odviezol metrom. Obišiel som niekoľko ráz námestie, no nezbadal som nikoho, kto by mal byť momentálne na inom, bezpečnejšom mieste. Na Sergelovom námestí už poznám každý štvorcový meter a celé námestie mi lezie krkom. Uvažoval som, či si nevziať dovolenku. Cítil som, že ju už nutne potrebujem. Mal som ešte tri týždne dovolenky a mohol by som teraz po sezóny odcestovať do nejakej teplejšej krajiny a nachytať ešte trocha bronzu. Ak by, pravda, Erika nezmenila svoj postoj…

Päť minút po dvanástej mi začalo škŕkať v žalúdku. Bol to, samozrejme, najnevhodnejší čas na obedňajšiu prestávku. Práve tak som však mohol stáť v rade, ako sa tu ďalej ponevierať. Zvolil som si jeden z mnohých bufetov na námestí s nefalšovanou továrenskou stravou. Možno preto, aby som demonštroval, ako sám seba rád trápim.

Rad bol dlhý, hlučný a nedočkavý. Niektorí v ňom si mysleli, že sú zábavní, a hlasno sa rehotali na svojich vlastných bradatých vtipoch. Pri hlúpych vtipoch však zákon dovoľuje zdržať sa smiechu, a tak sme my menej zábavní iba typickým švédskym spôsobom civeli rovno pred seba.

Plnený kapustný list so zemiakmi a brusnicami, všetko pekne polostudené, a k tomu kartónik výživného mlieka, aby naši sedliaci videli, že to s nimi dobre myslím. Sadol som si za stôl, ktorý sa práve uvoľnil, a ľahostajne som začal prežúvať jedlo. Vedľa mňa si sadol starší muž a hlasno sŕkal polievku, čo iba dokresľovalo typickú atmosféru pravej samoobsluhy.

– Pozrime sa, veď je to Berg!

Niekto ma plesol po pleci a ja som sa obrátil. Nejaký južan ceril na mňa zuby, ale nemal som prečo mu ten úsmev opätovať. Vôbec som ho totiž nepoznal.

– Nie, ja nie som Berg, – povedal som odmerane.

– Ale ty byť Berg. Ty byť na kurzu vo Västerås, čo urobila predsedníctvo Úradu pre záležitosti pracovného trhu. Ale áno, ty byť predsa Berg!

Bolo mi ľúto, že ho musím sklamať, a trvalo to hodnú chvíľu, kým som ho presvedčil, že nie som nijaký Berg z kurzu vo Västeråse. Nakoniec uveril môjmu úprimnému pohľadu, poprosil ma o prepáčenie a ja som sa mohol vrátiť k teraz už vychladnutému jedlu.

Keď som si naplnil brucho, vyšiel som znova na Sergelovo námestie. Dážď, ktorý predtým visel vo vzduchu, sa medzitým spustil a padal teraz na spravodlivých i nespravodlivých. Vyhrnul som si golier a cítil som sa pod psa. Možno ide na mňa chrípka a som aj poriadne unavený. Hádam bude najlepšie vrátiť sa na útulnú a teplú kriminálku a predstierať tam pracovné zanietenie, kým zaznie zvon slobody.

Pohyblivými schodmi som zišiel na nástupište metra a čakal na vlak. Mám asi chrípku a určite aj horúčku. Čudné, že som taký unavený. Sadol som si na kamennú lavičku a oprel sa o stenu.

Prišiel nejaký vlak a ja som naň iba tupo hľadel. Nie, to nebol ten, na ktorý som čakal. Alebo to bol on? Ktorým číslom sa to vlastne dostanem na policajné riaditeľstvo? Potriasol som hlavou a zdalo sa mi, že mi v nej hrmocú kúsky uvoľneného mozgu.

Horúčka stúpala. V ústach mi vyschlo, a nech som robil, čo som chcel, nedostávalo sa mi slín. Keby som si tak aspoň chvíľu mohol pospať. Zvuky z nástupišťa doliehali ku mne akoby z veľkej diaľky. Pokúsil som sa vstať, ale končatiny som mal zaťažené olovenými závažiami, a tak som znovu klesol na lavicu.

Vtom vošiel do stanice vlak. To musel byť môj. Čísla mi tancovali pred očami, no zdalo sa, že to je správny tanečný pár. Musíš sa postaviť a ísť do roboty, možno tam niekto má acylpyrín. Dočerta, je to akési prudké prechladnutie! No a teraz hore a neistými krokmi k vlaku. Zrazu som stratil rovnováhu, zatackal som sa a pomaly klesol na kolená. V polohe na všetkých štyroch som sa tam knísal ako pes a celý čas postonával.

– Aha, pozrite sa, odporný ožran!

– Možno je to narkoman.

– Bolo by treba zavolať políciu.

– Nestaraj sa, policajti sa tu dolu vždy ponevierajú.

Prosebne som na nich hľadel. Som policajt a mám vysokú horúčku. Som naozaj veľmi chorý. Postarajte sa, prosím, aby som sa dostal na Kungsholmen.

Toto som sa pokúsil povedať, ale z mojich úst zaznieval len nezrozumiteľný bľabot, akoby som mal v hrdle handru. Čoraz ťažšie mi bolo dokonca udržať sa na všetkých štyroch, až som sa pomaly úplne zvalil na zem. Zrazu som začul hlas plný porozumenia: – Som lekár! On nie je opitý. Musí dostať rýchlu pomoc. Hej, vy tam, pomôžte mi s ním do auta, sám si neporadím.

To je ľudomil. Musím sa mu odvďačiť, pomyslel som si a v horúčke som sa naňho zahľadel vďačným pohľadom. Ale dlho som tú vďačnosť nepociťoval.

A nebol to ani lekár, lež ten, čo mi v Mandelovom byte navrhol kšeft s otrokmi.

Držali ma ako vo zveráku. Napoly ma niesli, napoly vliekli smerom k výťahu na ulicu. Nechápal som, čo sa vlastne robí. No nech sa dialo čokoľvek, nemal som vôbec chuť sa na tom podujatí zúčastniť. Z poslednej sily som sa pokúsil o odpor.

Ani trochu mi to však nepomohlo. Vzápätí som sa úplne poddal a zmenil na batožinu. Hneď to mali so mnou ťažšie. Ľudia prechádzali po oboch stranách okolo nás a ja som ich so široko roztvorenými očami žiadal o pomoc. Tí však buď hľadeli rovno pred seba, alebo sa na mňa na okamih znechutene alebo ľútostivo pozreli.

Viečka mi oťažievali čoraz väčšmi, ale nesmel som zaspať. Okolo mňa sa hmýrilo tisíce ľudí, obyčajných počestných ľudí, ktorí by nikdy vedome nepripustili, aby niekoho pred ich očami uniesli. To sa nemôže stať! To je šialenstvo!

Muž neustále prosil, aby nám ľudia uvoľnili cestu, a vysvetľoval, že je lekár a že musí čo najrýchlejšie poskytnúť pomoc. Teraz viem, že po pánu bohu v nebi niet na svete väčšej autority, ako je lekár.

Musí predsa byť nejaký spôsob, ako sa z toho dostať. Od veľkej námahy som dychčal, keď ma vliekli. Z celých pľúc som sa pokúsil vykríknuť „pomoc“, ale pochopil som, že to navonok vyzerá, akoby ma napínalo na vracanie.

Hore v staničnej hale. Námestie vonku sa mi celé kolísalo pred očami. Domy sa zlievali do seba, ľudia vchádzali jeden do druhého a navzájom splývali. Nezaspí, Roland! Od obidvoch nič dobrého nečakaj.

Na pohyblivých schodoch sa viezlo tisíce ľudí, ale nikto z nich sa nestaral, čo sa so mnou robí. Mali starosti, čo pozháňať na obed a večeru, kedy ísť po deti do škôlky, mysleli na neveru a hriech vo všeobecnosti, uvažovali o problémoch života v spoločenských organizáciách, o náboženstve, vymýšľali darček manželovi, zlostili sa na bezuzdnú mládež a túžili po fľaši fínskej vodky.

Musím ich prebudiť. Neťahajte ma tak silno! Ruky si už necítim. Odtrhnete mi ich. Prečo nikto nerozumie, čo chcem povedať?

– No tak, už to nie je ďaleko. Hneď dostanete liek.

Áno, chcú mi ublížiť. Striehli na mňa, prášok na spanie, jasné. Do mlieka. Alebo niečo podobné. Ale prečo vlastne? Prečo, preboha, ma vlečú ako bábiku? Kam ma to len ťahajú? Hrozil som sa lekárovej „medicíny“.

Napriek tomu, že sa mi od bolesti išla hlava rozletieť, dobre som si pamätal hmaty jiu-jitsu. Koľko som sa ich len natrénoval: „Nasaď páku, naznač úder…“ Blížili sme sa k východu na námestie. Tam vonku už nemám šancu. Som stratený. Musí sa to stať tu dnu.

Na môj zúfalý pokus neboli pripravení. Zaryl som päty do zeme a tlačil sa dopredu. Oni ma začali automaticky tlačiť dozadu. Len čo som to zbadal, hodil som sa dozadu aj ja. Nemal som už vo svaloch veľa síl, ale to, čo zostalo, stačilo. Ich tlačenie mi pomohlo a ja som sa zatackal dozadu a padol som horeznačky na pohyblivé schody idúce opačným smerom.

Zvuky, ktoré vychádzali z mojich úst, to bol môj smiech. Oklamal som ich. Prešiel som im cez rozum. Mám nad nimi prevahu. Som prefíkanejší a múdrejší ako oni. Moje telo dopadlo na nejaké iné a viezol som sa dolu. „Lekár“ a jeho pomocník sa ponáhľali za mnou. Dostal som odklad a ten musím teraz nejako využiť.

Keby sa len všetko odo mňa tak nevzďaľovalo. Keby len všetko nestrácalo obrysy. Keby mi len tak netuhli všetky údy a nepremieňali sa na ľad. Zdalo sa mi, že krv mi pulzuje v žilách pomaly, len tak, aby sa život nezastavil.

– Prepáčte, že sme vás dosť pevne nedržali. Neudreli ste sa?

Kľačal vedľa mňa. Hlas mu znel síce súcitne, ale oči mu blčali od potláčanej zúrivosti.

– Čo dočerta vyparatil? – opýtal sa ktosi.

– Som lekár a chcem ho odviesť do svojej ordinácie a poskytnúť mu rýchlu pomoc.

– Je to epileptik? Ale nemá na kabáte označenie, že trpí na epilepsiu. Čo s ním, dofrasa, potom je?

Aký som bol len vďačný tomu drsnému hlasu. Správne! Pochybuj! Pýtaj sa. Treskni mu po papuli!

– Pravdepodobne má krvácanie do mozgu. Všetko tomu nasvedčuje, – vysvetľoval „lekár“.

Never mu. Klame. Veď na ňom vidieť, že to nie je nijaký doktor. Podvodník je to! Niečo má so mnou v úmysle. Chcel som zachytiť pohľad muža s drsným hlasom, ale všetko sa mi mihalo pred očami.

– No zbohom, môj otec mal krvácanie do mozgu a potom nevedel spočítať dva a dva.

– Práve preto musí dostať čo najrýchlejšie pomoc. Čo najrýchlejšie! Nemôžete nám, prosím vás, trochu pomôcť? Chceme ho vyniesť hore.

Nerob to, nerob to…

– Ale samozrejme. Počkaj ma tu, Pyttan, hneď som späť. Kúp zatiaľ niečo pod zub. Balíček twistu. Mám na to strašnú chuť a videl som, že zlacnel.

Odzadu ma schytila čiasi silná ruka a traja muži ma vliekli hore pohyblivými schodmi. Kňučal som, vzlykal a stonal, nimi to však ani nepohlo. Veď chorý má takto nariekať. Inak by ani nebol chorý. Ľudia, pochopte, napchali ma drogami. Preboha!

– Veru, môj otec z toho naozaj úplne osprostel. Predtým hral na harmonike ako mladý boh, ale keď mu potom strčili do rúk harmoniku, hľadel na ňu ako na vrece zemiakov. Nikdy viac už nehral. Ani toho už veľa nenahovoril. Pomaly odchádzal z tohto sveta.

Tak potom musíš poznať príznaky. Krvácanie do mozgu nemám. Veď to vidíš. Však vyzeral tvoj otec pritom inakšie? Takto teda určite nie. Si predsa inteligentný chlap. Dobrú chuť! Aj ja mám rád twist, bľabotal som, prskal, pľul, ale slova som vysloviť nevedel.

– Nezaveziete ho do nemocnice?

– Som špecialista na choroby mozgu. V ordinácii mám lieky na prvú pomoc.

– Máš ty ale smolu, že si práve išiel okolo, keď sa to stalo.

– To sa lekárovi často stáva.

Ty nie si predsa lekár! Chceš mi len ublížiť. Veď som ti nič neurobil. Prečo sa tváriš, že si lekár? Čo máš za lubom? O akej ordinácii to stále hovoríš?

– Uch, a je to. Kde máš voz?

– Obďaleč. Ďakujem ti za pomoc.

– Mám ti s ním pomôcť až k vozu? Dofrasa, je ťažký ako cent.

– Ďakujem, netreba. Tuto s kamarátom to už bez problémov zvládneme.

Bez problémov? Ja však problémy mám. Niekde v mojom zornom poli hral Orfeus na lýre a pri jeho nohách vyskakovali nahé panny do taktu. Aký je len obrovitý ten Orfeus! Obor. A ten jeho zachmúrený pohlaď. Chce sa s tou lýrou azda biť? Hrdlo som mal také hrubé, a predsa som sotva lapal po dychu.

– Naozaj, rád ti pomôžem. Na vojne som robil kurz prvej pomoci.

– Netreba, dáme si s ním už rady. Maj sa!

Nechcú, aby si videl ich auto. Mohol by si si zapamätať jeho číslo. Chcú ma zavliecť do auta a odviezť niekam, kde mi nebude dobre. Viečka mi úplne klesli, takže som svetlo videl iba cez mihalnice.

– Tak dobre. Ahojte. Aspoň sa tu s ním nemusím naťahovať. Čakáme so ženou nejakých kamošov. Majú k nám prísť dnes večer na návštevu, a tak musíme ešte nakúpiť nejaké jedlo a pijatiku. Môj otec nevedel po tom, čo sa mu stalo, ani čítať noviny. Nepoznal jednoducho písmená. Je to hrozná vec.

Drsný hlas sa vrátil k svojej Pyttan. Tí dvaja ma zatiaľ cieľavedome vliekli smerom k Sveavägen. Prestal som klásť odpor. Nemal som síl ani len zívnuť. Napriek tomu som sa usiloval brániť proti bezvedomiu. Bojuj, Roland, bojuj!

Ten druhý po celý čas nepovedal ani slova. Bol azda nemý? Určite to bol zombie. Živá mŕtvola. Obrali ho o dušu a teraz poslušne vykonáva rozkazy svojho pána. Dlažba mi splývala do sivej masy. V diaľke zavýjala sanitka, no v ušiach mi to znelo ako bzučanie čmeliaka.

– Otvor dvere. Vzadu.

Pustili mi jednu ruku. Odkväcol som, lebo som sa nevedel držať vzpriamene. Nebol to vedomý odpor. Chcel som si iba ľahnúť na zem a spať. Jeden z nich od zlosti zahrešil. Dvere auta sa otvorili. Kovový zvuk plechu.

– Nadvihni ho, a dnu s ním!

Nedovolili mi ležať v pokoji na dlažbe. Dvíhali ma. Stuchali do mňa. Horná časť tela sa bezmocne zaknísala a padol som na zadné sedadlo. Zdvihli mi nohy a surovo ich zatisli do auta. Zasa treskot dvier, a bol som v plechovom väzení.

– Riadiť budem ja. Ty si sadni vedľa neho na zadné sedadlo a drž mu hlavu mimo dohľadu.

Ešte stále som nevidel tvár jeho pomocníka a ani som ju už nezazrel. Viečka sa mi zavreli. Vzlykal som. Niekto mi chytil hlavu a položil ju na kolená, ale nie z milosrdenstva. Nikto ma nesmel vidieť. Nikto nemal vidieť, ako odvážajú Rolanda Hassela ako vrece zemiakov.

Motor naskočil. Aspoň som si to myslel. Do ťaživého hučania v ušiach sa zamiešal nový zvuk. Ľahké nadhodenie. Ďalšie. Akoby som visel v sieťovom lôžku za krásneho letného dňa pod modrou oblohou s bielymi mráčikmi. Okolo teba vôňa ďateliny. Alebo to je zatuchnutý smrad starého auta? Len pekne spinkaj, hajinkaj, buvinkaj…

– Pôjdeme s ním do…

– Áno, zatiaľ.

Kam zatiaľ. Zatiaľ som šiel stále ďalej, až som zašiel do temnôt. Už je to tu. Už sa nedá ďalej vzdorovať, Roland. Tma vniká do teba. Premieňa ti krv na temnotu. Zdalo sa mi, že voľakto niečo povedal. Už som nič nevedel.

÷

Pomaly, veľmi pomaly mi začalo do očí prenikať ostré svetlo, ale bol som ešte stále hlboko za čiernymi závojmi. Okolo mňa čosi trieskalo, čosi ako rozbíjanie skla, všade rachot a buchot. Dopad tvrdých predmetov na sklo. Ďalšie rinčanie. Ďalší rachot. Ďalší buchot.

Nervózne, rozrušené hlasy. Vystrašení ľudia. Niekto vydával rozkazy. Vrešťanie a hystéria. Bolo príjemné takto si ležať a driemať. Len sa už nikdy neprebrať. To je raj. Tá ľahkosť tela a ducha.

Zvláštne, koľko skla sa tu rozbíja. Prečo to len robia? Veď sklo je drahé. Nesúvislé výkriky strachu. Niekto vrešťal nové povely. Ešte viac skla a revu.

– Tak, to myslím stačí, rozbili sme skoro všetko. A teraz preč odtiaľto. Rýchlo!

Dupot nôh. Buchnutie železných dverí. Zvuk kľúča v zámke. A zasa tma. Konečne zhaslo to trýznivé svetlo, môžem spať ďalej.

Nechcelo sa mi však. Bol som vyspatý a chcelo sa mi vstať. Do končatín sa mi znovu vracal život. Napriek tomu som si však hovel, že tu môžem takto pokojne ležať. Niečo chladné sa dotklo môjho líca, niečo studené a hladké. Je tu taký prievan?

Z viacerých strán doliehal čudný hrkot. Aj iné zvuky, ťažko ich bolo určiť. Niečo ako vzdychy. Ťažký sykot. Zdalo sa mi, že som zacítil známy smrad. Bol to hrkot. Skôr štrkotanie.

Štrkotanie.

Zrazu som pochopil, kde som. Náhly kŕč mi napol svaly.

Bol som zavretý v štokholmskom teráriu.

A ktosi rozbil sklené schránky.

Štrkotanie prichádzalo z viacerých strán. Koľko štrkáčov bolo asi v teráriu? Štyri? Päť? Hnedočierne dlhé tvory s jedovatými zubmi. Jediné uhryznutie, a človek je mŕtvy.

Zovšadiaľ bolo počuť ľahký šuchot plaziacich sa tiel. Niečo sa hýbalo aj v črepinách rozbitého skla. Azda hadie telo, ktoré sa cez ne plazí? Čo za hada to len môže byť? Hádam len nie koralovec antarktický, ktorý zatne zuby do všetkého, čo sa hýbe.

Vzrušeným mozgom mi blyslo, že ak človek leží pokojne a bez pohnutia, had mu neublíži. Nepokladá vtedy človeka za nebezpečenstvo. Ako však môžem pokojne ležať, keď sa okolo mňa hemžia hady? Telo som mal ako napnuté lano. Z čela mi stekal pot na líca a odtiaľ na hrdlo.

Čo ma to len tak šteklí? Možno kvapka potu. Musel som preglgnúť a panickým strachom rozšírené oči civeli do čiernej tmy. A znovu ten istý šteklivý pocit na hrdle. Čosi ako oliznutie. Rozštiepený jazýček, kmitajúci a hmatajúci. Jazýček hada.

Nedokázal som ležať pokojne. Od strachu som sa cely chvel. Musel som však oklamať hady, aby ma nepokladali za nebezpečného. Nechcem vás zabiť. Chcem mať iba konečne pokoj. Ako sa mi len ťažko dýcha.

Ruky som mal pritlačené na dlážku, akoby som odtiaľ chcel nabrať síl na upokojenie. Niečo som zacítil na ruke, niečo. Čo sa nezdalo byť hadom. Dajaká mäkká labka. Studená a trochu drsná. Nie taká mäkká ako psia. Zo všetkých síl som namahal zrak, až ma oči rozboleli, ale nič som v tme nerozoznal.

Možno jedna z jašteríc, panebože! Videl som síce, že v teráriu je niekoľko veľkých neškodných jašteríc, ale spomenul som si aj na kôrnatca jedovatého, pásikavú, smrteľne nebezpečnú jaštericu s jedovatými zubmi v dolnej čeľusti. Jediné zahryznutie starobylou papuľou, a môžem sa lúčiť so svetom. Neuhryzni ma, prosím ťa. Labku pravekej príšery som ešte stále cítil na ruke a zdalo sa mi, že šupinaté brucho sa mi obtiera o hánky prstov.

Zvieratá boli samozrejme vystrašené z toho, čo sa stalo. Nervózne. Mali dobrý čuch a ľahko objavili nepriateľa. Len pokoj, pokoj. Možno sa pomaly upokoja. Všetko bude zasa v poriadku. Len sa nehýbať. Pomaly, nesmierne pomaly sa labky príšery pohli. Dlhé telo a chvost mi prešli po dlani.

Čo je to za špľachot? Zvuky šmatlavých krokov. Srdce mi zovrel ešte väčší strach. Krokodíly, jasné! Aj tie boli rozzúrené. Veľké jašterice, obrovské papule. Podarilo sa im asi vyliezť z bazéna a smerujú teraz ku mne, aby sa zahryzli do môjho tela.

Celý som sa triasol a nebol som schopný rozmýšľať. Vlastne som pociťoval iba opakované záchvaty smrteľného strachu. Zaregistroval som takmer nečujný štrkot po rozbitom skle a s hrôzou som si predstavoval, že sa hady v akejsi červenkastej hmle plazia ku mne. Všetky odrazu, s čiernou mambou na čele!

Nehýbe sa niečo predo mnou? Niečo, čo je ešte tmavšie ako čierna tma? Vysoké, dlhé telo? Alebo si to iba namýšľam? Ak je to však pravda, tak to môže byť iba kobra kráľovská v útočnej polohe. A toto je práve had, ktorý neuštipne iba jediný raz, ale azda aj päťdesiatkrát za sebou a každým uštipnutím sa do krvi dostáva čoraz viac jedu.

Dvíhal sa mi žalúdok a mal som nutkanie preglgnúť. Keby som však čo len slabo pohol hlavou, zaútočila by na mňa. Možno je to tá medenozelená mamba. Mal som ju pred očami. Ohybné telo, studené hypnotizujúce oči, pohyby, z ktorých vyžarovala sila, a kmitajúci jazýček. No vtedy bolo medzi mnou a ňou sklo, teraz je však celkom blízko mojej nechránenej kože.

Musím zavrieť ústa a dýchať iba nosom. Niečo dlhé a štíhle by mi mohlo vliezť do úst a uhryznúť ma do hrdla. Zachytí sa mi niekde v hrdle a zadusí ma! Oó…

Špľachotanie na doske v bazéne prestalo. Žeby sa krokodíly chystali zliezť na dlážku? Odjakživa som sa bál krokodílov. Sú pre mňa stelesnením zloby. Viem, viem… Nie sú zlé. Riadia sa iba inštinktom. Ale v mojich očiach sú zlé. Vyhladnuté, pažravé, zákerné, pripravené na útok. Obrovské tlamy a nemilosrdné ostré zuby.

Na ľavom malíčku som zacítil veľmi jemný dotyk. To nemohol byť had. To bol iný pocit. Bol teplejší, ľahší. Niečo ako dotyk motýľa alebo čmeliaka. Niečo mäkučké a chlpaté. Áno, na prste som zreteľne zacítil chĺpky.

Jeden z najjedovatejších pavúkov sveta! Chlpaté telo, chlpaté nohy a mechúrik s jedom. Pavúk, ktorý ma mohol usmrtiť a zapliesť do svojich pavučín! Nemohol som už ďalej dýchať iba nosom. Nedostávalo sa mi vzduchu. Musel som otvoriť aj ústa, ale zuby som pevne zaťal a dýchal cez ne.

Prečo neprestávalo to hnusné štrkotanie? Hady sa zrejme navzájom povzbudzovali na hromadný útok a čakali na signál smrti. Chceli získať korisť. Štrkotali po celej miestnosti, plazili sa hore-dolu, hľadali, koho by uštipli. Veľa som o hadoch nevedel, no bolo mi úplne jasné, že by na mňa ihneď zaútočili a usmrtili by ma, keby som sa čo len trochu pohol. Toto poznanie mi stačilo.

Bola tu aj čierna krajta. Zrazu som si spomenul na prednáškový hlas Astrid Ahlinovej. „Osemkrát jedovatejšia ako okuliarnik.“ Tak už neštrkoc! Neozvalo sa teraz štrkotanie bližšie? Celkom blízko hrdla? Možno sa mi to len zdalo. Bol som ako oheň a ľad zároveň. Telo som mal stiahnuté od kŕčov. Bol som vlastne už mŕtvy. Doháralo už iba niekoľko chladných iskier môjho života. Posledné žalostné zvyšky. Okolo mňa sa všade plazila smrť, všade číhali stovky zúrivo chniapajúcich jedovatých zubov a ja som mal byť ich obeťou. Nemal som ani najmenšiu šancu sa z toho dostať. Čakal ma bolestivý, strašný, ukrutný koniec, keď sa okolo mňa, celého opuchnutého od jedu, ovinú všetky hady. Budú ma štípať a hrýzť, kým zo mňa neostane napuchnutá hrča mäsa.

Alebo ma zahrdúsia svojimi telami. Kdesi tam v tme sú aj obrovské pytóny. Aj ten obrovitý sieťový pytón, hrubý ako lano, ktorého som posledne videl stočeného do klbka. Ležal tam a čakal na potravu. Na niečo, okolo čoho sa omotá a napnutím svalov pomaly udusí. A keď už budem zadusený, rozďaví tlamu a začne ma prehítať. Vraj dokáže zhltnúť celého králika, ba dokonca prasa. Určite aj človeka. Pomaly sa budem kĺzať do jeho útrob.

Ale to štrkotanie, čo je to, dočerta? Ako dve hlinené guľky v plechovke. Áno, čoskoro umrieš, Haslíček. Tak ma nazvala. O chvíľu budeš taký opuchnutý, že ťa nikto nespozná.

Už som nevedel udržať ruku v pokoji. Nech ma uhryzne ten hrozný pavúk, keď sa mu chce. Dotyk chlpatého tela na prste som pociťoval ako dotyk ostria noža na mojich napnutých nervoch. Pohol som trochu rukou a čakal na bodnutie. Neprišlo. Zasa som smrť oklamal o niekoľko sekúnd.

Alebo to celé bol iba zlý sen? Veď všade okolo mňa bola taká tma! Bola predsa noc a ja som spal. Mám iba horúčku a som chorý. Preto tie strašné sny. Zahryzol som si do dolnej pery. Zabolelo to. V ústach som pocítil chuť krvi. Nie, nesnívalo sa mi! Bol to naozajstný strach. Hoci… Onedlho vojdem do inej krajiny, kde budem prežívať azda ešte väčšie hrôzy.

Možno, možno. Alebo som už azda prešiel cez túto hranicu? Neupadnem do dlhého spánku bez konca? To by bolo najlepšie. Všetko je však lepšie ako toto. Všetko je znesiteľnejšie ako umŕtvujúci strach z toho, čo všetko lezie okolo mňa.

Niekde sa tu musel pohybovať aj škorpión. Je taký malý a ľahký, že ho človek cez šaty sotva ucíti. Zadoček vystrčený dohora a žihadlo pripravené na bodnutie. No len čo príde na kožu, budem ho cítiť. Asi ako chrústa. A potom už len pichnutie, krátke príšerné bodnutie…

Okolo mňa musela už byť celá mláka potu, lebo mi pot tiekol z tváre, rúk, nôh, chrbta a brucha. Slzy strachu. Asi som sa predsa len musel pohnúť. Sklo šramotalo a štrkotanie znelo už nebezpečne blízko.

Chcelo sa mi vykríknuť, kričať od panického strachu. No predsa len sa mi podarilo výkrik potlačiť. Hady by ma mohli začuť, priplaziť sa ku mne, ovinúť sa mi okolo hrdla a uštipnúť ma. Alebo sú hady hluché? Neviem. Nič vlastne neviem. Celý som lepkavý od potu. Niečo som zasa pocítil na prstoch. To chlpaté sa znovu vrátilo!

Znovu som musel pohnúť rukou a narazil som pritom na niečo iné, takže som ruku rýchlo stiahol späť. Nejaký had, jašterica, niečo také. Studené, odporné, hnusné. Pritisol som ruku k telu, chvejúcu sa, kŕčom stiahnutú ruku.

Už je to tu. Už to prichádza. To je koniec. Na topánkach a nohách som pocítil niečo ťažké. Dlhé šupinaté telo, ktoré sa mi vzoprelo o podošvu a potom liezlo k ponožkám. Trojhranná hlava viackrát narazila do obruby nohavíc. Hadie pohyby. Papierové hady sa hádžu na oslavách. Hady radosti. Červené, žlté, zelené. Tu sa hadila samotná smrť.

Medzi ponožkami a okrajom nohavíc bola koža obnažená. Znovu ma čosi oblizlo rozpolteným jazýčkom. Medzi nohami sa mi had poľahky vplazil pod nohavicu. Len to nie! Zahryzol som si do pery a krv mi tiekla po brade. Moje tiché vrúcne modlitby sa miešali s pocitom utrpenia tak, ako sa had sunul hore po nohe. A celý ten čas som cítil, ako si had svojím kmitajúcim jazýčkom vyhmatáva cestu. Čo to je za hada, čo ma usmrtí? Mamba? Alebo čierna kobra? A či kobra s bielym pyskom a čiernou kožou s kovovým leskom? Alebo to je ten vzácny Bothrops Insularis. Had to však určite je! Jašterica to nemôže byť. Tá by kráčala na svojich žabích labkách. Niekde v miestnosti sa muselo voľačo stať. Počul som tupé buchnutie a zatým nasledovalo niečo, čo znelo ako šľahnutie biča.

Vnímal som to iba v pozadí. To, čo horúčkovite zamestnávalo moju myseľ, bol had plaziaci sa po mojej nohe. Jazýček som už cítil nad kolenom. Celé hadie telo bolo už v nohavici a mal som pocit, akoby ma niekto ohmatával ľadovými prstami.

Dýchal som tak povrchne, že sa mi v pľúcach nevymieňal vzduch. Štrkotanie pokračovalo, ale znamenalo smrť pre niekoho iného, možno pre jaštericu. Svoju smrť som mal obkrútenú okolo nohy. Had sa na chvíľu prestal hýbať, no stále som cítil jeho jazýček, ako mi bičuje holú pokožku.

Neviem, ako dlho to všetko trvalo. Hodinu, týždeň, mesiac? Večnú večnosť? Zrazu sa had pomaly, celkom pomaly začal plaziť opačným smerom, von z nohavice do neznámej temnoty. Nechápal som to. V hlave mi búšilo a cítil som, že mi krv v žilách pulzuje v mohutných vlnách.

Zrazu výkrik, nárek, stony. Výkrik v zúfalom, panickom, bezhraničnom strachu. Ježišikriste, veď nesmiem kričať. Musím držať hubu! Stisol som zuby, až ma čeľuste zaboleli. Ale krik neprestával, bol rovnako divý a strašidelný.

To som nekričal ja!

Nebolo to moje kvílenie, prejav môjho strachu. V miestnosti musel byť ešte niekto iný.

– Haló, – zachrčal som.

Hlas zanikol v hustej tme. Niekto sa musel prebrať, tak ako ja, niekto musel zistiť, kde sa nachádza. Najprv to nechcel uveriť a potom pochopil svoju situáciu. Vtedy vykríkol.

– Kto je tam? – podarilo sa mi zvolať.

Nijaká odpoveď. Ten voľakto musel byť príliš hlboko ponorený do svojej hrôzy. Počul som, ako sa nejaké telo zdvihlo a ťažkými krokmi sa pohybuje po miestnosti.

– Nie, preboha, nie…

Potom sa ozval vzdych, taký plný bolesti, že by to mohol byť môj vlastný. Ten druhý sa začal ťahať. Potkol sa na mojich nohách a padol na dlážku. Váľal sa po zemi a neustále kričal. Voľakto umieral.

Nemohol som nič robiť. Bol som odsúdený nepohnute ležať a počúvať, ako zápasí so smrťou. Mohla to však byť aj žena. Hady si nevyberajú.

Telo toho druhého sa v zúfalstve stále váľalo po dlážke, ale neprišlo ku mne na dosah, aby som sa ho mohol dotknúť. Keby sa aj priblížilo, neviem, či by som mal na to odvahu… Stonanie, nárek, vzdychy, bolesť a utrpenie… Všetko to o niekoľko minút prešlo do zvláštneho kvílenia.

Posledné trhavé vydýchnutie, a nastalo ticho. Niečie telo ležalo nepohnute a ja som si predstavoval, že sa teraz k nemu zliezajú všetky hady v teráriu. Dlhšie som to už nemohol vydržať. Môj strach vrcholil. Väčší strach som už dostať nemohol. Musel som preč odtiaľ.

Prevrátil som sa najprv na bok a pomaly som sa zdvihol na kolená. Potriasol som hlavou, akoby som chcel od seba odohnať hrôzu, ale nepodarilo sa mi to. Bola vo mne a pálila ako rozžeravený klinec vrazený hlboko do mozgu. Postavil som sa.

Kde len môžu byť dvere? Nemôžu predsa byť zamknuté. Musia sa dajako dať zvnútra otvoriť. Narazil som na stenu a nahmatal som rozbité sklo. Bola taká hrozná tma, že som sa vôbec nevedel orientovať. Pod nohami som pocítil šikmú hladkú plochu akoby z umelej hmoty. Noha narazila na niečo tupé, čo tiež mohlo byť z umelej hmoty. Predo mnou sa ozval špľachot. Bazén s krokodílmi!

To mi pomohlo trochu sa zorientovať. Ak je bazén tam, musia byť dvere potom tamto. Rukami som hmatkal po stene a pozdĺž nej som prešiel okolo kúta. Prsty narazili na železný rám. Tu voľakde musí byť kľučka a zámka.

Kľučka tam však nebola, iba držadlo. Dvere sa zvnútra otvoriť nedali. Niekoľkokrát som zalomcoval držadlom a zrazu sa ma znovu zmocnila trýznivá hrôza.

– Otvorte, – kričal som. – Otvorte tie prekliate dvere!

Nikto ma však nepočul a nikto dvere neotváral. Kopal som a búchal do plechu a znovu som z celej sily lomcoval držadlom. Dvere sa však nepoddali ani o milimeter.

Bol som tu zavretý. Zavretý v čiernej tme medzi rozbitým sklom, plaziacimi sa hadmi, chlpatými pavúkmi, škorpiónmi, jedovatými žihadlami, príšernou jaštericou s dlhým jedovatým zubom, krokodílmi s ohromnými tlamami a…

Spotená ruka sa mi zošmykla z držadla. Zatackal som sa a stúpil som na niečo, čo zasipelo. Najprv som narazil do steny a potom som ťažko padol na dlážku. Tam ležalo to druhé telo. Mŕtvola. Horúčkovité som ju ohmatával, akoby som hľadal u nej akúsi útechu, spojenectvo. Jediní dvaja ľudia v tejto krajine príšerných snov.

Nahmatal som jeho alebo jej krk. Nie, bol to mužský krk, drsné strnisko. Prstami som hľadal jeho tvár, jeho pery, ktoré by azda mohli vysloviť posledné zbohom. Tu je nos, silný, výrazný nos. Nos, ktorý sa hýbal.

Zrazu som mal plnú ruku hadov. Ako v mdlobách som sa usiloval ich striasť, ale moje údy už nepodliehali vôli. Zdalo sa mi, že had sa mi obkrútil okolo ruky. Zdvihol som ju a znovu som sa pokúsil ho z nej striasť. Moje pohyby však boli ťažkopádne a pomalé. Vstal som, aby som nabral viac síl.

Najprv som uštipnutie ledva cítil, iba ako bodnutie ihlou do ruky. Had sa odkrútil, padol na dlážku a so sykotom sa odplazil.

Potom prišla neznesiteľná bolesť a nikdy by som si nebol pomyslel, že niečo môže tak príšerne bolieť. Teraz som však kričal ja. Ja jediný som mohol kričať. Ten druhý bol mŕtvy. Mal som teraz v sebe jed. Nech je ten druhý ktokoľvek, vojdeme spolu do ríše smrti. Nemôže mať ešte taký veľký náskok. Hádam na mňa len počká. Nechcem ta ísť celkom sám.

Neohrabane som si sadol a vzápätí som padol nabok. Hlavou som padol mŕtvemu na brucho, a to mi slúžilo ako tuhá poduška. Pokúsil som sa hýbať, ale už som nemohol. Ochrnutie sa rýchlo šírilo po tele. Svaly ma už nepočúvali. O chvíľu mi určite ochrnú dýchacie cesty. Pľúca prestanú pracovať.

Cítil som, ako sa mi čoraz ťažšie dýcha. Telom som nemohol hýbať, bolo ako z kameňa.

Tma mi už neprekážala.

– Ale, kráľ môj… Čo je to s tebou, ako si sa len dostal von?

Lampy sa rozsvietili. Tvár som mal obrátenú k dverám, oči rozšírené, viečkami som nemohol hýbať. Očný maz mi na rohovke vyschol a všetko, čo sa dialo okolo mňa, som vnímal ako v sivej hmle.

Muž stredných rokov stál pred kobrou kráľovskou, ktorá tancovala so zdvihnutým telom vo výške jeho očí. Stál pokojne a tvár si nechal olizovať kmitajúcim leskločiernym hadím jazykom. Potom pokojne prešiel okolo hada a vošiel do miestnosti.

Vôbec som sa nevedel časovo orientovať. Meravenie pokračovalo, ale zastavilo sa tak povediac pred posledným vydýchnutím. Cítil som v sebe ešte iskierku života. Muž si vedľa mňa drepol a až teraz som mu zreteľne videl do tváre. Mala jemné črty, ale za nimi sa dal tušiť pokoj a sila.

– Žiješ? – opýtal sa.

Čeľuste som mal zovreté, ani prikývnuť som nevedel. Chytil ma za zápästie a ohmatal pulz.

– Žiť žiješ…

Potom ohmatal pulz mŕtvemu.

– Ale tvoj kamoš je mŕtvy. Neboj sa, postarám sa o teba.

Nevšímavo prešiel okolo tancujúcej kobry a na najbližšom telefóne rýchlo vykrútil číslo.

– Karolínska nemocnica? Detoxikačné oddelenie? Tu je Olle Rosenquist zo štokholmského terária. Mám tu jedného chlapa, ktorého uštipol had a musí dostať okamžitú pomoc. Zatelefonujem Scheelemu. Vy sem zatiaľ pošlite sanitku. A zabezpečte policajný sprievod!

Zložil slúchadlo, vykrútil nové číslo a predstavil sa.

– Poď, prosím ťa, rýchlo sem a vezmi so sebou sérum. Nie, ešte neviem, aký had ho uštipol. Sanitka je na ceste.

Znovu prišiel ku mne, drepol si a pokojným priateľským hlasom povedal:.

– Scheeleho lekáreň je celkom blízko, v susedstve. Každú chvíľu tu musia byť. Musím to tu trochu dať do poriadku, aby sa ľudia nebáli sem vojsť.

Priblížil sa ku kobre kráľovskej a bez väčších ceremónií chytil hada do rúk a odniesol ho k prázdnej schránke a zavrel ho tam. Mne bolo všetko jedno. Nič som necítil. Registroval som síce, čo sa okolo mňa deje, ale nič sa ma akosi nedotýkalo.

– Musím sa teraz pozrieť, ktorý had ťa vlastne uštipol, veď skoro všetky schránky sú rozbité. Podľa schránok sa to vlastne ani zistiť nedá. Ale skúsime niečo iné.

Kľakol si ku mne a pozorne si prezeral pokožku, až našiel miesto uštipnutia. Odmeral vzdialenosť medzi znakmi po uštipnutí a zvraštil čelo.

– Nemohol to byť Bothrops Insularis? Ale vtedy by si už určite nežil. Pozri, tutohľa leží. Pod tvojimi kolenami.

Na chvíľu odišiel a priniesol vrece, a čo s hadom urobil, to veru neviem, lebo bol mimo môjho zorného poľa. Keď sa opäť postavil, mal hada pravdepodobne už vo vreci.

– Proti tomu jedu mám v chladničke protijed. Sanitári ho môžu vziať so sebou, lebo ho totiž pred použitím aj tak treba zohriať.

Vo dverách sa zjavilo akési dievča v bielom plášti a ustrašene hľadelo do miestnosti. V ruke nieslo veľký balík.

– Toto posiela lekárnik Scheele. Preboha, čo sa tu stalo?

– Ďakujem, položte to tam na stôl. Ani ja vlastne ešte neviem, ale veľa hadov sa dostalo von.

Dievča zbledlo a vystrašene odbehlo. Rosenquist mi strčil ruku do náprsného vrecka, vytiahol náprsnú tašku a listoval v dokladoch.

– Kriminálny inšpektor Roland Hassel? Len čo tu bude sanitka, oznámim to polícii.

Policajti v uniformách vbehli do miestnosti nasledovaní sanitármi, ktorí niesli nosidlá. Zdvihli ma a potom mi museli vystrieť nohy. Prikryli ma prikrývkou. Rosenquist dával pokyny.

– A teraz čo najrýchlejšie na detoxikačné oddelenie. Zoberte so sebou toto sérum. Zavolám do Karolínskej nemocnice, aby už vedeli, o čo ide, keď tam prídete. Určite bude potrebovať transfúziu a infúziu.

Sanitka zavýjala a pred ňou aj policajné autá. Ležal som na nosidlách celý ochrnutý. Sanitári vbehli so mnou do nemocnice a tam ma už čakali sestry a lekári, ktorí sa ma hneď ujali.

Injekcie, hadičky, testy. Ale mňa sa to akoby vôbec nedotýkalo. Vlastné telo mi bolo úplne cudzie. Roland Hassel bol mŕtvy. Toto ochrnuté telo patrilo niekomu inému. Nakoniec sa vo mne čosi uvoľnilo. Mohol som už hýbať mihalnicami.

÷

Ruda mi s rozpačitým pohybom odovzdal obligátny strapec hrozna a kvety v jeho obrovskej dlani vyzerali ako zblúdené. Ležal som v osobitnej izbe a nevedel som vlastne, ako sa cítim. Iba som tu vegetoval medzi dvoma bielymi posteľnými plachtami.

– Ako dlho som tu už vlastne?

– Dnes sú tomu tri dni, čo ťa sem priviezli.

– Kedy zasa budem v poriadku?

Odkašlal si do dlane.

– To sérum urobilo zázraky už v prvých dvadsiatich štyroch hodinách. Bolo ti však aj inak zle. Dnes ale vyzeráš už dobre.

– Naozaj? Bol si tu už predtým?

– Chodím sem každý deň. Včera tu bol aj Simon.

Položil mi ruku na plece a drsným hlasom povedal:

– Dočerta, Rolle. To bolo to najstrašnejšie, čo som vôbec v živote videl.

Nekomentoval som to. Mal som mimoriadne jasnú hlavu a cítil som sa veľmi čulý.

– Chceš vedieť, čo sa odohralo v posledných dňoch?

Pokrčil som plecami. Fantastické! Veď už môžem hýbať všetkými končatinami. Ruda si znovu odkašlal a pohodlne sa usadil. Myslím, že sa hneď cítil lepšie, keď ma už nemusel ľutovať a keď sa opäť mohol so mnou zhovárať o úradných veciach.

– Trochu sme si posvietili na toho Folkeho Axelssona…

– Kto to je?

Začudovane sa na mňa pozrel.

– Ten, čo umrel v teráriu. Rozprával si nám, že sa hral na lekára a že ťa tam zavliekol. Je to vraj ten istý chlap, ktorého si stretol v Mandelovom byte.

– To že som ja povedal?

– Áno, Rolle. To si naozaj povedal.

– No dobre. Tak čo s ním bolo?

Dostal svoj trest za to, že sa hral na lekára. Nuž a čo! Čo ma vlastne po ňom. Zaujímavé, aký som čerstvý a čulý. Akoby som mal hlavu plnú čerstvého jesenného vzduchu.

– Axelsson bol obchodník s otrokmi. Jeden z najhorších. Špecializoval sa na Turkov a Pakistancov, ale nepohrdol ani otrokmi z iných chudobných krajín. Bol, samozrejme, silným konkurentom Ulrika Ahlina. Povedal by som, že Ahlin predstieral spoluprácu s ním. Používal ho na svoje ciele tak dlho, kým ho potreboval, a potom ho pustil dolu vodou.

– Aha, takže to bol predsa Ulrik.

Ruda sa zrazu zatváril neisto, niekoľkokrát zahmkal a potiahol sa za svoj pórovitý hrboľatý nos.

– Naozaj sa už nepamätáš, o čom sme hovorili?

– Nie. O čom sme hovorili?

– Tak potom začnem pekne od začiatku. Vypátrali sme Annu-Maju Wibergovú a tá mu na celú noc, keď umrel Mandel, dosvedčila jasné alibi. Strávili ju spolu v jednom z jeho hniezdočiek lásky na Roslagsgatan. Vraj má takých viac. Takže sme ho museli pustiť.

– Jasné. A čo potom?

– Je to vlastne čudná história. Nepovedal ti, že miluje svoju manželku a že to len ona o ňom nechce ani počuť?

– Áno.

– Hrozný klamár, ten Ulrik Ahlin! Vieš, že aj noviny písali o tvojej nádhernej noci v hniezde hadov… Prepáč, dofrasa, nechcel som.

Usmial som sa. Čo už znamená tých pár hadov? Veď aj tak už tam nie sú. Ruda sa chvíľku na mňa pozeral, a keď videl, že som nevyskočil z postele a nezačal opäť kričať, pokračoval:

– Anna-Maja Wibergová sa k nám vrátila a priznala sa, že klamala. Povedala, že si neuvedomila, že vec je taká vážna. Bála sa Ahlina, lebo sa jej vyhrážal, že ak povie pravdu, tak z nej za živa kožu stiahne, preto mu dosvedčila alibi. Ďalej vypovedala, že jej prikázal, aby vo výpovedi naznačila, že v celej veci môže mať prsty aj jeho manželka Astrid. Je to prešibaný diabol.

Počúval som a aj som vnímal, čo Ruda hovorí, ale nič mi z toho nepreniklo do duše. Odtrhol som si niekoľko bobúľ hrozna a Ruda upravil kvety vo váze, aby mal čo robiť s rukami.

– A čo na to on sám?

– Vôbec nič. Ešte sme ho nenašli. Ako som už vravel, má vraj v meste viac bytov a v niektorom z nich sa skrýva. Neboj sa, rýchlo ho však chytíme.

– Fajn, o tom naozaj nepochybujem. No a čo ďalej?

– A ešte tá záležitosť s jeho ženou… V Axelssonovom kabáte sme našli list adresovaný jeho žene, ktorý mal svedčiť o tom, že Axelsson je do nej zamilovaný. Znalci písma však zistili, že list je falzifikátom a že tú čmáraninu má zasa na svedomí Ahlin. Ahlin však netušil, že Axelsson má deravú podšívku. Pod podšívkou sme našli malé popísané papieriky, ktoré ho usvedčujú zo spojenia s Ahlinom, pričom niet pochýb, že ich písal Ahlin.

Celá vec sa vlastne už poriadne rozvírila. Vzal som si ešte jednu bobuľku hrozna.

– Podozrenie sa malo teda zvaliť na pani Ahlinovú. Povedala nám, že asi pred týždňom stratila kľúče, ale na druhý deň ich opäť našla. Vtedy si asi dali urobiť kľúče od terária.

– Zdá sa, že to súhlasí, – doplnil som ho ochotne. – Teraz mi svitlo, ako sa dostali k môjmu podpisu na tých dlžobných úpisoch. Astrid Ahlinovej som podpísal prijatie úradných listín. To by vrhalo podozrenie predovšetkým na ňu, ale teraz vidím, že aj Ulrik mal prístup k týmto papierom.

Ruda sa zrazu rozžiaril, akoby som mu dal cukrík, alebo ho pozval na obed do talianskej reštaurácie. Doprial som mu to, veď som dobromyseľný človek.

– Jasné. Presne tak, Rolle. Dočerta, začínaš sa mi páčiť.

– Ale prečo ma chceli zabiť?

– Povedal by som, že nevedeli, koľko toho vlastne vieš. Ty si sa v tej záležitosti najviac rýpal a ty si videl aj väčšinu otrokov. Ulrikovi a jeho bande to muselo byť veľmi nepríjemné.

– Ako je potom možné, že žijem? Prečo som od toho uštipnutia neumrel?

To bola akademická otázka, pomyslel som si. V podstate nemala ani zmysel.

– Hovoril som o tom s Olle Rosenquistom.

Do jeho šomravého hlasu sa zamiešal oddaný tón.

– To je hádam naj chladnokrvnejší chlapík, akého som kedy stretol. On ti všetky hady a ostatné plazy, namojdušu, vlastnými rukami pozbieral. Našiel všetky, okrem tuším štyroch-piatich, ktoré mu požrala kobra kráľovská.

– K tomu mu možno iba gratulovať. Nechceš hrozno? Je tu aj čokoláda.

– Preboha, len to nie! Tá sa priamo ukladá na pás. Ozaj, had, čo ťa uštipol, sa volá Bothrops Insularis a je najjedovatejším hadom Južnej Ameriky.

– Viem, vedel by som o tom už aj prednášať.

Usmial som sa naňho, aby som mu ukázal, že iba žartujem. Dokonca aj to už viem. S Bothropsom Insularis som sa predsa dôverne zoznámil. Ruda si vzdychol a na chvíľu sa odmlčal.

– Vieš, ten sa iba pred niekoľkými dňami zvliekol zo starej kože a bol preto riadne hladný a plný jedu. V ten istý večer, ako ťa tam zavliekli, dostal dve myši a časť jedu vstrekol do nich. Potom ešte niekoľkokrát uštipol Axelssona, a keď rafol teba, už vlastne veľa jedu v sebe nemal. Od jeho jedu ochrnú vtáky, ktorými sa živí. Preto s tebou narobil takú šarapatu. Trochu viac jedu a…

Ruda sa tváril veľmi vážne. Ja som sa zasmial. Nebudem si predsa teraz kvôli tomu až do smrti trhať vlasy. Veď som už zasa zdravý a Ahlin si poriadne popálil prsty a niekoľko rôčkov si za to určite odsedí. Pri svojej šikovnosti to vo väzení určite dotiahne na nejakého dôverníka a bude žiadať odborárske rokovania.

– Ahlin má, pravda, celú bandu pomocníkov, ale tých budeme môcť zaistiť, až-keď chytíme jeho. Vyhlásili sme po ňom celoštátne pátranie. Vieš, nie som pomstychtivý človek, ale budem sa tešiť, keď zasadne na výsluchovú stoličku a začne sa potiť, keď ho zoberieme do parády.

Má to len šikovných ľudí tá švédska polícia. Chlapíci! Mal som sto chutí zaspievať im chválospev. Pozrel som na svoju ruku. Bolo na nej vidieť iba niekoľko nezreteľných uštipnutí ako pamiatka na hada.

– Zdá sa, že je už najvyšší čas uvoľniť túto posteľ niekomu inému.

– Už teraz? Počuj, Rolle… najlepšie by bolo, keby si tu ešte chvíľu vydržal… Azda nie v tomto oddelení… Veď sú ešte aj iné, kde by si mohol dostať správnu opateru… Myslím…

Znovu som sa rozosmial. A ešte ako! Musím tomu pokrytco vi Rudovi ukázať, že mi je dobre.

– Nemyslíš náhodou na psychiatriu?

– Hm, to je hádam trochu prehnané, ale… utrpel si pekelný šok, chlapče. Trochu si potrebuješ odpočinúť.

– Nie, povedali zbrojnoši a tiahli do boja… Pomôž mi dostať sa odtiaľto.

Ruda sa na mňa zamyslene pozrel, akoby sa radil so svojím svedomím. Ja som si zatiaľ pochutnával na veľkej table čokolády. Fantastická, s vanilkovou plnkou. Tak treba robiť čokoládu!

– O.K.., Rolle. Dostaneš sa odtiaľto, ale pod jednou podmienkou.

– Akou?

– Že sa presťahuješ k nám do našej obývačky. Rút nemá nič proti.

Prečo nie? Niekoľko dní to uňho vydržím, ak si to želá a myslí si, že je to potrebné. Okrem toho Rút varí päťhviezdičkovú stravu, čo tiež nie je nevýhoda. Ponuku som prijal a o päť hodín neskôr som sa nainštaloval do svetlej vzdušnej obývačky.

Prešli tri dni. Tri príjemné dni. Mal som dojem, že Ruda poveril svoju ženu, aby ma celý čas nespustila z očí, keď bol v práci. Hral som s ňou karty a o všeličom sme sa rozprávali. Poslúchal som na slovo, jedol a spal som, koľko sa mi zažiadalo, a zobúdzal som sa čoraz čulejší a sviežejší.

Yngve trval na tom, aby dvere do obývačky ostali na noc otvorené, a na chodbe nechával svietiť lampu. Všetky tieto bláznivé vrtochy som znášal s úsmevom.

Keď sme na štvrtý deň sedeli za stolom a ja som práve rozprával akési dobrodružstvo zo svojich chlapčenských rokov, v týchto dňoch som ich, mimochodom, vyrozprával veľa, zacengal telefón. Ruda sa nám obrátil chrbtom a šomral čosi do slúchadla.

– Musím sa vrátiť na kriminálku, – povedal bezstarostne. – Bežná záležitosť.

– Rolle, ubezpečujem ťa, že…

– Ide o Ulrika Ahlina?

Kapituloval.

– Áno, podarilo sa ho lokalizovať. Jeden z nájomníkov ho spoznal na fotografii. Je v byte na Östermalmsgatan.

Utrel som si ústa a vstal som.

– Pôjdeme spolu. Musím sa len prezliecť. Tieto háby sú príliš tenké do tej zimy.

– Dofrasa, Rolle, ty si predsa…

– Musím byť pri tom a basta!

– Ako chceš! Je zbytočné ša s tebou vadiť.

Pred bránou sme čakali na policajné auto a ja som pokračoval v svojom dobrodružstve z detstva.

–… bolo to na Ducha a správca nášho domu poznášal kopu vecí, ktoré chcel predať. Bol to alkoholik a vždy potreboval peniaze na pálenku. A vtedy sme si s Gurrom pomysleli, čo by sa stalo, keby…

Ruda mlčky počúval. Mal na čele vrásku, ktorú som si na ňom nevedel celkom vysvetliť. Čo ma po jeho vráskach.

Auto prifrčalo a za ním ďalšie. Smerom k Östermalmsgatan vyrukovala celá armáda. V bráne nás čakal nájomník a Rudovi dramaticky šepkal, že Ahlin si na druhom poschodí z druhej ruky najal zariadený byt a že na dverách je meno Enström. Mal univerzálny kľúč od všetkých bytov, ktorý si Ruda hneď aj zobral.

Armáda stála pred bytovými dverami. Ruda bol v prvom slede a iba on bol ozbrojený. Opatrne strčil kľúč do zámky a otočil ho. Vpadli sme do bytu.

Toľko ľudí bolo zbytočných. Žiarivo biely stolček ležal prevrátený na dlážke. Stropná lampa bola odmontovaná a na háku bolo upevnené lano. A na ňom visel Ulrik Ahlin. Keď sme otvorili dvere dokorán, nastal v byte prievan. Telo sa pomaly hompáľalo z boka na bok.

Ruda zastrčil pištoľ do puzdra a vydal rozkaz opustiť byt. Policajti vyšli z bytu. Potom zatelefonoval súdnemu lekárovi a ostatným špecialistom. Zízal som na Ulrika, ktorý sa hompáľal na lane.

Hrubé hnedé lano. Podobalo sa na dlhého ohybného hada. Had, ktorý usmrtil človeka. Zdalo sa mi, že koniec lana upevnený na háku sa trochu hýbe, a odkiaľsi som počul štrkotavý zvuk.

Srdce sa mi zovrelo od strachu. Vykríkol som a ako posadnutý som sa hnal do kúpeľne. Padol som na kolená pred záchodovou misou a vracal som, kým som mal čo. Všade okolo mňa sa hmýrili hadiská a ja som len rumázgal a vzlykal. Niekto, mohol to byť Ruda, ma držal za plecia a hlbokým hlasom ma utešoval:

– Je to dobré, Rolle. Hlavu hore, chlapče. Máš to už za sebou.

÷

Lekári to nazvali oneskoreným šokom a chceli ma poslať na nejaké rehabilitačné oddelenie. Mal som podozrenie, že majú na mysli psychiatrickú kliniku. Odmietol som to. Chcel som bývať u Yngveho a mať tam pocit bezpečia. Nakoniec sa to nejako zariadilo a teraz som už aj ja dbal o to, aby cez noc ostali dvere obývačky otvorené a na chodbe svietilo svetlo, aby som z postele videl do každého kúta.

Môj spánok sa skôr podobal na krátke výlety do ríše plamov a ani neviem, koľkokrát som sa zobudil spotený od strachu. V živote som sa necítil horšie.

Ruda mi o tom, ako pátranie postupuje, rozprával len veľmi málo, ale zasa toľko, že som pochopil, že v byte, kde Ulrik spáchal samovraždu, sa našli všetky potrebné dôkazy. Mňa to už ani veľmi nezaujímalo. Úplne som stratil záujem o povolanie policajta. Chcel som sa iba uzdraviť, aby som znovu mohol pokojne spávať bez tých syčiacich tvorov.

Na šiesty a siedmy deň som sa začal cítiť lepšie a mohol som začať chodiť na dlhšie prechádzky, ku ktorým ma Ruda už dlhší čas nabádal. Jeseň prešla do suchšieho obdobia. Bolo síce chladno, ale vzduch bol čistý a jasný a ja som cítil, ako sa mi vracia telesná i duševná sila.

Jedného dňa, tuším to bol utorok, mi Ruda sľúbil dobrú večeru, ak budem poslušný chlapček, riadne sa po moste prejdem a vrátim sa domov s líčkami vyštípanými do červená. Bolo veľmi príjemné len sa tak ponevierať po meste a nemusieť na nič myslieť, iba vnímať výjavy z ulíc a ľudí.

Stureplan, hm, na tom námestí už nie je nič, na čo by sa dalo pozerať. Ako starému Štokholmčanovi mi bolo jasné, že všetky patetické pokusy o jeho obnovu zlyhali a že sa z neho ostala iba mŕtva kamenná križovatka.

Prešiel som okolo Sturebadet a hodnú chvíľu som uvažoval, či sa nejsť okúpať do rímskeho kúpeľa, ale zostalo iba pri úvahe. Pokračoval som hore Sturegatan s rukami za chrbtom ako starý komorník. Šiel som ledabolo, z kroka na krok, ako kedysi s otcom, keď mi ukazoval štokholmské domy.

V Parku dávali akúsi filmovú kriminálnu komédiu. Zastavil som sa a prezeral som si fotografie z filmu, ktoré mali privábiť divákov. Herečka bola pekná a situácie z filmu príťažlivé, tak som si povedal, že niektorý deň pôjdem na popoludňajšie predstavenie.

Áno, Sturegatan. Tu som bol s Monou Lindblomovou v ilegálnom hráčskom klube. Zarazil som spomienky. Nesmieš, povedal som si, na svoje policajné zamestnanie ani len pomyslieť. Ostávalo mi už len vrátiť sa k Rudovi a pochutnať si na Rútinom majstrovskom diele.

Staromódna hnedá firemná tabuľka, upevnená na spôsob zástavy, sa slabo hýbala vo vetre. Stálo na nej „Micro-Mode“. Nič mi to nevravelo, lebo som predsa len nemal vhodné pohlavie na to, aby som sa vyznal v ženských čačkách. Obchodík vyzeral veľmi exkluzívne. Vo výklade vystavovali niekoľko dámskych šiat. Sklo bolo na pravej strane originálne zaoblené do krátkej chodbičky, ktorou sa niekoľkými schodmi dalo dostať k hnedým vchodovým dverám.

Výklad som si pozrel len veľmi zbežne. A ani ma vlastne nezaujímal, pretože som sa v móde nevyznal, dokonca ani v pánskej. Vedľa šiat označených cenovkami stála malá pozlátená tabuľka s čiernymi písmenami: „Vedieme HANRO.“

O niekoľko krokov ďalej som už bol pred Gallerie Bleu a pohľadom som prebehol po litografiách a grafike, ktorú by som si veru nezavesil ani do sprchárne. Ale aj keby sa mi niektorý z vystavených obrazov zapáčil, nemohol by som si ho kúpiť. Grafika sa z umenia prístupného ľudu zmenila na predmety, do ktorých môžu investovať akurát boháči.

Čo mi tento obchodík len pripomínal? Veď som videl iba firemnú tabuľu a výklad. Keď bola u mňa Mona, pomohol som jej z kožucha. Mala na sebe kostým. Tmavožltý kostýmový kabátik som jej spolu s kožuchom zavesil na vešiak. No a? Nesúvisí to dajako s obchodíkom? Aha, na vnútornej strane kabátika bol predsa prišitý malý štítok. Zastavil som sa. Áno, na štítku stálo tými istými čiernymi hranatými písmenami napísané „HANRO“ ako na pozlátenej tabuľke vo výklade. Riskoval som temnicu s okovami na nohách, ak budem pracovať počas práceneschopnosti. Ale keď som už tu…

V obchodíku som hneď pochopil, prečo si preň zvolili názov „Micro-Mode“. Miestnosť nemala veľa štvorcových metrov a bola taká úzka, že dvaja ľudia by sotva prešli okolo seba, keby pritom nevtiahli brucho.

No napriek malému priestoru pôsobil obchodík nápadne elegantne a bol podľa mňa zariadený vo francúzskom štýle. Steny boli pokryté matnými zlatými látkovými tapetami a celú dlážku pokrýval béžovo-hnedý koberec. Z povaly pri obloku visel šesťhranný pozlátený luster a zo stien trčali vejárovito roztvorené vešiaky, na ktorých viseli šaty, blúzy a kostýmy.

Z priľahlej miestnosti vyšla žena. Mala veselé oči a priateľsky sa na mňa usmievala. Podľa môjho odhadu stála kdesi na nižších priečkach zlatého stredného veku, kým ja som vstúpil už do jeho stredu.

– Čím môžem poslúžiť?

– Ide o výrobky firmy Hanro. Koľko obchodov vedie túto značku?

– O aký druh tovaru ide?

– Kostýmy.

– V tom sme v meste dosť osamelí. Dotyčná má asi dobrý vkus, ak si želá túto značku. Lepšie ušité kostýmy nikde nedostane. Akú má veľkosť?

Poškrabal som sa na hlave. Akú len môže mať tá žena veľkosť?

– Asi tridsaťosmičku. Jestvuje voľačo také?

– Samozrejme. Nevieš, čo by sa jej páčilo? Práve sme dostali nádherný kostým, ktorý by som ti…

– Zdvihol som ruku a mrzelo ma, že nie som zákazníkom na tento krásny kostým.

– Bohužiaľ ma ani tak nezaujíma kostým ako skôr jeho majiteľ. Som od polície a volám sa Roland Hassel.

Zamával som pred ňou legitimáciou, aby som jej ukázal, že nie som obyčajný sukničkár, ktorý si takto získava ženské srdcia.

– Ja som Berit. Kúpila si dotyčná kostým u mňa? Mohla si ho totiž kúpiť aj priamo vo Švajčiarsku. Tam totiž modely Hanro vyrábajú.

– Chcel som sa vlastne iba opýtať, či nepoznáš jej meno, ak je tu stálym zákazníkom. Správnejšie povedané, či nepoznáš jej adresu, jej meno už poznám. Nezaznamenávate si mená, ak si zákazník dá u vás niečo upraviť.

– Ako vyzerá?

Zaplietol som sa do obšírneho opisu vlasov, pokožky, postavy a ona ma počúvala s nežným materinským úsmevom, aký žena vždy vylúdi, keď muž opisuje nejakú ženu.

– Zdá sa mi, že ju poznám. Viackrát tu nakupovala, ak je to, pravda, ona, na ktorú myslím. Ale jej adresu asi… Počkaj trocha. Sme tu dve, čo sa striedame, a zdá sa mi, že som videla dajaký účet, ktorý prijala moja kolegyňa. Okamih!

Zmizla za zamatovým závesom. Medzitým som si prezeral blúzy: ľahké, vzdušné a chutné. Vyšla so zväzkom potvrdeniek v ruke a začala v nich listovať.

– Tu je to. Predsa sa len dobre pamätám. Volá sa…

– Mona Lindblomová. To viem. Ale kde býva?

Zavrela blok s potvrdenkami a zatvárila sa sklamane.

– Bohužiaľ, musela to potom byť iná zákazníčka, na ktorú som myslela. Naozaj neviem, ako by som ti ešte mohla pomôcť.

– To nič. Bol to beztak iba výstrel do tmy. Ako sa volala tá zákazníčka?

– Anna-Maja Wibergová.

Hľadel som na ňu tak dlho, až jej úsmev zamrel na perách a začala vyzerať prestrašene.

– Nie je ti dobre?

– Máš tu, prosím ťa, telefón?

– Samozrejme, ale…

– Zavolaj mi taxík.

A keby mi nebola bývala taká sympatická, bol by som jej ešte aj na dôvažok zahrešil: dočerta.

÷

Hovoril som pätnásť minút bez prestania. Ruda mlčky počúval a ani raz ma neprerušil. Celý čas sa na mňa uprene pozeral. Občas súhlasne prikývol, a keď mi už od toľkého rečnenia vyschlo v ústach, oprel sa o operadlo stoličky, voľne si rukami obopol brucho a povedal:

– Určite je to tak, Rolle. Ináč to ani nemôže byť. Vieš, čo je toto?

Ukázal mi papier, ktorý vyzeral veľmi úradne. Nepočkal na moju odpoveď a pokračoval:

– Pitevný nález. Požiadal som o ďalšie doplňujúce vyšetrenia, pretože v tých prvých zostalo veľa otáznikov. To nebola samovražda. Väz nebol zlomený takým spôsobom, ako to býva v prípadoch, keď si samovrah sám spod seba odkopne šamerlík. A propos, šamerlík…

Vzal do ruky iný papier.

– Požiadal som Suneho, aby preskúmal miesto činu. Ahlin mal na nohách pevné topánky, model Playboy. V ten deň, keď sa obesil, pršalo. Ostatne aj jeho podrážky boli, keď sme tam prišli, ešte stále trochu vlhké. Ale na šamerlíku nebolo po jeho nohách ani stopy. Bol úplne čistý. Samozrejme to vyzerá na vraždu.

Zahľadel sa do povaly a ešte si chvíľku čosi šomral.

– A ešte aká vražda! Koľko je v nej len prefíkanosti. Skoro by som si myslel, že…

Na chvíľu zmĺkol, a keď znovu pokračoval, bol jeho hlas hrubší a smutnejší.

– Už stokrát som vravel, že sa teším na dôchodok. Začína toho byť už priveľa!

– Čo teraz urobíme, Yngve? Ako zasiahneme?

– Musíme všetko zinscenovať pokojne a elegantne. Dôkazy možno získať iba jediným spôsobom, a to tak, že nechám strážiť obidve miesta, a keď ich budeme mať všetkých na udici, vytiahneme úlovok naraz.

– Chcem byť pri tom, – povedal som rozhodne.

– Rolle, si predsa práceneschopný. Máme tu dosť ľudí.

– Chcem byť pri tom. Za to terárium mi musia poriadne zaplatiť.

Ruda na mňa pozrel a slabo sa usmial.

– O.K., pôjdeš teda s nami. Zatelefonuj na osobné a oznám im, že už chceš pracovať. Strážiť nebudeš musieť. Počkaj na mňa u mňa doma. To bude dnes zasa večer!

÷

Rút čosi rozprávala, no my sme ju nepočúvali. Mechanicky sme do seba hádzali výbornú večeru a ani Yngve jej za ňu nevystrúhal poctivo zaslúženú poklonu. Zaujímal nás iba telefón. Ležal na stole v hale a v duchu sme ho prosili, aby už zacengal a oznámil nám, že stráženie prinieslo výsledky. Ale on si tam iba sedel ako kvočka na vajciach a ani nepípol. Zmohli sme sa iba na to, že sme si vypýtali ďalšiu porciu.

Bolo trištvrte na desať, keď telefón konečne ožil. Ruda sa k nemu vrhol a z rýchleho pohľadu na mňa som pochopil, že ryba zabrala. Začal som sa obliekať, ani som nečakal, kým dohovorí.

O päť minút prišlo auto a my sme si sadli na zadné sedadlo. Ani jednému z nás nebolo do reči. Obidvaja sme rozmýšľali o tom, čo všetko sa v nasledujúcich chvíľach odohrá. Možno všetko závisí od toho, či stráženie bolo perfektné. Bál som sa, či Lindströmovi náhodou nezverili dajaké dôležité stanovište.

Auto zastavilo vedľa chodníka na Valhallavägen. Nastúpili sme. Z jednej brány sa oddelil tmavý tieň, a keď Ruda uvidel, že to je Simon, spokojne si zamrmlal:

– Tak čo je?

– Zadnú časť stráži Pelle a Bolinder. Tieto domy majú ešte zvláštny vchod do kuchyne.

– Výborne, Simon, môžeš ísť s nami hore. Dúfam, že vás je tu ešte viac.

– Ešte traja.

Byt bol na prvom poschodí. Ruda zacengal a čakal. Na dverách bol hľadáčik, no my sme sa neusilovali skryť, lebo sme boli pripravení zbaliť prvého, kto vystrčí z dverí nos.

Chvíľu to trvalo. Mali sme však dosť času. Potom sme z bytu začuli slabulinký zvuk, akoby niekto zavrel kuchynské dvere. Hneď nato sa otvorili bytové dvere a v nich sa zjavil strapatý mladý muž v župane.

– Čo, dofrasa… Čo sa deje? Spal som.

Ruda ho odstrčil nabok a policajný oddiel zložený z troch mužov vošiel do bytu.

– Peter Ahlin, – povedal Ruda, – pôjdete s nami na kriminálku, kde vás budenie vypočúvať v súvislosti s viacerými trestnými činmi, okrem iného pre podozrenie z vraždy.

Z Petrovej mladej hladkej tváre som nevedel nič vyčítať.

– Budem potrebovať advokáta? – opýtal sa pokojne.

– Toho veru budete asi potrebovať. Zavolajte mu, aby prišiel na policajné riaditeľstvo, aby sme mohli hneď začať s výsluchom.

– Viem, ako vy policajti fungujete, – povedal Peter.

– Musíte vždy nájsť obetného baránka. Ale ja vôbec nemám chuť sa ním stať. Pokúšate sa ma zastrašiť, pretože si myslíte, že nie som ešte dospelý, a dúfate, že priznám hocičo, len aby som od vás mal pokoj. Chcete len napísať peknú správičku. To vám ale nevyjde! Som tvrdší, ako sa nazdávate.

Ruda si odfúkol.

– Tvrdý? Vy ste najchladnokrvnejšia osoba, akú som kedy stretol počas svojej dlhoročnej policajnej služby. Vy musíte mať v žilách ľadovú vodu.

Zrazu sme začuli krik a zvadu a na Rudovo kývnutie prešiel Simon cez byt a otvoril dvere do kuchyne. Bolinder pevne držal nejakú ženu okolo pása a nech sa akokoľvek vzpierala a kopala, nepustil svoju korisť z rúk. Niesol, či vlastne vliekol ju k nám a pustil ju až pri Rudovi ako aportujúci pes paličku pri nohách svojho pána.

– Pokúšala sa ujsť, ale chytili sme ju na schodišti.

– Aj vy pôjdete na výsluch, – povedal Ruda. – Ste obvinená z tých istých trestných činov ako Ahlin, okrem iného aj z trestného činu vraždy.

Mona si zlostne odfrkla. Líca jej horeli. Vrhla sa na Rudu s prstami roztiahnutými ako pazúry, ale Simon ju rýchlo stačil ešte zachytiť. Keď sa potom aj jeho neúspešne usilovala kopnúť, uznala, že s hrubou silou sa ďaleko nedostane, a rezignovala. Aj Simon ju pustil, ale stál vedľa nej pripravený pre prípad, že by sa zasa premenila na divú mačku.

Peter na ňu pozrel a zahryzol si do pery. Vytiahol z vrecka župana hrebeň a učesal si strapaté vlasy.

– Môžem si aspoň sadnúť?

– Nie, – povedal Ruda. – Radšej sa choďte obliecť.

– Azda by som len mohol…

– Bolinder, odveď Ahlina do spálne. Dávaj naňho pozor. O desať minút tu bude oblečený a pripravený na transport.

Bolinder ho chytil za ruku, ale Ahlin sa mu vytrhol a sám šiel do spálne, a Bolinder iba kráčal za ním. Mona sa obzerala okolo seba a pochopila, že sa jej nepodarí odtiaľto ujsť. Stála tam zhrbená, no každý sval mala napnutý. Nenávidela nás. To ma tešilo.

Bolinder sa vrátil s pekne oblečeným Petrom a zdalo sa, akoby si tento mladík dal osobitne záležať na tom, aby vyzeral elegantne. Dokonca silno voňal vodou po holení.

– Tak, a ideme. Ale pekne, bez zbytočného vzruchu, – upozorňoval Ruda. – Pri najmenšom náznaku odporu vám dáme na ruky želiezka.

Peter sa znechutene úkosom pozrel na Monu.

– Zdá sa, že si naozaj myslia, že sme nebezpeční, – prehodil.

– Tie svine, – syčala. – Prekliate svine!

Pohli sme sa dolu schodmi. Tí dvaja v strede medzi nami. Celý čas som sa nezmohol ani na slovo. Jednoducho som to nedokázal. Pokúsili sa ma zabiť spôsobom, ktorý vo mne zanechá jazvy do konca života. Gentleman nikdy neudrie ženu. Vo mne to však vrelo, že som mal sto chutí jej jednu vraziť do tej sladkokyslej tváre.

Na kriminálku ich odviezli každého v inom aute. Mne sa dostalo tej pochybnej slasti sedieť vedľa Mony na zadnom sedadle. Strašne sa tlačila na dvere, len aby sedela čo najďalej odo mňa. Určite sa jej tak sedelo nepohodlne. Mne to však vôbec neprekážalo. Keby som tu mal rohožku s klincami, bola by sedela na nej.

Na kriminálke ich zaviedli do výsluchovej miestnosti. Ruda odišiel ešte k sebe telefonovať. Mona a Peter sa zatiaľ dohovárali očami: „Čo budeme robiť?“

„Nič neprezraď!“

„Môžeme zapierať?“

„Len nič neprezradiť!“

Ruda sa vrátil a napodiv sa tváril veľmi prívetivo. Vedel som, že to je veľmi klamlivý dojem.

– Ták, a začneme hneď dvadsiatimi otázkami naraz. Spomínali ste voľajakého advokáta. Chcete mu zatelefonovať?

Peter sa pozrel na hodinky a zívol. Bol taky unavený? Ktohovie. Možno Mona patrí k náročným ženám.

– Keďže sme nevinní, môže to počkať. Nechcem ho tak neskoro ťahať z postele.

– Tvrdíte teda, že ste nevinní?

– Samozrejme, veď nemáte proti nám najmenší dôkaz!

– Hohó, a ešte koľko! A bude ich ešte viac. Naši najlepší špecialisti práve prezerajú vaše byty a môžem vás ubezpečiť, že ak tam leží čo len jediný vlas inej farby, ako sú vaše… tak ho určite nájdeme.

To zabralo. S tým z nejakej príčiny nerátal. Nebol až taky prefíkaný, ako sa zdalo na prvý pohľad.

– Môj byt? – opakoval nezvučným hlasom.

– Áno, každú izbu, každý kút, aj tú najtajnejšiu skrýšu.

Vzal si cigaretu a ruka sa mu chvela.

– Nemá… Nemáte právo. To je môj domov, môj dom, môj hrad… Nestojí to tak v zákone?

– Nie, v zákone to tak nie je.

Zapaľovač mu nechytil, a tak si nechal cigaretu medzi perami nezapálenú. Začal dostávať chorobný výzor. Vyzeralo to, že bude vracať.

– Dovoľte mi zavolať mamu. Ona už vie, čo treba robiť. Nesmiete mi prevrátiť byt hore nohami.

– Mamu, – opovržlivo zvolal Ruda. – Tak čo, ušetríme si čas? Priznávate sa k vražde Klasa Åkerlinda, zvaného Mandel? Priznávate sa k vražde vášho otca Ulrika Ahlina? Priznávate, že stojíte na čele organizácie pre ilegálny dovoz zahraničných pracovných síl? Môžeme trebárs začať tým posledným a to druhé postupne prebrať neskôr.

Peter rozmýšľal tak dlho, že Mona začala kričať:

– Dočerta, Peter, drž hubu, preboha! Tie prekliate svine nemajú nijaké dôkazy!

Konečne som sa odhodlal niečo povedať a sám som počul, aký mám zastretý hlas:

– Je starou známou policajnou pravdou, že gangstri sa vždy obklopujú najkrajšími ženami. A tiež najvulgárnejšími. Také ženy, ako si ty, možno splašiť na každom rohu.

Zacengal telefón a Ruda vzal slúchadlo a zrazu bolo vidieť, ako sa mu čoraz viac rozjasňuje tvár. Keď zložil, povedal mierne:

– Čo viete o adresári s kontaktmi v Grécku a Turecku? A čo nám môžete povedať o kufri s dvojitým dnom s tristotisíc korunami v hotovosti. A čo nám…

– No dobre, – vzdychol si Peter, keď sa mu podarilo zapáliť cigaretu. – To stačí. Niečím som sa predsa len previnil.

– Táák? Vražda?

– Priznávam sa, že som sprostredkúval ilegálne pracovné sily. Na tom som trocha zarobil. Ale nič iné.

Priniesli výsluchovú kávu a Ruda ponúkal dookola. Mona si naliala papierový pohár doplna a zdvihla ho k ústam, no rýchlym pohybom mi ju špľachla do tváre. Zarehotala sa a bol to nenávistný rehot megery.

– Aj tak to stálo zato. Správaš sa ako opica v džungli. Vyzývavo pozrela na Rudu a on iba pokrčil mocnými plecami a povedal:

– Tu niet svedka. Hassel vás môže počas tohto výsluchu nazvať, ako len bude chcieť. Podľa mňa má na to aj právo.

– Tak vyložte karty na stôl, – povedal Peter. – Sľubujem, že vám odpoviem na všetky otázky tak pravdivo, ako len viem.

Ruda sa naňho začudovane pozrel.

– Nie sme tu predsa na trhu. Vy tu o ničom nerozhodujete. Nič nám nemusíte sľubovať, lebo aj tak budete odpovedať. A čo sa týka vašej pravdovravnosti, nemám o nej príliš veľké ilúzie.

Nastalo dlhé ticho. Ruda si zopol ruky na bruchu.

– Všetko sa vám doteraz darilo, – povedal zamyslene. – Veľa nechýbalo, a bolo by vám to vyšlo. Alebo lepšie povedané, nám by dlhšie trvalo dopátrať sa pravdy. Keby Hassel nebol zistil, že Mona Lindblomová a Anna-Maja Wibergová je tá istá osoba, ťažko by sme odhalili súvislosť medzi vami.

– Tá prekliata sviňa! – opakovala Mona s únavnou zanovitosťou.

– Tá sviňa je O. K., – odvetil som. – Ak však povieš had, tak neviem, čo s tebou urobím.

Nastala dlhá prestávka. Peter fajčil a trochu sa vrtel na stoličke. Ale to bol aj jediný znak, že je nervózny.

– Mona Lindblomová? Tú vôbec nepoznám, – povedal. – Nepopieram, že s Annou-Majou občas spolu žijeme, ale to predsa nemôže byť nijaký zločin.

Pozrela naňho úkosom, ale z pohľadu som nevedel zistiť, čo si pritom myslí. Napriek tomu, že ho Mona napomenula, priznával Peter postupne farbu a Ruda počúval ako žiak, ktorý sa usiluje naučiť domácu úlohu už v škole pozorným počúvaním učiteľovho výkladu.

– Teba nezaujímal pravidelný príjem, s ktorým si mohol rátať v rodinnej firme. Chcel si mať oveľa viac, viesť úplne iný život, život plný lesku, však? – povedal Ruda a začal Petrovi tykať, lebo to znelo oveľa prirodzenejšie.

Peter hlboko vdýchol dym cigarety a pokrčil plecami a vyzeralo to, akoby s tým súhlasil.

– Mohol si cestovať do Stredomoria za vašimi obchodnými partnermi a dosť zavčasu si prišiel na myšlienku, že by sa z ilegálnych pracovných síl dal vytĺcť dajaký kapitál. Nebolo to tak?

– To predsa viselo vo vzduchu, – pripustil Peter. – No a čo! Dostali prácu, ktorú doma nemali. Dostali trochu peňazí, ktoré doma nemohli zarobiť. A švédske podniky boli rady, že sa porobila robota, ktorá každému smrdí.

– Určite. Obchod s otrokmi možno vysvetliť mnohými krásnymi slovami. Musel si si však získať nejakých ľudí, ktorí by ti pomohli celý podnik vybudovať. Potom si stretol Mandela a on sa stal tvojím sprostredkovateľom. Bola to tvoja myšlienka kúpiť Anderssonovu stavebnú firmu?

– Nepamätám sa už, – povedal Peter.

– Na ktorej pošte ju máte zaregistrovanú?

– V Södertälje.

Ruda bezvýrazne prikývol. Čudné, ako rýchlo sa Peter poddal. Mona – ako som ju v myšlienkach ešte stále nazýval – si ustavične navlhčovala pery a zlomyseľne sa usmievala. Vybrala si cigaretu a zlostne si ju strčila do karmínových úst.

– Založil si aj upratovaciu firmu. Myslím, že si svojím konaním dokázal pravdivosť švédskeho ľudového príslovia, že lakomosť múti rozum. Otrokom si musel dávať jesť a inak ich zaopatrovať a chcel si pritom zopár percent ušetriť, takže si nechal Mandela nakupovať vo veľkoobchodnej predajni.

Peter sa zatváril, akoby uznal, že urobil hlúposť.

– Axelsson podnikal podobným spôsobom a chcel sa s tebou spojiť, – povedal Ruda. – Axelsson si určite myslel, že sa neoplatí súperiť o trhy. Mandel tu bol opäť sprostredkovateľom a zorganizoval vo svojom byte aj stretnutie medzi vami dvoma.

– Možno, – odvetil Peter. – Možno, ktožehovie?

– Ale zjavil som sa ja, – vpadol som im do rozhovoru, – a stal som sa tak pre vás nebezpečným. Videl som Axelssona a mohol som ho identifikovať. Chceli ste ma kompromitovať a nastavili ste mi pascu za pomoci Mony Lindblomovej. Ach, prepáčte, slečny Wibergovej.

Usmiala sa na mňa, ale nebo to nijaký príťažlivý úsmev, iba nenávistný úškrn.

– Nepoznám nijakú Monu Lindblomovú, – opakoval Peter. – Určite sa mýlite.

– Nemýlime sa, – pokračoval som. – Tvoja matka získala môj podpis na potvrdenke a tým sa vám váš plán podaril. K potvrdenke mal však prístup nielen tvoj otec, ale aj ty, pretože potvrdenku tvoja matka založila medzi účtovné doklady vašej firmy. Keď som odmietol tancovať podľa vašej píšťalky, stal som sa pre vás ešte nepríjemnejším. Už aj preto, že som videl niekoľko vašich otrokov, ktorých by som, v prípade potreby, vedel identifikovať.

Ruda mal znovu telefón a niečo si usilovne zapisoval a pritom mrmlal ako medveď. Peter asi šípil, o čo ide, lebo si neustále hrýzol peru a pozeral sa na Monu. Neopätovala mu však pohľad, iba tupo zízala na svoju napoly vyfajčenú cigaretu.

– Dôkazy o tvojej činnosti sa nám pomaly hromadia. Je ich už pekná kôpka, – povedal Ruda, keď zložil slúchadlo.

– Však ju ani nezapieram, – odvetil Peter. – Nech ma potrestajú. Nejaký rok si za to odsedím…

– Predpokladám, že máš peniaze v zahraničných bankách, ale budeš musieť pár rôčkov za nimi dychtiť. Prečo si dal zabiť Mandela? Alebo si ho zabil vlastnými rukami?

– Ja som ho nezabil. Mňa jeho smrť prekvapila takisto ako vás.

– Určite! Nebolo to náhodou tak, že si pochopil, že máš do činenia s tvrdými, bezohľadnými partnermi? Cítil si konkurenciu vo všetkýcn odvetviach obchodu s otrokmi a musel si im ukázať, že vieš byť rovnako tvrdý ako oni. Zabil si Mandela, pretože aj on slúžil dvom pánom a snažil sa hrabať peniaze z oboch strán. Dohodol si si s ním stretnutie v jeho upratovaoej firme a tam si ho zabil. Správnejšie povedané, najprv ohlušil a potom utopil vo vedre s čistiacimi prostriedkami.

Peter sa strhol a zahasil ohorok cigarety. Zdalo sa mi, že jeho pohyby ochabli. Začal pomaly strácať pôdu pod nohami. Výborne! Nech sa mu len stráca! Aby sa čo najskôr poddal.

– Kde je Nasilopoulos?

– Kto je to? – neisto sa opýtal Peter.

– Prosím ťa, nehraj sa na naivku. Určite ste ho tiež zabili. Kde je jeho mŕtvola?

– Niet nijakej mŕtvoly. To sú samé hlúposti, komisár!

Ruda sa naňho pozrel policajným pohľadom. Bol trochu nespokojný. Po dobrom úvode s priznaním začal teraz Peter očividne zapierať a to znamenalo, že výsluch potrvá dlhšie.

– Táto situácia bola pre vás nanajvýš nepríjemná, – pokračoval Ruda. – Začala vám horieť zem pod nohami a pochopili ste, že si musíte nájsť nového obetného baránka. A tak ste si zvolili tvojho otca.

Petrove oči sa zúžili a do jeho hlasu sa vkradla nenávisť.

– Zničil mame život a zaslúžil si smrť, ale ja som to neurobil! To ho zlé svedomie dohnalo k tomu, že sa obesil.

– Tak sa mi vidí, že my dvaja sa onedlho budeme zasa musieť porozprávať, – vzdychol si Ruda.

Mona sa akoby zapriadla do neviditeľnej pavučiny: fyzicky bola prítomná, ale duchom nie. Ruda pokračoval:

– A propos, tvoja matka našla v kancelárii vašej firmy pištoľ. Myslela si, že patrí otcovi. Vždy mu pripisovala tie najhoršie veci. Bola to však tvoja, nie?

– No a čo! Aj to môžem pokojne priznať. Je to predsa fajn, mať takú berettu ako James Bond, ale nikdy som si netrúfol ju nosiť pri sebe. Pre mňa to vždy bola len taká pekná hračka.

– Ani tvoja matka ju nechcela nosiť pri sebe, a preto ju zahodila do Mälarenn. Nuž dobre. Nezákonné vlastníctvo zbrane bude beztak tým najmenej závažným bodom tvojej obžaloby. Šikovne ste vedeli narafičiť falošné stopy, len čo je pravda. A tie ste potom dobre označili, aby ich každý zbadal. V pozadí všetkého mala byť tvoja matka. Mala nás viesť k presvedčeniu, že vrahom je tvoj otec. Tá diera v Axelssonovom kabáte s papiermi pod podšívkou… Všetka česť! Mal by som sa vám úctivo pokloniť a blahoželať vám k takým vynachádzavým mozgom.

Na pretras prišlo terárium. Zasa sa mi pred očami zjavili tie potvory. Plazili sa ku mne. Zelené, čierne a hnedé. Syčali, štrkotali a vystrkovali rozdvojené jazyky. Prehltol som nevoľnosť.

– Aby sa vám plán podaril, musel umrieť Hassel, – tlmeným hlasom pokračoval Ruda. – Z tohto predpokladu vychádzal celý váš plán. No a súčasne ste sa chceli zbaviť aj Axelssona, ktorý, ako sa zdá, bol veľmi nepríjemným konkurentom. Neponúkli ste mu partnerstvo, keď zahrá úlohu lekára? Na to, aby zabil Hassela, mal nakoniec aj vlastné dôvody, takže nemuselo byť ani také ťažké nahovoriť ho. Ale aj potom, keď Hassel prežil, mali ste ešte šance. Zavraždili ste otca, narafičili ste proti nemu dôkazy v jeho hniezdočku lásky a dúfali ste, že tu zastavíme vyšetrovanie. Skoro ste trafili do čierneho.

– Mona, určite si ho ty tam zlákala, – povedal som ostro. – Namojdušu, teba by mali ukazovať v teráriu. Si horšia ako mamba.

Na moju veľkú radosť Peter úplne osivel v tvári.

– Ničomu nerozumiem, – habkal. – Áno, nenávidel som ho, ale ja som ho nezabil. To je isté. V každom prípade to nemôžete dokázať.

– Teraz to už vieme dokázať, – odvetil Ruda mierne. – Tvoja milenka strávila s Ulrikom Ahlinom jednu noc a navnadila ho. Pri výsluchu povedal pravdu. Jeho výpoveď ostatne potvrdila aj Wibergová, takže sme ho prepustili. Potom sa k nám vrátila a priznala sa, že klamala. Povedala, že ju k tejto výpovedi prinútil tvoj otec, a tak sme samozrejme verili, že vinníkom je on. Iba Hassel mohol odhaliť, že Mona Lindblomová a Anna-Maja Wibergová je jedna a tá istá osoba. Ale ten bol vtedy vyradený. Že na to prišiel počas svojej rekonvalescencie bola čistá náhoda.

Ale celkom náhodne sa to nestalo, to Ruda určite vedel. Ako policajt musím vidieť veci, ktoré iní ľudia nevidia. Musím mať dobrú asociačnú schopnosť a pamätať si detaily.

– A potom nám zostávalo už iba počkať si na to, aby sa potvrdilo spojenie medzi vami dvoma, – povedal Ruda. – No a dlho sme na to čakať nemuseli, však?

– Nemám k tomu čo povedať, – poznamenal Peter. – Aj tak by ste mi neverili ani slovo. Už dopredu ste ma odsúdili.

– Budeš mať všetky možnosti brániť sa.

Obrátil som sa k Mone a štuchol som ju, aby sa zobudila.

– A čo ty na to, Mona? Ty, čo si spala s Petrovým otcom, len aby vám vyšli plány. Si spokojná sama so sebou? Do akej miery si sa aktívne zúčastnila na tejto vražde? Alebo si niekomu poskytla svoju technicky určite veľmi vyspelú priazeň, aby to urobil namiesto teba?

– Niekoľkokrát zaklipkala očami a zachrípnuto odvetila:

– Je síce možné, že uprednostňujem starších mužov, ale iné k tomu nemám čo dodať.

Z Petra sa zrazu začali valiť slová ako krupičná kaša z úst senilného starca.

– Otec bol v tej istej branži ako ja. To mi bolo od začiatku jasné. Veď ste uňho o tom určite našli doklady. Sú zaručene pravé. Do firmy chodilo upratovať veľa ľudí a od nich sa musel kadečo dozvedieť aj o mne. Aj jemu sa zachcelo ľahko si zarobiť peniaze. Chcel ma týmto spôsobom zničiť, lebo ma nemal rád. Myslím, že ten, ktorého vy nazývate Mandelom, sa mu ponúkol, že s ním bude spolupracovať, a otec túto ponuku prijal. Mandel bol lotor a otec tiež, ale ja som nezabil ani otca, ani Mandela. Nikoho som nezabil a vy ma nemôžete za tvoriť za niečo, čo som neurobil, a ja…

Zrazu padol na dlážku, zakryl si dlaňami tvár a rozplakal sa. Ruda si rozpačito šúchal svoj výrazný nos. Všetko má zrejme svoj čas. Ja by som bol najradšej pokračoval vo výsluchu a vyžmýkal z nich priznanie, ale videl som, že Ruda má iné plány,

– Môžeš sa v noci pozbierať, – povedal. – Ale zajtra ráno, hneď po raňajkách, začneme znova. Chcem, aby si vysypal všetko, čo vieš o hráčskych brlohoch, obchode s otrokmi a spolupráci s inými darebákmi.

Stisol gombík a hneď vošli dvaja policajti, aby Petra odviedli do cely. Bol už úplne apatický a medzi strážami, ktoré ho držali popod pazuchy, visel ako vrece múky. Ruda sa obrátil k Mone.

– Aj pre teba sa tu nájde voľná pričňa.

Vstala a hľadela za Petrom, ktorý sa ešte raz mihol na chodbe, prv než nastúpil s policajtmi do výťahu.

– Sopliaci, hneď sa pre nič za nič rozfňukajú. To je to najhoršie, čo môže byť, – vybuchla. – Myslia si o sebe, že sú bohviečo, ale v skutočnosti sú to len takí lekvári.

Vystrela sa, vystrčila bradu a zrazu z nej vyžarovalo čosi, čo som si nevedel presne vysvetliť. Chcela asi zmobilizovať všetky svoje sily, aby sa nezrútila ako Peter.

– Za nejaké maličkosti ma možno budete môcť strčiť za mreže. To však nevadí. Keď sa dostanem z väzenia, mám kam ísť. Vždy sa budem mať lepšie ako vy, poondiati snoriči.

Zasmial som sa, ale nebol to radostný smiech.

– Máš pravdu. Keď ťa o desať rokov pustia, niečo si svojím telom hádam ešte zarobíš. Idioti sa vraj rodia každú minútu.

Prišli ďalší dvaja policajti a odviedli ju do väzenského traktu. Mala pružný krok a vyrovnaný chrbát. Keď sme za ňou počuli buchnúť výťahové dvere, zívol si Ruda ako hroch.

– Myslím, že sa tiež pomaly poberieme. Zajtra budem mať tuto s kolegami z oddelenia pre násilné činy veľa práce. Mladého Ahlina ľahko zlomíme. Celú noc nezažmúri oka a zajtra bude taký povoľný, že sa nebude treba ani veľa vypytovať.

– Ona bude veru tvrdším orieškom.

Ruda si znovu zívol a povedal:

– Možno, ale čas pracuje pre nás, nie pre ňu. Tak čo, ideme domov? – obrátil sa ku mne.

Pokrútil som hlavou a tešilo ma, že to už viem urobiť.

– Nie veru, v tvojej obývačke som sa už naspal dosť.

Ruda sa rozosmial a od radosti ma buchol do chrbta.

– Dobre, Rolle. Dobre sa to počúva. Medzi nami, občas príšerne chrápeš.

÷

Zámka v bráne bola ešte stále pokazená, a tak mi kvetová služba zavesila zabalenú kytičku na kľučku bytových dverí. Keď som rozbalil papier, držal som kytičku v ruke, ale nijaký lístok som nenašiel, nech som ju obzeral, ako chcel. Vložil som ju do vázy a začal som sa prehrabávať v svojich biednych botanických vedomostiach, aby som zistil, čo sú to za kvety. Bolo už skoro pol tretej nad ránom, keď som na to konečne prišiel. Erika! Ale prečo… Vtom mi svitlo a srdce sa mi rozbúchalo. Potlačil som v sebe nutkanie získať ihneď od predavača kvetov opis osoby, ktorá kvety objednala. Rozhodol som sa však, že to bude moja prvá úloha zajtra ráno.

Myšlienky na Eriku ma osviežili. S rukami za hlavou som hľadel do povaly zahalenej tmou. Ak sa ku mne vráti, budem sa o ňu báť. Na toľkých miestach som už videl, ako ľahko sa dá zničiť manželstvo.

Napríklad Ulrik Ahlin a jeho žena. To musel byť taký typicky strindbergovský vzťah. Nuž čo, on je mŕtvy a vdova asi za ním veľmi nenarieka. Má predsa svoje prekliate hady. Bol to veru prešibaný plán, zvaliť všetku vinu naňho. Veľa nechýbalo, a bolo by sa im to podarilo.

Aj Mona dostane svoje. Ak bude mať šikovného advokáta, skončí sa pre ňu celá vec niekoľkými rokmi väzenia. Ani ma nezaujímalo, koľko za to dostane, hlavné je, že ju potrestajú. „Je síce možné, že uprednostňujem starších mužov…“ Hej, hej. Hlavná vec, že mali peniaze alebo možnosť si ich zohnať. Vek potom samozrejme nebol taký dôležitý.

Zaujímavé, ako reagoval Peter. Ruda je však skúsený vyšetrovateľ. „Otec bol v tej istej branži…“ To naozaj nemohol byť. To viem rovnako dobre ako Ruda. Je však možné, že Mandel vyšiel s novou kartou, aby si zaistil ďalšie nekalé príjmy.

Nešťastné manželstvá. Tých je všade dosť. Zrazu som si sadol na posteli a vytreštil oči: „Keď vyjdem z väzenia, budem mať kam ísť…“ Znamená to azda, že je o Monu postarané? Má azda niekde uložené peniaze?

Smiechom som sa usiloval zahnať tieto čudné úvahy, ale vyšiel zo mňa len akýsi chrapot. To je predsa smiešne. Nikdy by sa to nedalo dokázať! Všetko by bolo vodotesné. Žeby predsa len bol obetným baránkom? Nie, to nemôže byť pravda. To robí asi tá neskorá nočná hodina. Už vidím strašidlá tam, kde nie sú.

Mona a Jonas nemohli predsa…

